
Trăim într-o lume deconcertantă. Vrem să găsim sensul a ceea ce vedem 
în jurul nostru şi ne întrebăm: Care-i natura universului? Care-i locul nostru 
în el şi de unde venim şi noi, şi el? 


Stephen W. Hawking Istoria timpului 


Partea I 


Mânăstirea din Brinkdum 


Un leş pe zăpadă 


X 


Ceața nu-i îngăduia să zărească decât propriii paşi pe mantia groasă de 
nea care acoperea munţii. Din această pricină, Grimpow a observat leşul 
abia când s-a poticnit în el şi a căzut alături, pe brânci. Abia atunci şi-a dat 
seama de sinistra-i descoperire şi a privit înfricoşat chipul mortului, care 
zăcea lângă el de parcă dormea. Mânat de frică, Grimpow s-a ridicat dintr- 
un salt şi a fugit cât îl ţineau puterile până la cabană, scoțând aburi pe gură, 
asemenea cerbilor urmăriţi de lupi înfometați. 

— La ce bun atâta grabă? l-a întrebat Durlib, deschizând uşa în care 
Grimpow bătea nebuneşte. 

— E... e un om mort, aici în apropiere! a zis cu glasul întretăiat, arătând 
cu degetul către pădurea albă de brazi, care se întindea în spatele lui. 

Durlib s-a făcut şi el alb ca neaua. 

— Eşti încredinţat de asta, băiete? l-a întrebat alarmat. 

Grimpow n-a răspuns decât printr-un gest de încuviinţare, apoi a trântit 
pe trunchiul unui copac retezat perechea de iepuri, pe care abia îi vânase cu 
arcul lângă îngheţatele cascade din vale. 

— Stai puţin, să-mi iau spada, a grăit Durlib. 

A intrat în cabană, şi-a luat pelerina de blană şi şi-a prins la cingătoare o 
spadă lungă, pe care o ţinea agăţată într-un cui lângă uşă. 

— Hai, Grimpow, du-mă unde l-ai găsit pe bărbat. 

Au plecat împreună, să caute prin ceaţă leşul cavalerului necunoscut, ca 
două spectre cu siluetele şterse. 

Grimpow păşea în graba mare, cu arcul în stânga şi cucura doldora de 
săgeți, atârnată în spate, gata să se folosească de ele împotriva oricărei 
umbre care s-ar fi mişcat prin preajmă. Simţea că inima-i bătea toba în 


piept, în vreme ce privirea-i mergea pe urma propriilor paşi prin zăpadă. 
Urmele fugii lui până la cabană erau atât de limpezi şi de adânci, ca nu se 
putea înşela. Nu trebuia decât să facă acum cale întoarsă de la stâncă la 
brădet, şi trupul bărbatului întins pe zăpadă avea să-şi facă apariţia sub ochii 
lui, de parcă dormea. 

— Aici e! a strigat Grimpow, zărind forma întunecată a unui trup pe care 
neaua îl ascundea pe jumătate. 

Durlib a adăstat lângă el. 

— Stai aici şi nu te apropia până nu-ţi spun, i-a poruncit. 

Leşul zăcea întins pe-o parte, cu ochii la cerul ceţos, ca şi cum, înainte 
de-a înfrunta moartea, ultima dorinţa a bărbatului fusese să-şi ia rămas-bun 
de la stele. Avea vreo şaizeci de ani şi, judecând după veşmintele pe care le 
purta şi după pelerina din postav gros prinsă la spate, Durlib nu s-a îndoit de 
noblețea viței lui. S-a apropiat încetişor, a îngenunchiat în faţa cavalerului 
mort şi i-a închis ochii. Minuscule stalactite de gheaţă îi atârnau din pletele 
lungi, din barba alburie şi din sprâncene, pielea îi era sinilie, iar pe buzele 
foarte uscate se contura amarul tristeţii. 

— E bocnă, a rostit Durlib, după ce a cercetat leşul pe îndelete. Nu-i văd 
pe trup nicio rană care să ne ducă cu gândul la crimă. Poate că azi-noapte s- 
a depărtat de cal şi s-a pierdut în ceaţă. Frigul i-a intrat în sânge, iar acesta 
i-a îngheţat. Socotesc că sfârşitul i-a fost tihnit, în ciuda morţii nefericite, a 
adăugat. 

Chiar atunci, a văzut că mâna leşului se închidea cu putere, parcă 
strângând între degete un obiect preţios, de care cavalerul mort nu voise să 
se despartă nici chiar în ultimele clipe care-i mai rămăseseră de trăit. Durlib 
i-a apucat mâna înţepenită şi îngheţată şi, desfăcând cu greutate fiecare 
deget în parte, a scos la iveala o piatră şlefuită şi rotunjită, de mărimea unei 
migdale. Culoarea îi era ciudată şi incertă, de parcă-şi schimba tonurile la 
fiecare mişcare sau rotire. 

— Ce-i? l-a întrebat Grimpow, căruia îi dădea ghes curiozitatea. 

— Vino încoace, a glăsuit Durlib. 

Când a ajuns lângă el şi a privit iar chipul leşului, lui Grimpow i s-a părut 
că omul dormea. „Poate că moartea nu-i decât un vis blajin şi veşnic”, i s-a 
năzărit. Apoi şi-a îndreptat atenţia către pietricica pe care Durlib o ţinea în 
mână, încercând să-l tragă de limba: 

— Ce piatră-i asta? 


— Poate că mortul o folosea drept talisman şi a luat-o în mâna chiar 
înainte de a răposa, încredinţat că venise clipa să-şi lase sufletul pe mâinile 
Domnului, a zis Durlib, aruncându-i lui Grimpow talismanul cavalerului. 
Ţine-l tu, de-acuma piatra va fi legată de soarta ta, a mai adăugat misterios. 

Grimpow a prins piatra din zbor şi i-a simţit în palme căldura minerală, 
în ciuda aerului îngheţat de munte. 

— Ce-nseamnă că piatra va fi legată de soarta mea? a întrebat buimac, 
căci nicicând nu-l mai auzise pe Durlib vorbind aşa misterios. 

— Bănuiesc că, dacă-i un talisman, o să te apere de duhurile rele şi-o să- 
ţi poarte noroc, şi-a dat cu părerea Durlib, indiferent. 

— Dar am deja una, a replicat băiatul, desfăcându-şi pieptarul şi 
arătându-i punguţa de in în care stăteau înghesuite câteva rămurele de 
rozmarin, pe care mama i-o agăţase la gât când era mic. 

— Ei, acum ai două, şi niciun deochi, blestem ori venin nu te va mai 
putea atinge. Cu toate acestea, după cum poţi citi pe faţa îngheţată a 
cavalerului, n-ar trebui să te încrezi în frig. Pe el, talismanul nu pare să-l fi 
ajutat prea mult. 

Grimpow şi-a adus aminte că maică-sa obişnuia să-i spună că el se 
născuse odată cu secolul al XIV-lea şi că, după cum a prezis rotunjimea 
lunii pline care luminase cerul în noaptea naşterii lui, viitorul avea să-i 
aducă felurite noroace şi toate bunătăţile pe care soarta nefericită i le 
refuzase ei. Atunci, băiatul şi-a pus buricele degetelor pe faţa şlefuită a 
pietrei şi a avut presimţirea că prezicerile mamei începeau să se 
împlinească. Ceva îl făcea totuşi să se teamă în sinea lui de anumite 
întâmplări neclare, pe care abia de le putea întrezări şi care îi stâmeau o 
profundă senzaţie de neplăcere. A chibzuit că neliniştea se datora numai 
întâlnirii cu cavalerul mort, al cărui corp lipsit de viaţă îl mai avea încă sub 
ochi, cu toate că, în pofida tinereţii lui, acesta nu era primul leş pe care îl 
vedea. La vremuri de molimă, oamenii îşi dădeau cu înspăimântătoare 
uşurinţă duhul în ţinutul Ulipens, iar Grimpow văzuse stârvurile unui număr 
fără şir de bărbaţi, femei, bătrâni şi copii, trântiţi claie peste grămadă la 
porţile ţintirimelor, precum sinistre sperietori de ciori, negricioase şi 
desfigurate. 

Pe când Grimpow se gândea la toate acestea, vocea uimită a lui Durlib l-a 
trezit din visare. 

— Uite ce minuni! a exclamat, fără să-şi ascundă bucuria. 


Apoi şi-a scos în grabă pelerina din blană, a întins-o pe zăpadă şi 
numaidecât a răsturnat pe ea tot ce era într-o desagă din piele, de care 
dăduse sub leş. La adăpostul ceţii şi sub palida lumină a amiezii, au sclipit o 
pereche de junghere de mărimi diferite, cu mânerul din fildeş încrustat cu 
safire şi rubine. Erau şi o grămadă de monede din argint, câteva giuvaiere, 
un răvaş pecetluit şi un sigiliu din aur — dintre cele de care foloseau regii şi 
nobilii ca să-şi autentifice hrisoavele şi răvaşele — ascuns într-o cutiuţă din 
lemn cioplit. 

— Doar n-ai de gând să păstrezi toate bogăţiile astea?! s-a speriat 
Grimpow, atins de îngrijorare la vederea celor mai preţioase bijuterii pe 
care-i căzuse vreodată privirea. 

Durlib l-a privit neîncrezător. 

— Ce spui tu acolo?! Doar suntem haimanale şi furi! Ori ai uitat?! 

— Dar nu şi profanatori de leşuri, a replicat Grimpow, cu o autoritate 
care şi pe el l-a uimit. 

— Haide, prietene, a răspuns Durlib, nicicând în lunga şi mizera-mi viaţă 
de om certat cu legea şi mărunt jefuitor la drumul mare cerul nu mi-a mai 
pus sub nas o comoară la fel de prețioasă ca asta de azi, fără să trebuiască 
să-mi bag pielea la saramură ca să pun mâna pe ea, şi acum vii tu şi-mi ceri 
s-o las! Ai înnebunit, băiete? a întrebat înfrigurat. 

Grimpow sucea piatra în mână, negăsind cu ce să-l convingă pe Durlib că 
intenţiile îi erau greşite. 

— Nu ştim nici cine-i bărbatul, nici de unde vine, nici cum a nimerit aici, 
în munţi. E chiar cu putinţă să ştie cineva că a trecut pe-aici şi să vină 
curând să-l caute. 

— Zăpada care a căzut azi-noapte a şters toate urmele, nu-ţi face griji, a 
răspuns Durlib, cu gând să-l liniştească. 

— Şi calul? a insistat Grimpow. 

— Au ei, lupii, grijă de calul lui, dacă o fi avut vreunul. 

— Lupii n-au să poată înfuleca nici frâiele, nici şaua, şi, dacă dă cineva 
de ele, o să cadă vina pe noi că l-am ucis pe cavalerul necunoscut, şi-o să ne 
omoare ca pe martiri, a răspuns Grimpow cu o uşurinţă care l-a copleşit, 
căci niciodată nu mai arătase până atunci cât de bine ştia ce voia să zică. 

— La asta nu m-am gândit, a acceptat Durlib, scărpinându-se în cap. Ar 
fi mai bine să pitim comoara lângă cabană şi să ne întoarcem iar în amurg, 
să îngropăm leşul cavalerului înainte să se lase seara. Bunii creştini n-au 
obiceiul să lase hoiturile pradă jivinelor. Apoi ne-om lua răsplata din aceste 


bogaţii, sufletul lui va rămâne în pacea Domnului, iar ale noastre vor fi 
mântuite de orice păcat, a încheiat, închinându-se ca un frate predicator. 

— Ar trebui să-l vestim pe abatele de la Brinkdum, a răspuns Grimpow 
sec. 

Ochii lui Durlib nu şi-au ascuns uimirea la auzul celor propuse de 
prietenul său. 

— Abatele de la Brinkdum?! Ei bine, ăsta-i cel mai rău fur pe care l-a 
cunoscut ţinutul nostru de la facerea lumii! Dacă asemenea comoară ajunge 
sub ochii lui, sunt încredinţat că o va păstra doar pentru el, drept plată 
pentru liturghiile şi rugăciunile pe care le va face cu ghiotura, în fiecare zi, 
în mănăstire, întru mântuirea sufletului acestui cavaler mort, l-a prevenit 
Durlib sarcastic. 

— Dar abatele va putea să prindă de veste cine-i cavalerul şi să-i facă 
înmormântarea cuvenită în biserica mănăstirii, aşa cum merita viţa lui 
nobilă de cavaler, a replicat Grimpow, perseverând în strădania de a nu 
profana leşul. 

— Să n-ai nicio îndoială că va şti şi să ceară să fie plătit cum i se cuvine 
pentru găzduirea acordată unui atât de nobil şi generos leş, l-a lămurit 
Durlib, încă şi mai ironic. 

— Asta nu ne priveşte pe noi, a limpezit Grimpow dispreţuitor. 

În faţa subitei tăceri a lui Durlib, puştiul a socotit că furul se dădea bătut. 

— Mă întreb cine-ar călători singur prin munţii noştri, cu asemenea 
tezaur în desagi? l-a descusut Durlib. 

Dar băiatul n-a priceput dacă întrebarea era pentru el, ori lotrul vorbea de 
unul singur cu glas tare, aşa că i-a răspuns ademenindu-l: 

— Tu ce crezi? 

— Poate că-i unul dintre cavalerii cruciați care s-au întors de mulţi ani 
din Țara Sfântă, încărcaţi cu comorile necredincioşilor, ori un pelerin care 
merge în solitară penitenţă, ca să-şi ispăşească greşelile, în faţa moaştelor 
vreunui sfânt apostol. Ar putea fi şi un rege detronat, fugit din regatul lui de 
departe doar cu ce-i încăpea în desagi, ori poate că-i doar un lotru, ca noi, 
care face pe nobilul, ca să-şi ascundă fărădelegile. În orice caz, nu cred să 
fie un senior de pe-aici. N-am văzut niciodată junghere ca ale lui, turnate 
din cel mai bun oţel şi cu mânere din fildeş încrustate cu giuvaiere perfecte 
şi nespus de frumoase, a cuvântat Durlib, însă fără prea mare convingere. 

— Parcă ar fi purtătorul unor veşti, a dat să ghicească Grimpow, arătând 
către răvaşul şifonat. 


Durlib a luat răvaşul pecetluit şi l-a cercetat pe îndelete. Apoi a ridicat 
sigiliul din aur şi l-a comparat cu gravura sigiliului din ceară, o imagine 
ciudată, a unui şarpe care îşi muşca vârful cozii, formând cu tot trupul un 
cerc, înconjurat pe margine cu semne de neînțeles. 

— E acelaşi sigiliu, a întărit, după ce a comparat filigranele gravate. Dacă 
rupem pecetea răvaşului, poate prindem de veste câte ceva despre cavalerul 
mort. 

Durlib s-a uitat la Grimpow de parcă aştepta să-i citească în ochi că şi el 
voia să ştie ce conţinea răvaşul, deşi niciunul din ei nu cunoştea literele. 
Abia atunci a început Grimpow să simtă puterea care se ascundea în piatra 
pe care, fără să-şi dea seama, o tot sucea şi răsucea în mână, ca pe o jucărie 
de copil. 

— Deschide-o, a vorbit fără şovăială. 

Folosind jungherul cel mic, Durlib a rupt sigiliul dintr-o singură mişcare, 
iar din expresia lui, Grimpow a dedus ca nu le-a folosit la nimic să deschidă 
răvaşul pentru că n-o să poată înţelege niciodată ce scrie în el. 

— Ce-or fi însemnând aceste simboluri? a întrebat cu jumătate de glas. 

Grimpow i-a cerut să vadă răvaşul, şi, de cum l-a avut în faţa ochilor, în 
minte i s-a format un lanţ de vorbe, de parcă, pentru el, înşiruirea de semne 
ciudate n-avea nicio taină. 

— „Pe cer stau bezna şi lumina. Aidor Bilbicum. Strasbourg”, a îndrugat 
Grimpow la repezeală, fără să priceapă nici el cum de-i ieşiseră de pe buze 
vorbele acelea şi nu altele, iar în minte îi roia o nesfârşire de imagini ireale 
şi confuze. 

Durlib l-a privit cu un amestec de uimire şi neîncredere. 

— Cum de ştii tu aşa ceva? 

— Habar n-am, a răspuns Grimpow. Îmi pare că pot să-l citesc fără să-i 
cunosc limba, aşa cum spun „pasăre” fără să ştiu să scriu sau cum pronunţ 
orice altă vorbă. Socotesc că piatra asta mi-a îngăduit să dezleg o enigmă, a 


dedus el ameţit, simțind cum acea piatră ciudată, pe care o ţinea în mână, 
părea să i se contopească acum cu pielea, în timp ce un întreg univers de 
cunoştinţe îi lumina mintea în chip atât de magic şi de inexplicabil, încât a 
ajuns să creadă că însuşi cavalerul mort pusese stăpânire pe sufletul lui. 

Chiar atunci, gheaţa care atârna de pletele şi de sprâncenele leşului a 
început să se desprindă în picături mici de apă, chipul cavalerului s-a făcut 
rozaliu şi tot trupul a început să i se topească în zăpadă, ca o păpuşă de 
ceară la căldura focului, până când s-a făcut nevăzut. 

— Pe rănile mele de lotru bătut! Să stau agăţat în copacul spânzuraţilor 
din Ulipens dacă asta nu-i opera diavolului! a ţipat Durlib, nevenindu-i să 
creadă că leşul dispăruse dintr-odată. 

Dar minunea nu l-a surprins şi pe Grimpow. 

— Socotesc că mortul s-a dus de unde a venit, şi-a dat gânditor cu 
părerea, nelăsând piatra din mână şi nu prea încredinţat că acela care vorbea 
era chiar el. 

Durlib l-a privit năucit. 

— Şi care-i acel loc fără de pereche unde morţii se topesc în aer ca prin 
minune? 

— Nu ştiu precis, dar, de când am piatra, simt că e ceva de neexplicat 
care mă face să văd lucruri pe care nici nu ţi le-ai putea închipui, a 
mărturisit Grimpow. 

— Hai, Grimpow, lasă-te de palavre! Nu-i nicio clipă de când aveam 
leşul unui bărbat chiar aici, sub nasul nostru, şi acum nu-i! Nici vorbă că-i 
cine ştie ce vrajă a unui chiromant aliat cu demonul, a ţipat Durlib, făcându- 
și iar cruce cu prefăcută cucernicie. 

— Nici Dumnezeu, nici Satana n-au nimic de-a face cu întâmplarea, 
crede-mă, a zis Grimpow, fără să ştie nici el de ce. 

— Ei bine, eu nu mai rămân nicio clipă în codrul ăsta afurisit, doar ca să 
aflu cum e când fantoma cavalerului ne-o tăia capul şi ni l-o pune în ţeapă, 
iar vulturii s-or delecta cu gustul ochilor noştri. 

Mâinile lui Durlib au adunat la iuţeala preţiosul tezaur al cavalerului 
mort, pe care tot el îl împrăștiase pe pelerina din blană. L-a înghesuit tot în 
desagii mortului şi s-a pregătit de plecare. 

— Tu n-ai crezut nicicând în fantome, Durlib! în plus, ceva îmi spune că 
misteriosul cavaler avea o misiune de împlinit, o însărcinare însemnată, pe 
care n-a putut-o duce la bun sfârşit, după cum îi era voia. Şi va trebui s-o 
îndeplinim în locul lui, în schimbul comorii, a zis băiatul. 


Judecând după mutra făcută de Durlib la auzul vorbelor lui, Grimpow n-a 
avut nicio îndoială că prietenul lui se temea că piatra care-i servise de 
talisman cavalerului mort, şi pe care el o ţinea acum în mână, îi luase 
minţile. 

— Şi a ales să vină în munţii noştri înzăpeziţi, ca să înfrunte moartea, să 
facă din noi moştenitorii bogățiilor lui, şi să se facă apoi nevăzut ca Isus 
după ce l-au răstignit? a întrebat ironic. 

— Poate era doar în trecere şi mergea altundeva, către Strasbourg de 
pildă, să-i ducă lui Aidor Bilbicum răvaşul pecetluit, a chibzuit Grimpow cu 
voce tare. 

Durlib a oftat şi a făcut ochii mari cât cepele. 

— Crezi ce ţi-e voia, dar numai diavolul şi alaiul lui de vrăjitori, magi şi 
chiromanţi sunt în stare de minuni aidoma celei abia întâmplate aici şi la 
care noi, încă n-am habar dacă, nu cumva, spre nefericirea şi chinul nostru, 
stăm mărturie. Aşa că va fi mai bine să ajungem la mănăstirea din 
Brinkdum înainte ca noaptea să-şi pogoare vălul de umbre peste codru. Vom 
sta la vecernia din biserică şi ne vom curăța trupurile şi sufletele folosind 
agheasmă cu toptanul. Doar aşa ne vom putea feri de răul pe care duhul 
cavalerului mort, mag, vrăjitor sau ce-o fi vrut să fie, ni l-ar putea face cu 
farmecele lui, de pe lumea de dincolo. 

— Văd că, în realitate, eşti pe cât de lacom, pe atât de superstiţios, a râs 
Grimpow. Dar eu nu socotesc că mortul, care ne-a dăruit atât de generos 
preţioasa-i comoară, are de gând să ne ia drept țelul răzbunării lui. În plus, 
ce rău i-am făcut noi, care chiar ne socotisem să-l îngropăm creştineşte 
lângă altarul bisericii din mănăstirea de la Brinkdum”? a adăugat băiatul, 
încredinţat de seriozitatea vorbelor lui. 

Durlib a încruntat din sprâncene, încercând să-şi stăpânească îndoielile. 

— Sunt încredinţat că harurile clarvăzătoare cu care piatra pare să te fi 
înzestrat îţi sunt la fel de precise ca săgețile arcului, fiindcă altfel tare mă 
tem că blestemul cavalerului mort ne va ajunge din urmă şi ni se va lipi de 
călcâie, ca umbra diavolului de pielea posedatului. 

— Uită-ţi temerile, Durlib! încă n-am habar ce ne-a hărăzit leşul 
cavalerului, care s-a făcut nevăzut chiar sub nasul nostru, sau piatra pe care 
o ţinea în mână şi care acum e într-a mea, dar, dacă nu greşesc, chiar piatra 
ne va dezlega misterul care te chinuieşte într-atât, a prezis Grimpow, pentru 
întâia oară încredinţat de propriile vorbe. 


— Mie îmi ajung bogăţiile pe care zeiţa Fortuna ni le-a pus la îndemână, 
chiar dacă prin mijlocirea unui cavaler mort, care s-a folosit de o 
fantasmagorică şi temută vrajă, ca să se facă nevăzut. Dar, dacă vrei să 
prindem de veste ce misiune avea cavalerul de împlinit pe lumea noastră, n- 
am să te părăsesc tocmai când aventura ne cheamă alături de ea, ca dulcea 
cântare a unei fete frumoase, şi-a încheiat Durlib cuvântarea. 

— Atunci să mergem cât mai iute la mănăstirea din Brinkdum! a hotărât 
Grimpow mulţumit. 


Pe măsură ce coborau către mănăstire, ceața se ridica în eşarfe subţiri, 
care pluteau deasupra cetinii brazilor ca norii pufoşi şi dezlânaţi. Stratul de 
nea se subţia, iar mersul pe zăpada, urmând cărarea mărginită de arbuşti 
ţepoşi care ducea în vale, era tot mai comod şi mai uşor. Temerile lui Durlib 
că fantoma cavalerului avea să se răzbune păreau să se fi risipit odată cu 
ceața, iar el păşea alături de Grimpow, fredonând cântecelul pe care 
obişnuia să-l intoneze ori de câte ori îl încercau liniştea şi fericirea. 

Durlib ştia să cânte la chitară, recita balade şi făcea vrăji şi jonglerii cu 
iscusinţa celor mai vestiti jongleri şi saltimbanci de prin partea locului. Dar, 
mai presus de orice, era trişor şi fur, în stare să le ia de sub nas punguţa cu 
bani ţăranilor, drumeţilor, pelerinilor, boltaşilor, monahilor şi cavalerilor, 
atât cu vorbe şi mâini măiestre, cât şi mânuind iscusit spada. Când îl 
cunoscuse, în urmă cu un an, la serbările primăverii, Grimpow slujea în 
taverna întunecoasă şi rău mirositoare pe care unchiul lui, Felsdron cel 
Colţos, cum îi spuneau toţi, o ţinea la Rhiquelwir, unde Durlib obişnuia să 
vină pentru a însufleţi cu talentele lui beţiile clienţilor sosiți de peste tot. 
Într-o noapte furtunoasă, când Durlib tocmai golise pungile unui grup de 
meşteri imprudenti, care acceptaseră să joace cu el o partidă de zaruri, l-a 
recunoscut un boltaş bogat, căruia chiar în acea dimineaţă îi furase câştigul 
din negoţ, ameninţându-l cu vârful spadei la o răscruce de drumuri din ţinut. 
Pentru câţiva firfirici, umilitul prăvăliaş i-a cerut lui Grimpow să-l spioneze 
pe fur şi să-l urmărească oriunde s-ar fi dus, iar el a mers să le atragă luarea- 
aminte zbirilor din slujba seniorului care îşi exercita jurisdicţia între zidurile 
cetăţii Rhiquelwir, ca să vină să-l salte pe jefuitor şi să-l spânzure 
neîntârziat chiar în piaţa mare, de cum se va fi crăpat de ziuă. Însă, mişcat 
de nemiloasa pedeapsă care îl aştepta pe cel care, pentru el, nu era decât un 
priceput şi curtenitor trişor, Grimpow a dat fuga să-l prevină de primejdia 
care îl păştea dacă nu o ştergea numaidecât din tavernă. Durlib a golit dintr- 


o singură sorbitură toată oala cu vin, s-a şters la gură cu mâneca pieptarului 
şi s-a văitat.: 

— Trist mai e traiul celui fără de lege! Şi, făcându-i complice cu ochiul 
lui Grimpow, a întrebat: E vreo ieşire din cârciumă pe unde s-o şterg, 
înainte ca ostașii contelui să mă spintece ca pe porcii îngrăşaţi cu ghindă? 

Grimpow i-a făcut semn să vină după el şi, profitând de neatenţia 
unchiului, au străbătut pivnita înţesată cu pânze de păianjen şi butoaie cu 
vin, ieşind în ograda din dosul tavernei. Acolo, băiatul a deschis poarta 
mare prin care intrau şi ieşeau căruțele la vremea culesului de struguri şi i-a 
zis lui Durlib să-l aştepte oleacă, supraveghind uliţa. S-a dus în micul grajd 
unde unchiul lui, Felsdron cel Colţos, ţinea un cal bătrân de dârloagă, i-a 
pus frâiele, a luat o pătură roasă şi i-a azvârlit-o în spinare în loc de şa şi s-a 
întors trăgând de el, ca să-l vindece de lene. 

— Cum ţi-aş putea plăti generoasa mâna de ajutor? l-a ispitit Durlib, 
dând să scoată câţiva firfirici din punguta de sub pieptar. 

— la-mă cu tine, s-a rugat Grimpow, fără codeală. Când neguţătorul şi 
unchiul o să-mi afle şiretlicul, n-o să stea la gânduri şi-o să-mi facă spatele 
arşice cu biciul, a adăugat, implorându-l pe fur din priviri să nu-l lase acolo. 

Durlib l-a privit gânditor, întrebându-se ce să facă oare cu acel băietan. 
Dar, la urmă, l-a poftit zâmbitor: 

— Saltă în cârca gloabei şi s-o ştergem de aici, înainte ca haita celor care 
mă urmăresc să afle pe unde am luat-o şi să ne ajungă din urmă. Dacă ne 
prind, mâine în zori o s-atârne în spânzurătoare nu unul, ci doi. 

Zis şi făcut. Dintr-un salt aproape acrobatic, şi fără să-şi ascundă bucuria, 
Grimpow a săltat pe crupa mârţoagei şi s-au îndreptat, pe sub picurii de 
ploaie, spre casa mamei lui din satul Obemalt, la o depărtare abia ceva mai 
mare decât un ceas de drum dinspre Rhiquelwir, cu gând să mâne noaptea 
acolo. 

— Nu prea pare să-ţi fie pe plac tovărăşia unchiului tău, a ghicit Durlib, 
în vreme ce vuietul furtunii răsuna tot mai departe, dar fulgerele mai 
luminau încă în rafale cerul. 

— E soţul unei surori a mamei şi singurul din familie mai înstărit. Acum 
doi ani, tata a murit de vărsat, iar mama m-a trimis să muncesc la el, ca să 
nu mor de foame şi să învăţ meseria de cârciumar. În satul Obemalt e puţin 
pământ, iar vântul rece de miazănoapte distruge an de an ogoarele. Mătuşa 
e femeie bună, dar unchiul Felsdron e într-adevăr colţos şi bodogăneşte 


ceasuri în şir şi aproape zi de zi îşi varsă furia pe mine, blestemându-mă, 
lovindu-mă şi biciuindu-mă. 

— Şi acum ce-ai de gând să faci? l-a iscodit Durlib, privind neostoit în 
bezna prin care mergeau de când lăsaseră în urmă târguşorul Rhiquelwir. 

— Dacă vrei, îţi pot fi slujitor, i-a răspuns. 

— Golanii ca mine n-au slujitori. În plus, mie-mi place să umblu de capul 
meu, iar viaţa de fugar certat cu legea nu-i cu nimic mai buna decât cea pe 
care o duceai în cârciuma unchiului tău. 

— Dar eşti liber ca pasărea cerului! a ripostat Grimpow. 

— Libertatea mă va face doar să sfârşesc într-o bună zi spânzurat în piaţa 
vreunui sat mizerabil. Aşa că nu pot îngădui să vii cu mine. 

— Atunci lasă-mă să stau o vreme pe lângă tine, până-mi aflu singur 
drumul în viaţă, l-a rugat băiatul. 

Vorbeau pe nevăzute, din pricina întunericului, dar de data aceasta Durlib 
a întors capul şi a privit ţintă în ochii băiatului. 

— Ar trebui să cauţi ceva mai mult decât un simplu lotru ca mine, a zis. 

— Întotdeauna am vrut să fiu scutier, ca să deprind mânuirea armelor şi 
să mă bat în războaie. 

— În războaie, bărbaţii se ucid unii pe alţii fără să ştie prea bine de ce-o 
fac, aşa ca ar trebui să-ţi cauţi altă ocupaţie. 

Tăcerea i-a învăluit şi i-a întovărăşit încă o bună bucată de vreme, până 
când Durlib, simțindu-se dator față de băiatul care îl scăpase de 
spânzurătoare, a consimţit: 

— Ei bine, poţi rămâne cu mine, de vrei. Dar numai o vreme, a subliniat, 
fără să întoarcă privirea. 

Grimpow ştia că mama lui avea întâi să se bucure că-l vede, iar apoi avea 
să se înfurie, de cum va afla de istoria cu fuga din taverna unchiului. Când 
au ajuns la Obemalt, pătrunşi de ploaie până la piele, Grimpow i-a povestit 
mamei cele petrecute, şi, chiar dacă planurile pe care şi le făcuse cu Durlib, 
pe care l-a dat drept un onorabil trubadur, n-au izbutit s-o convingă că el era 
în câştig schimbând meseria, la plecare ea l-a copleşit cu sărutări şi cu urări 
de bine. Poate şi fiindcă, pentru o clipă, mama s-a temut că ar mai putea 
avea încă o gura de hrănit în casa, unde, pe lângă cei patru fraţi ai lui, 
băiatul zărise doi bebeluşi, pe care nici măcar nu-i ştia. 

Astfel şi-a început Grimpow noua lui viaţă alături de Durlib, hălăduind 
prin cătune şi burguri, furând de prin gospodării şi din târguri, jefuind 
neguțători şi pelerini, cerând de pomană pe la porţile bisericilor, făcând pe 


orbii sau ciungii, cu jonglerii şi balade recitate prin pieţe şi castele, sau 
vânând în timpul iernii, pe furiş, prin munţi. De la Durlib a deprins să 
mânuiască arcul şi să citească urmele iepurilor, ale cerbilor şi ale 
căpriorilor, ale râşilor, ale urşilor, ale lupilor şi ale vulpilor. A mai deprins şi 
să supravieţuiască mizeriei şi sărăciei, să-şi iubească bunul prieten şi să se 
uite la stele în nopţile fără lună. 

Toate aceste aduceri-aminte îi roiau grămadă în minte, în vreme ce 
înaintau prin zăpadă, în drum către mănăstirea din Brinkdum, ducând cu ei 
preţiosul tezaur al cavalerului mort, fără ca Grimpow să-şi poată închipui 
atunci că, nu peste multă vreme, avea să se despartă de Durlib pe vecie. 


Vizite neaşteptate 


În lumina slabă a înserării, mănăstirea din Brinkdum le-a ieşit în cale ca o 
matahală din piatră roşiatică, cu acoperişurile doldora de nea. Fusese 
înălţată în nord-estul ținutului Ulipens, într-o roditoare vale înconjurată de 
păduri, râuri şi munţi. O construise, în urmă cu trei veacuri, un grup de 
schivnici, care crezuseră că au găsit pe acel picior de plai înseşi gurile 
raiului, aşa că turla clopotniţei se ridica maiestuos deasupra celorlalte 
clădiri, înfățișându-se vederii încă de departe, cu gând să le arate drumul 
pelerinilor rătăciţi şi să-i ia la goană pe diavoli. 

Nu era acum prima oară când Grimpow venea la mănăstire împreună cu 
Durlib, căci stareţului, un bărbat de vârstă mijlocie, ai cărui ochi mititei şi 
lipsiţi de orice expresie erau aidoma celor ai unei statui, îi plăcea să aibă tot 
soiul de giuvaiere şi de bijuterii, în pofida votului de sărăcie, şi, nu de 
puţine ori, îşi oprise pentru sine parte din ce jefuiseră ei de pe la călători, 
drept plata pentru bucatele şi vinul oferite din belşug, pentru îngăduinţa de a 
se adăposti în cabana din codru la vreme de iarnă, de a vâna în munţi şi 
pentru că le trecea cu vederea fărădelegile. 

— Ar fi mai bine să pitim comoara înainte de a ajunge la mănăstire, să nu 
deşteptam curiozitatea stareţului, care, vrând să ştie ce-ascundem în desagi, 
are să-şi bage nasul acolo, a zis Durlib, pe când se pregăteau să treacă vadul 
unui pârâiaş din apropiere. 

Grimpow a privit de jur împrejur buruienile dese şi brazii înalţi presăraţi 
peste tot, precum şi stâncile mari şi cenuşii, cărora vântul le smulsese 
subţirelul văl de nea. Nu departe de ei, o cruce scundă care arăta drumul 
spre mănăstire se înălța pe un soclu de piatră. A chibzuit că locul era 
nimerit să îngroape desagii şi a arătat într-acolo întinzând braţul. 


— Acolo, la picioarele crucii, comoara va fi bine păstrată. 

Durlib s-a mărginit să încuviinţeze şi s-a îndreptat către locul ales. A 
deschis desagii şi a scos cele două junghere împodobite cu safire şi rubine. 

I l-a dat lui Grimpow pe cel mai mic, iar el şi l-a oprit pe cel mai mare. 

— Ascunde-l între pieptar şi pantalonii din piele, l-a sfătuit. 

— Crezi că ne paşte vreo primejdie printre monahii din mănăstire? l-a 
descusut Grimpow, cam nelămurit. 

— După câte am văzut azi, mai bine să-mi las baltă toate crezurile, i-a zis 
Durlib, cu un surâs fugar. 

A pitit jungherul sub pieptar, aşa cum îl sfătuise şi pe Grimpow, şi-a scos 
spada din teacă şi a săpat o groapa în dosul soclului pe care stătea micuța 
cruce din piatră. Dar, înainte de a băga desagii în ascunzătoare, a deschis-o 
iar şi a scos câţiva bani din argint de-ai cavalerului mort. 

— O să-i dăm stareţului de la Brinkdum pe doi cai buni, din cei pe care 
cu atâta grijă îi creşte în grajdurile lor. Nu prea am habar unde-i 
Strasbourgul, nici de câte zile avem trebuinţă ca să ajungem acolo, dar sunt 
încredinţat că va fi mai uşor călare decât pe jos. 

Vestea că, deşi bănuitor, Durlib voia să meargă la Strasbourg tot atât de 
mult ca el, ca să afle ce putea însemna răvaşul al cărui purtător fusese 
cavalerul, l-a făcut pe Grimpow să dorească şi mai şi să ajungă mai iute la 
mănăstire. Pe drum nu numai că şi-a adus aminte cum îl cunoscuse pe 
Durlib, dar s-a şi gândit la ceea ce tocmai i se întâmplase cavalerului găsit 
în munţi şi dispărut în zăpadă. Grimpow ascunsese piatra în punguta de in 
cu rămurele de rozmarin, pe care o purta întotdeauna agăţată de gât şi, deşi 
nu mai simţea căldura pe care o dăduse câtă vreme o ţinuse el în mână, îi 
simţea prezenţa fără răgaz. Ştia că frântura de minereu era mai mult decât 
un talisman, şi ceva de neexplicat, aşa, ca o tăcută chemare de departe, îl 
mâna să afle ce era ea în realitate. Dar nu avea la îndemână decât răvaşul 
pecetluit şi sigiliul din aur al cavalerului mort, la care Grimpow se gândea 
neostoit. 

După ce au acoperit cu glod şi cu nea gaura în care băgaseră desagii cu 
mica lor comoară, au străbătut şi ultima parte a drumului spre mănăstirea 
din Brinkdum, urcând un povârniș întortocheat. 

— „Pe cer stau bezna şi lumina“, a zis Grimpow cu voce tare, repetând 
vorbele pe care le pronunţase citind semnele ciudate din răvașul pecetluit, 
pe care îl aflaseră la cavalerul mort. 


— Vorbele tale sună ca descântecul unui vrăjitor, ţi-am mai grăit eu asta, 
şi-ar fi bine să nu le zici pe lângă biserici, nu cumva să ne trăsnească 
Domnul cu lumina-l din Cer şi să ne trimită pe veci în bezna iadului, l-a 
muştruluit Durlib, bucurându-se de jocurile-i de cuvinte. 

— Socot că ele înseamnă mai mult decât atât, Durlib. Gândesc că răvaşul 
poate fi o parolă, o cheie, al cărei înţeles adevărat nu-l ştie decât acel Aidor 
Bilbicum din Strasbourg. 

— Doar magii şi vrăjitorii ştiu să folosească vorbele magice, pe care le 
recita în rituri şi în vrăji, aşa că vorbim de acelaşi lucru. Am văzut odată 
cum o bătrână vrăjitoare exorciza o femeie: trupul femeii sălta şi se zguduia 
fără tihnă în tină, iar balele îi curgeau ca din botul unei jigănii în agonie; 
vrăjitoarea dănţuia neîncetat în jurul femeii, iar vorbele-i păreau că ies din 
botul unei pocitanii diabolice. 

— Tu vorbeşti de credinţe şi superstiții, de vrăji şi farmece, iar eu, de 
ceva mai adânc. Aş zice chiar că vorbele din răvaș spun că în cer stau 
bezna, care-i neştiinţa, şi lumina, care nu-i decât cunoaştere ori 
înţelepciune. Eresurile şi farmecele despre care vorbeşti sunt rodul 
neştiinţei. Zeii şi demonii nu există, Durlib, sunt doar închipuiri cu care 
oamenii îşi limpezesc imaginea lumii, a zis Grimpow, mirându-se iar de 
propriile vorbe. 

— Eşti încredinţat că-mi vorbeşti chiar tu, nu duhul misteriosului cavaler 
mort? l-a tras de limba Durlib, privindu-l fără să-şi ascundă iar temerile şi 
îndoielile. 

— Dar, oare, lucrul acesta are vreo însemnătate? l-a întrebat iar 
Grimpow, nesimţindu-se în stare să dea singur răspuns la o asemenea 
întrebare. 

— Fireşte că are, şi încă una mare de tot. Dacă te-ar auzi stareţul de la 
Brinkdum, ar bănui că ţi-au intrat diavolii în trup şi ar porunci să fii ars pe 
rug în faţa întregului ţinut al Ulipensului, să le fii învăţătură de minte 
ereticilor. 

— N-ai decât să râzi, de vrei, dar eu socot că tocmai de rug fugea 
cavalerul, a pretins Grimpow cu convingere. 

— Încă un temei ca să-l credem mag, vrăjitor ori adorator al tenebrelor, 
din cei pe care Inchiziția îi urmăreşte cu gând să le curețe sufletele în 
flăcările rugului, s-a învoit Durlib, chiar când au ajuns la porţile mănăstirii 
din Brinkdum. 


Noaptea îşi prefira de-acum asupra văii valurile dese de umbră, când le-a 
deschis portiţa slujitorul uriaş, cocârjat şi ursuz, pe care monahii îl strigau 
Kense şi care nu părea să nutrească o prea mare simpatie pentru nou-veniţi. 
I-a privit îndelung, fără să scoată nicio vorbă, de parcă amuţise, ori îşi 
închipuia că nu ei, ci vântul bătuse cu mâini nevăzute la poarta mănăstirii. 

— Ei, n-ai să laşi tu să intre la voi doi bieţi drumeţi care n-au la ce foc să 
se încălzească, nici în ce pat să-şi ogoiască osteneala trupului, Kense 
prietene? a îndrugat Durlib, schiţând un început de plecăciune. 

Slujitorul a tras iar zăvorul, fără să scoată vreo vorbă, iar Grimpow şi 
Durlib i-au auzit paşii înaintând prin mănăstire, cu un fâşâit de sandale 
târşâite. Au bănuit că mergea să ceară voie vreunui schivnic ori chiar 
stareţului să le dea drumul, dar, cum întârzia peste măsură, Durlib a bătut 
iar cu ciocanul în uşă, de data aceasta mai vehement. 

— Vin, vin! s-a auzit din spatele porţii o voce ca de flaut. 

Era fratele Brasgdo, un călugăr zâmbitor şi rotofei ca o balercă de vin, pe 
care Grimpow îl întâlnise întotdeauna foindu-se prin cuhnie, între oale şi 
vatră, cu ciozvârte de carne şi legături de verdeaţa în mâini. A tras zăvorul 
şi, văzându-i nemişcaţi şi morţi de frig în faţa lui, şi-a agăţat de buzele 
groase un zâmbet batjocoritor şi a zis: 

— Intraţi, înainte ca frigul să vă lase fără suflare şi să vă îngheţe oasele. 
Apoi a iscodit: Se poate şti cărui fapt datorăm vizita voastră neaşteptată? 

— Ei bine, am chibzuit să lăsăm în urmă cabana din munţi şi iadul de 
gheaţă, a răspuns Durlib, intrând cu pas hotărât în mănăstire. 

— ladul de care trebuie să vă temeţi nu-i de gheaţă, ci de foc, iar în el 
veţi arde veşnic, dacă Dumnezeu nu vă iartă păcatele, a ripostat monahul, 
zăvorind poarta în urma lor, de cum a trecut şi Grimpow pragul. 

— Ăsta-i şi țelul cu care am venit la sfântul vostru lăcaş, frate Brasgdo, 
să ne hrănim duhul în biserica mănăstirii şi să vă stăm alături la rugăciune şi 
la liturghie, înainte de a pleca la drum lung, pe meleaguri îndepărtate, a 
lămurit Durlib cu prefăcută încântare. 

— Şi bănuiesc că aşa, în trecere, vreţi şi să vă umpleţi burdihanele şi să 
dormiţi la adăpost de frig şi de vânt în lăcaşul nostru, a răspuns ironic 
monahul. 

— Cel puţin în această noapte, a recunoscut Durlib, scuturându-şi de nea 
pelerina din blană. Drept pat ne-ar fi de ajuns o saltea de paie şi o pătură în 
sala pelerinilor, iar drept hrană ne-am mulţumi cu un coltuc de pâine, o 


bucătură zdravănă de brânză şi-o ulcică cu vin, din cel pe care în mare taină 
îl ţineţi în chelar, a cerut Durlib râzând. 

A râs şi schivnicul. 

— Anul acesta recolta a fost nespus de proastă, a lămurit, îndreptându-se 
către cuhnie şi făcându-le semn cu mâna să-l urmeze. 

În mănăstire domnea întunericul şi ardea doar o torţă pe zidul din piatră 
din fundul marii săli de la intrare, lăsând la vedere printre umbre un coridor 
lung şi boltit. 

— Aşa că aveţi de gând să porniţi la drum lung, a observat fratele 
Brasgdo, legănându-și burdihanul revărsat sub sutana brună a ordinului său 
religios. 

— Aşa-i. Şi-o să plecăm chiar mâine, de cum se crapă de ziuă, a adeverit 
Dunlib. 

— Şi-aţi hotărât de-acuma unde vă veţi îndrepta paşii? 

— O să căutăm capătul lumii! i-a răspuns Durlib, făcându-şi iluzii. 

— După câte am auzit, se zvoneşte că finis mundi e hăt departe de aici, 
peste mările şi ţările apusului, şi că acolo viețuiesc doar monştri şi demoni 
înspăimântători, a şoptit monahul, schimonosindu-şi, parcă de teama, faţa 
bucălată. 

— Unii-s încredinţaţi că acolo se află şi nevăzutele porţi ale raiului, că 
acele meleaguri îndepărtate sunt doldora de aur şi de pietre scumpe, că 
femeile de-acolo sunt cele mai frumoase care s-au văzut vreodată, că 
bucatele şi băutura stau toată vremea la îndemâna tuturor, iar tinereţea n-are 
sfârşit, l-a ademenit Durlib. 

Fratele Brasgdo i-a aruncat o privire mustrătoare, chiar când se crăpa uşa 
cuhniei. 

— Porţile raiului sunt chiar aici, în valea noastră, pe care Dumnezeu a 
făcut-o întru bucuria ochilor noştri, a cuvântat tăios, iar locurile despre care 
umbli cu vorba încă nu le-a văzut nimeni; ele sunt numai în închipuirea 
oamenilor cu minţile lovite de ispite, care şi-au lăsat voinţa şi năzăririle 
pradă tocmai ispitelor diavolului. N-oi fi, cumva, şi tu unul dintre ei? l-a 
descusut schivnicul. 

— Eu nu-s decât un neştiutor care se teme de mânia Domnului şi se 
roagă zi de zi să ajungă în împărăţia Lui, a răspuns Durlib, linguşitor, ca să 
adoarmă bănuielile monahului. 

— Văd că eşti mai bun comediant decât pungaş, a declarat fratele 
Brasgdo, continuând să zâmbească. 


Au intrat în cuhnie, în mijlocul căreia încă mai ardeau butuci mari de 
lemn în vatră, iar fratele Brasgdo i-a poftit să stea jos la o masă, pe o 
banchetă lungă şi fără spătar. Căldura era atât de sufocantă, că i-a obligat 
să-şi scoată pelerinele din blană. Într-un cotlon al uriaşei încăperi, pe o ușiță 
care dădea în sala de mese, intrau şi ieşeau doi slujitori, ducând şi aducând 
blide din lut. De la locul lui, Grimpow şi-a putut da seama că schivnicii din 
mănăstire tocmai începuseră să cineze. Păstrau o tăcere adâncă, la lumina 
slabă a unor opaite răspândite pe mese, privind bucatele gânditori şi cu 
capetele plecate. Dar lui Grimpow îi ajungea la urechi, ca un foşnet apropiat 
şi gol, vocea călugărului însărcinat cu citirea psalmilor. 

Fratele Brasgdo le-a adus o pâine rotundă şi mare, o farfurie cu supă 
fierbinte, câteva ciozvârte de friptură de porc, o bucătură de brânză, alta de 
slănină cu sare şi ulcica cu vin cerută de Durlib. 

— Dacă stareţul te întreabă ce bei, zi-i că doar apă, a şuguit monahul şi a 
pus ulcica pe masă. 

Apoi s-a aşezat lângă ei şi a început să spargă nuci, făcându-le să-i 
trosnească între palme. 

— Starețul ştie că suntem aici? l-a tras de limbă Durlib, sorbind în acelaşi 
timp zgomotos din farfuroiul cu supă. 

— Când Kense mi-a dat de veste că aţi sosit şi am venit să vă deschid, 
monahii începuseră să cineze în sala de mese, şi n-am vrut să-l întrerup pe 
stareţ, ca să nu încalc regula tăcerii. O să-i dau de ştire după ce termină toţi 
cina, înainte de vecernie. Ştii doar că-i îndatorire creştinească să dai adăpost 
drumeţilor şi pelerinilor, aşa că nu va avea nimic împotrivă să rămâneţi la 
noi în mănăstire peste noapte. 

— Trebuie să-i vorbesc înainte să se retragă în odăile lui, a lămurit 
Durlib, după ce a sorbit îndelung din vin. 

— Ceva în care v-aş putea fi de ajutor? a iscodit schivnicul, fără să-şi 
ascundă curiozitatea. 

— Vreau să mă târguiesc cu stareţul, să facem troc de cai pe bani din 
argint 

— Văd că acum nu-ţi lipsesc banii, a observat fratele Brasgdo. Şi cine ți- 
a căzut de astă dată victimă jafului? a adăugat bănuitor. 

— Pe cine aş putea ataca în munţii ăştia pustii în toiul iernii, când nici 
măcar ciorile nu mai dau roată peste pădure? a întrebat Durlib alarmat. 

— Poate că o fantomă, a presupus călugărul în şoaptă, ducând o nucă la 
gură şi mestecând-o cu zidul dinţilor îngălbeniţi. 


Durlib l-a privit pe Grimpow cu ochii cât ceapa, dar şi-a ascuns 
numaidecât stupoarea şi a destăinuit tihnit: 

— Banii din argint îi păstrăm tocmai pentru asemenea prilej. 

Grimpow a aşteptat, ascultându-le convorbirea, mut asemenea lui Kense, 
slujitorul uriaş şi înapoiat al mănăstirii, până când călugărul şi-a îndreptat 
către el ochii de veveriţă şi, ca şi cum nu-l interesau lămuririle lui Durlib, l- 
a descusut: 

— Şi tu de ce nu intri novice la mănăstire, să-ţi consacri viaţa lui 
Dumnezeu, în loc să baţi lumea în tovărăşia unui lotru ca Durlib? 

— Vreau să-mi găsesc propriul drum în viaţă, a glăsuit Grimpow timid. 

— Păi n-ai să găseşti drum mai sfânt decât al rugăciunii şi al muncii. În 
vremurile noastre, câmpiile şi pădurile sunt doldora de furi, călugări 
răzvrătiți şi cerşetori, a bătut el un apropo, privindu-l intenţionat pe Durlib, 
şi nu există loc mai bun unde să te retragi, ca să fugi de ispita păcatului, 
decât lăcaşul Domnului. Aici ai putea învăţa să citeşti şi să scrii latineşte şi 
greceşte, să gospodăreşti ferma, să cultivi livada, să strângi flori şi ierburi 
de leac, să îngrijeşti bolnavi, să copiezi manuscrise, să le anluminezi ori să 
le tălmăceşti. Ai putea chiar să fii ucenic de bucătar şi să-mi urmezi când 
am să mor, ceea ce trag nădejde să se întâmple mult după ce voi fi ajuns 
moşneag, a propus, ridicând ochii în tavan. 

— Nu-mi place tăcerea, i-a răspuns Grimpow, încurajat de flecăreala 
monahului. 

Se pare că pe fratele Brasgdo l-a înveselit răspunsul băiatului, că l-a 
podidit râsul. 

— După cum vezi, bucătarul e scutit de respectarea acestei stricte reguli a 
ordinului. Mi-ar fi cu neputinţă să mă înţeleg cu slujitorii, dacă ar trebui s-o 
fac folosind doar mişcările mâinilor, în loc de vorbe, a lămurit râzând. 

— Şi poate că ai plesni, dacă ar trebui să taci întreaga zi, a observat 
Durlib, căruia aburii vinului începeau să-i tulbure vorbirea. 

Fratele Brasgdo a luat în şagă mucalitul comentariu al lui Durlib, pe care 
îl cunoştea îndeajuns ca să treacă peste o oarece maliţiozitate din vorbele 
lui, şi au tot râs pe şest, ca să nu tulbure tihna mănăstirii. 

După o vreme, zgomotul băncilor şi al picioarelor târşâite pe podea a dat 
de ştire că monahii isprăviseră cina şi părăseau taciturni sala de mese. 

— lertaţi-mă o clipă, am să-i dau de veste părintelui stareţ despre sosirea 
voastră, s-a scuzat călugărul. 


Nici n-a ieşit fratele Brasgdo din cuhnie, că Durlib l-a şi întrebat în 
şoaptă pe Grimpow: 

— Ai auzit ce-a zis? 

Grimpow a făcut de mai multe ori semn cu capul că da. 

— A vorbit fără codeală de o fantomă, cu referire la stăpânul banilor din 
argint pe care am de gând să-i dau pentru cai! a insistat Durlib înfrigurat. 

— Poate că a fost doar un fel de-a zice, încercând să-şi lămurească de 
unde ai bani din argint, şi-a dat cu presupusul Grimpow. 

— Şi dacă acest cavaler mort ar fi trecut pe-aici înainte de-a da noi de el? 
a insistat Durlib, ţintuindu-l pe Grimpow cu privirea, de parcă ar fi vrut să-i 
ghicească gândurile. 

Dar Grimpow nu a putut răspunde, deoarece chiar atunci fratele Brasgdo 
s-a întors în cuhnie, urmat, pe uşiţa care dădea în sala de mese, de stareţul 
de Brinkdum. 

— Urâtă vreme şi-au mai ales vulpoii noştri ca să-şi părăsească vizuina 
din munţi, a rostit acesta zâmbind, de cum i-a zărit stând lângă vatră. 

Durlib a săltat în picioare şi s-a dus să sărute la iuţeală inelul mare de la 
mâna cu care stareţul aproape că-l împungea. Grimpow l-a imitat şi a simţit 
pe buze atingerea rece a aurului, de parcă ar fi sărutat un sloi de gheaţă. 
Starețul de Brinkdum era doar maxima autoritate din mănăstire, dar, şi mai 
mult, puterea i se întindea şi asupra întregului ţinut al Ulipensului şi asupra 
unei părţi din pământurile vecine. Se spunea că fusese un aprig cavaler, că 
părăsise lumea armelor la vreo treizeci de ani, ca să se călugărească şi să-şi 
trăiască restul zilelor departe de lume, ca anahoreţii. Cu toate acestea, după 
cum îi destăinuise fratele Brasgdo lui Durlib, adevărata pricină a cucemiciei 
stareţului fusese o frumoasă domniţă, care refuzase să-i dăruiască iubirea, la 
cererea expresă a tatălui, dar pe care stareţul continua s-o viziteze ca 
duhovnic într-un castel din vecinătate, copleşind-o cu felurite daruri şi cu 
ofrande. Grimpow îşi închipuia că domniţa şi-ar putea împodobi delicatele 
mâini cu parte din giuvaierele pe care le furaseră ei, jefuind la drumul mare, 
şi care îl încântau pe abate tot atât, ori chiar mai mult decât cântările 
monahilor săi. 

După ce i-a salutat curtenitor pe nou-veniţi, stareţul i-a dat fratelui 
Brasgdo poruncă să-i culce în sala pelerinilor din mănăstire, aşa încât, odată 
isprăvită vecernia la biserică, cei doi să poată ajunge în odăile lui de lângă 
sala de întruniri a canonicilor. 


De cum a plecat stareţul de la cuhnie la claustră, călugărul bucătar, 
Durlib şi Grimpow au ieşit şi ei pe o ușă laterală, de la care nişte trepte 
înguste şi în spirală duceau drept în sala pelerinilor. Au urcat scara în tăcere, 
fără nicio alta lumină decât micul opaiţ pe care fratele Brasgdo îl ţinea în 
mână. Sala pelerinilor era neluminată, şi doar flacăra şovăielnică a unei 
luminări le îngăduia să întrezărească cele câteva saltele de paie, aliniate pe 
podeaua din piatră. Încăperea era mare şi dreptunghiulară, cu tavanul în 
forma de boltă circulară, fără alte podoabe decât micile ferestre arcuite de 
pe unul din zidurile laterale. Era ridicată deasupra cuhniei, iar în centru 
avea un enorm coş cilindric, prin care urca fumul vetrei de dedesubt, care 
păstra o confortabilă temperatură, în recile ierni ale munţilor, deşi în acea 
perioadă a anului pelerinii şi drumeţii erau foarte rari, din pricina zăpezii 
care acoperea valea, şi arareori poposea cineva la mănăstire. 

— Cel puţin în această noapte nu va trebui să suportaţi horăiturile şi 
duhorile altor oaspeţi, a limpezit fratele Brasgdo, scoțând dintr-un cufăr ros 
de vreme două paturi groase din lână. 

— E multă vreme de când nu doarme nimeni aici? l-a descusut Durlib, 
adulmecând aerul ca un copoi. 

— Probabil că de la căderea primelor zăpezi, pe la începutul iernii. De 
atunci, doar voi ce-aţi mai intrat aici în odaie. 

Grimpow a putut citi pe chipul liniştit al lui Durlib ce gândea acesta. 
Dacă fratele Brasgdo nu minţea, era limpede că, înainte de a se afunda în 
codrii din munţi, cavalerul mort nu trecuse pe la mănăstire; aşa că nimeni 
de acolo nu putea şti nici de existenţa lui, nici de misterioasa-i dispariţie. 

— Dar, a continuat schivnicul, şoptind aproape confidenţial, ieri am ieşit 
din mănăstire înainte de căderea serii, ca să-mi dezmorţesc picioarele şi să 
culeg câteva nuci, şi mi s-a părut că zăresc în ceaţă un călăreț solitar, care se 
îndrepta către munţi. Am chibzuit că se rătăcise şi că, din pricina ceţii, nu 
dădea de drumul mănăstirii. Chiar l-am strigat, ca să fie cu luare-aminte, dar 
a întors capul, m-a privit cu ochi goi, ca ai unei hârci, şi şi-a continuat 
drumul ca un suflet chinuit, până s-a făcut nevăzut în ceaţă. 

Vorbele fratelui Brasgdo, pronunţate printre umbrele care se agitau în 
jurul lor, i-au cutremurat pe Durlib şi pe Grimpow, luându-le glasul. 

— Nu l-aţi zărit cumva prin munţi pe acest cavaler? şi-a tras de limba 
călugărul oaspeţii tăcuţi, ridicând lumânarea că să le vadă mai bine ochii. 

Grimpow dădea să tăgăduiască cu capul, când Durlib şi-a dres glasul şi l- 
a iscodit: 


— Ai vorbit de asta cu stareţul, frate Brasgdo? 

— Dacă aş face-o, stareţul şi-ar închipui că eram beat şi că numai aburii 
vinului m-au făcut să văd o fantomă dând târcoale prin împrejurimile 
mănăstirii, a răspuns monahul dispreţuitor. 

— Şi erai? a insistat Durlib, ca un duhovnic. 

— Jur pe moaştele Sfântului Dunstan, pe care le avem în biserica 
mănăstirii, că ieri n-am băut toată ziua decât apă. 

— Atunci poţi să-ţi dai crezare ochilor, fiindcă şi ai noştri l-au văzut azi- 
dimineaţă pe misteriosul călăreț, trecând prin pădurea de lângă cabana 
noastră, aşa, ca fantomele, a dezvăluit Durlib, făcându-l pe Grimpow să 
îngheţe precum cadavrul găsit în zăpada. 

— E chiar adevărat ce spui? a iscodit călugărul, ca şi cum vorbele lui 
Durlib i-ar fi întărit ori i-ar fi adeverit o credinţă asupra căreia el însuşi avea 
îndoieli. 

— Să-mi ardă amândouă mâinile în focul din cuhnia voastră, dacă mint! 
a exclamat Durlib în şoaptă, întinzând braţele şi oferindu-i mâinile deschise 
călugărului, ca să-şi arate sinceritatea. 

Pentru moment, Grimpow a bănuit că bunul lui prieten avea să-i 
povestească fratelui Brasgdo despre tot ce văzuseră ei doi de dimineaţă în 
munţi, chiar şi despre piatră, despre scrisoarea pecetluită şi despre preţiosul 
tezaur al cavalerului mort. 

— Aşa-i, a adeverit, vrând să întărească vorbele lui Durlib şi să pună 
capăt istoriei. Văzându-l în faţa cabanei, m-am apropiat de cavalerul 
necunoscut şi, când să-l salut şi să-i mângâi calul, amândoi s-au topit în 
văzduh, de parcă fuseseră vis. 

— Ce coşmar de necrezut, înspăimântător aş zice, s-a mirat fratele 
Brasgdo, căci şi el văzuse misterioasa prezenţă a cavalerului necunoscut în 
împrejurimile mănăstirii. 

— Ne-a fost atât de teamă, când am văzut ce se petrecuse, că am şters-o 
pe loc din cabană şi am venit fuguţa să căutăm adăpost la mănăstire, unde 
nici fantomele, nici diavolii nu se pot ascunde, a dat pe faţă Durlib, 
închinându-se iar cu aceeaşi cucernicie cu care o făcuse şi după dispariţia 
cavalerului mort pe zăpada din munţi. 

Monahul şi-a făcut şi el cruce şi a murmurat în şoaptă: 

— Am auzit legende păgâne cu nemiluita despre djinni şi demoni ai 
apelor, ai codrilor şi ai munţilor, care spun istorii teribile despre giganţi, 
dragoni, ondine, zâne, vrăjitoare, magi, pitici şi elfi, dar n-am văzut 


niciodată o fantomă atât de adevărată cum era cavalerul despre care vorbiţi, 
al cărui chip, departe de a fi omenesc, mi s-a părut aidoma unui spectru 
diabolic, o făptură infernală, din cele care hălăduiesc nevăzute şi întru totul 
singure pe drumurile lumii, ca să-şi ispăşească după moarte datoriile şi 
greşelile unei vieţi păcătoase. 

Durlib a considerat că izbutise să-l ducă de nas pe fratele Brasgdo cu 
povestea fantomei cavalerului mort, pe care, de altfel, şi el o lua drept un 
adevăr de necombătut, şi a iscodit, făcându-şi iluzii: 

— Ai vorbit cu vreun monah din mănăstire de o atât de delicata 
chestiune? 

— Doar nu mă crezi nebun?! a exclamat fratele Brasgdo, încruntându-se. 
Dacă asemenea fapte fantastice şi teribile le-ar ajunge la urechi, stareţul, 
monahii şi oamenii din ţinutul Ulipens ar crede că valea şi munţii sunt 
blestemaţi, şi niciun călugăr, pelerin ori credincios, nu ar mai pune piciorul 
în mănăstire, de teamă să nu dea nas în nas cu fantoma cavalerului 
necunoscut, ajungând ţinta furiilor şi a pizmei lui. 

— Poate că fantoma cavalerului şi-a urmat drumul, iar la aceste ceasuri 
din noapte e hăt departe de aici, dincolo de munţi, a propus Grimpow, ca să 
risipească temerile fratelui Brasgdo. 

— Să sperăm că-i aşa, a îndrugat schivnicul. 

— Iar, ca nu cumva spiritul lui necurat să cuibărească în sufletele noastre, 
să mergem la biserică şi să-l rugăm pe bunul Dumnezeu să ne mântuie pe 
veci, aşa cum am avut intenţia când am venit la mănăstire, a mai zis Durlib. 


Au intrat în biserica mănăstirii, coborând pe nişte scări late din fundul 
sălii pelerinilor, care dădeau într-un mare patio descoperit. Afară era peste 
poate de frig, iar mici fulgi de nea cădeau în faţa lor, albind bezna nopţii. 
Au trecut prin patio în goană, alergând spre o poartă ghintuită, care 
comunica direct cu naosul lateral al bisericii, singura intrare cu putinţă 
pentru drumeţi şi pelerini. Înăuntru, câteva candele aşezate într-un cotlon al 
naosului central abia de luminau groasele coloane care se înălţau în torsade 
îndrăzneţe până la bolta ce ţinea loc de tavan, la acele ceasuri negre precum 
cerul nopţii. 

De cum au intrat în biserică, Durlib s-a apropiat de un vas cu agheasmă 
de lângă ușă, şi-a muiat mâna în el şi s-a închinat de trei ori la rând, ca să 
gonească duhurile rele pe care spiritul cavalerului mort le-ar fi putut 
îndrepta împotriva vieților lor. A scos chiar banii din argint din buzunarul 


ascuns al pantalonilor din postav şi i-a pus distrat în vas, ca să-i scape de 
orice blestem ori farmec. 

S-a dus apoi la una dintre banchetele din centrul bisericii, s-a aşezat lângă 
Grimpow şi, profitând că fratele Brasgdo se pusese în genunchi şi-şi 
acoperise chipul cu mâinile, meditând pocăit, i-a şoptit la ureche: 

— Ar trebui să faci şi tu la fel cu piatra pe care cavalerul mort o purta ca 
pe un talisman. 

Dar Grimpow s-a făcut că n-aude vorbele lui Durlib şi a continuat să se 
uite cum se adunau călugării din corul bisericii pentru slujba de vecernie, pe 
care doar cu câteva clipe în urmă o vestiseră clopotele din turlă. Fiecare 
dintre ei purta glugă pe capul plecat în piept şi trecea în şir indian, cu 
mâinile împreunate, pentru a se aşeza în faţa băncii lui. A numărat treizeci 
de monahi de vârste şi înfăţişări felurite, cu toate că purtau cu toţii aceeaşi 
sutană brună a ordinului. După aceea, unul dintre ei, un băietan, a început să 
intoneze un cântec atât de dulce şi de melodios, că Grimpow a adormit 
profund. 

La sfârşitul slujbei, Grimpow a simţit cotul lui Durlib înfigându-i-se în 
coaste, vestindu-l că stareţul venea dinspre cor către ei. Grimpow a deschis 
ochii, încă buimac de somn, iar înalta şi slaba silueta a stareţului, care se 
profila în lumina răspândită de luminările aprinse ale corului, i s-a năzărit 
mai fantasmagorică şi mai de temut chiar decât leşul cavalerului care 
răposase în zăpadă. 

— Mare ţi-e minunea, Doamne, că ăştia doi hoţişori se arată atât de 
cucermici la slujba din mănăstire, a şoptit stareţul, mijindu-şi ochii şi aşa 
foarte mici, de cum a ajuns lângă bancheta pe care Durlib şi Grimpow 
stăteau aşezaţi într-un capăt al bisericii. 

S-au ridicat respectuos în picioare, iar fratele Brasgdo a răspuns în 
numele lor: 

— Au hotărât să plece de la cabană, căci vor să ducă o viaţă fără de păcat 
cât mai departe, şi de aceea doresc să pornească în zori, cu binecuvântarea 
Domniei Tale. 

— Adevărat? a vrut să ştie stareţul, îndreptându-și săgeata privirii către 
Durlib. 

— Ne ducem la Strasbourg. Înainte de începerea iernii, am auzit 
zvonindu-se că în cetate se construieşte o catedrală nouă, şi poate că acolo 
să găsim de lucru ca pietrari. 

Grimpow s-a uitat la Durlib uimit de cât de iute scornea baliverne. 


— Pietrarii-s foarte mândri de meşteşugul lor şi nu deschid porţile breslei 
lor nimănui care nu-i de încredere, s-a făcut auzit stareţul. 

— Socotisem că, poate, Domnia Ta ne-ai putea da o misivă în care să ne 
prezinţi episcopului. Sunt încredinţat că, având asemenea ajutor, nu ne va fi 
greu să găsim o muncă demnă, pentru ca Grimpow să înceapă o viaţă fără 
de păcat, a propus Durlib, linguşitor. 

— Cel mai mare păcat al băietanului e că a stat pe lângă tine în toţi aceşti 
ani, dar Dumnezeu e bun şi va şti să înţeleagă că răutatea nu-i a lui, ci a 
celui care-i e ca un părinte, a perorat stareţul, mutându-şi de la unul la altul 
ochişorii de pasăre. 

— Durlib a fost pentru mine cel mai bun părinte pe care mi l-aş fi putut 
închipui vreodată şi n-am să plec niciodată de lângă el, a exclamat 
Grimpow, sărind în apărarea prietenului şi muşcându-şi limba, ca să nu-i 
spună stareţului, după cum ar fi vrut, ce gândea despre el şi păcatele lui. 

Chiar atunci, băiatul a simţit că fratele Brasgdo îl trăgea de mânecă, 
dojenindu-l astfel pentru tonul insolent cu care i se adresase stareţului. 

— Ar fi mai bine să mergem la mine, acolo îmi veţi putea istorisi mai în 
amănunt ce intenţii aveţi, fiindcă, după câte m-au încredinţat, voiaţi să-mi 
vorbiţi între patru ochi, a poruncit stareţul, nedând atenţie provocării 
sfidătoare pe care o simţea în vorbele băiatului. 

Călugării au ieşit din corul bisericii în ordine şi în tăcere şi s-au îndreptat, 
ca un şir de furnici cuminţi, către scara din apropiere, care ducea direct în 
dormitorul lor: o sală lungă şi înaltă, cu tavan din lemn şi fără alte mobile 
decât saltelele de pai aliniate una lângă alta pe duşumea. Nici măcar nu 
foloseau pături ca să se apere de frig, iar ferestruicile din zidul exterior al 
dormitorului rămâneau deschise întreaga noapte, îngăduind să intre aerul 
îngheţat al munţilor. 

Fratele Brasgdo a rămas să se roage în biserică, în vreme ce Durlib şi 
Grimpow s-au îndreptat spre mănăstire, urmând paşii tăcuţi ai stareţului. Au 
ieşit în patio şi au observat nu numai că ninsoarea se oprise, ci şi că acum 
ceața se risipise cu totul, iar pe cer, spre care Durlib şi Grimpow şi-au 
înălţat privirile, norii se risipeau şi ei, lăsând loc strălucirii stelelor. 

S-au întors în corpul principal al edificiului, printr-o portiţă de lângă un 
colţ din patio, şi au mers pe o potecă îngustă şi scurtă, unde strălucea 
luminiţa unui mic opaiţ, atârnat de tavan. Au intrat numaidecât într-una din 
galeriile claustrului, luminată cum se şi cuvenea, de torţe, şi, pe negândite, 
li s-a arătat în faţa ochilor o pădure de arcuri şi coloane de o nemăsurată 


frumuseţe. Grimpow s-a oprit să privească o clipă capitelul unei mici 
coloane din claustru, pe care era cioplit un bărbat înconjurat de fiare. Sub el 
se afla o legendă, pe care a înţeles-o fără nicio greutate, deşi era scrisă în 
latineşte: 


DANIELEM CUM LEONIS 


Surprins de curiozitatea lui Grimpow, stareţul s-a oprit lângă el şi l-a 
descusut: 

— Ştii ce reprezintă imaginea? 

— E profetul Daniil, pe care, din pricina credinţei în Dumnezeu, 
duşmanii l-au aruncat în groapa cu lei, a lămurit Grimpow dintr-o suflare. 

Durlib l-a privit la fel de uimit ca stareţul. 

— Şi ştii dacă leii au izbutit să-l înfulece pe profetul Daniil? a insistat 
stareţul, vorbindu-i părinteşte şi ţintuindu-i chipul cu o privire ascuţită. 

— Nu, a răspuns Grimpow. Un înger trimis de Dumnezeu a închis gura 
leilor, iar ei nu s-au putut atinge de el. 

— Cine ţi-a dezvăluit istoria? a întrebat stareţul, destul de tulburat. 

Grimpow ştia că nu-i putea vorbi de felul cum simţea că-l influenţa piatra 
cavalerului mort, pe care o purta legată de gât, şi a chibzuit că, dacă-i 
spunea că Durlib, avea să-şi schimbe părerea despre prietenul lui şi să fie 
mai generos cu ei când aveau să dea banii de argint pe caii din grajd. Aşa că 
i-a mărturisit naiv şi fără codeală, cu toate că ştia că minte: 

— În munţi, Durlib mi-a istorisit poveşti cu nemiluita despre Dumnezeu. 

Durlib s-a îmbujorat, dar, ca de fiecare dată când trebuia să iasă din 
încurcătură folosindu-şi imaginaţia, s-a învoit fără şovăială. 

— Ei, doar i-am repetat băiatului istoriile pe care fratele Brasgdo mi le-a 
povestit în răstimpuri în cuhnia mânăstirii. 

Starețul l-a privit neîncrezător. 

— Mă bucură cel puţin să prind de veste că, în cabana voastră de furi 
certaţi cu legea, unde vă petreceţi iernile, nu s-a luat numele Domnului în 
deşert, a constatat, îndreptându-se spre odăile lui. 

Au păşit pe sub arcadele şi bolțile din claustru, au trecut de sala 
canonicilor şi au intrat în sfârşit într-o odaie pătrată şi rece, ai cărei pereţi 
duhneau îngrozitor a mucegai şi a ceară arsă. 

Starețul a aprins luminările unui sfeşnic de pe o masă, unde mai erau o 
Biblie, Cartea Orelor şi câteva suluri de pergament, şi i-a poftit să ia loc pe 


două scaune din faţa unui fotoliu cu spătar înalt şi sculptat, în care el însuşi 
s-a aşezat cu o solemnitate de patriarh. 

— Aşa că aveţi de gând să plecaţi de aici în zori, a observat. 

— Da, a adeverit Durlib. De multă vreme mă gândesc că acea cabană din 
munţi, nu-i locul potrivit pentru un băietan ca Grimpow, fiindcă n-aş vrea 
să-şi treacă viaţa fugind dintr-un sat într-altul, aşa cum fac eu de când mă 
Ştiu. 

— Şi v-aţi pus în gând să mergeţi la Strasbourg în toiul iernii? 

— Strasbourgul e o cetate bogată şi îmbelşugată, aşa că acolo vom putea 
trăi cinstit, cum am mai zis. Ştiu un defileu pe unde putem trece munţii fără 
să ne pască vreo primejdie. 

În vreme ce Durlib şi stareţul tăifăsuiau, Grimpow făcea pe niznaiul, 
trăgând cu ochiul la copertele manuscriselor închise de pe masă, uimit că le 
putea citi titlurile fără nicio greutate. 

— Ştii că, de vrea, băiatul poate intra în ordinul nostru ca novice şi 
rămâne apoi în mănăstire, ca mulţi alţi tineri de obârşie nobilă ori umilă, de 
când s-a fondat mănăstirea noastră, acum mai bine de trei veacuri. 

— Eu însumi i-am dat asemenea sfaturi cu toptanul şi chiar cu puţin 
înainte, la cuhnie, fratele Brasgdo i-a vorbit despre aşa ceva, dar Grimpow e 
prea liber ca să se supună severelor legi ale ordinului vostru, care impun 
sacrificii cu ghiotura. 

— Domnul a vrut ca oamenii să fie nobili, feţe bisericeşti şi slujitori, a 
admis stareţul, aruncând o privire spre Grimpow. Primii slujesc armele, 
ultimii îi slujesc pe primii, numai noi, clericii, avem privilegiul de a-l sluji 
pe însuşi Dumnezeu. Tu eşti doar un slujitor, iar libertatea de care vorbeşte 
Durlib e doar o himeră. 

— E cu putinţă să fie aşa cum spune Domnia Ta, dar Grimpow refuză să 
se despartă de mine, şi nici eu nu vreau să renunţ la tovărăşia lui, a 
mărturisit Durlib, exprimând precis simţămintele amândurora. 

— Dar tu nu zici nimic? l-a întrebat stareţul pe Grimpow, care nu scotea 
o vorba. 

— Socot că n-aş putea ajunge un bun monah, a răspuns simplu băiatul, 
fără să le mai dea altă atenţie. 

— Bine, fie cum ţi-e voia. Văd că eşti la fel de îndărătnic precum 
maestrul tău. Şi acum, ia spuneţi-mi despre ce-ati vrut să-mi vorbiţi între 
patru ochi, a poruncit stareţul, lăsându-se pe spate şi împreunându-şi 
mâinile în poală. 


Durlib şi-a dres glasul. 

— Avem trebuinţă de doi dintre cei mai buni cai pe care îi aveţi în 
grajduri. 

— Ştii prea bine că în grajdurile mănăstirii nu-s cai de vânzare, a replicat 
stareţul hotărât. 

Durlib şi-a dus numaidecât mâna dreaptă la buzunarul ascuns al 
pantalonilor, a scos precum jonglerii banii cavalerului mort şi i-a pus uşurel 
pe masă. Starețul s-a ridicat dintr-un singur salt, a holbat ochii mari la 
argintul care lucea sub flacăra palidă a luminării şi l-a descusut: 

— De unde ai monedele? 

— Le-am furat hăt demult de la un prăvăliaş de mătăsuri venețiene, pe 
lângă târguşorul Molwiler, i-a răspuns Durlib fără codeală. 

Starețul a luat un ban în mână, l-a apropiat de ochi şi l-a cercetat pe 
îndelete. 

— Nu încape îndoială că-s de argint, dar n-am mai văzut nicicând ceva 
care să aducă măcar cu semnele lor ciudate, a mărturisit. 

— Vom avea deci caii? l-a iscodit Durlib, ca să nu-i mai ceară stareţul şi 
alte amănunte despre proveniența lor. 

— Am să-i vorbesc chiar în această noapte chelarului. Mâine veţi putea 
lua doi cai din grajdurile noastre şi ceva provizii pentru drum. 

— lar Domnia Ta ne vei da binecuvântarea şi o misivă în care să ne 
prezinţi episcopului de Strasbourg? l-a rugat Durlib, profitând de vădita 
generozitate a stareţului. 

— Îţi voi împlini ambele dorinţe mâine în zori. 

Trocul cu stareţul se făcuse urmând întru totul ritualul la care Grimpow 
mai asistase şi alte dăţi. Durlib îi împărtăşea dorinţele, stareţul spunea că 
nu-i era cu putinţă să i le satisfacă, Durlib lăsa să cadă pe masă un giuvaier, 
aproape mereu un inel ori o brățară din aur, şi atunci stareţul îi împlinea fără 
alte mofturi favorurile cerute. Grimpow a chibzuit chiar că, poate, cine ştie, 
aşa proceda stareţul şi cu domniţa visurilor lui. 

Când să iasă din cămările stareţului, sunetul sec al ciocanului de la marea 
poarta principală a mănăstirii a sunat precum tunetul în toiul nopţii, 
împietrindu-i şi amuţindu-i pe toţi cei dinăuntru. 

— Cine, dacă nu alţi pungaşi ca voi, poate hălădui prin munţi pe o noapte 
de iarnă ca asta? a întrebat stareţul, uimit de asemenea hărmălaie. 

Durlib şi Grimpow s-au uitat unul la celălalt, neştiind ce să spună. 


— Ca să nu ne mai întrebăm, hai să vedem, a propus Durlib după câteva 
clipe. 

Abia ieşiseră în claustru, când alte lovituri cu ciocanul în poartă au spart 
din nou tăcerea. Numaidecât, în spatele coloanelor aliniate în galeria 
arcadelor din faţă, s-a zărit umbra rotofeie a fratelui Brasgdo, care venea 
fuguţa de la cuhnie, urmat de o ceată mică de slujitori, care îngânau ceva în 
şoaptă. 

— Ce se-ntâmplă? La ce atâta zarvă şi de ce nu deschide nimeni porţile 
mănăstirii? l-a întrebat stareţul pe călugărul bucătar, de cum a ajuns lângă 
el. 

— Nici noi, nici slujitorii nu ne încumetăm. De dincolo de porţi se aud 
asemenea zgomote de armuri şi nechezat de cai, de parcă ar fi sosit cei 
Patru Cavaleri ai Apocalipsei, cu teribilul lor alai de nenorociri, a lămurit 
fratele Brasgdo, parcă sufocându-se din pricina fugii şi a tremurului care îi 
cuprinsese trupul. 

Auzindu-l, Grimpow n-a mai avut nicio îndoială că fratele Brasgdo 
credea din toată inima că fantoma cavalerului pe care era încredinţat că-l 
văzuse dând târcoale călare mănăstirii cu o zi în urmă adunase trupe în 
codrii din munţii Alaiul Morţii şi se pregătea să ia cu asalt stăreţia cu 
lugubra-i procesiune de morţi şi hârci. Durlib se gândise şi el probabil la 
ceva asemănător, judecând după teama care i se citea pe chip. Grimpow a 
presimţit însă că toţi acei călăreţi care adăstau acum în faţa porţilor 
mănăstirii erau chiar mai siniştri şi mai ticăloşi decât fantomele pe care şi le 
puteau închipui, fiindcă erau, fireşte, din carne şi oase. 

— Să mergem să le dăm bineţe, oricine ar fi cei care bat la porţile noastre 
atât de impetuos, a poruncit stareţul, trecând în fruntea ambasadei 
improvizate. 

O numeroasă ceată de monahi a coborât din dormitor şi s-a strâns în 
marea sală de la intrare. Aşteptau îngrijoraţi sosirea stareţului şi, văzându-l 
că se apropia din fundul galeriei cu tavan boltit, s-au tras de-o parte şi de 
alta, lăsând o trecere îngustă. Unii monahi aveau lumânări aprinse, alţii îşi 
încrucișaseră mâinile sub scapular, gata parcă să le adreseze nou-sosiţilor un 
cânt de laudă. 

— Deschideţi poarta mare a cavalerilor! a poruncit stareţul slujitorilor. 

Scrâşnetul zăvoarelor a acoperit cârâitul monahilor şi, în bezna groasă a 
nopţii, şi-au făcut apariţia sumbrele siluete ale unei cete alcătuite din şase 


călăreţi învăluiţi în pelerine lungi, negre asemenea cailor, ascunzându-şi sub 
glugi chipurile schimonosite de frig. 

— Care dintre voi e stareţul? a strigat grav omul al cărui cal bătea 
nerăbdător cu copitele în zăpadă. 

Starețul a înaintat până în pragul marii porţi deschise. 

— Eu sunt stareţul mănăstirii din Brinkdum, dar, înainte de a intra, 
Domnia Ta trebuie să ne spui cum te cheamă şi care-i numele celor care te 
întovărăşesc. 

Un cal a nechezat şi şi-a ridicat copitele, zgâriind aerul cu ele. 

— Sunt Bulvar de Goztell, din Sfântul Ordin al Dominicanilor, inchizitor 
de Lyon şi legat al papei Clement al V-lea! În numele lui, vă cer să ne 
primiţi pe mine şi pe ostaşii regelui Franţei, care mă însoțesc! a pretins 
solemn călăreţul, dându-şi jos gluga şi lăsând la vedere un chip doldora de 
cicatrici, ascunse sub o barbă scurtă şi albicioasă. 

Fratele Brasgdo a răsuflat uşurat, auzind acreditările călugărului 
dominican, dar chipul lui rotofei nu a întârziat să se mohorască iar, după ce 
nou-veniţii au trecut de marea poartă a mănăstirii, iar călugărul bucătar a 
observat că în urma ultimului războinic intra, fără călăreț, chiar calul bălan 
pe care văzuse că-l călărea fantoma cavalerului mort, pe drumul de munte. 


O istorie şi o legenda 


\i 


Slujitorii au dus caii la grajduri; monahii s-au întors în dormitor; fratele 
Brasgdo i-a dus în cuhnie pe ostaşii regelui, ca să-i omenească de îndată cu 
bucate şi vin; stareţul l-a poftit pe inchizitorul Bulvar în odăile lui, unde 
avea să ia o cină bogată şi să-i vorbească de însemnatele temeiuri ale acestei 
vizite; Durlib şi Grimpow s-au dus să se odihnească în sala pelerinilor, iar 
treptat tihna se reîntrona în toate cotloanele mănăstirii. 

Lungiţi pe saltele şi fără altă lumină decât micul opaiţ care ardea pe 
podea, Durlib, care-şi sprijinea capul în palmele încrucişate sub ceafă şi 
privea la bolta din tavan ca spre nesfârşirea cerului, i-a împărtăşit în şoaptă 
lui Grimpow toate temerile sale. 

— Te gândeşti la acelaşi lucru ca mine? l-a întrebat. 

— Socot că da. 

— Calul bălan fără călăreț, pe care un războinic îl ducea de dârlogi, ar 
putea fi al cavalerului mort, a dedus Durlib. 

— Fratele Brasgdo e încredinţat că-i aşa. I-am văzut chipul înspăimântat 
când i-a trecut calul prin faţă, a răspuns Grimpow. 

— E cu putinţă să fi fugit din codru, de spaima fiarelor, iar ei să-l fi aflat 
în josul văii, a adăugat Durlib. 

— Calul şchiopăta şi, când i-am privit picioarele, am văzut că avea răni şi 
pete de sânge, şi anume urme ca de la mușcăturile colţilor de lup. 

Durlib s-a sucit pe saltea, simțind înţepătura unui purice nemilos. 

— Mă tem ca monahul dominican să nu înceapă să pună întrebări, iar pe 
fratele Brasgdo să nu-l ia gura pe dinainte, mai ales dacă mai şi bea câteva 
ulcele cu vin, s-a destăinuit. 


— Nu socot că fratele Brasgdo are să se încumete să-i povestească unui 
inchizitor că a văzut fantoma unui eretic urcând în munţi, l-a liniştit 
Grimpow. 

— Mai e şi stareţul, pe care semnele neînţelese de pe bani n-au încetat să- 
| uimească. 

— Ai dreptate, dar nici el nu va voi să-l afle inchizitorul cât e de corupt, a 
Zis Grimpow. 

— Poate că monahul dominican şi ostaşii din escorta lui se duceau pur şi 
simplu la Ulipens, iar, în vale, au dat de cal din pură întâmplare, a gândit 
Durlib cu voce tare, de parcă nu voia să dea prea mare însemnătate 
împrejurării. 

— Nu, i-a răspuns Grimpow. Acum n-am nicio îndoială că inchizitorul 
Bulvar de Goztell îl urmărea pe cavalerul mort, ca să-l ardă pe rug, dar nu 
izbutesc să-mi închipui din ce pricină, deşi bănuiesc eu că-i cu putinţă ca 
totul să aibă de-a face chiar cu răvaşul pecetluit şi cu piatra pe care 
cavalerul o avea la el, s-a arătat Grimpow nedumerit, închizând ochii, ca să 
se poată concentra asupra imaginilor care se desenau confuze în mintea lui, 
de parcă era ghicitor. 

— Chiar poţi vedea lucrurile de care vorbeşti? l-a întrebat Durlib, încă 
uimit şi nevenindu-i să creadă că băiatul avea viziuni. 

— Doar văd imagini ciudate, Durlib, atâta tot, a răspuns Grimpow 
ostenit. 

— Încearcă să dormi un pic, eu mă duc acum să-i spun monahului de la 
grajduri să ne pregătească pentru mâine în zori caii, iar, în treacăt, am să 
încerc să prind de veste câte altele despre călugărul dominican şi pricinile 
care l-au purtat până aici. 

— Mi-e teamă, Durlib, s-a dat Grimpow în vileag, ghemuindu-se sub 
pătură, de parcă s-ar fi abătut asupra lui o umbră sinistră. 

— Miraculoasa piatră care îţi atârnă la gât te va apăra; acuma culcă-te, 
iar dis-de-dimineaţă nu vom mai fi aici, l-a liniştit Durlib, dar nici el, nici 
Grimpow nu ghiceau că se înșală. 

Durlib s-a ridicat, a luat opaițul şi a ieşit din sală pe scara îngustă care 
dădea în cuhnia mănăstirii, unde vocile însufleţite ale ostaşilor regelui 
Franţei încălcau iar regula tăcerii. 


Învăluit în beznă, Grimpow a scos talismanul cavalerului mort din 
punguţa de in şi numaidecât a simţit aproape de el uşoara fierbinţeală a 


jăraticului care-i mocnea între degete. A deschis palma şi a văzut piatra: 
vie, roşiatică şi sclipitoare ca o stea fugară de curând căzută din cer. 
Neobişnuita ei lumină i-a crescut între degete, până a ajuns să lumineze sala 
pelerinilor în tonuri învăpăiate, făcând ca nervurile din bolta tavanului să 
apară aidoma unui schelet de dihanie milenară şi uriaşă. Fără să ştie prea 
bine de ce, a simţit pe loc că nimic n-avea să mai fie ca înainte şi şi-a 
amintit de satul Obemalt şi de cocioaba părinţilor, de porcii şi de caprele pe 
care le păzea pe când era mic copil, de strânsul recoltei, de jocurile 
nebuneşti şi de certurile cu ceilalţi copii din cătun, de cât râsese şi plânsese 
în taverna unchiului Felsdron cel Colţos. Dar acum era încredinţat că anii 
copilăriei se duseseră pe veci, că în memorie nu-i mai rămăseseră decât 
franjuri de ceaţă purtaţi de vânt şi se temea că n-avea să fie în stare să 
înfrunte grelele şi primejdioasele încercări prezise de lumina pietrei. La 
urma urmelor, nu era decât un băietan care abia descoperise, datorită lui 
Durlib, că viaţa n-avea milă de oameni. 


Grimpow nu ştia cât dormise, şi-a amintit doar că, în năzăririle lui, 
întrezărise chipuri şterse din vremuri trecute şi viitoare, care se întreţeseau 
fără niciun înţeles cu o ciurdă de chipuri necunoscute, care-i vorbeau în 
limbi vechi şi stranii, amestecând printre vorbe numere şi semne de 
neînțeles. Tot în vis a ajuns să vadă limpede explozii celeste, care au 
înmulţit de milioane de ori numărul stelelor de pe bolta cerească, cataclisme 
planetare, care au transformat continente şi oceane în splendide privelişti 
fără timp, gheţuri veşnice, care au acoperit lumea sub ceruri înnegrite de 
cenuşi de nepătruns, molime, care au pustiit Pământul, maşini monstruoase 
şi neîndurătoare, care aruncau flăcări urât mirositoare printre explozii 
oribile, războaie, care au ucis milioane de bărbaţi, femei şi copii. 

Până când băiatul a simţit dintr-odată că îl trăgea cineva afară din coşmar 
şi aproape a urlat de spaimă, văzând în faţa lui, la lumina slabă a unui opaiţ, 
chipul zbârcit şi funebru al unui monah bătrân, pe care nu-l cunoştea. 

— Hai, hai, trezeşte-te! l-a grăbit schivnicul în şoaptă. 

— Ce-i? a întrebat speriat, cu ochii încă lipiţi de somn. 

— Nu-i vremea pentru lămuriri. Trebuie să pleci cât mai iute, a zis 
monahul, trăgând de el, ca să-l pună neîntârziat pe picioare. 

— Şi Durlib? a insistat Grimpow, văzând că salteaua de paie de alături 
era goală. 

— Ne ocupăm de el mai târziu, acum hai de aici. 


Bătrânul monah a stins dintr-o suflare luminările din sfeşnicul pe care îl 
ţinea într-o mână, l-a luat de braţ pe Grimpow cu cealaltă şi a pornit 
sprinten prin întuneric, îndreptându-şi paşii către scara care cobora în patio, 
lângă biserică. Înspăimântat şi lipit de trupul lui, ca o umbră, Grimpow îl 
urma tăcut, înaintând pe pipăite. Au lăsat intrarea bisericii în stânga şi au 
dat să iasă iute din patio. Atunci, călugărul, care îl îndruma ca pe orbi, a 
împins o ușă cu umărul şi l-a purtat pe un coridor, pe care Grimpow şi l-a 
închipuit lung şi mohorât, din pricină că le-a luat mult timp să-l străbată. În 
bezna cea mai adâncă, Grimpow nu putea să audă decât sunetul paşilor pe 
duşumeaua de piatră a mănăstirii şi vuietul îndepărtat al unei ape, ca un 
torent subteran care parcă le curgea pe sub picioare, împletite cu chiţcăitul 
ascuţit al şobolanilor. Apoi, după zidurile aspre la pipăit, şi-a dat seama ca 
mergeau în jos pe o scară îngustă în spirală, până când s-au oprit, în cele din 
urmă, pe un palier, iar bătrânul schivnic a aprins din nou opaițul cu mâinile- 
i osoase, aspre şi tremurătoare. Grimpow a observat atunci înspăimântat 
hârcile îngrămădite cu toptanul unele peste altele, care păreau să se uite la 
el cu ochi nevăzuţi din ocniţele săpate de-o parte şi de alta, în pereţii din 
stâncă. 

— Nu-ţi fie teamă, l-a încurajat călugărul, sunt doar cranii de mort şi nu 
le mai pasă că unul ca tine vine să le tulbure odihna de veci. 

Nepăsător la temerile băiatului, monahul a mai făcut câţiva paşi înainte, a 
întors una dintre hârci de parcă ar fi vrut să rupă un gât inexistent şi, în faţa 
ochilor lui Grimpow, ieşiţi din orbite de uimire şi de spaimă, o parte din 
zidul din faţa lor a început să lunece cu zgomot, lăsând la vedere o gaură 
destul de mare pentru ca un trup să treacă prin ea fără nicio greutate. 
Grimpow a bănuit o clipă că stătea chiar în faţa porţilor iadului şi şi-a 
amintit câte şi mai câte îi grăise Durlib, în codrul din munţi, despre 
blestemul cavalerului mort. 

— Unde mă duci? De ce nu-mi mărturiseşti unde-i prietenul meu Durlib”? 
a întrebat, fără să se încumete să-şi clintească niciun muşchi de pe trup. 

— Nu fac decât să te duc la loc sigur, i-a răspuns monahul. Acuma 
urmează-mă, sus am să-ţi lămuresc totul. 

Bătrânul schivnic l-a privit cu atâta bunătate în ochii lipsiţi de gene, că 
toate temerile lui Grimpow s-au risipit ca prin minune. Văzându-l pe monah 
de aproape, a calculat că trebuia să aibă mai bine de optzeci de ani, cu toate 
că acesta vorbea şi se deplasa cu sprinteneala unui novice. Doar uşorul 
tremur al mâinilor şi faţa arsă de soare şi brăzdată de zbârcituri profunde ca 


abisul în care tocmai coborâseră trădau faptul că nu mai era bărbatul 
puternic şi oţelit de altădată. 

Grimpow a hotărât să-l urmeze, ca să poată prinde cât mai repede de 
veste ce se petrecea şi de ce trebuia să stea în gaura ascunsă şi neştiută ca 
un mormânt. Fără să se mai uite de jur împrejur, a traversat coridorul flancat 
de hârci, care îl despărţea de intrarea într-o mică grotă săpată în zid, şi a 
intrat într-o incintă strâmtă, din care pornea o scară, îngustă şi răsucită, 
precum cele care urca în clopotniţele bisericilor ori în turnurile castelelor. 

A mers în urma monahului, până au ajuns într-o sală pătrată, ai cărei 
pereţi erau căptuşiţi cu rafturi doldora de manuscrise şi suluri de pergament. 
Nu avea nici uşi, nici ferestre, doar micuța trapă care închidea golul scării 
pe care tocmai urcaseră acolo. Un iz de rânced se împletea cu plăcuta 
mireasmă a florilor uscate, pe care Grimpow nu le-a putut recunoaşte. 

— Unde suntem? a întrebat băiatul, admirând sutele de manuscrise care îi 
înconjurau şi simțind că le putea citi fără să le deschidă, de parcă ştia deja 
fiecare dintre vorbele ascunse în paginile lor. 

— Într-o încăpere de taină a bibliotecii de la mănăstirea din Brinkdum. 

Schivnicul a pus opaițul pe o masă de lemn din mijlocul ciudatei 
încăperi, a luat un muc de lumânare şi l-a aprins. Apoi a început să aprindă, 
cu ajutorul lui, opaiţele care atârnau pe un lanţ agăţat de tavan, până când 
totul s-a învăluit într-o caldă lumină de culoarea naramzelor. A stins apoi 
mucul de lumânare, strivindu-l între degete, iar Grimpow i-a putut vedea 
bătrânului călugăr buricele degetelor pătate cu negru. Peste câteva zile avea 
să afle că petele se datorau tuşului cu care bătrânul copiase zeci de 
manuscrise în decursul vieţii. 

— Focul e singurul duşman neîndurător de care putem da aici. Va trebui 
să ai mare grijă, când aprinzi şi stingi singur opaiţele, i-a atras atenţia 
băiatului, aşezându-se ostenit pe bancheta din faţa unei mese de scris aflate 
într-un colţ al sălii. 

Grimpow s-a aşezat în faţa lui. 

— Ai de gând să mă laşi închis aici? l-a întrebat, impresionat de trista 
singurătate a captivităţii despre care, fără ca el să ştie încă de ce, îi dădea de 
ştire bătrânul monah. 

— Are să-ţi fie mai bine aici decât într-o temniţă plină ochi cu şobolani şi 
gândaci. N-am habar de alt loc mai bun, unde câinii de pradă sosiți azi- 
noapte la mănăstire să nu poată da de tine, a limpezit călugărul. 

— Şi Durlib? Ce-i cu el? a întrebat Grimpow îngrijorat. 


Bătrânul a lăsat capul în jos şi, după întristata expresie a ochilor lui, 
Grimpow a ştiut că n-avea să-i spună nimic plăcut. 

— Nu ştiu precis, dar e foarte cu putinţă ca la acest ceas prietenul tău să 
zacă într-una dintre ocnele de care ţi-am vorbit, pentru ca Bulvar de Goztell 
să-l interogheze. 

Auzind aşa ceva, Grimpow a crezut că jungherul cavalerului mort, pe 
care îl purta ascuns sub pieptar, i s-a înfipt în pântece, şi l-a încercat o 
nesfârșită durere. De când găsiseră leşul în zăpadă şi luase piatra în mână, 
presimţise că îl pândea nenorocirea, iar acum ştia precis care era pricina 
neliniştii lui. 

— Ce crezi că i se poate întâmpla lui Durlib? a întrebat, îngrijorat de 
soarta dragului său prieten. 

— Asta doar Domnul o ştie. 

— Dar Domnia Ta cine eşti şi de ce crezi că inchizitorul din Lyon şi 
ostaşii regelui Franţei se pot interesa de un biet lotru ca Durlib şi de un băiat 
ca mine, născut în mizerabilul sat Obemalt? l-a descusut Grimpow, 
nelămurit. 

Bătrânul monah a tras aer în piept ca peştele pe uscat, iar Grimpow a 
bănuit că respira cu greutate din pricina vârstei înaintate. 

— Eu sunt Rinaldo din Metz, m-am născut pe zece septembrie o mie 
două sute douăzeci şi opt şi sunt bibliotecarul acestei mănăstiri de mai bine 
de opt lustrii. Dacă vrei, poţi să-mi zici Rinaldo, l-a poftit schivnicul, 
mândru de numele şi de obârşia lui. 

Grimpow n-a priceput cum a izbutit să socotească, dar a ştiut pe loc că 
bătrânul mărturisea că împlinise optzeci şi cinci de ani. Instinctiv, s-a pipăit 
pe sub pieptar şi a simţit garda jungherului pe care i-l dăduse Durlib, înainte 
de a îngropa desagii cavalerului mort sub crucea de la marginea drumului. 
Şi-a zis în sinea lui că acesta l-ar fi putut ajuta să-l ţină la distanţă, dacă 
monahul bibliotecar ar fi încercat să-i facă vreun rău. Pentru moment însă, 
i-a trecut prin minte năstruşnicul gând că fratele Rinaldo din Metz ar putea 
fi nebun, în ciuda aparentei lui înțelepciuni. 

— Încă nu mi-ai lămurit Domnia Ta ce ar putea voi Inchiziția de la noi, a 
insistat apoi, în faţa tăcerii călugărului. 

— Veşti despre un cavaler templier pe care Bulvar de Goztell îl urmăreşte 
încă de la Lyon, vrând să pună mâna pe el, şi care se pare că a ajuns ieri 
aici, în munţi, fugind de urmăritorii săi. Călugărul dominican şi ostaşii care 
îl întovărăşesc i-au găsit calul la intrarea în vale, cu picioarele rănite de cine 


ştie ce dihanie: lup, râs ori urs. Sub şa, calul avea marcat cu fierul roşu unul 
dintre ciudatele simboluri ale Ordinului Templierilor. 

Era pentru prima oară că Grimpow auzea vorbindu-se de un cavaler 
templier şi de Ordinul Templierilor, deşi a avut impresia că o parte din el 
cunoştea bine acea istorie. 

— Un cavaler templier, spui? a întrebat. 

— Da. Eşti prea tânăr ca să fi auzit vorbindu-se de ei, dar, cu un prea 
multă vreme în urmă, faptele de vitejie ale Cavalerilor Templului lui 
Solomon erau vestite în toate regatele creştinătăţii. 

— Nici Durlib, nici eu nu ştim nimic despre cavalerul templier de care 
îmi vorbeşti şi n-am văzut niciodată pe nimeni în munţi, a minţit Grimpow, 
neputându-i mărturisi fratelui Rinaldo adevărul despre istoria leşului pe care 
îl găsiseră în zăpadă, despre răvaşul şi sigiliul pe care le ducea cavalerul 
mort în desagi, despre piatra şi felul cum dispăruse trupul mortului din faţa 
ochilor. 

— Eu n-am trebuinţă să-mi spui minciuni, pentru că doar încerc să te ajut 
să scapi din ghearele călugărului blestemat. Inchizitorul Bulvar de Goztell 
ştie că Durlib i-a dat stareţului, pentru o pereche de cai din mănăstire, câţiva 
bani din argint pe care sunt bătute ciudatele însemne ale Templului. 

— Cum ai prins Domnia Ta de veste aşa ceva? 

— Puţine se petrec între zidurile mănăstirii din Brinkdum fără ca eu să 
prind de veste, s-a fălit bătrânul monah cu un aer misterios. Dar asta n-are 
nicio însemnătate acum. 

— Atunci, ne-a trădat stareţul? a vrut să ştie Grimpow. 

— Aşa-i, a încuviinţat uşor fratele Rinaldo, dar stareţul i-a vorbit 
dominicanului doar de Durlib, nu şi de tine. 

— Dar din ce pricină? 

— De teamă să nu fii marcat cu fierul încins al Inchiziției. 

Pe Grimpow l-a încercat dorinţa de a urla de furie, închipuindu-şi ce i se 
putea întâmpla lui Durlib în mâinile călăilor aduşi de inchizitorul din Lyon. 
Nu ştia prea în amănunt ce era Tribunalul Inchiziției, nici de ce acesta 
tortura şi ardea de vii pe aşa-zişii eretici, dar chiar Durlib îi lămurise odată 
că Biserica îi urmărea până la moarte pe magi, pe învăţaţi, pe vrăjitoare, 
precum şi pe toţi monahii şi pe călugării cerşetori care nu erau de acord cu 
bogăţiile, doctrinele şi credinţele lor. La puţină vreme după ce-l cunoscuse 
pe Durlib, pe vipia unei blestemate zile de vară, văzuseră în cetatea Ulipens 
un nefericit suit într-o căruţă, înveşmântat în zdrenţe pătate cu sânge, cu 


mâinile legate şi cu o cruce de lemn pe care abia o ţinea între degete. O rană 
la cap, mare şi deschisă, lăsa la vedere, printre firele de păr încâlcite, un 
amestec de creier şi sânge uscat, iar picioarele rupte îi atârnau ciudat lângă 
bancheta de care era legat. Două tobe îi precedau pe ostaşii care îl duceau 
până la grămada de lemne din piaţă, unde a fost ars de viu în urletele sale de 
groază şi sub privirea încântată a norodului care asista la înfiorătorul 
martiriu. 

— Duceţi-mă în faţa lui Bulvar de Goztell, şi am să-i zic adevărul despre 
cavalerul templier pe care îl caută, a bâiguit Grimpow, înspăimântat la 
gândul că prietenul său, Durlib, ar fi putut avea aceeaşi soartă cu acel 
nefericit. 

Fratele Rinaldo l-a privit plin de îndurare. 

— Şi crezi că, dacă îi dezvălui ce vrea el să prindă de veste, nu veţi mai fi 
omorâţi amândoi? l-a descusut, holbându-şi ochii lipsiţi de gene. 

— Habar n-am, dar cel puţin am să-i împiedic să-l tortureze pe Durlib. N- 
aş putea suporta să-l supună la chinuri din pricina mea. 

— Nu te mai gândi la ce nu depinde de tine. Durlib va şti să se apere şi 
singur. Acum spune-mi, i-a cerut monahul, păstrând o clipă de tăcere, de 
parcă nu ştia cum să-şi formuleze întrebarea, l-aţi atacat pe cavalerul 
templier în munţi, ca să-i furaţi banii din argint? 

Pentru o clipă, Grimpow a avut de gând să-l mintă şi să-i spună că însuşi 
cavalerul le dăruise arginţii ca să-l ajute să iasă din munţi, dar ceva din 
lăuntrul lui l-a îndemnat să-i spună fratelui Rinaldo adevărul despre cele 
petrecute. 

— Nu, am dat de el mort în zăpadă, în apropierea cabanei noastre, când 
veneam de la o vânătoare de iepuri de pe lângă cascadele din vale. Durlib a 
zis că, poate, se depărtase de cal şi se pierduse în munţi, din pricina ceţii. 
Trebuie să fi răposat de frig pe timpul nopţii. 

— Şi i-aţi îngropat hoitul? 

Grimpow a tăgăduit iar, de data aceasta doar mişcând capul, şi a adăugat: 

— Deşi n-o să vă vină să credeţi, n-am avut trebuinţă. Chibzuisem să 
venim la mănăstire să-i dăm de ştire stareţului despre ce găsisem, pentru ca 
el să-l îngroape creştineşte în biserică, dar trupul i s-a topit brusc în zăpadă, 
ca şi cum ar fi fost o făptură de pe cealaltă lume. 

În ochii fratelui Rinaldo s-a văzut o sclipire stranie. 

— Atunci nu mai încape urmă de îndoială! a exclamat, holbându-şi peste 
poate ochii lipsiţi de gene. 


— Ce vreţi să ziceţi? a sărit Grimpow năucit. 

— Că există o taină. 

— Nu pricep. Domnia Ta nu te îndoieşti de ce ţi-am istorisit? 

— De ce-ar trebui să mă îndoiesc de asemenea miracol? Oare nu-i o 
minune că în fiece zi soarele răsare la est şi apune la vest? Oare nu-s 
misterioase şi minunile naturii, mişcările lunii ori tihna stelelor? 

— Dar ce-au toate acestea de-a face cu misterioasa dispariţie a 
cavalerului templier? a insistat Grimpow, întru totul nelămurit. 

— Păi, vechea legendă a secretului templierilor e neîndoielnică precum 
istoria pe care mi-o spui, a răspuns bătrânul monah, entuziasmat. Tocmai 
asta-i taina pe vrea s-o descopere Bulvar de Goztell şi de aceea îl urmărea 
pe cavalerul găsit de tine mort în munţi. 

— Despre ce legendă e vorba? l-a descusut Grimpow, chiar în clipa când 
în minte i se iveau imagini şterse din timpuri şi lumi de departe. 

— Înainte de a-ţi vorbi de legendă, spune-mi dacă aţi mai dat şi de 
altceva decât de bani lângă leşul cavalerului templier. 

Încă o dată, Grimpow a pregetat dacă să-i spună adevărul fratelui Rinaldo 
ori să-l mintă, dar, în cele din urmă, a hotărât să-i facă inventarul obiectelor 
din desagi şi să nu-i zică nimic de piatra pe care cavalerul mort o ţinea în 
mână şi pe care el o purta acum în punguta de in care-i atârna la gât. 

— Lângă hoit erau o desagă cu o grămadă de bani din argint, câteva inele 
şi podoabe, două junghere, un răvaş pecetluit şi un sigiliu din aur, a înşirat 
pe nerăsuflate. 

— O comoară prețioasă, fără îndoială, pe care bănuiesc că aţi pus-o la loc 
sigur, a presupus schivnicul. Dar nu asta mă interesează cel mai mult, căci 
sunt ani de zile de când am renunţat la bogăţiile lumești. Vorbeşte-mi de 
răvaş şi de sigiliul din aur. Aţi rupt sigiliul? 

— Durlib l-a rupt cu acest jungher, i-a lămurit Grimpow, scoțând arma 
împodobită cu pietre scumpe de sub pieptar. Avea nişte simboluri pe care 
nici Durlib, nici eu nu le-am putut pătrunde. Niciunul din noi nu ştie nici să 
scrie, nici să citească, a mărturisit fără să mintă întru totul, dar rezervându- 
şi pentru el spusele răvaşului, pe care izbutise să-l înţeleagă cu ajutorul 
pietrei cavalerului mort. 

Văzând jungherul, ochii bătrânului monah s-au făcut cât cepele, de parcă 
Grimpow îi vorbea de ceva ce aşteptase decenii la rând să audă. 

— Acest jungher cu mânerul încrustat cu safire şi rubine aparţine, fără 
nicio îndoială, unui cavaler al Templului, a lămurit uimit. Nu ai şi răvaşul 


cu tine? a adăugat, cu o gravă expresie de nerăbdare pe chipul zbârcit. 

— L-am lăsat în desagi, lângă sigiliul din aur. 

— N-are nicio însemnătate, n-are nicio însemnătate. Toate se leagă cu 
aceeaşi precizie cu care în fiecare noapte răsar astrele pe firmament, a şoptit 
pentru sine. 

— Ce spuneţi? a întrebat Grimpow. 

— Chibzuiam cu glas tare, a îndrugat fratele Rinaldo gânditor. 

Pe Grimpow l-a surprins că bătrânul monah nu l-a tras de limbă despre 
locul unde el şi Durlib ascunseseră comoara cavalerului mort, ceea ce i-a 
adeverit că nu-l interesau nici banii din argint, nici giuvaierele. 

— Şi ce-i cu vechea legendă pe care voiai să mi-o povesteşti dumneata? a 
iscodit băiatul, ca să-i distragă atenţia de la gândurile lui. 

Fratele Rinaldo a închis ochii şi a stat aşa câteva clipe, de parcă se 
pregătea să pătrundă în adâncurile memoriei, ca să caute acolo vechile 
începuturi ale legendei despre taina cavalerilor templieri. Apoi a deschis 
molcom ochii lipsiţi de gene. 

— Acum mai bine de două veacuri, în anul 1118, ca să fiu mai precis, 
nouă francezi şi flamanzi care, osteniţi de viaţa de cavaleri, hotărâseră să se 
călugărească, au călătorit la Ierusalim şi s-au prezentat în faţa regelui 
Balduin al II-lea, vrând să devină protectorii pelerinilor creştini care, încă 
de la Prima Cruciadă, veneau cu ghiotura în Ţara Sfântă, pentru a se închina 
la mormântul lui Isus Hristos. Au poposit în vechiul Templu al lui Solomon, 
unde au stat vreme îndelungată în meditaţie şi rugăciune, deşi legenda zice 
că adevărata lor misiune era să descopere în ruinele incintei sacre o taină 
milenară, despre care vorbeau foarte vechi manuscrise, găsite de cruciați 
după cucerirea Ierusalimului, şi care ar fi putut să le dea găsitorilor puterea 
asupra lumii şi chiar nemurirea. La nouă ani după ce sosiseră cei nouă 
cavaleri la Templul lui Solomon, şase dintre ei s-au întors în Franţa, ducând 
cu ei un chervan uriaş, care pe mulţi i-a făcut să creadă că ei îşi împliniseră 
misiunea cu succes... 

Mânat de interesul pe care i-l trezise legenda pe care i-o istorisea fratele 
Rinaldo, Grimpow l-a întrerupt. 

— Şi au descoperit taina pe care o căutau? l-a întrebat. 

— Nimeni n-a aflat niciodată acest lucru cu precizie, dar unii, mulţi de 
altfel, au zis că acei cavaleri ai Templului lui Solomon s-au întors în Franţa, 
ducând cu ei Arca Alianţei, căreia Biblia îi atribuie puteri supranaturale, şi 
că, odată ajunşi acolo, au ascuns-o iar de ochii oamenilor, în cine ştie ce loc 


necunoscut. Alţii, mulţi şi ei, au afirmat, cu toate acestea, că Sfântul Graal 
fusese ceea ce cu adevărat găsiseră cei nouă cavaleri în grajdurile Templului 
lui Solomon. 

— Sfântul Graal? 

— Sfântul Graal e pocalul din care Domnul Nostru Isus Hristos a băut 
vin la Ultima Cină, l-a lămurit. Se spune că legendara cupă avea virtuţi 
miraculoase de neînchipuit pentru oameni. 

— Şi chiar aşa a fost într-adevăr? l-a întrebat Grimpow, simțind că piatra 
de sub pieptarul lui era cu totul deosebită de cele povestite de bătrânul 
monah. 

— Nu ştiu, a recunoscut călugărul. E neîndoios însă că puţină vreme 
după aceea din Ordinul 'Templierilor făceau parte mii de călugări războinici, 
iar ordinul s-a întins foarte repede în toate regatele Europei, fondând în 
fiecare dintre ele o mulţime de domenii cavalereşti, capele şi castele. 
Cavalerii templieri au ajuns să aibă atâta putere şi bogăţie, că şi regii au 
crezut că ei descoperiseră într-adevăr un tezaur de o valoare fără egal. 

— Chiar aşa de bogaţi şi de puternici erau? l-a întrebat Grimpow, 
întrerupându-l iar. 

— Mai mult decât ar fi putut ajunge vreodată un rege ori un împărat, a 
recunoscut fratele Rinaldo. 

— Atunci de ce-s urmăriţi acum? 

— Aşa cum am prins de veste de la unii monahi care au venit la 
mănăstire tocmai de la Paris, acum şase ani, orbit de invidie şi de cruzime, 
regele Franţei, Filip al IV-lea, poreclit cel Frumos, în ciuda urâţeniei 
chipului său de cucuvea, le-a poruncit ostaşilor lui să-i prindă pe toţi 
cavalerii Templului care trăiau în regatul lui, cu gândul mişelesc de a pune 
mâna pe castelele lor, ca să le ia comorile şi să le descopere secretele. Sute 
de cavaleri templieri căliţi în sângeroase bătălii au fost întemnițați, umiliti şi 
torturați până şi-au dat obştescul sfârşit. Au fost pe nedrept acuzaţi că nu 
cred în Isus, că scuipă asupra crucii şi adoră un idol demonic numit 
Bafomet. Mulţi templieri şi-au mărturisit vinile în faţa Inchiziției, în urma 
unor chinuri atroce, iar apoi au fost arşi fără îndurare pe rug. Însuşi papa 
Clement al V-lea, temându-se de furia regelui francez, le-a cerut tuturor 
regilor creştinătăţii să urmărească pe orişicare templier care s-ar putea 
ascunde pe domeniile lor şi să nu facă nimic întru apărarea celor care vreme 
de două veacuri îl ajutaseră atât de mult în cruciadele din Țara Sfântă. 


— De aceea îl urmărea inchizitorul Bulvar de Goztell pe cavalerul 
templier ajuns aici, în munţi? l-a tras de limba Grimpow, crezând că 
înţelesese tot ce-i povestea bătrânul schivnic, încântat să observe că nu 
greşise când îi dezvăluise lui Durlib presimţirea că acel cavaler fugea de 
rug. 

— În parte, da, dar, după cum l-am auzit pe călugărul dominican Bulvar 
de Goztell povestindu-i stareţului aseară, a spus monahul, aşezându-se mai 
bine în fotoliu, ultimul Mare Maestru al Templului, Jacques de Molay, care 
încă mai zace întemnițat în Turnul din Paris, alături de alţi comandori ai 
ordinului, le-a mărturisit călăilor lui că taina descoperită de cei nouă 
cavaleri acum două veacuri în Templul lui Solomon era cunoscuta doar de 
un grup de învăţaţi pe care nimeni, nici măcar el, nu ajunsese să-i vadă 
vreodată la faţă. 

— Şi Domnia Ta crezi că necunoscutul mort în munţi, cavalerul pe care îl 
urmăreau călugărul dominican şi ostaşii regelui, are de-a face cu această 
taină? l-a întrebat Grimpow, pentru a-şi limpezi gândurile. 

— Inchizitorul Bulvar de Goztell e încredinţat că-i aşa, i-a dat drept sigur 
fratele Rinaldo. Şi, judecând după răvaşul cifrat şi sigiliul din aur pe care 
prietenul tău Durlib şi cu tine l-aţi găsit în desaga misteriosului cavaler din 
munţi, nici eu nu mă îndoiesc de acest lucru, a adăugat. 

— Dar dacă întreaga legendă e falsă? a întrebat Grimpow, refuzând să 
creadă că, într-adevăr, cheile secretului templierilor se puteau afla în desagii 
pe care el şi Durlib îi îngropaseră lângă cruce, înainte de a ajunge la 
mănăstire. Cu excepţia secretului pe care cei nouă cavaleri, care s-au făcut 
monahi-ostaşi, l-au aflat în Templul lui Solomon cu două veacuri în urmă, 
tot ce ţi-am povestit e, cum mă vezi şi cum te văd, adevărat. Asta-i istorie, 
nu legendă, i-a zis. 

Atunci i s-a năzărit băiatului ceva la care până în clipa aceea nu gândise. 

— Domnia Ta ai fost cavaler templier înainte de a te retrage în această 
mănăstire, nu-i aşa? a afirmat brusc. 

Chipul bătrânului monah s-a schimonosit neliniştit. Aproape ca a închis 
ochii şi şi-a lăsat privirea să lunece peste manuscrisele îngrămădite pe 
rafturile din jurul lor. 

— Asta am fost într-o vreme, dar au trecut atâţia ani de atunci, că 
memoria-mi nu prea iscusită refuză să-şi aducă aminte din ce pricină am 
renunţat să mai fiu templier, a adeverit fără tristeţe. 


— Poate ca dumitale nu-ţi face plăcere să-ţi aminteşti ce ai făcut atunci, a 
admis Grimpow. 

— E cu putinţă, a recunoscut schivnicul, privind la Grimpow ca la un 
profet. 

Puştiul a observat că mâinile fratelui Rinaldo tremurau uşor, iar el se 
străduia să le ascundă, ţinându-le încrucişate în poală. După câteva clipe de 
adâncă tăcere, i-a povestit peripeţiile vieţii lui, începând cu momentul în 
care, fiind un băietan abia puţin mai mare decât Grimpow, intrase în loja pe 
care cavalerii Templului o aveau în orăşelul lui natal, Metz, din Lorena, în 
nord-estul Franţei, la recomandările unui unchi al său, care era pe atunci 
comandor al ordinului. I-a istorisit că trăise în Ţara Sfântă de când împlinise 
şaisprezece ani, apărând de necredincioşi, cu loviturile spadei lui, 
fortărețele templierilor din Safed, Tripoli, Damasc, Gaza, Galileea, Damieta 
şi Akkra şi că luase parte la a şaptea şi a opta cruciadă, alături de regele 
Franţei, Ludovic al IX-lea, care stătuse în fruntea oștilor creştine şi murise, 
lovit de ciuma neagră, la porţile oraşului Tunis, în anul 1270, împreună cu 
alţi membri ai familiei regale. 

— Chiar în acel an, cu privirile sătule de atâtea hoituri, trupuri mutilate şi 
sânge vărsat în numele Domnului, am luat hotărârea să fug de lume, de 
cruzimile şi de mizeriile ei, şi m-am retras în îndepărtata mănăstire din 
Brinkdum, fără alt ţel decât acela de a-mi trece restul zilelor cu studiul 
valoroaselor manuscrise ale imensei noastre biblioteci. Cele pe care le vezi 
în jurul tău sunt manuscrisele neîngăduite de Biserică, păstrate aici de 
veacuri şi ferite de privirile curioase ale călugărilor, a terminat lăsând să-i 
scape un suspin. 

— Domnia Ta le-ai citit pe toate? l-a întrebat Grimpow, privind uimit în 
jur. 

— Pe toate fără nicio excepţie, s-a fălit fratele Rinaldo, mândru de el, şi 
pot spune că închid în ele atâta înţelepciune, că de multe ori eu însumi am 
ajuns să mă îndoiesc de existenţa Domnului. 

— Nu te înţeleg, a îngânat Grimpow. 

— Dacă ideea de Dumnezeu, considerat a fi creatorul Cerului şi al 
Pământului, ne ajută să lămurim tot ce ne înconjoară, e tot mai greu de 
crezut în El, când Cerul şi Pământul pot ajunge să se explice prin ele însele. 
Mulţi învăţaţi au început să facă aşa ceva, iar ingenioasele lor teorii stau 
aici, în aceste manuscrise minunate, pe care Inchiziția le numeşte „eretice”. 
Dar, chiar admițând că Dumnezeu ar exista, n-am să mai cred niciodată în 


Dumnezeul războinic şi neîndurător pe care îl adoră papii, regii şi împărații, 
pentru a-şi sătura lăcomia, a grăit exaltat. Când m-am întors din [ara 
Sfântă, am văzut că mulţi călugări din ordinele cerşetoare predicau caritatea 
şi sărăcia, şi, din această pricină, erau urmăriţi şi întemnițați. Chiar şi primii 
cavaleri templieri au fost adepţii vieţii de sărăcie şi înţelepciune în decursul 
lungii lor şederi, de nouă ani, la Ierusalim, dar apariţia ordinului şi trecerea 
timpului au făcut din ei războinici tot atât de ambiţioşi şi de aroganţi ca şi 
duşmanii lor de acum. Unii dintre ei, care au continuat să-şi arate credinţa 
faţă de principiile lor, au fost singurii moştenitori ai secretului celor nouă 
cavaleri ai Templului lui Solomon. Legenda pe care ţi-am istorisit-o îi 
numeşte pe aceşti cavaleri templieri, care niciodată nu s-au folosit de spadă, 
Aleşii. 

— Aleşii? l-a întrebat Grimpow, interesat de noua întorsătură pe care o 
lua convorbirea lui cu bătrânul monah. 

— Un Ales e dotat cu neliniştea studiului şi a cunoaşterii, cu o forţă 
interioară în stare să descopere realitatea lumii, în vederea creării verigilor 
unui lanţ de înţelepciune care-i din afara omenirii şi de dincolo de ea şi care 
va duce la dezvăluirea tainei înţelepţilor. Comoara minunată, pe care nimeni 
n-a văzut-o încă şi ale cărei porţi rămân închise pentru mulţi, e la îndemâna 
celor care o caută, urmând semnele şi căile potrivite. 

— Şi Domnia Ta cauţi o asemenea comoară? 

— Eu sunt prea aproape de moarte ca să mai pornesc în aventuri potrivite 
numai tinerilor. Dar ţie încă îţi mai e cu putinţă să afli taina învăţaţilor. 

— Credeţi deci că templierul mort în munţi era un Ales? 

— Fără nicio îndoială. Iar pe tine tot destinul te-a ales, a adăugat. Dacă tu 
ai găsit leşul în zăpadă, alături de sigiliu şi de răvaşul pe care îl purta cu el, 
tu trebuie să continui misiunea ce-i fusese încredinţată şi pe care n-a putut-o 
duce la bun sfârşit. 

Toate spusele monahului i-au adeverit lui Grimpow gândurile pe care, în 
munţi, i le trezise atingerea caldă a pietrei între degete. Ştia că lui îi revenea 
obligaţia de a continua misiunea întreruptă după nefericita moarte a 
cavalerului templier, dar habar n-avea cum să facă altfel decât căutându-l pe 
Aidor Bilbicum, destinatarul răvaşului de pe pergament, din îndepărtata 
cetate a Strasbourgului. 

— Şi ce pot face pentru a afla taina? a întrebat, ca să-şi lămurească 
nedumerirea. 


— Mai întâi, va trebui să dezlegi spusele răvaşului pecetluit, pe care l-ai 
găsit lângă leşul cavalerului. Templierii se foloseau de cabala ebraică şi de o 
mulţime de limbaje hieroglifice ori cifrate, pe care le puteau înţelege numai 
cei care aveau cheile acestora. Nici măcar eu, cu toate că am fost mulţi ani 
de zile unul dintre ei, nu-s încredinţat că te pot ajuta, chiar cu răvaşul 
pecetluit sub priviri. 

Grimpow nu s-a îndoit niciun moment de sinceritatea vorbelor spuse de 
fratele Rinaldo şi a hotărât să-i răspundă, vorbindu-i de ce se spunea în 
răvaşul pecetluit, pe care el îl interpretase cu ajutorul pietrei. A chibzuit că, 
poate, bătrânul monah l-ar putea ajuta să ajungă la adevăratul înţeles al 
scriiturii enigmatice, care vorbea de cer, beznă şi lumină. 

— Şi dacă v-aş zice că eu am interpretat spusele răvaşului pecetluit de 
cum l-am văzut? 

Bătrânul schivnic a tresărit şi l-a privit neîncrezător, cu speranţa că 
Grimpow îşi va continua destăinuirile. Dar, văzându-l că tace, l-a întrebat în 
şoaptă, temându-se de răspuns: 

— Ai avut o viziune supranaturala? 

— N-am prea bine habar ce-i aceea, a răspuns Grimpow. Dar, privind 
semnele ciudate de pe pergament, le-am priceput, de parcă înţelesul lor mi-l 
dezvăluia pe căi magice o voce din lăuntrul meu. 

— E miraculos! a exclamat fratele Rinaldo, trecându-şi mâna peste 
frunte, de parcă ar fi asudat, în ciuda frigului îngrozitor care domnea în 
încăpere. 

— Răvaşul pecetluit nu spunea decât: „Pe cer stau bezna şi lumina. Aidor 
Bilbicum. Strasbourg”. 

La auzul vorbelor lui Grimpow, pe chipul bătrânului monah s-a citit 
satisfacția. 

— O parolă, un bărbat şi o cetate, a îngânat gânditor. 

— Şi? l-a descusut puştiul, trăgând nădejde ca fratele Rinaldo să-i spună 
ceva în plus faţă de ceea ce ştia. 

— Toate se leagă, toate se leagă, a admis simplu monahul. Apoi a repetat 
cu glas tare şi melodios: „Pe cer stau bezna şi lumina”. 

— Ce socoţi Domnia Ta că pot să însemne toate acestea? a întrebat 
Grimpow. 

— Pe cer stau bezna şi lumina, noaptea şi ziua, tenebrele şi limpezimea, 
ignoranta şi înţelepciunea, i-a răspuns monahul. 

— Şi eu m-am gândit la ceva asemănător. 


— Bănuiesc că-i o cheie. Primind mesajul, Aidor Bilbicum ar şti ce 
trebuie să facă. Dar încă nu izbutesc să-mi lămuresc cum tu, un băietan, 
care nici măcar nu ştii să citeşti şi să scrii, ai putut să dezlegi asemenea 
enigmă. 

Şi spunând aceste vorbe, s-a ridicat de pe scaun, s-a apropiat de un raft 
din spatele lui şi a luat un gros manuscris anluminat. L-a deschis pe masă şi 
a apropiat de el opaițul aprins, până când paginile au prins nuanţe aurii. 

— Apropie-te, i-a zis lui Grimpow, şi s-a aşezat lângă el, nedezlipindu-şi 
privirea de pe paginile deschise ale voluminosului manuscris, în care 
scrisul, ordonat pe două coloane, înconjura patru cercuri egale, unde 
apăreau scene cu îngeri şi monahi pictaţi în culori tari, nuanţe de albastru şi 
de roşu, lângă o cetate înconjurată de ziduri acoperite cu foiţă de aur. 

— Poţi înţelege ce se spune aici? l-a întrebat bătrânul schivnic, neluându- 
şi privirea din ochii lui Grimpow, în vreme ce-i semnala cu arătătorul 
începutul celor scrise cu frumoase caractere latinești. 

— „Şi zidul cetăţii a fost construit din jasp, iar cetatea însăşi, din aur 
curat, aidoma cristalului neprihănit. Şirurile de ziduri ale cetăţii au fost 
împodobite cu tot soiul de pietre scumpe“, a început să citească Grimpow, 
de parcă latina ar fi fost limba părinţilor lui şi el ar fi deprins s-o vorbească 
încă de la naştere. 

— E de ajuns, de ajuns, a şoptit bătrânul monah cu chipul desfigurat de 
uimire, în timp ce ochii-i aruncau scântei luminoase. 

— Durlib e încredinţat că tot ce ni s-a întâmplat, de când am întâlnit în 
munţi leşul cavalerului mort, e opera diavolului însuşi, a comentat 
Grimpow. 

— Spui lucruri ciudate şi extraordinare, şi, dacă n-aş fi văzut cu ochii mei 
cum ai tălmăcit scriitura latinească, fără să ştii să citeşti şi fără să cunoşti 
această veche limba, aş socoti că nu-s decât fanteziile unor nevinovaţi 
comedianţi şi păpuşari. Dar e neîndoios că, fie miracol, fie vrajă, ceva de 
neexplicat s-a petrecut în tine, de când l-ai întâlnit mort în munţi pe 
misteriosul cavaler. Mulţi au îndrugat că templierii sunt magi şi vrăjitori şi 
au susţinut că şi-au obţinut bogăţiile prin blestematele arte ale magiei. Cu 
toate acestea, după toate câte mi le-ai povestit şi după ce-am văzut şi eu 
însumi, sunt încredinţat că secretul tău e ceva mai fantastic şi mai enigmatic 
decât o simplă vrajă. 

Lui Grimpow nu-i mai rămânea decât să-i vorbească fratelui Rinaldo de 
talismanul pe care cavalerul templier îl ţinea în mână, pentru ca monahul să 


afle până în cel mai mic amănunt cele întâmplate şi să-i adeverească, aşa 
cum bănuia şi el, că ciudata piatră era cea care făcea minuni în mintea lui. 
Dar chiar atunci au sunat clopotele din turla mănăstirii, chemându-i la 
utrenie. 

— Acuma trebuie să plec, fiindcă nici stareţul, nici inchizitorul Bulvar de 
Goztell nu trebuie să-mi simtă lipsa în timpul liturghiei, văzându-mi banca 
goală în corul bisericii, a vorbit bătrânul monah. 

A plecat de lângă masă, iar Grimpow l-a văzut scotocind într-unul dintre 
rafturile mai apropiate, apoi într-altul, până când una dintre poliţele doldora 
de manuscrise s-a rotit pe neaşteptate deasupra podelei şi a deschis în faţa 
lor o gaură neagră ca noaptea. 

— Te întorci repede? l-a întrebat băiatul, când fratele Rinaldo se pregătea 
să treacă dincolo de ce bănuia el că era una dintre sălile adevăratei 
biblioteci. 

— Ne vom vedea iar, de cum va începe să se crape de ziuă. Voi încerca 
să-ţi aduc ceva de-ale gurii şi vreo veste de la prietenul tău Durlib, a 
făgăduit, oprindu-se sub uşorul pe care îl formau cele mai înalte rafturi. 

— Aţi uitat opaițul, i-a atras atenţia Grimpow, înainte să plece. 

Dar bătrânul monah s-a întors şi a ieşit prin uşa secretă. 

— Ochii mei sunt obişnuiţi să privească în beznă. 

Fragila-i silueta de bătrân uşor încovoiat s-a pierdut în întuneric, iar, 
puţin după aceea, raftul s-a închis la loc, lăsându-l pe Grimpow cufundat în 
cea mai deplină singurătate. 


Cvadratura cercului 


Când s-a trezit a doua zi, Grimpow dorea doar să primească veşti despre 
Durlib. Îşi petrecuse aproape întreaga noapte treaz, tremurând de frig pe 
incomodul lui pat improvizat, pe care, după ce stinsese opaiţele care atârnau 
din tavan şi lăsase aprinsă într-un colţ minuscula lumină a candelei, ca să nu 
rămână cu totul pe întuneric, şi-l aranjase pe masa din încăperea învăluită în 
manuscrise şi în penumbră. Stătea cu gândul la tot ce-i povestise fratele 
Rinaldo despre cavalerii templieri şi despre taina lor şi se temea că şi pe 
Durlib aveau să-l supună la teribile chinuri, ca să-l facă să mărturisească tot 
ce ştia despre cavalerul mort în munţi. Îi era limpede că, dacă Bulvar de 
Goztell găsise calul templierului în zona cea mai joasă a văii şi văzuse banii 
pe care Durlib îi dăduse stareţului, nu mai încăpea nicio îndoială că 
templierul fugar fusese în legătura cu ei şi că măcar ceva tot trebuiau să ştie 
despre el şi despre ascunzătoarea lui. În schimb, Grimpow nu era deloc 
încredinţat că monahul dominican ştia că era şi el în mănăstire. După câte 
se părea, stareţul îi vorbise doar de Durlib, pentru ca pe el să-l apere de 
teribilele gheare ale inchizitorului din Lyon. 

Îndoielile i s-au risipit după câteva ceasuri, dar mult după ce au sunat 
clopotele în turlă, iar monahii au venit la utrenie. Cu toate acestea, spre 
surprinderea lui, nu fratele Rinaldo a venit să-l viziteze, după cum 
făgăduise. Auzind zgomotul peretelui din stâncă rotindu-se în jurul micuţei 
trape, şi-a dat seama că intra cineva prin gaura înconjurată de hârci pe care 
el o cunoştea de-acum. A scos jungherul de la cingătoare şi s-a pus în gardă, 
temându-se că erau inchizitorul Bulvar de Goztell şi zbirii lui, care veneau 
să-l caute. Şi-a ţinut răsuflarea în vreme ce nişte paşi rari urcau pe scara în 
spirală şi a oftat uşurat văzând ca micuța trapă era ridicată de trupul de 


gigant al lui Kense, slujitorul cam înapoiat la minte al mănăstirii. Fără să 
intre de tot în încăpere, Kense a rămas nemişcat, privind la Grimpow ca o 
cucuvea care scrutează întunericul, vrând să se încredinţeze că l-a văzut cu 
adevărat pe micul rozător pe care îl caută. Apoi a scos dintr-un sac un 
burdufel cu apă, un codru de pâine, un cârnat şi două mere dulci, pe care le- 
a pus pe duşumea. Fără alte cuvinte, a închis iar micuta trapă deasupra 
capului şi s-a făcut nevăzut pe scări în jos, cu aceeaşi încetineală cu care 
sosise. 

Chinuit de sete, Grimpow a sorbit apa din burdufelul de piele, până s-a 
săturat. Apoi a pus bucatele pe masa care îi servise de pat în timpul nopţii şi 
a înfulecat pâinea, cârnatul şi merele, de parcă erau cele mai alese 
mâncăruri pe care le îmbucase vreodată. 

Lipsa luminii naturale în încăperea închisă nu-i îngăduia să afle cum 
mergea înainte ziua cea nouă, deşi a bănuit că se luminase de mult de ziuă. 
Cu ajutorul unui muc de lumânare, a aprins iar opaiţele care atârnau din 
tavan şi şi-a trecut vremea privind curios la titlurile manuscriselor care 
alcătuiau tezaurul încăperii secrete. A văzut că le putea citi pe toate, fără 
nicio greutate, cu toate că erau scrise în latină, greacă, ebraică şi arabă, dar 
minunea nu l-a mai înmărmurit, căci ajunsese ceva firesc pentru el, de când 
îi căzuse în mână piatra cavalerului mort. Multe manuscrise aveau doar o 
caligrafie delicată şi frumoasă, dar altele erau anluminate cu preţioase 
miniaturi, împodobite cu motive vegetale în culori vii şi cu foiţă de aur cu 
ghiotura. Erau manuscrise de filosofie, astronomie şi astrologie, de 
anatomie şi medicină, despre ierburi vindecătoare, veninuri şi filtre, despre 
vrăji, magie, farmece şi vrăjitorie, despre fiare, monştri, demoni, dihănii 
fantastice şi meleaguri îndepărtate şi exotice, despre geometrie, aritmetică şi 
mineralogie, despre fizică şi alchimie. Grimpow s-a simţit fericit că putea 
atinge şi citi acele fascinante bijuterii ale cunoaşterii, pe cât de misterioase, 
pe atât de vechi, căci majoritatea fuseseră scrise în urmă cu veacuri şi 
veneau din cele mai diferite locuri ale lumii cunoscute. 

Se odihnea privind o ilustrație care reprezenta forma circulară a orbitelor 
planetare de pe cerurile superioare, întocmită în urmă cu aproape 1000 de 
ani de către un înţelept pe numele său Leaffhar Solabba, când a auzit un 
zgomot de cealaltă parte a rafturilor doldora de manuscrise şi pe loc s-a 
deschis acelaşi raft prin care, cu o noapte mai înainte, fratele Rinaldo ieşise, 
ducându-se în sălile vecine cu biblioteca. Văzând că în sala secretă intră 


bătrânul schivnic, Grimpow a închis manuscrisul şi, dornic să-i afle veştile, 
l-a întrebat fără ocolişuri ce ştia de Durlib. 

— Prietenul tău e mai şiret ca vulpea la ananghie, a exclamat fratele 
Rinaldo, surâzând şi închizând iar în urma lui raftul deschis. 

— A izbutit să scape? l-a tras de limba Grimpow, dornic să-i audă 
spusele. 

— Încă nu, dar sunt încredinţat că va izbuti curând. Când ostaşii regelui 
l-au prins azi-noapte în grajdurile mănăstirii, stând de vorbă cu călugărul 
care se ocupa de cai, s-a arătat atât de supus şi de linguşitor, că însuşi 
Bulvar de Goztell l-a crezut cel mai bun aliat întru prinderea cavalerului 
templier pe care îl urmăreşte, fără să ştie că-i deja mort. 

— Atunci, nu l-au supus la chinuri? a vrut să ştie Grimpow, arătându-și 
uşurarea cu un suspin. 

— Pentru moment, a scăpat cu iscusinţa de martiriu. Durlib i-a zis 
călugărului dominican că, într-adevăr, cu o zi înainte întâlnise lângă cabana 
lui un cavaler fără cal, care părea să se fi rătăcit în munţi, din pricina ceţii. 
I-a descris amănunţit chipul şi veşmintele bărbatului necunoscut şi i-a 
explicat că a stat de vorbă cu el despre temeiurile călătoriei pe care o făcea, 
iar cavalerul i-a zis ca se ducea către miazănoapte, pentru o afacere urgenta, 
care nu admitea amânare. Durlib i-a dat de înţeles inchizitorului din Lyon că 
îi făcuse cunoscut cavalerului că în apropiere se înălța mănăstirea din 
Brinkdum şi că acolo îşi putea face rost fără nicio greutate de un cal şi de 
provizii pentru lunga-i călătorie, la care cavalerul îi răspunsese că era 
ostenit şi că se lovise la coaste, căzând de pe cal, drept pentru care i-a dat 
lui Durlib câţiva bani din argint şi l-a rugat să se ducă până la mănăstire şi 
să cumpere o pereche de cai, ca să-şi continue călătoria, făcându-i, în plus, 
oferta ca, la întoarcere, să-l întovărăşească în calitate de slujitor, dacă voia. 

— Deci Durlib l-a convins pe inchizitorul Bulvar de Gozitell că 
templierul mai e în viaţă! a exclamat Grimpow. 

— l-a dat, fără codeală, de înţeles inchizitorului că avea să-l afle pe 
cavalerul pe care îl urmărea, întins pe salteaua din cabană, aşteptându-i 
întoarcerea cu caii şi proviziile şi chiar s-a oferit să-i conducă el însuşi pe 
călugărul dominican şi pe ostaşii regelui până în munţi, insistând că nu era 
cotlon unde să se poată ascunde cavalerul certat cu legea şi pe care el, 
Durlib, să nu-l cunoască. Sedus de ideea de a-l putea prinde în capcană pe 
nelegiuitul templier ca pe o dihanie, inchizitorul i-a poruncit lui Durlib să 
doarmă aseară împreună cu soldaţii în sala destinată oaspeţilor nobili ai 


mănăstirii, spunându-i că azi-dimineaţă aveau să urce în munţi, pentru a 
prinde fără nicio întârziere şi fără nicio îndurare valoroasa pradă. 

— Şi s-au dus deja către cabană? 

— Au făcut-o de curând, eu însumi i-am văzut plecând de la grajduri, cu 
Durlib aşezat arogant şi arţăgos în fruntea escortei. 

— Atunci sunt încredinţat că prietenul meu va şti s-o şteargă la primul 
cot al întortocheatei cărări care urcă în munţi, s-a învoit Grimpow, 
încredinţat de iscusinţa cu care ştia lotrul să scape de sub paza ostaşilor, în 
acele locuri ninse şi neprimitoare, pe care el le cunoştea ca pe propriile 
buzunare. 

— Bulvar de Goztell a fost poate naiv, încrezându-se în istoria închipuită 
de prietenul tău, dar nu-i atât de lipsit de prevedere încât să-i îngăduie lui 
Durlib să scape, de cum se vede liber în câmp deschis, aşa că i-a legat 
amândouă mâinile la spate cu nişte curele. 

— L-ai văzut legat, chiar cu ochii Domniei Tale? 

— L-am văzut, dar, cu toate că era legat de cal, prietenul tău călărea 
fluierând mulţumit, de parcă îl duceau la banchetul de nuntă al cine ştie 
cărui monarh, iar el avea banii destinaţi ceremoniei. 

Ştirea că Durlib se ducea în munţi l-a liniştit, căci băiatul nu se îndoia că 
prietenul lui avea să profite de cel mai mic prilej ca să scape de cei ce-l 
prinseseră şi să se întoarcă după aceea să-l caute la mănăstire, dar pe 
Grimpow îl îngrijora şi ce-ar fi putut să ştie inchizitorul Bulvar de Goztell 
despre el, dacă într-adevăr ştia ceva. 

— Crezi Domnia Ta că monahul dominican mă va căuta şi pe mine? 

— Nici nu ştie că eşti aici, fiindcă stareţul nu i-a vorbit decât despre 
Durlib, ca să nu te amestece în afacerea cu banii din argint ai cavalerului 
templier, iar prietenul tău nu i-a mărturisit nici el nimic călugărului despre 
prezenţa ta în mănăstire, l-a lămurit fratele Rinaldo. 

— Atunci, va trebui să mai rămân închis aici multă vreme? l-a întrebat 
Grimpow, privind de jur împrejur, ca să-şi dovedească dorinţa de a ieşi din 
încăperea închisă cât mai repede cu putinţă, căci îl chinuia singurătatea 
odăii fără ieşire. 

— Cel puţin până când Bulvar de Goztell şi ostaşii regelui vor pleca din 
mănăstire. Înainte de amiază, am să-l trimit pe Kense să-ţi aducă o saltea de 
paie şi câteva pături din lână, ca şederea aici să-ţi fie cât mai plăcută. 

— E de încredere slujitorul morocănos? a vrut să afle Grimpow, căci nu 
avea încredere în uriaşul care tocmai îi adusese de-ale gurii. 


— Bietul de el şi-ar da şi viaţa pentru mine, chiar fără să i-o cer. Când 
abia de era un băietan, stareţul a dat de el într-un cimitir părăsit şi l-a adus 
mai mult mort decât viu la mănăstire, ca să-i vindece boala ciudată de care 
suferea. De atunci, vieţuieşte printre noi, ca un fel de slujitor personal al 
stareţului. 

— Şi ce-o să fie când călugărul dominican o să-şi dea seama că Durlib și- 
a bătut joc de el? l-a întrebat Grimpow, revenind la ceea ce-l interesa. 

— Dacă se întâmplă aşa ceva când Durlib mai e în puterea lor, o să-l 
jupoaie fără grabă, fâşii-fâşii, apoi o să-i facă trupul bucăţi-bucăţele şi-o să 
azvârle ciozvârtele în troacă, doar l-or mânca porcii. Nădăjduiesc ca 
prietenul tău să poată fugi înainte de-a fi nevoit să-i mărturisească 
inchizitorului adevărul despre ce s-a petrecut cu cavalerul templier în munţi. 
Dacă i-ar spune că era mort şi că leşul i s-a făcut nevăzut în zăpadă, ar 
socoti că râde de el chiar sub nasul lui. 

— Dar chiar aşa a fost! a exclamat Grimpow. 

— Şi ţi se pare că-i ceva demn de crezare? 

— Domnia Ia ai crezut. 

— Eu m-am încrezut în tine, dar Bulvar de Goztell n-ar crede în 
dispariţia hoitului chiar de-ar vedea-o cu ochii lui. Azi-dimineaţă, pe când 
luam micul dejun în sala de mese, fratele Assben mi-a zis că, acum câţiva 
ani, l-a cunoscut pe călugărul dominican în burgul Vienne, de lângă Lyon, 
dar abia acum câteva clipe mi-a mărturisit, în scriptorium, că inchizitorul 
fusese un spion de-al regelui Franţei, infiltrat printre cavalerii Templului în 
Ţara Sfântă, ca să le afle riturile de iniţiere şi tainele. După câte se pare, 
Bulvar de Goztell a fost printre cei mai apropiaţi colaboratori ai ultimului 
Mare Maestru, Jacques de Molay, pe care l-a trădat până la urmă, după ce s- 
a întors de la Paris, şi l-a acuzat de erezie. După aceea, Bulvar de Goztell s- 
a făcut inchizitor al Ordinului Dominicanilor şi s-a consacrat trup şi suflet 
urmăririi templierilor care izbutiseră să scape de zbirii regelui Franţei, 
dintre care o grămadă fugiseră dincolo de fruntariile de miazănoapte, în 
Germania, găsindu-și adăpost în castelele din Cercul de Piatră, sub protecţia 
ducelui Gulf de Ostemberg şi a credincioşilor lui cavaleri. 

Apariţia unor noi fapte şi personaje în istoria fratelui Rinaldo a aţâţat 
interesul lui Grimpow pentru spusele lui. 

— N-am auzit niciodată vorbindu-se de acele castele, a zis. 

— După câte ştiu, deşi n-am ajuns niciodată să-l văd, Cercul de Piatră e 
alcătuit din opt castele mici, înălțate aproape unele lângă altele, pe crestele 


unor munţi pleşuvi şi neumblaţi, astfel încât să deseneze un cerc închipuit în 
jurul fortăreței ducelui de Ostemberg, o cetăţuie înălţată şi ea pe o creastă 
stâncoasă, şi cât se poate de bine fortificată, chiar în centrul cercului. 

Fratele Rinaldo i-a explicat atunci că întreaga formaţiune de apărare în 
formă de cerc îngăduia întrajutorarea grabnică între castele la vreme de 
război şi îngreuna foarte tare asediile duşmanului, fiindcă, la dezavantajele 
proprii orografiei terenului pe care se ridicau, se adăuga împrejurarea că 
oastea asediatoare a unui castel era, la rândul ei, înconjurată de celelalte 
castele, împreună cu fortăreaţa ducelui de Ostemberg, ajungând astfel să fie 
victima propriului atac. La aceste complicate configurări se adăugau un şir 
nesfârşit de trecători şi un încurcat labirint de tuneluri şi galerii săpate pe 
sub pământ, prin care castelele comunicau între ele, îngăduindu-le celor 
asediați să scape de atacatori şi să-şi bată joc de ei, la fel cum iepurele scapă 
de vulpi prin gloata de găuri din propria vizuină. Plasarea în cerc a 
castelelor le-o propusese strămoşilor ducelui Gulf de Ostemberg un mare 
învăţat, într-un ev cu nenumărate războaie duse la fruntarii cu vecinii de la 
miazăzi, care, ispitiţi de pământurile mănoase şi de bogăţiile lor, râvneau să 
pună mâna pe îmbelşugatele lor teritorii. De atunci, toţi urmaşii ducilor de 
Ostemberg fuseseră instruiți de către înţelepţii cavaleri templieri, care 
deveneau cei mai buni sfătuitori şi aliaţi ai lor. După cum se povesteşte, un 
strămoş învăţat al ducelui Gulf făcea, când încă mai era copil, complicate 
calcule matematice, rezolva nespus de grele teoreme matematice ori 
localiza cu precizie constelaţiile pe cer. Prima spadă pe care i-a dăruit-o 
părintele lui, precum şi manuscrisele de care era doldora laboratorul 
personal al învățatului pe care l-a avut drept maestru i-au fost cei mai buni 
tovarăşi ai copilăriei şi curând a început şi el să conceapă teorii proprii 
pentru algebra polinomilor şi anumite ecuaţii. Scria poeme, cunoştea 
înţelesul hieroglifelor, iar la vârsta de douăzeci de ani a izbutit, spre mirarea 
tuturor, să înalte în castelul părintelui sau un observator astronomic, unde el 
şi maestrul lui petreceau lungi nopţi în nesomn, admirând fermecaţi 
universul. 

— Ducele Gulf de Ostemberg e şi el un Ales? a întrebat Grimpow, 
amintindu-şi ce-i istorisise fratele Rinaldo cu o noapte mai înainte despre 
învățații ştiutori ai tainei pe care cei nouă monahi templieri o aflaseră cu 
două veacuri mai înainte în Templul lui Solomon din Ierusalim. 

— Asta n-o mai ştie nimeni, dar toţi vasalii îl socotesc un mare învăţat. 
Şi, cu toate că n-a făcut parte niciodată din Ordinul 'Templierilor, cel puţin 


oficial, a fost neîndoios foarte legat de el, deoarece a avut drept tutore un 
cavaler templier, iar linia închipuită care îi uneşte castelele e un cerc. 

— Şi ce-au de-a face castelele din Cercul de Piatră cu cavalerii templieri? 
a iscodit Grimpow, dornic să prindă de veste cât mai mult cu putinţă despre 
neobişnuita piatră pe care o ţinea la piept şi care înainte fusese a cavalerului 
mort în munţi. 

— Am să-ţi lămuresc totul pe un desen. 

Bătrânul schivnic s-a apropiat de un mic pupitru, aflat într-un colţ al sălii 
închise, şi s-a aşezat în faţa lui. A luat o pană de pasăre, a înmuiat-o în 
călimară şi, cu cantul mâinii stângi, a netezit un crâmpei de pergament 
nefolosit, care stătea pe pupitru. Grimpow s-a apropiat de fratele Rinaldo şi 
a privit curios molcomele mişcări ale mâinii monahului, care, în pofida unui 
uşor tremurat, desena pe pergament un cerc perfect. 


— Cercul, a început solemn bătrânul monah, e una dintre cele mai 
enigmatice forme geometrice. Linia neîntreruptă şi  nemărginită 
simbolizează perfecțiunea şi veşnicia fără început şi fără sfârşit, care nu 
poate fi găsită decât în Cer. Chiar şi luna plină şi soarele care apune au 
forma unui cerc, la fel ca toţi aştrii din univers. 

Apoi, bătrânul călugăr a făcut o pauză şi a desenat sub cerc un pătrat de 
aceleaşi dimensiuni. 


— Şi cum Cerul e cercul... 
— ... Pământul e pătratul, l-a întrerupt Grimpow, fără să ştie prea bine de 
ce rostise aşa ceva. 


— Într-adevăr, a spus fratele Rinaldo, privind în ochii lui Grimpow cu o 
admiraţie bine stăpânită; cum Cerul neţărmurit e simbolizat de cerc, 
limitarea Pământului e simbolizată de pătrat, care-i forma geometrică 
limitată şi opusă lui. Deloc întâmplător, cele patru laturi egale ale pătratului 
corespund celor patru puncte cardinale: miazănoapte, răsărit, miazăzi, apus; 
celor patru anotimpuri ale anului: iarna, primăvara, vara şi toamna; şi celor 
patru elemente fundamentale ale naturii: apa, aerul, pământul şi focul. În 
plus, pătratul, care-i Pământul, poate încăpea în cerc, care-i Cerul, iar 
amândouă se bucură de acelaşi centru cosmic. 

Spunând acestea, a desenat cu precizie un cerc, iar în interiorul lui un 
pătrat, astfel încât centrul cercului să fie şi centrul pătratului. 


— Astfel, Cerul şi Pământul formează un tot dual, iar fuziunea lor ultimă 
e cu neputinţă, la fel ca cvadratura cercului, căci, în zadarnica încercare de a 
o duce la bun sfârşit, toţi cei care s-au străduit să facă din cerc şi pătrat o 
singură formă geometrică au dat greş, fiindcă-i ca şi cum ai contopi 
Pământul cu Cerul şi pe om cu Dumnezeu, a limpezit fratele Rinaldo, 
încântat că Grimpow îl asculta tot mai atent şi trăgând nădejde să-l 
stimuleze pe băiat tocmai cu ajutorul desenului său lămuritor despre obârşia 
templieră a castelelor din Cercul de Piatră. 

— Din vorbele Domniei Tale socot că am priceput cum că acele opt 
castele din Cercul de Piatră simbolizează perfecta împletire a celor cereşti 
cu cele pământeşti, a celor divine cu cele omeneşti. Mi-ai dat totuşi de 
înţeles că nu-i cu putinţă cvadratura cercului; în desenul dinainte, unde ai 
reprezentat integrarea Pământului în Cer, adică a pătratului în cerc, apar 
numai patru puncte de contact între unul şi celălalt, nu opt, cum ar trebui să 
fie, dacă observăm că opt e numărul castelelor din Cercul de Piatră care 
înconjoară centrul comun unde s-a plantat fortăreaţa ducelui Gulf de 
Ostemberg. 


— Aşa-i, Grimpow, dar ia priveşte acum, a grăit bătrânul schivnic şi a 
început să deseneze alt cerc, iar în interiorul lui alt pătrat, pe care apoi l-a 
completat cu un octogon situat între perimetrul cercului şi al pătratului. 
Apoi a adăugat încântat: 


— Aşa cum singur poţi vedea acum, dacă încercăm să dăm cercului 
forma unui pătrat, apropiindu-i-o de aceea a pătratului, ne iese o nouă figură 
geometrică, cu opt laturi egale, care are acelaşi centru cu cercul şi cu 
pătratul. Octogonul, în ale cărui colţuri ar putea sta cele opt castele ale 
Cercului de Piatra, simbolizează astfel perfecta armonie dintre Cer şi 
Pământ, echilibrata comuniune dintre divin şi uman, complementaritatea 
dintre spirit şi materie, dintre suflet şi trup, dintre invizibil şi vizibil. 

— Dintre beznă şi lumină! a exclamat brusc Grimpow, amintindu-şi de 
semnele din răvaşul pe care cavalerul mort îl purta în desagi. 

— Aceasta-i, fără nicio îndoială, cheia răvaşului, Grimpow, şi de aceea 
nici nu mă îndoiesc de originea lui templieră, a adeverit fratele Rinaldo, dar 
Grimpow se îndoia că era chiar aşa. 

— Şi cum ai izbutit Domnia Ta să dezlegi confuza enigmă a înţelesului 
pe care îl au octogonul şi cele opt castele din Cercul de Piatră? l-a tras de 
limba Grimpow pe monah, fără să-şi ia ochii de la figura geometrică 
desenată între cerc şi pătrat. 

— Am prins de veste tot cu ajutorul unora dintre manuscrisele aflate în 
această sală secretă. Întotdeauna îmi atrăsese atenţia forma octogonală a 
multor turle şi capele ale Ordinului 'Templierilor şi voiam să aflu pe ce se 
întemeiau ei când o foloseau în construcţii. Apoi nu mi-a mai rămas decât 
să-mi aplic concluziile la cele opt castele din Cercul de Piatră. 

— Cum de nu ştiai toate acestea, dacă erai cavaler templier? 

— Un cavaler templier ca mine, consacrat prin jurământ războiului şi 
rugăciunii, nu trebuia decât să se supună poruncilor, nu să pună întrebări. 


De altfel, până la sosirea aici, în mănăstire, nu m-au interesat niciun soi de 
cunoştinţe fără legătură cu folosirea lăncilor, a arcului şi a spadei. 

Pe când vorbea cu bătrânul monah, Grimpow se gândea neîncetat că 
răspunsul la toate misterele cu care se înfrunta de când găsise în munţi leşul 
cavalerului stătea probabil în puterea pietrei lui, pe care el o purta acum 
atârnată la gât. Avea de gând să-i vorbească de ea fratelui Rinaldo, dar o 
tăcută voce lăuntrică îl sfătuia să-i păstreze taina numai pentru el, la fel cum 
cavalerii templieri păstraseră secretul descoperit în Templul lui Solomon, în 
urmă cu mai bine de 200 de ani. 

— Şi de ce cuvântul „piatră” pare unit cu numele castelelor din Cerc? l-a 
descusut Grimpow, încercând să afle ce ar mai fi putut fi piatra pe care 
cavalerul mort o purtase drept talisman. 

— Nu m-am gândit niciodată la aşa ceva. Bănuiesc însă că din pricina 
tăriei pietrelor din turnuri şi din zidurile lor, a răspuns bătrânul monah, fără 
prea mare convingere. 

— Dar toate castelele sunt din piatră, a contracarat băiatul simplitatea 
deducţiei. 

— Ai dreptate, Grimpow, dar răspunsul la întrebare, dacă va fi existând 
vreunul, va trebui să-l cauţi chiar tu printre pergamentele şi manuscrisele 
din încăperea noastră fără uşi, profitând de faptul că trebuie să stai închis 
aici ceva vreme. În raftul din spatele tău, a glăsuit bătrânul, ridicându-se cu 
mare greutate în picioare şi împungând cu arătătorul peste umăr, vei da 
peste o grămadă de manuscrise de mineralogie şi alchimie şi chiar peste 
unele care vorbesc despre piatra filosofală. Poate că într-una dintre ele vei 
găsi răspunsul logic la întrebarea ta. Mulţi templieri au fost mari alchimişti 
şi au deprins dificila artă a alchimiei de la arabi, după ani şi ani de strânsă 
convieţuire cu ei şi cu obiceiurile lor, în Țara Sfântă. Unii chiar susţin că 
Ordinul Templierilor şi-a dobândit averile şi comorile prin transmutarea 
metalelor nepreţioase în aur, dar pe mine nu m-au interesat nicicând atari 
îndeletniciri şi nici n-am ajuns să mă încred în ele. 

— Şi dacă tocmai ăsta-i secretul? l-a ademenit Grimpow, însufleţit de 
curiozitatea pe care i-o trezise pomenirea pietrei filosofale. 

— Atunci n-ar trebui deloc să te străduiești să dai de el, pentru că, dacă-l 
afli, probabil ca n-ai să vrei să renunti la el. Ispita aurului e mult mai perfidă 
chiar decât a diavolului, a limpezit bătrânul sec. Acum trebuie să plec, în 
curând e amiază şi nu vreau să pierd nici a şasea liturghie, nici masa. Mă 
voi întoarce când inchizitorul Bulvar de Goztell şi ostaşii regelui vor veni 


din expediţia lor prin munţi, ca să-ţi spun ce s-a întâmplat cu prietenul tău 
Durlib. 

— Făgăduieşte-mi că nu-mi vei ascunde adevărul, oricât de crud ar fi, l-a 
implorat Grimpow. 

— Eu n-am să te mint niciodată, a bâiguit schivnicul, dar sunt încredințat 
că tu nu mi-ai destăinuit încă adevărul gol-goluţ despre ceea ce ştii. 

Grimpow s-a îmbujorat şi a privit ruşinat în pământ, încercând să evite 
răceala ochilor fără gene ai bătrânului monah. 

— Mă tem să nu se îmbete fratele Brasgdo şi să-i pomenească 
călugărului dominican că mă aflu în mănăstire. Şi el l-a văzut pe cavalerul 
templier urcând pe munte, deşi l-a crezut o fantomă care îşi spăla păcatele 
călărind la voia întâmplării prin ceața, ca un suflet chinuit, a mărturisit 
băiatul. 

— Fratele Brasgdo ştie să-şi ţină gura, când se teme să nu i se taie limba 
pe care o foloseşte, a şuguit bătrânul schivnic şi a ieşit din încăpere râzând 
în hohote şi fără să mai privească înapoi. 


Slujitorul Kense s-a întors pe la amiază, ducând în cârcă o saltea de paie, 
câteva pături şi bucate cu toptanul. Dar, după bunu-i obicei, s-a mărginit să 
lase totul lângă mica trapă, fără să scoată vreo vorbă. Grimpow a chibzuit 
că, dacă prin beznă chiar hălăduia vreo fantomă, atunci era Kense, fără 
nicio îndoială. Chipul pe jumătate diform şi gura-i orfană de dinţi îi trezeau 
o frică atroce, deşi ochii mai aveau încă expresia de copil trist şi neajutorat 
care, cu ani în urmă, îl împinsese pe stareţ să-i salveze viaţa. Într-un fel, şi 
Grimpow i-o datora lui Durlib pe a lui, deşi, spre deosebire de Kense, el n- 
ar fi fost în stare să-şi dea viaţa pentru a o salva pe a prietenului său. De 
aceea s-a simţit laş şi şi-a dorit să iasă din încăperea încuiată, ca să aştepte 
în faţa porţilor mănăstirii întoarcerea inchizitorului Bulvar de Goztell, să-i 
istorisească tot ce ştia despre cavalerul mort în munţi şi să-i ofere piatra 
magică pe care o avea în schimbul libertăţii lui Durlib. În van a căutat 
printre rafturi pârghiile neştiute care puneau în mişcare uşa nevăzută prin 
care intra şi ieşea bătrânul monah din şi în sălile vecine cu biblioteca. Pe 
rafturi nu erau decât manuscrise prăfuite şi pânze de păianjen, care i s-au 
lipit de degete de parcă ar fi căzut în lipicioasa capcană a unei oribile 
pocitanii nemiloase, care deschidea larg în faţa lui fălcile tenebroase. A 
mişcat din loc vreo câteva cărţi, şi atunci a observat titlul unui vechi 


manuscris, care i-a atras îndeosebi atenţia. Era scris pe latineşte, iar pe 
coperta roasă de vreme scria aşa: 


LAPIS PHILOSOPHORUM 


— Piatra filosofală! a exclamat cu voce tare. 

A uitat de temerile de dinainte şi, pe masa din mijlocul sălii, a început să 
răsfoiască paginile acelui manuscris neliniştitor, scris de un autor 
necunoscut. Grimpow era încredinţat că în groasele-i pagini din pergament 
avea să găsească răspunsuri la întrebările pe care şi le punea despre obârşia 
pietrei găsite la cavalerul mort, şi ardea de nerăbdare să încerce să dezlege 
misterul. 

A început să citească fără să înţeleagă prea bine sensul vorbelor din 
manuscris, dar, pe măsură ce înainta cu lectura, în minte i se schiţau 
imaginile unei istorii lungi, tot atât de vechi ca timpul, despre învăţaţi din 
vremuri trecute şi din ţări îndepărtate, ale căror străduinţe se îndreptaseră 
îndeosebi către găsirea pietrei filosofale. După cât a putut pricepe Grimpow, 
manuscrisul era dedicat artei sacre a transmutării metalelor în aur, numită 
alchimie, şi lămurea un şir fără sfârşit de metode nu prea limpezi, folosite 
de acei învăţaţi în vederea obţinerii în laboratoarele lor a mult râvnitei laipis 
philosophorum, căreia i se atribuia nu numai virtutea de a converti cele mai 
sărace metale în aur curat, ci şi harul de a îngădui celui ce-ar fi găsit-o să 
capete totala înţelepciune şi nemurirea. Graţie acestor minunaţii, procesele 
urmate de alchimişti erau accesibile numai iniţiaţilor, prin revelaţia făcuta 
de către maestru discipolilor, pentru a evita ca piatra filosofală să cadă în 
mâinile unor oameni lipsiţi de scrupule, care s-ar fi folosit de puterea ei 
miraculoasă pentru a se îmbogăţi şi a pune stăpânire pe lume. Atunci, 
Grimpow s-a gândit că, poate, cea pe care o avea era piatra filosofală despre 
care se vorbea în manuscris şi că misterioşii cavaleri templieri o făuriseră în 
laboratoarele lor secrete, plecând de la vreun manuscris găsit în Templul lui 
Solomon, şi că era râvnitor de papă şi de regele Franţei tocmai pentru a 
putea să-şi umple cu aur cuferele goale şi să-şi copleşească duşmanii cu 
oştile lor. A presupus chiar că piatra aprovizionase Ordinul Templierilor cu 
averi, iar cavalerul mort în munţi avea misiunea de a o duce la loc sigur, 
după ce existenţa ei fusese dezvăluită de către templierii torturați de călâii 
regelui în temniţele lui din Paris, pentru ca astfel să-i împiedice pe 
urmăritorii lui să pună mâna pe piatră. Dar Grimpow nu putea să-şi 


închipuie atunci nici cât de mult se înşela, nici că piatra lui magică era mult 
mai miraculoasă decât piatra filosofală despre care se vorbea în manuscris. 

În vreme ce toate aceste năzăriri îi roiau prin minte, el îşi petrecu restul 
serii încredinţat că avea o piatră magică de o extraordinară valoare şi 
neliniştit să ştie că tocmai ea era râvnită cu o ambiţie fără de margini de doi 
dintre cei mai cruzi şi mai puternici bărbaţi de pe Pământ. 


O vreme după ce clopotele din turla mănăstirii sunaseră chemând la 
vecernie, fratele Rinaldo din Metz s-a dus să-l viziteze în captivitate. 
Grimpow socotise că era deja noapte, şi, după expresia de pe chipul 
bătrânului schivnic, a ghicit că veştile pe care i le aducea despre Durlib nu 
erau deloc plăcute. De cum a intrat în încăperea încuiată, fratele Rinaldo s-a 
aşezat pe o bancă lângă masă, şi-a sprijinit coatele de ea şi a făcut cunoscut 
cu voce sumbră: 

— Durlib nu s-a întors la mănăstire împreună cu Bulvar de Goztell şi 
ostaşii regelui. 

— L-au omorât? a întrebat Grimpow, speriat şi întristat. 

Bătrânul monah a mişcat uşurel din cap. 

— Nu, dar, după câte i-a istorisit călugărul dominican stareţului, Durlib a 
încercat să fugă, aruncându-se de pe buza unei prăpăstii în gol, şi şi-a dat 
sufletul căzând pe stânci. 

— Domnia Ta eşti încredinţat că a răposat? l-a întrebat Grimpow, abia 
ţinându-şi plânsul. 

— Aşa pare să arate furia inchizitorului Bulvar de Goztell: că a fost 
înşelat printr-o stratagema atât de naivă. Călugărului dominican i-ar fi 
plăcut să se răzbune pe prietenul tău, omorându-l încetul cu încetul cu 
propriile mâini. Dar probabil că Durlib a ghicit ce-l aştepta când 
inchizitorul avea să-i descopere tertipul şi a hotărât s-o ia înaintea 
inevitabilului deznodământ al tragediei pe care hotărâse s-o joace pentru a 
ieşi viu din mănăstire. 

În ciuda certitudinilor pe care le avea afurisitul inchizitor de Lyon, 
Grimpow refuza să creadă că Durlib murise. Nimic nu ştia Durlib mai bine 
decât să-şi înşele urmăritorii, făcându-i să creadă ce-i convenea lui. Durlib 
cunoştea fiecare cotlon al cărării, fiecare trecătoare îngustă, fiecare crevasă 
şi fiecare crăpătură primejdioasă ascunsă sub nea, aşa că, dacă hotărâse să 
se arunce în gol într-un loc din munţi, sigur îşi calculase cu precizie saltul, 


astfel încât să cadă pe vreo consola de stâncă ascunsă privirii inchizitorului 
Bulvar de Goztell şi ostaşilor regelui. 

— E posibil ca Durlib să fi fugit, simulându-şi propria moarte în faţa 
inchizitorului, s-a învoit, vrând să se convingă singur de propriile vorbe, dar 
nu uitase că Durlib avea mâinile legate la spate şi că i-ar fi fost greu să facă 
faţă acestei situaţii în munţi, oricare i-ar fi fost starea după cădere. 

— Dumnezeu să te audă, Grimpow, şi facă Domnul să nu fi suferit vreo 
rană care să nu se poată vindeca. Dacă a scăpat cu viaţă, va veni curând să 
te caute, iar, dacă n-o fi aşa, o să-l căutăm noi de cum va începe dezgheţul, 
ca să-i îngropăm creştineşte trupul în cimitirul slujitorilor mănăstirii. Acum 
nu ne rămâne decât să aşteptăm şi să ne rugăm ca Bulvar de Goztell să 
plece cât mai repede dintre zidurile sfintei noastre case, care, de la sosirea 
lui şi a zbirilor regelui, par să tremure ca la apropierea sfârşitului lumii. 

— Domnia Ta crezi că va pleca în curând? 

— Stareţului nu i-a zis nimic despre aceasta în vreme ce vorbeau în sala 
canonicilor, la întoarcerea din munţi, dar nu socotesc că i-ar folosi la ceva 
să mai zăbovească pe-aici, mai ales dacă încă mai bănuieşte că templierul 
pe care îl urmărea e în viaţă şi-şi continuă drumul către fruntariile de la 
miazănoapte, Dacă aş fi în pielea lui, aş socoti că fugarul se îndreaptă spre 
castelele din Cercul de Piatră, ca să-şi caute adăpost lângă fraţii fugiţi în 
fortăreaţa ducelui Gulf de Ostemberg. 

Ultimele vorbe ale fratelui Rinaldo l-au îmbărbătat pe Grimpow, căci nu 
doar ardea de dorinţa de a ieşi din ascunzătoare, dar încă mai credea că era 
cu putinţă ca Durlib să fie în viaţă. 

— Văd deci că nu ţi-ai pierdut vremea plângându-ţi singurătatea între 
aceşti patru pereţi, a observat bătrânul monah, arătând către manuscrisul 
despre aşa-zisa lapis philosophorum, care stătea deschis pe masă. Ai izbutit 
să afli ceva despre ceea ce te interesa? a adăugat. 

— Nu chiar, scriitura e neclară şi încurcata, deşi am deprins, cel puţin, 
cum se obţine piatra filosofală în laborator. 

— Eşti încredinţat de aşa ceva? Alchimia e o artă ermetică şi, ca atare, în 
ea nimic nu-i ceea ce pare. 

— E adevărat că printre falşii alchimişti s-au aflat din abundență, şi încă 
se mai află, şarlatani, păcălici, escroci şi pungaşi din târguri şi pieţe, care 
ofereau reţete miraculoase pentru fabricarea aurului, dintre care mulţi au 
sfârşit pe eşafod, plătind cu viaţa propria neştiinţă şi îndrăzneală, dar un 
sâmbure de adevăr tot există în râvna multor învăţaţi din toate evurile de a 


ajunge să cunoască precis tainele care guvernează lumea. Aceştia sunt 
adevărații alchimişti, cei care caută în piatra filosofală idealul deplinei 
înţelepciuni. 

— Domnia Ta crezi că piatra filosofală există într-adevăr? l-a descusut 
Grimpow. 

— Multe scrieri din vechime vorbesc de lapis philosophorum ca despre o 
forţă misterioasă, care transformă un metal comun într-unul nobil, precum 
aurul, şi de aceea mulţi visează să o poată face în laboratorul propriu, printr- 
un nimerit proces alchimic, dar eu înclin să cred că transmutarea aceasta e 
doar o alegorie, un simbol în spatele căruia se ascunde adevăratul ei înţeles, 
care nu-i decât căutarea deplinei cunoaşteri, adevărata şi primordiala esenţă 
a făpturii umane. 

— Atunci, crezi că autentica piatră filosofală nu-i o piatră? l-a întrebat 
Grimpow, dornic să audă răspunsul bătrânului schivnic, fiindcă lămurirea 
lui coincidea cu ceea ce el însuşi presimţise încă de când Durlib îi dăruise 
talismanul cavalerului mort în munţi. 

— Cine ştie? a răspuns bătrânul monah ridicându-şi privirea către tavanul 
din lemn, de parcă voia să găsească un răspuns dincolo de acoperişurile 
mănăstirii, pătrunzând cu mintea neţărmuritul cer al nopţii. Apoi a continuat 
cu voce calmă: Se ştie doar că niciun înţelept, alchimist ori nu, nu i-a 
descris vreodată natura precisă, deşi unii erudiţi în arta transmutării afirmă 
că piatra filosofală e roşie ca jăraticul din foc şi străluceşte ca un astru în 
beznă. 

Asta era ceva ce Grimpow putuse observa că se petrecea cu piatra sau ce- 
o fi fost obiectul magic pe care el îl păstra în punguţa de in pe care o ţinea 
ascunsă, atârnată la gât, aşa că l-a întrebat: 

— Domnia Ta ai încercat vreodată să faci o piatră filosofală, împlinind 
treptele procesului alchimic descris în acest manuscris? l-a descusut, 
arătând spre manuscris cu privirea. 

— N-aş avea răbdare să suport o atât de lungă şi nesigură aşteptare, cu 
toată pasiunea mea pentru astrologie, unde, pentru a observa, se cere şi 
răbdare, şi timp, s-a destăinuit zâmbind. Dar pot jura în faţa Domnului că 
fratele Assben, monahul culegător de ierburi, încearcă lucrul acesta de ani 
de zile în micul lui laborator din bolniţă, folosindu-se de toate formulele, 
reţetele şi trucurile de care a dat în aceste manuscrise interzise. Şi, de când 
l-am cunoscut — şi sunt ceva ani de atunci —, n-a izbutit să obţină decât nişte 
tincturi de aur, pe care cu multe secole în urma le fabricau deja preoţii în 


vechiul Egipt, pentru sicrie şi îmbălsămări, ori câte-o licoare aleasă din 
buruieni, despre care fratele Brasgdo susţine ca este autenticul elixir al 
vieţii, a încheiat cu gura până la urechi. 

— Aş putea sta de vorbă cu fratele Assben când ies de aici? 

— Sunt încredinţat că se va arăta încântat să aibă un tânăr şi pasionat 
discipol ca tine, căruia să-i împărtăşească încercările lui din laboratorul 
bolniţei. 

Apoi bătrânul monah a pus în mişcare mecanismul ascuns care deschidea 
raftul rotitor şi a ieşit din încăperea secretă a bibliotecii lui, ca un spectru 
care trece prin ziduri fără să fie nici văzut, nici auzit. 


Un strigat în noapte 


Grimpow a auzit ceva aidoma unui urlet de departe, scos de o dihanie 
înfiorătoare, dar n-a ştiut ce se petrecuse în mănăstire până când nu i-a 
povestit fratele Rinaldo, a doua zi de dimineaţă. 

După ce au bătut clopotele din turlă, chemând la utrenie, toţi călugării s- 
au adunat în corul bisericii şi au aşteptat somnoroşi sosirea stareţului, ca să 
intoneze psalmii. Văzând că acesta întârzia, novicii au început să schimbe 
între ei priviri uimite şi agitate, care n-au rămas neobservate de monahii mai 
în etate din mănăstire, chiar dacă erau cufundaţi în rugăciunile lor ori nu 
izbutiseră încă să se desprindă din somnul adânc, dormit în odaia lor. 
Fratele Rinaldo s-a ridicat de pe bancheta lui şi a întrerupt, făcând un gest 
cu mâna, murmurul care se înteţea, când urletul sfâşietor al slujitorului 
Kense a spart liniştea mănăstirii. 

În vuietul vocilor nelămurite şi alarmate, toţi călugării şi-au părăsit 
locurile din corul bisericii şi au dat fuga în claustru. În faţa odăilor 
stareţului, l-au aflat pe Kense trântit la pământ, zguduit de brutale convulsii, 
cu ochii ieşiţi din găvane, de spaimă. Fratele Rinaldo l-a zgâlţâit ca pe un 
muribund, întrebându-l ce se întâmplase, dar n-a obţinut decât un singur 
răspuns, o bâiguială neînţeleasă, stinsă în balele care se scurgeau din gura 
orfană de dinţi a slujitorului. Un călugăr tânăr a intrat în odaia de lucru a 
stareţului şi s-a întors numaidecât cu chipul schimonosit de teamă. 

— l-au tăiat capul stareţului! I-au tăiat capul stareţului! urla monahul, 
făcându-și cruci, de parcă-l văzuse pe însuşi diavolul. 

Fratele Assben a intrat imediat în odaie, urmat de fratele Brasgdo şi de 
alţi monahi mai în etate, pe când ceilalţi se îngrămădeau la uşă, spunându-şi 
în şoaptă cât se simteau de îngroziţi şi înălţându-şi gâtul, ca să distingă mai 


bine macabra scenă a crimei: stareţul stătea pe estrada mesei lui de scris, cu 
capul grotesc aplecat pe umărul drept, cu chipul schimonosit de spaimă şi 
albul ochilor pierdut în nemărginire. O tăietură curată îi deschidea gâtul în 
două, lăsând să se vadă fâşii de carne şi piele, atârnând sub nesfârşitul 
gâlgâit al unui şuvoi de sânge, care îi îmbiba sutana şi picura, formând o 
baltă negricioasă pe duşumea. 

Fratele Rinaldo a rămas afară, ocupat cu nesfârşitele convulsii ale 
bietului Kense, şi, după ce, cu ajutorul lungilor lui degete, l-a ajutat pe 
bietul tânăr să nu-şi înghită limba din pricina crizei de epilepsie, a poruncit 
câtorva slujitori să-l ducă la bolniță. Apoi şi-a făcut loc printre monahii care 
blocau intrarea în odăile stareţului şi a văzut cum fratele Assben închidea 
ochii răposatului şi-i făcea cu degetul mare o cruce mică pe pleoape. A 
bănuit că asemenea crima abominabilă nu urmărea decât să închidă gura 
stareţului pe vecie, deşi asta nu ştia decât el. De când sosiseră legatul papei 
şi zbirii regelui Franţei la mănăstire, fratele Rinaldo trăsese cu urechea la 
toate convorbirile între patru ochi avute de stareţ, bănuind că vizita 
inchizitorului din Lyon nu era întâmplătoare. La început se temuse chiar că 
afurisitul călugăr dominican îl căuta pe el, deşi nu trecutul lui de cavaler 
templier îl îngrijora pe inchizitor, ci gândurile eretice ale călugărilor 
răzvrătiți şi cerşetori pe care fratele Rinaldo însuşi îi apărase în mai multe 
scrieri concepute în ultimii ani la mănăstirea din Brinkdum. Dar fratele 
Rinaldo nu mai avea acum nicio îndoială nici despre cine era ucigaşul 
stareţului, nici despre temeiul pentru care i se tăiase fără îndurare capul, 
fireşte, ca să nu poată istorisi nimănui că papa şi regele Franţei aveau de 
gând să pună mâna pe taina înţelepţilor. 

Nu peste multă vreme, a sosit în odăile stareţului călugărul dominican 
Bulvar de Goztell, însoţit de ostaşii regelui. Monahii s-au dat la o parte, 
auzind sunetul metalic al paşilor lor pe sub întunecatele arcade din claustră, 
şi au intonat pentru sufletul fratelui ucis o cantică funebra, care se auzea 
precum susurai zeilor în toiul nopţii. 

— Oricine ar fi el, făptaşul ştie să mânuiască jungherul arab cu iscusinţă, 
a arătat inchizitorul, după ce a privit rece şi nepăsător gâtul spintecat al 
stareţului şi s-a uitat de jur împrejur, de parcă aştepta să-l găsească pe 
ucigaş printre monahi. 

— Cum poţi fi Domnia Ta încredinţat că a fost un jungher arab şi nu un 
pumnal creştin? l-a descusut fratele Rinaldo. 


— Dacă ai fi luptat vreodată în Țara Sfântă, Domnia Ta ai şti la fel de 
bine ca mine cum taie necredincioşii capetele creştinilor. 

Bătrânul schivnic cunoştea prea bine cruzimea cu care creştinii şi 
musulmanii se omorau unii pe alţii în numele bunătăţii Domnului, dar nu a 
pomenit nimic despre dramaticele întâmplări prin care a trecut în vremea 
cruciadelor. 

— Domnia Ta insinuezi că stareţului i-a spintecat gâtul un monah din 
mânăstirea noastră, cu jungherul unui necredincios? l-a întrebat. 

— Mulţi cruciați, printre ei şi monahii războinici din Ordinul 
Templierilor, au deprins să-şi ucidă duşmanii, spintecându-le gâtul aidoma 
temuţilor războinici musulmani ai sectei ashashins, care tăiau gâtul unui 
cavaler creştin dintr-o singură lovitură dată cu jungherele lor ascuţite. 

Fratele Rinaldo nu s-a speriat de aroganţa lui Bulvar de Goztell. 

— Atunci, nu-l căuta Domnia Ta pe ucigaş printre noi, ci printre oamenii 
de arme, i-a atras atenţia. Ce temei am avea să-l omorâm pe cel mai bun 
dintre fraţii noştri? adăugase sfidător. 

— Temeiul lui Cain când l-a ucis pe Abel, a spus călugărul dominican, 
stăpânindu-şi furia şi simulând bunătatea de care era lipsit. Dar nu-ţi face 
Domnia Ta griji, stareţul m-a prevenit că l-a văzut dând târcoale în jurul 
mănăstirii pe nelegiuitul templier pe care îl urmărim încă de la Lyon şi 
asupra căruia cad bănuielile mele legate de omor. Precizia tăieturii de pe 
gâtul stareţului, a dezvăluit inchizitorul, arătând spre rana deschisă, nu lasă 
loc nici unei îndoieli. 

— În mânăstirea noastră n-a intrat nimeni după ce aseară aţi intrat 
Domnia Ta şi ostaşii care te întovărăşesc, a pretins bătrânul monah. 

— Bănuiesc că Domniei Tale ţi-a ajuns la urechi vestea că însuşi papa 
Clement îi considera pe templieri eretici şi nelegiuiţi, fiindcă strâmbătatea 
alianţei lor cu Necuratul le îngăduie să se folosească de vrăjile magilor şi 
ale necromanţilor, ca să apară şi să dispară după cum le e voia, să treacă 
prin pereţi şi ziduri, să închidă gura oamenilor şi să pună dihăniile să 
glăsuiască, să facă moşneag din tânăr şi femeie din bărbat, să stea la taclale 
cu diavolul, să intre şi să iasă din iad, precum intrau şi ieşeau şi din 
aşezările şi fortărețele lor. 

— Dar cum ai Domnia Ta pretenţia să-l prinzi pe templierul fugar, dacă 
vorbeşti de el ca şi cum ar fi însăşi întruparea Satanei? 

— Din nefericire pentru el, magia neagră a puterilor lui e tot atât de 
trecătoare şi de fugară precum strălucirea stelelor pe bolta cerească, şi din 


această pricină el nu poate nici să fugă, nici să se ascundă o veşnicie. Vă 
asigur că-l voi prinde pe templierul ucigaş, chiar dacă ar fi să strămut 
munţii din loc. Acum, fiindcă Domnia Ta eşti cel mai în etate de aici, ar 
trebui să te îngrijeşti să fie adus trupul stareţului în mănăstire, pentru ca 
monahii să se roage întreaga noapte pentru mântuirea sufletului său, înainte 
ca mâine să-l îngropaţi creştineşte. De cum se va crăpa de ziuă, am să plec 
pe urmele fugarului celui nelegiuit, iar calul meu nu-şi va opri galopul până 
n-am să-l ajung din urmă, a făgăduit morocănos inchizitorul. 

Înspăimântaţi, monahii s-au întors cu capetele plecate în corul bisericii, 
intonând răspunsurile cu jumătate de glas, pe când fratele Brasgdo şi fratele 
Assben, ajutaţi de doi slujitori, care au adus o targă, duceau leşul stareţului 
la bolniţă, ca să-l acopere cu un linţoliu. 


Abia să se fi luminat de ziuă, când fratele Rinaldo s-a dus să-l caute pe 
Grimpow în sala secretă a bibliotecii, ca să-i povestească ce se petrecuse în 
mănăstire în decursul nopţii. Apoi ochii-i fără gene s-au luminat de bucurie, 
atunci când l-a anunţat că de-acum putea ieşi fără teamă din ascunzătoare. 

— Au şi plecat inchizitorul Bulvar de Goztell şi ostaşii regelui? a întrebat 
băiatul, nevenindu-i să se încreadă în spusele monahului bibliotecar. 

— Înainte de a se crăpa de ziuă îşi găteau deja caii şi au luat-o pe drumul 
care duce la Ulipens de cum s-a luminat. Călugărul dominican n-a vrut nici 
măcar s-aştepte să-l îngropăm pe stareţ după a treia liturghie. 

Deşi necăjit de soarta nelămurită a lui Durlib şi de moartea stareţului, 
Grimpow şi-a dat seama că sufletul i se întorcea dulce la viaţă, de cum a 
simţit pe obraji mângâierea vântului îngheţat care bătea dinspre vale şi se 
strecura prin ferestrele deschise ale bibliotecii. Noua-i libertate avea să-i 
îngăduie neîntârziat să afle ceva ce-i umbla roi prin minte încă de când 
fratele Rinaldo îi dezvăluise că Durlib se aruncase într-o prăpastie, ca să 
scape de inchizitorul Bulvar de Goztell, şi-şi găsise moartea în 
deznădăjduita încercare de a-şi recăpăta libertatea în munţii lui. Chibzuia 
că, dacă Durlib ar fi avut norocul să scape nevătămat în urma saltului făcut 
în gol, neîndoios că s-ar fi întors la crucea care arăta drumul spre mănăstire, 
la picioarele căreia îngropaseră desagii cavalerului mort. Aşa că şi-a pus în 
gând să coboare la crucea din drum, cu primul prilej care i se va fi ivit, de a 
ieşi din mănăstire fără să trezească bănuieli, ca să prindă astfel de veste 
dacă Durlib îşi luase desaga cu mica-i comoară, răvaşul pecetluit şi sigiliul 
din aur. 


Au străbătut mai multe săli ale bibliotecii căptuşite cu manuscrise şi au 
apucat-o pe un coridor larg şi luminos, ale cărui mari arcade, deschise către 
claustru, lăsau la vedere un cer cenuşiu şi tulbure. Nu ningea, dar frigul 
zdravăn l-a deşteptat pe Grimpow, de parcă s-ar fi spălat pe faţă cu apă luată 
dintr-un lac îngheţat. Au coborât în claustru, şi de acolo s-au îndreptat spre 
biserică, pe acelaşi drum pe care el şi Durlib îl urmaseră în noaptea sosirii la 
mănăstire, când îl însoţiseră pe stareţ până în încăperile lui. O clipă, 
Grimpow şi-a închipuit pereţii şi duşumeaua camerei de lucru stropite cu 
sânge şi s-a cutremurat din rărunchi. Chiar a bănuit iar că magica piatra a 
cavalerului mort nu era aşa-numita lapis philosophorum despre care se 
vorbea în manuscrisul citit în sala secretă a bibliotecii, ci un talisman 
diabolic, aşa cum crezuse Durlib, unul prin ale cărui farmece nefaste 
muriseră două făpturi nevinovate. Dar nu peste multă vreme, băiatul avea să 
prindă de veste că şi în această privinţa se înşela. 

În biserică, totul era pregătit pentru funeraliile stareţului. Printre navele 
lăcaşului, rugăciunile monahilor răsunau precum zvonul melancolic al unui 
cor de îngeri, iar prin vitraliile colorate se filtra o lumină dulce, care arunca 
luciri difuze peste chipul cadaveric al mortului, al cărui trup, înveşmântat 
într-o sutană maro şi încins cu brâul alb al ordinului său religios, zăcea 
întins, cu mâinile împreunate, pe un catafalc din lemn, aşezat în faţa 
altarului. Avea ochii închişi, dar, în ciuda strădaniilor fratelui Assben de a 
ascunde sub un strat de suliman, închipuit chiar de el, urmele ororii care se 
mai păstrau încă pe obrajii stareţului, Grimpow i-a putut vedea pe chipul 
îmbălsămat, neted şi palid schimonoseala forţată a gurii care, atârnând într- 
o parte, exprima o extravagantă batjocură, tristeţe ori supărare. Patru 
luminări mari ardeau în înaltele sfeşnice din bronz, instalate câte unul în 
fiecare colţ al capelei mortuare, şi un miros pătrunzător de tămâie plutea pe 
sub bolțile bisericii, ca o ceaţă nevăzută şi înmiresmată. 

S-a aşezat lângă slujitorii mănăstirii şi a ascultat cu sinceră cucernicie 
recviemul pentru sufletul stareţului ucis, pe care Grimpow l-a consacrat în 
sinea lui mântuirii iubitului său prieten, dacă într-adevăr acesta murise 
căzând de pe stânci, aşa cum susţinea călugărul dominican. Chiar de nu era 
aşa, băiatul bănuia că lui Durlib oricum n-aveau să-i dăuneze cântări atât de 
dulci şi de frumoase, precum cele intonate de monahi. 

— Requiem aeternam dona ei, Domine, a zis fratele Rinaldo, punând 
capăt ceremoniei. 


Odată încheiată ceremonia, patru slujitori robuşti au ridicat pe umeri 
coşciugul şi, urmaţi de un dublu şir de monahi cu capetele acoperite de 
glugi, care purtau în mâini groase luminări aprinse, cortegiul funerar a luat 
calea cimitirului mănăstirii, rugându-se şi cântând neostoit. Din biserică au 
ieşit în procesiune până în patio şi au intrat în lungul şi îngustul coridor 
boltit care ducea în claustru. Apoi au ajuns în sala capitulară, unde un 
monah cu urechi mari şi nas rotund şi proeminent a stropit iar cu agheasmă 
trupul neînsufleţit al stareţului, recitind o rugăciune scurtă şi frumoasa. Într- 
o totală tăcere, au mers mai departe, printr-o altă galerie a claustrului, au 
intrat într-o galerie necunoscută lui Grimpow şi, după ce-au străbătut câteva 
cămări mohorâte, luminate de torţe, au ajuns într-o grădină mare, doldora de 
morminte şi cruci, din spatele absidei bisericii. Doi slujitori înarmaţi cu câte 
o lopată adăstau lângă o groapă săpată în pământ. Monahii s-au oprit şi au 
format un cerc dezlânat, iar slujitorii au pus coşciugul în tină. Apoi au 
coborât trupul neînsufleţit al stareţului în mormânt şi l-au acoperit cu țarină, 
formând un mic tumul, în vârful căruia au înfipt o cruce din fier. Fulgi rari 
de nea se prefirau încet din cerul care începea să se întunece, vestind că un 
viscol puternic se apropia de munţi. 


Pe când monahii reveneau tăcuţi la îndeletnicirile lor, fratele Rinaldo şi 
fratele Assben, monahul culegător de ierburi de leac, au continuat să se 
preumble printre morminte în cimitir şi printre chiparoşii înalţi care le 
împresurau. Grimpow a rămas alături de ei, atent la cele ce-şi spuneau. 

— Nu ştiam că un cavaler din nelegiuitul Ordin al Templului hălăduise 
prin vale şi luase drumul munţilor, a grăit fratele culegător de ierburi de 
leac, un monah scund la stat şi subţirel, cu pielea albă şi strălucitoare ca un 
craniu proaspăt ras, cu părul tuns ca o coroană şi un nas ascuţit, care îi 
dădea aerul unui bufon cumsecade şi surâzător. 

— Niciun schivnic nu ştia de aşa ceva. Şi sunt încredinţat că nici măcar 
stareţul nu prinsese de veste. 

— Dar Bulvar de Goztell a zis aseară că stareţul l-a văzut pe templierul 
fugar dând târcoale prin împrejurimile mănăstirii. 

— Chiar ai ajuns să crezi scornelile inchizitorului din Lyon? i-a răspuns 
fratele Rinaldo, pășind molcom pe stratul subţire de nea, care acoperea 
cimitirul. 

— Dar cine l-ar fi putut ucide azi-noapte pe stareţ? a răspuns fratele 
Assben cu altă întrebare. 


— Întreabă-te mai curând ce putea şti stareţul, ca să fie ucis. 

— Nu te înţeleg, a recunoscut monahul culegător de ierburi de leac, 
oprindu-se. 

— Bulvar de Goztell, care acum e călugăr dominican şi inchizitor de 
Lyon şi pe care chiar tu l-ai cunoscut în urmă cu mulţi ani la Vienne, ca 
novice, a vorbit între patru ochi cu stareţul, la el în odăi, chiar în noaptea 
când a sosit la mănăstire, şi i-a lămurit temeiurile însemnate pentru care îl 
urmărea fără odihnă pe templierul fugar. 

— Ce temeiuri putea avea ca să-l prindă, altele decât cele care, în ultimii 
ani, au dat pradă temniţelor, martiriului şi rugului sute de cavaleri ai 
Templului”? a întrebat monahul culegător de ierburi de leac. 

— Să le afle tainele şi comorile, a îngânat bătrânul schivnic, privind pe 
furiş în jurul lor, ca şi cum ar fi putut auzi cineva ce-şi spuneau. 

— Regele Franţei a pus de multă vreme mâna pe cuferele doldora de aur 
şi argint, pe care cavalerii templieri le păstrau în Turnul Templului din 
Paris. A fost primul lucru pe care l-a făcut după ce a poruncit să fie prinşi 
toţi monahii templieri. E adevărat, unii zic că, doar cu câteva zile înainte de 
prinderea lor, Marele Maestru Jacques de Molay le-a poruncit celor mai 
credincioşi cavaleri ai săi să plece într-o direcţie necunoscută, cu o căruţă 
care a ieşit în zorii zilei din fortăreață, dar astea nu-s decât vorbele deşarte, 
spuse de cerşetori şi de codoşi. 

— Eu vorbeam de taina legendei, a clarificat bătrânul monah. 

— Taina pe care cei nouă cavaleri au descoperit-o în Templul regelui 
Solomon din Ierusalim acum două veacuri? l-a descusut fratele culegător de 
ierburi, căscând ochii cât cepele. 

— Aşa-i, inchizitorul Bulvar de Goztell i-a dezvăluit stareţului că, supus 
la chinuri, Marele Maestru Jacques de Molay a mărturisit că taina era în 
puterea unui grup de învăţaţi pe care el nici nu-i ştia. 

— Atunci legenda-i adevărată! a exclamat fratele Assben, înlăturând un 
fulg de nea, care i se lăsase pe nas, ca un fluture alb şi delicat. 

— Atât de adevărată, că l-a făcut pe inchizitorul de Lyon să-l urmărească 
prin munţii noştri pe templierul fugar, a întărit bătrânul schivnic. 

— Şi Domnia Ta crezi că acela avea cheile tainei? 

— După câte ştiu, era purtătorul unui răvaș enigmatic. 

Grimpow a crezut că fratele Rinaldo avea să-i istorisească fratelui 
Assben tot ce-i dezvăluise el despre nelămurita dispariţie a cavalerului mort 


în munţi, despre bani, junghere, giuvaiere, răvaşul pecetluit şi sigiliul din 
aur, pe care cavalerul le avusese în desagi. 

— Mă uimeşte că eşti încă în viaţă, când ştii despre asemenea afacere tot 
atâtea câte ajunsese să prindă de veste stareţul! a exclamat fratele culegător 
de ierburi de leac, lăsând să-i scape un suspin. Ai fost de faţă la taifasurile 
lui cu Bulvar de Goztell? a întrebat. 

— Nu, dar nu mă întreba cum am ajuns să ştiu toate. 

Mergând, cei doi monahi au stat o clipă pe gânduri, ca şi cum şi-ar fi pus 
întrebări despre cele ce tocmai vorbiseră ori ar fi chibzuit ce să mai spună în 
continuare. În cele din urmă, fratele Assben a zis: 

— Cu toate acestea, ceva tot nu izbutesc să pricep. S-a întrerupt şi apoi a 
continuat: Dacă stareţului i-a tăiat gâtul călugărul dominican, cum se face 
că inchizitorul a ajuns în galeria claustrului mult după noi? 

— Poate că l-a ucis şi apoi s-a întors la iuţeala în încăperile unde sunt 
găzduiţi nobilii, şi-a dat cu presupusul bătrânii monah. 

— Din gâtul stareţului încă mai curgea sânge cu ghiotura când eu am 
intrat în odaia lui de lucru. Bulvar de Goztell n-a avut destulă vreme ca să 
comită crima, să meargă la încăperile unde sunt găzduiţi nobilii şi să se 
întoarcă în claustru, de parcă nu s-ar fi petrecut nimic. 

Fratele Rinaldo a tresărit, ca şi cum toate gândurile lui despre vinovăția 
inchizitorului din Lyon în uciderea stareţului nu fuseseră decât un moft. 
Judecata micuţului monah culegător de ierburi de leac era pe cât de 
serioasă, pe atât de plină de bun-simţ, şi el nu putea să nu se gândească că 
raţionamentele sale erau, poate, greşite. Pe chipul lui întunecat, Grimpow a 
citit chiar că bătrânii bănuia că şi Durlib l-ar fi putut ucide pe stareţ. Dacă ar 
fi scăpat nevătămat din saltul în prăpastia munţilor, ar fi putut să se întoarcă 
în mănăstire la vreme de noapte, să ajungă până la odăile stareţului şi să-i 
cresteze gâtul cu jungherul cavalerului mort, răzbunându-se pentru că îl 
trădase călugărului dominican. Dar gândul i s-a părut atât de lipsit de sens, 
încât a venit cu o nouă judecată: 

— Spui drept şi poate că nu Bulvar de Goztell l-a ucis cu mâinile lui pe 
stareţ, dar sunt încredinţat totuşi că el a fost cel care a poruncit unuia dintre 
ostaşii lui să-l omoare şi să se ascundă după aceea într-un loc de lângă odăi, 
poate chiar în sala capitulară, care n-are uşi, până când totul avea să se 
liniştească. Nimeni n-avea cum să-şi dea seama dacă pe călugărul 
dominican îl însoțea un ostaş mai puţin, când s-a ivit în claustru imediat 
după noi şi l-a găsit pe Kense convulsionat ca un posedat în țarina. 


— Aşa-i, a întărit monahul culegător de ierburi de leac. În spaima şi 
tulburarea stârnite de un omor atât de atroce, nu socot că vreun monah a stat 
să-i numere pe cei cinci zbiri ai regelui, care îl întovărăşeau pe inchizitorul 
din Lyon. În plus, nu întâmplător a învinovăţit el de crimă un bărbat care nu 
intrase nicicând în mănăstire. 

— De aceea a şi închipuit farsa cu puterile diavoleşti ale templierilor. 

— Ştiu că unii monahi din mănăstire l-au crezut, iar acum sunt speriaţi şi 
se tem că templierul le va tăia şi lor gâtul. Am mai auzit şi zvonul că unii 
novici ar umbla cu vorba cum că, într-un acces de nebunie, Kense l-ar fi 
ucis pe stareţ. 

— N-au mai văzut niciodată un om convulsionându-se şi zbierând atât de 
îngrozitor, aşa că-i cum nu se poate mai logic ca, în neştiinţa lor, să se 
îndoiască de el, s-a arătat înţelegător monahul bibliotecar. 

— Da, dar bietul Kense e doar un nefericit pe care Domnul Dumnezeu l- 
a lipsit de minte încă de la naştere, ca să nu priceapă nicicând mizeriile 
oamenilor. Contactul lui cu realitatea e atât de firav, că nu-i în stare nici să 
urască, nici să omoare pe cineva, a adeverit fratele Assben. 

— Şi apoi nici n-avea vreun jungher în mâna când au dat de el, şi chiar el 
mi-a mărturisit dis-de-dimineață, înainte de utrenie, că-şi pierduse 
cunoştinţa când îl văzuse pe stareţ cu gâtul spintecat şi că nu-şi aducea 
aminte nimic din cele petrecute înainte, a întărit fratele Rinaldo, 
îndreptându-şi paşii către biserică, chiar în momentul în care vântul de 
gheaţă a început să sufle din răsputeri peste mănăstire, îndoind coroanele 
chiparoşilor din cimitir la fel de uşor cum îşi îndoia Grimpow arcul. 


La cuhnie, fratele Brasgdo împărțea porunci slujitorilor să pună 
tacâmurile şi farfuriile pe mese. Era ora prânzului. O oală uriaşă stătea pe 
pirostriile aşezate în mijlocul vetrei şi scotea nori de abur, mirosind a izmă, 
şi doar gândul ca s-ar putea dedulci cu bucate atât de alese precum cele care 
îşi închipuia că fierbeau pe foc îl făcea pe Grimpow să-i lase gura apă. 

— Foamea-i o bună momeală pentru hoţi! a exclamat călugărul bucătar, 
surâzând cu pomeţii umflaţi de căldură şi la fel de îmbujoraţi precum 
cărbunii încinşi, când l-a văzut pe Grimpow intrând în cuhnie. 

I-a făcut semn să se pună la masă şi, după ce slujitorii au început să 
servească bucatele monahilor în sala de alături, chiar el i-a pus în faţă un 
blid din lut fumegând, plin ochi cu o tocană deasă, un coltuc de pâine 
fierbinte şi o ulcică plină cu apă. 


— Mi se rupe inima de Durlib, a bâiguit aşezându-se lângă el, ostaşii mi- 
au spus că a căzut într-o prăpastie din munţi. 

— Da, aşa mi-a spus şi mie fratele Rinaldo, a adeverit Grimpow, 
întristându-se iar. 

Fratele Brasgdo s-a apropiat mai tare de Grimpow, ca nimeni să n-audă 
ce-i şoptea la ureche. 

— E limpede că fantoma cavalerului a început să-şi facă mendrele: un 
accident ursit şi un omor oribil. 

— Domnia Ta eşti încredinţat că amândouă nenorocirile sunt opera 
misterioasei fantome? l-a întrebat Grimpow, încurajându-i temerile. 

— La fel cum sunt că într-o zi moartea va să vină să mă caute cu coasa ei 
lungă şi hârca ei teribilă, a şoptit călugărul bucătar, sărutând crucifixul care- 
i atârna la gât. Bănuiesc că fantoma are să aducă nenorociri în mănăstire, 
deşi tare aş vrea să nu fie aşa. Unii monahi spun că au auzit fâşâituri ciudate 
şi bocete la vreme de noapte, aşa, ca foşnetele surde, iar alţii că au văzut 
umbre sinistre lunecând peste acoperişurile mănăstirii. Nenorocirile nu-s 
decât la început, a continuat în şoaptă; la fel cum, la sfârşitul mileniului 
trecut, toţi se temeau că avea să vină sfârşitul lumii şi fugeau înspăimântați 
de prezicerea care vestea sosirea Satanei, în vreme ce jumătate din omenire 
cădea victimă ciumei, foamei şi războaielor, a recitat ca profeţii. Fratele 
Brasgdo îl privea înspăimântat pe Grimpow, dar, văzându-l tăcut, a 
continuat: — Inchizitorul Bulvar de Goztell a pretins ieri că stareţului, 
Dumnezeu să-l odihnească în pace — a grăit monahul şi s-a oprit ca să se 
mai închine o dată —, îi spintecase gâtul cavalerul templier care dădea 
târcoale prin împrejurimile mănăstirii. Dar greşeşte dacă socoate că acela-i 
om în carne şi oase, ca noi. Spectrul hoinar, pe care, după cum ştii, şi eu l- 
am văzut în urmă cu câteva zile, îndreptându-se călare spre inima munţilor, 
a venit să-şi plătească cine ştie ce datorie din trecut şi n-are să plece din 
valea noastră până când n-are s-o facă. Apără-ne, Doamne, de jungheru-i 
ucigaş, înainte să fie prea târziu! a exclamat. 

Şi numaidecât a scos din buzunarul sutanei o labă de iepure şi o căpățână 
de usturoi, atingându-le cu ambele mâini, de parcă şi-ar fi mângâiat propria 
izbăvire. Grimpow s-a ţinut să nu râdă la vederea noilor temeri şi eresuri ale 
călugărului bucătar şi l-a descusut: 

— Domnia Ta eşti încredinţat că laba de iepure şi căpățână de usturoi te 
pot apăra de ascuţitul jungher al fantomei? 


— N-am habar de altă cale mai sigură pentru a mă apăra de duhurile rele, 
dar nu-i spune nimic de toate acestea fratelui Rinaldo, că, de nu, pentru 
păcatul meu, îmi va da drept pedeapsă un an întreg de tăcere, fără să-mi mai 
socotească şi ceasurile de somn, a glăsuit fratele Brasgdo de parcă era la 
spovadă. 

— Fii fără grijă, voi tăcea ca mormântul, ca bietul Kense. Ştii, oare, dacă 
s-a făcut bine? l-a întrebat Grimpow. 

— E ceva vreme de când, ducându-i nişte bucate la bolniţă, l-am găsit 
dormind ca un îngeraş pe patul său. Bănuiesc că aseară fratele Assben i-a 
dat o infuzie de tei amestecată cu cine ştie ce zeamă din laboratorul lui, care 
l-a lăsat mai mult mort decât viu, a rostit monahul şi a izbucnit în râs. Dar 
nu-ţi face griji din pricina lui, Kense e la fel de nemuritor ca zeii, şi are, în 
plus, norocul să încerce toate licorile şi infuziile pe care le prepară fratele 
culegător de ierburi de leac, tot căutând elixirul vieţii. Nu m-ar mira să ne 
supravieţuiască tuturor şi să atingă vârsta miticului Matusalem, care, după 
cum scrie la Biblie, a trăit nouă sute şaizeci şi nouă de ani, şi nici mort nu 
părea moşneag. 

— E adevărat că unii monahi au crezut că pe stareţ ar fi putut să-l omoare 
Kense, într-un acces de nebunie? a întrebat Grimpow, ca să-l tragă de limba, 
încredinţat că, dacă vreun schivnic cunoştea zvonurile care umblau ca 
vântul prin mănăstire, acesta era, fără nicio îndoială, fratele Brasgdo. 

— Atare calomnie n-ar putea fi decât opera unei guri la fel de rele şi de 
desfrânate ca aceea care l-a ispitit pe Adam în rai, şi eu ştiu în mănăstirea 
noastră unele care ar merita să fie închise într-un cuib de şerpi, a răspuns 
fratele Brasgdo, ducând la buze un mâr dulce, cum îi oferise şi lui Grimpow 
drept desert. A muşcat din el cu zidul dinţilor lui îngălbeniţi şi a continuat: 
Kense a venit aici, în mănăstire, când nici nu devenise bine adult. N-avea 
părinţi, şi nici nu şi-i cunoscuse vreodată. Se pare că mamă-sa, o femeie 
desfrânată, îl părăsise la naştere în peştera unei bătrâne vrăjitoare, prin 
împrejurimile satului Corbei. Baba s-a îndurat de el şi l-a hrănit cum a 
putut, dându-i să sugă lapte de la o capră la fel de bătrână ca ea. Apoi, când 
Kense s-a făcut mare, cei doi nefericiţi îşi duceau traiul cerând de pomană 
în zilele de târg şi de piaţă, pe la uşile bisericilor. Dar, în loc să se îndure de 
el, văzându-i chipul pocit şi gura orfană de dinţi, lumea fugea ca dracul de 
tămâie de lângă el. Când a ajuns la noi, nu ştia nici măcar să vorbească, dar 
repeta neîncetat, cu un bâiguit de neînțeles: „Ascunde-te, ascunde-te de 
oameni şi de răutatea lor!“ 


— Oare de ce zicea aşa? a vrut să afle Grimpow, nu prea lămurit de 
istorisirea monahului. 

— După o vreme, am prins de veste că numai asta o auzise spunând pe 
bătrâna vrăjitoare; iar, când ea a răposat, Kense a rămas singur în peşteră şi, 
ca prin minune, n-a murit nici de foame, nici de frig. Era atât de 
înspăimântat de vecinii din ţinut, că s-a ascuns în inima codrului, aşa cum îl 
învățase dintotdeauna baba, şi n-a mai fost văzut prin niciun sat din 
împrejurimi. Într-o zi au dat de o tânără omorâtă cumplit într-o fermă de 
lângă pădurea Altford, şi au început să-l caute, ca să-l spânzure. 

— Au crezut că el o ucisese pe fată? 

— Întotdeauna e mai uşor să dai vina pentru o crimă horribilis pe cel care 
nu se poate apăra de atare acuzaţie. 

Grimpow a chibzuit că de aceeaşi strategie se folosise şi inchizitorul 
Bulvar de Goztell, când îl acuzase pe cavalerul templier că-i spintecase 
gâtul stareţului de la Brinkdum, dar nu i-a zis nimic fratelui Brasgdo, care, 
entuziasmat de propria vorbărie, a continuat: 

— În fuga-i neostoită, Kense a găsit adăpost într-un cimitir lăsat de 
izbelişte şi, precum un mort viu, a stat în cavoul unei nobile familii zile la 
rând, până când deznădejdea foamei l-a făcut să iasă din ascunzătoare. La 
căderea nopţii, căuta doar de-ale gurii prin împrejurimile cimitirului şi, când 
izbutea să dea de ceva, ce ştiu eu, câţiva melci, larve, gândaci, bondari, o 
cârtiţă, vreun şobolan, o pisică ori un câine, se întorcea în ţintirim, ca să le 
înfulece în bezna nopţii, ca dihăniile din pădure. 

Lui Grimpow, greata i-a străbătut în goană mare gâtlejul şi i-a răscolit 
bucatele care se odihneau atât de pe gustul lui în stomac, deşi nu era 
surprins de cele ce-i povestea monahul bucătar despre Kense, căci el şi 
Durlib fuseseră nevoiţi nu o dată să înghită fără prea multe mofturi câte o 
gânganie dezgustătoare, ca să-şi potolească foamea care le chinuia matele. 

— Kense mai îmbucă şi acum asemenea orori? l-a descusut Grimpow, 
încercând să-şi ţină greata în frâu. 

— L-am mai prins câteodată vânând şobolani prin haznale, deşi mi se 
jura că-i vânează doar din însărcinarea fratelui Assben, care îi foloseşte în 
încercările pe care le face în laboratorului lui, ca să alcătuiască cine ştie ce 
alifii şi veninuri. 

— Atunci, Domnia Ta nu crezi, desigur, că slujitorul Kense ar fi putut să- 
| ucidă pe stareţ? l-a întrebat Grimpow, confruntat cu neţărmuritele ocolişuri 


cu care îi răspundea fratele Brasgdo la cele mai importante întrebări pe care 
i le punea. 

— Starețul l-a găsit într-o zi căzut în mijlocul unui drumeag de lângă 
cimitirul unde se ascundea, din pricina unui atac de epilepsie, aidoma celui 
de aseară. L-a urcat pe cal şi l-a adus în mănăstire, ca să vieţuiască aici ca 
slujitor. Tu ce crezi, oare Kense l-ar putea ucide pe omul sfânt care i-a 
salvat viaţa? Bietul de el are mintea înapoiată, dar e ca un copil nevinovat, 
nu poate omorî nicio muscă, dacă nu-i pentru de-ale gurii, a lămurit 
monahul bucătar, râzând iar zgomotos. 

N-avea să treacă prea multă vreme şi Grimpow avea să prindă de veste că 
uriaşul slujitor al mănăstirii, Kense cel cu mintea rămasă în urmă, era tot un 
copil nevinovat, în pofida chipului său pocit. 


L-a văzut din nou chiar în acea după-amiază, în bolniţă, pe când viscolul 
biciuia acoperişurile şi zidurile groase ale mănăstirii, vuind apocaliptic. 
Fratele Rinaldo i-a zis că, dat fiind că trebuia să rămână printre monahi 
până ce aveau să hotărască ce se va alege de el în absenţa prietenului 
Durlib, putea să-şi petreacă după-amiezile dându-i o mână de ajutor fratelui 
Assben la bolniţă, iar dimineţile, studiind materiile din bibliotecă, aflate în 
trivium şi quadrivium. Bătrânul monah i-a zis că, de nu-i era cu supărare, el 
însuşi avea să-i fie maestru, iar Grimpow a acceptat cu nespusă plăcere. A 
doua zi, băiatul a prins de veste chiar de la el ca trivium era numele pe care 
erudiţii îl dădeau celor trei arte ale elocinţei: gramatica, retorica şi 
dialectica, iar quadrivium, celor patru arte ale matematicilor: aritmetica, 
armonia, geometria şi astronomia. Şi, cu toate că a deprins cât ai zice peşte 
de la fratele Rinaldo tainele limbii şi ale ştiinţei, nimic nu l-a fascinat 
precum misterele alchimiei, pe care băiatul le-a aflat alături de monahul 
culegător de ierburi de leac, chiar în laboratorul acestuia. 

Bolniţa era instalată în sud-estul mănăstirii şi orientată către miazăzi, ca 
să capteze caldele raze ale soarelui în dimineţile senine de iarnă. Fratele 
Assben obişnuia să spună că nu există leac mai miraculos decât lumina şi 
căldura astrului rege. Lângă bolniţă era sala novicilor, în care îşi petreceau o 
parte a după-amiezii spunând rugăciuni într-o capelă mică. Când l-au văzut 
trecând, unii monahi mai tineri l-au privit curioşi pe Grimpow, iar el a putut 
zări în ochii lor limpezi scânteile invidiei pe care i-o purtau, pentru că era 
liber. Ştiau că băiatul nu era obligat nici să asiste la liturghii, nici să păstreze 
totala tăcere, nici să împlinească lucrările manuale din mănăstire, cum 


făceau ei în fiece dimineaţă, după utrenie. Era deci firesc să se întrebe ce 
făcea un băietan ca el în mănăstire şi să râvnească să se bucure de o viaţă la 
fel de liberă ca a lui, căci mulţi se călugăriseră mai curând după voia 
părinţilor decât dintr-o adevărată vocaţie religioasă sau dintr-o chemare 
divină. Mai ales după ce se bucuraseră de mierea iubirii şi a vieţii de 
cavaler, care, spre fericirea lor, erau cea mai mare pasiune a tinerilor de 
familie bună, între nobilele ziduri ale castelelor din Ulipens. 

Kense stătea trântit pe un pat în sala prin care se intra în bolniţă, sub o 
fereastră mare, închisă cu obloane din lemn, din spatele cărora se auzea 
mugetul vântului, care aducea cu chirăiturile nebune ale fantomelor. 
Slujitorul părea să doarmă, dar, auzind paşii lui Grimpow, a tresărit şi, 
ciudat, l-a privit înspăimântat. Grimpow i-a zâmbit, mişcat de dramatica 
istorie pe care fratele Brasgdo tocmai i-o povestise în cuhnie, şi, spre 
uimirea lui, a văzut chipul lui Kense schimonosindu-se într-un zâmbet 
chinuit, dar curtenitor. 

Fratele Assben i-a ieşit în întâmpinare dintr-o încăpere vecină, aflată în 
dreapta lui, unde era sala monahilor. Erau mai multe paturi aliniate sub cele 
trei ferestre ale bolniţei, dar numai două dintre ele erau ocupate cu bolnavi. 
Într-unul dormea un tânăr monah cu piciorul în atele, care, după cum a prins 
Grimpow de veste mai târziu, îşi rupsese glezna, căzând de pe o scăriţa 
unde se cocoţase, ca să repare nişte scurgeri, pe acoperişul bisericii. În 
celălalt, Grimpow n-a văzut decât ceva inform sub nişte paturi; era trupul 
nemişcat al unui bărbos monah centenar despre care, după cum privea în 
tavanul boltit, ţintuind cu privirea un punct nevăzut, băiatul a bănuit că-şi 
pierduse lumina ochilor. Era schivnicul cel mai bătrân din mănăstire, îl 
chema Uberto din Alessandria şi de douăzeci de ani nici nu se mai mişca, 
nici nu mai vedea dincolo de propriile gânduri. 


Dincolo de stele 


Laboratorul alchimic al fratelui Assben, aflat într-un mic patio vecin cu 
bolniţa, duhnea pătrunzător a cositor şi a sulf ars. Era o încăpere lungă şi 
îngustă, care îşi lua lumina zilei prin două ferestruici rotunde practicate în 
zid şi unde se intra printr-o arcadă de piatră închisă cu o uşă mare, din lemn 
aglomerat şi ghintuit. Două coloane scunde şi groase susțineau tavanul 
înnegrit de fumul hornurilor şi felurite borcane transparente, pline ochi cu 
licori de toate culorile, se îngrămădeau pe rafturi, amestecate la întâmplare 
cu tot soiul de sticle, alambicuri, eprubete, creuzete, baloane, boluri, blide 
din lut şi căzănele din aramă. Câteva manuscrise şi pergamente se odihneau 
pe o masă doldora de pete mari şi întunecate, lângă un sfeşnic cu cinci braţe 
încovoiate, aproape de câteva pene de scris şi călimări. În încăpere, totul 
părea acoperit de patina tainei, la fel de veche ca timpul însuşi. 

Micul monah culegător de ierburi de leac nu şi-a ascuns entuziasmul în 
faţa perspectivei de a-l avea ucenic pe Grimpow. De cum i-a intrat băiatul în 
laborator, i-a şi povestit că trecuseră mulţi ani de când el însuşi învățase de 
la fratele Uberto, monahul lipsit de lumina ochilor, care zăcea nemişcat în 
patul din bolniţă, tot ce ştia despre bolile trupului şi ale spiritului, precum şi 
despre ierburi, flori, alifii, zemuri, băuturi şi chiar veninuri care, în doze 
mici, erau vindecătoare. Ca un erudit copleşit de nestăvilita dorinţă de a se 
făli cu toate cunoştinţele medicale cuiva care nu ştia nimic de ele, i-a vorbit 
vreme îndelungată despre oftică, cangrene, tumori, vărsat de vânt, ciumă şi 
lepră, cele mai teribile arme ale morţii. 

În vreme ce pregătea un sirop cu miere şi mentă, cu care să uşureze 
circulaţia sângelui în plămânii monahului centenar, şi o alifie cu aloe şi unt, 
ca să grăbească cicatrizarea rânii de la piciorul rupt al celuilalt monah 


bolnav, fratele culegător de ierburi de leac i-a mărturisit lui Grimpow că 
adevărata-i vocaţie fusese dintotdeauna cea de mare cunoscător al 
misterelor artei alchimice, ale cărei taine învățase să le dezlege, urmând 
învăţăturile fratelui Uberto, înainte ca un alambic să sară în aer după cum 
fusese ursit, aruncându-i în față un roi de cioburi de sticla şi lăsându-l pe 
veci fără lumina ochilor. 

— Şi-a pierdut vederea căutând piatra filosofală chiar în acest laborator? 
a iscodit Grimpow, interesat de istoria enigmaticului monah lipsit de lumina 
ochilor. 

— Fratele Uberto şi-a pierdut mult mai mult decât vederea. Odată cu 
lumina ochilor, i-a pierit şi pofta de viaţă şi a rămas imobilizat în pat zi şi 
noapte, ca un cataleptic, refuzând să se mai scoale, chiar şi la porunca mai- 
marelui nostru. Cu toate că stareţul îl ameninţa cu excomunicarea, dacă 
persista în neascultare, bătrânul n-a mai pus niciodată picioarele pe podea, 
nici măcar ca să intre în latrina bolniţei. 

— Nici nu vorbeşte? l-a descusut Grimpow. 

— Numai când are chef, şi asta se întâmplă foarte rar. Ultima oară când l- 
am auzit spunând ceva, şi sunt încredinţat că-mi amintesc că a proferat o 
blasfemie, a fost iarna trecută. N-am uitat, din pricina că şi atunci ningea 
din belşug. Socot că-i singurul schivnic din mănăstire care respectă neabătut 
regula tăcerii. 

Grimpow l-a întovărăşit pe fratele Assben în sala bolnavilor şi l-a privit 
cum îi dădea fratelui Uberto din Alessandria o zeamă catifelată şi gălbuie, 
cu o linguriţă din metal. Atunci băiatul s-a uitat la găvanele uscate ale 
ochilor şi la tenul albicios al monahului lipsit de lumina ochilor, care, deşi 
zbârcit de scurgerea a mai mult de un veac, încă mai păstra trăsăturile unui 
bărbat înţelept şi nobil. 

— Te surprinde că nu pare atât de bătrân, nu-i aşa? l-a întrebat fratele 
Assben pe Grimpow când s-au întors în laborator, după ce monahul unsese 
cu balsam de aloe şi unt piciorul prins între atele al tânărului călugăr. 

Grimpow a încuviinţat, fără să scoată nicio vorbă, iar monahul culegător 
de ierburi de leac a continuat: 

— Cu puţin timp înainte de a suferi accidentul care l-a lipsit de cel mai 
frumos dintre simţuri, fratele Uberto mi-a zis că, în sfârşit, nădăjduia că 
obținuse elixirul vieţii şi că băuse din el, ispitit de gândul de a atinge 
nemurirea, sfidând preceptele Bisericii şi netemându-se de mânia Domnului 
în faţa îndrăznelii lui. Pierzându-şi după aceea lumina ochilor, călugării, 


chiar şi stareţul, au chibzuit că Dumnezeu făcuse să sară în aer alambicul 
tocmai pentru că fratele Uberto se încumetase să-l sfideze puterea milostivă. 

— Dar a fost numai un accident, cum ar putea fi Dumnezeu atât de 
crud?! a replicat Grimpow ofuscat. 

— Eu şi fratele Rinaldo credem la fel, dar de la judecată la superstiție e 
doar un pas, cel ce desparte viaţa de moarte. 

— Şi fratele Uberto nu a dezvăluit niciodată ce formula folosise pentru a 
face piatra filosofală? l-a ademenit Grimpow, arzând de dorinţa de a afla 
răspunsul. 

— Nu, niciodată, şi, chiar de-ar fi făcut-o, tot nu mi-ar fi servit la nimic. 

— Fratele Rinaldo mi-a dezvăluit că şi Domnia Ta cauţi lapis 
philosophorum şi că-ţi treci nopţile veghind în laborator şi încercând să dai 
de ea. 

— Dragul meu Grimpow, pentru adevărații alchimişti important e nu 
ultimul rezultat, găselniţa, ci ucenicia căutării. De aceea, fiecare alchimist 
trebuie să-şi aleagă propriul drum, în strădania de a da de făptura genială şi 
înţeleaptă căreia îi dă adăpost în sinea lui. lar eu trebuie să mărturisesc că 
încă n-am dat de ea. 

— Atunci Domnia Ta nu încerci să transformi metale ordinare în aurul 
cel mai curat? a întrebat Grimpow, năucit de dizertaţia monahului. 

— Da şi nu, a răspuns schivnicul. Fireşte că fac încercări cu metale, ca să 
le aduc în stări la fel de neprihănite precum cea a aurului, dar nu acesta-i 
țelul care mă mână şi nici nu râvnesc la bogății. Toţi alchimiştii năzuim să 
găsim extraordinara piatră filosofală, dar ea nu-i aur, cum mincinos ne spun 
sus şi tare o ciurdă de şarlatani, ci ceva la fel de imaterial ca înţelepciunea. 
Aurul e doar un simbol, o alegorie pentru perfecțiunea sufletului, pe care 
adevărații alchimişti se străduiesc s-o atingă prin cunoaşterea oferita de 
procesul alchimic al transmutării metalelor şi care arată putinţa făpturii 
omeneşti de a şti şi de a afla tainele naturii. Alchimia încearcă să 
stăpânească materia, s-o transforme şi s-o creeze, aşa cum însuşi Domnul a 
făcut-o, când a creat lumea. Din aceasta pricină, fiece ev e diferit de cel care 
îl precedă şi de cel care ar trebui să-i urmeze, iar viitorul vieţii noastre şi al 
întregii omeniri e atât de nesigur şi de pasionant, a glăsuit cu entuziasm 
monahul. Apoi şi-a dres glasul şi a continuat: Fiecare dintre găselniţele 
noastre va fi iute depășită de invențiile numeroşilor învăţaţi, care vor pune 
în practica toate ideile ingenioase închipuite de minţile lor, şi trebuie să ne 
intereseze doar ce să facem pentru ca asemenea minuni să servească 


propăşirii omului, nu distrugerii lui. De aceea, păstrăm în cel mai straşnic 
secret cunoştinţele, cercetările şi găselniţele noastre, la care nu pot ajunge 
decât iniţiaţii. Ceilalţi nu le-ar pricepe, ori s-ar folosi de ele în chip greşit, 
iar unii chiar le-ar lua în râs. 

— De aceea Biserica îi considera eretici pe alchimişti? 

— Biserica şi regii nu se interesează decât dacă cineva poate, într-adevăr, 
să fabrice aur curat şi să ajungă mai puternic decât însuşi papa, aşa cum s-a 
petrecut cu ani în urmă cu Ordinul Templierilor, ai cărui cavaleri au fost 
consideraţi eretici, din pricina puterii şi a bogățiilor pe care ajunseseră să le 
aibă. 

Cavalerii templieri îşi făceau iar intrarea în scenă, iar Grimpow nu şi-a 
putut împiedica gândul să zboare la piatra magică a cavalerului mort, care 
ajunsese în mâinile lui şi care, după ceea ce tocmai îi lămurise fratele 
Assben, avea mult de-a face cu alchimia, piatra filosofală şi Ordinul 
Templului lui Solomon din Ierusalim. Dar a avut brusc şi presimţirea că, 
poate, piatra care era la el, dacă era într-adevăr un minereu, aşa cum părea, 
putea sta la obârşia tuturor legendelor făurite în decursul veacurilor în jurul 
enigmaticei pietre filosofale, lapis philosophorum, despre care cu toţii 
auziseră vorbindu-se, dar de a cărei existenţă, semnificaţie ori folos nimeni 
nu ştia prea multe cu precizie. Însă avea să treacă încă multă vreme până 
când Grimpow să-i afle, în cele din urmă, taina. 


Viscolul nu i-a îngăduit câteva zile să coboare până la crucea din vale, 
care arăta drumul către mănăstire, ca să vadă dacă Durlib dezgropase 
desaga unde îşi păstrau micul tezaur, singura mărturie fără greş că încă mai 
era în viaţă. Tezaurul era secretul lor, al lui şi al lui Durlib, căci nimeni altul 
nu ştia locul unde îl ascunseseră. Cu toate acestea, Grimpow n-a întârziat să 
descopere că zidurile mănăstirii închideau tot atâtea taine câte suflete îşi 
duceau traiul între ele. 

Într-o dimineaţă, în vreme ce, pe la amiază, clopotele bisericii tocmai îi 
chemaseră pe monahi la a şasea liturghie, Grimpow rămăsese singur în 
bibliotecă, studiind un tratat de astronomie scris de un egiptean pe numele 
lui Ptolemeu, când a văzut deodată chipul pocit al lui Kense sumeţindu-se 
din spatele unei coloane, schimonosind un surâs şi făcându-i semne să-l 
urmeze. A lăsat manuscrisul pe masă şi, mort de curiozitate, l-a urmat pe 
Kense, care mergea lipit de el ca umbra. 


Din pricină că, străbătând coridoarele bibliotecii, slujitorul îşi mişca 
trupul fără zgomot şi, deschizând şi închizând uşile dependinţelor pe unde 
treceau, dădea dovadă de prevedere, Grimpow a bănuit că pocitul Kense 
prefera ca ei să treacă neobservaţi şi nimeni să nu afle unde îl ducea. Au 
coborât în claustru, au trecut de sala capitulară şi de odăile stareţului şi s-au 
îndreptat către sălile în care erau găzduiţi nobilii, unde Kense a deschis o 
portiţă de trecere spre casa slujitorilor, livadă şi fermă. Vântul biciuia 
copacii din toate puterile şi învolbura fulgii de nea deasupra capetelor lor, 
obligându-i să mijească ochii. 

— Unde mergem? a strigat Grimpow, într-o zadarnică încercare de a-l 
face pe uriaşul slujitor, care mergea fuguţa în faţa lui, să-i vorbească, dar n- 
a primit niciun răspuns. 

A mers în urma lui, până când Kense a intrat în grajd, unde cel puţin o 
jumătate de duzină de cai de rasă pură mestecau tihnit şi nepăsător fânul 
care le umplea din belşug ieslele, străini de viscol, de frig şi de foame. Toţi 
erau negri ca antracitul, doar unul era bălan, iar Grimpow a recunoscut pe 
loc calul cavalerului mort în munţi. S-a apropiat de calul acela bălan şi a 
simţit din privirea lui că animalul se bucura să-l vadă, de parcă l-ar fi 
cunoscut. Kense a venit lângă el, iar calul a nechezat speriat, mişcându-şi 
capul dintr-o parte într-alta şi scuturându-şi coama. Grimpow i-a mângâiat 
grumazul, ca să-l liniştească, şi atunci i-a zărit cicatricea de pe spinare, 
lipsită de păr. Avea marcat cu fierul roşu, aşa cum văzuse Grimpow şi mai 
înainte, semnul de pe răvaşul pecetluit şi de pe sigiliul din aur al cavalerului 
mort în munţi: un şarpe care îşi muşca vârful cozii, formând cu tot trupul un 
cerc. 

— Eram încredinţat că inchizitorul Bulvar de Goztell l-a luat pe cal cu el, 
a îndrăznit Grimpow, sperând că slujitorul Kense îi va vorbi în sfârşit. 

Dar Kense s-a mărginit să-i arate picioarele din spate ale animalului, ca 
să vadă bandajele în care erau înfăşurate. Atunci Grimpow şi-a închipuit că 
încă nu se vindecaseră rănile pe care i le făcuseră colții jivinelor care îl 
atacaseră în vale şi că inchizitorul Bulvar de Goztell se văzuse obligat să îl 
lase în grajdurile mănăstirii, neputând să-l ia cu el, din pricină că 
șchiopătatul lui sărea în ochi. Grimpow s-a gândit să-i ceară fratelui 
Rinaldo învoire să scoată calul la plimbare, de cum avea să se oprească 
viscolul, şi i-a mulţumit lui Kense că-l dusese acolo să-l vadă. Auzind 
vorbele lui Grimpow, buzele lui Kense au schiţat un zâmbet satisfăcut, apoi 
o bâiguială pe care băiatul n-a izbutit s-o priceapă, până când slujitorul l-a 


tras de mâneca pieptarului, insistând ca să-l urmeze din nou. Atunci a 
înţeles Grimpow că nu calul rănit voia Kense să i-l arate. 

Uriaşul s-a dus până în celălalt capăt al grajdului, unde vârful unei căpiţe 
de fân ajungea până la bârnele robuste ale acoperişului. A dat paiele la o 
parte şi a deschis o trapă micuță, lăsând la vedere o gaură, adâncă şi neagră 
ca un puț secat. Şi-a dat drumul cu mare uşurinţă, lunecând înăuntru, şi l-a 
invitat pe Grimpow să-l urmeze. Băiatul ştia că n-avea de ce să se teamă de 
uriaşul cu chip pocit şi suflet de copil, aşa că l-a urmat fără să şovăie, în 
ciuda beznei adânci în care înaintau. Trapa cea mică li s-a închis deasupra 
capetelor şi au coborât pe bâjbâite o scăriţă lipita de perete. Odată ajunşi 
jos, Kense a pipăit într-un loc şi a aprins o torţă, care le-a îngăduit să vadă 
în tenebre tunelul îngust unde se aflau. La capătul lungii treceri de sub 
pământ se deschidea o grotă spațioasă, prin care trecea un pârâu cu ape 
întunecate, pereţii erau din piatră, iar stalactite ascuţite luceau deasupra lor 
precum moluştele transparente sub lumina lunii. 

Kense s-a îndreptat către ceea ce părea o foarte veche ladă din lemn şi i-a 
făcut semn lui Grimpow să se apropie. I-a dat torţa, iar el a dat la o parte 
capacul care acoperea lada, de parcă se pregătea să scoată la iveală un 
tezaur preţios, ascuns vreme de veacuri în grota de sub pământ. Grimpow a 
apropiat lumina torţei de lada deschisă şi a împietrit la vederea magnificei 
spade care odihnea pe veşmintele împăturite cu mare grijă ale unui cavaler. 
L-a tras de limba pe Kense, să afle dacă ştia a cui era spada, dar slujitorul s- 
a mărginit să înalte din umeri şi să-i surâdă cu gura orfană de dinţi. 
Grimpow a bănuit pe loc că erau, poate, veşmintele pe care fratele Rinaldo 
le purtase atunci când, cu mulţi ani în urmă, sosise la mânăstirea din 
Brinkdum, renunțând la titlul de cavaler al Ordinului Templierilor şi 
retrăgându-se în singurătatea munţilor. Spada avea mânerul din aur bătut cu 
pietre scumpe, asemenea celor încrustate pe jungherele din desaga 
cavalerului mort în munţi; un cerc gravat desăvârșea mânerul, iar în tăişul 
de fier era încrustat un mic medalion, cu un călăreț care galopa cu lancea 
înălţată în văzduh. Grimpow i-a înapoiat lui Kense torţa şi a luat spada grea 
în mâini. Când a atins cu degetele mânerul, a văzut limpede un şir de 
imagini în care apărea fratele Rinaldo din Metz cu chipul ascuns în spatele 
unui coif cu viziera, purtând zale şi o tunică albă cu o cruce mare şi roşie 
brodată la înălţimea pieptului; aceeaşi cruce o avea cusută pe umărul 
pelerinei albe care îi cădea pe spate; şi tot aceeaşi cruce era blazonul 
scutului lunguieţ şi stătea în mijlocul cerculeţului care încorona mânerul 


spadei. Călărea pe un splendid armăsar negru, care se zbătea între o 
grămadă de copii şi femei care urlau, fugind printre flăcări, şi pe care 
călugărul îi descăpăţâna neîndurător cu spada, beat de sânge, ură şi furie. 
Atunci, nemaiputând să îndure oribila viziune de sânge şi moarte, Grimpow 
a închis ochii şi a dat cu spada de pământ, spre marea uimire a lui Kense, 
care l-a privit buimac şi înspăimântat, de parcă şi ochii lui de copil ar fi 
zărit macabrul măcel. 


După viscol, a urmat o zi senină şi luminoasă, în pofida frigului. 
Vârfurile munţilor se profilau în zare precum nişte colţi ascuţiţi, hotărâți să 
înfulece cerul fâşie cu fâşie, iar deasupra celui mai înalt dintre ei, soarele îşi 
urma prevăzător ruta veşnică de la răsărit la apus. Peste brazi, se grămădea 
neaua, gata să se prăvălească de pe cetini, iar mai la miazăzi, lângă cascade, 
un stol de vulturi desena capricioase spirale deasupra văii, prevestind un 
suculent festin de stârvuri. 

Grimpow i-a zis fratelui Rinaldo că avea să meargă la grajduri, să aibă 
grijă de calul rănit al templierului, şi a ieşit din mănăstire după ce călugării 
s-au dus în sala de mese. Poarta principală era încuiată, dar Kense îi arătase 
cum să ajungă în livada şi la fermă, iar de acolo n-a trebuit decât să sară un 
mic pârleaz şi a ajuns numaidecât afară din mănăstire. Avea la el jungherul 
cavalerului mort, pitit sub pelerina din blană, şi voia nespus de mult să afle 
dacă Durlib revenise sau nu la crucea din drum, ca să-şi ia desaga îngropată, 
în care păstra comoara. Trebuia doar să vină la vale pe povârmișul abrupt, 
acoperit cu nea, sub care cărarea continua să șerpuiască. Crucea era atât de 
aproape, că a văzut-o neîntârziat, într-o poiană care se deschidea printre 
brazi. Zigzagurile cu toptanul ale urmelor de lupi i-au atras atenţia, în 
vreme ce cobora, intrând cu picioarele în zăpadă până la genunchi. Haitele 
flămânde de lupi coborau din munţi la vreme de iarnă, ca să dea iama în 
turmele de oi ale satelor din vale. Mai ales după marile ninsori, precum cele 
căzute în ultimele zile. I-a părut rău că n-avea cu el arcul şi tolba cu săgeți, 
dar nici măcar nu-şi adusese aminte să le ia din sala pelerinilor, la ieşirea 
din mănăstire. 

Soclul din piatră pe care se înălța crucea din drum era îngropat în zăpadă, 
pe care Grimpow a dat-o în laturi cu mâinile, până nu şi le-a mai putut simţi 
din pricina frigului. Apoi a scos jungherul şi a săpat în pământ, ca să afle 
desaga. Nu i-a fost greu să dea de ea, dar văzând-o chiar acolo unde o 
lăsaseră el şi Durlib, a crezut că-i stă inima în loc, la fel ca a cavalerului 


mort în munţi. Dacă desaga mai era aici, era de la sine înţeles că Durlib nu 
se întorsese s-o ia, iar asta trebuia să însemne că, într-adevăr, murise, 
căzând în prăpastie, aşa cum îi dăduse de înţeles stareţului inchizitorul 
Bulvar de Goztell. Atunci, Grimpow nu s-a mai putut abţine şi a plâns, ca 
un torent care dă peste maluri, tot plânsul pe care, zile de-a rândul, şi-l 
ţinuse în el, trăgând nădejde că Durlib era totuşi în viaţă. Şi-a amintit de 
ziua când îl cunoscuse în taverna unchiului său, Felsdron cel Colţos, şi 
hotărâse să plece cu el în lumea largă, de cum, odată cu trecerea vremii, 
Durlib devenise, încetul cu încetul, tatăl pe care şi-l dorise mereu şi pe care 
nu-l avusese nicicând, fiindcă acela pe care Grimpow îl cunoscuse când era 
copil şi care murise de vărsat în urmă cu câţiva ani în satul Obemalt nu era 
decât un beţiv scandalagiu, care-i maltrata mama zi de zi, îi înjura pe el şi 
pe fraţii lui, cu răsuflarea care-i duhnea a vin prost şi acru. 

Dar, când, printre sughiţuri, Grimpow a scos desaga din groapă şi a 
deschis-o, a văzut că-n ea nu mai erau nici banii din argint, nici giuvaierele 
cavalerului mort. A răscolit cu mâinile îngheţate în desaga din piele, ca să 
se încredinţeze că ochii nu-l înşelau, şi a descoperit că lângă pergament şi 
sigiliul din aur erau câteva rămurele de rozmarin, care înainte nu fuseseră 
acolo. Un strigăt de bucurie i-a scăpat şi a auzit ecoul repetându-i-l tot mai 
departe, până la poalele munţilor. A urlat iar, la fel de tare, încât, dacă 
Durlib ar mai fi stat încă ascuns în codrii din apropiere, neîndoios că l-ar fi 
auzit. Căci Grimpow nu mai avea nici o îndoială că prietenul său era în 
viaţă. Aşa îi arătau rămurelele de rozmarin, pe care le găsise în desagă. 
Durlib trebuie să-şi fi amintit că ele erau talismanul pe care mama i-l atârna 
de gât când era mic şi făcuse din rămurelele de rozmarin un semn. Fără să fi 
avut de gând, Durlib crease un simplu şi secret limbaj pentru ei doi. Furul 
ştia că Grimpow avea să priceapă că numai el putea să pună rămurelele de 
rozmarin în desagă, luând în schimb giuvaierele şi banii din argint. Atunci 
Grimpow a luat răvaşul pecetluit şi sigiliul din aur, pe care Durlib le lăsase 
acolo, şi a pus iar desaga goală în groapă. Era încredinţat că Durlib avea să 
se întoarcă, ca să vadă dacă el îi primise tainica veste, şi, pentru ca el să n- 
aibă nicio îndoială că desaga fusese deschisă de Grimpow, a luat din groapa 
o pietricică de aceeaşi mărime cu piatra cavalerului mort şi a pus-o în 
desaga din piele. A socotit că şi Durlib avea să-i priceapă semnul şi avea se 
întoarcă neîntârziat la mănăstire, ca să se întâlnească iar. 

A fost atât de mare bucuria lui Grimpow că, la întoarcerea în mănăstire, 
s-a dus fuguţa drept la cuhnie, să-i dea şi fratelui Brasgdo plăcuta veste. 


Dar, spre surpriza lui, monahul bucătar o cunoştea deja. 

— Şi cum ai putut Domnia Ta să prinzi de veste? l-a descusut Grimpow 
uimit. 

Călugărul bucătar a dus un polonic cu supă la buze, a plescăit încântat 
înghiţitura şi a băgat iar polonicul în oala care clocotea pe foc. 

— Durlib a fost aici azi-dimineaţă după a treia liturghie, când toţi 
monahii roboteau, iar tu studiai cu fratele Rinaldo în bibliotecă, a mărturisit, 
ca şi cum i-ar fi venit greu s-o facă. 

— Şi de ce nu m-ai prevenit? Ştiai prea bine cât doream să-l văd din nou! 
i-a reproşat Grimpow furios, dar a observat că fratele Brasgdo stătea cu 
ochii în pământ, încercând să nu-i prindă privirile înflăcărate. 

— Durlib m-a rugat să nu-ţi spun că a fost aici, până nu pleca iar, a 
mărturisit el necăjit. Socotea că era mai bine să nu vă vedeţi. 

— Dar cum e cu putinţă ca Durlib să nu vrea să mă vadă?! Ştia doar că 
abia aşteptam să se întoarcă! Trebuia să ne continuăm călătoria până la 
capătul lumii! Chiar el ţi-a dezvăluit-o, în noaptea sosirii noastre la 
mănăstire, îţi mai aduci aminte? a întrebat Grimpow, încruntat şi furios. 

Fratele Brasgdo s-a apropiat de el şi i-a pus o mână rozalie pe umăr. 

— Grimpow, Grimpow, băiete, a bâiguit şovăielnic, prietenul tău n-a vrut 
să mai duci traiul de vagabond şi fugar nelegiuit care era pentru el o 
blestemată şi veşnică pedeapsă. Mi-a mărturisit că în aceste zile, după ce 
era să moară în mâinile inchizitorului Bulvar de Goztell, acolo, în 
singurătatea munţilor, s-a gândit mult la viitorul tău şi a ajuns la 
convingerea că alături de el n-aveai să ieşi nicicând din sărăcie şi neştiinţă, 
şi, într-o zi, aveai să sfârşeşti în ştreang, în piaţa cine ştie cărui cătun mizer. 

Grimpow şi-a adus aminte că, atunci când atinsese pentru întâia oară 
piatra cavalerului mort în munţi, avusese presimţirea unor pasionante şi 
tragice schimbări în viaţa lui, iar sufletul îi fusese încercat de o puternică 
dorinţă neliniştită de a cunoaşte tot ce-l înconjura. Din această pricină, era 
mulţumit acum că ajunsese la mănăstirea din Brinkdum şi-l cunoscuse pe 
fratele bibliotecar Rinaldo din Metz, care îl putea învăţa atâtea despre 
natura şi cosmos; dar, în realitate, el continua să fie micuța haimana, veselă 
şi răzvrătită, care hoinărea liberă alături de Durlib prin sate şi pe drumuri, 
fără altă grijă de viitor decât nădejdea de a se trezi viu în zorii fiecărei zile. 

De-ar fi putut alege, nicicând n-ar fi dat mizeriile şi nesiguranţele vieţii 
alături de Durlib pe toate bogăţiile şi înţelepciunea lumii. 


— Dar eu n-am vrut niciodată să mă despart de el! Durlib e singurul şi 
cel mai adevărat prieten al meu! a îndrugat printre sughiţuri. 

— Durlib a hotărât că pentru fiecare din voi era mai bine să va despărțiți 
acum şi ca te-ai deprins de-acum să-ţi duci traiul fără el. E încredinţat că la 
noi în mănăstire vei învăţa tot ce el nu te-ar putea învăţa niciodată şi că-ţi 
vei putea găsi propriul drum în viaţă. Mi-a cerut să-ţi spun să nu încetezi 
niciodată să cauţi magicul drum la care ai visat într-o zi şi că, de-ai să-l 
găsești, să-ţi aminteşti de el, ca şi cum ti-ar sta alături. 

Grimpow a chibzuit ca aceasta era, din partea lui Durlib, un chip tainic 
de-ai spune că, dacă într-o zi hotăra să continue misiunea cavalerului mort 
în munţi, să fie perseverent, fiindcă din această pricină nu luase el răvașul şi 
sigiliul din aur. A bănuit că lui Durlib îi erau de ajuns banii din argint şi 
giuvaierele, ca să înceapă o viaţa nouă, ferit de sărăcie. 

— Dar de ce nu mi-a dat mie în vileag toate acestea? Am fi putut, cel 
puţin, să ne luăm rămas-bun, s-a văicărit. 

— Se temea că, dacă vă vedeaţi iar, n-ar fi avut destul curaj ca să te 
părăsească în mănăstire, a rostit fratele Brasgdo, ceva mai însufleţit. 

Grimpow s-a resemnat cu hotărârea luată de Durlib de a nu se mai vedea 
niciodată şi a evitat să-şi mai dea pe faţă tristeţea, care i-a dăinuit în suflet 
încă multe zile la rând. 

— Şi Durlib n-a destăinuit unde avea de gând să se ducă, nici ce a hotărât 
să facă de aici înainte? l-a întrebat. 

— Nu mi-a făcut cunoscut decât ca se va duce să vadă marea, ca să afle 
dacă sirenele există cu adevărat. 


Când, a doua zi dis-de-dimineaţă, Grimpow l-a rugat pe fratele Rinaldo 
să-i spună dacă văzuse vreodată marea, ochii lipsiţi de gene ai bătrânului 
monah s-au umplut de dor. El i-a mărturisit că marea era aşa, ca un lac 
imens şi neţărmurit, ba verde ca smaraldul, ba mai albastră chiar decât 
cerul; şi i-a mai zis că marea putea să pară că doarme, când era tihnită, sau 
să fie la fel de înspăimântătoare ca iadul, când valurile ei uriaşe se umflau, 
ca să înghită fără îndurare corăbiile care se încumetau s-o tulbure. 

— Şi ai izbutit să vezi vreo sirenă pe mare? a întrebat Grimpow, 
preocupat de voiajul despre care Durlib îi vorbise fratelui Brasgdo. 

— În călătoriile mele pe mare n-am avut nicicând fericirea să dau nas în 
nas cu o făptură din cele cu trup de femeie şi coada de peşte, despre care 
năierii istorisesc legende de necrezut. 


Fratele Rinaldo l-a rugat să-l ierte o clipă şi a ieşit din sala bibliotecii, 
unde Grimpow studia un tratat de anatomie umană, scris de un învăţat arab, 
al cărui nume era Avicenna. Bătrânul monah şi-a îndreptat paşii către sala 
secretă a manuscriselor neîngăduite, şi nu după multă vreme s-a întors şi a 
pus chiar pe masa de scris un manuscris voluminos, intitulat Liber 
monstruorum. L-a deschis şi l-a răsfoit, până a dat de o gravură splendid 
pictată, care reprezenta o tânără de o frumuseţe neobişnuită, cu plete aurite, 
care îi cădeau pe umeri ca o cascadă din fire de aur. Ochii ei, de un azuriu 
delicat, păreau să-l sfideze pe Grimpow, pe care l-a gâdilat o bucurie 
ciudată, în vreme ce privirea i se delecta fără sfială cu imaginea sânilor ei 
rotunzi şi mari. Sub buric, trupul sirenei se continua cu o strălucitoare coadă 
argintie de peşte marin, care adăsta tihnită pe bolovanii unei faleze 
stâncoase. Lângă gravură, o coloană de vorbe latineşti spunea: „Sirenele 
sunt fecioarele mării, care îi seduc pe năieri cu trupul splendid şi dulceaţa 
vocii. De la cap la buric au trup de femeie şi sunt aidoma oamenilor; dar au 
solzoase cozi de peşte, cu care înoată la adâncime“. 

Pe când Grimpow nu-şi mai dezlipea ochii de pe sânii goi ai tinerei din 
gravură, jumătate peşte, jumătate femeie, fratele Rinaldo i-a istorisit o 
poveste pe care o auzise într-o călătorie şi care dădea drept neîndoielnic 
faptul că, într-o expediţie, nişte cruciati creştini, care se îndreptau pe mare 
către Ţara Sfântă şi pe care furtuna îi târâse până pe o insulă neştiută, 
auziseră cum nu se poate mai limpede şoaptele, cântecele şi râsetele 
sirenelor. Seduşi de dulceaţa glasurilor lor, cruciații s-au lăsat ispitiţi să le 
iubească şi nu s-a mai ştiut niciodată nimic despre ei, până când, mulţi ani 
mai târziu, corabia unor negustori venețieni a ajuns chiar pe coastele insulei 
misterioase şi a dat, risipite pe bolovanii falezei stâncoase, peste scheletele 
cavalerilor, împodobite cu veşmintele lor de sărbătoare cele mai bune. 

La auzul legendei, Grimpow şi-a pierdut tihna, fiindcă prietenul lui voia 
să caute sirene, iar el se temea ca pe Durlib să nu-l găsească moartea pe 
mare, după ce izbutise să scape din ghearele ei în munţi. Dar bătrânul 
monah l-a liniştit, spunându-i că, după părerea lui, sirenele frumoase coz, 
aidoma celei la care privea, nu erau decât himere, întrupare a cărnii şi a 
primejdiilor care te pășteau printre plăcerile cărnii, care le aduceau 
oamenilor nespuse fericiri, încă de când Adam fusese ispitit de Eva. 

Puzderia de chipuri din bestiar a trezit curiozitatea lui Grimpow, care şi-a 
petrecut întreaga dimineaţă delectându-şi privirea cu ele, în vreme ce fratele 
Rinaldo îi vorbea, fără să arate prea mult entuziasm, de făpturi fantastice 


precum unicornul, centaurul, dragonul ori vasiliscul, o dihanie de poveste, 
îmbinare de şarpe şi cocoş, care putea să omoare un om doar privindu-l. I-a 
mai zis şi că toate jigăniile şi legendele nu erau decât închipuiri ale 
oamenilor care încercau, încă de la facerea lumii, să-şi lămurească, 
oarecum, cu ajutorul lor, întreaga magie şi toate tainele universului. 

În zilele care au urmat, Grimpow s-a putut convinge, cercetând multe şi 
vechi manuscrise din biblioteca mănăstirii, că primii locuitori ai Pământului 
se folosiseră de mitologiile fiinţelor divine şi fantastice ca să-şi lămurească 
minunile din jur, apoi au adăpostit zeii în cer, oamenii şi animalele pe 
pământ, monştrii, diavolii şi demonii în străfundurile țarinei. Pentru ei, în 
fiecare dintre aceste lumi, totul era haotic şi la voia întâmplării şi numai 
zeilor le era dat să ordoneze devenirea nesigură a întâmplărilor. Dar a 
deprins şi că, după apariţia scrisului, cu mii de ani în urmă, unii învăţaţi şi- 
au schimbat gândurile despre univers şi natură, ajungând să creadă că tot ce 
se petrecea în jur nu era urmarea capriciilor divine, ci se supunea unor legi 
fixe, care dăinuiau în înseşi lucrurile, iar oamenii puteau ajunge să le 
deceleze esenţa ultima. Dar nimic nu l-a uimit mai mult pe Grimpow decât 
teoriile matematice ale unui învăţat grec, pe numele său Pitagora, pe care, 
aşa cum i-a povestit fratele Rinaldo, perşii îl luaseră prizonier cu vreo cinci 
sute de ani înainte de Hristos şi îl duseseră în Babilonia, unde nişte magi îl 
învăţaseră că numerele erau esenţa care lămurea totul. A mai aflat şi că 
Pitagora fondase la Crotona o şcoală destinată tinerilor învăţaţi, numiţi 
pitagoricieni, care-şi păstrau ştiinţa şi învăţăturile în cea mai straşnică taină, 
şi atunci şi-a adus aminte de imaginile care, cu câteva zile în urmă, i se 
arătaseră în vis, pe când dormea în sala pelerinilor din mănăstire, printre 
care întrezărise o grămadă de numere şi de formule matematice întreţesute 
cu nelimpezi teorii despre natură şi univers. Fără să ştie prea bine de ce, 
Grimpow a bănuit că piatra cavalerului mort, care acum se afla la el, avea 
mult de-a face cu misterioşii învăţaţi din vechime. 


Bănuiala i s-a adeverit într-o după-amiază în care ningea tihnit, iar el s-a 
dus, după prânz, să-l vadă pe fratele Assben la bolniță. Trecuseră zile întregi 
de când mănăstirea părea să-şi fi reluat liniştitul şi tăcutul trai de zi cu zi, 
departe de zarva şi de spaimele pe care brutala ucidere a stareţului le 
stârnise printre călugări. Toţi se întorseseră la roboteala şi rugăciunile lor, 
chiar şi tânărul monah cu glezna ruptă, căci, când Grimpow a trecut pe 
lângă patul lui, a observat că nu mai era în bolniţă. 


Tocmai traversa încăperea unde stăteau călugării bolnavi, pentru a se 
îndrepta spre laboratorul fratelui Assben, când a auzit în spatele lui o voce 
gravă, care l-a înmărmurit precum muşcătura de şarpe. 

— Piatra ar putea sfârşi prin a te omori! 

Grimpow a întors capul şi a văzut că în bolniță nu erau decât el şi fratele 
Uberto din Alessandria. Doar a bănuit că-i vorbise chiar monahul centenar, 
lipsit de lumina ochilor, căci paturile care îl apărau de frig nu-i lăsau chipul 
la vedere. 

— Nu te înţeleg, ce vrei să zici Domnia Ta? l-a întrebat Grimpow, 
oprindu-se lângă patul fratelui Uberto din Alessandria. 

Întrebarea a plutit îndelung în văzduh, ca un nor vrăjit, şi nu s-a risipit 
decât când glasul monahului țintuit la pat a făcut vraja cioburi. 

— Pe mine nu mă poţi duce de nas, a replicat. Încă de când ţi-am auzit 
pentru întâia oară paşii aici, în sală, unde nici măcar putregaiul bolii nu-l 
pot vedea, am ştiut că aveai piatra la tine. În bezna de nepătruns a orbirii, i- 
am prins din zbor lumina, ca pe strălucirea unui astru în bezna nopţii. De 
atunci aştept clipa potrivită, ca să-ţi pot vorbi între patru ochi. 

— Habar n-am despre ce vorbeşti Domnia Ta, poate că nu ştii ce spui, a 
răspuns Grimpow, nevenindu-i să creadă că monahul lipsit de lumina 
ochilor ar fi putut ghici că el purta piatra ascunsă în punguţa de in care-i 
atârna la gât, pe sub pieptar. 

— Îţi vorbesc de piatra învăţaţilor, de lapis philosophorum, dacă aşa vrei 
să-i zici, a răspuns sec monahul. 

— N-am nicio piatră, şi cu atât mai puţin piatra filosofală a alchimiştilor, 
a insistat Grimpow şi s-a aşezat pe marginea patului de alături, ca să poată 
vedea mai bine chipul lipsit de orice expresie al monahului centenar lipsit 
de lumina ochilor, aproape ascuns sub lunga-i barbă albă. 

— Acum o pot simţi şi mai aproape, zadarnic te străduiești să tăgăduiești 
ceea ce e clar, a grăit moşneagul mulţumit. 

Vorbind, fratele Uberto din Alessandria nu-şi mişca decât buzele, chipul 
şi trupul îi rămăseseră împietrite, aşa că, ori de câte ori tăcea, lui Grimpow i 
se părea că stătea de vorbă cu un mort. 

— Socot că Domnia Ta delirezi, ar fi mai bine să merg să-l previn pe 
fratele Assben, ca să vină să-ţi dea leacurile, a sărit Grimpow cu gura, 
încercând să nu dea atenţie spuselor lui. 

— Singurul meu delir a fost dorinţa de a avea piatra, căci eram nebun 
după ea, a replicat monahul bombastic. 


— Văd că Domnia Ta chiar ţi-ai pierdut minţile, fiindcă vorbeşti de piatra 
filosofală de parcă ar fi o domniţă frumoasă coz, de care te-ai îndrăgostit. 

— Dorinţa nu mi-ar fi fost la fel de mare, dacă ar fi fost vorba de o 
domniţă. Întotdeauna mi-am respectat voturile de castitate şi niciodată nu 
m-au ispitit plăcerile cărnii, a lămurit monahul. 

— Cu toate acestea, dacă Domnia Ta ai căutat piatra filosofală până ţi-ai 
pierdut lumina ochilor şi minţile pentru ea, n-ai respectat neabătut votul de 
sărăcie. Ce-aveai de gând să faci cu aurul obţinut în laboratorul Domniei 
Tale? l-a întrebat Grimpow aşa, ca să-l tragă de limbă, fiindcă îi era limpede 
că, dacă monahul putuse ghici că piatra învăţaţilor era la el, trebuia să ştie 
despre ea cu ghiotura. 

— Aurul nu-i nimic în faţa puterii Domnului Dumnezeu! a exclamat 
bătrânul cu înflăcărare, mişcând pentru întâia oară sub paturi. Apoi s-a 
liniştit şi a continuat: A fost o vreme când am stăpânit lapis philosophorum 
cu sufletul neprihănit al discipolului preferat. Nu există întrebare la care să 
nu pot da răspuns, nici secret pe care mintea mea să nu-l poată dezlega. Era 
ca şi cum, ajuns la capătul Cerului, m-aş fi pus lângă însuşi Domnul 
Dumnezeu, ca să mă bucur, admirând universul lipsit de mistere, unde totul 
putea fi lămurit şi înţeles, aşa cum fusese el încă de la început pentru 
Atoatefăcătorul. 

Descrierea lui nu i-a părut lui Grimpow nepotrivită, fiindcă, cercetând 
manuscrisele din biblioteca, el însuşi resimţise puterea magică a pietrei, de 
parcă i se dezvăluiau deodată toate cunoştinţele omenirii, ştiute ori neştiute, 
dar care aveau să fie aflate toate în viitor. Era deci neîndoios că fratele 
Uberto din Alessandria ştia prea bine despre ce vorbea. 

— Deci ai izbutit să atingi înţelepciunea totală? l-a descusut Grimpow, 
privind pe fereastra cum cădea seara pe vale, învăluită în culori de foc. 

— Nu chiar, dar destulă ca să nu mai doresc şi alta în întreaga-mi viaţă. 
Cât m-am folosit de piatră cu gând să ajung la înţelepciune, am scris 
neobosit despre toate ramurile cunoaşterii, de la astronomie la matematică 
şi chiar geometrie, de la filosofie la armonie, trecând prin alchimie, 
medicină, botanică şi mineralogie. Cele mai de valoare judecăţi şi cele mai 
complicate teorii erau la îndemâna penei mele, precum fructele din pom. Şi 
totul se datora pietrei filosofale. Doar ea mă aţâţa şi mă inspira. 

— Cel puţin ai ajuns un învăţat, căci în bibliotecă am văzut numeroase 
opere scrise de Domnia Ta, a recunoscut Grimpow. 


— Da, s-ar putea zice ca am ajuns un învăţat, dar am comis aceeaşi 
stângăcie la fel ca cel mai mărunt dintre neştiutori. 

— Ai greşit cu ceva? 

— Am ajuns ambitios şi am vrut să mă folosesc de piatră, ca să fac aur şi 
să fiu nemuritor. Ideea de a dăinui, înconjurat de bogății, în toate evurile ce 
aveau să vină, şi de a vedea cu ochii mei viitorul lumii, fără ca trupul să-mi 
îmbătrânească odată cu trecerea timpului m-a obsedat într-atât, încât am 
ajuns să-mi trădez toate principiile şi credinţele. 

— Şi atunci ce s-a întâmplat? l-a întrebat Grimpow nelămurit. 

— De pietrele pe care izbuteam să le prepar se alegea praful, chiar între 
degetele mele, de cum le luam din retortă. Mânat de orgoliu şi de lăcomie, 
m-am închis în laboratorul mănăstirii, unde am petrecut zile şi nopţi de 
nesomn, până când, într-o dimineaţă, dornic să duc cât mai iute la bun 
sfârşit transmutarea, am încins alambicul atât de mult, că l-am făcut să-mi 
sară spart în ochi şi mi-am pierdut pe veci lumina lor. 

— Ştiu, fratele Assben mi-a istorisit ce-ai păţit, dar acela a fost numai un 
accident care i s-ar fi putut întâmpla oricărui alchimist, a replicat Grimpow, 
încercând să-l mângâie. 

— E cu putinţă, a acceptat monahul centenar lipsit de lumina ochilor, dar 
singura certitudine e că ochii mi-au secat şi, odată cu ei, toate aspiraţiile. De 
mai bine de douăzeci de ani, îmi duc traiul în pat, fără altă lumina decât a 
minţii şi fără altă tovărăşie decât a aducerilor aminte. În decursul anilor, n- 
am făcut decât să mă gândesc la piatra filosofală, încercând să-i dezleg 
taina, iar acum ştiu că nu-i cu putinţă s-o prepari în alt laborator decât al 
sufletului. Dacă uiţi aşa ceva, ea îţi va veni de hac, aşa cum ne-a băgat de 
vii în mormânt pe mine şi pe alţii, care au râvnit s-o aibă cu orice preţ, căci 
în ea sunt şi binele, şi răul, ca în toate lucrările vieţii. 

— De ce spui Domnia Ta că nu-i cu putinţă să prepari o piatră filosofală 
în laborator? Oare nu acesta-i temeiul alchimiei? s-a mirat Grimpow, căci 
nu izbutea să-l înţeleagă. 

— Aşa glăsuiesc legendele şi încurcatele manuscrise ale celor care 
nicicând n-au izbutit să cunoască adevărata taină a învăţaţilor. Tu ar trebui 
s-o ştii la fel ca mine, a mai zis. 

— Nu, habar n-am, a tăgăduit Grimpow buimac. De ce nu-mi spui 
Domnia Ta? 

Monahul nevăzător a părut să se codească, dar după câteva clipe de 
profundă tăcere a zis: 


— Singura piatră filosofală care există şi a existat dintotdeauna e cea pe 
care au avut-o acum mai bine de două mii de ani magii din Babilonia, Egipt 
şi Grecia. E piatra pe care au avut-o înţelepţi precum Tales din Milet, 
Pitagora, Homer, Parmenide, Ptolomeu, Socrate, Platon, Aristotel şi toţi 
discipolii care le-au urmat, în şcolile şi societăţile secrete. Oamenii nu s-au 
mai străduit niciodată ca atunci să-şi lămurească lumea. Vremurile noastre 
sunt totuşi negre şi putrede, guvernate de spaime şi de eresuri, de foame şi 
de sărăcie, de boli şi de moarte, a recunoscut, trist ca un profet. 

Lui Grimpow i-a făcut o mare bucurie să audă din gura fratelui Uberto 
din Alessandria numele învăţaţilor greci ale căror manuscrise le cercetase în 
biblioteca mănăstirii, fiindcă i-a adeverit că piatra lui avea mult de-a face cu 
ei, aşa cum bănuia şi el de câteva zile. Aşa ca l-a descusut: 

— Şi cum a ajuns piatra în mâinile acelor învăţaţi? 

— Dacă s-ar şti aşa ceva, nimic n-ar mai rămâne de aflat. Şi mă îndoiesc 
serios că ei înşişi au ştiut-o vreodată. Dezlegarea enigmei e dincolo de stele, 
a încheiat fratele Uberto din Alessandria, iar de atunci Grimpow nu i-a mai 
auzit niciodată glasul. 


Aurul alchimiştilor 


Zilele s-au scurs molcom, precum cad frunzele toamna, iar cu ele s-a dus 
iarna, a sosit primăvara şi a început dezgheţul care vestea vipia verii. În 
mănăstire dispăruseră urmele zăpezii, iar pe păşunile din apropiere iarba a 
răsărit neîntârziat, pictând în verde-aprins povâmişurile munţilor. 

Odată cu sosirea primăverii, s-au schimbat şi deprinderile mănăstireşti de 
zi cu zi ale lui Grimpow. Continua să studieze în fiecare dimineaţă în 
bibliotecă, alături de fratele Rinaldo, între prima şi a treia liturghie, dar apoi 
fugea la grajduri, înşeua calul templierului, pe care hotărâse să-l strige 
Astro, din pricină că era bălan şi avea ochi azurii, şi mergea călare până la 
cascada din vale ori urca până la ghețari, ca să scruteze zarea de lângă ei. Îi 
era atât de dor de Durlib, că nu-şi pierdea nădejdea de a-l întâlni, punând 
capcane, ca să prindă iepuri, în pădurile din împrejurimi, cum obişnuia să 
facă în fiecare dimineaţă, pe când mai locuiau în cabană. Nu trecea nicio zi 
fără ca Grimpow să nu-şi amintească de el. Socotea că aşa nu-i va uita 
niciodată chipul, cum i se întâmplase cu mama şi cu surorile lui, pe care nu 
şi le mai putea evoca în gând, oricât s-ar fi străduit să-şi aducă aminte de 
trăsăturile lor dulci şi de râsetele lor nebune. Se simţea ca un copil orfan, 
lăsat în voia sorții, în ciuda atenţiei şi a grijii pe care i le arătau toţi 
schivnicii din mănăstire, dar mai ales fratele Brasgdo, bucătarul, care îl 
îngrijea ca pe un delicat novice de viţă nobilă, căruia nu trebuia să-i 
lipsească nimic. 

Dar Grimpow nu era decât un băietan, căruia mănăstirea din Brinkdum îi 
dăduse adăpost între zidurile ei din piatră, fără să-i ceară, în schimb, să 
respecte regulile ordinului. Monahii au luat o hotărâre în legătură cu el, 
când, după uciderea stareţului, s-au întrunit în sala capitulară, ca să-i 


numească un urmaş şi să dezbată alte griji de-ale mănăstirii, printre care şi 
viitorul de novice al lui Grimpow. Unii schivnici au cerut ca băiatul să 
îmbrace sutana brună şi să respecte votul tăcerii şi orele liturgice ca oricare 
tânăr monah din mănăstire, dar fratele Rinaldo a crezut mai nimerit ca, 
pentru cel puţin încă vreo câteva luni, Grimpow să-şi petreacă vremea 
studiind în bibliotecă şi să-i fie de ajutor fratelui Assben la bolniţă, iar mai 
încolo, dacă aşa avea să-i fie pe plac şi să aibă chemare, să îmbrace haina de 
novice, respectând de bună voie regulile. Au acceptat cu toţii propunerea 
fratelui Rinaldo, iar noul stareţ — un monah tihnit, cu ochi cenuşii şi păr alb, 
foarte respectat în mănăstire pentru bunătatea şi bunul lui simţ — a ratificat- 
o. Cu toate că n-a fost de faţă la deliberările monahilor despre el, Grimpow 
le-a putut asculta dezbaterile dintr-o sală vecină, despre care fratele Rinaldo 
îi dezvăluise că avea un loc în zidul din piatră, de care era de ajuns să-ţi 
apropii urechea, pentru a auzi pe viu tot ce se spunea în sala capitulară. Aşa 
a prins Grimpow de veste că fiecare odaie din mănăstire, chiar şi cele ale 
stareţului, avea câte o ureche tainică, pe care o cunoştea doar fratele 
Rinaldo şi care îţi îngăduia să asculţi ce se discuta în odăile vecine, ca şi 
cum erai chiar acolo. Bătrânul monah i-a mărturisit că doar aşa putuse afla 
de intrigile urzite de inchizitorului Bulvar de Goztell şi de mărturisirile 
despre cavalerul templier şi taina învăţaţilor, pe care acesta i le făcuse 
stareţului decapitat, căci fratele Rinaldo cunoştea neobişnuitul dar acustic 
de când i-l dezvăluise, pe patul de moarte, înaintaşul lui în postul de 
bibliotecar, care şi el, la rândul lui, îl ştia de la bibliotecarul dinaintea lui, 
care îl aflase de la predecesorul lui, şi tot aşa, până la construirea mănăstirii, 
despre ale cărei odăi, cotloane, treceri şi cămări de taină mărturiseau 
sulurile cu planuri păstrate în sala secretă a bibliotecii. Băiatul nu s-a îndoit 
nici că tot astfel trebuia să se fi transmis şi taina învăţaţilor, din om în om, 
din generaţie în generaţie, şi s-a întrebat dacă nu cumva cavalerul mort în 
munţi fusese ultimul dintre învăţaţi, iar el era acum singurul care ştia de 
existenţa pietrei care îi atârna de gât. Aşa a ajuns Grimpow să se vadă 
înconjurat de taine, pe unele să le dezlege neîntârziat, iar pe altele să le 
găsească de nepătruns, precum bolta cerească în nopţile înstelate care au 
urmat. 


De cum s-a luminat cerul nopţii de norii grei de furtună, fratele Rinaldo a 
început să iasă după vecernie şi a continuat să cerceteze astrele de pe coama 
unui deal din vecinătatea mănăstirii. Scria de mulţi ani la un voluminos 


tratat astronomic intitulat Theorica Planetarum şi, după cum i-a dat de 
înţeles lui Grimpow, voia să-şi încheie opera magna înainte ca 
Atotputernicul să ia hotărârea de a-l chema la El. Grimpow îl întovărăşea 
seară de seară şi-l ajuta să-și ducă astrolabul, un ciudat mecanism din 
alamă, cu ajutorul căruia putea cerceta poziţia astrelor pe bolta cerească şi 
de care puştiul a deprins neîntârziat să se folosească, urmând pilda 
bătrânului schivnic. Astrolabul fratelui Rinaldo era alcătuit dintr-o manetă, 
de care atârna un disc din metal; discul avea gravat pe margine un cerc cu 
grade numerotate de la O la 360, iar în interior altul, cu cele douăzeci şi 
patru de ceasuri ale unei zile, peste care se suprapunea o linie giratoare cu 
ajutorul căreia putea fi luat în cătare obiectul ceresc cercetat; alte discuri se 
suprapuneau pe primul, cu diferite țeluri, după dorinţa astronomului, alături 
de o scală destinată măsurării unghiurilor în grade. Astrolabul atârna de un 
inel şi, suspendat în poziţie verticală, putea fi îndreptat către astrul dorit, 
pentru a-i afla poziţia şi înălţimea pe cerul nopţii. După ce-şi făcea 
observaţiile, fratele Rinaldo alcătuia anumite tabele, pe care le umplea cu 
cele notate de el despre astrul cercetat, adică poziţia şi ora, date pe care, în 
cele din urmă, le transcria în manuscrisul lui astronomic, pe care îl redacta 
în latineşte pe pupitrul lui din scriptorium, încăperea unde alţi monahi 
tălmăceau, copiau ori ilustrau magnifice scripturi din vechime. 

Într-o noapte fără lună, pe când Grimpow privea de pe coama dealului 
câteva stele căzătoare, nu mai mari decât licuricii care brăzdau cerul cu 
viteza luminii, fratele Rinaldo a desfăşurat un pergament pe care îl ţinea în 
mână. Era o prețioasă planisferă circulară, pe care apărea reprezentată bolta 
cerească. 

— Aici apar toate stelele pe care le văd acum ochii tăi. Stai jos şi fă-ţi 
singur o idee, privind cerul şi harta. 

Grimpow a făcut ce-i poruncea fratele Rinaldo şi, de cum s-a aşezat pe 
iarba reavănă de pe coama dealului, a ridicat planisfera în mână, astfel încât 
să poată privi deodată adevăratul cer înstelat al nopţii şi reprezentarea lui 
circulară, pe care i-o dăduse bătrânul schivnic, doldora de puncte 
fosforescente, ceea ce-l făcea să creadă ca avea tot firmamentul în mâini. 
Lângă fiecare punct, la fel de uşor de văzut din pricina luminiscenţei 
literelor, apărea numele fiecărei stele, unită prin linii drepte cu celelalte 
astre din constelația ei. Grimpow a localizat neîntârziat lumina vie a 
planetei Venus pe ambele ceruri, apoi pe Saturn, pe Jupiter şi stelele 
Betelgeuse şi Bellatrix din constelația Orion; la răsărit, steaua Castor, iar la 


apus, steaua Rigel. În vreme ce observa cele două firmamente, real şi fictiv, 
Grimpow a văzut trecându-i prin faţă zeci de scânteieri care roiau pe cer ca 
nişte rătăcite gângănii de lumină. 

— Nu-i aşa că-i minunată? l-a întrebat fratele Rinaldo, aşezându-se lângă 
el. 

— Despre ce vorbeşti Domnia Ta? l-a întrebat Grimpow, neştiind prea 
bine ce voia să spună bătrânul schivnic. 

— Despre bolta cerească. 

Grimpow avusese în nopţile dinainte prilejul de a se delecta, admirând 
cerul înstelat, până când fusese copleşit de farmecul frumuseţii lui, ca un 
tânăr îndrăgostit de fecioara visurilor lui. În bibliotecă, învățase tot ce se 
scrisese despre Pământ, Soare, Luna, planete, sateliți şi stele şi ştia cât 
mister se ascundea în tenebrele universului. Dar mai ştia, deşi n-avea 
noţiuni precise despre acest fapt, şi că făptura omenească avea să ajungă 
într-o zi să-l înţeleagă în întreaga-i plenitudine, chiar dacă până atunci 
aveau să treacă mii de ani. Mai ştia şi că, la fel cum astrolabul îţi îngăduia 
să calculezi poziţia astrelor, alte maşini, uriaşe şi încă neştiute, aveau să-i 
poarte pe oameni până la stele. 

— Într-o bună zi, oamenii vor călători prin sferele celeste la fel de firesc 
cum călăresc azi caii, s-a încumetat să spună, continuând să privească 
cercul înstelat al nopţii. 

— Spusele tale sunt un sacrilegiu. Doar Domnul Dumnezeu poate sta în 
cosmosul eteric, a replicat fratele Rinaldo, privindu-l pe Grimpow cu coada 
ochiului, ca pe un posedat de diavol. Apoi a meditat o clipă şi a adăugat: 
Dar poate că ai dreptate, există ochi care pot vedea dincolo de vremea 
noastră, pătrunzând în viitorul cel mai îndepărtat, precum profeţii, iar ai tai 
par să aibă acest har privilegiat, de când ai găsit leşul cavalerului în munţi. 
Nu văd de ce m-ar mira spusele tale. 

— Asta nu ţine de profeție, ci de ştiinţa, l-a lămurit Grimpow. În urmă cu 
ceva mai mult de o lună, înainte de sfârşitul iernii, am stat de vorbă cu 
fratele Uberto din Alessandria la bolniţă, iar el mi-a zis ceva care m-a ajutat 
să înţeleg. 

— Ai stat de vorbă cu fratele Uberto? Nu vorbeşte cu nimeni de ani de 
zile, de când şi-a pierdut lumina ochilor în laboratorul bolniţei. Şi ce ţi-a 
zis? l-a tras de limbă cu interes fratele Rinaldo. 

— Mi-a vorbit de piatra filosofală şi de înţelepţi şi mi-a dat de înţeles că 
tainica obârşie a aşa-numitei lapis philosophorum se află dincolo de stele. 


— Moşul ăsta centenar nu-i sănătos la minte. De dincolo de stele nu-i 
decât Domnul Dumnezeu! a exclamat monahul, pe care spusele lui 
Grimpow îl supăraseră. 

— Chiar Domnia Ta mi-ai dat de înţeles, în sala secretă a bibliotecii, că e 
greu de crezut în Dumnezeu, când omul a început să se explice pe sine şi să 
lămurească tot ce-l înconjoară. 

Fratele Rinaldo s-a arătat nervos. 

— Faptul că în răstimpuri mi se pare greu de crezut în Dumnezeu nu 
înseamnă că am să ajung să-L tăgăduiesc. Dacă aş înceta să mai cred în El, 
n-aş putea continua să trăiesc. Viaţa unui monah e lipsită de înţeles, dacă nu 
se roagă zilnic, aducând laude măreției Atotştiutorului. 

— Poate ca nu-i prea mare depărtarea dintre spusele noastre, şi ceea ce-i 
pentru tine Dumnezeu, pentru mine nu-i decât înţelepciune. La urma 
urmelor, şi Unul, şi cealaltă au acelaşi înţeles, chiar dacă văzuţi din unghiuri 
diferite: pentru Domnia Ta, Dumnezeu a creat lumea fără s-o explice, 
pentru mine, înţelepciunea explică lumea fără s-o fi creat, a pretins 
Grimpow. 

— Mi se pare că săptămâna asta ai deprins mai mult decât e potrivit 
pentru un băiat de vârsta ta. Dar nu uita că întotdeauna ai să dai peste o 
întrebare la care n-ai să găseşti răspuns... 

Grimpow a aşteptat ca fratele Rinaldo să-şi termine o însemnare pe 
tabelele lui stelare, pentru ca monahul bibliotecar să-i spună ce întrebare n- 
avea niciun răspuns, dar bătrânul, cufundat în observarea cerului imens de 
deasupra lor, ca şi cum Grimpow nici nu era lângă el, a rămas tăcut. 

— Care-i întrebarea fără răspuns? l-a descusut băiatul. 

— Unde-i începutul şi care a fost acela? Dacă nu crezi în Dumnezeu, 
nicicând n-ai să-ţi poţi lămuri asemenea lucru, i-a răspuns fratele Rinaldo. 

— Dar nici de crezi în Atotputernicul, nu poţi da răspuns întrebării, căci 
apare alta: Cine l-a făcut pe Dumnezeu? Dacă însă admitem că pe 
Dumnezeu L-au făcut oamenii, ca să-și lămurească lumea, e nesăbuit să 
gândeşti că pe ei i-a făcut Atotştiutorul, a pledat Grimpow, mulţumit să 
poată dezbate lucruri atât de complicate. 

— Aşa-i, dar cel puţin Domnul Dumnezeu e mângâierea neştiinţei mele. 

— Neştiinţa Domniei Tale nu te împiedică să-ţi dai seama de lipsa de 
logică a argumentelor pe care le aduci, a replicat Grimpow, conştient că 
acum ceva de dincolo de el vorbea în numele lui. 


Ochii bătrânului monah nu-i ascundeau osteneala. Ajunseseră pe coama 
dealului cu mai bine de două ceasuri în urma şi amândoi erau zgribuliţi de 
frigul şi roua care se pusese pe iarba şi pe pelerinele lor din lână. 

Întorcându-se la mănăstire, Grimpow a chibzuit că datora tot ce învățase 
în bibliotecă fratelui Rinaldo, dar că-l ajutase şi nelămurita înrâurire a 
pietrei şi că, poate, sărise calul cu spusele lui. Fratele Rinaldo era, fără nicio 
îndoială, un erudit, chiar dacă ancorat în ştiinţa evurilor trecute, ca un 
barcaz pe malul unui râu de mult secat. Cu toate acestea, studiind în 
bibliotecă, Grimpow descoperise că înţelepciunea lumii despre natură şi 
cosmos evoluase în decursul vremii, trecând de la religie şi superstiții la 
ştiinţă şi judecată şi că ultimele n-aveau alte limite decât cele ale închipuirii. 

— Da, poate că ai dreptate, a continuat fratele Rinaldo din Metz, mintea 
şi închipuirea făpturilor omeneşti sunt misterioase şi uimitoare. Fără ele, 
nimic din ce-a izbutit omul să afle despre sine şi despre univers n-ar fi fost 
cu putinţă. Lipseşte-l pe om de visuri şi de fantezie, şi-ai să ai în faţă 
animalul cel mai stângaci, mai primitiv şi mai lipsit de apărare de pe 
Pământ. 


În acea noapte, Grimpow a adormit nespus de greu. După plecarea din 
mănăstire a inchizitorului Bulvar de Goztell, îşi petrecea nopţile pe o saltea 
din sala novicilor, şi, când se culcase el, toţi ceilalţi trăgeau de multă vreme 
la aghioase, temându-se că peste puţină vreme clopotele din turlă aveau să 
sune iar, chemându-i la utrenie. S-a ghemuit tăcut sub paturi, amintindu-şi 
tot ce i se întâmplase din ziua când dăduseră de cavalerul mort în munţi şi 
de misteriosu-i talisman. Acum ştia mult mai multe decât atunci, nu numai 
despre natură şi univers, ci şi despre tainica piatră pe care o purta atârnată la 
gât. Ajunsese să creadă că piatra fermecată era mai veche decât şi-ar fi 
putut închipui oricine şi că fusese transmisă peste veacuri din generaţie în 
generaţie în cel mai mare secret, până când ajunsese în mâinile cavalerului 
mort în munţi. Se îndoia chiar că acela era un cavaler templier, cum îi 
dăduse de înţeles inchizitorul Bulvar de Goztell stareţului, înainte de a fi 
ucis. Grimpow era încredinţat că templierul era un învăţat, străin de arme, 
războaie şi religii. În schimb, îi părea adevărată legenda celor nouă cavaleri 
ai Templului lui Solomon şi a preţiosului obiect pe care îl descoperiseră şi-l 
aduseseră în Franţa la nouă ani după sosirea lor la Ierusalim, ascunzându-l 
apoi de ochii întregii lumi, aşa cum îi povestise fratele Rinaldo. Şi i se părea 
firesc că papa şi regele Franţei râvneau să aibă piatra cu orice preţ, chiar al 


morţii unui om. În gândurile lui, Grimpow ajunsese să creadă că nu era cu 
putinţă ca piatra filosofală, pe care alchimiştii susțineau că o făceau în 
laborator, să fie una şi aceeaşi cu piatra lui, deşi legendele şi manuscrisele 
care vorbeau despre lapis philosophorum puteau fi deformări ale adevăratei 
istorii a pietrei învăţaţilor, care era în puterea sa, dar cu care avuseseră mult 
de-a face magii din Babilonia, Egipt şi Grecia, cu peste o mie de ani în 
urmă. Plecând de la elucubraţiile de început, nu-i rămânea decât să prindă 
de veste dacă piatra lui putea face aur dintr-un metal sărac precum plumbul, 
şi, într-o după-amiază, a făcut o asemenea încercare în laboratorul bolniţei, 
în vreme ce fratele Assben era la slujba de vecernie, în după-amiaza când a 
făcut încercarea, fratele Assben îi arătase una dintre feluritele metode care 
se foloseau în procesul alchimic, aflată dintr-un vechi manuscris intitulat 
Physika kai Mystika, despre care se credea că era al unui învăţat grec pe 
numele lui Democrit, pe care micul monah culegător de ierburi de leac îl 
lăsase deschis pe masa din laborator, pentru a-i urma prescripţiile. 

— O să ne închipuim că suntem în vechea Grecie şi că am intrat în 
laboratorul unuia dintre primii alchimişti cunoscuţi, a rostit fratele Assben, 
pregătind cuptorul şi retorta în care voia să ducă la împlinire transmutarea. 

Apoi a luat de pe un raft patru flacoane din cristal şi a scos din fiecare 
mici cantităţi de plumb, cositor, aramă şi fier. 

— Dacă, dintre cele şapte minereuri, le dăm deoparte pe cele nobile, 
aurul şi argintul, precum şi ciudatul metal de trecere, mercurul, nu mai 
rămân decât acestea. 

Le-a pus în retorta şi, la căldura focului din cuptor, metalele au început să 
se topească, devenind o pastă negricioasă, mată, care nu mai părea metalică, 
deşi în ea se mai vedeau grăunţe mici de fier, care răspândeau un puternic 
miros de ars. 

— Amestecăm metalele ca pe o supă deasă, a continuat fratele Assben, o 
supă căreia alchimiştii îi zic „materia originară” şi care-i neagră ca bezna 
din care se naşte ziua... 

— ... Sau ca bezna cerului din care se naşte lumina, a completat 
Grimpow, amintindu-şi de hieroglifele din tainicul răvaş sigilat, pe care îl 
avea la el cavalerul mort în munţi. 

— Aşa-i, mă bucur să văd că ai priceput, a grăit monahul culegător de 
ierburi de leac, fără să ştie că Grimpow vorbea de cu totul altceva, şi a 
continuat: Dar acum, să mergem mai departe şi să îmbogăţim sărăcia 
amestecului nostru cu un fir din frumuseţea argintului. Spunând aceasta, a 


luat alt flacon şi, cu ajutorul unei minuscule linguriţe de alamă, a scos un 
pic de praf de argint şi l-a vărsat în retorta, amestecând pasta pe îndelete. 
Acum vom aştepta ca sămânţa noastră de argint să-şi facă efectul şi să dea 
roade în retortă, la fel cum sămânţa trandafirului încolţeşte în ţărână şi 
ajunge să înflorească, urmând calea pe care ce-i ascuns ajunge la vedere, a 
glăsuit. În vreme ce medităm în sufletul nostru filosofic la sămânţa care 
însufleţeşte inanimatul, să mai adăugăm şi un pic din acest metal ciudat, 
care nu-i nici lichid, nici solid, dar e în stare să intre peste tot. 

— Mercurul, a zis Grimpow, căci citise despre el în manuscrisul din sala 
secretă a bibliotecii, iar fratele Assben a tresărit de parcă ar fi vorbit de-o 
blasfemie. 

— Aşa-i, Grimpow, a adeverit mirat monahul culegător de ierburi de leac, 
schimonosindu-şi chipul cumsecade de bufon şi cufundând pasta din retorta 
într-o baie de mercur. Dar ne-ar fi fost cu folos şi puţin cositor topit şi chiar 
câteva grame de arsenic, ca să limpezim culoarea amestecului, până se face 
alb de tot. 

Grimpow a observat cum, sub ochii lui, pasta negricioasă şi informă cu 
care fratele Assben începuse procesul alchimic, topind metale sărăcăcioase, 
precum plumbul, cositorul, arama şi fierul, se transforma puţin câte puţin 
într-un lingou din argint, pe cât de perfect, pe atât de frumos, care creştea 
încetul cu încetul, la fel cum creşte pâinea când drojdia fermentează. 

— În ciuda aerului nobil, acest argint, care-i la fel de calp ca Iuda, l-ar 
putea înşela chiar şi pe trezorierul papei, acolo, în fortăreaţa lui din 
Avignon, a zis surâzând monahul culegător de ierburi de leac, mândru de 
iuţeala cu care făcuse transmutarea. 

Apoi, folosindu-se de nişte cleşti subţiratici şi lungi, a scos lingoul din 
argint din retortă şi l-a cufundat într-un lighean plin ochi cu apă rece, 
făcându-l să scoată o tromba de abur, care s-a stins numaidecât, fâsâind 
uşor. A învelit lingoul răcit într-un crâmpei de bumbac şi l-a frecat până l-a 
uscat bine. 

— Nu ne mai rămâne decât să încercăm să ducem la bun sfârşit Marea 
Opera, a rostit, lăsând să-i scape un oftat de neîncredere. După ce a adăugat 
ceva sămânță de aur în theion hydor sau „apa divină“, pe care numeroşi 
alchimişti o mai numesc şi „apa zeilor“, a cufundat lingoul din argint în ea. 

— Asta va transforma lingoul de argint calp într-un adevărat lingou din 
aur? a întrebat Grimpow, neputând să accepte că fratele Assben putea să 
fabrice piatra filosofală a alchimiştilor în laboratorul lui. 


Monahul culegător de ierburi de leac ştia prea bine până unde se putea 
întinde în arta transmutării, aşa că a cufundat şi a topit iar lingoul de argint 
calp în retortă şi, adăugându-i o neînsemnata porţie de praf de aur, scoasă 
dintr-un săcuşor pe care îl ţinea ascuns într-un sertar al mesei, a admis: 

— Dacă izbutesc să fac apă divină din cantităţile cuvenite, poate că ajung 
să fac şi minunea, dar până acum n-am obţinut decât o tinctură aparent 
gălbuie, pe care nici cel mai naiv om n-ar putea-o lua drept aur. Cu toate că- 
i adevărat şi că, încercând să obţin apa zeilor şi dintr-alte ingrediente, am 
izbutit să fac o licoare verde atât de sănătoasă şi de fină, că fratele Brasgdo 
era s-o confunde cu adevăratul elixir al vieţii. 

Grimpow şi-a adus aminte că fratele Rinaldo îi atrăsese atenţia că fratele 
Brasgdo era mare amator de licori, mai ales de rachiu, vin şi bere; estimp, 
monahul culegător de ierburi de leac a luat un alambic burduhănos de pe o 
banchetă de lângă masă şi l-a băgat într-alt cuptor fierbinte. Apoi a turnat 
oţet dintr-o sticlă în alambic şi, puţin câte puţin, i-a tot adăugat anumite 
bucăţi de var şi câteva cristale de sulf, amestecate cu coji de lămâie, miere 
de albine, piper iute, nucşoară şi santal, până ce laboratorul a fost invadat de 
mireasma plăcută şi adormitoare a deliciilor citrice. 

Aşteptând ca apa divină să dobândească harurile de care avea trebuinţă, 
ca să poată opera miracolul transmutării definitive a argintului în aur, prin 
distilare, fratele Assben i-a istorisit lui Grimpow că Zosima, un vechi 
maestru al alchimiştilor, obținea apa miraculoasă distilând în alambic ouă 
de găină. l-a mai istorisit că încercase şi el aşa ceva, dar nu izbutise decât să 
le fiarbă, precum fratele Brasgdo la el în cuhnie, punându-le în baia Măriei 
Evreica, o alchimistă despre care umbla vorbă că era nespus de înţeleaptă şi 
că inventase alambicul, cu ajutorul căruia izbutise să facă o piatră filosofală, 
în urma cu mai bine de şapte veacuri. 

— Acum sunt încredinţat că ouăle despre care vorbeşte Zosima în 
scrierile lui nu-s decât simboluri, şi doar el şi discipolii lui le cunoşteau 
neîndoielnic adevăratul înţeles, a mai adăugat. 

Grimpow o ştia de-acum de mult, fiindcă manuscrisele pe care le citise în 
bibliotecă erau doldora de referiri la simbolurile proceselor alchimice, cum 
ar fi fost Soarele, Luna, planetele, dragonii ori şerpii. Simbolul alchimiştilor 
era şarpele Ouroboros, care îşi muşca vârful cozii, formând un cerc, identic 
cu acela făcut cu fierul roşu pe spinarea calului care îi aparținuse 
presupusului templier mort în munţi şi cu cel de pe sigiliul lui din aur. 


Când apa divină şi-a pierdut toate necurăţeniile, micul monah culegător 
de ierburi de leac a vărsat lichidul fermecat din alambic într-un balon şi, la 
capătul unui ceremonial dătător de nădejdi şi iluzii cu nemiluita, a cufundat 
în el lingoul din argint. 

Au adăstat ceva vreme, dând de patru ori peste cap ceasul de nisip pus de 
fratele Assben lângă balon, şi atunci lingoul din argint calp a început 
încetişor să prindă o uşoara culoare gălbuie. 

— Acesta-i aur alchimic? l-a întrebat Grimpow, nevenindu-i să-şi creadă 
ochilor. 

— Să dai acestui argint calp şi gălbui atare nume e ca şi cum l-ai socoti 
dăruit cu un har pe care, din nefericire, nu-l are, a recunoscut dezamăgit 
monahul culegător de ierburi de leac. 

Chiar atunci au auzit că băteau clopotele din turla mănăstirii, chemând la 
vecernie, iar fratele Assben a plecat spre biserică, pentru a-şi ocupa locul în 
cor, lăsând lingoul din argint în balon. Grimpow a rămas singur în laborator, 
să pună ordine printre flacoanele şi instrumentele răspândite pe banchete şi 
pe masă, apoi a profitat de singurătate, pentru a-şi face, nevăzut de nimeni, 
propria încercare. A scos piatra din punguţa de in care îi atârna la gât şi a 
introdus-o în apa zeilor, pe care monahul culegător de ierburi de leac o 
preparase cu nespus de multă grijă. Atunci, piatra s-a luminat ca lava unui 
vulcan în erupție, apa divină a început să fiarbă şi — precum apa dintr-un 
cazan fermecat — lingoul din argint gălbui a prins o splendida lucire aurie, 
mai vie decât a aurului din soarele care străluceşte pe cer. 


Puțin câte puţin, Grimpow a început să se obişnuiască de acum cu lipsa 
lui Durlib şi, cu toate că nu trecea nicio zi fără să-şi aducă aminte de el, se 
mângâia cu gândul că nicicând nu învățase câte ştia acum. Îşi spunea în 
sinea lui că Durlib luase hotărârea ca ei să se despartă tocmai pentru ca el 
să-şi poată consacra timpul studiului, sub îndrumarea fratelui Rinaldo din 
Metz. Dar ceva din lăuntrul lui, ceva mai puternic chiar decât forţa raţiunii, 
îl împingea să plece de la mânăstirea din Brinkdum, ca să încerce să afle cât 
mai curând posibil care era taina învăţaţilor. 

Trecuseră doar câteva zile de când un novice, pe numele lui Pobe de 
Lanforg, fiul contelui de Lanforg, domnul şi stăpânul unui bogat comitat 
aflat în sud-vestul ținutului Ulipens, de care Grimpow se simţea legat printr- 
o sinceră prietenie, dat fiind că erau vecini de saltele în dormitorul comun, 
îi făcuse propunerea să fugă împreună din mănăstire şi-i făgăduise că avea 


să şi-l ungă scutier, de cum ajungeau la castelul părintelui său, din câmpia 
Lanforgului, unde aveau să afle cai şi arme, în vederea celei mai cutezătoare 
aventuri din lumea largă. Pobe era un tânăr novice neastâmpărat şi mucalit, 
cu părul negru ca pana corbului şi ochii scânteietori de culoarea cenușii, 
căruia, în toamnă, tatăl îi poruncise să se călugărească, drept pedeapsă 
pentru nesfârşitele năzbâtii şi purtarea lui lipsită de cuviinţa faţă de fetele 
fecioare din castel. Contele trăgea nădejde că prelungita şedere a fiului său 
celui mai mic în mănăstire avea nu numai să-l deprindă să se supună unei 
rigide discipline şi să-şi ţină în frâu pornirile amoroase şi războinice, ci şi 
să-i fie cu folos, aflându-i în muncă şi rugăciune cea mai potrivită cale de a 
aduce servicii atât Domnului, cât şi, în treacăt, nobilei şi numeroasei lor 
familii, cu multe domniţe şi cavaleri, dar cu puţini clerici, episcopi ori 
stareţi. 

Novicele Pobe de Lanforg împlinise deja şaisprezece ani, şi-i tot spunea 
lui Grimpow sus şi tare, cu neţărmurit entuziasm, că avea s-o șteargă din 
mănăstire înainte de sfârşitul primăverii, profitând de sosirea pelerinilor din 
nord-estul Alsaciei, care treceau munţii an de an, îndreptându-se către 
îndepărtata cetate a Compostelei, căci, după câte auzise, în Spania încă mai 
purtau război cu necredincioşii, iar regii şi nobilii aveau trebuinţă de tineri 
cavaleri mercenari, în stare să se pună în fruntea oştilor şi să lupte pentru 
victorie. După cum i-a povestit lui Grimpow într-o noapte în care pe 
amândoi îi chinuia un nesomn ingrat, fiind cufundaţi în istovitorul şi 
şovăielnicul du-te-vino dintre somn şi trezie, pământurile cucerite de la 
musulmani în Spania erau dăruite cavalerilor care conduceau înfruntările, 
iar pe ele se înălţau fortărețe cu turnurile până la cer, întru aducerea aminte 
a vajnicelor lor fapte de vitejie. Pobe de Lanforg spunea că nu era dispus să 
renunţe la asemenea onoruri şi măreţii, iar, dacă Grimpow nu-l întovărăşea, 
avea să-şi caute alt scutier, fericit cu privilegiul de a-i fi slujitor. 

În alte timpuri, Grimpow n-ar fi pregetat nici măcar o clipă să devină 
credinciosul scutier al fantastului şi atoatepromiţătorului cavaler Pobe de 
Lanforg, dar, tot aşa cum novicele voia să se îndrepte spre miazăzi, ca să 
cucerească eterna glorie a eroilor, el trebuia să plece către miazănoapte, ca 
să rămână credincios ţelului său de a cuceri nemurirea învăţaţilor. 

— Am s-o şterg din mănăstire chiar la noapte, după ce-au să se culce toţi 
schivnicii. Mai ai încă vreme să vii cu mine, i-a şopocăit novicele Pobe de 
Lanforg la ureche, într-o dimineaţă în care Grimpow studia de unul singur 


în bibliotecă, în vreme ce, în scriptorium, fratele Rinaldo transcria notițele 
din tabelele lui astrologice în manuscrisul lui Theorica Planetarum. 

— Domnia Ta eşti nebun? Furii de drumul mare te vor prinde înainte să fi 
ieşit din vale, şi, dacă prind de veste cine eşti, îi vor cere părintelui Domniei 
Tale, contele, o răscumpărare, ameninţându-l că-ţi taie capul, dacă nu le 
face pe voie. Îi ştiu prea bine pe soiul ăsta de lotri ucigaşi, care nu se îndură 
nici de propriii copii, poţi să mă crezi, l-a prevenit Grimpow atât de şoptit, 
ca novicele nici măcar n-a izbutit să-l audă. 

— Nu mai suport nici măcar o zi tăcerea claustrării noastre, aidoma celei 
din cavourile cimitirelor. Utreniile şi rugăciunile nu-s făcute pentru suflete 
precum al meu, care nu vrea decât să gonească, în tovărăşia unui cal şi a 
unei spade şi să bată drumurile la voia întâmplării, până va cuceri inima 
unei iubite încă necunoscute. 

— Aşteaptă Domnia Ta cel puţin până ai să poţi însoţi o caravană de 
pelerini, aşa cum ai plănuit. Ştii că nu vor întârzia să sosească, profitând de 
dezgheţul din munţi, a insistat Grimpow. 

Pobe de Lanforg a clătinat din cap. 

— Mâine ar putea fi deja prea târziu. Dincolo de zidurile mănăstirii mă 
aşteaptă libertatea şi gloria, şi nu-s prea încredinţat că domniţe atât de 
sensibile ca ele sunt dispuse să mă mai aştepte. Zi de zi le aud cum îmi 
făgăduiesc cu voci dulci mii de bucurii şi aventuri şi am luat hotărârea să 
mă las neîntârziat în delicatele lor mâini de zeițe, înainte ca sufletul să mi se 
ofilească printre cântările şi rugile din mănăstire, s-a destăinuit novicele, iar 
ochii i-au scânteiat ca jarul de pe rug. 

Pobe de Lanforg nu-i vorbea pentru întâia oară lui Grimpow de bucuriile 
dragostei, dulceaţa sărutărilor şi mângâierile suave ale unei fete fecioare, 
dar vorbele novicelui i-au adus acum aminte băiatului de nurii sirenelor, de 
sânii lor rotunzi şi goi şi de vocile lor fermecate, iar ele i-au adus în gânduri 
atâtea doruri şi dorinţe, că l-a încercat ispita să plece cu Pobe de Lanforg de 
la mănăstirea din Brinkdum chiar în acea noapte, doar ca să afle cât mai iute 
cu putinţă aventurile şi iubirile a căror chemare îi suna în urechi ca vuietul 
tunetului în nopţile furtunoase. La urma urmelor, asta visase de când se ştia, 
să ajungă scutierul unui cavaler rătăcitor şi să bată lumea din turnir în turnir, 
ca eroii baladelor recitate de trubaduri prin pieţe. Asta urmărise Grimpow 
împreună cu Durlib, când hotărâseră să plece să caute finis mundi, după ce 
dăduseră în munţi peste leşul cavalerului, dar acum, că se ivise prilejul s-o 
şteargă din mănăstire şi să ducă o viaţă nouă, bogată în aventuri, alături de 


novicele Pobe de Lanforg, o voce lăuntrică îl prevenea ca alta îi era soarta şi 
că nu trebuia să ia hotărâri atât de însemnate, riscând şi pripindu-se. 

— Şi unde ai Domnia Ta de gând să mergi? l-a tras de limbă Grimpow, în 
cele din urmă. 

— Păi, spre sud-vest, ca să ajung la castelul din Lanforg, să-mi iau 
rămas-bun de la mama, înainte de a mă îndrepta către Spania. 

— Tatăl Domniei Tale te va trimite înapoi la mănăstire, escortat de 
propriii ostaşi, de cum ai să te-arăţi prin fortăreață. 

— Să ştii că nici mort nu mă mai întorc aici, în ţintirim. 

— Dar nu-i aşa de rău aici, a insistat Grimpow sincer, căci cunoştea prea 
bine cât de greu era traiul rătăcitor. 

— Spui asta pentru ca eşti liber ca păsările cerului, chiar dacă-ţi place să- 
ţi petreci zilele printre manuscrise fără niciun rost, care nu îmbogăţesc cu 
nimic faima cavalerului rătăcitor şi cu atât mai puţin îl ajută pe scutierul 
credincios să-şi ducă la bun sfârşit îndatoririle. Dacă vii cu mine, n-are să-ți 
pară niciodată rău, a făgăduit novicele Pobe de Lanforg, iar aroganţa i s-a 
stins în ruga. 

— Lasă-mă Domnia Ta să mă mai chibzuiesc, nu-s prea încredinţat că 
soarta ne-a rezervat aceleaşi drumuri lumeşti şi nici că ne sunt scrise 
aceleaşi aventuri şi fapte de vitejie, a răspuns Grimpow, asaltat de mari 
îndoieli. 

— Trebuie să iei o hotărâre până la slujba de vecernie. Dacă, atunci când 
se stinge ultima torță din claustru, nu eşti la grajduri, am să socotesc că 
renunţi să-mi fii scutier, am să plec din mănăstire fără să privesc înapoi şi n- 
am să mă mai întorc niciodată. 

În acea noapte, salteaua de paie a novicelui Pobe de Lanforg a rămas 
goală, iar când, înainte de ivirea zorilor, clopotele din turnul mănăstirii au 
chemat la utrenie, Grimpow şi-a dat seama ce mare zarvă avea să stâmească 
în mănăstire, de cum au să vadă monahii că banca novicelui din cor era 
goală. De aceea, s-a dus degrabă să-l prevină pe fratele Rinaldo, înainte ca 
zvonul unui nou omor să se răspândească printre speriaţii schivnici ai 
mănăstirii, la fel de iute cum se răspândește focul pe mirişti. Dar, când 
Grimpow a ajuns la cuhnie, ca să-l roage pe călugărul bucătar să intre în 
biserică şi să-i spună stareţului şi fratelui Rinaldo că trebuia să vorbească cu 
ei între patru ochi despre ceva ce nu suferea amânare, era deja prea târziu. 
Unii novici observaseră că Pobe de Lanforg nu-şi petrecuse noaptea în 


dormitor, şi erau înspăimântați la gândul că fusese ucis de fantoma 
cavalerului templier. 

— Fireşte că i-au spintecat gâtul, ca şi fostului stareţ! a exclamat fratele 
Brasgdo, când l-a văzut pe Grimpow intrând în cuhnie, fără ca măcar să-l 
lase să-i spună ce se petrecuse. 

— Ce tot îndrugi acolo? l-a întrebat Grimpow. 

— N-ai prins încă de veste? Tânărul novice Pobe de Lanforg a dispărut. 
Nimeni nu l-a mai văzut de ieri de la vecernie, iar azi în zori n-a stat de față 
la utrenie. Toată lumea îl caută prin mănăstire şi toţi se tem că a fost ucis, a 
îndrugat năuc monahul. 

Văzând chipul fratelui Brasgdo mai alarmat decât dacă i s-ar fi ivit în faţa 
ochilor fantoma cavalerului din munţi, Grimpow a şuguit: 

— Pâi, ia-ţi grija de la înmormântarea unui tânăr, fiindcă Pobe de 
Lanforg e mai viu şi mai fericit chiar decât Domnia Ta. 

— Ce spui? 

— Azi-noapte a plecat din mănăstire, părăsind ordinul vostru religios 
pentru cel al cavalerilor rătăcitori şi pentru bucuriile iubirii, i-a tălmăcit 
Grimpow, râzând. 

Călugărul bucătar a pus blidul cu lapte pe masă şi-a şters mâinile de 
sutana brună şi a şoptit indiferent: 

— Întotdeauna am bănuit că acest novice răzvrătit nu făcea doi bani... 
Dar, spune-mi, cum de ştii că a fugit din mănăstire? 

— El însuşi mi-a mărturisit-o. Şi chiar mi-a propus să-l însoțesc şi să-i 
devin scutier, făgăduindu-mi că faptele noastre de vitejie nu vor avea 
pereche în toate regatele creştinătăţii. 

— Când o să prindă de veste tătâne-său, contele de Lanforg, că fiul 
risipitor, pe care voia să-l facă episcop, a fugit din mănăstire, singura vitejie 
a tânărului Pobe va fi să-şi scape oasele de la o măreaţă ciomăgeală. 

— Atât de sever e contele de Lanforg? l-a descusut Grimpow, auzind 
sinistrele premoniţii ale călugărului bucătar. 

— Se spune despre el că era în stare să doboare ursul cu un singur pumn 
şi că nimeni n-a avut vreodată curajul să-i nesocotească dorinţele, de teamă 
să nu ajungă, în tăişul ascuţit al spadei lui, o frigăruie din carne afumată. 

Grimpow n-a priceput dacă fratele Brasgdo şuguia ori exagera, ca să râdă 
de naivitatea lui, căci nici nu tăcuse bine, că în cuhnie şi-au şi făcut intrarea 
stareţul şi fratele Rinaldo, şoptindu-şi ceva între ei. 


— Dacă din grajd lipseşte un cal, e clar că l-a luat novicele, l-a auzit 
Grimpow pe bătrânul monah bibliotecar spunându-i stareţului. 

Grimpow s-a apropiat de ei şi le-a dezvăluit tot ce ştia. Starețul s-a 
încruntat, arătându-se contrariat de cele ce-i spunea, căci contele de Lanforg 
nu numai că era un fervent cinstitor al Sfântului Dunstan, monahul pelerin 
ale cărui moaşte se păstrau în reavăna şi întunecoasa criptă a mănăstirii, dar 
în fiecare an îi mai şi ajuta cu bogate donaţii pe monahi să-şi ducă traiul în 
tihnă, iar fuga răzvrătitului novice punea în mare primejdie continuarea 
numeroaselor lui donaţii şi vizite. 

Cei doi monahi au plecat din cuhnie, îndreptându-se spre corul bisericii şi 
comentând între ei cele petrecute, iar Grimpow a rămas între patru ochi cu 
fratele Brasgdo, care alegea câteva delicioase bucăţi de brânză de capră, 
căutând cu mâinile lui rotofeie prin cofa plină ochi cu lapte proaspăt. 

— Contele de Lanforg vine chiar aşa de des în vizită la mănăstire? l-a 
întrebat pe călugărul bucătar, aşezându-se alături şi ajutându-l să învelească 
bucăţile de brânză în fine ţesături de in. 

— Vine îndeobşte la mănăstire cu întregul alai, de câteva ori primăvara şi 
de tot atâtea ori vara, când nu-i frig în vale şi-l mai lasă durerile gutei care îi 
chinuie piciorul de când mă ştiu. L-am auzit spunând mereu că, ori de câte 
ori se roagă Sfântului Dunstan în cripta din biserica mănăstirii şi bea 
fierturile de ierburi de leac pe care i le prepară fratele Assben, teribilele 
dureri i se ostoiesc într-atât, încât, de n-ar avea îndatoriri cu toptanul, iar 
apărarea comitatului nu i-ar da atâtea dureri de cap, ar veni să-şi continue 
traiul în mănăstire, ca să se bucure zi de zi de atari miracole. 

— Şi contele de Lanforg e încredinţat într-adevăr că Sfântului Dunstan îi 
pasă de atacurile lui de gută? l-a descusut Grimpow. 

— Chiar dacă tu nu crezi, ca să nu spun că ai fi eretic, a zis fratele 
Brasgdo, privindu-l binevoitor cu coada ochiului, miracolele Sfântului 
Dunstan le ştie întreaga creştinătate şi ai să ai prilejul să te convingi şi 
singur de ele, la sosirea primilor pelerini în mănăstire. 

Aşa a înţeles Grimpow de ce era atât de grăbit novicele Pobe de Lanforg 
să plece de la mănăstire, înainte ca părintele său, contele, să sosească acolo 
pentru cura de primăvară, dar încă nu aflase că foarte curând avea să plece 
şi el şi că avea să-l reîntâlnească pe Pobe în castelul baronului Figlieltach de 
Vokko, purtând lance şi spadă, ca orice nobil cavaler. 


Soarele a vrut sa drăgălească Luna 


\i 


Primii pelerini dinspre miazănoapte şi, odată cu ei, şi primele veşti au 
început să sosească la mănăstire pe la începutul lui aprilie. Spuneau că 
Marele Maestru al Ordinului Templierilor fusese ars de viu pe rug, alături 
de alţi cavaleri templieri, şi că Jacques de Molay îi blestemase pe papă şi pe 
regele Franţei, spunându-le sus şi tare că aveau să moară înainte de a se 
împlini anul. Grimpow n-a dat atunci prea mare atenţie acelor veşti şi nici 
monahii din mănăstire n-au vorbit despre ele în vreun fel, deşi după o 
vreme a prins de veste cât de însemnate erau. 

Într-o zi cu cerul doldora de nori grei şi negri, care se făceau fâşii-fâşii în 
ghearele luminoase ale nesfârşitelor tunete şi fulgere, Grimpow a privit de 
la fereastra bibliotecii sosirea în mănăstire a unei cete de nobili elegant 
înveşmântaţi în haine frumos colorate, urmată de un alai alcătuit din paji şi 
slujitori. Atras de zarva pe care o făceau, a coborât în claustru şi, de acolo, 
s-a îndreptat către odăile oaspeţilor, pentru a-i ajuta pe Kense şi pe alţi 
slujitori, care se îngrijeau deja să-i instaleze pe nou-veniţi în odăi, 
supunându-se neîncetatelor porunci năucitoare pe care le dădea fratele 
Brasgdo. Fără răgaz, călugărul bucătar gesticula şi-şi legăna burdihanul 
dintr-o parte într-alta, nemaicontenind cu plecăciuni şi curteneli adresate 
domniţelor şi fetelor care se dădeau jos din carete. Grimpow era gata să-l 
întrebe cu ce putea fi el de folos în acel du-te-vino de cufere şi lăzi, când a 
dat cu ochii de-o fată cu privirea la fel de limpede şi de transparentă ca două 
picături de apă cristalizată, care tocmai cobora dintr-o caretă împodobită cu 
ghirlande de flori. Fata a observat şi ea prezenţa tânărului care o privea ca 
prostul şi i-a aruncat un surâs care a îmbujorat chipul lui Grimpow, 
făcându-i gândurile s-o ia razna năvalnic şi aiurea, ca un stol de păsări 


surprinse în cele mai paşnice visuri. Pentru întâia oară în viaţă, simţea cum 
dragostea îi bătea darabana în inimă, cum sângele îi clocotea din cap până-n 
picioare şi tremura ca trestia la cheremul uraganului. În clipa aceea, 
Grimpow a priceput tot ce-i îndrugase novicele Pobe de Lanforg despre 
iubire şi tulburările sufletului pe care dragostea le aducea cu ea şi şi-a dorit 
ca magica-i întâlnire cu fata ai cărei ochi păreau de apă să dureze o 
veşnicie. Dar, observând schimbul de priviri dintre cei doi tineri, fratele 
Brasgdo i-a poruncit lui Grimpow să se întoarcă în bibliotecă, la studiile lui, 
înainte să-i iasă diavolul în cale şi să-l ispitească pe dată cu simţăminte 
necurate şi păcătoase. Grimpow s-a supus în silă şi s-a întors în bibliotecă, 
deşi, mai apoi, şi-a petrecut întreaga după-amiază privind în gol, cufundat 
în dulci visări şi dând târcoale odăilor de oaspeţi pentru nobili, fără s-o vadă 
însă iar pe tânăra divinitate care părea să-i fi apărut în faţa ochilor din neant, 
ca să se topească după aceea în văzduh, la fel cum se făcuse nevăzut în 
munţi leşul cavalerului necunoscut. Cu toate că n-a mai zărit-o, Grimpow 
şi-a petrecut nopţile ce-au urmat nedormind până-n zori, bucurându-şi 
gândurile cu frumosul chip al fetei misterioase, a cărei voce i se părea că o 
aude în vis, ca pe îmbătătorul cântec al celei mai frumoase dintre sirenele 
care fuseseră văzute vreodată. 


Mulţi pelerini soseau la Brinkdum în lungi caravane, îndreptându-se spre 
Santiago de Compostela, traversând munţii Alpi de la nord-est la miazăzi, 
urmând apoi drumul care unea satul Ulipens cu îndepărtata mănăstire 
franceză de la Vezelay, unde li se alăturau şi alţi pelerini, care coborau 
dinspre Germania ori dinspre Paris, pentru a face penitenţă şi a se spăla de 
păcate, îngenunchind în faţa mormântului apostolului de la Compostela, pe 
şi mai îndepărtatele meleaguri ale Spaniei. Dar erau şi pelerini din ţinuturile 
vecine, care veneau la mănăstire atraşi de faima miraculoasă a moaştelor 
Sfântului Dunstan, păstrate într-o raclă de marmură albă în cripta bisericii 
din mănăstire. Sfântul Dunstan fusese primul schivnic care sosise în valea 
Brinkdum, când în codrii nu trăiau decât lupi şi urşi, şi-şi înălţase un schit 
micuţ din lemn, unde să locuiască singur, departe de orice legături cu 
lumea. După spusa legendelor, adevăratul lui nume era Dunstan de Guillol 
şi fusese în hagialâc la Ierusalim în vremea Primei Cruciade, împreună cu 
schivnicul Pedro şi oastea lui de săraci flămânzi, aventuroşi şi fugari, care 
nădăjduiau să afle în Ţara Sfântă sfârşitul mizeriilor şi veşnica izbăvire a 
sufletului, deşi, spre nefericirea lor, n-au dat decât de chipul morţii, ascuns 


în dosul valurilor sinistre ale epidemiilor, ale foametei şi ale ascuţitelor 
spade musulmane. Pentru a-şi povesti suferinţele. Dunstan de Guillol, unul 
dintre puţinii supraviețuitori reveniţi din infern, străbătea, ca şi maestrul lui, 
sate şi târguri, călare pe un măgar, tras la faţă şi cu picioarele desculţe, 
predicând războiul sfânt împotriva necredincioşilor cu ţipete sfâşietoare 
care îi entuziasmau pe toţi cei care îl ascultau. Dar, într-o zi, Dunstan de 
Guillol a dispărut de pe drumuri şi nimeni n-a mai ştiut de el, până când o 
ceată de monahi care trecea munţii a dat de schitul lui slinos la mijloc de 
codru, iar înăuntru i-au aflat oasele, grămădite în culcuş. Uimiţi de 
frumuseţea munţilor, monahii au hotărât să rămână în valea Brinkdum, ca să 
păstreze moaştele schivnicului în cripta mănăstirii, pe care şi-au propus s-o 
înalte pentru a-l venera şi care, curând, şi-a căpătat faima de făcătoare de 
minuni în întregul ţinut Ulipens, tocmai datorită moaştelor păstrate acolo. 
La început, au ridicat mănăstirea chiar pe locul unde fusese schitul, dar 
desele avalanşe de zăpadă i-au obligat pe monahi s-o mute pe vatra ei de 
azi. 

Pe Grimpow nu înceta să-l uimească faptul că Biserica îi canoniza pe cei 
care se străduiau atât să-şi omoare semenii, aşa că a doua zi de dimineaţă, 
când trăgea nădejde s-o vadă iar, de la fereastra bibliotecii, pe fata cu ochii 
ca apa, în zarva zgomotoasă a cetelor de pelerini care se pregăteau să-şi 
continue drumul către Compostela, l-a întrebat pe fratele Rinaldo: 

— Dacă Domnul predica în Biblie iubirea între toţi oamenii, de ce a 
îndemnat Biserica la cruciadele întru cucerirea Ţării Sfinte şi la uciderea 
necredincioşilor? 

Pe bătrânul monah l-au uimit vorbele discipolului şi nu şi-a ascuns 
neplăcerea de a trebui să dea răspuns spinoasei întrebări. 

— Fratele Brasgdo mi-a povestit că Sfântul Dunstan şi-a petrecut 
jumătate din viaţă călare pe un măgar, mărturisind în sate şi târguri că 
Dumnezeu îi vorbise şi-i însufleţise spiritul, ca să-i cheme pe toţi creştinii 
de pe Pământ să elibereze sfintele pământuri ale Ierusalimului, omorând în 
vederea acestui ţel pe oricâţi necredincioşi i-ar fi tăiat calea ori s-ar fi 
împotrivit ţelurilor lui, a insistat Grimpow. 

— Fratele Brasgdo e o gură spartă care nu poate sta închisă, decât de 
teamă să nu-i fie cusută din pricina vorbelor lui, a bombănit bătrânul 
monah, furios. 

— Atunci e adevărat? a insistat Grimpow, privind trist la caravana 
pelerinilor care se depărta de mănăstire, fără ca el s-o fi putut vedea încă o 


dată pe fata cu ochii ca apa. 

Fratele Rinaldo a chibzuit câteva clipe. Apoi a zis: 

— Acum trei veacuri, creştinătatea a căzut într-un fanatism religios greu 
de lămurit şi şi-a propus să recucerească Sfântul Mormânt, căzut în puterea 
musulmanilor, care nu-i purtau niciun respect. Aşa a vrut Domnul 
Dumnezeu. 

— Şi cui i-a comunicat Domnul Dumnezeu dorinţa Lui de a se sacrifica 
atâtea vieţi omeneşti? l-a descusut Grimpow, ştiind că-l va pune pe fratele 
Rinaldo în încurcătură. 

— Dumnezeu le-a vorbit creştinilor prin mijlocirea papei Urban al II-lea, 
care era atunci reprezentantul Lui pe Pământ. La sfârşitul primului mileniu, 
toţi voiau să meargă la Ierusalim, fiindcă socoteau că acolo era împărăţia 
Cerurilor, dar pelerinii erau nemilos atacați de musulmani, care îi omorau 
şi-i umileau fără nicio teamă. Atunci, papa i-a îndemnat pe toţi nobilii şi 
cavalerii să pună mâna pe spadă şi să-i apere pe pelerini: „Duceţi-vă, fraţi 
întru Hristos, duceţi-vă să-i atacați pe duşmanii Domnului, care au uzurpat 
Sfântul Mormânt!” a strigat Papa, proclamând Prima Cruciadă în Conciliul 
de la Clermont, în anul 1095, şi, spunând aceasta, bătrânul monah a părut 
să-şi recapete întreaga vigoare şi putere de pe vremea când era cavaler 
templier. 

— Domnia Ta mi-ai destăinuit că ai participat la a opta cruciada. Aşa de 
multe au fost? l-a descusut Grimpow. 

— Musulmanii n-au încetat niciodată să hărțuiască şi să atace fortărețele 
noastre din Ţara Sfântă şi ne-am văzut nevoiţi să le recucerim de mai multe 
ori, cu ajutorul puternicelor oşti care soseau din toate regatele Europei. Au 
fost aproape două veacuri de nesfârşite bătălii sângeroase, a făcut cunoscut 
fratele Rinaldo, mohorât. 

— De aceea ai omorât Domnia Ta femei şi copii, decapitându-i cu spada 
de cavaler templier, s-a lămurit Grimpow, ştiind că-i înfigea bătrânului 
monah un pumnal în inimă, dar îi era cu trebuinţă ca el însuşi să-i 
adeverească realitatea imaginilor întrezărite când atinsese cu mâna spada pe 
care slujitorul Kense i-o arătase în grota de sub mănăstire. 

Chipul fratelui Rinaldo s-a schimonosit tot, nemângâiat şi neîncrezător la 
auzul spuselor lui Grimpow. 

— Cum poţi şti tu toate acestea? a şoptit cu buze tremurătoare, de parcă 
în strălucirea ochilor băiatului i s-ar fi arătat chipul diavolului. 


— Kense m-a dus în grota de sub mănăstire şi mi-a arătat spada şi 
veşmintele Domniei Tale de cavaler templier. Când am atins spada, în minte 
mi-a apărut măcelul, cum te văd şi cum mă vezi. 

Bătrânul monah a oftat abătut, dar cu toate acestea a spus: 

— Am să-ţi răspund la întrebare, dacă te juri să răspunzi la fel de sincer 
ca mine la cea pe care ţi-o voi pune eu. 

— E corect aşa, a acceptat Grimpow. 

A urmat o scurtă tăcere, care amândurora li s-a părut o veşnicie. 

— Pe atunci, eram încredinţat că voi ajunge la Cer, dacă am să omor 
acele făpturi lipsite de apărare, că era voinţa Domnului să omor toţi 
necredincioşii, chiar dacă erau doar femei şi copii, a mărturisit întristat de 
aducerile-i aminte. 

— Atât de orb erai Domnia Ta, încât ai crezut asemenea minciuni? i-a 
reproşat Grimpow. 

— Fanatismul întunecă minţile celui mai înţelept dintre oameni, dar 
crede-mă că mi-am plătit cumplit vina, a lămurit întristat monahul. 

Grimpow nu i-a împărtăşit părerea, dar lămuririle îi erau de ajuns ca să 
afle ce dorea, aşa că a zis: 

— Acum aştept întrebarea Domniei Tale. 

Fratele Rinaldo şi-a dres glasul şi, cu ceva mai multă însufleţire, căci nu-l 
afecta interogatoriul pe care i-l lua lui Grimpow, l-a întrebat: 

— L-ai ajutat în vreun fel pe fratele Assben, când a transmutat la el în 
laborator metalele sărace în aur curat? 

Şi a rămas ţintuindu-l cu privirea, încercând parcă să vadă în ochii lui 
dacă răspunsul dat era sincer. 

— Da, a răspuns Grimpow simplu, nădăjduind ca scurta-i afirmaţie să-i 
pară de ajuns monahului bibliotecar. 

— Păi, ai să-l înnebuneşti pe fratele Assben, că, de când a dat cu ochii în 
alambic de lingoul din aur, e încredinţat ca a aflat formula perfectă a 
transmutării alchimice şi umblă razna prin laborator, încercând s-o aplice iar 
şi iar, zi şi noapte, dar fără izbândă. Şi ţie cum de ţi-a ieşit? 

Grimpow n-ar fi vrut să-i dezvăluie bătrânului monah că se folosise de 
piatra cavalerului mort în munţi, dar făcuse jurământ şi trebuia să şi-l 
împlinească neclintit. Aşa că a scos piatra din punguta de in care îi atârna de 
gât şi i-a arătat-o fratelui Rinaldo, care a privit-o fascinat, de parcă ar fi 
văzut o aşchie din adevărata Cruce a Mântuitorului. 


— Am cufundat piatra în apa zeilor, pe care fratele Assben o preparase în 
alambic. 

— Pot s-o văd? l-a rugat, întinzând mâna. 

Grimpow i-a întins piatra, temându-se de ce-ar fi putut face cu ea, dar 
monahul bibliotecar doar a dus-o mai aproape de ochi, ca s-o vadă mai bine, 
şi a îngânat: 

— Deci despre asta e vorba. 

— Ce vrei să spui dumneata? 

— Acest mineral neînsemnat e, fără nicio îndoială, piatra filosofală de 
care vorbesc toate legendele şi manuscrisele. Singura care poate face aur 
din plumb şi înţelept din omul simplu, a limpezit schivnicul. De unde o ai? 
Era a cavalerului templier? l-a descusut, înapoindu-i-o. 

— Aşa-i, era în mâna cavalerului mort în munţi, când eu şi Durlib l-am 
găsit în zăpadă, a mărturisit Grimpow. Durlib a crezut că era un simplu 
talisman şi mi-a dat-o mie. Mi-a zis că piatra va fi una cu soarta mea. 

— Şi nu s-a înşelat. Durlib s-a încredinţat la iuţeală că soarta ta era cu 
totul diferită de a lui şi de aceea a şi plecat, lăsându-te la mănăstire. Aici ai 
deprins tot ce te puteam învăţa, şi nu încape nicio îndoială că la vârsta ta 
fragedă eşti mai învăţat decât numeroşi învăţaţi pe care i-am cunoscut în 
decursul lungii mele vieţi, deşi poate că a sosit clipa să-ţi urmezi propriul 
drum, care duce în cetatea Strasbourgului, şi să-l cauţi acolo pe acel Aidor 
Bilbicum, despre care pomeneşte răvaşul de care mi-ai vorbit. Poate că el te 
va putea ajuta să dezlegi taina învăţaţilor, cu care misterioasa ta piatră 
trebuie să aibă din plin de-a face. 

— În răstimpuri simt că piatra însăşi mă împinge să plec din mănăstire, s- 
a destăinuit Grimpow. 

— Dacă ai să pleci din mănăstire şi ai să faci într-adevăr ce-ţi dictează 
sufletul, piedicile de care ai să te loveşti în drumul tău nu vor face decât să 
te îndemne să mergi tot înainte, dar, dacă rămâi cu noi şi faci ce nu te- 
ndeamnă inima, cel mai mic obstacol peste care va trebui să treci îţi va 
aduce o nouă înfrângere. Alegerea trebuie să fie doar a ta. lar eu am să-ţi 
accept hotărârea, oricare ar fi ea. 


Când fratele Rinaldo i-a zis că Grimpow luase hotărârea de a pleca 
neîntârziat din mănăstire, fratele Brasgdo s-a simţit la fel de nefericit şi de 
trist ca la aflarea veştii despre uciderea stareţului. 


— Am crezut că Grimpow are să rămână cu noi ca novice şi că nu peste 
multă vreme are să facă jurămintele ordinului. Un învăţat ca el ar putea 
ajunge stareţ, episcop şi chiar papă, a chibzuit întristat. 

— Interesul tău pentru Grimpow e lăudabil, dar hazardul i-a încredinţat 
băiatului cea mai importantă misiune din câte se pot închipui. În ultimele 
luni, Grimpow a deprins cu ghiotura marile taine despre obârşia lumii, ca şi 
despre cele care mai rămân de dezlegat întru măreţia omenirii. Soarta îi e 
scrisă dincolo de stele. 

— Ce vrei să zici? l-a tras de limbă călugărul bucătar. 

— Nu mă întreba de lucruri despre care nu-ţi pot răspunde, fiindcă 
asemenea răspunsuri ar avea trebuinţă să fie lămurite în peste o sută de 
nopţi de veghe, fără ca mai târziu să ajungi să pricepi mult mai multe decât 
auzi acum. 

— Nu te înţeleg, frate Rinaldo, a repetat fratele Brasgdo. 

— Înțelegerea acestei taine te-ar tulbura mai mult decât înţelegerea după 
care plângi. la-mă în serios şi uită repede vorbele care mi-au scăpat printre 
buze. 


După lungi şi anoste zile de primăvară cu ploi şi furtuni, a sosit la 
mănăstire un călăreț singuratic cu aer de aventurier, urcat pe un cal negru, a 
cărui blana strălucea ca apele unui lac bătut de lumina lunii pline. Alături de 
el, mergea, prevăzătoare şi greoaie, o catârcă încărcată cu desagi şi saci 
mari, de care erau legate piesele unei vechi armuri. Spre deosebire de 
majoritatea pelerinilor, care veneau dinspre miazănoapte, călăreţul venea 
dinspre miazăzi. 

Grimpow l-a văzut suind pe cărare într-o zi când plecase în zori la vânat 
de iepuri cu arcul şi i-a ieşit fără şovăială şi în goană mare în întâmpinare, 
urcându-se pe un bolovan din marginea drumului. Călărețul era tânăr şi 
vânjos, cu trăsături armonioase şi, ori de câte ori vorbea sau zâmbea, pe 
obrazul drept i se zărea o gropiţă. Veşmintele nu-i erau în prea bună stare, 
dar ceva îi dădea îndrăzneala cavalerului lipsit de pământuri şi bunuri. O 
spada lungă, cu mânerul aurit, îi atârna la cingătoare, iar pe catârcă 
Grimpow i-a putut vedea scutul, blazonat cu soarele pe un câmp albastru şi 
luna plină pe un câmp negru, simboluri limpezi ale legăturilor pe care le 
avea cu alchimia şi care lui Grimpow i-au adus aminte de poemul recitat de 
fratele Assben în laboratorul din bolniţă, pe când încercaseră transmutarea 
plumbului în aur, şi care suna astfel: 


Soarele a vrut să drăgălească Luna 
Şi-a urmat-o pe tot cerul nesfârşit. 

— Hai, frumoaso, să-mi admiri curajul, 
Nu fugi de mine şi ascultă-mi vorba. 
Eu sunt al zilei rege, i-a zis astrul, 
Căldura şi lumina îmi sunt haruri. 

— Eu sunt regina nopții, iar dragostei 
Îi dăruiesc şi tăcerea, şi bezna. 

— lubește-mă, atunci, Lună dorită, 
Dulce balsam al amarului meu. 

— Te voi iubi, fireşte, o, Soare fericit, 
Plăcută mângăiere a rătăcirilor mele. 


Ajungând lângă el, călăreţul a oprit calul şi catârca şi, privind la arcul din 
mâinile lui Grimpow, l-a întrebat: 

— Ai vânat ceva, băiete? 

— Nu, încă n-am dat de niciun iepure pe-aici, trebuie că au murit cu toţii 
din pricina ultimelor ploi, l-a lămurit Grimpow. 

— Eşti încredinţat că ştii să tragi cu arcul? a întrebat cavalerul, schiţând 
un zâmbet. 

Grimpow nu i-a dat răspuns la întrebare. S-a mărginit să scoată o săgeată 
din cucura care îi atârna pe spate, a pus-o în arc şi a ţintit o floare violetă, pe 
care zefirul o legăna uşor la o depărtare de vreo şaizeci de paşi. A încordat 
arcul şi, dând drumul coardei, săgeata a şuierat în aer şi a retezat tulpina 
florii, de parcă o făptură la fel de nevăzută ca vântul ar fi tăiat-o cu un cuţit 
ascutit. 

— Nu-i rău, a apreciat călărețul, şi apoi a râs. Acolo jos tocmai m-am 
întâlnit cu un căprior care se rătăcise. Dacă îl cauţi printre tufe, poate că-l 
poţi vâna, a adăugat, întorcând capul şi arătând către un loc nelămurit din 
vale, cam în spatele lui. 

— Dacă nu te superi, am să te însoțesc până la mănăstire şi-am să-i 
vestesc stareţului sosirea Domniei Tale. 

— Stai la mănăstirea din Brinkdum? 

— Abia de câteva luni. Am sosit aici la începutul iernii trecute. 

— Cum te cheamă? 

— Mă cheamă Grimpovw şi-s din satul Obemalt. Şi Domnia Ta cine eşti? 


— Mă cheamă Salietti, Salietti de Estaglia. 

Un vultur zbura pe deasupra brazilor, cu aripile larg deschise şi cu un 
iepure muribund în gheare. 

— Eşti italian? 

— Chiar aşa. 

— La mănăstire îşi duce traiul un monah centenar, lipsit de lumina 
ochilor, care s-a născut la Alessandria, în comitatul Piemont din Italia. Îl 
cheamă Uberto, a dat în vileag Grimpow. 

— Am auzit vorbindu-se despre el şi despre teoriile lui alchimiste, a 
recunoscut călăreţul, trăgând de dârlogii calului nerăbdător. 

— Eşti alchimist? a întrebat Grimpow, interesat. 

— Nu, dar tata a fost, şi în răstimpuri spunea că unii schivnici căutau şi ei 
marea taină a pietrei filosofale. Uberto din Alessandria era foarte cunoscut 
printre alchimiştii din vremea lui. 

Auzind spusele călăreţului necunoscut, Grimpow a simţit o gâdilătură 
uşoară în stomac. 

— Şi unde mergi acum? a întrebat aşa, ca să schimbe vorba. 

— Mă îndrept către miazănoapte, ca să ajung în cetatea Strasbourgului. 
Căci am de gând să iau parte la înfruntările cavalereşti de primăvara ale 
castelelor din Alsacia, pe care le-a convocat baronul Figiieltach de Vokko în 
fortăreaţa lui. 

— Ai deci de gând să iei parte la turniruri! a exclamat Grimpow visător, 
căci pentru o clipă i se năzărise să plece de la mănăstire în tovărăşia 
călăreţului şi să ajungă împreună cu el la Strasbourg, unde să-l caute pe 
Aidor Bilbicum şi să-i înmâneze enigmaticul răvaş pecetluit pe care îl 
găsise la cavalerul mort în munţi. 

— Asta îmi e dorinţa, şi trag nădejde să înving în luptă dreaptă pe toţi 
cavalerii care îşi vor înfrunta lancea cu a mea. Pe heralzii lui Figiieltach de 
Vokko i-am auzit dând de veste în gura mare că acela care avea să biruiască 
va putea alege regina tumirului dintre toate domniţele venite să asiste la 
înfruntările cavalereşti, şi eu nădăjduiesc să dau printre ele de prinţesa 
visurilor mele, s-a dat în vileag, surâzând. 

Pentru o clipă, Grimpow a văzut în ochii cavalerului Salietti de Estaglia 
chipul novicelui Pobe de Lanforg, căci şi aceluia îi fierbeau în sânge 
asemenea porniri cavalerești. 

— Dacă-i pe-aşa, Domnia Ta ai să ai trebuinţă de un scutier care să te 
slujească cu credinţă şi să te ajute să-ţi duci armele la turniruri, l-a ademenit 


Grimpow fără voie. 

— "Ţi-ar plăcea să mă însoţeşti? 

— Nimic nu râvnesc mai din inimă decât să-ţi fiu scutier Domniei Tale, a 
răspuns băiatul entuziasmat. 

Salietti i-a zis că, dacă asta îi era cea mai mare dorinţă, chiar din acel 
moment se putea crede ridicat în noul său rang. Zis şi făcut; pe loc şi-a 
desprins spada din cingătoarea de piele, a scos-o din teacă şi i-a dat cu ea o 
uşoară lovitură pe umăr, spunând peste poate de solemn: 

— Atingându-te cu spada mea, care-i simbolul nobilei supuneri la legile 
cavalereşti, te numesc scutierul meu! 

Apoi i-a şi dat spada grea, ca să-şi poată astfel împlini fără nicio 
întârziere îndatorirea de a purta armele unui cavaler; când i-a simţit 
atingerea, lui Grimpow i s-a părut că o lume nouă se deschidea în faţa 
ochilor lui, învăluindu-l în tragedii ceţoase şi taine pasionante. 

Castelele din Cerc 


Copacul spânzuraţilor 


\i 


A sosit şi ziua plecării, iar călugării din mănăstire s-au despărțit de 
Grimpow şi de cavalerul Salietti de Estaglia, luându-și rămas-bun de la ei 
pe tăcute, în vreme ce fratele Brasgdo abia cu greu îşi mai putea stăpâni 
lacrimile. Şi lui Grimpow i-a părut rău ca trebuia să plece dintre zidurile de 
piatră care îi serviseră adeseori în ultimii doi ani drept loc de retragere, dar 
ştia că trebuia să împlinească misiunea nedusă la bun sfârşit de către 
cavalerul mort în munţi, iar tovărăşia cavalerului Salietti îi dădea singura 
şansă de a ajunge până în cetatea Strasbourgului, prilej pe care nu-l putea 
pierde cu niciun chip. Fratele Rinaldo nu numai că nu s-a opus în niciun fel 
plecării lui Grimpow cu Salietti de Estaglia, ci s-a arătat chiar încântat, 
auzind chiar de la el că-l numise de-acum scutier, într-o scurtă, dar solemnă, 
ceremonie. Înainte de plecare, bătrânul monah l-a luat pe Grimpow în 
bibliotecă şi i-a lămurit că fratele Uberto din Alessandria cunoştea în 
cetatea Strasbourgului un hangiu pe nume Junn cel Şchiop, care îl putea 
ajuta să dea de Aidor Bilbicum. 

— Hanul lui se numeşte Ochiul Dragonului Verde şi-i foarte aproape de 
vechea piaţă din cetatea Strasbourgului, unde acum se construieşte o nouă 
catedrală. N-o să-ţi vină greu să dai de ea. Spune-i hangiului că vii din 
partea fratelui Uberto din Alessandria. 

Apoi l-a dus pe cel care-i fusese discipol până la grajduri, iar în poartă l-a 
văzut pe Kense, care se uita la Grimpow cu ochi trişti, căci nici el nu voia 
ca băiatul să plece de la mănăstire; totuşi, când Grimpow a vrut să-şi ia 
rămas-bun de la el, a plecat în goană şi s-a făcut nevăzut pe sub şopronul 
cocinii, mai mut decât o nevăstuică. Au intrat în grajd, iar fratele Rinaldo s- 


a dus drept la calul bălan al cavalerului mort în munţi, căruia Grimpow îi 
pusese numele de Astro. 

— Noul stareţ m-a autorizat să ţi-l dăruiesc, a glăsuit bătrânul monah. 
Dacă ai de gând să duci la bun sfârşit misiunea pe care vechiul lui stăpân a 
lăsat-o neîncheiată, e mai bine să-i călăreşti calul. 

Grimpow i-a mulţumit fratelui Rinaldo pentru tot ce făcuse pentru el şi i- 
a pus lui Astro frâiele şi şaua. Calul a nechezat de bucurie, ca şi cum ar fi 
ghicit că n-avea să se mai despartă de noul lui stăpân. 

— Să nu uiţi niciodată că drumul înţelepciunii e o lungă şi întortocheată 
căutare. Domnul să te ajute să ajungi într-o zi la ea şi să-ţi dea fericirea de a 
găsi, până la urmă, taina învăţaţilor. Când se va întâmpla aşa ceva, eu voi fi, 
probabil, în Ceruri ori voi arde pe veci în focul gheenei, a încheiat bătrânul 
monah, cu un zâmbet care i-a făcut ochii lipsiţi gene să scânteieze. În faţa 
porţilor mănăstirii, cavalerul Salietti de Estaglia îl aştepta pe Grimpow 
călare, lângă catârca pe care îşi încărcase armura şi proviziile pregătite de 
fratele Brasgdo pentru lungul lor voiaj; şi, văzând că scutierul trăgea de 
frâul lui Astro, a exclamat: 

— Se presupune că scutierul trebuie să-şi aştepte seniorul! 

— De astă dată, cavalere Salietti, va trebui să-l ierţi şi să mă crezi pe 
mine vinovat de întârzierea slujitorului Domniei Tale, s-a învinuit singur 
fratele Rinaldo, râzând şi el. 

Dintr-un singur salt, Grimpow a şi fost pe crupa lui Astro şi a glăsuit cu 
mândrie: 

— Putem pleca când ţi-o fi voia, domnul meu! 

Corul tăcut al monahilor şi-a luat rămas-bun de la ei, fluturând braţele în 
aer, iar din ochii fratelui Brasgdo au picurat câteva lacrimi, pe care el 
încerca să şi le stăpânească, schimonosindu-şi faţa bucălată, pe când 
mângâia cu mâinile o labă de iepure. 

Tocmai o luaseră din loc, când vocea micului monah culegător de ierburi 
de leac, a cărui lipsă Grimpow o observase cu părere de rău când îşi luase 
rămas-bun, s-a ridicat printre monahii care se duceau de-acum acolo unde-i 
chemau îndatoririle. 

— Aşteptaţi o clipă! a strigat. Apoi fratele Assben a fugit spre ei şi, 
dându-le o punga din piele, l-a sfătuit pe Grimpow în şoaptă: Poate că ţie îţi 
va fi mai de folos decât mie; şi, după ce am chibzuit îndelung, am ajuns să 
fiu încredinţat că lingoul din aur, aflat în laboratorul meu, e mai mult al tău 


decât al meu. L-am retopit şi am făcut din el mici pepite, de care poate că o 
să ai trebuinţă în decursul călătoriei. 

— Domnia Ta eşti foarte generos! a exclamat Grimpow, recunoscător. 

— Nu mai mult decât ai fost tu cu mine, a recunoscut monahul căutător 
de ierburi de leac şi a rămas privind cum cei doi călăreţi se depărtau de 
mănăstire, cu un surâs vesel şi bun încremenit pe faţă. 


Când au luat-o în sus, către munte, ca să treacă Alpii apuseni printr-o 
trecătoare îngustă dinspre nord-est, o pătură de nori s-a pus peste soare, 
întunecând vârfurile încă învăluite în zăpezi şi acoperindu-le cu umbre. De 
la înălţimea calului, Grimpow s-a uitat pentru ultima oară înapoi şi a ştiut că 
trecutul îi rămânea închis între zidurile de piatră roşiatică ale mănăstirii, ca 
un dulce-acrişor vis doldora de nelinişti, care dăinuie doar în memorie. 
Acolo îl văzuse pentru ultima oară pe iubitul lui prieten Durlib, acolo se 
ascunsese de blestematul inchizitor Bulvar de Goztell, acolo fusese ucis 
stareţul, acolo învățase tot ce ştia acum şi tot acolo aflase legenda despre 
taina învăţaţilor şi că era cu putinţă ca mortul din munţi să fi fost un cavaler 
templier. Acum, toate aceste simţăminte şi aduceri aminte rămâneau în 
urmă, iar el trebuia să privească doar înainte, ca să-şi continue drumul fără 
poticneli şi să afle cine era Aidor Bilbicum, care era înţelesul răvaşului 
pecetluit, ce era cu precizie piatra filosofală pe care o avea şi ce-avea ea de- 
a face cu taina învăţaţilor, la care râvneau atât de mult papa şi regele 
Franţei. 

— Te nelinişteşte ceva, Grimpow? l-a iscodit Salietti, care călărea lângă 
el, maiestuos ca un monarh fără ţară. 

— Nu, mă gândeam doar că n-am să mai văd niciodată valea, i-a răspuns. 

— Haide, nu mai spune aşa ceva! Viitorul e nesigur şi capricios ca 
furtunile de vară. Poate că într-o zi ai să te întorci la mănăstire, şi-a dat cu 
părerea Salietti. 

Dar Grimpow ştia că n-avea să se mai întoarcă. 

— Nici măcar nu m-ai întrebat Domnia Ta ce mi-a dat monahul culegător 
de ierburi de leac, când şi-a luat rămas-bun mai devreme, a zis Grimpow 
aşa, ca să schimbe vorba. 

— Nu-mi place să-mi bag nasul în treburile scutierului, a murmurat 
Salietti. 

— Socot că-i mai bine să ţii Domnia Ta punga din piele, i-a oferit. 

Salietti a întins mâna şi, privind-o curios, a luat punga. 


— Despre ce-i vorba? 

— Domnia Ta uită-te singur. 

Salietti a dat drumul frâielor şi a desfăcut nodul cu care era închisă 
panglica pungii. A deschis-o şi a scociorât în ea cu degetele, apoi a scos un 
pumn de pepite din aur, atât de mici şi de rotunde, că păreau boabe de 
porumb prăjite. 

— Pe bărbile afumate ale alchimiştilor! a exclamat, scoțând un lung 
fluierat, pe care ecoul munţilor l-a dus tot mai departe. Avem aici o mică 
avere, a grăit mulţumit. 

— O poţi considera a Domniei Tale. La urma urmelor, eşti cavaler, iar eu 
nu-s decât scutier. N-ar fi drept să ţin averea la mine, a lămurit Grimpow. 

— Un bun cavaler nu şi-ar lipsi niciodată scutierul de propriile bunuri, 
deşi, dacă îţi face plăcere să ţin eu punga cu aur, n-ai să afli nicicând un 
custode mai bun ca mine, dragă Grimpow, căci e o foarte nobilă 
îndeletnicire. Iţi jur pe onoarea mea şi pe gâtlejul miticului câine Cerber că- 
ţi voi apăra aurul cu spada şi, de va fi cu trebuinţă, cu propria onoare de 
cavaler, a făgăduit Salietti, punând punga sub pieptar. 

— Ce părere ai dacă la Ulipens am cumpăra veşminte pe potriva rangului 
Domniei Tale, şi o armură nouă? Cea pe care o ai, mai ciobită şi mai 
ruginită decât oalele din cuhnia fratelui Brasgdo, nu-i demnă de asemenea 
cavaler şi, în plus, nemulțumeşte orgoliul unui scutier bogat, cum e al 
Domniei Tale. 

— Aş accepta încântat, doar dacă n-ai să te străduieşti să-mi schimbi şi 
spada cu una mai nobilă. Aceasta, căreia îi zic Atena, din pricina multelor 
împrejurări în care mi-a salvat viaţa, e cea mai potrivită la care a putut visa 
vreodată un bun cavaler rătăcitor, a lămurit Salietti, ducând mâna la 
cingătoare. 

— Cunoşti mitologia greacă? l-a descusut Grimpow, auzind numele 
războinicei zeițe. 

— Când eram de vârsta ta, maestrul meu m-a învăţat lucruri interesante 
cu ghiotura, a îndrugat Salietti, indiferent. 

— Pentru greci, Atena era o zeiţă războinică. 

— Dar era şi zeiţa înţelepciunii, protectoarea artelor şi a literaturii, şi 
avea multe legături cu filosofia, a perorat Salietti, fapt pentru care Grimpow 
n-a mai avut nicio îndoială ca noul lui prieten şi senior era mai înțelept 
decât lăsa să se vadă, deşi era mai sărac decât un cerşetor. 


Au tot mers la deal şi au străbătut pajişti verzi unde, vara, pastorii 
transhumanţi îşi aprindeau focurile, ca să-şi apere turmele de lăcomia 
lupilor, au trecut de căderi de apă, care-şi precipitau spuma albă ca nişte 
cozi lungi de cal în prăpastia stâncoasă, au dat ocol unor ghețari, în care se 
deschideau crăpături adânci şi abisuri nepătrunse, şi au mers pe jos, 
ducându-și caii de dârlogi prin trecători înguste şi fără fund, până când, în 
cele din urmă, au trecut pe sub crestele ascuţite ale munţilor, iar, dincolo de 
un defileu abrupt, li s-a înfăţişat cetatea Ulipensului, înconjurată de ziduri 
care se înălţau în mijlocul unei întinse câmpii. 


Au ajuns la porţile cetăţii, când soarele încă nu apusese. Câteva care cu 
fin treceau peste podul întărit, fără ca ostaşii postați în micul turn de pază să 
le oprească din cale. Nici pe ei nu i-a întrebat nimeni nici de unde veneau, 
nici unde se duceau, deşi stareţul din Brinkdum le dăduse, la sugestia 
fratelui Rinaldo din Metz, un salvconduct adresat episcopului din 
Strasbourg, care să le îngăduie să intre şi să iasă fără nicio greutate din orice 
castel ori cetate, unde ar fi avut trebuinţă să ceară găzduire. 

Uliţele din Ulipens erau pustii la ora aceea a după-amiezii şi doar pe 
lângă piaţă au auzit ceva larmă, iar cavalerul Salietti a bănuit că o stârniseră 
marchitanii care proclamau cu zbierete virtuțile mofturilor pe care le 
vindeau pe rablagitele lor tarabe. 

Şi Grimpow a crezut la fel, dar spaima lui a atins delirul când au intrat în 
piaţă şi l-a văzut pe prietenul său Durlib, atâmând ca o sperietoare de ciori 
de o creangă din copacul spânzuraţilor, în vreme ce norodul se hlizea şi 
urla, pradă aţâțării şi nebuniei de a asista la spectacolul unei execuţii 
publice. Trupul aproape despuiat şi însângerat al lui Durlib se clătina ca un 
pendul, ochii încă deschişi se holbau, ieşiţi din găvane, iar limba îi atârna 
din gura căscată, de parcă râdea de călăi. Grimpow a închis ochii şi şi-a 
stăpânit spaima, strângând din pumni şi înfigându-şi unghiile în palme. 

— ÎI cunoşteai pe acest bărbat? a întrebat Salietti, năucit de plânsul care 
îl podidise atât de brusc pe scutierul lui. 

Cu foarte mare greutate a izbutit Grimpow să-i spună că bietul nenorocit 
pe care tocmai îl spânzuraseră era Durlib, care fusese pentru el ca un 
părinte, înainte de a fi rămas să trăiască în mănăstirea din Brinkdum. 

— Să plecăm de aici, nu-l mai putem ajuta cu nimic, a recunoscut 
Salietti, impresionat de durerea lui Grimpow. 


Băiatul nu se simţea în stare să se clintească din loc, oricât l-ar fi împins 
dorinţa să pună mâna pe spada lui Salietti şi să dea pinteni calului, 
năpustindu-se asupra norodului care nu se mai oprea din urlete şi hâhâieli, 
în faţa macabrului leş neînsufleţit al prietenului său. 

— Hai, Grimpow, bănuiesc că mai ai lucruri cu nemiluita să-mi 
istoriseşti, a pretins Salietti, trăgându-l pe Astro de dârlogi. 

Au ieşit din piaţă, au apucat-o pe o uliţă joasă şi cotită, apoi au trecut pe 
lângă o biserică ruinată. Mai încolo, pe o ulicioară îngustă, cu case scunde, 
pe a căror faţadă li se zarea limpede armătura din lemn, au dat de o 
cârciumă deschisă, unde o muiere slabă, cu chipul ciupit de vărsat, spală 
câteva ulcele din lut pe o tejghea slinoasă. Salietti a descălecat şi i-a cerut 
lui Grimpow să facă la fel. Apoi l-a luat pe Astro de dârlogi şi l-a legat 
alături de calul său şi de catârca încărcată cu armura de un belciug din fier, 
care atârna la intrare. 

Femeia i-a privit bănuitoare. Şi-a şters mâinile cu o cârpă şi i-a întrebat 
cum de nu stăteau în piaţă, să se bucure de spânzurătoare. 

— Toată cetatea s-a strâns acolo, dând târcoale leşului, precum corbii în 
căutarea stârvurilor, a zis. Li se pare că-i mare distracţie să priveşti cum mor 
alţii şi astfel uită că şi lor o să le vină rândul să dea socoteală Cerului, a 
adăugat, vorbind pe nas. 

Salietti i-a făcut semn lui Grimpow să se aşeze la o masă scundă de sub o 
fereastră şi i-a cerut femeii ceva rachiu. Apoi a întrebat: 

— Ce-o fi făcut omul acela, ca să-l execute cu atâta zarvă?! 

Femeii a părut să-i facă plăcere curiozitatea lui Salietti. 

— După câte ştiu, era beat de câteva nopţi, se fudulea ici şi colo că ar fi 
găsit comoara unui cavaler misterios, pe care îl aflase mort în munţi, lângă 
mănăstirea din Brinkdum, şi, când unul dintre ostaşii contelui a vrut să-l 
bage la zdup, şi-a scos spada din teacă şi unuia i-a tăiat o ureche, altuia un 
braţ şi, de parcă n-ar fi fost de ajuns, pe altul l-a ucis. Unii zic că nu era 
decât un lotru, care sosise la Ulipens în urmă cu câteva luni, azvârlind în 
dreapta şi-n stânga cu banii din argint bătuţi de acei slujitori ai diavolului 
cărora li se spune templieri şi că şi-a pierdut minţile, văzând că şi-a risipit 
averea cu atât de puţin minte şi cu şi mai puţin folos, a povestit femeia fără 
nicio emoție, umplând un păhărel cu rachiu. Apoi a ridicat capul, a făcut un 
semn către Grimpow şi a întrebat: Dar ce are băiatul? 

— Nu-i prea sunt boii acasă. Dar cu asta o să-şi vină iute în fire, a 
răspuns Salietti, împingându-i scutierului păhăruţul cu rachiu. 


Grimpow l-a băut fără niciun chef, neluându-şi gândul de la Durlib şi de 
la soarta lui nefericită, care îi jucase renghiul de a-i pune capăt vieţii sub 
copacul spânzuraţilor din Ulipens, chiar cel despre care vorbea el mereu. 
Avea neîntrerupt în faţa ochilor leşul care atârna din copac, ca într-un 
coşmar neţărmurit, se gândea cât de des îi prevestise Durlib despre cum 
avea să-i fie propria moarte, fără ca el să-l fi crezut, şi-şi amintea ce-i 
mărturisise în ziua când îl cunoscuse şi fugise cu el din taverna unchiului 
Felsdron: „Libertatea mă va ajuta doar să sfârşesc într-o zi spânzurat în 
piaţa unui sat mizerabil”. Şi Durlib nu se înşelase, deşi Grimpow nu putea 
pricepe ce i se putuse întâmpla, după ce plecase din munţi cu banii din 
argint şi giuvaierele cavalerului mort, pe care îl găsiseră în zăpadă. Lui 
Grimpow i-ar fi plăcut ca totul să se petreacă aşa cum îl vestise Durlib pe 
fratele Brasgdo, în ziua când fusese în mănăstire ca să-i dea de ştire că 
pleca, că avea să se ducă să vadă marea şi să afle dacă sirenele existau 
aievea. Dar visul lui frumos n-avea să mai fie niciodată cu putinţă. 
Grimpow îl cunoştea pe Durlib şi ştia că el se îmbăta adeseori şi stârnea 
încăierări şi certuri între victimele scornelilor lui, deşi niciodată nu-şi 
putuse închipui că avea să ajungă să-şi piardă şi minţile, după ce-şi pierduse 
giuvaierele şi banii din argint. 

Copleşit de toate gândurile lui, Grimpow a auzit că Salietti o întreba pe 
femeia cu faţa ciupită de vărsat dacă nu ştia vreun loc unde el şi scutierul lui 
să poată petrece o noapte şi să dea de mâncare la cai. 

— Caii şi catârca ar putea rămâne în grajd, iar, dacă Domniile Voastre 
vreţi, puteţi înnopta într-o odaie din pod. V-aş putea da şi ceva de-ale gurii 
pentru cină şi să-i fac o supă bună băiatului, că poate-şi mai vine în fire; 
rachiul nu pare să-l fi ajutat prea mult pe scutierul Domniei Tale. 

Gata să ia de bună oferta cârciumăresei, Salietti s-a uitat la Grimpow, 
trăgând nădejde că băiatul voia să mâie în acea noapte în cocioaba ei 
împuţită şi urât mirositoare. Grimpow a încuviinţat cu un gest uşor, dornic 
să rămână singur cu durerea lui şi să adoarmă cât mai iute, ca să şi-o 
ogoiască. 

Odaia din pod, de care pomenise cârciumăreasa, era o ghimirlie de sub 
acoperişul în ape, cu tavanul din bârne mucegăite, din pricina streşinilor, şi 
fără alte mobile decât o banchetă şi două paturi, la fel de tari ca duşumeaua. 
Spre norocul lui, Grimpow nici n-a pus capul jos, că a şi adormit buştean, 
de cum i-a adus cârciumăreasa o supă fierbinte cu crutoane şi usturoi, 


alături de două ouă prăjite. Nici nu şi-a mai dat seama că Salietti ieşise din 
odaie, de cum se băgase el în pat. 

A doua zi dis-de-dimineaţă, pe când Grimpow mai stătea încă supărat sub 
pătură, Salietti i-a povestit că, la căderea serii, pusese pe cineva să îngroape 
leşul lui Durlib, ca nu cumva să rămână atârnat în piaţă zile în şir şi să 
putrezească la voia întâmplării, ciugulit de corbi. Ca să-l convingă, îl plătise 
pe gropar cu două pepite şi apoi stătuse aproape întreaga noapte de veghe, 
aşteptând să rămână piaţa pustie, ca să poată tăia frânghia care atârna de o 
creangă a sinistrului copac al spânzuraţilor şi să ia apoi trupul neînsufleţit al 
lui Durlib, pentru a-l duce cu o căruţa la cimitirul despărţit de nişte 
cocioabe doar printr-un zid comun. 

După cum prinsese de veste, era clar că Durlib tot intra şi ieşea din 
cetatea Ulipens, gătit ca un cavaler şi dispus să-şi risipească banii la voia 
întâmplării, jucând zaruri şi cârti, matolindu-se prin cârciumi şi lupanare, 
stârnind certuri violente printre rivali. Povestea în care pomenea de un 
cavaler pe care îl găsise mort la vreme de iamă în munţii din împrejurimile 
mănăstirii din Brinkdum ajunsese şi la urechile episcopului; prevenit de 
fuga unui cavaler templier urmărit de inchizitorul Bulvar de Goztell, acesta 
îi trimisese pe ostaşii contelui de Ulipens să-l bage la temniţă, dar, chiar 
când să fie prins, Durlib îl omorâse pe unul dintre ei şi-i rănise grav pe alţi 
doi, apoi căzuse leşinat pe podea, copleşit de înverşunarea luptei şi de 
numărul soldaţilor din jurul său. Contele poruncise să fie pedepsit cu o sută 
de lovituri de bici şi spânzurat după aceea de copacul care le servea 
întotdeauna de eşafod când erau executaţi public ucigaşii şi lotrii din ţinutul 
Ulipens. 

Grimpow nu s-a putut împiedica să se simtă vinovat de moartea 
prietenului său. Dacă nu l-ar fi găsit împreună pe cavalerul mort în munţi, 
nu s-ar fi întâmplat nimic, la fel cum nu s-ar fi petrecut nimic nici dacă, în 
loc să fi rămas la mănăstire, el ar fi plecat cu Durlib către Strasbourg, aşa 
cum voia de când citise răvașul pecetluit găsit la cavalerul mort. Şi-a făcut 
reproşuri că îngăduise ca ei doi să se despartă şi că, din acea pricină, pe 
Durlib l-a biruit singurătatea şi şi-a căutat adăpost într-un trai nesăbuit, cu 
jocurile de noroc şi beţivănelile îngăduite de mica-i avere. Atunci, băiatul a 
vrut să scape de piatra cavalerului mort, pe care o purta atârnată la gât, căci 
i se părea că-i ca un blestem şi pricinuise deja moartea templierului, a 
stareţului din Brinkdum şi a bunului său prieten Durlib. Dar, în sinea lui 
Grimpow, ceva nu se grăbea să creadă că tocmai piatra pricinuise atâtea 


nenorociri. Băiatul a mai chibzuit şi că, dacă Salietti şi el ar fi ajuns la 
Ulipens mai devreme, poate că i-ar fi putut sări într-ajutor, dar, când i-a 
pomenit lui Salietti de ghinionul lor, spunându-i cu glas tare ce i se năzărise, 
cavalerul i-a răspuns: 

— Întâmplarea e un misterios joc de zaruri, aidoma celui care îl pasiona 
atât de mult pe prietenul tău Durlib. Un joc îndoielnic şi fără leac, pe care 
începem să-l jucăm de cum venim pe lume, în care ori de câte ori respirăm 
facem o nouă aruncare, fără să avem ştire dacă soarta va fi prielnica 
dorințelor, alegerilor, iluziilor sau viselor noastre. În acest joc înşelător şi 
fantastic, care ne face să uităm de temeri, fiece zi e un pas nou înainte, 
deoarece alegem numere cu ori fără noroc, chiar dacă orice strădanie de a 
ocoli capcanele sorții e la fel de nefolositoare ca bocetul la înmormântare. 

— Cel puţin bocetul e o mângâiere, a replicat Grimpow, pe când Salietti 
deschidea ferestruica, lăsând să intre în pod câteva raze de soare care, deşi 
sfioase şi palide, au izbutit să-i ia ochii lui Grimpow. 

— Atunci ce mai aştepţi, fă-o, plângi moartea prietenului tău până-ţi 
seacă ochii. Dar, când ai să sfârşeşti, gândeşte-te că trebuie să-ţi duci traiul 
mai departe şi bucură-te că prietenul Durlib va dăinui mereu viu printre 
aducerile tale aminte. 

Grimpow s-a ridicat din pat dintr-un singur salt, gata să coboare la 
grajduri şi să pregătească cei doi cai şi catârca pentru plecarea neîntârziată 
către cetatea Strasbourgului. 

— Mă duc să pun şeile pe cai, a rostit. 

— Aşteaptă o clipă, l-a oprit Salietti, ridicând braţul. Dacă ne continuăm 
drumul împreună, e de trebuinţă ca mai înainte să stăm de vorbă deschis, ca 
de la bărbat la bărbat, uitând că eu sunt cavalerul şi tu scutierul. De acum 
înainte, nu va mai fi între noi nicio deosebire, decât aceea care ni se pare 
nimerită ca să putem rămâne alături. 

Acestea fiind zise, a tăcut, înălţând sprâncenele întrebător, şi a aşteptat ca 
Grimpow să-i accepte propunerea. 

— Bine, s-a învoit Grimpow ceva mai însufleţit şi s-a aşezat pe pat. 

Salietti s-a aşezat în faţa lui şi l-a țintuit cu privirea. 

— Cine era, de fapt, prietenul tău Durlib? l-a descusut. 

Grimpow i-a zis că Durlib era fur şi şarlatan, i-a istorisit cum şi când îl 
cunoscuse, ca şi de ce îşi petreceau iernile în munţii din împrejurimile 
mănăstirii din Brinkdum. lar Salietti s-a arătat mulţumit cu lămuririle lui. 


— Şi de ce năzbâtii pomenea prietenul tău, în legătură cu un cavaler 
care-şi găsise moartea în munţi? l-a mai iscodit. 

Atunci Grimpow i-a pomenit de leşul pe care îl găsiseră în zăpadă şi de 
micuța comoară pe care o avea în desagi: banii din argint, giuvaierele şi 
podoabele, jungherele cu mânere încrustate cu safire şi rubine, răvaşul 
pecetluit şi sigiliul din aur; şi i-a mai pomenit şi de leşul cavalerului mort pe 
zăpada, care se făcuse nevăzut sub ochii lui atât de brusc şi de misterios. I-a 
lămurit şi cum izbutise să dezlege ciudatele semne ale răvaşului cifrat, i-a 
zis că Durlib şi el voiau să-l caute pe Aidor Bilbicum în cetatea 
Strasbourgului şi i-a istorisit toate cele întâmplate după sosirea la mănăstire 
a inchizitorului Bulvar de Goztell şi a ostaşilor regelui: fuga lui Durlib şi 
uciderea stareţului, ucenicia pe care şi-o făcuse în bibliotecă şi vorbele pe 
care le schimbase cu monahul centenar, lipsit de lumina ochilor Uberto din 
Alessandria, care de mai bine de două decenii stătea nemişcat în patul său 
de suferinţă. 

— Şi ce s-a ales de piatră? s-a repezit să-l tragă de limba Salietti. 

— Care piatră? a replicat Grimpow, făcând pe niznaiul. 

— Am jurat să nu ne ascundem nimic, i-a reproşat Salietti, încruntându- 
se şi, cu un gest, l-a poftit pe Grimpow să fie sincer. 

Grimpow a scos micuța piatră din punguţa de in pe care o purta atârnată 
la gât şi i-a întins-o. 

— Nuss foarte încredinţat că asta-i chiar o piatră, a observat, ca să-l 
lămurească de ce se codea. 

Salietti a luat piatra în mână, iar Grimpow a observat că ea nu-şi schimba 
culoarea, nici nu se făcea roşiatică şi strălucitoare, aşa cum se întâmplase 
când o atinsese el pentru întâia oara cu degetele. 

— Fratele Uberto din Alessandria mi-a povestit că ai găsit lapis 
philosophorm ori piatra filosofală a înţelepţilor, dacă preferi să-i spui aşa, a 
vorbit Salietti. 

— Fratele Uberto? s-a arătat Grimpow mirat, aducându-şi aminte că, la 
sosirea în mănăstire, Salietti îi pomenise că-l cunoştea pe monahul lipsit de 
lumina ochilor, dar şi că, în plus, soarele şi luna care-i blazonau scutul era 
semne alchimice neîndoioase, pe care niciun iniţiat nu le-ar fi trecut cu 
vederea. Atunci Domnia Ta... adică tu... tu, a bâiguit Grimpow, pe măsură 
ce ridica vocea ca să-şi arate supărarea, tu nu eşti un cavaler, ci un şarlatan, 
precum Durlib, un fecior de lele rău de gură, gata să mă ducă de nas. 

Salietti a izbucnit în hohote de râs. 


— Nu cred că-s mai pişicher ca tine, că doar nici tu nu mi-ai împărtășit 
ţelurile tale de taină. Dar nu-ţi face griji, am venit doar ca să-ţi dau o mână 
de ajutor. 

— Fratele Uberto a pus să fii chemat? l-a descusut Grimpow. 

— Fratele Rinaldo din Metz a trimis la mine un slujitor de încredere, cu 
un răvaş în care îmi cerea să vin la mănăstirea din Brinkdum, pentru ca de 
acolo să te întovărăşesc la Strasbourg. Fratele Uberto îi vorbise după mulţi 
ani de tăcere şi hotărâseră împreună că nu te puteai duce neînsoţit să cauţi 
taina învăţaţilor. Când ne-am întâlnit pe drumul care ducea la mănăstire, am 
ştiut pe loc că erai băiatul de care îmi vorbiseră ei, deşi nu-mi închipuisem 
că tu însuţi aveai să-mi uşurezi într-atât misiunea, mărturisindu-mi fără ocol 
că voiai să-mi fii scutier. 

— Şi de ce te-au ales ei tocmai pe tine? l-a tras de limba Grimpow, încă 
buimac. 

— Aşa cum ţi-am pomenit când ne-am cunoscut, şi nici că te-am minţit, 
părintele meu a fost prieten bun de-o viață cu monahul Uberto din 
Alessandria, cu care a împărtăşit multe găselniţe şi încercări alchimice, încă 
de pe când îi fusese discipol la Universitatea din Padova. Părintele meu 
obişnuia să vină cam o dată la doi ani să-l viziteze la mănăstire, după ce-şi 
pierduse lumina ochilor, iar eu îl însoţeam încă de când a început să-mi 
meargă mintea. Fratele Uberto şi fratele Rinaldo mă cunoşteau bine şi ştiau 
că eu studiasem la Padova şi la Paris, în ciuda vocației războinice şi a 
titlului de duce pe care l-am moştenit de la bunicul meu, Jacopo de Estaglia, 
după ce tata i-a refuzat moştenirea grevată de datorii. Întemeindu-se pe 
toate acestea, cei doi monahi au hotărât de comun acord că eram omul 
potrivit să te însoţească şi să te apere în călătorie. 

— Bănuiesc că ştii cel puţin câte ceva despre taina învăţaţilor, a pretins 
Grimpow, mulţumit că fratele Uberto şi fratele Rinaldo îl aleseseră tocmai 
pe Salietti, ca să-i ţină tovărăşie în călătorie. 

Salietti s-a ridicat în picioare şi a privit prin ferestruica la cerul azuriu din 
cetatea Ulipensului, tot răsucind misterioasa piatră între degete. 

— Nu mult mai multe decât tine. Ai enigmaticul răvaș? l-a iscodit. 

Grimpow a deschis un buzunăraș ascuns în cusăturile pieptarului, a scos 
răvașul îndoit al cavalerului mort în munţi şi i l-a întins. Salietti l-a privit 
îndelung şi a trecut piatra peste el, de parcă aştepta să priceapă ciudatele 
semne scrise acolo. 


— E de necrezut că i-ai putut înțelege de unul singur limbajul cifrat, a 
murmurat gânditor, dându-şi seama că nu izbutea să dezlege spusele 
răvaşului, cu toate că ţinea piatra magică în mână. 

Grimpow s-a mărginit să dea din umeri, iar apoi a limpezit: 

— Piatra mi-a îngăduit să-l dezleg, de asta chiar că-s încredinţat, dar să 
nu mă întrebi de ce, căci n-aş şti ce să-ţi zic. 

— Şi eşti încredinţat că asta spune, l-a ademenit Salietti. 

— „Pe cer stau bezna şi lumina. Aidor Bilbicum. Strasbourg.” îl ţin minte 
încă de când l-am citit pentru întâia oară. Bănuiesc că fratele Rinaldo ţi-a 
pomenit de faptul că, de când am aflat piatra, am harul rar întâlnit al 
limbilor, oricât de vechi ar fi ele. 

— Mi-a pomenit ceva de toate astea, dar e greu de crezut că un minereu 
atât de neînsemnat ca acesta poate opera înlăuntrul tău asemenea miracole, 
a răspuns Salietti, dându-i înapoi piatra şi răvașul. 

— Fratele Rinaldo e încredinţat că bărbatul mort în munţi era un cavaler 
al Ordinului 'Templierilor şi că piatra lui e parte din taina pe care cei nouă 
cavaleri templieri au descoperit-o în Templul lui Solomon din Ierusalim în 
urmă cu două veacuri şi pe care mai târziu au dus-o cu ei în Franţa, 
ascunzând-o în cine ştie ce loc neştiut de nimeni. 

— E cu putinţă, a încuviinţat Salietti fără prea mare convingere. Dar 
tocmai aşa ceva trebuie să prindem noi de veste. 


Cârciumăreasa le-a arătat unde puteau afla un prăvăliaș de ţesături, ca să- 
şi poată lua în locul bietelor lor haine unele veşminte mai potrivite cu 
noblețea ducelui de Estaglia şi a scutierului său. Salietti i-a răsplătit 
bunăvoința şi ospeţia cu o pepită din aur, iar femeia le-a dat rest câţiva bani 
din argint, după ce i-a sărutat mâna lui Salietti, ca pe moaştele îmbălsămate 
ale unui sfânt făcător de minuni. 

Gătiţi cu cizme elegante, cu cingători, cămăşi, pantaloni strâmţi din piele 
şi pieptare atât de strălucite, de la soarele care le lumina paşii pe uliţă te 
puteai uita, dar la ele ba, s-au dus la cel mai vestit armurier din Ulipens, un 
bărbat scund şi îndesat, cu chipul la fel de unsuros şi de lucios ca chelia, 
căruia toţi îi spuneau meşterul Ailgrup. 

— Fii binevenit, domnul meu! i-a urat meşterul Ailgrup, îndoindu-şi cu 
mari strădanii trupul rotofei într-o adâncă plecăciune. Spune-mi Domnia Ta 
cu ce v-aş putea fi de folos, iar eu am să fac tot ce-mi va sta în putinţă ca să 
vă mulţumesc. 


Salietti a răspuns curtenitoarei bunăvoinţe a meşterului armurier cu o 
uşoară înclinare a capului. 

— Am trebuinţă de o armură de cea mai bună calitate, ca să pot lua parte 
la turniruri, a cerut, plimbându-şi privirea peste o grămadă de armuri de o 
mare frumuseţe, care, cu plăcile lor netede şi lustruite, stăteau atârnate pe 
mari panoplii din catifea roşie, rezemate de pereţi. Grimpow rămăsese cu 
gura căscată la bogata colecţie de spade, care se odihnea în mai multe 
vitrine din cristal, când Salietti şi-a ridicat braţul, arătând o armură 
întocmită din uşoare plăci de oţel, care străluceau precum razele unei luni 
argintate. Coiful avea în vârf un soare, din care atârna un panaş gălbui ca un 
şuvoi de aur, prevăzut cu o vizieră încovoiată, cu răsuflători mari. 

— Fii Domnia Ta încredinţat ca ai nimerit la cel mai bun atelier de 
armuri din Ulipens. Cuirasele noastre din oţel sunt admirate nu numai 
pentru că pot să-l ajute pe cavalerul care poartă una dintre ele să nu fie 
atins, dar şi ca vrednice opere de artă. 

— Arată-mi armura de colo, meştere Ailgrup. Pare cea mai solidă şi mai 
uşoară pentru turniruri, a poruncit Salietti fără ocolişuri, făcând semn spre o 
panoplie. 

— Nu încape nicio îndoială că Domnia Ta ştie foarte bine după ce umbla, 
seniore... s-a întrerupt meşterul armurier. 

— ... Salietti, Salietti de Estaglia, dar, dacă doreşti, îmi poţi spune duce, 
a recunoscut Salietti fără aroganță. 

— Seniore Salietti, dacă ai Domnia Ta de gând să iei parte la turnirurile 
castelelor din Alsacia, armura pe care ai ales-o te va ajuta să obţii gloria 
victoriei. Vei fi admirat de toate domniţele şi invidiat de cei mai curajoşi 
cavaleri, a pretins linguşitor meşterul Ailgrup. Îţi spun eu că în toată cetatea 
Ulipensului n-o să dai Domnia Ta de nicio altă armură mai osebită şi mai 
înnoitoare, ușoară precum pana şi trainică precum diamantul, a mai adăugat, 
apoi a luat o prăjină înaltă care avea în vârf un cârlig şi a desprins una după 
alta plăcile armurii alese de Salietti. 

Le-a pus pe o masă mare, descriind amănunţit virtuțile fiecărei piese a 
armurii, începând cu coiful care apăra capul şi viziera ce acoperea chipul, 
continuând cu apărătoarea bărbiei, care acoperea şi gura, cu grumăjerul care 
acoperea gâtul şi ajungea pe piept, cu brasardele şi terminând cu 
apărătoarele pentru mâini şi picioare. O adevărată harababură de piese, 
curele şi armături, pe care Grimpow, ca scutier, trebuia să le ştie pe dinafară 
atunci când avea să-l ajute pe Salietti să-şi îmbrace armura de cavaler, în 


vederea vreunui turnir. În vreme ce punea cu răbdare şi grijă fiecare piesă a 
armurii pe trupul lui Salietti, iar Grimpow nu pierdea niciun amănunt al 
îndemânării de care dădea dovada, meşterul Ailgrup l-a întrebat: 

— Domnia Ta ai de gând să te alături oştii lui Figiieltach de Vokko? 

Salietti şi Grimpow s-au uitat unul la celălalt, fără să priceapă. 

— Oştii lui Figiieltach de Vokko? s-a mirat Salietti, şovăielnic. 

— Văd că încă n-a ajuns în Italia zvonul războiului, a zis meşterul 
Ailgrup, vorbăreţ ca un bărbier. 

— Trebuie să-ţi mărturisesc că nu, şi, după câte ştiu, heralzii lui 
Figiieltach de Vokko n-au anunţat decât ca se vor ţine turnirurile castelelor 
din Alsacia, pentru a face cunoscute, ca în fiece an, serbările primăverii şi 
a-i pofti pe toţi cavalerii din nordul Italiei, care doresc, să participe la 
faimoasele lor turniruri, a cuvântat Salietti. 

Meşterul Ailgrup a coborât tonul, ştiind că vorbele lui vor trezi interesul 
nobilului său muşteriu. 

— Stăpâne şi duce de Estaglia, e mai bine să fii Domnia Ta prevenit. 
Anul acesta luptele dintre cavaleri nu-s decât pretextul de a întruni în 
fortăreaţa hrăpăreţului baron Figiieltach de Vokko pe toţi cavalerii de pe 
lume, pentru a le cere să se unească negreşit în vederea noii lui cruciade. 

Vorba „cruciadă” a răsunat în mintea lui Grimpow şi l-a făcut să 
ciulească urechile, dar meşterul armurier vorbea atât de încet, că abia de-i 
putea auzi vocea, amestecată în răstimpuri cu sunetul îndepărtat al 
ciocanelor care loveau în metalul de pe o nicovală. 

— Oare Figiieltach de Vokko are de gând să se pună în fruntea unor noi 
oşti, ca să recucerească Ţara Sfântă? a întrebat Salietti, nevenindu-i să-şi 
creadă urechilor. 

Un chiţcăit mitocănesc s-a desprins de pe buzele groase ale meşterului 
Ailgrup. 

— O, nu, seniore Salietti! a zis. De data aceasta, cruciada nu-i îndreptată 
împotriva necredincioşilor din Orient, ci contra ereticilor aflaţi în castelele 
din Cercul de Piatră, care se află dincolo de fruntariile care despart 
pământurile lui Figiieltach de Vokko de Germania. A făcut o pauză, ca să 
aplice forţat o placă pe umărul drept al lui Salietti, a tras aer în piept de 
parcă se sufoca şi a continuat: După părerea celor cu care stau eu de vorbă, 
toţi cavaleri nobili, după cum vă puteţi închipui, ţinând cont de natura 
breslei mele, însuşi regele Franţei va fi de faţă la turniruri, şi acolo va 


proclama Sfânta Cruciada împotriva castelelor care îi apăra pe nelegiuiţii 
cavaleri templieri. 

La auzul vorbelor lui, Grimpow şi-a amintit tot ce-i istorisise fratele 
Rinaldo la mănăstirea din Brinkdum despre castelele aflate în Cercul de 
Piatră şi despre ospeţia pe care ducele Gulf şi credincioşii lui cavaleri o 
ofereau templierilor fugiţi din întreaga Franţă, după ce regele Filip cel 
Frumos hotărâse să-i urmărească. A trebuit să-şi muşte limba, ca să nu se 
bage în vorbă, uitând că umila-i condiţie de scutier neştiutor îl obliga să 
păstreze cea mai deplină tăcere. Dar Grimpow era încredinţat că Salietti n- 
avea totuşi să-şi ţină gura ca prostul, pierzând prilejul de a-l trage cât mai 
mult de limbă pe armurierul Ailgrup, profitând că era foarte curtenitor şi 
primejdios de indiscret. 

— Şi aici s-au băgat răzvrătiţii de templieri? Eram încredinţat că regele 
Filip abia terminase cu ei şi cu diabolicele lor erezii, după descinderea de la 
Paris, din urmă cu şase ani, a lămurit Salietti, aţâţându-l cum nu se putea 
mai bine pe meşterul Ailgrup să le istorisească toate câte le ştia despre 
războiul care era tot mai aproape. 

— De la Paris sosesc veşti — a admis armurierul şi a coborât atât de mult 
vocea, că Grimpow a trebuit să se apropie şi mai mult de Salietti, ca să audă 
tot ce zicea — veşti care dau de înţeles că Marele Maestru al templierilor, ca 
şi alţi preceptori şi comandori ai ordinului, a fost ars pe rug în faţa 
catedralei Notre-Dame şi că, înainte de a-şi da duhul, a aruncat un teribil 
blestem asupra papei şi a regelui Franţei, cărora le-a prezis că vor da ortul 
popii înainte de a se împlini anul. Se zvoneşte de aceea ca nu pe templierii 
fugiţi i-ar căuta regele Filip, ci taina pe care cei nouă cavaleri ai Templului 
lui Solomon au aflat-o acum două veacuri în Ierusalim, fiindcă numai ea s- 
ar putea opune împlinirii blestemului. 

— Şi ce-au de-a face castelele din Cercul de Piatră şi taina templierilor? 
l-a iscodit Salietti, făcându-se că n-o cunoştea, în vreme ce-şi potrivea 
armura, dând din mâini şi din picioare. 

Meşterul Ailgrup a luat coiful şi i-a ridicat viziera. 

— Unii bănuiesc că acei nouă cavaleri care au găsit tezaurul din Templul 
lui Solomon l-au adus în Franţa şi l-au ascuns în fortăreaţa construită chiar 
în inima rotundului pe care îl alcătuiesc castelele din Cercul de Piatră. Nouă 
cavaleri şi nouă castele cum nu se poate mai bine fortificate, a insinuat 
armurierul, făcându-i cu ochiul lui Salietti, pentru a-i atrage atenţia asupra 
dublului înţeles al vorbelor lui. 


— Înţeleg. Unde s-ar putea ascunde mai bine un secret atât de preţios şi 
de râvnit decât în cele nouă castele din Cercul de Piatră? l-a tras de limbă 
Salietti, ca să-i arate meşterului Ailgrup că-i pricepuse insinuările şi că 
întrebarea lui n-avea trebuinţă de niciun răspuns. 

Meşterul armurier a ridicat coiful şi i l-a pus pe cap lui Salietti, care, 
împodobit cu strălucitoarea-i armură de cavaler, era la fel de maiestuos cum 
trebuie că fusese în vremurile de demult primul duce de Estaglia. Apoi a 
ZIS: 

— Acuma, seniore Salietti, numai de Domnia Ta depinde în ce tabără 
hotărăşti să lupti, cu noua şi perfecta armură a Domniei Tale. 

Şi un surâs de răutăcioasă mulţumire i s-a desenat pe chip. 


Blestemul schivnicul 


Mai aveau câteva zile de drum, ca să ajungă la Strasbourg. Salietti ardea 
de nerăbdare să ia parte la turnirurile de primăvară convocate de Figiieltach 
de Vokko în fortăreaţa lui şi, din când în când, îşi privea noua armură, pe 
care catârca i-o ducea în spate, parcă prevăzând că plăcile din metal şlefuit, 
care străluceau sub razele soarelui ca aurul alchimiştilor de după cristalul 
alambicului, aveau să-i salveze viaţa. Vestea pe care i-o dăduse meşterul 
Ailgrup, cum că regele Franţei avea de gând să pornească la o cruciadă 
împotriva castelelor din Cercul de Piatră, nu înceta să-l neliniştească. Mai 
ales după ce aflase că taina învăţaţilor, pe care o căutau el şi Grimpow, ar fi 
putut sta ascunsă în fortăreaţa ducelui Gulf sau în oricare dintre celelalte opt 
castele din Cercul de Piatră, care o apărau, aşa după cum păreau să indice 
toate zvonurile. Salietti nu era într-atât de naiv încât să dea crezare tuturor 
vorbelor de clacă, dar spusele meşterului Ailgrip erau, cu toate acestea, 
pline de bun-simt: „Nouă cavaleri şi nouă castele”. Ce alt înţeles puteau 
avea decât acela că însuşi Regele Franţei avea să se pună în fruntea 
cruciadei îndreptate împotriva castelelor din Cercul de Piatră, dat fiind că 
legenda le socotea de necucerit. Şi dacă era aşa şi taina învăţaţilor stătea 
într-adevăr ascunsă într-unul dintre castele, care era semnificaţia pietrei 
misterioase care ajunsese în mâinile sale şi cine fusese cavalerul care îşi 
dăduse duhul în munţi şi al cărui leş se topise pe zăpadă, ca un spectru 
nevăzut? Şi, mai mult, ce înţeles avea misteriosul răvaş pecetluit şi cine era 
Aidor Bilbicum? Toate aceste întrebări luau cu asalt gândurile lui Grimpow, 
pe când cei doi prieteni călăreau tăcuţi peste câmpiile din Ulipens, până 
când Salietti şi-a oprit brusc calul şi a zis: 

— Socot că trebuie să începem cu începutul. 


Grimpow l-a oprit pe Astro şi l-a privit pe Salietti fără să priceapă ce voia 
să spună. 

— Nu te înțeleg. Vrei să ne întoarcem iar la mănăstirea din Brinkdum? l- 
a ademenit râzând. 

— Vorbesc de taina învăţaţilor. Căutăm ceva ce nu ştim ce-i, nici la ce-i 
bun, nici unde stă ascuns, a chibzuit Salietti cu glas tare, pornind iar la trap. 
— Sunt încredinţat că gândeşti nespus de inteligent, a şuguit Grimpow. 

— Dar ce ştim noi, în fond? a dedus Salietti, trecând cu vederea 
sarcasmul noului său prieten, iar întrebarea i-a plutit în văzduh, alături de 
şoimul care zbura în cercuri mari deasupra lor. 

— Păi, că avem un obiect misterios, în stare să facă minuni imposibil de 
lămurit, a insistat Grimpow asupra primii certitudini. 

— Un obiect misterios care-i aidoma unei pietre, a adăugat Salietti. 

— O piatră care poate avea vârsta omenirii, a continuat Grimpow. 

— Omenirea care a descoperit într-o zi înţelepciunea în lapis 
philosophorum, a spus Salietti, continuând ceea ce părea un naiv şi vesel 
joc de cuvinte, care se legau între ele tot mai iute, cu fiecare replică. 

— O înţelepciune pe care au cultivat-o înţelepţii. 

— Înţelepţii care şi-au păstrat învăţăturile în secret. 

— Un secret pe care, acum două veacuri, l-au aflat cei nouă cavaleri. 

— Cei nouă cavaleri care au fondat Ordinul 'Templierilor. 

— 'Templierii pe care regele Franţei i-a urmărit acum şase ani ca pe nişte 
fugari nelegiuiţi. 

— Fugari care s-au retras în castele din Cerc. 

— Castelele din Cerc, către care se îndrepta cavalerul mort. 

— Cavalerul mort, care fugea de inchizitorul Bulvar de Goztell, având la 
el un sigiliu din aur, o piatră misterioasă şi un pergament. 

— Pergament care conţine un mesaj. 

— Mesajul care vorbeşte de Aidor Bilbicum şi de cetatea Strasbourgului. 

— Cetatea Strasbourgului, către care ne vom îndrepta noi, după ce vom 
lua parte la turniruri. 

— 'Turniruri pe care le-a convocat Figiieltach de Vokko, pentru ca regele 
Franţei să proclame o nouă cruciadă. 

— Cruciada prin care aspiră să pună mâna pe taina învăţaţilor. 

— Taina ce are de-a face cu piatra noastră, e taina pe care şi noi o căutăm 
şi despre care bănuim că o găzduiesc cele nouă castele din Cerc. 


— Cercul pe care, cu jocul nostru de cuvinte, tocmai l-am închis, 
limpezind cât de puţin ştim şi cât de mult nu ştim încă, a îndrugat Grimpow 
şi amândoi s-au pus pe râs cum niciunul din ei nu-şi mai amintea s-o fi făcut 
de multă vreme. 


Câmpia Ulipensului era acoperită cu podgorii întinse şi cu ogoare 
cultivate cu grâu, iar cătunurile îi împestriţau peisajul, înşirate cum erau pe 
malurile unui râu mare, care o străbătea în zigzag, trecând printre copaci ca 
un şarpe lung de apă, în mişcare. La cele două capete ale zării, terenul se 
vălurea în coline uşoare, pe culmile cărora se înălţau mici castele din piatră 
roşiatică, care de departe păreau nişte leneşi şi somnoroşi paznici ai 
drumului. O grămadă de seniori din ţinutul Ulipens avea să ia parte, ca în 
fiecare an, la turnirurile organizate cu prilejul serbărilor primăverii la 
castelele din Alsacia, şi unii plecaseră de-acum către fortăreaţa lui 
Figiieltach de Vokko, însoţiţi de domniţele, de scutierii şi de slujitorii lor, 
ducând cu ei corturi, arme şi stindarde. Grimpow şi Salietti n-aveau, cu 
toate acestea, prea mult calabalăc, iar alaiul lor era alcătuit doar din catârca 
împovărată cu armura, scutul, stindardul şi harnașamentul de sărbătoare al 
calului, pe care apărea blazonul ducelui de Estaglia. 

S-au oprit la o răscruce de drumuri, care se îndreptau spre cele patru 
puncte cardinale şi plecau de la un schit fără caraulă şi fără porţi, care 
servea de loc de rugăciune drumeţilor şi pelerinilor. Era o biserică mititică 
şi alungită, cu un portic arcuit, sprijinit pe două coloane rotunde. Lângă 
schit erau un puț şi o adăpătoare pentru cai. Bătrânul schivnic care avea 
grijă de capelă stătea la soare pe o bancă din piatra, ţinând în mâna stângă 
un bâţ lung şi îndoit la un capăt, ca un toiag, iar mâna dreaptă o avea 
retezata chiar din încheietură. 

Bătrânul schivnic le-a surâs când i-a zărit, arătându-și singurul dinte care- 
i mai rămăsese. Purta o sutană lungă şi zdrenţuită din dimie, încinsă pe talie 
cu un brâu din cârpă, era descult şi părea să fie mai curând nebun decât 
înţelept. 

— Fugiţi, fugiţi, acum că mai aveţi vreme să scăpaţi de mânia 
Atotputernicului, fii blestemaţi ai diavolului, ori intraţi în sfântul schit şi 
puneţi-vă în genunchi în faţa crucii martiriului, implorând de la divina 
îndurare a Domnului iertarea păcatelor voastre! a zbierat, în vreme ce 
Grimpow şi Salietti îşi duceau caii la adăpătoare, ca să le dea de băut. 


Bătrânul schivnic s-a sculat în picioare şi, ridicându-şi toiagul către cer, 
şi-a continuat litania, urlând în gura mare şi privindu-i sfidător. 

— Trâmbiţele Apocalipsei răsună în Cer, iar pe Pământ viermii se sucesc 
sub morminte, ca să scape de lumina ce vede totul! Focul gheenei e gata să 
vă ardă sufletele! Veţi arde cu toţii în focul gheenei! Trădători ai credinţei! 
Sclavi ai dezmăţului! Slujitori ai necumpătării şi ai zgârceniei! Ascultaţi 
vocea Judecăţii de Apoi! Secera morţii va face ca aroganţa voastră zeiască 
să se ducă de-a berbeleacul în tină, iar copitele cailor vor trece peste 
capetele voastre! La nimic n-au să vă mai servească lăncile şi spadele 
voastre! Profeţiile se vor împlini! Căiţi-vă şi rugaţi-vă odată cu mine! a 
încheiat şi s-a pus în genunchi în faţa lor, într-un extaz prefăcut, în vreme ce 
scuipa printre buze vorbe de neînțeles. 

Salietti i-a aruncat o privire îndurătoare bătrânului schivnic şi i-a şoptit 
lui Grimpow: 

— Joacă întreaga comedie a falsului profet doar ca să primească o 
pomană grasă. 

Cândva, şi Grimpow se prefăcuse împreună cu Durlib că era orb sau 
ciung, ca să primească de pomană la porţile bisericilor sau prin pieţe, aşa că 
ştia prea bine că, din pricina sărăciei şi a foamei, numeroşi potlogari şi 
haimanale hălăduiau morţi de foame pe drumuri şi prin sate şi nu pregetau 
să recurgă la orice şiretlic sau viclenie, ca să poată duce la gură un coltuc de 
pâine. Dar în privirea pierdută a schivnicului lui Grimpow i s-a părut că 
întrezărea o tristeţe pe lângă care toate celelalte mizerii păreau fleacuri. 

— Nu cu noi vorbea, a lămurit. 

Salietti s-a uitat de jur-împrejurul lor. 

— Atunci cu cine? Aici nu mai sunt decât caii şi catârca. 

— Le vorbea cavalerilor templieri. Poate că, în delirul lui, ne-a confundat 
cu ei. 

— Ce te face să crezi aşa ceva? l-a descusut Salietti mirat. 

— Vorbele pe care le-a îndrugat. 

— Nu ştiu ce vrei să spui. A îndrugat ce-ar spune oricare profet al 
Apocalipsei. 

— A vorbit de toate relele de care au fost acuzaţi cavalerii templieri, 
pentru a fi condamnaţi ca eretici, a adeverit Grimpow, entuziasmat de 
propriile judecaţi. De-aia, când ne-a văzut, ne-a sfătuit să fugim, că încă 
mai avem vreme să scăpăm de persecutii, şi de-aia vorbea de fiii blestemaţi 
ai diavolului, de viermii care se ascund, ca să scape de lumina ce vede totul, 


de focul gheenei în care au să le ardă sufletele, de trădătorii credinţei, de 
sclavii dezmăţului, de slujitorii necumpătării şi ai zgârceniei, de moartea 
care va face ca aroganţa lor zeiască să se ducă de-a berbeleacul în tină şi de 
caii care vor trece peste capetele lor, căci la nimic n-au să le mai servească 
lăncile şi spadele, l-a lămurit. 

Pe Salietti l-a năucit precizia interpretării. 

— Ai dreptate, Grimpow, templierii au fost acuzaţi că-l adorau pe diavol, 
că se ascundeau sub pământ ca viermii, ca să-şi împlinească riturile la 
adăpost de ochii Domnului Dumnezeu Atoatevăzătorul, că au trădat 
credinţa şi au păcătuit dezmăţându-se şi comiţând obscenităţi între ei, că au 
îmbucat carne în post şi au adunat bogaţii până au ajuns să se creadă egalii 
zeilor. 

— Şi-i adevărat că i-au zdrobit înşişi papa şi regele care, precum caii lor, 
înainte le arătau supunere, a adăugat Grimpow, dar mai apoi lăncile şi 
spadele nu i-au ajutat să se salveze de la arderea pe rug. 

Grimpow a descălecat de pe Astro, l-a lăsat să se adape şi s-a apropiat de 
moşneagul care rămăsese în genunchi în faţa lor, cu privirea pierdută în 
zare. L-a ajutat să se ridice şi a mers alături de el până la banca din piatră de 
lângă schit. Nu departe, un dud îşi întindea umbra uriaşă pe pământ, iar 
printre crengile lui se auzea ciripitul vioi al pasărilor. 

— Care-i numele Domniei Tale? l-a iscodit Grimpow pe bătrânul 
schivnic. 

— Ce-ţi pasă de numele meu?! a replicat acesta fără niciun chef. 

Când l-a ajutat să se aşeze pe bancă, Grimpow a observat că moşneagul 
avea sub ceafă o cruce ovală, făcuta cu fierul roşu, aidoma celei zărite pe 
pelerina albă şi pe spada fratelui Rinaldo din Metz, în grota de sub 
pământul mănăstirii. 

— Eşti cavaler templier? l-a tras de limbă. 

— Dar ce, mai există încă Ordinul Templierilor? a răspuns moşneagul 
privind în gol. 

Grimpow s-a aşezat lângă el şi i-a privit ciotul mâinii drepte: o grămadă 
de piei zbârcite şi putrede. 

— Cum ţi-ai pierdut Domnia Ta mâna? a insistat Grimpow. 

— Ei mi-au tăiat-o, ca să nu mai pot pune nicicând mâna pe spadă, a 
răspuns moşneagul. 

Salietti s-a apropiat tăcut şi a rămas în picioare în faţa lor, cu spatele la 
soarele care începea să coboare spre asfinţit. Grimpow i-a făcut semn cu 


ochii să nu-i întrerupă, şi el a încuviinţat. 

— Cine-s ei? a continuat să-l iscodească. 

— Călăii regelui Franţei, i-a limpezit moşneagul. 

— Te-au torturat? 

Moşul a încuviinţat umilit. 

— Nu ne-am putut apăra. Au intrat în zorii zilei în Turnul Templierilor 
din Paris, ca vulpile în ogradă, ne-au prins pe toţi, ne-au luat hrisoavele şi 
comorile. Acum n-a mai rămas nimic, doar hoiturile făcute scrum ale 
sutelor de templieri care au ars pe ruguri, şi nici măcar n-au fost îngropaţi în 
Ţara Sfântă, cum ar fi dorit. Bătrânul schivnic vorbea singur, purtat de valul 
tristelor lui aduceri aminte, iar Grimpow l-a lăsat să continue: Pe mine m-au 
despărţit de ceilalţi şi m-au băgat într-o temniţă doldora de apă şi de 
şobolani, unde am stat închis, fără să văd lumina zilei, ani la rând, supus la 
cele mai oribile chinuri. Spuneau că eu ştiam lucruri pe care ei doreau să le 
afle şi că erau dispuşi să mi le smulgă cu cleştii Inchiziției. 

— Şi cum ai izbutit să scapi din captivitate? 

— La un moment dat, au crezut că eram destul de nebun, pentru ca 
nimeni să nu mă mai creadă, iar inchizitorul Bulvar de Goztell, al cărui 
majordom fusesem pe când era în Ordinul 'Templierilor, s-a hotărât să se 
poarte frumos cu mine şi m-a lăsat să scap, după ce le-am dat ce voiau. De 
atunci, am tot mers la voia întâmplării, până am găsit adăpost aici, în schitul 
părăsit şi fără alt stăpân decât pelerinii, şi aici am să-mi aştept sfârşitul 
zilelor, a cărui sosire o doresc aşa cum pustia doreşte apa ploii, a mărturisit 
cu voce slabă. Au proferat împotriva noastră cele mai grele calomnii care se 
pot închipui şi ne-au ucis fraţii doar pentru că voiau să ne afle taina. 

Salietti a sărit în sus, de parcă un fulger i-ar fi cutremurat trupul, dar nici 
n-a clipit. 

— Despre ce taină vorbeşti Domnia Ta? a iscodit. 

— Despre taina de care legenda dă de înţeles că au găsit-o cei nouă 
cavaleri la Ierusalim, înainte de a fonda Ordinul Templierilor, acum mai 
bine de două sute de ani. 

Salietti nu-şi clintea privirea de la Grimpow, căci se temea ca nu cumva 
bătrânul schivnic să recadă în starea de nebunie de dinainte. 

— Bănuiesc că Domnia Ta o cunoşteai, l-a ademenit Grimpow. 

— Nu, a grăit, şi apoi a tăcut de parcă nu mai voia să pomenească de 
aduceri aminte care îi pricinuiseră nespus de multe suferinţe. 

— Vrei să zici că nu există nicio taină? a intervenit Salietti. 


— Vreau să limpezesc că acei nouă cavaleri templieri n-au aflat nicio 
taină, ci doar s-au mărginit să ducă ceva de la Ierusalim la Paris, din 
însărcinarea unei societăţi secrete a învăţaţilor, în schimbul unor mari sume 
de bani. N-au avut decât misiunea de a apăra de atacurile musulmanilor 
preţiosul conţinut al unui misterios chervan şi de a-l face să ajungă negreşit 
în Franţa. Nici măcar nu ştiau ce duceau. Nimeni n-a ştiut-o niciodată. 

Salietti a părut dezamăgit de răspunsul bătrânului cerşetor, dar spusele lui 
adevereau bănuielile lui Grimpow că în munţi nu răposase un templier, ci 
un învăţat urmărit. 

— Şi cum ai ajuns Domnia Ta să ştii aşa ceva? 

— În fortăreaţa templierilor din Paris existau vechi pergamente care 
adevereau acest lucru: scrisori, înţelegeri, chitanţe. Fusesem numit 
custodele lor, până când m-au torturat şi le-am mărturisit unde stăteau 
ascunse. 

— Pe aceste pergamente apărea şi numele societăţii secrete a învăţaţilor? 
l-a tras de limba Salietti, uimit de întâlnirea lor întâmplătoare cu bătrânul 
schivnic. 

— Ouroboros, a rostit, distrându-se cu pronunţarea cuvântului. 

„Da!“ a strigat Grimpow în sinea lui şi a văzut cum ochii lui Salietti se 
făceau cât cepele, de parcă ştia la fel de bine ca el despre ce vorbea bătrânul 
schivnic. 

— Vorbeşti de şarpele care îşi muşcă vârful cozii? l-a descusut Grimpow. 

Bătrânul a făcut semn că da. 

— Şi Domnia Ta ai ajuns să cunoşti vreun învăţat din societatea secretă? 
a continuat. 

— Nimeni nu-i cunoaşte, sunt la fel de nevăzuţi ca fantomele. Pot fi 
oriunde şi trec neobservaţi şi de către ochii cei mai buni. Sunt ca umbrele, 
ca spectrele tăcute. 

— În actele pe care Domnia Ta ai ajuns să le vezi se vorbea cumva de 
locul unde stă ascunsă taina învăţaţilor? l-a iscodit Salietti. 

— Nu, pergamentele vorbeau doar de-o simplă înţelegere comercială 
între cei nouă cavaleri şi enigmatica societate numită Ouroboros. Despre 
taina ei se spun istorii cu ghiotura, dar nimeni n-a dat încă de ea, nici n-a 
prins de veste despre ce-i vorba, nici unde stă ascunsă. 

— Atunci de ce-o caută regele Franţei? l-a iscodit Grimpow. 

— E încredinţat că, de-o afla, nicio putere de pe tot Pământul nu se va 
mai putea pune cu a lui şi că va ajunge nemuritor, conjurând astfel 


blestemul pe care Marele Maestru Jacques de Molay l-a proferat de pe rug 
înainte de a-şi da sufletul. Eu ştiu că şi voi căutaţi taina, v-am citit 
gândurile. Mulţi o caută de veacuri, şi tot mulţi sunt şi cei care şi-au pierdut 
viaţa străduindu-se s-o afle. Toţi au uitat de vechiul blestem, dar acesta-i 
lângă noi, pândind ca o fiară în beznă şi aşteptând să-i devoreze neîndurător 
pe curioşii care se încumetau să-i tulbure somnul veşnic. 

— Blestemul? Domnia Ta vorbeşti de blestemul proferat de Marele 
Maestru al Ordinului Templierilor? a întrebat Salietti. 

Bătrânul schivnic a căscat ochii şi şi i-a dat peste cap, până nu i s-a mai 
văzut decât albul lor. 

— Nu, blestemul despre care vă vorbesc e la fel de bătrân ca vremea. 
Blestemaţi fie cei care se vor încumeta să-i pătrundă miezul, căci porţile pe 
care vor izbuti să le întredeschidă se vor închide pe veci în urma lor! a 
strigat şi a continuat să privească în gol. 

Salietti şi Grimpow s-au întrebat, fiecare în sinea lui, acelaşi lucru, 
despre cum, oare, ar putea găsi taina învăţaţilor, iar bătrânul schivnic a părut 
să-i înţeleagă fără să fie nevoiţi să spună vreo vorbă. 

— Dacă vreţi să ajungeţi la ea, va trebui să învăţaţi să interpretaţi 
limbajul pietrei, a răspuns fără să se uite la ei. 

— Domnia Ta vorbeşti de piatra filosofală, de lapis philosophorum? l-a 
tras de limbă Grimpow. 

Dar bătrânul schivnic a mijit ochii şi a-nceput să bâiguie un ciubăr de 
vorbe fără niciun înţeles, de parcă ar fi intrat într-o transă care curând avea 
să-l readucă la vechea-i nebunie, din care, poate — a socotit Salietti — nici nu 
ieşise vreodată. 

Apoi s-a ridicat în picioare şi, sprijinindu-se în toiag, s-a îndreptat către 
biserică, strigând iar la ei: 

— Fugiţi, fugiţi, acum că mai aveţi vreme să scăpaţi de mânia 
Atotputernicului, fii blestemaţi ai diavolului, ori intraţi în schitul sfânt şi 
puneţi-vă în genunchi în faţa crucii martiriului, implorând de la divina 
îndurare a Domnului iertarea păcatelor voastre! 

Grimpow şi Salietti i-au zărit umbra intrând pe porticul bisericii, ca într- 
un tunel fără timp, iar vocea i s-a stins în tăcere la fel cum ziua se topea în 
umbrele nopţii. 


Banditul cel sângeros 


La căderea nopţii, au mas pe un ogor înţelenit, întins şi necultivat, fără 
niciun fir de iarbă şi fără copaci, unde zarea celor patru puncte cardinale era 
o simpla linie dreaptă, care unea negrul cerului cu negrul capătului lumii. 
Toată bolta cerească se întrezărea ca o jumătate de sfera goală şi 
transparentă care, înălțată peste podiş, se pierdea în nesfârşirea 
firmamentului presărat cu stele. Luna nu se vedea şi totul fusese devorat de 
întuneric. N-au făcut focul, ci au îmbucat câţiva cârnaţi cam uscați, câteva 
coltuce de pâine cu brânză şi câţiva ciorchini de strugure, culeşi în cursul 
dimineţii din întinsele podgorii pe unde trecuseră. 

Constelaţiile clipeau deasupra lor, precum roiuri de licurici împietriţi 
brusc în neobositele lor zboruri nocturne. Salietti a pus o desagă sub capul 
lui Grimpow şi i-a acoperit trupul cu o pătură. O briză uşoară venea dinspre 
miazănoapte şi străbătea nevăzută câmpia, târând în trena ei foşnetul unor 
sunete nelămurite şi îndepărtate, care se întretăiau cu ţârâitul greierilor şi 
orăcăitul broaştelor din bălțile vecine. 

— Fratele Uberto din Alessandria mi-a zis că răspunsurile la întrebările 
despre taina învăţaţilor sunt dincolo de stele, şi-a amintit Grimpow, 
neluându-şi ochii de la frumosul şi imensul cer al nopţii din faţa lui. 

— Ei, asta-i aşa, o metaforă, un fel de-a zice, când vorbeşti de taina care 
învăluie tot ce nu ştim. Fratele Uberto era mare amator de dezlegat 
enigmele cosmosului şi ale materiei şi petrecea ceasuri la rând privind la cer 
şi înlăuntrul alambicurilor lui, doar le-o dezlega tainele. E firesc să creadă 
că răspunsurile la toate întrebările pe care noi, oamenii, le considerăm cu 
neputinţă se află dincolo de stele. Şi nu trebuie să te miri, Grimpow, şi 
Pământul nostru, pe a cărui țarină păşim, tot între stele îşi are obârşia, de 


acolo a venit acum milioane de veacuri, şi iată, încă mai e aici, parcurgând 
în fiecare zi, spre marea noastră mirare, parte din drumul lui în jurul 
Soarelui. Îmi amintesc că, pe când eram un băietan ca tine, părintele meu 
obişnuia să-mi spună că nimic nu-i mai misterios decât universul, iar eu mă 
uitam în fiecare seară la cer, precum mâţa în calendar, învățând să aflu locul 
lui Mercur, al lui Venus, Jupiter şi Saturn în constelaţiile Zodiacului şi 
imaginându-mi că într-o zi am să ajung stelele cu mâna, i-a mărturisit 
Salietti, împungând văzduhul cu Atena, de parcă astrul care clipea acolo 
sus, printre stele, ar fi fost ţinta strălucitoare a spadei lui. 

— Nu ştiu, s-a codit Grimpow, când am stat de vorbă în bolniţă cu fratele 
Uberto din Alessandria, mi s-a părut că el ştia mult mai multe decât mi-a 
împărtăşit despre piatra filosofală. 

— Nu ştiu la ce te referi, a şoptit Salietti. 

Grimpow a scos piatra şi s-a uitat iar la ea, ca şi cum o vedea pentru 
întâia oară. 

— Fratele Uberto ştia, pe nevăzute, că piatra era la mine. A ghicit că 
radia o lumină neobişnuită şi a putut-o vedea în ciuda orbirii, a lămurit. 

— Poate că n-a fost decât o simplă intuiţie, un har senzorial pe care l-a 
dobândit în noaptea adâncă a gândurilor lui, în decursul numeroşilor ani în 
care nu a văzut nimic. O grămadă de nevăzători au ajuns să aibă un auz atât 
de fin, că pot chiar auzi din depărtare paşii celei mai discrete şi mai tăcute 
pisici. 

— Socot că era ceva mai mult decât aşa ceva. Şi, dacă stau să chibzuiesc, 
aproape că-s gata să jur că fratele Uberto a fost unul dintre înţelepţii 
păstrători ai tainei care a învăluit lapis philosophorum. 

— De ce crezi asta? a întrebat Salietti, privind cu viu interes culoarea 
roşiatică pe care o căpăta treptat piatra pe care Grimpow o ţinea în mâna, 
sub nemărginitul firmament luminat de stele. 

— Când am stat de vorbă cu el, mi-a pomenit de lucruri cărora atunci nu 
le-am dat nicio însemnătate, dar pe care numai un învăţat din societatea 
secretă Ouroboros le putea şti. 

— Societatea aceasta e atât de veche, că poate nici nu mai există, a 
insinuat Salietti, lăsând să-i scape un căscat, care arăta cât de ostenit şi de 
somnoros era. 

— Ceva îmi spune că grupul ei de învăţaţi încă mai există pe undeva şi că 
fratele Uberto din Alessandria a avut mult de-a face cu ei. 


— Părintele meu îmi vorbea foarte adesea de el pe când eram copil, şi-a 
amintit Salietti, gânditor. S-au cunoscut la Universitatea din Padova, unde 
fratele Uberto preda filosofia şi astronomia, susţinând revoluţionara teza că 
universul e neţărmurit, contrazicând teoria aristotelică a sferelor şi 
geocentrismul lui Ptolomeu. „Monahul din Alessandria”, cum îi spunea 
părintele meu, susţinea sus şi tare că Pământul era rotund şi că toate 
planetele se roteau în jurul Soarelui, ceea ce i-a atras o ciurdă de duşmani în 
sânul Bisericii, care se îndârjea să susţină că Pământul era centrul 
universului şi că toate cerurile dădeau roată în jurul lui. A călătorit ani în şir 
prin Spania, unde a fost maestrul unor regi şi principi, a fost profesor la 
Universitatea din Paris, şi de acolo s-a dus în Anglia, ajungând să scrie la 
Londra peste cincizeci de lucrări din toate domeniile cunoaşterii. A mai 
călătorit şi prin Asia şi Africa, învățând toate limbile şi scrierile de pe acele 
meleaguri exotice, şi era gata să fie făcut bucățele, după ce a căzut în 
mâinile unor triburi sălbatice. Toţi îl considerau, fără nicio îndoială, un 
mare învăţat, dar, când a împlinit şaptezeci de ani, Sfântul Oficiu l-a acuzat 
de erezie, a fost dus la Roma şi judecat. Dacă nu s-ar fi dezis la vreme de 
propriile idei, să nu te îndoieşti că l-ar fi ars de viu pe rug la fel cum 
păcătoşii morţi ard pe veci în focul gheenei. Umilit şi ostenit, s-a retras la 
mănăstirea din Brinkdum, iar numele i-a căzut de atunci în cea mai neagră 
uitare, şi-a încheiat istorisirea Salietti cu un oftat adânc. 

După ce l-a ascultat pe Salietti, Grimpow a sărit de la locul lui şi s-a 
aşezat pe pământul înţelenit. 

— Fireşte! a exclamat în faţa privirii uimite a lui Salietti. Acuma mi-e 
limpede. 

Salietti s-a ridicat şi el în picioare şi l-a țintuit cu privirea. 

— N-oi fi având şi tu halucinaţii? a întrebat năucit. 

— Nu pricepi? Aceasta piatră a fost multă vreme în mâinile fratelui 
Uberto. Misiunea lui a fost s-o păstreze împreună cu sigiliul din aur al 
societăţii secrete a învăţaţilor, pe care-i gravat simbolul lui Ouroboros, dar, 
când a sosit clipa să i-o înmâneze discipolului său, pentru a-l face noul 
păstrător al secretului, Uberto a refuzat să se despartă de ea. Chiar el mi-a 
destăinuit în bolniţa mănăstirii, dar eu nu mi-am dat seama ce voia să zică. 
L-a ispitit dorul să obţină nemurirea înconjurat de bogății, aşa că a trădat 
principiile şi credinţele pe care înainte le respectase atât de straşnic. Apoi s- 
a căit şi a lăsat piatra pe făgaşul ei de taină. Dar zadarnic s-a străduit să facă 
alta aidoma ei în laboratorul său, cum aveau pretenţia alchimiştii, căci ştia 


că aşa ceva nu era cu putinţă. De aceea mi-a zis că piatra putea ajunge să 
mă omoare, aşa cum lui i-a stins lumina ochilor şi a minţii. 

— Poate că fratele Uberto s-a referit chiar la blestemul de care ne-a 
pomenit azi-dimineaţă bătrânul schivnic, a presupus Salietti. 

— Şi eu m-am gândit la fel. De când am găsit piatra, în jurul meu nu s-au 
petrecut decât nenorociri: moartea în munţi a cavalerului care o avea la el, 
despărţirea mea de Durlib, condamnarea lui la spânzurătoare, aşa cum îmi 
prezisese el dintotdeauna, uciderea stareţului din Brinkdum, războiul care se 
apropie de castelele din Cercul de Piatră, orbirea fratelui Uberto, a adeverit 
Grimpow, copleşit de atâta nefericire. 

— Dac-o iei aşa, va trebui să arunci asupra pietrei misterioase vina 
tuturor nenorocirilor care s-au abătut asupra omenirii, de când îşi duce traiul 
pe minunata noastră planetă, a replicat Salietti zâmbind. Cavalerul şi-a dat 
sufletul în munţi din pricina frigului. Stareţului din Brinkdum i-a spintecat 
gâtul un zbir al inchizitorului Bulvar de Goztell, ca să nu poată pomeni 
nimănui că papa şi regele Franţei au de gând să afle taina învăţaţilor, 
prietenul tău Durlib a dat ortul popii în spânzurătoare, precum se temea, 
pentru că ăsta-i cel mai probabil sfârşit al lotrilor care îi omoară cu propria 
spadă pe ostaşii nobililor, fie chiar şi pentru a se apăra, iar războiul care se 
anunţă e numai rodul nemăsuratei ambiţii a unor seniori puternici, cum sunt 
regele şi baronul Figiieltach de Vokko. Cât priveşte orbirea fratelui Uberto, 
ea a fost doar un accident, şi nu piatra ta, ci cioburile alambicului său l-au 
lipsit de lumina ochilor. Nu-i niciun blestem în spatele tuturor acestor 
întâmplări, care s-ar fi petrecut şi dacă tu nu găseai piatra. 

— Poate că ai dreptate şi că totul e rodul hazardului, dar bănuiesc că o 
urmă de adevăr tot e în spusele bătrânului schivnic despre blestemul care îi 
urmăreşte întreaga viaţă pe cei care se încumetă să caute esenţa misterului. 

— Judecând după neîndoioasa lui nebunie, eu nu socot că poate fi 
adevărat ceva din ce-a grăit schivnicul despre blestem, templieri şi 
societatea secretă a învăţaţilor, numită Ouroboros. Probabil că a auzit 
pomenindu-se de legendele şi închipuirile pe care le istorisesc trubadurii 
prin pieţele satelor şi, în delirul lui, le-a dat crezare, ca şi cum ar fi fost într- 
adevăr neîndoioase, a şoptit Salietti, apoi s-a culcat iar, cu ochii la stele. 

— Eu nu cred să ne fi minţit, şi-a dat cu părerea Grimpow. Ouroboros e 
marca sigiliului din aur şi a pecetei de pe pergamentul pe care l-am aflat 
asupra cavalerului mort în munţi, iar bătrânul schivnic avea arsă pe ceafa cu 
fierul roşu crucea octogonală a templierilor, de asta sunt încredinţat. 


— Ai văzut-o cu ochii tăi? De ce nu mi-ai pomenit de acest amănunt? a 
întrebat Salietti şi s-a ridicat iar în picioare. 

— Bănuiam că ai văzut-o şi tu. Iar ciotul oribil pe care îl avea la mâna 
vorbea singur de torturile la care fusese supus. 

— Da, călăii Inchiziției şi-au câştigat o binemeritata faimă de ucigaşi, iar 
crudele torturi la care au fost supuşi în timpul interogatoriilor cavalerii 
Ordinului Templierilor nu-s o închipuire. 

— Cel puţin acuma ştim că templierii n-au avut în niciun fel de-a face cu 
taina învăţaţilor, dar poate că au dus-o de la Ierusalim la Paris, ca s-o apere 
de atacurile musulmanilor. 

— Dacă aşa ceva e adevărat, e limpede că la Ierusalim au descoperit-o 
tocmai membrii societăţii secrete, a subliniat Salietti. 

— Şi numai ei ştiau unde au ascuns-o în Franţa, a adăugat Grimpow. 

— Dar, după teoria ta, cel puţin unul dintre ei a păstrat piatra care e acum 
la tine şi a transmis-o unui discipol pe patul de moarte, iar acesta, 
discipolului său, până a ajuns în mâinile fratelui Uberto din Alessandria. 

— Aşa-i, iar cavalerul mort în munţi trebuie că a fost ultimul care a avut 
piatra şi a fost, probabil, un vechi discipol al fratelui Uberto ori un discipol 
de-al discipolului său, a zis Grimpow, încercând să-şi pună gândurile în 
ordine cu voce tare. 

— Şi dacă Aidor Bilbicum din Strasbourg e chiar învățatul care trebuia să 
primească piatra, ca s-o ţină pe mai departe ascunsă? a propus Salietti, 
căutând la fel de înverşunat ca Grimpow un răspuns la multele-i întrebări. 

— E cu putinţă, a acceptat Grimpow. Dar atunci ce sens avea ca 
inchizitorul Bulvar de Goztell să-l fi urmărit pe cavalerul din munţi? 

— E mai mult ca sigur că viclenii copoi ai regelui Franţei izbutiseră să 
dea de urma societăţii secrete a învăţaţilor, în cursul nemiloaselor 
interogatorii la care îi supuseseră pe cavalerii templieri, aşa cum a dat în 
vileag bătrânul schivnic când ne-a pomenit de pergamentele pe care el le 
păstra în Turnul Templierilor din Paris, a pretins Salietti. 

— Sunt aproape sigur că bătrânul schivnic nu era chiar aşa de nebun pe 
cât părea. Îţi aduci aminte ce a observat despre ce-ar trebui să facem ca să 
ajungem la taina învăţaţilor? l-a întrebat Grimpow. 

— Ne-a sfătuit să învăţăm să interpretăm limbajul pietrei, a îngânat 
Salietti, doborât de somn. 

— Asta-i, a zis Grimpow, privindu-şi strălucirile roşiatice din palmă. Dar 
care-i acel limbaj şi cum am putea să învăţăm să-l înţelegem?! s-a mirat, dar 


singurul răspuns pe care l-a primit au fost plăcutele sforăituri ale nobilului 
duce de Estaglia, care dormea buştean lângă scutierul lui. 


În zorii zilei, stelele încă mai pistruiau cerul nopţii, dar o palidă lumină a 
crescut uşurel la apus, până le-a şters de pe cer. Apoi soarele şi-a dat la 
iveală puternica sferă de foc în zare şi, când cei doi tineri au pornit iar la 
drum, razele lui aurite domneau asupra imensei întinderi de pământ înţelenit 
de sub picioarele lor, care părea un ocean brun-roşcat de pământ sterp. Au 
călărit multe leghe drept către miazănoapte, în vreme ce Salietti îi povestea 
lui Grimpow despre traiul lui de student la universităţile din Padova şi 
Paris, cu înflăcărarea celui care duce dorul trecutului fericit, care nu mai 
dăinuie decât printre aducerile aminte. 

Pe la amiază, priveliştea a început să se schimbe, căci în depărtare se 
ghicea conturul unor dealuri înalte, cu codrii adânci, la care au ajuns 
neîntârziat prin vipia sufocantă. Călăreau departe de poteci şi de drumuri, 
evitând caravanele pelerinilor care coborau spre miazăzi şi alaiurile 
cavalerilor care se îndreptau către fortăreaţa baronului Figiieltach de Vokko, 
cu gând să ia parte la turnirurile de primăvară ale castelelor din Alsacia. 

O boare răcoroasă, care legăna ritmic coroanele copacilor, i-a întâmpinat 
de cum s-au afundat în umbra unei stufoase păduri cu fagi şi tufişuri. Nimic 
nu spărgea tăcerea, nici măcar ciripitul păsărilor ori zbenguiala veveriţelor 
prin frunzişul uscat de la poalele copacilor. Chiar şi tropotul cailor părea să 
se stingă în tihna groasă care îi învăluia. Până când, deasupra capetelor lor, 
a răsunat o voce gravă, de parcă însuşi Dumnezeu le vorbea. 

— Opriţi-vă caii şi aruncaţi armele la pământ, de nu vreţi să vă 
nimerească drept între ochi o săgeată înveninată! 

Surprinşi de vocea care nu se ştie de unde venea, Salietti şi Grimpow au 
tras de dârlogii cailor şi s-au oprit locului. Salietti şi-a descheiat cingătoarea 
şi, odată cu ea, a lăsat spada şi teaca să lunece la pământ, mângâind în 
treacăt crupa calului, în vreme ce Grimpow se descotorosea de arc şi de 
tolba cu săgeți, lăsându-le să cadă lângă copitele lui Astro. 

Ochii lui Salietti au scrutat pădurea printre crengile copacilor, dar n-au 
izbutit să întrezărească decât coroanele legănate de vânt. 

— Acum descălecaţi şi depărtaţi-vă de cai! a strigat iar glasul. 

Zis şi făcut, iar Salietti a strigat în gol: 

— Tare mai eşti viteaz, dacă socoteşti că trebuie să-ţi ascunzi chipul 
printre umbrele codrului! 


O clipă, vorbele lui Salietti au rămas fără răspuns, de parcă vocea fără 
stăpân ar fi fost doar un miraj ori un ecou dus de vânt. Dar numaidecât o 
ceată de peste o duzină de tâlhari de drumul mare, înarmaţi cu arcuri, a 
început să cadă de prin copacii din apropiere, încercuindu-i strâns. Erau 
bărbaţi grosolani, cu bărbi mari şi priviri morocănoase, care purtau 
pantaloni strâmţi din piele şi pieptare zdrenţuite. 

Unul dintre tâlhari a ieşit din rândul lotrilor, apropiindu-se de Salietti. 
Avea o barbă lungă şi roşcovană, un ochi albastru şi altul negru, nasul mare 
şi borcănat, ciupit de vărsat, şi trupul vânjos ca un stejar. 

— Spuneţi-mi cine sunteţi şi ce vă aduce în codrul Oppemai, a vorbit cu 
aceeaşi voce gravă, cu care îi întâmpinase la sosire. 

— Eu sunt Salietti de Estaglia, iar tovarăşul meu e Grimpow, scutierul. 
Ne îndreptam spre fortăreaţa baronului Figiieltach de Vokko, unde dorim să 
luăm parte la turnirurile de primăvara ale castelelor din Alsacia. 

— Drumul către miazănoapte trece la câteva leghe de-aici. Dacă eşti 
cavaler, de ce călăreşti Domnia Ta peste câmpii, ca fugarii urmăriţi de lege? 

— Aseară ne-am rătăcit şi n-am mai dat de drum, a lămurit Salietti, fără 
să-şi ia ochii de la tâlharii care le şi apucaseră caii de dârlogi şi luaseră 
armele de pe jos. 

— Păi, spre norocul nostru, aţi ales drumul potrivit, seniore Salietti! a 
admis tâlharul, hohotind. Dacă aveţi giuvaiere ori bani din argint, ar fi mai 
bine să mi-i daţi, înainte să vă iau eu cu forţa până şi păduchii din blana 
cailor. O să luăm tot ce aveţi la voi drept plată pentru trecerea prin codrul 
Oppemai fără îngăduinţa stăpânului, a făgăduit vânjosul tâlhar, clipind 
necontrolat din ochiul albastru. 

— N-avem altă avere decât caii, catârca şi armele, iar, dacă ne lipsiţi de 
ele, ne condamnaţi la cea mai mare mizerie, a recunoscut Salietti. 

— N-aveţi decât să intraţi în banda noastră, a răspuns ironic banditul. 
Aici sunt bine primiţi toţi cerşetorii şi sărăntocii de teapa voastră. lar acum, 
scoateţi-vă veşmintele şi puneţi-le acolo, lângă copac, a adăugat, 
schimonosindu-se acru, dar abia întrezărit pe sub barba deasă şi roşcovană. 

— Ne ceri să ne despuiem? a întrebat Grimpow revoltat, cu toate ca nu-l 
surprindeau metodele folosite de tâlharii la drumul mare, ca să-şi jefuiască 
victimele. 

— Dacă preferi s-o fac eu, mucosule, după ce-am să-ţi smulg cămaşa şi 
pieptarul de pe tine chiar cu mâinile mele, am să te jupoi ca pe iepuri şi am 


să atâm în copaci zdrenţe din pielea ta, ca să ispitesc urşii şi furnicile, a 
ameninţat, făcând pe grozavul, cel care părea să fie căpetenia tâlharilor. 

Salietti i-a făcut un semn lui Grimpow să-i dea ascultare lotrului şi 
amândoi au început să-şi scoată rând pe rând elegantele veşminte, până au 
rămas în pielea goală. Grimpow nu se temea că furii ar fi putut da de sigiliul 
din aur, de răvaşul pecetluit ori de punguţa cu pepite din aur pe care fratele 
Assben le-o dăduse la plecarea din mănăstire, fiindcă Salietti le ascunsese 
în şaua calului, într-un loc greu de aflat. Dar, când unul dintre tâlhari a zărit 
punguta de in care atârna la gâtul lui Grimpow, s-a apropiat de el şi dintr-o 
singură mişcare i-a smuls-o fără ocolişuri. 

— Ce-ai acolo? a întrebat zgâindu-şi dantura murdară şi ştirbă. 

— Nu-i decât un talisman pe care, cu mulţi ani în urmă, mama mi l-a pus 
la gât, ca să mă apere de duhurile voastre rele. Dacă mi-l iei, te va ajunge 
din urmă teribilul blestem care te va face să-ţi târâi burdihanul prin ţărâna 
ca o şopârlă râioasă, a sărit Grimpow cu gura, încercând să-l bage în sperieţi 
pe tâlhar. 

Impresionat de naiva ameninţare a lui Grimpow, furul i-a dat punguta 
lotrului cu păr roşcovan, iar acesta a deschis-o cu prudenţă. 

— Fe! Nu-i decât o piatră şi puţin rozmarin. Şi bunica obişnuia să alunge 
ghinionul cu asemenea amulete, dar a sfârşit pe rug alături de alte babe 
vrăjitoare din satul ei, învinovăţite de o molimă care omorâse toţi porcii, 
oile, vacile şi caprele din ţinut, a cârâit dispreţuitor, azvârlindu-i lui 
Grimpow punguţa cu rozmarin şi păstrând piatra. Nădăjduiesc să aveţi la 
voi ceva mai preţios decât asta, a adăugat, privind curios piatra, dacă nu 
vreţi ca Drusklo să vă ardă tălpile picioarele pe foc, până când s-or face 
roşii ca jăraticul din el, a ameninţat iar, hlizindu-se, iar hohotele tâlharilor 
au răsunat în tot codrul, în coral cârâiturilor mucalite ale însoţitorilor lui. 

— Drusklo? Drusklo ai zis, Drusklo cel Sângeros? l-a întrebat Grimpow, 
auzindu-i numele. 

— Cum ai auzit, băiete, ori poate că-l cunoşti? l-a ademenit tâlharul 
roşcovan. 

— Nu, nu, a tăgăduit Grimpow, dar i s-a dus atât de departe faima în 
ţinutul Ulipens, că până şi trubadurii îi laudă în balade isprăvile, de parcă ar 
fi faptele de vitejie ale unui erou legendar, a adăugat, îngrijorat din pricina 
viitorului pietrei, pe când doi lotri strângeau veşmintele lui Salietti şi căutau 
scrupulos până şi în cele mai ascunse pliuri, fără să găsească însă nimic. 


Apoi a venit rândul veşmintelor lui Grimpow şi, nici n-a scuturat bine 
unul din ei pantalonii strâmţi din piele, că a şi căzut în tină micul jungher cu 
safire şi rubine pe care i-l dăduse Durlib în munţi, când îl găsise în desagii 
cavalerului mort. 

— Haida-de, haida-de, aici avem o mică avere! a exclamat furul, ducând 
jungherul la ochi, orbit de pietrele scumpe, încrustate pe mâner. 

— Da-mi mie jungherul! a strigat la el roşcovanul şi, dintr-o singură 
lovitura cu mâna, i-a smuls arma. Căpetenia s-a uitat întâi la jungher, apoi la 
Grimpow, şi l-a întrebat ţintuindu-l cu privirea: De unde ai giuvaierul? 

Salietti s-a repezit să i-o ia înainte lui Grimpow şi a minţit: 

— Chiar eu i l-am dat să-l aibă la el, dacă ar avea trebuinţă să se apere de 
vreo jivină de prin codru. 

— Jungherul a fost al cine ştie cărui necredincios dintre cei care ucideau 
cavalerii cruciați în Ţara Sfântă, i-a răspuns tâlharul. Îi ştiu prea bine, că şi 
eu mi-am încercat norocul pe acele pământuri ale diavolului, când eram 
tânăr, şi numai Providența mi-a scăpat gâtul de jungherele ascuţite ale aşa- 
numiţilor ashashins, după o teribilă ambuscadă. Drusklo se va bucura să 
vadă prada, caii şi armura voastră bine lustruită, şi chiar e cu putinţă să fie 
generos cu voi şi să vă lase în viaţă, tăindu-vă doar degetele şi urechile, a 
îndrugat şi a început să râdă iar, ca beţivii. 

Căpetenia bandei de tâlhari le-a poruncit să-şi pună pantalonii strâmţi din 
piele şi cizmele. Apoi le-a dat brusc câte un brânci în spate şi i-a îndemnat 
să pornească la drum, în vreme ce oamenii lui continuau să ţină arcurile 
aţintite asupra lor. Salietti, care se prefăcea supus şi sperios ca un mişel, i-a 
făcut cu ochiul lui Grimpow, dându-i de înţeles că avea să găsească el calea 
de a lua înapoi de la tâlhari tot ce le luaseră cu japca. 

Au mers aşa o vreme, pe jumătate dezbrăcaţi, îndreptându-se către apus, 
unde soarele cobora molcom, acoperit de nori mari şi cenușii, care anunțau 
o îndepărtată furtună. Codrul se făcea cu fiecare pas mai des şi mai de 
nepătruns, până când o stufoasă reţea de crengi le-a acoperit capetele cu 
totul. Deşi lotrii nu le îngăduiau să vorbească între ei, Salietti s-a apropiat 
de Grimpow şi l-a întrebat în șoaptă dacă-l cunoştea într-adevăr pe tâlharul 
de drumul mare Drusklo cel Sângeros. Băiatul a încuviinţat, dând din cap, 
ca să nu le atragă atenţia furilor, care mergeau la doar câţiva paşi în urma 
lor şi le urmăreau fiecare mişcare. Grimpow ştia prea bine cine era Drusklo 
cel Sângeros. 'Teribila poreclă nu era doar binemeritată, ci oglindea perfect 
cruzimea cu care neînduratul tâlhar îşi ucidea victimele, spintecându-le 


burta de jos în sus cu un cuţit de măcelărie bine ascuţit şi lăsându-le apoi să 
sângereze ca porcii. Prietenul lui, Durlib, făcuse parte din banda lui 
Drusklo, dar, în cele din urmă, îl părăsise, în urma unor conflicte stârnite de 
isprăvile tot mai violente şi mai sângeroase ale tâlharului, care culminaseră 
cu un duel; din înfruntarea cu spadele, Drusklo ieşise greu rănit şi jurase să 
se răzbune pe Durlib, deşi acesta îi cruţase viaţa, când îl avusese dezarmat 
la cheremul spadei. Nu se mai întâlniseră niciodată de atunci. Durlib îi 
povestise lui Grimpow că, pe când era doar un băietan, Drusklo îşi omorâse, 
cu o săgeată trasă drept în inima, propriul senior, care îl pălmuise la o 
vânătoare de vulpi, din pricină că dăduse drumul ogarilor înainte de a-i fi 
poruncit. Izbutise să fugă şi-şi găsise adăpost în codru, dar când, chiar în 
acea noapte, se întorsese în satul părinţilor, îi găsise spânzurând, împreună 
cu cei doi fraţi ai lui mai mici, de uşorul porţii de la cocioabă, cu ochii scoşi 
şi maţele atârnând din pântece. Înnebunit, Drusklo se alăturase unei bande 
de ţărani răzvrătiți şi devenise cu vremea căpetenia unei mari cete de furi, 
cerşetori, călugări renegaţi, ucigaşi şi fugari certaţi cu legea. Atacau 
biserici, mănăstiri, ferme şi mici castele, dădeau foc gospodăriilor şi 
ogoarelor şi terorizau drumeţii şi pelerinii, ciopârţindu-i neîndurător şi 
lăsându-le stârvurile la margine de drum. 

Într-o poiană din pădure ardea un foc şi până la ei ajungea mirosul de 
carne arsă de la doi cerbi care se frigeau deasupra lui. În jurul focului, se 
întrezăreau câteva corturi întocmite din blănuri şi crengi uscate; o gloată de 
bărbaţi înarmaţi cu bâte lungi şi arcuri mari le-au ieşit în întâmpinare, când 
i-au văzut speriaţi şi pe jumătate despuiaţi. Unii râdeau şi-şi băteau joc de 
înfăţişarea nou-veniţilor, iar alţii se uitau la ei plini de curiozitatea fiinţelor 
primitive, care nu mai văzuseră niciodată un nobil cu mâinile legate, urmat 
de un scutier. 

Salietti a bănuit că primul care s-a apropiat de ei era chiar Drusklo, 
deoarece pe spate îi atârna o pelerină din mătase uzată, de culoarea vişinei 
putrede, iar pe pletele încurcate purta o coroană paradită, din alamă oxidată, 
care îi dădea aerul mândru al unui rege detronat. Avea o parte din faţă arsă, 
deşi cicatricile adânci îi erau acoperite de o barba deasă şi albicioasă, 
înainte de a da ochii cu el, Grimpow crezuse că era mai tânăr, aşa, cam ca 
Durlib, dar părea îmbătrânit, deşi muşchii îi mai păstrau ceva din vigoarea 
tinereţii pierdute. Ochii reci şi negri păreau să-ţi scuipe drept în faţă 
întreaga ură adunată în Drusklo de când îi fusese ucisă familia. 


— Te consideri rege şi te porţi astfel cu un cavaler? l-a sfidat Salietti de 
cum a ajuns în faţa lui. 

— Legile regatului meu n-au nimic de-a face cu ale cavalerilor. La noi în 
codru nu domnesc decât legile jivinelor, şi tu te simţi acum ca un cerb 
încolţit, care aşteaptă să-l înfulece lupii. Ei bine, lupii suntem noi, şi-i dăm 
gata pe cei care se încumetă să intre în codrul Oppemai, unde, după cum 
vedeţi, eu sunt regele haitei, iar ei sunt vasalii mei credincioşi, a observat 
sarcastic Drusklo, schimbând ocheade cu lotrii din jurul lui. 

Cu un gest de spaimă şi supunere totodată, tâlharul roşcovan i-a oferit lui 
Drusklo jungherul. 

— N-am găsit la ei decât jungherul ăsta şi piatra care-i atârna băiatului la 
gât, a recunoscut, arătându-i căpeteniei ciudatul mineral. 

Drusklo n-a dat nicio atenţie pietrei, dar s-a uitat la jungher fără să-şi 
ascundă admiraţia pentru pietrele care împodobeau mânerul. 

— De unde eşti Domnia Ta? a întrebat lotrul fără să-şi ia privirile de pe 
armă. 

— Sunt Salietti, duce de Estaglia. 

— Eşti italian? 

— Din Piemont. 

— Şi ce vânt te aduce atât de departe de locurile Domniei Tale? 

— Ne îndreptam spre fortăreaţa baronului Figiieltach de Vokko, ca să 
luăm parte la tumnirurile de primăvară ale castelelor din Alsacia, dacă nu ţi-e 
cu bănat. 

Drusklo şi-a luat ochii de pe jungher, a ţintit cu el inima lui Salietti şi a 
căzut o clipă pe gânduri. Apoi şi-a sprijinit vârful armei în pieptul ducelui, 
împungându-i pielea, fără să-l rănească, şi l-a țintuit cu privirea. 

— Poate reuşim să ajungem la o înţelegere. 

Salietti şi-a lunecat privirea către Grimpow, fără să priceapă la ce 
înţelegere putea ajunge cu Drusklo cel Sângeros, dar băiatul s-a mărginit să 
tacă, aşa cum se cuvenea să facă un scutier credincios în faţa gravelor 
afaceri pe care trebuia să le dezlege seniorul lui. 

— Dacă vrei să ne târguim cavalereşte şi nu ca jigăniile despre care mi-ai 
vorbit, ca să mă bagi în sperieţi, trebuie să le porunceşti oamenilor tai să ne 
dezlege şi să ne dea veşmintele înapoi. 

Neîndurătoarea căpetenie a lotrilor i-a făcut un semn roşcovanului să le 
taie ostaticilor legăturile de la mâini, iar alt tâlhar s-a grăbit să le dea 
pieptarele, cingătorile şi cămăşile. 


— Dar spada, caii şi armura? l-a ademenit Salietti, după ce şi-a pus 
pieptarul şi şi-a mângâiat pielea de la încheieturile, în sfârşit, libere. 

— De toate amănuntele vom vorbi mai încolo. Acuma spune-mi Domnia 
Ta ce ştii de războiul despre care umblă cu vorba toţi drumeţii şi pelerinii de 
la miazănoapte! 

— După câte am prins de veste, baronul Figiieltach de Vokko, aliat cu 
regele Franţei şi având binecuvântarea papei Clement, are de gând să ia cu 
asalt castelele din Cerc, ca să pună mâna pe toţi templierii fugiţi care şi-au 
găsit adăpost în fortărețele ducelui Gulf de Ostemberg şi ale credincioşilor 
lui cavaleri. Are de gând să convoace la turmirurile de primăvară toată 
lumea bună din ţinuturile vecine cu fortăreaţa lui, şi e probabil ca la ele să 
asiste şi regele Franţei. 

— Şi Domnia Ta ai de gând să te alături oştilor baronului Figiieltach de 
Vokko, la atacul castelelor din Cercul de Piatră? 

Chipul lui Salietti s-a schimonosit, de parcă Drusklo îl punea în faţa unei 
ghicitori de care îi atârna viaţa. Nu ştia de războiul care se vestea decât ce-i 
istorisise meşterul Ailgrup, armurierul din Ulipens, dar dilema pe care 
trebuia s-o dezlege în câteva clipe era dacă să răspundă „da“ sau „nu“ în 
legătură cu gândul de a se alătura oştilor pe care la strângea baronul de 
Vokko, fără să aibă ştire de ce voia să audă tâlharul. 

— Da, fără nicio îndoială, a afirmat Salietti hotărât. Ţelul acesta mă 
mână de departe. Ducatul meu din Piemont e sărac, iar eu sper să câştig 
glorie, onoruri şi bogății, luptând în turniruri şi în cruciada contra castelelor 
din Cerc, a mai adăugat. 

— Am auzit spunându-se că baronul Figiieltach de Vokko vrea să ierte de 
pedeapsă toate bandele de lotri care se vor alătura oştilor lor, ca să lupte 
împotriva celor care-i apără pe templieri, a făcut cunoscut Drusklo în faţa 
privirilor pline de speranţa ale oamenilor lui. 

— Atunci ce vă împiedică să veniţi la fortăreață la vremea turnirurilor, 
să-i imploraţi baronului iertarea fărădelegilor voastre şi să vă oferiţi 
serviciile? l-a descusut Salietti, care nu-şi dăduse încă seama care erau 
gândurile lotrului. 

Drusklo şi-a mângâiat barba, neliniştit ca şi cum cele ce avea să-i zică îi 
făceau o profundă greață. Dar în cele din urmă a mărturisit: 

— Când abia eram un băietan, i-am omorât bunicul, iar războinicii 
baronului Figiieltach de Vokko mă mai urmăresc şi astăzi prin codri şi prin 


munţi. Nu-s prea încredinţat că ar catadicsi să ne primească în oastea lui de 
mercenari. 

În privirea lui Salietti i s-a citit uimirea. 

— A trecut multă vreme de atunci şi, după câte ştiu, baronul Figiieltach 
de Vokko n-are nici scrupule, nici temeri, când e să facă alianţe care să-i fie 
cu folos. 

— Tocmai asta-i înţelegerea pe care vreau să ţi-o propun Domniei Tale, a 
întărit Drusklo, pe care vârsta, mizeriile vieţii nelegiuite şi propria cruzime 
păreau să-l fi ostenit şi consumat. 

— Nu înţeleg, poţi să fii mai limpede? a întrebat Salietti. 

Se vedea că Drusklo era nervos şi nu prea obişnuit să se umilească. 

— Dacă îmi juri pe spadă că ai să-i transmiţi vorbele mele baronului 
Figiieltach de Vokko de cum ajungeţi în fortăreaţa lui, am să vă las, pe 
Domnia Ta şi pe scutier, să vă continuaţi fără nicio piedica drumul prin 
codrul Oppemai. 

— Şi ce trebuie să-i spun baronului în numele tău? l-a iscodit sec Salietti. 

— Spune-i Domnia Ta pur şi simplu că-i implor cu toată umilinţa iertarea 
şi că numai eu şi oamenii mei suntem în stare să ne cățărăm pe stâncile 
enorme ale castelelor din Cerc, ca să montăm acolo catapultele. El va 
înţelege cât de folositori putem ajunge să-i fim lui şi oastei lui, dacă vrea să 
câştige războiul. 

Grimpow ar fi dorit ca Salietti să refuze şi să nu accepte niciun soi de 
alianţă cu sângerosul bandit. 'Trăgea nădejde chiar ca mândrul duce Salietti 
de Estaglia să iasă din încurcătură aşa cum se cuvenea s-o facă un cavaler 
demn şi viteaz, folosindu-se de spadă, pentru a arăta limpede cine punea 
condiţiile. 

— Şi ce se va alege de armele şi de caii noştri? l-a descusut Salietti, 
înainte de a da vreun răspuns. 

— Spada şi armura Domniei Tale, ca şi caii şi catârca, le puteţi lua. 

— Dar jungherul şi piatra băiatului? a insistat Salietti. 

— Jungherul îl iau eu şi vă jur că vi-l voi da înapoi, dacă ne vom întâlni 
luptând cu toţii împotriva castelelor din Cerc, sub stindardele baronului. Cât 
priveşte piatra, trebuie să vă lămuriţi cu Blakestown. Printre lotrii fugari e 
lege că obiectele fără valoare de pradă sunt ale celui care le găseşte şi i le 
poate lua cu forţa doar cine îl învinge în duel, dacă el nu refuză să se bata, a 
admis, uitându-se la tâlharul roşcovan. 


Lotrul cu un ochi albastru şi unul negru a deschis gura şi a hohotit 
zgomotos. 

— Dacă nobilul cavaler Salietti de Estaglia vrea ca scutierul lui să-şi 
recapete amuleta, va trebui să mi-o ia chiar el, a îndrugat sfidător. 

Când a pronunţat aceste vorbe, un cor de zbierete s-a înălţat din 
gâtlejurile tâlharilor, aţâţându-l pe Blakestown cel Roşcovan să-i rupă 
oasele cavalerului italian care se încumetase să le calce codrii. 

— Alege tu arma, a acceptat Salietti, resemnându-se să ia, fără doar şi 
poate, bătaie. 

— Vom lupta cu bâtele noastre, spadele Domniilor Voastre sunt pentru 
cavaleri, iar asta-i o luptă pentru prostime. 

Zbieretele s-au întețit, doi lotri şi-au înmânat bâtele lungi celor doi 
adversari, iar ceilalţi au alcătuit un mic cerc de jur împrejurul lor. Dar, 
înainte de a începe lupta, Grimpow s-a năpustit în cerc şi a strigat: 

— Piatra e a mea, eu trebuie s-o cer şi s-o apăr! 

Furii au amuţit, auzindu-l pe băiat, dar, în cele din urmă, unul dintre ei a 
replicat că era cam scund, şi cu toţii s-au prăpădit de râs. 

— Băiatul are dreptate, a recunoscut Drusklo cel Sângeros. Dacă amuleta 
e a lui, numai el o poate cere înapoi, şi pentru asta n-are trebuinţă, în codru, 
de îngăduinţa seniorului, fiindcă aici nu stau în picioare legile care 
guvernează legăturile dintre suzeran şi vasal, care îl fac pe scutier mai puţin 
liber decât un cavaler. Să auzim provocarea băiatului şi soarta să hotărască a 
cui va să fie piatra! 

Grimpow s-a întors spre Salietti, implorându-l din priviri să nu se bage în 
dispută. 

— Vom agăța piatra de creanga cea mai de jos a acelui copac, a propus 
băiatul arătând înainte, şi ea să fie a celui care izbuteşte primul să taie 
sfoara, trăgând cu săgeata de la o depărtare de cincizeci de paşi. 

Blakestown a rânjit, arătându-și dinţii galbeni, şi a primit mulţumit 
sfidarea lui Grimpow. 

Cercul bărbaţilor s-a deschis în tăcere, desfătându-se în două linii 
paralele. Drusklo a luat piatra, a legat-o la capătul unei floricele şi a agăţat- 
o de creanga copacului ales de temerarul scutier, în vreme ce Salietti lua 
arcul şi tolba cu săgeți din mâinile unui fur cocârjat şi i le întindea lui 
Grimpow. 

Drusklo s-a întors în corul tâlharilor care numărau cincizeci de paşi şi a 
tras prin țarină cu bâta o linie perpendiculara pe poziţia lui. Piatra se legăna 


în depărtare ca un pendul minuscul, iar sforicică de care atâma în văzduh 
aproape că nu se distingea de departe. 

— Primul va trage cu arcul Blakestown, aşa cum i se cuvine celui 
provocat. Dacă rupe sfoara, piatra e a lui, iar dacă nu, băiatul are prilejul să 
şi-o ia înapoi, a proclamat Drusklo, dându-se de-o parte. 

Tâlharul roşcovan s-a pus în faţa liniei, şi-a închis ochiul albastru şi a 
ridicat arcul la înălţimea umerilor. A tras adânc aer în piept şi a întins arcul 
sub privirile nerăbdătoare ale însoţitorilor lui. Fără să vrea, Salietti şi-a 
încrucişat superstiţios două degete, iar Grimpow a închis ochii. Coarda 
arcului a răsunat aidoma corzii mute a unei mandoline şi o săgeată a 
fulgerat văzduhul, pierzându-se printre buruieni, fără să fi atins nici sfoara, 
nici piatra. 

Lotrii şi-au arătat zgomotos dezamăgirea că Roşcovanul nu nimerise ţinta 
şi au vorbit între ei despre cât de aproape de sfoară trecuse săgeata, făcând 
să vibreze aerul şi, odată cu el, şi ţinta. Blakestown a bătut cu pumnul în 
văzduh, ca să-şi arate supărarea, iar Salietti şi Grimpow au răsuflat uşuraţi. 

Când i-a venit rândul, Grimpow s-a aşezat în poziţie de tragere, în faţa 
liniei trasate în țţărână, simțind asupra lui întreaga greutate a tuturor 
privirilor. O tăcere care părea să fi oprit vremea în loc s-a rotit deasupra 
codrului, iar Salietti i-a făcut cu ochiul, încurajându-l să tragă fără codeală. 
Grimpow a ridicat arcul, astfel încât centrul acestuia să-i ajungă precis în 
faţa singurului său ochi deschis, şi a început să-l întindă uşurel, până când 
coarda şi piatra i-au apărut limpezi în punctul de miră. Şi-a ţinut respiraţia o 
clipă, apoi a slobozit coarda, iar vibraţiile ei i-au sunat în urechi. Săgeata a 
plecat cu asemenea forţă, că Grimpow n-a mai zărit-o, dar la o depărtare de 
cincizeci se paşi a văzut piatra căzând la pământ, precum cea mai frumoasă 
migdală ştiută vreodată. Urletele de bucurie ale lui Salietti au acoperit 
regretele furilor, în vreme ce Drusklo cel Sângeros îi înapoia lui Grimpow 
piatra care era una cu soarta lui. 


Flacări peste Cornill 


\i 


După ce au înfulecat o friptura de cerb în sânge cu ciuperci coapte, fără 
altă pierdere decât preţiosul jungher al cavalerului mort în munţi, au lăsat în 
urmă codrul Oppemai. Salietti era încredinţat că aveau să-l întâlnească 
odată şi-odată iar pe tâlharul Drusklo cel Sângeros, şi atunci preţiosul 
jungher al cavalerului mort avea să se întoarcă la ei. 

— Ai de gând să-i duci baronului Figiieltach de Vokko mesajul celui mai 
sângeros lotru care a înspăimântat vreodată ţinutul? l-a întrebat Grimpow, 
pe când călăreau tihnit printre colinele împestriţate cu buruieni şi copaci 
înalţi, încercând să dea iar de drumul ce ducea către miazănoapte şi care nu 
era prea departe de ei. 

— l-am dat lui Drusklo cuvântul meu de cavaler, iar un cavaler mândru 
de condiţia lui nu poate călca un jurământ. 

— Dar banditul e un ucigaş! a protestat Grimpow. Ne-a lăsat să plecăm 
vii din codru numai pentru că nădăjduieşte ca baronul să-l ierte că i-a 
omorât bunicul. 

— Poate că am să trag şi eu oarece foloase stând de vorbă cu baronul 
Figiieltach de Vokko şi linguşindu-l, ca să prind câte ceva de veste despre 
dorinţa lui de a lua cu asalt castelele din Cerc. 

— Chiar crezi că războiul are să înceapă după serbări? 

— O să aflăm foarte curând. 

O bună bucată de vreme au călărit tăcuţi unul în spatele celuilalt, iar pe 
măsură ce înaintau, priveliştea se schimba la fel cum îşi schimbă reptilele 
blana, luând culorile pământului şi ale ogoarelor, ale pădurilor şi ale 
munţilor, ale smârcurilor şi ale terenurilor înţelenite. Grimpow se întreba ce 
îi aştepta în fortăreaţa baronului Figiieltach de Vokko şi dacă, într-o buna zi, 


vor izbuti să treacă de porţile cetăţii Strasbourgului. Nici măcar nu ştia dacă 
mai era în viaţă Junn cel Şchiop, prietenul fratelui Uberto, al cărui han se 
chema Ochiul Dragonului Verde. Ştia că fratele Uberto nu ieşise de mulţi 
ani din mănăstire, şi era probabil că prietenul lui nu-şi mai ducea traiul în 
cetatea Strasbourgului, aşa cum era încredinţat bătrânul schivnic. Forfota 
din ultimele zile aproape că-l făcuse pe Grimpow să uite că trebuia să caute 
taina învăţaţilor, iar singura pistă pe care o aveau Salietti şi el erau vorbele 
din răvașul pecetluit, găsit la cavalerul mort în munţi. Dacă Junn cel Şchiop 
îi ajuta să dea la Strasbourg de Aidor Bilbicum, poate că, până la urma, 
misterul avea să se dezlege, iar el avea să-şi împlinească misiunea, 
înmânându-i răvaşul, sigiliul din aur şi piatra. El avea să ştie ce să facă 
exact cu piatra, cum trebuie că știuseră toţi înţelepţii cărora le aparținuse 
înainte de Grimpow, ca şi însuşi cavalerul la care se afla, când l-au găsit 
mort în munţi. Chiar din acea zi Grimpow ştiuse că ea avea ceva magic, 
ceva care nu era de pe lumea asta, ceva enigmatic şi fermecat, în stare să 
facă dintr-un băietan ca el un înțelept. Dar mai ştia şi că, în pofida 
cunoştinţelor adunate cu nemiluita în biblioteca mănăstirii din Brinkdum 
despre natură şi cosmos, mai avea încă multe de deprins şi de descoperit. În 
răstimpuri se îndoia chiar şi că există o taină de aflat, diferită de adevărata 
esenţă a pietrei care era la el. Oare nu era piatra misterioasă o adevărată 
enigmă? Cine, unde, cum şi când dăduse de ea? De ce răspândea o lumină 
ciudată? De ce îi dădea harul de a înţelege limbi necunoscute şi de a învăţa 
tot ce citea? Cum transforma ea metalele sărace în aur? Era ea, într-adevăr, 
piatra filosofală? Era piatra lui singura şi fără de pereche lapis 
philosophorum din legendele şi tratatele de alchimie? Cine era cavalerul 
mort, căruia îi aparținuse şi care dispăruse în zăpada aşa, ca visele? De ce îl 
urmărea inchizitorul Bulvar de Goztell? Era, oare, cavalerul acel membru al 
societăţii secrete a învăţaţilor, pe numele ei Ouroboros? Avea ceva de-a face 
această societate cu cavalerii Ordinului Templierilor? De ce voiau să pună 
mâna pe piatra papa şi regele Franţei? De ce voiau să ia cu asalt, împreună 
cu baronul Figiieltach de Vokko, castelele din Cerc? Cine era Aidor 
Bilbicum? Ce înţeles avea fraza din răvaș: „Pe cer stau bezna şi lumina“? 

Toate aceste întrebări i se grămădeau una peste alta în minte, formând o 
înălţime de pe care se putea întrezări drumul spre miazănoapte, care mergea 
iar în zigzag printre întinse podgorii şi dulci coline. 

Un fum gros se înălța în depărtare, confundându-se cu norii cenușii care 
odihneau greoi în zare. Vântul sufla înverşunat dinspre apus, imitând 


şoaptele unor voci sinistre, iar cerul avea strălucirea metalică a unui amurg 
rece şi fără fast. Salietti s-a alarmat şi s-a ridicat în şa, scrutând zarea, 
căutând un semn care să-i îngăduie să prindă de veste ce se petrecea. 

— Arde în satul Cornill, şi presimt că vântul ne-aduce bocete de moarte 
şi strigăte de luptă. Să mergem acolo, să vedem ce se întâmplă, a propus, s-a 
aşezat iar în şa şi a împuns calul cu pintenii, ca s-o ia la galop pe colină în 
jos. 

Grimpow s-a luat după el, a dat şi el pinteni lui Astro şi a tras de dârlogii 
catârcei, forțând-o să-i urmeze. A ciulit urechile şi a auzit bătând cu mare 
putere clopotele din turla unei biserici din depărtare, în vreme ce inima-i 
bătea toba, la fel de iute ca bietei catârce, care cobora chinuită pe povârniș, 
hărţuită de strigătele şi de fluierăturile lui. 

— Dii, dii! Ciuş, măgăruş! 

De cum au ajuns în apropierea fumăriei, au văzut, printre ascutite limbi 
de foc, că în satul Cornill grajduri şi case ardeau fără număr, iar vâlvătăile 
fâlfâiau deasupra acoperişurilor de paie, ca fantomele dintr-un macabru 
dans al iadului. Bărbaţi şi femei încercau zadarnic să sufoce devastatoarea 
pălălaie, aruncând apa pe care alţi consăteni o scoteau din greu cu găleţile 
dintr-un put. Sub cerul acoperit de fumul negru, Salietti s-a apropiat călare 
de un bărbat chel şi zdravăn, care purta un şorţ din piele, ca de fierar, şi 
căruia îi lucea sudoarea pe piele, şi a strigat la el, ca să-l audă în toiul 
hărmălaiei. 

— Ce s-a întâmplat aici? 

— O ceată de soldaţi ai baronului Figiieltach de Vokko a intrat în cătun 
înainte de căderea serii, căutând hanul unde a înnoptat un om pe numele lui 
Gurielf Labox, care a venit la Cornill abia acum câteva zile, întovărăşit de 
fiica lui. I-au scos pe brânci din casă, i-au legat de mâini, i-au urcat într-un 
car, să-i ia cu ei, dar mai întâi au dat foc cătunului şi ogoarelor, şi apoi s-au 
dus. 

— Ştiţi de ce i-au luat cu ei? 

— Căpitanul din fruntea ostaşilor a zis că ne-au pus foc caselor pentru că 
noi dădusem adăpost în cătun unui mag, adorator al stelelor, din cei pe care 
îi urmăreşte Inchiziția, a recunoscut bărbatul cu aer de fierar, ştergându-şi 
cu braţul gol sudoarea care îi picura de pe frunte. 

— E cineva din sat prieten cu acel bărbat, îl cunoaşte cineva bine? l-a tras 
de limba Salietti, în vreme ce calul lui dădea neliniştit din picioare, 
înspăimântat, la fel ca Astro şi catârca, de apropierea focului. 


— Întrebaţi-l pe părintele paroh de la biserică, poate că el va şti să vă 
spună ceva. 

Casele ardeau de-o parte şi de alta a uliţei, iar caii refuzau să înainteze 
prin trecătoarea de foc. Foarte aproape de ei, turla bisericii din Cornill se 
zărea printre acoperişuri, învăluită în nori de fum şi în cenuşă. Vâlvătăile 
trosneau în văzduh, iar seara căpăta culoarea focului, în amurgul sinistru. 
Grimpow privea întristat cum bărbaţii, femeile şi copiii alergau 
deznădăjduiţi, străduindu-se să nu lase rugurile distrugerii să nimicească tot 
ce le mai rămăsese. Pe când stătea în cabana din munţi, îl încântase şi 
bucurase întotdeauna vederea focului. În laboratorul mănăstirii din 
Brinkdum, fratele Assben însuşi îi pomenise de virtuțile focului alchimic, în 
stare să topească metalele şi să le pregătească pentru transmutarea care avea 
să le înalte de la necurăţenie la perfecţiune. Dar focul pe care îl privea acum 
era neîndurător şi atoatedistrugător, iar flăcările lui erau în stare să mistuie 
toate visurile oamenilor. 

— De ce vrei să ştii cine-i bărbatul pe care l-au luat din cătun ostaşii lui 
Figiieltach de Vokko? l-a descusut Grimpow pe Salietti, în drum către 
biserică. 

— Dacă, aşa cum spune fierarul, l-au luat pentru că era un adorator al 
stelelor, trebuie să fie vreun astronom învăţat, nu un necromant, chiar dacă 
Biserica prefera să le spună vrăjitori şi magi, ca să-i acuze de erezie şi să-şi 
justifice persecuțiile. 

— Bănuieşti că astronomul ar putea avea ceva de-a face cu taina 
învăţaţilor? l-a tras de limbă Grimpow, vrând să afle gândurile lui Salietti, 
care păreau să se potrivească întru totul cu ale lui. 

— N-ar fi nicio ciudăţenie de-ar fi astfel, dacă ţinem seama că tocmai 
taina asta vor s-o afle papa şi regele Franţei, şi e mai mult ca sigur că 
acesta-i şi temeiul în virtutea căruia l-au ridicat pe învățatul pe care îl acuză 
de necromanţie. Şi, cum şi noi căutăm acelaşi lucru, n-ar fi rău să ştim cât 
putem mai mult despre Gurielf Labox. Dacă l-au dus în fortăreaţa baronului 
Figiieltach de Vokko, poate că vom izbuti să stăm de vorbă cu el şi să dăm 
de vreo pistă de încredere, care să ne ducă la societatea secretă a învăţaţilor, 
numită Ouroboros, a lămurit. 

Fără să ştie de ce, Grimpow a bănuit chiar în clipa aceea că bunul lui 
prieten şi senior, Salietti de Estaglia, nu fusese cu el atât de sincer pe cât ar 
fi trebuit să fie. 


În piaţa bisericii, parohul dădea porunci unei cete de ţărani să îndepărteze 
bârnele care ardeau lângă un zid lateral al vechiului edificiu din lemn şi 
piatră. Era un bărbat slab, cu chipul palid şi cearcăne mari, purta o sutană 
neagră şi lungă, încinsă în talie cu un brâu alb, înnodat de mai multe ori, şi 
urla, dând neîntrerupt din mâini, cuprins de deznădejde. 

Din fericire, biserica părea să fi scăpat teafără de lăcomia limbilor de foc. 
Salietti a sărit de pe cal şi i-a ajutat pe oameni să dea la o parte bârnele 
desprinse din acoperişurile unor case, care căzuseră deja pradă vâlvătăilor. 
Apoi s-a apropiat de paroh şi i-a făcut o uşoară reverență. 

— Acum n-am vreme de Domnia Ta, vino altă dată, a vorbit preotul, fără 
să dea vreo atenţie cavalerului care îl saluta. 

Nepăsându-i de disprețul lui, Salietti s-a apropiat şi mai şi. 

— Ştiu că trebuie să ai grijă de enoriaşii Domniei Tale în clipe atât de 
grele pentru ei, dar trebuie să-ţi vorbesc despre ceva ce nu suferă amânare. 

Parohul a ridicat capul şi l-a privit pe Salietti. 

— Despre ce voieşti Domnia Ta să-mi vorbeşti? l-a întrebat. 

— Despre învățatul Gurielf Labox. 

— Tocmai l-au luat, împreună cu fiica lui, ostaşii baronului Figiieltach de 
Vokko. 

— Ştiu, a adeverit Salietti, foarte sigur de sine. Am venit la Cormnill 
tocmai ca să-l previn că aveau să-l ridice din porunca inchizitorului Bulvar 
de Goztell. 

Vorbele lui Salietti l-au uimit peste măsură pe Grimpow, care nu-şi dădea 
seama dacă erau simple minciuni ori adevăruri. 

— După cum vezi Domnia Ta, ai ajuns târziu la spectacolul nostru de foc 
şi nenorociri. Dar spune-mi, cine v-a trimis? a întrebat parohul. 

— Regret că nu-ţi pot spune, dar răspunsul e parte din secret. 

— Secret? l-a îngânat parohul întrebător şi încruntat. 

Salietti a încuviinţat, iar Grimpow s-a temut că aveau să intre iar în 
încurcătura, căci nu ştia unde-i putea duce noua potlogărie, dacă chiar asta 
era. 

— Vă înţeleg, s-a învoit parohul gânditor. L-a privit scurt şi drept în ochi 
pe Salietti, apoi a întrebat: Domnia Ta eşti prieten cu Gurielf Labox? 

— Să spunem că vreau să-l ajut, dar pentru aşa ceva trebuie să ştiu dacă a 
găsit aici, în cătun, ceea ce caută. 

Parohul s-a uitat la catârcă şi la blazonul de pe scutul lui Salietti, pe care 
ea îl avea legat în cârcă, apoi a privit fără nicio grabă soarele de pe cerul 


albastru şi luna plină de pe cerul negru, care erau pictaţi pe el. 

— Scutul Domniei Tale e un mister, a şoptit. 

— Nu pentru cei care pot să înţeleagă, a ripostat Salietti, enigmatic. 

Şovăiala parohului a părut să se risipească. 

— Lăsaţi-vă aici caii şi catârca şi veniţi cu mine înăuntru, e mai bine să 
stăm de vorbă în sacristie. 

Şi-au legat caii şi catârca de nişte belciuge prinse lângă porticul bisericii 
şi au intrat în bezna reavănă a lăcaşului sfânt din Cornill, prin ale cărui 
ferestre fără vitralii pătrundeau scântei nenumărate, care se zbânţuiau în 
cerc prin văzduh, precum nişte mici rândunele negre. Biserica era veche şi 
de dimensiuni mijlocii, cu un naos central şi două mai mici de ambele părţi, 
separate de coloane groase şi arcade ample, bogate în mici capele 
consacrate unor fecioare şi sfinţi. Flacăra unor luminări aprinse în faţa 
altarului principal spărgea întunericul şi se punea pe trupul costeliv al unui 
Hrist răstignit, care părea să iasă în chip magic din beznă. 

Lui Grimpow, penumbra din interiorul bisericii i s-a părut la fel de 
doldora de simboluri şi de mistere ca manuscrisele alchimiştilor. Fiecare 
icoană, fiecare pătrat, fiecare sculptură şi fiecare capitel al coloanelor avea 
un înţeles pe care majoritatea oamenilor nu-l prindeau, dar pe care probabil 
că parohul, ca orice erudit, îl cunoştea, tot aşa cum Grimpow pricepea 
neobişnuitul limbaj al alchimiei. 

Când au ajuns în capela, o încăpere boltită şi cu tavanul scund, cu 
ferestruici închise pe unul dintre zidurile din piatră, parohul a aprins 
luminările unui sfeşnic cu patru braţe, care stătea pe o masa. Într-o parte, 
atârnau veşmintele sfinte, pe care parohul le punea ori de câte ori celebra 
liturghia, împodobite cu şireturi brodate cu aur, iar pe un bufet din lemn 
sculptat se afla o tavă, cu o carafă din bronz. Parohul a scos dintr-un sertar 
trei păhărele din acelaşi metal şi a turnat în fiecare puţin lichid din carafă. 

— E rachiu de prune, pregătit pentru mine, foarte slab şi sănătos în 
asemenea momente, când umbrele pun stăpânire pe lume şi ne pândesc 
spaimele nopţii, a grăit, oferind păhărelele oaspeţilor neaşteptaţi. 

Salietti a dat tot păhărelul pe gât, în vreme ce parohul şi Grimpow beau 
din când în când câte puţin, delectându-şi cerul gurii cu plăcuta savoare a 
prunelor. 

— Se anunţă ceasuri grele, fără nicio îndoială, a prevestit Salietti. 
Bănuiesc că aveţi ştire că baronul Figiieltach de Vokko urmăreşte să ia cu 
asalt castelele din Cerc, a mai rostit după ce s-a lins pe buze. 


Parohul a plescăit şi a făcut semn cu capul că da. 

— În toată Alsacia nu se mai vorbeşte despre altceva. Heralzii baronului 
merg din sat în sat şi din burg în burg, anunțând ca recrutează războinici 
pentru oastea lui şi că le oferă câştiguri grase şi privilegii. Răzvrătiţilor şi 
tâlharilor care se ascund prin codrii şi prin munţi le fac chiar făgăduieli că li 
se vor ierta crimele, dacă se alătura trupelor mercenare. Sunt încredinţat că 
de la cruciade nu s-a mai văzut o oaste atât de numeroasă ca aceea pe care 
Figiieltach de Vokko şi-a pus în gând s-o adune, ca să ia cu asalt fortăreaţa 
ducelui Gulf de Ostemberg, a dat pe faţă preotul, însufleţit de rachiu. 

— Da, regele Franţei s-a aliat cu baronul, fiindcă bănuieşte că în castelele 
din Cerc stă ascuns secretul templierilor, a trântit-o Salietti, ca să-i câştige 
încrederea parohului. 

— lar eu bănuiam că a făcut-o pentru că ducele Gulf i-a adăpostit în 
castelele lui pe cavalerii Ordinului 'Templierilor, încâlcind bula papei 
Clement, care poruncea ca ei să fie urmăriţi şi daţi pe mâna Inchiziției, a 
mărturisit preotul. 

— Un grup puţin numeros de cavaleri templieri, fugiţi şi descurajaţi de 
umilinţele şi de înfrângerile suferite de ordinul lor, nu pot fi temei de război. 
Ei sunt doar pretextul de care regele Franţei are trebuinţă, ca să intre în 
fortăreaţa ducelui Gulf de Ostemberg şi să caute în catacombele ei taina la 
care râvneşte cu atâta înverşunare, a dedus Salietti. Tot de aceea l-au luat 
prizonier şi pe Gurielf Labox, fiindcă sunt încredinţaţi că unii învăţaţi de 
teapa lui ştiu unde-i ascuns secretul. 

— Domnia Ta îmi juri să fii discret cu privire la ce am să vă povestesc? l- 
a întrebat parohul. 

— Domnia Ta n-ai să dai printre mormintele ţintirimului din Cornill de 
niciun hoit mai puţin vorbăreţ ca mine, ţi-o jur pe onoarea mea de cavaler, a 
întărit Salietti, ducând crucea formată din arătător şi degetul mare la buze şi 
sărutându-le ca pe un crucifix. 

— Dar scutierul Domniei Tale? l-a iscodit iar parohul, aruncându-i lui 
Grimpow o subtilă privire neîncrezătoare. 

— Domnia Ta poţi avea încredere în Grimpow la fel ca în mine, care sunt 
seniorul lui, căci între el şi mine nu există taină, a grăit Salietti la fel de 
solemn ca atunci când jurase. 

Parohul a umplut iar păhărelele din bronz cu rachiu din carafa, au băut iar 
şi s-au delectat cu aleasa lui aromă, de parcă ar fi gustat din nectarul zeilor. 


— Acum câteva săptămâni a venit să mă vadă de la Paris un moşneag pe 
care îl cunoşteam şi a adus un răvaş pecetluit cu sigiliul sediului papal din 
Avignon, adresat umilului paroh al cătunului Cormill, adică mie. Vă puteţi 
închipui uimirea şi bucuria care m-au încercat la vederea lui. În răvaş îmi 
adevereau vizita cavalerului Gurielf Labox, purtătorul răvaşului, şi-mi 
porunceau să-i îngădui să caute în toate arhivele din parohie, unde să se 
poată mişca în libertate, după cum îi era voia, la toate ceasurile din zi ori 
din noapte, fără să-l deranjez ori să-i pun întrebări. Trebuia doar să-i dau o 
mână de ajutor la ce avea trebuinţă ori la ce mi-ar fi cerut. Mă mai rugau să- 
i caut un loc de mas pentru el şi fiica lui, căci starea sănătăţii îi era precară, 
iar ea trebuia să-i poarte de grijă. În fine, îmi porunceau să ţin răvaşul şi 
temeiurile lui în cel mai straşnic secret, aşa cum m-ai prevenit şi Domnia 
Ta. Bănuiesc că ştii despre ce-i vorba şi ce căuta în arhivele bisericii nobilul 
moşneag, pe care, trebuie să mărturisesc, acum îl apreciez cu toată 
sinceritatea, a încheiat parohul. 

Salietti a mai luat o gură de rachiu şi şi-a dres glasul, ca să scape de 
nodul care i se pusese în gât. 

— După cum puteţi deduce din natura secretă a misiunii mele, nu vă pot 
vorbi de aşa ceva, dar, deoarece cavalerul Gurielf Labox a fost luat 
prizonier fără să ştim încă dacă a dat în această biserică de ceea ce căuta, 
sunt încredinţat că Domnia Ta ar trebui să-mi arăţi pergamentele pe care le- 
a cercetat în arhivă, ca să-mi pot scrie raportul către papă înainte de a mă 
îndrepta, mâine, dis-de-dimineaţă, spre fortăreaţa baronului Figiieltach de 
Vokko, unde am să încerc să-l salvez pe prizonier din ghearele celor care l- 
au capturat. 

— Dacă vrei, le pot pune la dispoziţia Domniei Tale chiar acum, ca să le 
poţi cerceta câtă vreme ţi-e voia, iar eu am să mă întorc la ţăranii care şi-au 
pierdut casele în foc, a propus parohul. 

Şi, spunând acestea, a luat sfeşnicul şi le-a făcut semn să-l urmeze într-o 
odaie vecină cu sacristia, unde se intra printr-o arcadă mică, fără uşă. 

Arhiva bisericii din Cornill nu era decât un mic pătrat de abia trei metri 
lungime pe doi lăţime, cu o micuță masă de scris în mijloc şi o bibliotecă 
mare care ocupa unul dintre pereţi până la tavan. 

— Aici ţin toate pergamentele emise în parohie, încă de când s-a 
construit biserica, pe vremea vizigoților, a limpezit preotul, punând 
sfeşnicul pe masă. Sunt mape pline ochi cu certificate de botez, căsătorie, 
deces, cumpărare, donaţie, cheltuieli pentru diferite transformări, vizite 


făcute de nobili şi regi, numiri de parohi şi îngropăciuni. După cum puteţi 
vedea, oamenii sunt trecători în astă lume şi, de n-ar fi veşnica mântuire 
care ne aşteaptă în împărăţia Cerurilor, viaţa nu ne-ar fi decât un maldăr de 
acte pe care într-o zi cineva le va pune pe foc, la fel cum au ars ostaşii lui 
Figiieltach de Vokko casele din cătun. Vă puteţi uita la ele cât veţi voi. Ne 
vedem după aceea, s-a învoit şi a ieşit din arhivă murmurând în şoaptă, ca şi 
cum ar fi înălţat o rugăciune: Bietul Gurielf Labox! 

Grimpow ardea de nerăbdare să rămână singur cu Salietti, căci voia ca 
acesta să-l lămurească cum izbutise să-l tragă de limba pe parohul bisericii 
despre ce făcea Gurielf Labox în Cornill, un cătun pierdut în lume, şi dacă îl 
minţise când îi dezvăluise că avea misiunea să-l prevină că avea să fie luat 
prizonier. Aşa că, de cum a auzit paşii preotului pierzându-se în fundul 
sacristiei, l-a şi întrebat: 

— Ştiai că Gurielf Labox sosise în cătun ca legat al papei şi că avea să fie 
luat prizonier? 

— N-aveam nici cea mai mică idee de aşa ceva, a recunoscut Salietti, 
cufundat într-un manuscris voluminos, pe care tocmai îl luase de pe raft şi 
în care figurau numirile tuturor parohilor bisericii de-a lungul a mai bine de 
trei veacuri. 

— Spune-mi, cum ai izbutit să-l faci pe paroh să creadă că eşti trimisul 
Sanctităţii Sale? 

— Mi s-a năzărit că, dacă-i vorbeam de secret, nu mai trebuia să-i dau 
lămuriri şi că parohul n-avea să se îndoiască de faptul că şi noi aveam 
legătură cu misiunea care l-a adus aici, în cătun, pe Gurielf Labox. La urma 
urmelor, sunt încredinţat că moşneagul căuta acelaşi lucru ca noi, a răspuns, 
răsfoind în mare grabă paginile manuscrisului şi lunecându-şi degetul 
arătător peste o nesfârșită înşiruire de nume. 

— Eram încredinţat că şi papa s-a aliat cu regele Franţei tot ca să dea de 
taina înţelepţilor. 

— Aşa şi e, dar, chiar dacă joacă împreună aceasta partida de şah, fiecare 
va încerca s-o câştige pentru sine. Probabil că spionii papei au prins de 
veste că în biserică e ascuns ceva destul de valoros, pentru ca unii din 
dezlegătorii lui de enigme să vină să caute acest lucru. 

— Gurielf Labox? 

— Chiar el. 

— Şi o fi aflat vreo taină? a iscodit Grimpow neîncrezător. 


— Asta încerc să prind de veste, dacă nu mă mai cicăleşti cu pomelnicul 
neţărmurit al întrebărilor tale. la un manuscris de aici, despre vizitele 
nobililor şi ale regilor, şi vezi dacă vreun nume din el îţi spune ceva, l-a 
sfătuit Salietti, supărat şi încruntat, cum Grimpow nu-l mai văzuse niciodată 
până atunci. 

Au cercetat toate hrisoavele care dormitau în arhivă, sub praful uitării, 
fără să dea de nimic care i-ar fi putut ajuta să afle ce căuta Gurielf Labox. 

— E cu putinţă ca învățatul nici să nu se fi uitat la pergamente, a admis 
Grimpow descurajat. 

— Dar ceva tot trebuia să caute aici, asta-i mai mult ca sigur. De n-ar fi 
aşa, la ce să fi venit în sat cu scrisoarea de la sediul papal din Avignon, 
adresată parohului? 

— Poate că e în biserică ceea ce căuta, a propus Grimpow. 

— Ai dreptate, Grimpow, a spus, să mergem să aruncăm o privire acolo, 
dar, înainte de a închide manuscrisul pe care îl cerceta, a şi zărit colţul unei 
foiţe de pergament, sumeţindu-se printre celelalte foi. Ce-i asta? a întrebat, 
privind scrisul perfect caligrafic de pe foiţă: 


Dacă plimbi hicea, 

se va deschide cripta fără leş, 
unde doarme istoria. 

Călătoreşte în cetatea răvaşului 
şi acolo întreabă de cine nu-i. 
Atunci ai să auzi vocea umbrelor. 


— Vorbeşte de o criptă, care trebuie să fie în biserică, a lămurit Grimpow. 
lar cetatea răvaşului trebuie să fie Strasbourgul. Poate că asta căuta Gurielf 
Labox. 

— Ori poate că Gurielf Labox aştepta pe cineva şi i-a lăsat mesajul, 
temându-se că i s-ar fi putut întâmpla ceva, a dedus Salietti. 

— De-ar fi cum spui tu, îmi trece prin minte că vorbele erau adresate 
cavalerului mort în munţi, care ducea un răvaș cu numele cetăţii 
Strasbourgului. 

— Şi cine poate fi „cine nu-i“? s-a întrebat Salietti, gândindu-se la Aidor 
Bilbicum, al cărui nume apărea şi el în răvaşul pecetluit pe care îl avea la el 
cavalerul mort în munţi. 


— Să căutam în cripta din biserică. Bănuiesc că, dacă plimbăm 
enigmatica hice, vom ajunge să cunoaştem mult mai mult din istoria care 
încă pare să dormiteze într-un mormânt. Apoi vom călători până în cetatea 
Strasbourgului, care-i cea din răvaș. Acolo vom întreba de cine nu-i şi vom 
auzi, poate, vocea umbrelor. Totul se leagă, a observat Grimpow. 

Când au intrat din sacristie în naosul lateral al bisericii, s-au simţit 
copleşiţi de o mare confuzie, gata să-i înghită precum furtunile de pe ocean 
înghit corăbiile în valurile lor imense. Jur-împrejur, totul era pe cât de tăcut, 
pe atât de întunecat şi, apropiind lumina sfeşnicului de icoanele cu fecioare 
şi sfinţi, care odihneau în ocniţe, liniştite şi palide precum ceara, le-au simţit 
greutatea îngheţată a privirilor, de parcă erau fantome. Au trecut în tăcere 
prin cele trei nave ale bisericii, privind fiecare lespede din podea, fiecare 
cotlon şi fiecare ocniţă; au trecut în revistă mormintele nobile care 
înconjurau prezbiteriul, vasele cu agheasmă, capela pentru botezuri, 
amvoanele şi altarele, dar nimic nu le-a atras atenţia, până când, în spatele 
altarului principal, au văzut nişte scări înguste, care duceau în criptă. 

— Aici trebuie să fie îngropaţi parohii bisericii, a dedus Salietti, 
încruntându-se ca să arate că nu-i făcea nicio plăcere să coboare până la 
morminte la acele ceasuri ale nopţii. 

Nici lui Grimpow nu-i făcea o plăcere deosebită să intre într-un loc atât 
de lugubru, fără altă lumină decât a sfeşnicului, dar, de când văzuse hârcile 
îngrămădite în faţa intrării secrete în biblioteca mănăstirii din Brinkdum, 
puţine lucruri l-ar mai fi putut înspăimânta. 

— Criptele au fost întotdeauna locuri potrivite pentru a ascunde mistere, 
ar fi mai bine să coborâm, a propus Grimpow, fără prea mult entuziasm. 

Salietti a apropiat sfeşnicul de intrarea îngustă a criptei, iar flacăra lui 
slabă a luminat treptele şi bolta, care coborau în spirală până în bezna unui 
put. 

— Eu am să merg în față, a hotărât Salietti şi s-a aplecat, ca să nu dea cu 
capul de tavanul scund. 

Ajungând în criptă, flăcările luminărilor au fâlfâit, de parcă o făptură 
nevăzută ar fi suflat peste ele, ca să le stingă, iar umbrele li s-au cutremurat 
pe pereții reveni din piatra. 

Tavanul boltit continua să fie destul de scund, dar puteau, cel puțin, să 
stea în picioare, fără să se teamă că au să dea cu capul de el. Un coridor 
tenebros se deschidea în fata lor şi cotea la dreapta, urmând curba unei 
circumferinţe. Grimpow a bănuit că erau chiar sub absida bisericii. 


La dreapta lor, se deschideau una după alta câteva arcade sprijinite pe 
coloane, iar în fiecare dintre ele se zăreau morminte din marmură, ca nişte 
raze perpendiculare pe circumferința desenată de coridor. Salietti a luminat 
cu sfeşnicul fiecare mormânt, pe care odihneau opt trupuri cioplite ale unor 
bărbaţi înveşmântaţi cu tunici elegante. Toţi aveau plete şi bărbi lungi şi 
braţele încrucişate pe piept, ca şi cum dormeau fericiţi. Mormintele n-aveau 
niciun soi de inscripţie, niciun nume, nicio dată de îngropăciune. 

— Sunt morminte de veacuri, a observat Salietti. 

Când au încheiat turul circumferinței, lui Grimpow i-a venit o idee. 

— Podeaua criptei e un octogon! a exclamat, amintindu-şi de desenul 
imposibilei cvadraturi a cercului, pe care i-l făcuse fratele Rinaldo din 
Metz, în sala secretă a mănăstirii din Brinkdum. 

I-a lămurit lui Salietti înţelesul octogonului şi al castelelor din Cerc, aşa 
cum făcuse şi cu el fratele Rinaldo, adăugind că multe fortărețe şi capele ale 
cavalerilor templieri erau de formă octogonală, pentru a simboliza unitatea 
dintre Cer şi Pământ, armonia dintre divin şi uman, care au un singur centru 
comun în univers. 

— Dar această biserică n-a aparţinut niciodată cavalerilor Templului lui 
Solomon, a nuanţat Salietti. 

— Tocmai de aceea trebuie să aibă ceva de-a face cu taina învăţaţilor. Şi 
tocmai asta cerceta pesemne bătrânul Gurielf Labox, a subliniat Grimpow, 
revenind instinctiv la una dintre arcade şi îndreptându-se de acolo către 
centrul cercului din criptă. 

Salietti l-a urmat, luminându-i paşii cu sfeşnicul, iar Grimpow nu şi-a 
mai putut stăpâni bucuria la vederea unei inscripţii cioplite în cercul central 
al criptei, înconjurat de cele opt morminte, care păreau opt cavaleri 
apărători, fără scuturi şi fără arme. 

— Asta-i! a urlat, simțind că, lângă el, Salietti aştepta o explicaţie. 

Amândoi au rămas cu privirile lipite de semnele cioplite în cerc pe 
podeaua din piatră. Erau de acelaşi soi cu cele din răvaşul pecetluit al 
cavalerului mort, iar lui Grimpow i-a venit nespus de uşor să le înţeleagă. 

— Ce înseamnă toate aceste semne? l-a întrebat Salietti, nerăbdător. 
Grimpow ţinea în mână un crâmpei de pergament şi un cărbune mic, pe 
care le luase din arhiva bisericii, aşa că şi-a tras sfeşnicul lângă el şi a scris: 


PLIMBĂ HICEA 
ISTERME ROL 


— Asta-i tot „hicea“ de care pomeneşte nota lui Gurielf Labox, dacă el o 
fi scris-o, a observat. 

— Poate că-i doar un epitaf comun tuturor acestor morminte fără nume, a 
presupus Salietti, încă buimăcit de descoperire. 

— Dar e scris cu aceleaşi semne care apar şi în răvaşul pecetluit al 
cavalerului mort în munţi, i-a atras Grimpow atenţia. 

Salietti a căzut pe gânduri, uitându-se la inscripţia cioplită în stâncă. Apoi 
a zis: 

— Poate că în criptă nu-s îngropaţi vechii parohi ai bisericii, ci cei opt 
învăţaţi păstrători ai tainei. De aceea sunt mormintele atât de vechi şi n-au 
nici nume, nici date de îngropăciune. 

— Crezi că taina învăţaţilor poate sta aici, sub stâncă? l-a descusut 
Grimpow. 

— E doar o bănuială, deşi inscripţia PLIMBĂ HICEA mie mi se pare că 
trimite în Lumea de Dincolo de moarte. „Hicea“ poate fi asemenea raiului, 
ori paradisului, unde domneşte o veşnică lumină aurie şi unde, după toate 
religiile, se duc sufletele morţilor. Iar ISTERME ROL ar putea fi doar 
numele învățatului care a scris epitaful, a presupus Salietti. 

— Sau poate că „hicea“ e chiar locul unde stă ascunsă taina învăţaţilor şi 
doar trecând pe acolo e cu putinţă s-o găsim, a subliniat Grimpow. 

— În orice caz, e limpede că avem în faţă o nouă enigmă, greu de 
dezlegat. Mă întreb dacă Gurielf Labox a izbutit să deschidă cripta înainte 
de a-l fi ridicat ostaşii baronului Figiieltach de Vokko. 

— Asta o s-o ştim doar dacă vorbim cu el, a limpezit Grimpow. 

— Trag nădejde că zbirii Inchiziției nu vor izbuti să-i smulgă ceea ce ştie. 
Dacă-l supun la chinuri, iar el le spune ce căuta în biserică, zbirii baronului 
ori ai regelui Franţei se vor întoarce curând aici. 

A rămas cufundat fiecare în gândurile şi temerile lui, încercând să afle cât 
mai repede un înţeles de bun-simt pentru misterioasa inscripţie. Grimpow a 


ajuns chiar să creadă că „hicea“ era, poate, o metaforă asemenea celei 
folosite de alchimişti şi că se referea, în loc de aurul alchimic, la lumina 
înţelepciunii, aşa cum suna şi fraza din răvaşul cavalerului mort în munţi, 
care spunea: „Pe cer stau bezna şi lumina”, al cărui înţeles încă nu izbutise 
să-l găsească. Dar, dacă era totuşi încredinţat de ceva, atunci era de faptul 
că în criptă se mai afla şi altceva decât inscripţia cioplită în stâncă. 

— Şi dacă-i o criptogramă? a făcut numaidecât alte deducţii Salietti. 

Grimpow şi-a amintit de toate câte i le lămurise fratele Rinaldo din Metz 
la mănăstirea din Brinkdum despre mesajele cifrate folosite încă din 
Antichitate, pentru a ascunde mistere. 

— Vorbeşti de o scriere cu cheie? 

— Exact. 

— Dar inscripţia e deja scrisă într-o limbă hieroglifică, pe care nimeni 
dintre cei pe care-i cunosc nu poate izbuti s-o descifreze, a ripostat 
Grimpow. 

— Uneori mesajele ascunse sunt apărate prin felurite sisteme de scrieri 
cu cheie. Am putea fi în faţa unui asemenea caz, când, pentru a ajunge la 
ultima soluţie a enigmei, trebuie să dezlegăm toate criptogramele care îl 
apără. 

Chiar atunci i-a ajuns din urmă vuietul gloatei care intra în biserică. 

— Sătenii intră în biserică. Poate că mulţi dintre ei îşi vor petrece 
noaptea acolo, ca să se apere de vremea rea, după ce le-au ars casele. Să 
plecăm de-aici, înainte să le trezim prea mult curiozitatea, l-a sfătuit 
Salietti. 

— Bine, dar inscripţia? 

— O s-o cercetăm în continuare sus, în sacristie. Acum s-o ştergem cât se 
poate de iute de aici. 

Au urcat iar treptele înguste ale scării, care venea din criptă şi ieşea în 
dreapta altarului principal. În fundul bisericii, lângă marea poartă de intrare, 
câţiva oameni se adunaseră în jurul parohului, care le dădea lămuriri despre 
cum a pus să fie aşezate băncile din naosul central, ca să ţină loc de paturi, 
despărţind femeile şi copiii de grupul bărbaţilor. Unii cărau pături şi blănuri, 
dar toţi păreau copleşiţi de osteneală şi de tristeţe. 

În sacristie, Salietti şi-a mai turnat un păhărel de rachiu, iar Grimpow a 
răsfoit manuscrisul intitulat Manualul slujbelor divine, scris de călugărul 
Guillermo Durando, în care n-a dat de nimic care să i se pară interesant. 
Amândoi încercau să găsească dezlegarea enigmei din criptă. Inscripţia 


aceea putea avea orice înţeles: PLIMBĂ HICEA. Aceasta parte a inscripţiei 
avea un tâlc în sine, mai ales ţinând seama că orice criptă e un loc de 
îngropăciune, iar moartea, după toate credinţele, e trecerea la viaţa veşnică, 
aşa cum chibzuise şi Salietti. Cu toate acestea, ISTERME ROL nu însenina 
nimic din ce-ar fi putut ei înţelege. Fireşte că putea fi numele celui care 
fusese autorul epitafului, dar putea fi şi cheia cu ajutorul căreia să se dea de 
înţelesul complet al criptogramei, tot aşa cum Aidor Bilbicum părea să fie 
cheia de trebuinţă pentru înţelegerea mesajului de pe pergamentul 
cavalerului mort în munţi. Grimpow se simţea pierdut în hăţişul propriilor 
deducţii şi-şi repeta neîncetat în minte cuvântul ISTERME, în ritmul 
bătăilor inimii. 

Intrarea parohului în sacristie a rupt şirul gândurilor lui Grimpow. Preotul 
i-a întrebat dacă găsiseră ceva interesant în arhive, iar Salietti a tăgăduit, 
făcând un semn cu capul. 

— În hrisoavele de aici nu-s decât nume şi socoteli ale bisericii. E mai 
uşor să dai de acul tăbăcarului în fâneaţa fermierului, a observat. 

— Aşa l-am prevenit şi eu pe Gurielf Labox, când i-am arătat arhiva. Pe 
rafturi nu-s decât nume şi cifre, i-am zis, dar el s-a încăpățânat să cerceteze 
fiecare hrisov, de parcă era în căutarea Sfântului Graal, a amintit parohul, 
surâzând. 

— Domniei Tale îţi spune ceva vorba ISTERME? l-a iscodit Grimpow, 
uitând de îndatorirea unui scutier de a păstra tăcerea. 

Parohul a repetat cuvântul cu glas tare şi s-a încruntat, arătându-se 
nedumerit. 

— Poate că-i o vorbă pe greceşte? s-a interesat, rămânând gânditor, de 
parcă ar fi intrat într-o plăcută transă. Apoi a dat din cap: Nu, n-am auzit-o 
niciodată şi nici nu-s încredinţat că ar apărea în hrisoavele păstrate aici, în 
arhiva. 

— Cine-s cei îngropaţi în cele opt morminte din cercul aflat în mijlocul 
criptei, l-a descusut Salietti, ca un inchizitor politicos. 

Parohul a privit în jos, apoi a început să se joace cu nodurile brâului care 
îi încingea sutana. 

— Biserica noastră nu-i altfel decât toate celelalte, le-a spus. În toate 
bisericile, sanctuarele, capelele, schiturile ori catedralele, veţi da şi de 
lucruri pe care nimeni nu ştie să le lămurească şi ale căror adevărate obârşii 
ori înţelesuri nu le cunosc decât cei care le-au construit. Cripta bisericii 


noastre era aici cu mulţi ani încă înainte de a se ridica pe fundaţia ei lăcaşul 
creştin de azi, iar mormintele sunt vechi de peste cel puţin trei veacuri. 

— Pe pietre nu apare înscris niciun nume şi judecând după sculpturile de 
deasupra lor, nici nu pare că aceia care-şi dorm acolo somnul de veci ar fi 
fost de spiţă nobilă. În plus, n-au scuturi, nici armuri şi nici arme şi au aerul 
unor erudiţi cufundaţi într-un somn plăcut, a observat Salietti. 

Grimpow şi-a amintit dintr-odată de cavalerul mort în munţi şi de faptul 
că, la vederea tihnei care se citea pe chipul lui îngheţat, i se năzărise că, 
poate, moartea nu-i decât un vis blajin şi veşnic. 

— În niciun hrisov din arhivă nu sunt pomenite numele răposaţilor. Eu 
însumi le-am căutat acum cinci ani, când am luat în primire parohia, a 
lămurit parohul. 

— Şi ce-mi poţi spune Domnia Ta despre inscripţia cioplită în cercul din 
mijlocul criptei? l-a întrebat Grimpow. 

— Gurielf Labox a petrecut ceasuri la rând în criptă, încercând s-o 
dezlege. După câte ştiu eu, nimeni n-a izbutit aşa ceva până acum. Semnele 
sunt ciudate şi vechi şi pot să însemne orice. Pot fi chiar simple inscripţii 
făcute de pietrarii care au ridicat biserica, fiindcă, se ştie, ei îşi pun pe 
lucrări semnul breslei lor. 

— Nu, semnele inscripţiei ascund un mister, de asta-s încredinţat, iar 
Gurielf Labox avea misiunea să le dezlege, l-a contrazis Salietti. 

— Poate că, de vă rugaţi şi vă odihniţi, o să puteţi arunca o rază de 
lumină asupra acestor mistere care ne intrigă, le-a dat ideea parohul. 

Apoi i-a cerut iertare lui Salietti că nu le putea oferi la ceas de noapte 
demna găzduire cuvenită rangului său de cavaler şi a deplâns faptul că focul 
a distrus hanul din cătun, căci acolo locuiseră Gurielf Labox şi fiica lui şi, 
din această pricină, lui i se pusese foc înainte de toate. Dar le-a oferit, în 
schimb, găzduire în grânarul bisericii, din spatele sacristiei, pe care nu-l 
atinsese focul, şi tinerii s-au îndreptat într-acolo, după ce şi-au luat catârca 
şi caii, care îi aşteptau nerăbdători şi flămânzi în piaţă. 


Grimpow a auzit cum un Cocoş cânta, anunțând că se crăpa de ziua, dar, 
când s-a deşteptat, în minte îi roia o vorbă nouă, de parcă toată noaptea 
fusese cu gândul la ea: MISTERE. Dintr-un salt a şi fost în picioare şi a 
început să-l scuture pe Salietti, ca să-l trezească din somnul adânc în care 
părea cufundat. 

— Ce-i? a întrebat Salietti, răsucindu-se în culcuşul de paie. 


— Mistere! a urlat Grimpow, entuziasmat. 

— Bine, bine, ştiu ca suntem înconjurați de mistere. Nici eu n-am încetat 
să mă gândesc la ele şi abia de-am putut pune geană peste geană vreo două 
ore în întreaga noapte, a bâiguit Salietti, încă somnoros. 

— Nu pricepi? Mistere e anagrama lui ISTERME, nu trebuie să schimbi 
decât locul literei M şi s-o pui la începutul cuvântului şi iese MISTERE. 

Salietti a sărit în picioare, de parcă i-ar fi aruncat cineva în cap o găleată 
cu apă rece. 

— Ai dezlegat criptograma? l-a întrebat, holbându-se neîncrezător. 

— Cred că da, a recunoscut Grimpow. A luat crâmpeiul de pergament pe 
care scrisese cu o noapte mai înainte şi i-a arătat iar inscripţia lui Salietti. 


PLIMBĂ HICEA 
ISTERME ROL 


— Dacă înlocuim ISTERME cu MISTERE... 

— ... continuam să avem două enigme de dezlegat: PLIMBĂ HICEA şi 
MISTERE ROL, l-a întrebat Salietti, mângâindu-şi calul, care a început să-l 
lingă pe faţă. 

— Dar ştim deja că acolo unde trebuie plimbată hicea se află misterele. 
Trebuie doar să prindem de veste unde s-o plimbăm, şi neîndoios că acolo 
avem să dăm peste taina învăţaţilor, pe care o căutăm. 

— Dacă n-a dat mai înainte de ea Gurielf Labox, iar acum o şi caută cei 
care l-au răpit, baronul Figiieltach de Vokko şi regele Franţei. Să plecăm 
neîntârziat spre fortăreaţa baronului, înainte de a fi prea târziu, a propus 
Salietti şi, luându-şi spada de pe duşumea, şi-a pus-o la cingătoare. 

Tocmai se pregăteau să iasă din grânarul bisericii din Comill, când lui 
Grimpow i-a fulgerat o idee prin minte, trecând ca săgeata. 

— O clipă, a rostit. HICEA pur şi simplu nu există. 

Salietti s-a oprit brusc şi s-a rotit pe călcâie. 

— Şi cum poţi fi sigur de asta? a întrebat, năucit de afirmaţia pe care 
Grimpow o făcuse pe nepusă masă. 

— Pentru că, dacă inversăm ordinea literelor din ROL, obţinem LOR, şi 
atunci criptograma spune: PLIMBĂ HICEA MISTERELOR. 

— Hicea Misterelor! a exclamat Salietti. Nu sună rău, poate că ai 
dezlegat cu adevărat enigma. Să mergem deci să căutăm Hicea Misterelor. 

— Nu cred că-i aşa simplu, i-a atras atenţia Grimpow. 


— Nici eu, dar nici aici nu cred să mai avem ceva de făcut. 

— Eu vorbeam de criptogramă. 

— Criptograma ai dezlegat-o, iar înţelesul ei e simplu: PLIMBĂ HICEA 
MISTERELOR. Aşa trebuie să căutam taina învăţaţilor. Poate că Aidor 
Bilbicum din Strasbourg ne poate spune câte ceva despre ce-i hicea, dacă 
izbutim să stăm de vorbă cu el. 

Grimpow n-a dat mare atenţie vorbelor lui Salietti. 

— Trebuie să mai fie ceva ascuns printre literele criptogramei. Cei care 
au alcătuit-o au ascuns enigma în semne, iar în ea, un mesaj complicat, care 
trebuie să fie dezlegat întru totul, ca să se ajungă la adevăratul lui înţeles, a 
chibzuit cu glas tare. 

— Dar acum e clar. Mesajul ascuns are un început de înţeles: PLIMBĂ 
HICEA MISTERELOR. 

Atunci, Grimpow şi-a adus aminte de spusele răvaşului purtat de 
cavalerul mort în munţi: „Pe cer stau bezna şi lumina“ şi a întrezărit 
strălucirea luminii în beznă. 

— Am ghicit, am ghicit! a zbierat. 

— Mai e ceva? a întrebat Salietti, dând drumul dârlogilor calului şi 
privindu-şi buimac isteţul scutier. 

— Da, mai e ceva. Misterul e în PLIMBĂ HICEA. 

— Asta mi-ai mai atras atenţia! a protestat Salietti. Mă tem că 
criptograma ţi-a luat minţile. Hai s-o lăsăm baltă şi să plecăm din grânarul 
ăsta. 

Grimpow nu-şi lua ochii de pe scriitura originală a criptogramei, pe care 
el însuşi o copiase pe crâmpeiul de pergament. 

— Vreau să spun că şi HICEA e o anagramă şi cine ştie ce înţeles are... 

Salietti a încercat să schimbe în minte ordinea literelor, ca să găsească alt 
cuvânt, cu alt înţeles, dar Grimpow i-a luat-o înainte şi a dezlegat enigma. 

— HICEA poate fi CHEIA. 

— Fantastic! a exclamat Salietti, entuziasmat de deducţia lui Grimpow. 
Atunci, sub criptograma originală PLIMBĂ HICEA ISTERME ROL, 

Grimpow a scris: 


PLIMBĂ CHEIA MISTERELOR 


şi a fost încredinţat că obscura criptogramă era definitiv dezlegată. 


— Dar care-i cheia misterelor şi unde trebuie plimbată? a întrebat 
Salietti, descurajat din nou în faţa a ceea ce credea ca era altă enigmă grea 
şi încurcată. 

— Păi e chiar piatra noastră! a afirmat Grimpow, fără codeală. 

— Piatra? l-a îngânat Salietti. 

— Da, piatra filosofală! Lapis philosophorum a învăţaţilor e cheia tuturor 
misterelor naturii şi ale cosmosului. Trebuie să plimbăm piatra noastră, 
cheia tuturor misterelor, pe deasupra inscripţiei cioplite din criptă. 

— Eşti genial, Grimpow! i-a lăudat Salietti perspicacitatea. 

— Nu eu, ci piatra, a precizat Grimpow, încredinţat că n-avea prea mari 
merite. 


Cheia misterelor 


Biserica era pustie. Băncile din naosul central fuseseră repuse la locul lor, 
iar un miros puternic de tămâie curăța aerul de printre sclipirile pe care le 
aruncau luminările aprinse în altar. L-au căutat pe paroh în sacristie, dar el 
nu era nici acolo, aşa că au luat un sfeşnic, l-au aprins, ca să-şi lumineze 
drumul către străfundurile tenebroase ale criptei, şi au ieşit din sacristie 
întrebându-se ce nou mister îi mai aştepta, după ce aveau să plimbe piatra 
pe deasupra inscripţiei, şi dacă aveau să găsească acolo taina învăţaţilor. 

De cum au ajuns iar la inscripţia cioplită în cercul din centrul criptei, 
Grimpow a scos piatra din punguţa de in care îi atârna la gât, s-a ghemuit şi 
a apropiat piatra de semnele scrise pe cerc. Atunci, piatra miraculoasă a 
început să lumineze dulce, până a ajuns aidoma jarului. A plimbat uşurel 
piatra peste inscripţie, repetându-şi în minte vorbele: PLIMBĂ CHEIA 
MISTERELOR, iar semnele cioplite pe cerc s-au făcut roşii ca jarul, de o 
culoare atât de neobişnuita şi de vie, că păreau scrise cu foc. 

Cu toate acestea nu s-a petrecut nimic altceva. 

— Şi acum? l-a iscodit Salietti neliniştit, căci trăgea nădejdea că, dacă, 
aşa cum erau încredinţaţi, piatra lor era adevărata şi singura piatră 
filosofală, mitică şi adevărată lapis philosophorum a învăţaţilor, cheia 
misterelor de care pomenea criptograma, de cum ar fi trecut-o pe deasupra 
inscripţiei, ceva uimitor şi magic trebuia să aibă loc chiar sub ochii lor. 

— Habar n-am. Nu ştiu ce-am mai putea face, a recunoscut simplu 
Grimpow, făcându-se ecoul propriei dezamăgiri. 

— Poate că piatra noastră filosofală nu-i cheia misterelor, aşa cum ai 
bănuit, s-a văicărit Salietti. 


— Sau poate că ea trebuie trecută nu numai pe deasupra inscripţiei, a 
replicat Grimpow, căci simţise că îi încolţea ceva chiar atunci în minte. 

A ridicat instinctiv privirea spre bolta aflată la două palme de capul lui 
Salietti şi la alte câteva de al lui şi l-a văzut chiar acolo, în centrul către care 
se îndreptau toate nervurile radiale ale tavanului boltit al criptei. 

— Ouroboros! 

Semnul şarpelui care îşi muşcă vârful cozii, acelaşi care apărea şi pe 
sigiliul din aur şi pe răvașul pecetluit pe care îl purta cavalerul mort în 
munţi, era cioplit deasupra inscripţiei din criptă fără ca, până cu o clipă în 
urmă, ei să-şi fi putut da seama. 

— Dă-mi piatra, am s-o trec pe deasupra imaginii lui Ouroboros, doar 
înălțând braţul, a vorbit Salietti, ceva mai însufleţit. 

Dar nici când a trecut piatra pe deasupra semnului lui nu s-a petrecut 
nimic. 

— Am să încerc şi eu, a propus Grimpow, luând piatra din mâna lui 
Salietti. 

De cum a pus piatra deasupra semnului lui Ouroboros, o rază de lumina, 
aidoma focului ceresc, a răsărit din mijlocul boitei care acoperea cripta şi a 
căzut drept pe inscripţie. Au auzit o stâncă scrâşnind lângă ei şi, întorcând 
ochii către ea, au văzut că unul dintre sarcofage se rotea în jurul axei sale, 
de parcă sub priviri li s-ar fi deschis chiar negrele porţi ale iadului. 

— Nu mai încape nicio îndoială că piatra noastră, ori ce-o fi însemnând 
lapis philosophorum, te-a ales pe tine, a recunoscut Salietti. 

— Ce vrei să spui? l-a iscodit Grimpow. 

— Că piatra nu-şi dă în vileag esenţa decât în mâna ta. Ea are trebuinţă 
de tine, ca să fie ceea ce e, şi-i limpede că ea singură alege la cine să stea, l- 
a lămurit Salietti emfatic. 

— Şi dacă ar fi găsit-o altcineva? l-a întrebat Grimpow. 

— Sunt încredinţat că n-ar fi văzut în ea decât o piatră roşiatică, lipsită de 
orice valoare. 

Atunci Grimpow şi-a amintit cu precizie de vorbele pe care fratele 
Rinaldo le spusese în sala secretă din biblioteca mănăstirii din Brinkdum: 
„Un Ales e dotat cu neliniştea studiului şi a cunoaşterii, cu o forţă interioară 
în stare să descopere realitatea lumii, în vederea creării verigilor unui lanţ 
de înţelepciune care-i din afara omenirii şi de dincolo de ea şi care va duce 
la dezvăluirea tainei înţelepţilor. Comoara minunată, pe care nimeni n-a 


văzut-o încă şi ale cărei porţi rămân închise pentru mulţi, e doar la 
îndemâna celor care o caută, urmând semnele şi căile potrivite”. 

— Crezi că acolo stă chiar taina învăţaţilor? a întrebat Grimpow, copleşit 
de emoție. 

— Dacă nu privim înăuntru, n-o vom şti niciodată, a decretat Salietti şi, 
apropiind lumina sfeşnicului de sarcofagul deschis, şi-a băgat capul într-o 
gaură neagră şi înspăimântătoare. 

— Poţi vedea ceva? a întrebat Grimpow. 

— Aici nu-i niciun os, a observat Salietti, pipăind cu mâinile şi temându- 
se să nu dea peste oasele cine ştie cărui schelet. Dar numaidecât a adăugat: 
Aşteaptă o clipă, aici pare să fie totuşi ceva. 

— Ce? Hai, spune! l-a implorat Grimpow nerăbdător. 

— Sunt încredinţat că nu-i decât un vechi manuscris, a şoptit Salietti fără 
prea mare entuziasm, scoțând capul din sarcofag şi întinzându-i lui 
Grimpow un manuscris peste poate de vechi şi doldora de praf. 

Grimpow a suflat peste scoarţe şi un nor des de praf cenuşiu a plutit prin 
faţa ochilor lui. Apoi şi-a trecut mâneca pieptarului peste vechiul 
manuscris, iar scoarțele din aur au strălucit cu magică vioiciune. 
Manuscrisul era de o mare frumuseţe, legat, cu o încuietoare din aur şi 
caboşoane tot din aur. La mijloc era gravat Ouroboros, şarpele care îşi 
muşcă vârful cozii, iar, deasupra lui, titlul era scris cu aceleaşi hieroglife pe 
care Grimpow le cunoştea deja. Ouroboros era aidoma celui de pe sigiliul 
din aur şi de pe răvaşul pecetluit al cavalerului mort în munţi şi întru totul 
asemănător cu semnul peste care au plimbat cheia misterelor, pentru a face 
sarcofagul să se deschidă. 


EA XIXEFTA FOT FX EA AT] 

— Cum sună titlul manuscrisului? l-a descusut Salietti. 


— Esenţa cosmică a pietrei! a exclamat Grimpow, peste poate de 
mulţumit, fiindcă vechiul manuscris pe care îl ţinea în mâini avea să le 
îngăduie, în sfârşit, să afle cu precizie ce era piatra lui filosofală, deoarece 
conţinea, fireşte, cheile trebuitoare pentru a putea da de taina învăţaţilor, 
oriunde ar fi stat ea ascunsa. 

Nici Salietti nu-şi ascundea bucuria de a-l fi găsit şi zâmbea mulţumit, de 
cum îşi dăduse seama de însemnătatea pe care vechiul manuscris o putea 
avea pentru căutările lor. 

— Apare numele autorului pe copertă? a întrebat îngrijorat. 

— Ei bine, sub titlul manuscrisului apare numele unuia pe care îl cheamă 
Muciblib Rodia. Sau, cel puţin, asta am citit, a zis Grimpow. 

— Numele are sonoritatea unei limbi ciudate, dar ceva din el nu mă 
convinge totuşi. 

Salietti i-a cerat lui Grimpow crâmpeiul de pergament şi micul cărbune 
de care se servise ca să-şi noteze deducţiile privitoare la inscripţia cioplită 
din criptă şi a notat numele pomenit de prietenul său: 


MUCIBLIB RODIA 


— Sunt încredinţat ca de astă dată ai uitat ceva important, a afirmat 
Salietti, ascunzându-şi un zâmbet malitios. 

— Spune-mi tu, i-a cerut Grimpow, domic să scape şi de altă enigmă şi 
de altă intriga. 

— Trebuia să citeşti de la coada la cap. 

Grimpow i-a dat ascultare şi mare i-a fost surpriza, căci a dat pe loc un 
strigăt de bucurie. 

— Aidor Bilbicum! E scris de Aidor Bilbicum! 

— Aşa-i, a adeverit Salietti, şi mândria de a fi descoperit aşa ceva îi 
sclipea în priviri. 

— Cum de-ai bănuit că era o nouă criptogramă? l-a întrebat Grimpow. 

— Spune-i simplă intuiţie, dacă vrei, a răspuns cavalerul, morocănos. Şi 
acum, să aruncăm o privire peste manuscris, înainte ca luminările din 
sfeşnic să ardă pe de-a-ntregul şi să rămânem fără lumină. 

Manuscrisul nu era voluminos, căci avea doar opt pagini groase din 
pergament, dar, de cum i-a aruncat o privire, Grimpow şi-a dat seama că 
acel volum vechi era mai frumos şi mai enigmatic decât toate tratatele 
ermetice scrise de alchimişti. 


— Citeşte câteva semne cu glas tare, ca să ştim cel puţin despre ce-i 
vorba în manuscris, l-a rugat Salietti. 
Grimpow l-a deschis şi a început să citească: 


Întâia oară când am stat la taifas cu misteriosul învăţat, mi-a părut 
nebun. L-am cunoscut din cine ştie ce capriciu al universului, într-una 
dintre călătoriile mele pe mare, când navigam pe o galeră robustă cu vele, 
care făcea negot cu mătăsuri şi mirodenii de pe coasta ei exotică. În 
noaptea aceea, sufla o briză călduţă dinspre apus, iar valurile tihnite te 
pofteau să întârzii pe coverta navei, admirând bolta cerească doldora de 
stele şi strălucirile lor fermecate. Fără nicio îndoială, lipsa lunii îmi oferea 
prilejul de a-mi bucura încă o dată privirile cu constelaţiile Zodiacului, aşa 
că am început neîntârziat să le localizez, ţintind cerul cu toiagul. Tocmai 
aflasem zodia Berbecului pe cvadrantul apusean, căci se apropia echinoxul 
de primăvară, când am simţit că mă privea cineva din spate. Am întors 
capul, cu gând să văd chipul neobişnuitului însoțitor, şi l-am zărit, ca şi 
cum câteva imposibile raze de lună i-ar fi luminat chipul ori luna însăşi i s- 
ar fi aprins în ochi. Era un bărbat de statura obişnuită, cu barbă deasă şi 
plete lungi, care mă privea, aşteptând, plin de încredere, să încep eu 
ritualul politeţii, dând seama despre observaţiile şi găselniţele mele pe 
bolta nopţii. Mă pregăteam să mă prezint, când mi-a pronunțat numele şi 
mi-a făgăduit că, de-mi arătam dorinţa, mă putea duce la un castel, ale 
cărui ziduri se înălțau printre stelele pe care eu le cercetam cu atâta 
stăruința. 

Nu m-a surprins că-mi ştia numele, deoarece, fiind la fel ca mine 
pasagerul galerei, l-ar fi putut prea bine auzi de la unul dintre năieri, ori 
Chiar de la mine, când mă prezentasem căpitanului, înaintea plecării din 
port şi a începerii croazierei. Dar, auzindu-i vorbele, am crezut că bărbatul 
delira ca un halucinat, din pricina multelor zile de navigaţie pe acele mări, 
când fusese expus vipiei neîndurătoare, legănatului nesfârşit al galerei şi 
bruftuielii vânturilor. l-am zâmbit, ca să-mi ascund uimirea în faţa 
nesăbuinţei cu care mă ademenea, căci nu numai mi s-a părut lipsit de 
politeţe să-i arăt că aiura, dar m-am şi temut ca nu cumva, în nebunia lui, 
să mă arunce furios peste bord şi să ajung astfel momeală pentru lăcomia 
rechinilor, de care erau cum nu se poate mai pline acele ape adânci. Am 
preferat să-i cânt în strună şi să mă las în voia fluxului molcom al 
închipuirii lui, aşa că i-am răspuns că aş accepta cu plăcere un zbor atât de 


plin de primejdii şi de nou, dacă n-ar trebui să ajung pe coastă, ca să-mi 
vizitez un bun prieten, mare cunoscător al boltei cereşti, cu care aveam de 
gând să dezbat toate problemele referitoare la mişcările planetelor şi la 
orbitele lor eliptice în jurul Soarelui. Am chibzuit că asemenea lămurire, 
care în plus mai era şi adevărată, avea să-l mulțumească pe tovarăşul meu 
şi să-mi îngăduie să-mi continui îndeletnicirile, amânând pentru un prilej 
mai nimerit vizita în stele, pe care mi-o propunea fără să roşească. Dar, în 
pofida presimţirilor pe care le aveam, s-a arătat înțelegător faţă de cererile 
mele de iertare şi m-a lăudat, zicând că ele se întemeiau pe motive demne 
de crezare, căci şi lui asemenea îndeletniciri îi luau mai tot timpul, şi era 
încredințat că-mi putea da lămuriri, dacă doream, despre alcătuirea 
chimică a corpurilor cereşti ori măsurarea depărtării dintre stele, I-am 
primit cu bunăvoința propunerile, care nu presupuneau părăsirea galerei 
pentru niciun zbor nesăbuit pe cerurile nopţii şi care, judecând după 
enunţul disertaţiei lui, mi s-au părut mai potrivite cu începutul taclalelor 
noastre. Interlocutorul meu a început atunci o poliloghie fără sfârşit despre 
univers, bazându-se pe teorii şi fundamente atât de solide şi de originale, 
că n-am putut decât să stau şi să-l ascult uimit. Auzindu-l, mare mi-a fost 
mirarea, şi am crezut că înnebunesc sau că sunt victima unei neîndurătoare 
halucinaţii, căci niciodată, în niciun loc de pe lume, dintre multele pe unde 
umblasem, urmându-mi chemarea pasiunii pentru astronomie, nu auzisem 
idei atât de înaintate şi de neîndoioase despre ştiinţa artelor. Aşa că m-am 
dat bătut în faţa splendorii erudiţiei sale şi l-am rugat să-mi îngăduie să mă 
bucur de tovărăşia lui în tot cursul voiajului şi chiar să-l însoțesc, ca ajutor, 
oriunde s-ar fi dus mai încolo. Misteriosul învăţat mi-a primit bucuros 
vorbele şi ne-am continuat taclalele până mult după ce se luminase de ziuă. 
Atunci mi-a dat de veste că şi el voia să coboare pe coasta către care ne 
îndreptam navigând, căci avea de gând să cerceteze un paradis necunoscut 
din acele ţinuturi, locuite de făpturi uimitoare şi magice. Auzindu-l, m-am 
îndoit iar de înţelepciunea lui, dar disertaţiile lui de dinainte fuseseră atât 
de plăcute şi de splendide, încât mi-am uitat repede neîncrederea şi am 
continuat să-i ascult cu atenţie istorisirea, până când am simţit în ochi 
puternica usturime a ostenelii şi tihnita invitaţie la somn. Ne-am despărţit 
numaidecât, nu fără să ne făgăduim că, a doua zi, aveam să ne bucuram iar 
de pasionantul nostru taifas. Apoi, când am ajuns în cabina de la pupa, m- 
am abandonat în dulcea îmbrăţişare a somnului şi, lăsându-mi visările 
cosmice să se înalțe în zbor, am adormit buştean. Foarte aproape de stele, 


am auzit bătaia ritmică a valurilor care mângâiau chila galerei, printre 
frumoasele ecouri ale algelor, ale sirenelor şi ale melcilor... 


— Până acum pare doar istoria unei călătorii fantastice, a observat 
Salietti. 

— Bănuiesc că ăsta-i doar începutul şi că vechiul manuscris al lui Aidor 
Bilbicum face istoria pietrei, vorbind de taina învăţaţilor şi de cum poate fi 
ea aflată. Deşi mi s-a părut că citesc printre rânduri că, pentru a afla toate 
acestea, ne rămâne de dezlegat încă multe enigme. Poate că, dacă dăm de el 
la Strasbourg, Aidor Bilbicum ne-ar putea ajuta să ieşim din labirint. 

— Atunci să ne întoarcem în biserică, luminările sunt gata să se stingă şi 
încă nu ştim cum să închidem sarcofagul. În drum spre fortăreaţa baronului 
Figiieltach de Vokko, ai să-mi lămureşti ce vrea să zică esenţa cosmică a 
pietrei, de care vorbeşte manuscrisul. Eu nu pot înţelege hieroglifele cu 
care-i scris, şi pe care tu izbuteşti să le citeşti de parcă ar fi în limba pe care 
o auzi de când te-ai născut. 

Grimpow a plimbat cheia misterelor deasupra semnului lui Ouroboros, 
din mijlocul bolţii care acoperea cripta, aşa cum făcuse şi ca să deschidă 
sarcofagul, iar mormântul s-a închis cu un zumzăit surd, redând 
întunericului scheletul invizibil care le dăruise preţioasa comoară. Dar, dacă 
Grimpow era încredinţat cu adevărat de ceva, atunci era chiar de faptul că 
nu trebuia să păstreze niciun secret faţă de scheletul nevăzut. 


Nu puteau spune la fel şi despre parohul din Cornill, în ciuda curteniei şi 
a dorinţei lui de a-i ajuta în şovăielnica lor căutare, fiindcă se temeau să nu 
fi dat de ştire, prin cine ştie ce mesager, la fortăreaţa lui Figiieltach de 
Vokko, şi să nu se trezească cu zbirii în sat, ca să-i ia neîntârziat prizonieri 
şi pe ei, aşa cum făcuseră cu Gurielf Labox şi cu fiica lui. Dar temerile li s- 
au risipit când au dat iar de el în sacristie, pregătindu-și veşmintele pentru 
liturghia de la amiază, fără griji şi fără remușcări. 

— Ei, ce spuneţi, au dat roade rugăciunile voastre din biserică? Aţi găsit 
ce căutaţi în criptă? i-a descusut, punându-şi scapularul în jurul gâtului. 

— În cripta bisericii nu-s decât oase de morţi! a observat Salietti 
morocănos. 

Parohul şi-a pus cagula şi s-a scuturat, de parcă ea îi înţepa trupul. 

— De vreţi aur, aţi face mai bine să-l căutaţi în lăzile papei din Avignon 
ori în laboratorul vreunui alchimist, le-a spus râzând. Dar chipul i s-a 


schimbat de cum i s-a oprit privirea pe pumnul de pepite din aur pe care i l- 
a oferit Salietti. Aţi găsit un tezaur? i-a descusut uluit. 

— Nu, dar tare-am vrea. Aurul de-aici vi-l trimite papa, ca să vă dea 
mulţumire pentru ajutor şi discreţie. Cu el, vei putea Domnia Ta să aranjezi 
biserica şi să dai ajutor sătenilor celor mai nevoiaşi, ajutându-i să-şi ridice 
iar casele distruse de flăcări. 

Parohul se pregătea să-i ia pepitele de aur din mână, când Salietti i le-a 
tras iute de sub nas. 

— Dar, mai înainte, fă-mi Domnia Ta un jurământ, a cerut cu severitate. 

— Un jurământ? 

— Trebuie să juri pe crucea care-ţi atârna pe piept că n-ai să vorbeşti cu 
nimeni nici de Gurielf Labox, nici de noi. Şi a adăugat: Ascultă-mă bine, cu 
nimeni, chiar de-ai fi încredinţat peste poate că ne cunoaşte secretul. 

Parohul a luat crucifixul, l-a dus la buze şi l-a sărutat cu devoțiune. 

— Jur! a vorbit grăbit. 

— Dacă ai să-ţi calci jurământul, Domnul să-ţi bage viermi cu găleata în 
maţe, iar ei să ţi le înfulece de viu, dar, dacă ai să-ţi respecţi cuvântul, 
Domnul să-ţi dea toate fericirile, într-o viaţă pe care să ţi-o facă pe cât de 
lungă, pe atât de frumoasă, i-a spus Salietti ameninţător, şi apoi i-a dat 
parohului pumnul de pepite din aur. 

— Mergeţi fără nicio grijă, vă asigur că viermii n-o să-mi roadă din trup 
până n-am să-mi dau duhul şi oricum n-am să spun niciodată că v-am văzut 
pe undeva, nici pe Domnia Ta, nici pe scutierul Domniei Tale. 


Veşti pline de nelinişte 


Au plecat din cătunul Cornill, pe un soare care devenea tot mai palid, în 
spatele unui văl de nori pufoşi, au îmbucat fără să descalece câteva 
ciozvârte de jambon de mistreţ şi câte un coltuc de pâine, bucate dăruite de 
paroh odată cu un burduf plin ochi cu deliciosu-i rachiu de prune. Mergeau 
printre dealuri cu povâmișuri domoale, doldora de stejari şi de ierburi, iar 
drumul continua lin către miazănoapte, la umbra răcoroasă a copacilor care 
îl mărgineau. 

În vreme ce îmbucau una-alta, fără să facă popas, au trecut amănunţit în 
revista ultimele întâmplări ale călătoriei, în care începeau să se vădească 
primele roade ale şovăielnicelor lor căutări. Aveau acum nu numai piatra 
filosofală, lapis philosophorum, ori cheia misterelor, cum suna inscripţia 
din cripta bisericii din cătunul Cornill, ci şi misteriosul manuscris al lui 
Aidor Bilbicum, Esenţa cosmică a pietrei, care avea să-i ajute să pătrundă 
multe enigme neştiute de ei până atunci. Dar mai aveau cunoştinţă şi că 
piatra, manuscrisul şi taina învăţaţilor erau râvnite de papă şi de regele 
Franţei şi că fiecare din ei voia să le aibă el şi nu celălalt, cu graba celui 
care-şi simte moartea aproape. Blestemul pe care Marele Maestru al 
templierilor, Jacques de Molay, îl aruncase asupra lor de pe rug, 
făgăduindu-le că aveau să moară înainte de a se împlini anul, îi grăbea să 
caute neostoit secretul despre care se credea că ar fi al templierilor, cu țelul 
hotărât de a trage chiulul morţii anunţate şi de a deveni nemuritori. Numai 
taina învăţaţilor putea conjura blestemul pe care îl strecurase în trupurile lor 
ultimul cavaler templier ars pe rug, ca o mușcătură înveninată a unui şarpe 
în agonie. 


— Mai bine să trăieşti veşnic decât să mori numaidecât, spunea Salietti 
că ar fi gândit papa şi regele Franţei, aflând de blestemul templierului. 

Ştiind că timpul fuge mai iute decât caii dezlănţuiţi, cei mai puternici 
bărbaţi de pe lume porunciseră celor mai buni spioni aflaţi în slujba lor să 
dea negreşit de taina învăţaţilor, ca nu cumva s-o dezlege altcineva, înaintea 
lor. Grimpow a bănuit că tocmai din această pricină îl trimisese papa pe 
Gurielf Labox la Cornill în cătun, iar regele îi dăduse porunca baronului 
Figiieltach de Vokko să pună mâna pe el. Dar nici papa, nici regele Franţei 
n-aveau habar că piatra era la cavalerul Salietti de Estaglia şi la scutierul lui 
şi că era limpede ca bună ziua că fără cheia misterelor nu era cu putinţă să 
fie dezlegată taina învăţaţilor, oriunde ar fi stat ea ascunsă. Lucru adeverit, 
fără nici cea mai mică umbră de îndoială, chiar de manuscrisul lui Aidor 
Bilbicum, care vorbea de esenţa cosmică a pietrei, căci nimeni pe lume nu 
mai ştia atâtea ca el despre ea şi taina ei. 

În prima parte a manuscrisului, pe care Grimpow i-o citise lui Salietti în 
cripta bisericii din Cornill, Aidor Bilbicum istorisea întâlnirea lui cu un 
înţelept misterios, pe care îl cunoscuse într-una dintre multele-i călătorii în 
Orient, cu câţiva ani înaintea Primei Cruciade din Țara Sfântă. După cum 
afirma Aidor Bilbicum, în alte pagini din manuscris, misteriosul învăţat fără 
nume îi dezvăluise uimitoarele mistere ale naturii şi ale cosmosului, pe care 
nicio făptură omenească nu şi le-ar fi putut închipui în acele vremuri, şi-i 
dăruise o piatră ciudată, căzută din stele, cu care nu numai că putea să facă 
aur din plumb, ci şi să dobândească toată înţelepciunea şi nemurirea. În 
sfârşit, într-o grotă de sub Templul lui Solomon din Ierusalim, îi mai arătase 
şi alt obiect ciudat care, în contact cu piatra, făcea minuni neînchipuite. La 
puţină vreme după aceea, misteriosul învăţat fără nume dispăruse, iar Aidor 
Bilbicum nu-l mai văzuse niciodată. La întoarcerea în Franţa, Aidor 
Bilbicum a fondat în secret o mica şcoală pentru învăţaţi, căreia i-a dat 
numele lui Ouroboros, alegând şarpele care îşi muşcă vârful cozii, formând 
astfel un cerc, drept simbolul nemărginirii şi al haosului. După o vreme, 
Aidor Bilbicum s-a întors iar la Ierusalim şi, împreună cu alţi şapte înţelepţi 
din şcoala lui, cărora le arătase ciudatul obiect ascuns acolo, a plănuit să-l 
ducă în Franţa, ca să-l cerceteze cu atenţie. Pe atunci, se aflau la Ierusalim 
şi nouă cavaleri francezi şi flamanzi, care veniseră în Ţara Sfântă ca să-i să 
apere şi să-i ajute pe pelerini şi pe care regele Balduin al II-lea îi găzduise 
în grajdurile Templului lui Solomon. Aidor Bilbicum şi discipolii lui au 
intrat în contact cu ei şi le-au încredinţat misiunea de a păzi cu propriile 


spade mutarea magicului obiect, împachetat în blăniţe de miel, în schimbul 
unei mari cantităţi de aur. Şapte dintre cei nouă cavaleri au acceptat 
misiunea, căci aveau de gând să se întoarcă în Franţa, pentru a fonda un 
ordin cavaleresc care să-i protejeze pe pelerinii din Țara Sfântă de atacurile 
musulmanilor, aşa că, atunci când a sosit sorocul, o caravană a plecat din 
Ierusalim spre un loc neştiut din Paris. Odată ajunşi acolo, şi uluiţi de 
neţărmurita putere a obiectului minunat, Aidor Bilbicum şi discipolii lui au 
hotărât să-l pună la loc sigur şi ascuns, astfel încât nimeni în afară de ei să 
nu mai aibă ştire de puterea magică a minunii. Au trecut anii şi cei şapte 
înţelepţi din societatea Ouroboros au răposat rând pe rând şi au fost 
îngropaţi într-o veche criptă octogonală din cătunul Cornill, unde se născuse 
Aidor Bilbicum. 

— Dar în arhiva bisericii din Cornill nu figura numele lui. Eu m-am uitat 
în registrul cu naşteri şi cu botezuri, chiar de la prima pagina, a protestat 
Salietti. 

— E cu putinţă ca Aidor Bilbicum să nu fie adevăratul lui nume, ci un 
pseudonim în spatele căruia îşi ascundea identitatea adevărată, a propus 
Grimpow. 

— Da, e cu putinţă, a admis Salietti. Dar istoria pe care mi-o spui despre 
Aidor Bilbicum mi se pare plină de interes. 

— Nu mai rămăsese în viaţă decât Aidor Bilbicum, a continuat Grimpow, 
şi, dat fiind că la el era ciudata piatră de la misteriosul învăţat, nu numai că 
ajunsese şi el un mare învăţat, dar trupul i se bucura de nemurirea zeilor. 
Aidor Bilbicum ştia însă că trebuia să transmită piatra unuia dintre 
discipolii lui, aşa cum îl prevenise misteriosul învăţat, fiindcă, de n-ar fi 
făcut aşa, piatra l-ar fi distrus şi i-ar fi adus moartea. Atunci, Aidor 
Bilbicum a căutat un tânăr, pe care l-a învăţat tot ce ştia el şi căruia i-a 
arătat locul unde era ascuns magicul obiect, despre care i-a vorbit pe 
îndelete, ca să prindă bine vestea existenţei lui. Şi a sosit clipa când, ostenit 
de atâta nemurire, Aidor Bilbicum a hotărât să-şi pună capăt vieţii şi să 
odihnească veşnic în pace; atunci i-a înmânat piatra discipolului, cerându-i 
să dea creştinească îngropăciune trupului său, într-un sarcofag din cripta 
aflată în biserica din Cornill, unde-şi dormeau somnul de veci şi cei şapte 
învăţaţi din societatea secretă Ouroboros. De aceea sunt opt morminte în 
criptă, şi tot de aceea manuscrisul a fost pus într-unul dintre ele. Sarcofagul 
pe care l-am deschis trebuie să fie chiar al lui Aidor Bilbicum, a adăugat 
Grimpow. 


— Asta înseamnă că-i mort! a exclamat Salietti, cam năucit, căci în 
sarcofagul aflat în cripta din Cornill nu era niciun schelet. 

— Judecând după spusele manuscrisului, se pare că da. 

— Asta înseamnă că nu putem da de el la Strasbourg şi că răvaşul 
cavalerului mort în munţi n-are niciun înţeles. Un mort nu poate citi răvaşul 
altui mort şi cu atât mai puţin într-o cetate diferită de locul în care unul 
dintre ei e îngropat de veacuri, a dedus. 

— Poate că vorbele scrise în mesaj sunt doar o parolă ori o nouă 
criptogramă. Nu ştiu, a admis Grimpow, gândindu-se cum să se descurce 
prin hăţişul ideilor care îi roiau în minte. E drept că manuscrisul lămureşte 
unde-i ascunsă taina învăţaţilor, dar se pare că-i lipseşte ultima pagină şi o 
hartă formidabilă. Aidor Bilbicum a chibzuit că avea să vină, poate, vremea 
potrivită pentru ca minunea aflată în Templul lui Solomon să fie găsită iar, 
de către alţi învăţaţi, aşa că a lăsat scrise lămuririle despre cum putea fi ea 
căutată, dar cu hieroglifele societăţii secrete Ouroboros şi sub protecţia unui 
număr nesfârşit de criptograme. 'Totu-i aici, nu lipsesc decât harta şi ultima 
pagină, de care ţi-am pomenit, a întărit Grimpow, arătând spre manuscrisul 
pe care îl ţinea în mână, chiar şi când călăreau. 

— Dar, dacă Aidor Bilbicum nu-i la Strasbourg, ce să căutăm noi acolo”?! 
s-a mirat Salietti. 

— Adevăratul început al sfârşitului, i-a răspuns Grimpow. Dacă îl căutăm 
pe Aidor Bilbicum, deşi-i mort, poate că putem da la Strasbourg de cheile 
enigmelor din acest manuscris. De ele pomeneşte, probabil, nota lăsată de 
Gurielf Labox în arhiva bisericii din satul Cornill. Doar ducându-ne în 
cetatea răvaşului şi întrebând de cine nu-i, vom putea auzi glasul umbrelor, 
a adăugat. 

— Şi ce ne poate învăţa glasul lor? l-a întrebat Salietti. 

— Dacă nu greşesc, a răspuns Grimpow, cum să dezlegam misterul 
esenței cosmice a pietrei. 


În drum către fortăreaţa baronului Figiieltach de Vokko, au ajuns din 
urmă alaiurile unor cavaleri, care mergeau şi ei spre miazănoapte, ca să ia 
parte la turnirurile de primăvară ale castelelor din Alsacia. Grimpow s-a 
simţit fascinat de coloritul şi de măreţia cortegiilor şi a caravanelor. 
Caretele domniţelor şi subretelor erau împodobite cu ghirlande din flori şi 
panglici din mătase, vârfurile lăncilor străluceau în lumina puternică a 


soarelui şi o mare de steguleţe şi stindarde unduiau în văzduh, peste caii 
unei cete numeroase, alcătuită din ostaşi şi cavaleri. 

Caii lui Grimpow şi Salietti aveau pasul mai iute decât al celor din suitele 
nobililor, şi curând au luat-o înaintea caretelor doldora de slujitori, corturi, 
armuri, arme şi provizii. Copiii i-au salutat zgomotos, când au trecut pe 
lângă ei, şi şi-au fluturat mâinile în aer; ajungând în dreptul caretelor, 
Grimpow a observat câteva tinere care şuşoteau între ele, ascunzându-şi 
chipurile îmbujorate în faţa politicoaselor reverenţe ale lui Salietti. Ostaşii 
le-au privit totuşi prevăzători şi dispreţuitori, iar cavalerii au stat drepţi şi 
aroganţi pe cai, vorbind cu însufleţire unul cu altul, nepăsători şi străini de 
acele tinere. 

Doar un cavaler cu ţinută nobilă, care călărea singuratic în fruntea 
alaiului, urmat la mică depărtare de scutierul său, le-a salutat politicos, când 
urmau să i-o ia înainte. Nu era în etate, dar nici nu se putea zice că ar fi fost 
tânăr: avea ochii cenuşii, nasul drept, iar părul tuns scurt pe ceafă era de 
culoarea cenuşii, la fel ca sprâncenele şi barba îndreptată cu foarfeca, iar pe 
cap purta o pălărie ascuţită, din care se sumeţea o pană de păun. Veşmintele 
îi erau elegante, deşi păreau spălăcite, din pricina prafului care se pusese pe 
ele, iar mânerul spadei îi era robust şi aurit la vârfuri. 

— Blazonul de pe scutul Domniei Tale îmi pare cunoscut. Te îndrepţi 
către fortăreaţa baronului Figiieltach de Vokko? l-a întrebat Salietti. Apoi, 
tânărul cavaler a tras de dârlogii calului, ca să-şi potrivească mersul cu al 
celui mai în etate, şi a luat-o înaintea lui Grimpow, care şi-a potrivit, la 
rândul lui, paşii cu ai celuilalt scutier, un tânăr cu pielea brună, care s-a 
mărginit să-l privească nepăsător. Şi eu mă îndrept într-acolo, şi bănuiesc că 
şi Domnia Ta, seniore... 

— ... Rhadoguil, Rhadoguil de Cumilldonn. Dar numele Domniei Tale 
care-i? l-a întrebat cavalerul. 

— Salietti de Estaglia, nepotul ducelui Jacopo de Estaglia. 

— Înseamnă că Domnia Ta eşti străin. 

— Da, născut în Piemontul italian. 

— Şi ai trecut peste ascuţitele creste ale Alpilor, doar ca să vii la 
turniruri? 

— Pentru un cavaler domic de aventuri şi de fapte de vitejie, Alpii sunt 
ca giganţii pe care trebuie să-i înfrângă în bătălii îndârjite, a subliniat 
Salietti. 

Cavalerul a râs ostentativ. 


— Ai dreptate, prietene. Şi, cum vorbeşti de aventuri, fapte de arme şi 
bătălii, spune-mi şi dacă ai Domnia Ta de gând să te alături noii cruciade la 
care ne cheamă baronul Figiieltach de Vokko şi regele Franţei, împotriva 
castelelor din Cerc. 

— N-aveam ştire de războiul care se anunţa, când am plecat din Piemont, 
dar am auzit pe drum câte ceva despre cruciadă, cu toate că nu izbutesc să-i 
pătrund prea bine temeiurile. După câte ştiu, baronul s-a aliat cu regele 
Franţei, ca să-i poată hăitui pe templierii fugiţi, care au găsit adăpost în 
fortărețele ducelui Gulf de Ostemberg şi ale credincioşilor lui cavaleri. 
Greşesc cumva? l-a întrebat Salietti. 

— Fleoşc! Scorneli şi apă de ploaie! a zis dispreţuitor cavalerul. Regele 
Franţei ştie prea bine ce caută atât de departe de elegantul lui palat din 
Paris. Şi, deşi pare că-şi ascunde ţelurile în pliurile propriei minţi încâlcite, 
toţi ştiu că vrea să radă de pe faţa pământului castelele din Cerc, la fel cum 
a făcut acum şase ani cu Turnul Templierilor din Paris, ca să le jefuiască şi 
să afle acolo secretul templierilor. 

— Dar secretul templierilor e numai o simplă legendă. Cine poate da 
drept sigur faptul că el ar sta ascuns în fortăreaţa ducelui Gulf de 
Ostemberg? l-a descusut Salietti, prefăcându-se că nu lua în serios 
pasionanta istorie, pe care chiar el şi Grimpow încercau s-o lămurească, 
deşi, după câte aflaseră, era vorba nu de secretul templierilor, ci de taina 


învăţaţilor. 
Cavalerul s-a aşezat mai bine în şaua calului şi şi-a potrivit teaca spadei 
pe şold. 


— Prietene, a glăsuit, când un Mare Maestru al Ordinului 'Templierilor, 
pe care ei îl acuză că ar avea legături cu diavolul şi că ar stăpâni arta 
necromanţiei, îi anunţă pe rege şi pe papă, chiar când agonizează printre 
vâlvătăile rugului, că au să moară înainte de a se împlini anul, ceva adevăr 
trebuie să fie în ameninţarea lui. 

— Şi dacă blestemul Marelui Maestru al Templului, Jacques de Molay, 
nu-i adevărat? în vremurile noastre, oamenii-s gata să închipuie poveşti cu 
vrăji şi farmece, care mai apoi ajung să fie crezute ca şi cum ar fi adevărate, 
a ripostat Salietti. 

— Dacă Domnia Ta dai crezare vorbelor mele, poţi fi încredinţat că 
blestemul e, cum te văd şi cum mă vezi, adevărat. Eu însumi am fost de faţă 
când l-au ars pe rug, anul trecut, pe optsprezece martie, în faţa catedralei 
Notre-Dame din Paris, şi l-am auzit pe Marele Maestru al Templului, 


preferându-și blestemul cu glas sever şi neabătut. În agonie, în toiul focului 
ale cărui văpăi îl devorau trosnind, când toţi cei de faţă erau încredinţaţi că 
avea să-şi dea ultima suflare, Marele Maestru al Ordinului 'Templierilor, 
Jacques de Molay, a ridicat glasul şi a strigat: „îmi blestem ucigaşii, astfel 
încât, înainte de a se împlini anul, să dea socoteală de crimele lor împotriva 
Ordinului 'Templierilor, chiar în faţa sfintei Judecăţi de Apoi!“ Iar blestemul 
e aproape gata să-i ajungă din urmă. 

— Nu te înţeleg pe Domnia Ta, a zis Salietti, năucit de ultimele vorbe ale 
lui Rhadoguil de Cumilldonn. 

— Aşa cum un trimis le-a dat de veste chiar ieri cavalerilor care vin de-a- 
ncălare în spatele nostru, papa Clement al V-lea şi-a dat sufletul în urmă cu 
un mai mult de câteva zile în castelul Roquemaure, lângă Avignon. 

— Cum grăieşti Domnia Ta? l-a întrebat Salietti, alarmat. 

— Chiar cum ai auzit. Se pare că papa nu s-a simţit prea bine, că apoi au 
început să-l chinuie dureri îngrozitoare şi că a sfârşit zvârcolindu-se, chircit 
de durere şi scuipând sânge, de parcă şi-ar fi vomitat matele. 

— Atunci blestemul s-a împlinit vorbă cu vorbă, a adeverit Salietti, 
nemaiştiind ce să creadă. 

— Te mai îndoiai Domnia Ta? a zis cavalerul, cu un aer misterios. 

— Păi, n-am nicio încredere în poveştile cu blesteme, farmece şi vrăji, a 
recunoscut Salietti, gânditor. 

Cavalerul a râs iar. 

— Nici eu, dragă prietene, nici eu. Pe papă l-a omorât nu un farmec, ci 
un venin, a şopocăit, neclintit. 

Uimirea lui Salietti când creştea, când scădea, căci nu-şi dădea prea bine 
seama dacă misteriosul cavaler spunea ce ştia ori doar ce bănuia. 

— Şi cum de eşti încredinţat de aşa ceva? a întrebat Salietti. 

— Pentru că doar o zeamă otrăvită poate aduce o moarte atât de 
sângeroasă şi de teribilă şi pentru că-i limpede ca lumina zilei că-i vorba de 
o răzbunare. 

— O răzbunare... Răzbunarea cui? Acum şase ani, cavalerii templieri 
care izbutiseră să scape de temnițe şi ruguri au părăsit Franţa, fugind, cei de 
la miazăzi către Spania şi Portugalia şi cei de la miazănoapte spre castelele 
Cercului de Piatră şi spre Germania. 

— Mai sunt încă templieri răzvrătiți în Franţa, gata să apere onoarea 
ordinului lor. Regele Filip o ştie şi, după moartea papei Clement, e mai 
speriat ca porcul la vremea ignatului. Îi e frică să nu-l pască aceeaşi soartă 


şi ştie că, de nu află la vreme secretul templierilor, adică râvnitul elixir al 
vieţii, care te face nemuritor, după cum sună legendele, e foarte cu putinţă 
să moară şi el înainte de sosirea primăverii. 

Salietti nu şi-a ascuns mirarea, la auzul vorbelor spuse de cavaler, care 
păreau pe cât de înțelepte, pe atât de adevărate. 

— Am înţeles că regele Franţei va asista la turnirurile de primăvară ale 
castelelor din Alsacia, a rostit. 

— Aşa cel puţin avea de gând şi chiar era pe drum. Dar ieri, un mesager 
le-a dat de veste acelor cavaleri — şi l-a lămurit despre ce cavaleri era vorba, 
privind în urmă, ca să-i arate pe nobilii din suită — că, de cum i-au dat de 
veste că papa murise, a făcut cale-ntoarsă către Paris, cu coada între 
picioare, ca un căţel prins cu mâţa în sac. 

— Acelor cavaleri? Dar Domnia Ta nu faci parte din acelaşi alai cu ei? l- 
a întrebat Salietti. 

— O, nu! Eram încredinţat că ţi-am dat de înţeles asta, a ripostat 
cavalerul, cerându-şi iertare că uitase s-o facă. Eu şi scutierul meu mergem 
singuri călare spre fortăreaţa baronului Figiieltach de Vokko. Ieri, înainte de 
a se însera, le-am ajuns caravana din urmă şi ne-am alăturat lor la vreme de 
noapte. 

— Domnia Ta ai să iei parte la turniruri? 

— Nu, nu obişnuiesc să mă bat în duel. Noi avem o misiune de împlinit, 
pe care acum o vom putea duce doar în parte la bun sfârşit. 

— De ce-mi vorbeşti de toate acestea? Dacă lucrurile stau cum spui, 
Domnia Ta îţi pui viaţa în joc, s-a încumetat să zică Salietti, temându-se că 
Rhadoguil de Cumilldonn era un templier travestit în nobil cavaler, care 
primise însărcinarea de a-l ucide pe regele Franţei, dacă acesta ar fi asistat 
la turniruri. 

— Nu-ţi face griji, ţi-am mai pomenit că blazonul de pe scutul Domniei 
Tale mi-e cunoscut. 

Odată cu lăsarea serii, a început să bata vântul. Cerul era încă senin, deşi 
câţiva nori uşori, umflaţi şi pufoşi ca nişte grămezi din flori de bumbac, se 
sumeţeau din spatele culmilor muntoase din apropiere. 


Exista o magie a stelelor 


Fortăreaţa baronului Figiieltach de Vokko se înălța pe culmea munţilor 
care dominau toată câmpia Alsaciei. Era un castel uriaş, care te băga în 
sperieţi, doldora de foişoare de veghe la care nu se putea ajunge, de porţi, 
ambrazuri, metereze şi turnuri nespus de înalte şi de crenelate, dintre care 
multe erau rotunde şi aveau acoperişuri aidoma unor negre scufiţe din 
cenuşă. Poarta mare era înconjurată de turnuri burduhănoase şi apărată de 
un enorm grilaj cu ţepi, ca şi de un pod mobil, care se putea lăsa peste 
şanţul enorm care o împrejmuia; chiar acolo, heralzii baronului urau bun 
venit, cu stindarde şi muzică, alaiurilor de cavaleri care ajungeau în faţa 
zidurilor şi le desemnau câte o pereche de slujitori: unul care să ducă pe 
fiecare nobil ori domniţă în odăile sale, şi altul care să îndrepte caretele şi 
caii către grajduri. 

În castel, zarva era încă şi mai mare. Sute de cavaleri şi de ostaşi, 
împodobiţi cu cămăşi din zale şi coifuri strălucitoare, forfoteau de ici până 
colo printre ziduri şi turnuri, iar în toate cotloanele ardeau torţe enorme şi 
căţui cu mirodenii, ale căror văpăi păreau că vor să-şi ia zborul pe aripile 
vântului. 

Tocmai intraseră în fortăreață, când Grimpow a trebuit să facă un salt 
acrobatic, ca să nu nimerească sub copitele calului ridicat pe picioarele de 
dinapoi al unui cavaler care-şi ascundea chipul sub un coif care te băga în 
sperieţi. Un slujitor îi conducea în odăile lor, străbătând pe jos o întinsă 
esplanadă, un altul le ducea de dârlogi caii şi catârca, purtând în cârcă 
armura, şi se îndrepta împreună cu ei către grajduri, iar estimp Grimpow nu 
se putea abţine să nu privească ba în dreapta, ba în stânga, fascinat de zarva 
care se înstăpânise peste tot. 


— Cine-i cavalerul care-şi biciuieşte în aşa hal calul? l-a întrebat Salietti 
pe pajul care-i însoțea şi căra, la fel ca Grimpow, două desagi. 

— Nimeni nu ştie, doar heraldul care i-a ieşit în întâmpinare azi de 
dimineaţă, la intrarea în castel. Cavalerul şi-a acreditat titlul de nobleţe cu 
coiful tras peste obraz şi şi-a arătat dorinţa să-şi păstreze ascunsă 
identitatea, până la încheierea turnirurilor, i-a răspuns. De când a venit, n-a 
făcut decât să intre şi să iasă din fortăreaţa, pentru ca nimeni să nu-l 
recunoască, dar toţi să se întrebe cine poate fi. An de an, vin la turnirurile 
castelelor din Alsacia mulţi aventurieri nobili şi fără avere, care încearcă să 
atragă atenţia astfel sau pe alte asemenea căi, dintre cele mai ciudate şi mai 
extravagante, a spus pajul, văicărindu-se. Dar sunt încredinţat că Domnia Ta 
nu eşti ca ei, căci e de ajuns să te vadă cineva, ca să şi ştie că eşti unul 
dintre cei care visează să iasă învingător din înfruntările turnirului şi că, 
poate, vei fi cel care o va alege pe regina turnirului. 

— Dar pe tine cum te cheamă? l-a tras de limba Salietti pe paj, un băietan 
urecheat şi cu dinţi de rozător, ceva mai mare decât Grimpow. 

— Îmi poţi spune Guishval, seniore. 

— Guishval, a repetat Salietti, silabisind. Nu-i rău numele pentru un puşti 
aşa de deştept ca tine. 

Din tonul linguşitor al cavalerului, Grimpow a ghicit că Salietti dăduse, 
fără să fi urmărit aşa ceva, peste cel mai bun informator despre tot ce se 
petrecea între zidurile groase ale fortăreței baronului Figiieltach de Vokko. 

— Dacă aveţi trebuinţă de ceva, nu trebuie decât să-mi cereţi, a făgăduit 
Guishval. Şi, trecând pe lângă o fântână, a exclamat: Priviţi, acolo-i seniorul 
meu, Figiieltach de Vokko! 

Lângă fântână, un nobil cu veşminte scumpe dădea porunci cavalerilor 
lui. Era mai tânăr decât îşi închipuise Grimpow. N-avea barbă, iar pletele 
negre îi unduiau uşor în bătaia vântului. În ochi îi lucea neîndurarea, iar 
glasul şi gesturile îi erau severe, ca şi privirea. Pe umeri îi atârna o pelerină 
lungă, din catifea neagră, brodată cu aur, iar pe piepţii cămășii albe avea 
brodat cu negru un urs ridicat pe labele de dinapoi. La cingătoare îi atârna o 
spadă mare, al cărei mâner strălucea de parcă în oţelul ei s-ar fi topit un 
pumn de pietre scumpe. 

Ajungând lângă el, i-au făcut o reverență, apoi au traversat curtea 
armelor. Au trecut pe lângă şoproane şi cuhnii şi au intrat într-un tum păzit 
de doi războinici cu cămăşi din zale şi cu coif, care le-au deschis calea şi i- 
au lăsat să treacă, dându-şi lăncile de-o parte şi de alta. Pe scuturile lor 


aveau pictat drept blazon acelaşi urs ridicat pe labele de dinapoi, care 
unduia în bătaia vântului şi pe toate stindardele din fortăreață. Apoi au urcat 
pe nişte trepte înguste până la primul cat al turnului şi au ajuns în cele din 
urmă într-o sală cu ziduri groase şi tavane scunde, unde stăteau aliniate vreo 
douăzeci de paturi confortabile, fiecare cu câte o saltea din paie la picioare. 
Sala părea tot atât de zgomotoasă ca şi patio, căci mulţi dintre cei care 
urmau să ia parte la turmiruri sosiseră de-acum la castel şi-şi puneau 
desagile şi veşmintele lângă paturile care le fuseseră destinate. 

— Aici veţi sta, acestea sunt patul Domniei Tale şi salteaua scutierului, l- 
a lămurit Guishval, fără să fi fost de trebuinţă, căci lui Grimpow i se păruse 
de la sine înţeles că el avea să doarmă pe jos. Pe banchetă vă puteţi pune 
desagile şi aici aveţi o găleată cu apă; latrinele le veţi găsi jos, în fundul 
ogrăzii. Seniorul meu, baronul, vă doreşte şedere plăcută în fortăreaţa. Cina 
se va servi peste două ceasuri, în marea sala de arme. În zori, dis-de- 
dimineaţă, heralzii vor anunţa perechile de luptători, apoi vor începe 
turnirurile, a recitat slujitorul, ca un crainic vestitor. 

— Bine, Guishval, eşti foarte curtenitor, l-a linguşit din nou Salietti. 

Slujitorul a dat să plece şi a schiţat o reverență. 

— Aşteaptă o clipă, l-a rugat cavalerul, coborând glasul, ca să nu-l audă 
ceilalţi oaspeţi, care se spălau ori îşi schimbau hainele doldora de praful 
drumului. la spune-mi, ai văzut vreodată cum lucesc pepitele din aur? 

Guishval s-a uitat năuc întâi la Salietti, apoi la Grimpow, ca şi cum ar fi 
fost întrebat despre înţelepciunea cavalerului pe care îl slujea. 

— Nu, seniore, a rostit sfios. În viaţa mea n-am văzut decât aurul de la 
sigiliul seniorului meu, baronul, şi de la giuvaierele şi brățările purtate de 
domniţele din castel. 

— Poate că ţi-aş putea dărui o pepită din aur, ca plată pentru serviciile 
tale, a şoptit Salietti drept în urechea lui Guishval. 

Slujitorul a tresărit, de parcă i s-ar fi înfipt un pumnal în spate. 

— Ce-ar trebui să fac? a întrebat cu ochii cât cepele. 

— Pentru moment, ar fi de ajuns să-mi spui dacă acum câteva zile au 
adus doi prizonieri în fortăreaţa, un bărbat în etate şi fiica lui, a cerut 
Salietti fără codeală. 

Înainte de a răspunde, Guishval şi-a plimbat privirile dintr-o parte într- 
alta, ca să se încredinţeze că nimeni nu se uita la ei. 

— Nu ştiu dacă am voie să vă vorbesc despre aşa ceva. Dacă seniorul 
meu, baronul, ajunge să afle că m-a luat gura pe dinainte, n-are să pregete 


să-mi taie limba şi s-o arunce la câini, a mărturisit speriat. 

— Poţi fi încredinţat că n-o să afle niciodată, ţi-o jur pe onoarea mea de 
cavaler, l-a liniştit Salietti. 

— Moşneagul şi fiica lui au sosit cu două zile în urmă la fortăreață, 
escortaţi de soldaţii baronului. Mă puteţi crede când vă spun că ochii mei n- 
au văzut fată mai frumoasă, a recunoscut Guishval. 

— Sunt închişi în temniţele castelului”? l-a descusut Salietti, nerăbdător să 
afle răspunsul. 

— Nu, seniore, a bâiguit slujitorul. Moşneagul era grav bolnav când au 
sosit, aşa că l-au încuiat într-o odăiță din turnul de pază şi a răposat azi- 
noapte. Chiar în aceasta dimineaţă, i-au dus rămăşiţele pământești la 
osuarul de lângă temniţă, fără niciun soi de liturghie ori alta ceremonie, şi i- 
au lăsat leşul acolo, ca pe al unui nelegiuit. Războinicii trăncănesc că era 
mag ori necromant. 

De astă dată Salietti a fost cel care s-a simţit străpuns de un pumnal 
nevăzut. Şi, chiar dacă s-a străduit să ascundă deznădejdea care îi inundase 
sufletul, cufundându-l în cea mai neagră tristeţe, Grimpow a aflat din 
lucirile limpezi ale ochilor lui că bătrânul Gurielf Labox nu era pentru 
cavaler un simplu necunoscut. Atunci s-a încredinţat băiatul că Salietti îi 
ascundea ceva, aşa cum mai bănuise şi când ajunseseră în cătunul Cornill, 
iar un fierar le istorisise că ostaşii lui Figiieltach de Vokko luaseră ostatic un 
mag adorator al stelelor, pe numele lui Gurielf Labox. 

— Fiica ştie că bătrânul şi-a dat sufletul? 

— Bănuiesc că da, fiindcă de azi-noapte, când a răposat tătâne-său, 
nefericita nu s-a mai oprit din plâns. O cheamă Weienell. 

— Şi unde-i acum? 

— E închisă cu cheia într-un alcov din turnul de onoare. Văzând-o, 
seniorului meu, baronul de Vokko, i-a rămas inima la frumuseţea ei, şi 
bănuiesc că încearcă să-i câştige iubirea, cu toate că o ţine prizonieră. 

Grimpow a observat că inima lui Salietti tresărise iar. 

— La cine-i cheia acelui alcov? a întrebat neliniștit. 

— Cheia o ţine seniorul meu, baronul, într-un cufăraş din odaia lui de 
lucru. 

Salietti a scos două pepite de aur din punga pe care o ţinea ascunsă la 
cingătoare şi i le-a dat slujitorului pe furiş. 

— Îţi mulţumesc pentru mâna de ajutor pe care ne-ai dat-o, Guishval. Ai 
grijă să nu dea nimeni de ele la tine, căci s-ar încredința pe loc că le-ai 


şterpelit de la cineva. Eu am să mai am trebuinţă de serviciile tale. 

— Dacă ai Domnia Ta trebuinţă de mine, dă-mi de veste la grajduri prin 
scutier şi-am să fiu gata să te slujesc, seniore, a făgăduit pajul cu mare 
bucurie, făcând temenele după temenele, pe când se depărta. 

Când Grimpow şi Salietti au rămas singuri, şi-au pus ordine în desagi şi 
s-au spălat pe mâini şi pe faţă cu apă din găleată. Salietti s-a dezbrăcat, şi-a 
scuturat hainele doldora de praf şi le-a pus pe pat. Dintr-o desagă, a scos o 
pereche nouă de pantaloni strâmţi din piele, o cămaşă şi un pieptar elegant, 
pe care le cumpăraseră în cetatea Ulipens, şi şi-a pus iar veşmintele, ca 
pentru ceremonia de învestitură a unui cavaler. 

— Am convingerea că n-ai fost sincer cu mine în podul cârciumii din 
Ulipens, când, după ce l-am găsit pe Durlib spânzurat, am jurat să n-avem 
nicio taină unul faţă de celălalt, a sărit numaidecât cu gura Grimpow, care 
se supărase. 

Pe Salietti l-au luat pe nepregătite vorbele prietenului său, care acolo în 
încăpere juca rolul scutierului. 

— Habar n-am despre ce-mi vorbeşti, Grimpow. Ştii despre mine tot atât 
cât ştiu şi eu despre tine, i-a răspuns în şoaptă, punându-şi spada la 
cingătoare. 

— Îţi vorbesc de Gurielf Labox şi de fiica lui. Tu îi cunoşteai. Şi tocmai 
de aceea n-am ajuns din întâmplare în cătunul Cornill. Ştiai că ei erau acolo, 
chiar dacă nu-ţi închipuiai că aveau să fie ridicaţi de soldaţii baronului, e 
adevărat? l-a întrebat Grimpow energic. 

Salietti l-a privit cu căldură în ochi. 

— Nu pot să-ţi vorbesc despre toate astea acum, Grimpow, dar nu-i ceea 
ce crezi. 

Grimpow n-a ştiut niciodată de ce, dar în acea clipă nu şi-a mai putut 
stăpâni lacrimile, care au început să-i curgă de-a valma pe obraji. Poate din 
pricină că-l ostenise călătoria ori îl doborâse încordarea în care trăia de luni 
de zile, poate din pricina magiei pe care o exercita asupra lui piatra ori a 
temerilor de neştiutul care îi aştepta în fortăreaţa baronului, din pricina 
morţii acelui moşneag, pe care nici măcar nu-l cunoştea, a misterioasei taine 
a învăţaţilor, pe care încă n-o aflaseră, ori pur şi simplu din pricină că iar se 
simţea trădat mişeleşte de cineva despre care era încredinţat că-i era cel mai 
bun prieten. 

— Haida-de, Grimpow, doar nu vreau să-ţi fac niciun rău! Dar pur şi 
simplu acum nu-ţi pot vorbi despre aşa ceva. E o istorie lungă şi complicată, 


dar îţi făgăduiesc că mai târziu am să ţi-o spun de-a fir a păr. Acum trebuie 
să ne ocupăm de lucruri mai însemnate decât ea. 

Vorbele lui Salietti l-au alinat şi s-a însufleţit iar. S-a gândit chiar că era 
nedrept să-i facă reproşuri, căci Salietti avea poate temeiuri serioase să nu-i 
fi povestit totul despre viaţa, trecutul ori ţelurile cu care îl însoțea în 
căutarea tainei învăţaţilor. La urma urmelor, a chibzuit Grimpow, în mintea 
fiecărui om sunt cotloane păstrate numai pentru gândurile cele mai ascunse, 
pentru dorinţe, visuri şi chiar răutăţi. 

— Îmi pare rău, n-am avut de gând să-ţi fac niciun reproş, şi-a cerut 
iertare. 

Salietti i-a primit surâzând cererea de iertare şi i-a făcut cu ochiul. 

— Nu-ţi face griji. Haide, termina cu spălatul, să mergem să dăm o raită 
prin fortăreață, înainte de cina. Sper că azi vom putea îmbuca ceva bucate 
calde şi gustoase. 

— Ţi-ai făcut vreun plan ca să ajungi la fiica lui Gurielf Labox? l-a 
întrebat Grimpow, căci ştia că în mintea lui Salietti acum nu mai fierbea 
decât acest gând. 

— Încă nu, dar mai înainte am ceva urgent de lămurit cu baronul 
Figiieltach de Vokko. Ori ai uitat?! 

— Chiar ai de gând să-i duci mesajul banditului Drusklo cel Sângeros? 

— Am făcut un jurământ, iar onoarea îl obligă pe cavaler să respecte 
întotdeauna cele făgăduite. În plus, e posibil ca, în vreme ce stau la taifas cu 
el, să-i pot şterpeli cheia de la alcov, pe care o ţine în cufărașul din camera 
lui de lucru. 

— Te bagi singur în gura lupului! a exclamat Grimpow, neliniştit de 
gândurile pe care le citea în ochii lui Salietti. 

— Numai aşa am să aflu cât îi sunt colții de ascuţiţi. 

Salietti s-a apropiat de bancheta pe care îşi puseseră desagii şi a scos 
dintr-una din ele un pachet de cărţi de joc groase, pe care Grimpow nu i le 
mai văzuse până atunci. 

— Vrei să joci cărţi cu baronul? l-a întrebat. 

— Nu, a răspuns cavalerul şi l-a podidit râsul. Sunt nişte cărţi de joc 
ciudate, pictate cu felurite motive alegorice, care într-unele ţări din Orient 
se folosesc la ghicitul viitorului. Mulţi nobili şi multe domniţe se simt slabi 
în faţa nesiguranţei propriului destin, vor să-l afle şi s-o ia înaintea lui, de 
parcă astfel l-ar putea fenta. Figiieltach de Vokko e unul dintre ei, şi este 
nespus de pasionat de toate soiurile de ghicit. Dar sunt încredinţat că n-a 


auzit nicicând vorbindu-se despre cum se ghiceşte viitorul cu ajutorul 
acestui simplu joc de cărţi. Chiar am de gând să i-l dăruiesc, ca să-i câştig 
încrederea. 

— Şi eu ce să fac în vremea asta? 

— Am o misiune pentru tine. Mai ai bucăţica de cărbune şi crâmpeiul de 
pergament luate din sacristia bisericii din Cornill? 

— Da, sunt în desagă. 

— la-le, trebuie să scriu ceva important. 

Grimpow a luat micuțul cărbune şi a rupt un crâmpei şi mai mic din 
pergamentul pe care i-l ceruse Salietti, căci nu voia să se despartă de 
însemnările făcute cu privire la enigmatica inscripţie din criptă, pe care o 
descifrase cu atâta greutate. Apoi, Salietti l-a rugat să se întoarcă şi să se 
aplece, ca să-i folosească spatele drept pupitru, deşi Grimpow a bănuit că o 
făcuse şi pentru ca el să nu poată vedea ce scria. 

— Nicio grijă, te las să citeşti după, a făgăduit Salietti, ghicindu-i 
gândurile. 

S-a sprijinit pe spatele lui Grimpow şi a scris cu o caligrafie demnă mai 
mult de un monah copist decât de un cavaler rătăcitor: 


Există o magie a stelelor 
Şi un farmec al nopţilor cu lună plină. 
Priveşte-le, şi-acolo visurile-ţi vei găsi. 


— Sunt pentru ea? l-a descusut Grimpow, după ce Salietti l-a lăsat să 
citească răvaşul pe care îl scrisese. 

— Aşa-i. 

— E o nouă criptograma ori un mesaj cu cheie? l-a iscodit iar. 

— Nu chiar, dar ea va înţelege. 

— Şi n-ai să semnezi? 

— Numele meu nu i-ar zice nimic, a admis Salietti, sătul de întrebările 
scutierului. Iar acum, ascultă-mă cu luare-aminte. În vreme ce eu încerc să 
stau de vorbă cu baronul, tu du-te la grajduri şi prefă-te că doar ai grijă de 
caii noştri. Acolo ai să te întâlneşti ca din întâmplare cu Guishval şi, fără să 
te vadă nimeni, mai dă-i o pepită din aur. Spune-i că i-o dăruiesc eu şi că îl 
rog să trimită, cât poate de repede, mesajul meu fiicei bătrânului Gurielf 
Labox. 


Dintre toate enigmele, misterele şi tainele aflate şi încă neaflate, de când 
îl găsise în munţi pe cavalerul mort, nimic nu-l uimea mai mult pe 
Grimpow acum decât ceea ce făcea Salietti. În vreme ce, la lumina torţelor, 
mergeau prin gloata ostaşilor, cavalerilor, scutierilor, slujitorilor, căruţelor, 
cailor şi catârilor, care se duceau şi veneau din nenumăratele dependinţe 
pregătite în fortăreață, ca să le dea găzduire tuturor celor care urmau să ia 
parte la turniruri, Grimpow se întreba iar şi iar cine era într-adevăr Gurielf 
Labox, de ce căuta el taina învăţaţilor în biserica din Cornill, ce era între el 
şi Salietti şi ce-l mâna pe prietenul său să se intereseze de fiica lui captivă. 
Totodată, îşi tot amintea de mesajul care, potrivit dorinţei lui Salietti, 
trebuia să-i parvină fetei şi se tot întreba dacă acesta nu va fi având de-a 
face cu faptul că tânăra era frumoasă coz, fiindcă era cu putinţă ca şi 
Salietti, după pilda baronului, să se fi îndrăgostit de ea. Dar, de era aşa, cum 
şi când o cunoscuse, deoarece, de când plecaseră împreună la drum de la 
mânăstirea din Brinkdum, nu stătuseră la taifas cu nicio altă domniţă ori 
femeie, decât cu stăpâna mizerabilei taverne din cetatea Ulipensului. 


Scrisoarea morţii 


După ce-a rătăcit o bună bucată de vreme prin treceri umede şi pe înguste 
scări în spirală, Salietti a ajuns în marea sală de arme a castelului. Numeroşi 
nobili şi domniţe, care purtau rochii elegante şi coafuri delicate, făcuseră 
cerc în jurul baronului Figiieltach de Vokko, care conversa însufleţit cu ei. 
Totul era pregătit pentru cina şi mulţi cavaleri se aşezaseră deja la locurile 
lor, în faţa lungilor mese care umpleau încăperea, împodobită cu splendide 
tapiserii, impresionante trofee de vânătoare, lungi stindarde care atârnau din 
tavan şi felurite scuturi războinice, peste care stăteau încrucişate lănci şi 
spade. Lămpile şi căţuile cu mirodenii păreau sori doldora de luminări 
aprinse, iar lângă unul dintre zidurile laterale fusese aprinsă o vatră uriaşă, 
pe care s-ar fi putut frige un cerb întreg. 

Salietti s-a apropiat de un cavaler care dădea porunci câtorva heralzi 
îmbrăcaţi sărbătoreşte şi l-a întrebat: 

— Domnia Ta eşti comandantul fortăreței? 

— Chiar aşa, a recunoscut, făcându-i o uşoară reverență, căreia Salietti i- 
a răspuns schiţând alta. Spune-mi, cavalere, cu ce-ţi pot fi de folos? 

— Sunt Salietti de Estaglia. Vezi Domnia Ta, eu ştiu că acum baronul e 
peste poate de ocupat, împlinindu-şi obligaţiile de gazdă a turnirurilor. Dar 
ai, oare, bunătatea de a-i spune că doresc să-i vorbesc în mare graba între 
patru ochi despre ceva ce în mod sigur are interes să afle? 

— Îi voi împărtăşi baronului dorinţa Domniei Tale, seniore, de cum ne 
vom pune la masă, fii fără nicio grijă, a făgăduit comandantul fortăreței şi, 
făcându-i o nouă reverență, s-a dus spre altă ceată de heralzi, care-i aşteptau 
poruncile. 


Salietti s-a simţit încântat că izbutise să-şi arunce momeala, aşa cum îşi şi 
pusese în gând, apoi şi-a zis în sinea lui că nu-i mai rămânea decât să 
aştepte ca baronul să muşte din ea. S-a gândit că, poate, Rhadoguil de 
Cumilldonn, cavalerul pe care el şi Grimpow îl întâlniseră pe drumul către 
fortăreață şi care îi vorbise atât de făţiş de otrăvirea papei Clement al V-lea 
şi de temerile regelui Franţei de a-i împărtăşi soarta sosise de-acum la castel 
şi l-a căutat cu privirea printre oaspeţi. I s-a părut că-l recunoaşte într-un 
cavaler care avea aerul lui şi sorbea plin de încântare dintr-o bărdacă plină 
cu bere, dar, când s-a apropiat de el ca să-l salute şi să se aşeze la masa lui, 
şi-a dat seama că se înşelase. Un paj a zărit că Salietti nu-şi găsea locul şi i- 
a arătat unde trebuia să se aşeze, alături de o ceată de tineri cavaleri care se 
făleau cu iscusinţa de care dădeau dovadă în mânuirea lăncii şi a spadei, 
printre şotii şi râsete stridente. 

Câteva trompete au anunţat începutul cinei, iar o grămadă de slujitori au 
răsărit din cuhnii, cărând tăvi doldora de fazani, miei şi cerbi fripţi, salate, 
poame şi prăjituri. În faţa minunatelor bucate, lui Salietti i s-a deşteptat iar 
pofta tăiată de lungile zile de post forţat din timpul călătoriei, şi s-a pus trup 
şi suflet pe înfulecat fără nicio milă tot ce-i cădea la îndemână, fără să mai 
dea vreo atenţie larmei şi hohotelor tinerilor cavaleri care îi ţineau 
tovărăşie. Şi-a închipuit că stătea la masă cu toţi nobilii din Alsacia, Lorena 
şi Burgundia, le-a cercetat chipurile, dinţii, bărbile, privirile, râsetele şi 
gesturile, de parcă întreaga încăpere s-ar fi cufundat brusc în tăcere, iar 
imaginile lor i-ar fi trecut cu încetinitorul prin faţa ochilor, până când 
privirea i s-a încrucişat cu a baronului Figiieltach de Vokko, care-l privea 
fix, ascultând estimp vorbele pe care comandantul fortăreței i le şoptea la 
urechea dreaptă. Salietti a schiţat un salut, aplecându-şi capul, la care 
baronul a răspuns nelămurit. La stânga lui era aşezat un călugăr dominican, 
cu barba roşiatică şi chipul marcat de cicatrici adânci, iar Salietti n-a 
pregetat să creadă că era chiar blestematul inchizitor Bulvar de Goztell. 

Înainte de a se sfârşi cina, baronul a ridicat glasul şi, cu gesturi măreţe, 
le-a adresat cavalerilor un înflăcărat îndemn să se alăture războiului 
împotriva castelelor din Cerc şi le-a vorbit de ereziile templierilor şi de 
datoria de a-i da pe toţi pradă rugului. Apoi, în sala de arme au intrat câţiva 
saltimbanci, care scoteau flăcări pe gură şi făceau salturi surprinzătoare şi 
acrobaţii, în ritmul susţinut al tobelor şi al trompetelor. Cavalerii şi-au luat 
bărdacele şi au toastat îndelung cu ele ridicate în aer, iar domniţele au 
aplaudat, şuşotind şi hlizindu-se fără răgaz, uimite de spectacol. 


Salietti a observat că baronul se ridica de la masă şi, prin spatele estradei, 
se îndrepta spre odăile lui. „Figiieltach de Vokko e nerăbdător să mă 
cunoască, şi-a zis în sinea lui. Şi nu peste multă vreme va trimite un herald 
la mine, ca să mă ducă în camera lui de lucru“, a continuat să se amuze cu 
elucubraţiile de ghicitor. Iar heraldul n-a întârziat să se apropie de masa lui. 

— Să-mi fie cu iertare, seniore, dar baronul vrea să te vadă între patru 
ochi. Ai Domnia Ta bunătatea de a mă urma, l-a rugat heraldul pe Salietti, 
vorbindu-i la ureche. 


— Intră, intră Domnia Ta şi fii binevenit! i-a urat baronul Figiieltach de 
Vokko, văzând că Salietti înainta în odaia mare în care el adăsta, 
plimbându-se nerăbdător prin faţa unei luxoase tapiserii — pe care era brodat 
un urs ridicat pe labele de dinapoi — flancate de două enorme capete de cerb 
împăiate. 

În pragul uşii, Salietti s-a înclinat şi a surâs curtenitor. Şi chiar dacă s-a 
prefăcut că simţea respect şi admiraţie pentru bărbatul din faţa lui, nu 
încape îndoială că s-a simţit copleşit de un nesfârşit dispreţ. 

— Comandantul fortăreței mi-a dat de veste că Domnia Ta doreşti să-mi 
vorbești între patru ochi de ceva ce-ţi pare că m-ar interesa. 

— Chiar aşa, seniore. Mă cheamă Salietti şi sunt nepotul ducelui Jacopo 
de Estaglia, din Piemontul italian. 

Baronul a făcut un gest de încuviinţare. 

— Mare trebuie să fie însemnătatea celor ce ai să-mi spui, dacă ai făcut 
un drum atât de lung şi de greu doar ca să mi le comunici între patru ochi. 

— Ei bine, despre însemnătatea lor numai Domnia Ta poţi să-ţi dai cu 
presupusul. Primul meu ţel a fost să vin până în fortăreaţa Domniei Tale ca 
să iau parte la turnirurile castelelor din Alsacia, a căror faimă, după cum 
bine ştii Domnia Ta, ajunge an după an până în nordul Italiei. 

— Fireşte. An de an sunt tot mai mulţi cavalerii din Trieste, din Padova 
ori din Bolsano, care vin să ia parte alături de noi la turnirurile organizate 
cu prilejul serbărilor primăverii, lucru care într-adevăr ne umple de bucurie, 
a zis baronul, arătându-se cordial şi vorbăreţ, dar Salietti ştia că bunăvoința 
lui era doar strategia unui mişel. 

— În decursul voiajului, câţiva cavaleri, al căror alai se îndrepta tot către 
fortăreaţa Domniei Tale, mi-au dat de ştire că ai de gând să iei curând cu 
asalt castelele din Cerc, ca să-i iei prizonieri pe templierii răzvrătiți, cărora 
duşmanul Domniei Tale de-o viaţă, ducele Gulf de Ostemberg, le-a dat 


adăpost, în ciuda bulelor dictate de papa Clement al V-lea, a cărui moarte 
ne-a umplut sufletele de întristare în urmă câteva zile. 

— Cu toţii deplângem pierderea lui. În ce priveşte intenţia mea de a lua 
cu asalt castelele din Cerc, nu te înşeli, cavalere, a adeverit arogant baronul. 

— Trag nădejde că-mi vei îngădui să mă alătur oastei Domniei Tale. 

Baronul s-a apropiat de Salietti şi i-a pus un braţ pe după umăr. 

— Fireşte, nu încape nicio îndoială că Domnia Ta vei fi bine primit 
printre cavalerii mei, şi te asigur că împreună vom obţine o victorie pe care 
trubadurii o vor cânta în baladele lor câtă vreme le va mai rămâne un dram 
de memorie, dar până acum buzele Domniei Tale încă n-au pronunţat ceva 
care să-mi trezească într-adevăr interesul, aşa cum mi-ai anunţat, a insinuat 
cu subtilitate baronul. 

Salietti a prins aluzia şi s-a hotărât să nu mai umble cu fofârlica. 

— Domnia Ta ai toată dreptatea, dar sunt încredinţat că al treilea temei al 
vizitei mele te va umple de satisfacţie. Îţi spune ceva numele de Drusklo cel 
Sângeros? 

Baronul a avut o puternică tresărire, pe care numaidecât a încercat s-o 
ascundă. 

— Mai întâi spune-mi pentru ce-mi pui asemenea întrebare. 

— Am fost prizonierul lui în codrul Oppemai. 

— Te-ai lăsat prins de acel lotru şi de tâlharii care-l urmează? 

— O spadă nu serveşte la mai nimic în faţa unei bande de nelegiuiţi 
înarmaţi cu arcuri. Nici măcar nu i-am putut zări, aşa cum stăteau ascunşi în 
copaci. Dar, când a aflat că mă îndreptam spre fortăreaţa Domniei Tale, 
Drusklo mi-a redat libertatea, în schimbul jurământului că aveam să-ţi cer, 
în numele lui, iertarea crimelor pe care le-a comis. 

— Acest tâlhar nu-i doar sângeros, ci şi neruşinat! Cum se încumetă să- 
mi ceară îndurare, după ce mi-a ucis bunicul?! Părintele meu şi-a trecut 
viaţa încercând să-l prindă, iar de la moartea lui, nici eu n-am încetat să-l 
caut, ca să mă răzbun, a recunoscut, ofensat şi ranchiunos. 

— Acum ai prilejul să te răzbuni. El e încredinţat că-ţi poate fi de folos la 
asaltul castelelor din Cerc. Adu-l aici, oferindu-te să-i treci vina cu vederea, 
iar el se va alătura oastei Domniei Tale, apoi spânzură-l de cum îţi cade în 
mâini, atârnându-l ca pe un trofeu de cel mai înalt turn din fortăreață, l-a 
sfătuit Salietti, arătându-se neîndurător. 

Baronul a căzut pe gânduri, dar Salietti nu şi-a putut da seama dacă se 
gândea că Drusklo cel Sângeros îi putea fi într-adevăr de folos ori îl încânta 


ideea de a-l condamna la moarte. 

— Îngăduie-mi Domnia Ta să chibzuiesc, n-aş vrea să iau o hotărâre 
pripita. 

— Nu trebuie decât să-i dai Domnia Ta de ştire în codru prin cineva şi în 
câteva zile ai să-l şi ai umil la picioare. Eu mi-am respectat cuvântul, dar, 
înainte de a pleca, aş dori să-ţi fac un dar. 

— Un dar? l-a întrebat Figiieltach de Vokko, nespus de curios. 

— Am cunoştinţă de interesul pe care îl porţi Domnia Ta practicilor 
divinatorii şi m-am socotit că ţi-ar făcea plăcere să priveşti asemenea cărți 
de joc. i le dăruiesc, poate că te vor ajuta să-ţi potoleşti ursita, când nu-i de 
partea Domniei Tale, a propus Salietti, scoțând jocul de cărți de sub pieptar. 

Figiieltach de Vokko se pregătea să pună mâna pe cărţi, când Salietti s-a 
prefăcut că-i scăpau din mâini şi le-a lăsat să-i cadă pe duşumea. Baronul s- 
a aplecat să le adune, iar Salietti l-a copleşit cu cererile de-a fi iertat, în 
vreme ce cu o mână aduna cărţile de pe duşumea, iar cu cealaltă pipăia 
tăblia mesei, deschidea un cufăraş şi căuta cheia alcovului în care era 
închisă fiica lui Gurielf Labox. Dar n-a dat de ea. 

De cum au adunat cărţile de pe duşumea, baronul le-a cercetat cu 
neobişnuită curiozitate. 

— Eşti ghicitor? a întrebat, uimit de frumuseţea lor. 

— Ghicitul viitorului e unul dintre harurile mele înnăscute, pe care singur 
m-am ocupat să mi-l dezvolt încă din copilărie, a lămurit Salietti, distrându- 
se cu şiretlicul lui. 

— Şi de unde le-ai luat? a întrebat scurt baronul. 

— Ei bine, de la un negustor din cetatea Veneţiei, unde am călătorit 
toamna trecută. Chiar acel negustor care mi le-a vândut mi-a explicat 
înțelesurile cărţilor şi mi-a vorbit de obârşia lor. Se pare că le-a găsit, 
împreună cu un pergament în care se vorbea despre ele, printre nişte mine, 
într-o ţară îndepărtată, pe când cotrobăia în mormintele dintr-o necropolă, 
căutând giuvaiere din cele cu care oamenii de pe-acolo îşi îngropau morţii. 
Mi-a dat de înţeles că aceste cărți au daruri nelămurite, de parcă ar avea 
ochi în stare să privească dincolo de realitate şi de timp. Dacă vrei Domnia 
Ta, îţi pot arăta cum să le citeşti. 

Mâinile greoaie ale baronului au prefirat cărţile printre degete, una câte 
una, de parcă voia să le deprindă pipăitul. A stat tăcut o vreme, încercând să 
ascundă cât de mult îl fascinau. 

— Eşti încredinţat că ele-s calea nimerită de a ghici viitorul? 


— Nu numai viitorul, baroane, ci şi trecutul, a nuanţat ferm Salietti. Stai 
Domnia Ta jos şi îngăduie-mi să-ţi arăt. 

Figiieltach de Vokko şi Salietti s-au instalat la masa unde baronul punea 
la cale afacerile zilnice cu vasalii, pe când lumina torţelor îşi furişa umbrele 
peste capetele lor. 

Salietti a înşirat cele douăzeci şi patru de cărţi pe masă, dispunându-le în 
patru rânduri orizontale de câte cinci cărţi fiecare, precedate ori urmate de 
câte o singură carte pusă în centru. Cărţile stăteau cu faţa în jos, 
ascunzându-şi figurile, astfel că, privite de sus, păreau toate la fel. Pe dosul 
fiecărei cărţi de joc, două spade de argint se încrucişau deasupra unui soare 
care apunea, pe un cer azuriu şi limpede. 

Nerăbdarea l-a făcut pe baron să uite că trebuia să-şi ia rămas-bun de la 
oaspeţi, înainte ca ei să se retragă în odăile lor, ca să se odihnească. 

— Alege cartea de joc care îţi place cel mai mult, l-a rugat Salietti cu 
politeţe. 

Figiieltach de Vokko şi-a lăsat privirea să lunece peste masă, ca şi cum 
căuta taina ascunsă printre imaginile repetate, care încă mai tăceau sub 
privirea lui. Apoi s-a oprit, în sfârşit, la o carte, a pus hotărât mâna pe ea şi 
a întors-o chiar pe locul unde stătea. 

— Îndrăgostiţii! a exclamat Salietti, văzând un bărbat şi o femeie care se 
ţineau de mâini sub un soare radios. N-ai putea începe Domnia Ta mai bine. 

— O să-mi surâdă soarta în iubire? a întrebat baronul zăpăcit. 

— Să n-ai Domnia Ta nicio îndoială. Cartea-i splendidă, prevesteşte 
bucurie, belşug şi pasiune. Chiar dacă iubirea nu-ţi e împărtăşită acum, 
după cum ţi se citeşte în dezamăgirea din privire, cartea dă de veste în gura 
mare că necazurile din dragoste se risipesc numaidecât, lăsând locul unei 
iubiri nepieritoare. În scurtă vreme, fericirea Domniei Tale nu va putea fi 
mai mare. 

Baronul a zâmbit mulţumit şi a ales o nouă carte. Era imaginea splendid 
pictată a unei piramide cu vârful despicat de fulger, la vederea căreia 
Salietti a părut să se cufunde într-o transă adâncă. 

În faţa tăcerii lui, baronul a întrebat nerăbdător: 

— Ce vezi? 

Salietti nu i-a răspuns imediat, dar, până la urmă, a glăsuit cu voce 
misterioasă: 

— Văd că pământul tremură sub lucirile neînduplecate ale spadei pe care 
Domnia Ta o mânuieşti şi care, precum fulgerul din cer, va cădea peste 


turnuri şi ziduri neînfrânte până acum. Şi te mai văd pe Domnia Ta cum te 
înalţi triumfător, după îndârjite bătălii, care vor schimba mersul istoriei. 
Trecutul va fi doar o tristă aducere aminte faţă cu gloria care te aşteaptă. 
Acum, mai ia Domnia Ta şi altă carte, mai departe cu cel puţin două 
rânduri, socotite în orice direcţie faţă de primul, şi arată-mi-o. 

Cu chipul luminat de fericire, baronul a luat şi a întors cu faţa în sus a 
treia carte, iar pe ea au văzut amândoi roata unui car, cu nişte semne rare în 
jur, pe care nu le-a înţeles. Salietti i-a ghicit întrebarea şi a răspuns: 

— Asta-i roata norocului. Se pare că astă-seară soarta-i de partea 
Domniei Tale. 

— Şi ce înţeles are? a vrut să ştie neîntârziat Figiieltach de Vokko. 

Pe chipul lui Salietti s-a insinuat bunătatea răspunsului său. 

— Cauţi înverşunat ceva ascuns privirilor Domniei Tale; ceva care ţi-a 
fost refuzat pe nedrept cu multă vreme în urmă. N-am habar, s-a codit. 
Poate că un tezaur preţios... Nu! s-a răzgândit Salietti, scuturând din cap, 
după ce se gândise, tăcând îndelung. Sunt încredinţat că-i ceva şi mai 
valoros. 

— Mai valoros decât un tezaur? l-a descusut baronul, fără să-şi ascundă 
neliniştea. 

— Da, e ceva neted şi strălucitor, ceva ce multă lume vrea să aibă şi caută 
cu disperare, dar de care dau doar unii aleşi. 

— Ochii baronului au dat să iasă din găvane. 

— Ai pronunţat Domnia Ta „unii aleşi“? 

— Da, a admis Salietti, de parcă vorbele l-ar fi lăsat fără puteri. Habar n- 
am cine-s, dar sunt în carte, într-unul dintre semnele neînţelese. Poate 
Domnia Ta ştii mai bine ca mine despre ce vorbesc. Încearcă să-ţi aminteşti, 
a adăugat. 

Baronul s-a străduit să-şi aducă aminte, dar nu ştia cine puteau fi aleşii, 
doar dacă nu era vorba de templieri. 

— Acuma văd limpede! a exclamat Salietti, tresărind şi atrăgând astfel 
iar toată atenţia baronului. Domnia Ta cauţi ceva perfect, ceva ce n-are egal 
în nicio altă formă ce se poate închipui. E un obiect mare, dintr-un metal la 
fel de scump ca aurul. 

— Şi am să dau de el? l-a iscodit baronul, ţinându-şi respiraţia. 

— la Domnia Ta altă carte, după voia inimii, şi în ea vom găsi răspunsul 
la întrebare, a propus Salietti, pe care jocul de-a ghicitul îl amuza, căci îl 
alesese cu mare plăcere. 


Baronul s-a codit, neştiind ce carte să mai aleagă, iar mâna i-a plutit 
nehotărâtă peste masă. Când, în cele din urmă, a oprit-o deasupra cărţii 
alese, a întors-o şi a văzut că pe ea era pictată o răscruce de drumuri într-o 
pădurice stufoasă. Cărţile fermecate îl fascinau. 

— Stai să văd, l-a amânat Salietti, ca să-l întărâte şi mai abitir. Apoi a 
continuat: Când ai putut alege drumul nimerit, ca să găseşti ceea ce cauţi, ai 
ales unul care te-a dus departe de el. Deşi văd că şi acum eşti asaltat de 
îndoieli. 

— Şi spune-mi, am să aflu tezaurul? a încercat baronul să-l tragă brutal 
de limbă, încrezându-se fără preget în spusele mincinosului ghicitor. 

— Îmi pare rău să-ţi spun că n-ai să dai de el niciodată, deoarece tezaurul 
nu-i acolo unde gândeşti că e, nici într-alt loc, pe care să-l poţi afla. 

— Am să fac le una cu pământul castelele şi am să aflu până şi gaura de 
şarpe în care ar fi putut să-l ascundă blestemaţii de templieri! a urlat 
baronul, mânat de deznădejde. 

— N-am habar despre ce vorbeşti, dar mai ia o carte, dacă mai vrei să ştii 
şi altele despre viitorul Domniei Tale, a propus iar Salietti. 

Mâna lui Figiieltach de Vokko a ezitat în aer, apoi s-a lăsat pe ultima 
carte din rândul al doilea, ca şi cum ar fi vrut să pună capăt, o dată pentru 
totdeauna, ursitei care îşi făcea simțită prezenţa. 

— Prevestiri rele se încrucişează acum cu soarta Domniei Tale, a şoptit 
Salietti cu aer misterios. 

— Ce vrei Domnia Ta să zici? Fii mai limpede, a cerut baronul, 
încruntându-şi fruntea. 

— Cartea vorbeşte de războaie şi pustiiri. Trebuie să te păzeşti Domnia 
Ta de primejdii, căci se anunţă teribile înfruntări, care vor umple câmpurile 
de bătaie cu leşuri. Deşi văd că vei dispune de-o mare oaste. 

— Mai bine de cincisprezece mii de războinici, a zis baronul, cu 
aroganţa. 

— Cu toate acestea, zăresc puţini călăreţi, a observat Salietti, ca să-i 
dezlege limba. 

— Aproape cinci mii de războinici călare şi mai bine de cinci sute de 
cavaleri se îndreaptă de-acum către fruntariile de miazănoapte, ca să-mi 
aştepte oştile şi să înceapă războiul. Poate nu ţi se par de ajuns ca să luăm 
cu asalt castelele din Cerc? 

— Simt că Domnia Ta vei avea trebuinţă de şi mai mulţi, ca să-ţi atingi 
ţelurile. 


— Vom mai avea şi maşini de război cum nu s-au mai văzut vreodată pe 
la noi, alături de o ceată de mercenari veniţi de la miazăzi, cărora nu le pot 
sta în cale nici stânci, nici ziduri. 

— Atunci, ar fi mai bine să mai iei Domnia Ta o carte, poate că ea ne va 
scoate din bezna în care încă suntem învăluiţi. la-o pe cea care ţi-e mai mult 
pe plac, i-a propus Salietti. 

Baronul a luat furios cartea solitara de pe ultimul rând şi a aflat 
înspăimântat că pe ea era pictat chipul morţii. 


Lânci şi spade 


Când s-a deşteptat, Grimpow s-a bucurat că Salietti era în patul lui, căci 
nu-l mai văzuse de când, cu o seară mai înainte, se dusese să stea de vorbă 
cu baronul Figiieltach de Vokko. 

— Unde-ai fost aseară? Când m-am culcat, încă nu veniseşi, l-a întrebat 
pe Salietti, întinzându-se. 

— A fost o noapte lungă şi cu mare folos pentru mine, i-a dezvăluit 
Salietti, în şoaptă. Am cinat copios şi am petrecut cu baronul ceasuri în şir, 
stând la taclale despre viitorul său şi despre gândurile lui de a lua cu asalt 
castelele din Cercul de Piatră. O parte din oastea sa e de-acum aproape de 
fruntariile de miazănoapte, unde va aştepta sosirea baronului, împreună cu 
războinicii şi cavalerii lui, de cum iau sfârşit turnirurile. l-am câştigat 
repede încrederea şi mi-a dat veşti nespus de însemnate, deşi n-am dat de 
cheia alcovului unde o ţine închisă pe fiica lui Gurielf Labox. Trebuia să-i fi 
văzut mutra când i-am vorbit de planurile lui de război şi de preţiosul obiect 
pe care îl caută şi nu-l găseşte. 

— I-ai vorbit de taina învăţaţilor? l-a descusut Grimpow, în vreme ce îşi 
spăla faţa cu apă din găleata ce le fusese dată. 

— Cum te văd şi cum mă vezi. M-a întrebat dacă va da curând de secret. 

— Şi ce i-ai zis? 

— Păi, adevărul, că n-o să-l găsească niciodată, fiindcă nu-i unde crede 
el, şi încă îl mai caută pe căi greşite. Dar, stai să vezi, chipul de jivină i s-a 
făcut alb precum ceara când a ales cartea morţii. 

— A morţii?! s-a arătat mirat Grimpow. 

— Da, e o carte cu mai multe înţelesuri, după cum i se pare potrivit 
ghicitorului. I-am zis că pentru el cartea aducea o umbra de nesiguranţă, 


căci putea să-şi găsească moartea în bătăliile care se apropie. Dar în acea 
clipă nu l-am minţit. 

— Nu înţeleg. 

— Dacă ia curând cu asalt castelele din Cercul de Piatră, moartea îi e la 
fel de neîndoioasă ca vorbele mele, nici un ghicitor şi nici o forţă ocultă nu- 
| vor putea ajuta să scape de ea. 

— Şi eu am aflat aseară anumite lucruri interesante la cuhnie, s-a fălit 
Grimpow. 

— Mă bucură să aflu că nu ţi-ai pierdut vremea, pe când eu îmi puneam 
viaţa în joc, ducându-l de nas pe baron cu cărţile mele. I-ai dus mesajul meu 
lui Guishval, aşa cum te-am rugat? a vrut să ştie Salietti, în timp ce-şi punea 
iar veşmintele de călătorie şi le lăsă pe cele de gală pregătite pentru 
ceremoniile din acea seară. 

— Să mergem să îmbucăm ceva măcar acum, dis-de-dimineaţă, că eu n- 
am cinat copios ca tine, şi foamea îmi roade pântecele. 

Pe drum, Grimpow i-a istorisit lui Salietti ce făcuse cu o noapte mai 
înainte. Îl căutase pe Guishval la grajduri şi, într-adevăr, dăduse de el acolo, 
alături de alţi tineri slujitori ai baronului, bând pe ascuns câteva bărdace de 
bere, în vreme ce se îngrijeau de cai. 

— Când m-a văzut, s-a bucurat, de parcă îşi vedea îngerul păzitor. I-am 
dat pepita din aur, aşa cum mă însărcinaseşi, şi i-am lămurit unde trebuia să 
ducă răvaşul. Guishval a băgat pe loc aurul în buzunar, dar mi-a zis că nu 
ştia cum să ducă răvaşul captivei, căci un soldat stătea fără răgaz de pază la 
uşa alcovului, fiindcă baronul îl ameninţase că răspunde cu viaţa dacă 
reuşeşte cineva să ajungă la fată. Atunci mi-a trecut prin minte că tânăra 
captivă trebuia să cineze şi că la cuhnie cineva era, fireşte, însărcinat să-i 
ducă bucatele, iar Guishval mi-a zis că acel cineva era o slujnică, pe care el 
o ştia şi care nicicând n-avea să încalce poruncile baronului, oricât de mult 
aur i s-ar fi dăruit. A mai zis că, dacă mă încumetam, pe când slujnica îşi 
pregătea coşul cu de-ale gurii, el avea să-i abată atenţia, astfel ca eu să pot 
ascunde răvaşul printre bunătăţi. Zis şi făcut, un timp Guishval mi-a 
povestit că tatăl lui era şoimarul baronului şi că vânătoarea cu şoimi nu mai 
avea nicio taină pentru el. Aşa ne-a trecut timpul, dând târcoale cuhniilor 
celor mari, cu privirea îndreptată neîncetat pe coşul care adăsta pe-o masă. 
Până când, în cele din urmă, a sosit slujnica, o femeie în vârstă şi grasă, 
prost dispusă, cu faţa îmbujorată şi gesturi aprige, şi a început să 
pregătească bucatele; un peşte, pâine, ceva brânză şi o bărdacă de apă. Când 


să plece, Guishval s-a apropiat de bucătăreasă şi, cu un vicleşug, a ţinut-o o 
clipă departe de coş, cât să pot să pitesc răvașul. 

— Şi unde l-ai băgat? l-a întrebat Salietti, temându-se că răvașul ar fi 
putut să ajungă la destinaţie. 

— L-am lăsat să plutească pe apa din bărdacă. 

— L-ai aruncat în apă! a exclamat Salietti, îngrozit, atrăgând atenţia unor 
cavaleri care mergeau alături de ei. 

— Nu mi s-a năzărit ceva mai bun, a recunoscut Grimpow, coborând iar 
vocea. Dar apa nu poate şterge cărbunele, l-a lămurit. 

— Puteai să-l ascunzi în miezul pâinii, a cârcotit Salietti. 

— Aşa am chibzuit şi eu mai întâi, dar pe urmă m-am socotit că fata era 
tristă, din pricina morţii părintelui ei, şi poate că îi pierise pofta de mâncare, 
aşa că nici măcar n-avea să se atingă de bunătăţi, l-a lămurit. 

Salietti a căzut pe gânduri. 

— Poate că ideea nu ţi-a fost chiar atât de nesăbuită. Setea e greu de 
stins, oricâte necazuri am avea, iar dacă Weienell a băut apă din bărdacă, 
neîndoios că a dat de răvaş, a recunoscut Salietti, când au ajuns în ograda 
cea mare de la grajduri, unde câţiva slujitori pregătiseră un mic dejun la 
iuţeală, pentru cavaleri şi scutierii lor. 

Au pus deoparte nişte coltuce de pâine şi câteva ciozvârte de came friptă 
şi s-a dus într-un cotlon mai depărtat, să se bucure de ele. 

— Şi ce-ai mai aflat? a întrebat Salietti, rupând cu dinţii dintr-o ciosvârtă 
de carne. 

— Inchizitorul Bulvar de Goztell e în fortăreață, l-a prevenit Grimpow. 

— Ştiu, l-am văzut ieri la vremea cinei în sala de arme, stătea la dreapta 
baronului. Am ştiut că era el, după descrierea pe care mi-o făcuse fratele 
Rinaldo din Metz, înainte de a părăsi mănăstirea. Nu cred să mai existe 
multe chipuri la fel de sinistre ca al acelui călugăr dominican. 

— Am mai aflat că Gurielf Labox şi-a dat sufletul, în vreme ce-l interoga 
inchizitorul Bulvar de Goztell. N-a putut îndura chinurile la care l-a supus 
călâul, a adăugat Grimpow, deşi nu-i plăcea deloc să vorbească despre o 
asemenea împrejurare teribilă. 

— Eşti încredinţat de aşa ceva?! s-a mirat Salietti îngrozit. 

— O ştiu toţi slujitorii din castel. Spun că ieri ostaşii nu vorbeau decât de 
asta. Şi afirmă că strigătele moşneagului răzbăteau în tot turnul de pază. 
Apoi s-a lăsat tăcerea şi, după o zi, i-au scos leşul şi l-au îngropat în 
temniţa. 


— Bulvar de Goztell e un ucigaş! a izbucnit Salietti, muşcându-şi limba, 
ca să n-o spună în gura mare, în faţa cavalerilor care umpluseră ograda de la 
grajduri. 

— Un slujitor mi-a istorisit că el însuşi a fost de faţă când călugărul 
dominican vorbea cu seniorul lui, Figiieltach de Vokko, şi asta pentru că 
inchizitorul voia s-o interogheze şi pe fiica bătrânului, acuzând-o de 
vrăjitorie, dar baronul a fost categoric împotriva. De aceea o şi ţine încuiată 
într-un alcov de lângă odăile lui. Toţi cei care-au văzut-o sunt uimiţi de 
neasemuita ei frumuseţe, iar gurile rele zvonesc cum ca ea l-ar fi fermecat 
pe seniorul fortăreței, folosind magia neagră, pentru a-i subjuga spiritul. 

— Asemenea zvonuri trebuie să le fi răspândit intenţionat inchizitorul 
Bulvar de Goztell, ca să-l sape pe baron, şi astfel să-l oblige s-o 
încredinţeze pe domniţa călăilor lui, a dedus Salietti. 

— Crezi, oare, că Gurielf Labox o fi mărturisit sub tortura ce căuta în 
biserica din cătunul Cornill? 

— Nu cred, fiindcă, dacă ar fi făcut aşa ceva, călugărul dominican n-ar 
mai fi acum aici. 

— Dar Gurielf Labox e purtătorul unei misive care poartă pecetea papei, 
şi mă întreb, atunci, cum ar putea să-l urmărească inchizitorul! a zis 
Grimpow aşa, ca să-şi limpezească gândurile. 

— Misiva aceea e falsă, a recunoscut Salietti, cu ochii în pământ. Acum 
să luăm caii şi armura mea. 

Grimpow tocmai voia să-l mai întrebe pe Salietti cum de avea el ştire de 
asemenea amănunt, când au răsunat trompetele din turnuri, iar răpăitul 
tobelor a anunţat până departe începutul turnirurilor. 


Pavilioanele cavalerilor care luau parte la lupte se înălţau pe câmp, ca 
nişte mari ciuperci colorate, împodobite cu splendide stindarde şi strălucite 
scuturi de luptă. Zeci de armuri sclipeau deasupra cailor agitati, care dădeau 
necontenit din copite şi nechezau, aşteptând să sune începutul turnirului. O 
ceaţă transparentă plutea pe deasupra zidurilor castelului, iar pe gradene, 
baronul Figiieltach de Vokko şi inchizitorul Bulvar de Goztell, întovărăşiţi 
de nobilii cei mai importanţi şi de domniţele cele mai alese din Alsacia, 
prezidau serbările dintr-un pavilion acoperit cu luxoase catifele de culoarea 
purpurei. Adunați în cete mici, cu toţii vorbeau de minunile la care fuseseră 
martori în decursul cinei din noaptea dinainte, iar unii dădeau de înţeles că 
regele Franţei burduşise lăzile baronului cu mii de lingouri din aur curat. 


Baronul făcuse făgăduiala că va împărţi acele bogății între cavalerii care 
aveau să se alăture oastei lui, în vederea cuceririi castelelor din Cercul de 
Piatră, şi nu erau prea mulţi cei care voiau să rămână pe dinafara bogatei 
prăzi. De aceea, întreaga câmpie vuia de cavaleri dornici să arate cât de 
iscusit mânuiau lancea şi spada în înfruntările din turniruri şi să ocupe un 
loc de onoare, alături de baronul Figiieltach de Vokko. Mai era în joc şi 
alegerea reginei turnirurilor de primăvară ale castelelor din Alsacia şi mulţi 
tineri voiau să se bucure de privilegiul de a-şi încorona iubitele. 

Când au ajuns pe câmpul de luptă, turnirul nu începuse încă. Heralzii 
tocmai începeau să-i cheme, cu nume şi titluri, pe primii luptători, iar 
Salietti şi scutierul lui mai aveau de aşteptat între ulucile din lemn ale 
zăplazului rezervat cavalerilor până să le vină rândul. Salietti era strălucitor, 
cu armura pe care le-o vânduse meşterul Ailgrup în cetatea Ulipensului, pe 
care lui Grimpow i s-a părut că-l zărea în gloată, grămădindu-se printre 
gradene. Sute de slujitori, argaţi, săteni şi ţărani priveau spectacolul de pe 
povârnișurile înclinate ale zidurilor de apărare, într-o tevatură festivă şi 
veselă. 

Când trompetele au anunţat prima înfruntare, mulţimea a început să 
aclame. Doi călăreţi au ieşit în câmp deschis, fălindu-se cu blazoanele lor, 
de pe hamașamentele sărbătoreşti ale cailor şi de pe scuturi. Aveau vizierele 
coifurilor ridicate şi lăncile cu vârful bont ridicate vertical pe cai. Au luat 
poziţia de luptă, faţă în faţă, şi-au coborât vizierele şi lăncile şi, în zbieretele 
gloatei, şi-au îmboldit caii cu pintenii şi au pornit în galop spre mijlocul 
arenei, împărţit în două de un zăplaz din uluci scunde, pentru ca, în 
înfruntare, caii să nu se poată lovi unul de altul. Ciocnirea a fost brutală, iar 
unul dintre cavaleri a izbutit să-şi doboare adversarul de la prima lovitură, 
lăsându-l atât de grav rănit, că au trebuit să-l scoată din arenă cu ajutorul 
mai multor scutieri. În strigătele admiratorilor, cavalerul învingător s-a 
îndreptat către tribuna regală, ridicând lancea în semn de triumf. Pe 
blazonul lui se putea vedea un vultur roş-albastru îngemănat. Apoi, în 
ritmul lent al calului, s-a retras de pe câmpul de bătaie şi s-a îndreptat spre 
pavilionul lui, în aşteptarea celei de-a doua runde a luptei. 

Cavalerii au continuat să se bată doi câte doi, rezistând arareori pe cal 
mai mult de două înfruntări cu adversarul, domniţele au dăruit frumoase 
batiste din mătase învingătorilor din turniruri, iar aceştia defilau orgolioşi, 
cu ele agăţate în vârful lăncilor, de parcă batistele ar fi fost relicve 
nepreţuite. 


În gloata care urla pe povârnișurile laterale, Grimpow a izbutit să-l 
zărească pe pajul Guishval, pentru care avea o adevărată simpatie, de când 
izbutiseră să ducă împreună răvașul lui Salietti în alcovul fiicei lui Gurielf 
Labox. Pajul îşi găsise un loc privilegiat pe povârniș, în faţa tribunei 
baronului, şi, aşezat chiar la aceeaşi înălţime cu centrul arenei, ca să nu 
piardă nimic din spectaculoasa înfruntare a lăncilor, îl aclama pe 
câștigătorul fiecărei lupte, cu entuziasmul unui tânăr scutier care aşteaptă 
plin de iluzii victoria finală a seniorului său. 

Grimpow i-a făcut un semn cu mâna şi, văzându-l, Guishval şi-a părăsit 
locul, de parcă brusc şi-ar fi adus aminte că avea să-i dea de ştire ceva 
însemnat. Şi-a trecut trupul pe sub zăplazul din uluci care îi înconjura şi, 
când a ajuns alături de ei, Guishval l-a privit cu admiraţie pe cavalerul 
Salietti şi a grăit cu glas sufocat: 

— Aţi zărit-o, seniore? 

Salietti a tresărit. 

— Pe cine? 

— Pe domniţa captivă. E acolo, lângă baron, a rostit, arătând către 
tribuna arenei. 

Salietti şi Grimpow şi-au întors deodată capetele. Între baron şi 
comandantul fortăreței stătea jos o domniţă cu părul negru strâns într-un 
conci, împodobită cu o diademă, cu privirea tristă pierdută în nemărginire. 
Cu toate acestea, baronul părea încântat s-o aibă alături şi se străduia s-o 
distreze, vorbindu-i de luptele din turnir. 

— Eşti încredinţat că-i ea? a întrebat Salietti, încă bănuitor, căci nicicând 
nu-şi mai pusese ochii pe un chip atât de splendid şi de delicat. Şi Grimpow 
şi-a bucurat privirea cu tânăra Weienell, înțelegând de ce toţi cavalerii 
prezenţi la turnir păreau să fi fost înfrânți de domniţa cea frumoasă coz. 
Apoi s-a uitat la Salietti şi a văzut în ochii lui nevinovaţi acelaşi chip al 
iubirii, pe care el îl descoperise la mănăstirea din Brinkdum, când pe nepusă 
masă se nimerise în faţa fetei cu ochii de apă. 

— Cunoaşteţi Domniile Voastre o domniţă mai frumoasă? Eu v-am 
prevenit că n-aveţi să daţi în întreaga Alsacie, nici în tot regatul Franţei, de 
una la fel, a rostit mândru Guishval. 

Salietti părea nedumerit. 

— Dacă tânăra aceasta e cu adevărat fiica lui Gurielf Labox, eu sunt 
încredinţat ca a citit răvaşul. Probabil ca de aceea îi va fi şi cerut baronului 
să-i îngăduie să-l întovărăşească la turniruri. Ştie că răvașul pe care l-a aflat 


în bărdaca cu apă nu poate veni decât de la cineva care vrea să-i dea o mână 
de ajutor, şi singurul chip de a ieşi din alcovul unde era încuiată a fost să-şi 
arate bunăvoința faţă de dorinţele baronului, în ciuda durerii pe care i-au 
stârnit-o moartea părintelui ei şi prezenţa în tribună a inchizitorului Bulvar 
de Goztell, a limpezit. 

— Mă bucur să vă fi fost de folos încă o dată, seniore, a rostit Guishval 
zâmbitor. 

— Da, Guishval, şi nici nu-ţi poţi închipui cât. Vorbim noi, mai încolo, şi 
adu-mi aminte că-ţi sunt dator o pepită din aur. 

Guishval i-a făgăduit lui Grimpow că, de voia, la terminarea turmirului 
avea să-l ducă să vadă feluriţii şoimi ai baronului. Era gata de plecare, când 
un nou cavaler a intrat în arenă. 

— Să vă păziţi de spada călăreţului care intră acum în arenă, i-a şoptit la 
ureche lui Salietti. 

Tânărul cavaler a privit spre intrarea arenei şi a văzut un bărbat 
impunător, împodobit cu veşminte negre de luptă, care avea pictat pe scut 
un turn peste care trecea aripa unui corb şi pe al cărui coif se afla un 
minuscul cap al aceleiaşi păsări. Harnaşamentul calului său avea pulpane de 
şa negre, care-i acopereau până şi capul, lăsându-i la vedere doar ochii mari 
şi negri. 

— Cine-i acel cavaler? a întrebat Salietti nelămurit. 

— E temutul Valdigor de Rostvol. Se spun despre el istorii care l-ar băga 
în sperieţi până şi pe cavalerul cel mai iscusit şi mai îndrăzneţ. Acuma-i 
mâna dreaptă a baronului şi prieten la cataramă cu inchizitorul Bulvar de 
Goztell, care nu numai că l-au dăruit cu mari sume de bani ca să li se alăture 
în războiul pe care îl vor duce împotriva castelelor din Cerc, dar au ajuns 
să-i făgăduiască drept recompensă chiar fortăreaţa ducelui Gulf. 

Valdigor de Rostvol şi-a trântit adversarul jos de pe cal, cu aceeaşi 
uşurinţă cu care dărâmi o sperietoare de ciori, şi a dat ocol arenei, fălindu-se 
cu triumful lui şi cu însemnele de pe stindardul său. Ostaşii l-au aclamat, 
cavalerii i-au adus onorurile lor, domniţele şi-au dovedit admiraţia cu 
prefăcute zâmbete complice şi însuşi baronul şi-a arătat din tribuna lui 
satisfacția în faţa victoriei repurtate de aliatul său, în vreme ce Salietti se 
sucea şi se răsucea nervos sub armură, gata parcă să dea în boala copiilor, 
care îl chinuia atât de mult pe Kense, slujitorul mănăstirii din Brinkdum. 

— Câte lupte mai sunt până ne vine rândul? l-a întrebat pe Grimpow 
chiar când trompetele i-au chemat pe următorii adversari. 


— Mai sunt două şi-ai să ai prilejul să te baţi. Rivalul tău e cavalerul care 
ieri era să mă zdrobească cu calul, adică acela care îşi ascundea chipul sub 
coif. 

— Atunci am să răzbun afrontul chiar cu prima lovitura de lance, a 
ameninţat Salietti, râzând şi neluându-şi privirea de la frumoasa domniţă 
care se topea de melancolie alături de inchizitorul Bulvar de Goztell, care se 
uita la ea cu ură şi cu neîncredere. 

Înainte de a-i chema heralzii, Salietti s-a urcat pe calul împodobit cu 
pătratele blazonului său, în care alternau soarele pe cerul albastru şi luna pe 
cerul negru. Apoi şi-a pus coiful împodobit şi el cu un soare şi un mic 
mănunchi de pene aurite, astfel că, atunci când i-a cerut lui Grimpow să-i 
dea scutul robust şi blazonat şi lancea, pe prietenul său l-a încercat mândria 
că-i era scutier. 

Grimpow i-a luat calul de dârlogi şi l-a dus până la intrarea în arenă. 
Heralzii au strigat numele ducelui de Estaglia, iar Salietti a privit către 
tribună, încercând să afle dacă Weienell tresărea la auzul acestuia. Dar 
tânăra, indiferentă la vocile heralzilor şi la zarvă, a continuat să scruteze cu 
privirile arena încă goală. Trompetele au sunat, iar Salietti şi cavalerul 
necunoscut s-au aşezat pe poziţii unul în faţa celuilalt, făcându-şi caii să 
fornăie. Amândoi au dat din pinteni şi s-au năpustit în galop, cumpănindu-și 
lăncile şi ascunzându-şi privirile în dosul vizierelor de la coifuri. Vârfurile 
lăncilor au lovit cu sunete de gong în scuturi şi s-au făcut surcele în văzduh, 
fără ca vreun luptător să cadă de pe cal. Gloata a scos la unison un urlet 
prelung, în vreme ce amândoi adversarii îşi reluau poziţiile de la început. 
Grimpow i-a dat lui Salietti o nouă lance şi a observat atunci că Weienell se 
schimba la faţă, cu ochii ţintă la soarele şi luna pictate pe scutul lui Salietti, 
de parcă şi-ar fi amintit de înţelesul lor şi ar fi văzut în ele singura luminiţă 
de speranţă. Salietti a dat iar pinteni calului şi l-a făcut să se ridice pe 
picioarele dinapoi, după care a repetat miza, de astă dată cu mai puţin noroc 
pentru cavalerul necunoscut, pe care lancea lui Salietti l-a lovit în cap cu 
atâta putere, că era cât pe ce să i-l smulgă din loc, înainte ca trupul să cadă 
grămadă în țărână. Grimpow a sărit în sus de bucurie, Guishval a strigat 
entuziasmat de pe povârniș, iar frumoasa fiică a lui Gurielf Labox a simţit 
că sângele începea să-i curgă iar prin vine, când a văzut că învingătorul 
ultimului tumir se apropia de tribună, îşi ridica viziera coifului şi-i cerea să- 
şi pună vălul în vârful lăncii lui de cavaler. 


Văzând că tânărul înfrânt continua să zacă la pământ şi că niciun scutier 
nu-i sărea în ajutor, Grimpow s-a dus în goană mare până la el, ca nu cumva 
să se sufoce sub coif. L-a ajutat să şi-l scoată, iar când chipul i-a rămas 
descoperit, băiatul a descoperit cu uimire că tânărul înfrânt era Pobe de 
Lanforg, novicele care fugise din mănăstire. 

— Eşti rănit? l-a întrebat. 

Dar Pobe de Lanforg s-a mărginit să-l privească de parcă lovitura primită 
în cap i-ar fi stârnit halucinaţii, apoi, de cum a deschis ochii, a căzut leşinat 
în braţele lui Grimpow. 

Salietti a participat la un turnir şi după-amiază, ieşind şi de acea dată 
învingător, cu toate că a fost cât pe ce să cadă de pe cal, din pricină că 
acesta s-a împiedicat chiar când lăncile se loveau brutal de scuturi. Dar a 
izbutit să se ţină ferm în spinarea calului, încredinţându-se că va putea astfel 
participa la turnirurile care, a doua zi, aveau să-l hotărască pe singurul 
câștigător al întregului turnir. 


Regina turnirurilor 


\i 


După luptele de după-amiază, în marea sală de arme a fortăreței s-a dat 
un banchet. Baronul Figüeltach de Vokko nu şi-a ascuns satisfactia de a o 
avea alături pe frumoasa Weienell şi a discutat însufleţit cu Valdigor de 
Rostvol şi Bulvar de Goztell despre strălucirea înfruntărilor şi pregătirile de 
război; estimp, Salietti îi dădea târcoale baronului, nădăjduind să aibă 
prilejul de a-i spune fiicei lui Gurielf Labox că foarte curând avea s-o scape 
din captivitate. 

Grimpow şi-a trecut vremea cu Guishval în ogrăzile unde pasările de 
vânătoare ale baronului picoteau cu capul sub cagule din fier şi a rămas 
uimit în faţa aerului maiestuos al feluriţilor şoimi şi vulturi regali, pe care îi 
dresa tatăl lui Guishval. A rămas chiar surprins când pajul şi-a pus o 
mânuşă groasă din piele neagră pe mâna stângă şi a scos din colivie un 
frumos şoim călător, căruia i-a îndepărtat cagula, ca să-l poată privi pe 
Grimpow cu ochii lui vioi de culoarea mierii. 

— Acesta-i favoritul meu, a recunoscut puştiul, plimbându-şi mâna peste 
penele catifelate ale păsării. Când s-o sfârşi turnirul, îl vom lăsa să-şi ia 
zborul din turn, a adăugat. 

Şoimul a dat neîncrezător din gât, dar l-a lăsat, cu toate acestea, pe 
Grimpow să-i mângâie capul şi gâtul gros, ghearele puternice şi aripile 
lungi şi ascuţite. Băiatul visase dintotdeauna să aibă cândva o pasăre de 
pradă ca el şi l-a încercat fericirea de a fi alături de Guishval, pe care îl 
credea de-acuma un nou prieten. Pentru întâia oară de multă vreme, se 
întâlnea iar cu un băietan de vârsta lui, cu cineva care era aşa cum fusese şi 
el înainte de a găsi piatra cavalerului mort în munţii de lângă Brinkdum: un 
tânăr vesel, vioi, şăgalnic şi neastâmpărat, care nu ştia nici să citească, nici 


să scrie, care nu văzuse în viaţa lui un manuscris anluminat, nici nu ştia 
numele învățatului care îl concepuse, dar care zâmbea neobosit, mulţumit 
pur şi simplu pentru că trăia. Grimpow s-a gândit că şi el trebuia să se simtă 
norocos, fiindcă, în cine ştie ce chip magic, visul lui din copilărie, de a fi 
scutier, devenise realitate. Acum era scutierul seniorului Salietti de Estaglia 
şi luau împreună parte la turnirurile de primăvara ale castelelor din Alsacia, 
cu gândul de a ieşi învingători şi de a-şi câştiga dreptul de a o alege pe 
regina turnirurilor; nu-şi mai aducea aminte nici de piatra cavalerului mort 
în munţii de lângă Brinkdum, nici de căutarea tainei învăţaţilor, care încă îi 
aştepta. 

Apoi, Grimpow s-a înveselit în ograda de lângă grajduri, căci a câştigat 
pariurile puse cu alţi tineri scutieri la trasul cu arcul, făcându-i să privească 
uimiţi cum nimerea el de fiecare dată drept la ţinta aleasă: un pui curăţat de 
pene, care se legăna într-un lat atârnat de-un stâlp, ca spânzuraţii. 

— Unde-ai deprins să foloseşti astfel arcul? l-a tras de limbă un scutier 
cu păr blond şi o ciurdă de pistrui pe chip. 

— Acolo în munţi, la vânat de iepuri, a răspuns Grimpow nepăsător. 

— Socot că ai putea fi un bun arcaş. N-ai chibzuit niciodată să mergi la 
oaste ca războinic? 

— Mai mult ca sigur că baronul te-ar primi în ceata lui de arcaşi aleşi, a 
adăugat altul, cu privirea stinsă şi nas coroiat. 

— Eu sunt scutier, n-aş mai şti să fac şi altceva, a recunoscut Grimpow, 
ridicând arcul în faţa ochilor. 

Apoi a întins coarda cu ochii fix pe ţintă, i-a dat drumul, iar săgeata a 
străbătut văzduhul, şuierând ca un bici, şi s-a oprit în pieptul puiului care 
atârna în laţ. 

— Ei bine, dacă ai mânui lancea şi spada la fel ca arcul, ai ajunge 
neîntârziat cavaler. Şi eu sper să ajung într-o zi, prin bunăvoința seniorului 
meu, a mărturisit blondul. 

— Mai văd eu, a şoptit Grimpow fără prea mare convingere, întinzând 
mâna, pentru ca scutierii din jurul lui să-i dea banii pe care puseseră pariu, 
cu naiva nădejde că Grimpow avea să rateze tragerea de la mai bine de o 
sută de paşi depărtare. 

Cel cu privire tristă şi nas coroiat a încercat să imite felul în care ţintea 
Grimpow, dar n-a nimerit şi s-a ales doar cu hohotele de râs ale prietenilor. 

— Ai auzit vorbindu-se de războiul care se apropie? l-a tras de limba cel 
cu nas coroiat pe Grimpow, total străin de râsetele din jurul lui. 


— Bănuiesc că la fel ca voi, a adeverit băiatul. 

— Eu nu dau crezare istoriilor care se îndrugă despre fabulosul tezaur al 
cavalerilor templieri, a arătat alt scutier, mai înalt şi cam rotofei. 

Auzindu-l, Grimpovw a ciulit urechile. 

— Ce istorie mai e şi asta? l-a descusut, ca şi cum n-ar fi ştiut despre ce 
vorbea, apoi a dat arcul unui băiat şi s-a aşezat pe nişte bolovani din 
apropiere. 

— Se zice că, acum mult timp, nişte cavaleri din Ordinul Templierilor au 
aflat un tezaur preţios în Ţara Sfântă şi l-au ascuns în fortăreaţa ducelui 
Gulf de Ostemberg, a lămurit blondul, coborând vocea de parcă s-ar fi 
temut să nu fie auzit. Baronul Figiieltach de Vokko vrea acum să pună mâna 
pe tezaur şi de aceea vor lua cu asalt castelele din Cercul de Piatră, de 
dincolo de fruntarii, de cum vor lua sfârșit turnirurile. Din această pricină 
suntem cu toţii aici şi ni s-a alăturat şi temutul Valdigor de Rostvol, despre 
care gurile rele zic ca ar fi fost prieten cu templierii. 

— Dar tu cum de ştii toate acestea? a bodogănit Guishval. 

— Le-am auzit de la seniorul meu, după ultimele înfruntări de azi după- 
amiază. Şi tot pe el l-am mai auzit spunând că Valdigor de Rostvol s-a jurat 
pe onoarea lui de cavaler că va câştiga turnirul şi o va numi regina serbării 
pe frumoasa domniţă pe care o ţine captivă baronul. Toţi cavalerii s-au 
îndrăgostit de ea, de parcă ar fi chiar prinţesa visurilor lor, a observat 
scutierul, iar ceilalţi au hohotit viclean. 

— Valdigor de Rostvol nu-i decât un fanfaron, care nicicând nu-l va 
putea înfrânge pe seniorul meu, Salietti de Estaglia! a sărit Grimpow. 

— Pun pariu că Valdigor de Rostvol îl dă jos de pe cal pe seniorul 
Salietti, chiar din prima înfruntare, a glăsuit arogant blondul, ridicându-se în 
picioare, ca să se vadă că era mult mai înalt decât Grimpow. 

Băiatul era cât pe ce să răspundă provocării, dar blondul s-a apropiat de 
el şi i-a tras un pumn în piept, dându-l pe spate, drept într-o baligă de cal, şi 
a scuipat în văzduh cu mare dispreţ, înfruntându-l. 

— Oi fi tu plin de cutezanţa la trasul cu arcul, dar la luatul în pumni eşti 
doar un laş. 

Pumnii lui Grimpow s-au încordat, şi, mânat de furie, băiatul s-a ridicat, 
s-a năpustit asupra blondului şi amândoi s-au încăierat, dându-se de-a 
rostogolul îmbrăţişaţi prin ţărână. Ceilalţi scutieri au făcut cerc în jurul 
luptătorilor, zbierând şi hohotind, şi numai Guishval se străduia să-l scoată 
pe Grimpow din încurcătură. Dar chiar atunci a trecut pe lângă ei un tânăr 


cavaler care, observând disputa dintre scutieri, a hotărât să-i pună capăt, 
înainte să le dea sângele pe nas. 

— Pobe! a strigat Grimpow, văzând că tânărul cavaler îi smulge 
duşmanul din cârcă. 

Pobe de Lanforg, novicele care fugise de la mănăstirea din Brinkdum, a 
îngheţat auzindu-şi numele. Dar, văzând chipul băiatului care îi întindea o 
mână, ca să-l ajute să se ridice din tină, a exclamat: 

— Grimpow! Tu eşti! 

Băiatul a încuviinţat, înmărmurit de mirare, la fel ca tânărul cavaler. 

— Ce făceai aici, cum de te-ai prins în asemenea încăierare de mârlani? 
l-a descusut Pobe de Lanforg, nevenindu-i să-şi creadă ochilor că se 
întâlniseră. 

— Nu făceam decât să ne distrăm, a răspuns Grimpow, privind cu coada 
ochiului la Guishval şi la ceilalţi scutieri care, speriaţi de prezenţa unui 
cavaler, se dăduseră tăcuţi deoparte. 

— Mi se păruse că te-am văzut în arenă, după ce-am fost trântit de pe cal 
în turnir, dar când m-am deşteptat într-un cort de pe câmp, lângă un vraci 
care voia să-mi ia sânge, am socotit că totul fusese o vedenie, stârnită de 
puternica lovitură pe care am primit-o în cap, a povestit Pobe, râzând. 

— Ei bine, după cum vezi, sunt chiar eu în carne şi oase, a adeverit 
Grimpow şi a râs şi el. 

Fostul novice, Pobe de Lanforg, acum cavaler, s-a tras un pas înapoi, 
privindu-l pe Grimpow de sus în jos. 

— Dar cum de-i cu putinţă?! Nici acum, că eşti în faţa mea, nu-mi vine 
să cred! Nicicând nu mi-aş fi închipuit că aveam să ne întâlnim iar! 

— Soarta n-a vrut să mergem pe acelaşi drum, dar a fost generoasă, 
îngăduindu-le vieților noastre să se încrucişeze iar. 

— Haide, vino cu mine şi istoriseşte-mi ce s-a întâmplat la Brinkdum, 
când stareţul şi fratele Rinaldo din Metz au aflat că răzvrătitul novice Pobe 
Lanforg fugise din mănăstire, l-a rugat, trecându-şi un braţ peste umerii lui. 

Din mers, Grimpow i-a istorisit cu însufleţire tânărului cavaler Pobe de 
Lanforg tot ce se petrecuse atunci. 

— Mulţi monahi şi novici din mănăstire, printre ei şi fratele Brasgdo, 
bucătarul, s-au temut că pe Domnia Ta te ucisese fantoma cavalerului care 
hălăduia prin munţi, dar stareţul şi fratele Rinaldo au bănuit numaidecât că 
ai şters-o cu calul care le lipsea din grajduri. Când i-am explicat călugărului 
bucătar că râvneai să slujeşti în ordinul cavalerilor şi să te dedici bucuriilor 


iubirii, a zbierat cât l-au ţinut puterile şi te-a făcut bastard, a istorisit 
Grimpow, râzând cu hohote. Apoi, fratele Brasgdo mi-a vorbit de 
severitatea părintelui Domniei Tale, contele de Lanforg, şi mi-a dat de 
înţeles că aveai să te întorci neîntârziat la mănăstire, cu oasele muiate de 
bătaia pe care o meritai pentru răzvrătire. 

— Tatăl meu mi-a trecut, în cele din urmă, cu vederea năzdrăvăniile de 
tânăr zălud, cu toate că a refuzat să-i însoțesc, pe el şi pe fratele meu, la 
aceste turniruri ale castelelor din Alsacia, de unde se vor duce, alături de 
baronul Figiieltach de Vokko, să ia cu asalt fortăreaţa ducelui Gulf, aceea în 
care se ascund templierii. Dar, cu complicitatea unei slujitoare care m-a 
stimat întotdeauna în chip deosebit, am izbutit să încarc o veche armură 
într-o căruţă şi să ajung aici, ascuns într-o caretă din alai. De aceea nu 
voiam să afle nimeni cine sunt, până aveam să le arăt alor mei că şi eu 
puteam lua parte la turniruri, ca oricare alt cavaler. Părintele meu, care 
stătea în tribună lângă baron, mi-a aflat tertipul, de cum am fost aruncat de 
pe cal în luptă, dar acum e tot atât de mândru de mine ca de ceilalţi fraţi ai 
mei, a povestit. 

— Atunci, şi Domnia Ta vei lua parte la război? a întrebat Grimpow. 

— Da, în sfârşit îmi voi putea vedea cu ochii visurile de cavaler, 
mânuindu-mi spada în bătălii, a proferat Pobe de Lanforg, cu aere de 
trubadur, ducându-şi mâna la mânerul spadei care-i atârna la cingătoare. 
Dar tu? Încă nu mi-ai zis cum se face că eşti aici, în fortăreață. 

Într-o lungă plimbare prin feluritele ogrăzi şi coridoare ale castelului, 
slab luminate de torţe, Grimpow i-a povestit tânărului cavaler Pobe de 
Lanforg cum îl cunoscuse pe seniorul lui, Salietti de Estaglia. 

— Seniorul meu, Salietti, avea de gând să ia parte la turnirurile de 
primăvară ale castelelor din Alsacia, să-i facă o vizită episcopului din 
cetatea Strasbourgului, iar după aceea să se alăture oastei baronului, ca să ia 
parte şi el la război, aşa că m-am hotărât să-l însoțesc, a minţit fără niciun 
chef. 

— Atunci vom putea să ne mai vedem şi, dacă vreodată ai chef să te pui 
în slujba altui cavaler, nu uita că ard de nerăbdare să-mi fii scutier, a 
recunoscut Pobe de Lanforg, cu însufleţire. 

— N-am să uit, a răspuns simplu Grimpow, care se şi întristase, la gândul 
plăcutei lui şederi printre schivnicii din mănăstire. 

Au ajuns lângă poarta mare a intrării în turnul de onoare, în a cărui mare 
sală de arme se ţinea banchetul nobililor, iar cavalerul Pobe a făcut un gest 


de despărţire. Dar, amintindu-şi de ceva, l-a întrebat: 

— A! Ţi-l aminteşti pe inchizitorul Bulvar de Goztell, călugărul 
dominican care a ajuns la mănăstire, urmărind un cavaler templier, cel care 
i-a spintecat gâtul stareţului din Brinkdum? 

— Da, mi s-a părut că l-am zărit în tribună, alături de baron, în timpul 
turnirurilor, a şoptit Grimpow o voce pierdută. 

— Am avut prilejul să-l salut şi, când i-am zis că am fost novice în 
mănăstirea din Brinkdum, s-a arătat foarte încântat să mă cunoască şi n-a 
mai terminat cu întrebările despre monahi şi obiceiurile lor, mai ales despre 
fratele bibliotecar Rinaldo din Metz, despre care a ajuns să-mi spună că era 
un blestemat de eretic, pe care într-o zi are să-l ardă el pe rug, dacă nu 
moare mai înainte de bătrâneţe. 

— Aceasta e o injurie pe care fratele Rinaldo din Metz n-o merită! a 
protestat Grimpow. 

Pe tânărul cavaler Pobe de Lanforg l-au tulburat impetuoasele vorbe ale 
lui Grimpow. 

— N-am priceput niciodată pe ce se întemeia simpatia ta pentru bătrânul 
monah. Oricum, am să-i spun fratelui dominican că eşti şi tu aici, sunt 
încredinţat că va fi interesat să-ţi vorbească, a observat. 

— Mai bine n-o face. Şi eu am fugit de la mănăstire fără învoirea 
monahilor şi n-aş vrea ca inchizitorul să mă oblige să mă întorc iar la 
Brinkdum, a lămurit. 

— Ai dreptate. Sigur ţi-ar porunci să te întorci numaidecât la călugări, ca 
să-i serveşti de spion, a ghicit Pobe de Lanforg, râzând. Acum trebuie să 
plec, sunt încredinţat că ne vom revedea curând. 

Şi, răsucindu-se pe călcâie, cavalerul Pobe de Lanforg s-a îndreptat spre 
intrarea în turn, unde îl aşteptau, printre râsete şi chicoteli, două tinere 
domniţe, la fel de frumoase ca sirenele pe care le văzuse Grimpow în cartea 
interzisă de la mănăstirea din Brinkdum. 


Între timp, în marea sală de arme a fortăreței, o ceată de trubaduri, 
purtând pe cap pălării rafinate, împodobite cu pene lungi, cântau dulci 
balade la lăute, vihuele, chimvale şi flaute, iar nobilii şi domniţele dansau 
printre ei, spre marea bucurie a tuturor cavalerilor. 

În decursul serii, Salietti le-a dat fără întrerupere târcoale frumoasei 
Weienell şi baronului Figiieltach de Vokko, până când a profitat de o clipă 


în care fiica răposatului Gurielf Labox a rămas singură şi a abordat-o fără 
ocolişuri. 

— Există o magie a stelelor, a glăsuit, întinzându-i mâna şi făcând o 
uşoară reverență, în semn că neîndoios ea trebuia să-i acorde următorul 
dans. 

— Şi un farmec al nopţilor cu lună plină, a răspuns frumoasa Weienell, 
îmbujorându-se de uimire în faţa apariţiei neaşteptate a cavalerului 
necunoscut gândindu-se că el era, fără nicio îndoială, cel care îi trimisese în 
alcov acel răvaş ascuns în bărdaca de apă. 

Tânăra avea părul strâns la ceafă, iar pe frunte îi scăpau câteva şuviţe 
negre, care contrastau cu dulceaţa privirii. Avea ochii verzi ca smaraldele, 
iar buzele fine făgăduiau să le ofere celor care le-ar fi sărutat delicata aromă 
a cireşelor. Vocea îi era caldă ca zefirul, iar mândria ei părea la fel de cu 
neputinţă de înfrânt ca o fortăreață. Din clipa aceea magică, Salietti a visat 
la sărutări trubadureşti, fluturi colorați, ocheade sub lună şi luciri de licurici. 

— Chiar mâine am să te scap din captivitate, i-a şoptit încetişor, în vreme 
ce-şi lăsau trupurile în voia ritmului vioi al melodiei, de parcă amândoi ar fi 
reprezentat subtila curte pe care o făcea fazanul făzăniţei. 

— Domnia Ta cine eşti? a întrebat tânăra, deschizându-şi buzele într-un 
surâs curtenitor, cu care încerca să-şi ascundă zăpăceala. 

— Ia-mă drept un bun prieten, care a suferit în egală măsură la moartea 
părintelui Domniei Tale, a propus Salietti emoţionat, simțind atingerea 
delicată a mâinii lui Weienell într-a lui. 

— Care-i numele Domniei Tale? 

— Sunt Salietti de Estaglia. 

Ochii fetei s-au umplut de lacrimi şi au sclipit, de parcă în ei s-ar fi 
adunat toate stelele de pe firmament. 

— Nu mai plânge, Domnia Ta, rogu-te, a conjurat-o Salietti. Nimeni nu 
trebuie să creadă c-aş voi să te ajut. 

— Şi ce-ai de gând să faci? Baronul nu pleacă de lângă mine nicio 
clipită, iar noaptea unul dintre ostaşii lui îmi păzeşte uşa alcovului ca pe o 
comoară. 

— Domnia Ta nu trebuie să te miri. Eşti cel mai scump giuvaier la care 
poate visa un cavaler, a arătat Salietti surâzând, căci nu mai putea ascunde 
iubirea pe care începea s-o poarte fetei. 

— Mai bine de o mie de ori moartă decât captivă aici în fortăreaţa, a 
îngăimat Weienell, coborând vocea, căci observase că baronul Figiieltach de 


Vokko şi inchizitorul Bulvar de Goztell îi priveau. 

— Mărgineşte-te să te prefaci ca nu-ţi displace tovărăşia baronului şi 
roagă-l chiar Domnia Ta să-ţi îngăduie ca mâine să-l însoţeşti la turniruri şi 
la serbări. Eu mă ocup de restul, a încheiat Salietti, nespus de sigur de sine. 

— Ai grijă de tine, oricine-ai fi, i-a murmurat Weienell la ureche, 
subliniind cu o uşoară înclinare a genunchilor sfârşitul melodiei. 

Salietti s-a grăbit să se retragă, dar, nici nu plecase de lângă fată, că 
baronul Figiieltach de Vokko şi inchizitorul Bulvar de Goztell erau de-acum 
lângă ei. 

— Îngăduiţi-mi să vi-l prezint pe legatul papei şi inchizitor de Lyon, 
Bulvar de Gozitell, care ne onorează cu prezenţa-i la turniruri, a glăsuit 
Figiieltach de Vokko. 

Salietti s-a înclinat în semn de consideraţie, iar călugărul dominican i-a 
întins, ca să-i fie sărutat, inelul impresionant care îi împodobea mâna. 

— Baronul mi-a istorisit minunăţii despre Domnia Ta şi mi-a mai 
destăinuit şi că ai de gând să te alături oastei noastre în sfânta cruciadă 
împotriva templierilor răzvrătiți, care se ascund precum şobolanii în 
castelele din Cerc, a rostit călugărul dominican cu glas grav. 

— Şi eu am auzit vorbindu-se de lucrarea Domniei Tale de inchizitor şi 
mă bucură să ştiu că eşti neîndurător cu ereziile care se ivesc prin lume, a 
minţit cu neruşinare Salietti, simțind în ochi greutatea privim lui Weienell. 
Iar acum, dacă Domnia Ta îmi îngădui, am să mă retrag în odăile mele, căci 
mâine mă aşteaptă lupte grele şi nu vreau să scap prilejul de a fi eu cel care 
o alege pe regina turnirului, a adăugat şi s-a pregătit de plecare. 

— Aşteaptă Domnia Ta o clipă! a poruncit baronul, luându-l cordial de 
braţ şi trăgându-l deoparte. 

— La dispoziţia Domniei Tale! a răspuns Salietti, cu sufletul sfâşiat, 
văzând că Weienell rămânea de vorbă între patru ochi cu inchizitorul. 

— I-ai vorbit domniţei de mine? a întrebat Figiieltach de Vokko. 

— Să n-ai nici urmă de îndoială, baroane. Am sfătuit-o să se arate 
curtenitoare şi ascultătoare cu cel care acum îi e singurul protector, i-a 
dezvăluit Salietti. 

— Crezi că mă va iubi într-adevăr, aşa cum au vestit minunatele cărți de 
joc ale Domniei Tale? l-a ademenit nobilul. 

— Lasă-i vreme, inima îi e încă distrusă de moartea părintelui ei, dar 
curând va uita de tristeţe şi va descoperi c-o aşteaptă marea iubire a vieţii. 
Nu te codi să-i oferi petreceri şi încearcă s-o convingi să fie de faţă mâine la 


ultimele tumiruri. O va ajuta să-şi iasă din letargie, a perorat Salietti, 
conştient de dublul înţeles al vorbelor lui. 

Inchizitorul Bulvar de Goztell n-a ajuns să audă vorbele schimbate de 
baron cu Salietti, dar nici nu era întru totul convins că tânărul cavaler italian 
era într-adevăr cel drept care se dădea. 


A doua zi de dimineaţă, numărul celor veniţi în fortăreață, dornici să fie 
de față la turmiruri, a fost şi mai mare. Era duminică, şi sătenii din 
împrejurimi lăsaseră deoparte toate obiceiurile şi robotelile, venind cu 
grămada să ia parte la serbări şi ocupând orice loc liber de unde să se poată 
întrezări câmpul de luptă. Gradenele şi povâmișurile zidurilor erau înţesate 
de bărbaţi, femei, copii şi bătrâni, iar prin mijlocul gloatei se foiau 
echilibrişti, saltimbanci, păpuşari, comedianţi, bufoni şi trubaduri fără 
număr, care făceau deliciul nobililor şi al gloatei. Cei mai mulţi dintre ei 
mâncau şi beau, râdeau ori cântau în cor, în vreme ce câţiva mutilaţi şi 
pierde-vară cereau de pomană, dar soldaţii îi goneau dintr-un loc într-altul. 
La fiecare nouă intrare în arenă, victoria obţinută de cavalerul cel mai 
puternic sau mai viclean era primită cu aclamații şi aplauze, pe când cel 
înfrânt părăsea câmpul de luptă pe propriile picioare sau pe o brancardă, 
printre insulte, urlete şi îndelungi fluierături. Salietti ieşise cu obrazul curat 
din luptele eliminatorii şi cucerise simpatia multora dintre cei de față, căci 
îşi conducea iscusit calul şi mânuia lancea cu artă, dar nimeni nu stâmise, 
precum cavalerul Valdigor de Rostvol, delirul prostimii. Pe amândoi, 
heralzii îi proclamaseră cei mai buni cavaleri din turnir, dar iată că venise şi 
mult aşteptata înfruntare finală, din care avea să se aleagă singurul 
câștigător al turnirului. 

Calul lui Salietti era sfârşit de puteri, în urma ferocilor lovituri primite în 
înfruntările dinainte, şi în ultima clipă au hotărât să-l schimbe cu Astro, 
calul bălan al lui Grimpow, pe care tocmai îl găteau cu pulpanele de şa pe 
care apărea blazonul ducelui de Estaglia, când heralzii au anunţat în gura 
mare că în doar câteva clipe avea să înceapă ultima bătălie a turnirului. 

— Crezi că Bulvar de Goztell va putea recunoaşte calul pe care el însuşi 
l-a dus până la mănăstirea din Brinkdum, când îi urmărea călăreţul? a 
întrebat Grimpow neliniştit. 

— Cu hamașamentul de sărbătoare care îl acoperă din cap până-n 
picioare, nici chiar tu nu l-ai putea recunoaşte, a replicat Salietti, care părea 
dus, pierdut în gânduri încâlcite. Chibzuia cum să-l înfrângă pe Valdigor de 


Rostvol şi să câştige turnirul, dar, mai ales, cum s-o scape pe Weienell o 
dată pentru totdeauna din murdarele gheare ale baronului. Dar nu i-a zis 
nimic lui Grimpow, ca să nu-l mai neliniştească şi pe el. 

— Nu ţi-am putut vorbi mai înainte, dar aseară m-am întâlnit cu cavalerul 
pe care l-ai înfrânt tu în primul turnir, cel despre care nimeni nu ştia cine-i 
şi care îşi ascundea chipul sub coif. Îl cheamă Pobe de Lanforg, e fiul 
ducelui de Lanforg şi era novice la mănăstirea din Brinkdum, de unde a 
fugit doar cu câteva săptămâni înaintea sosirii tale, l-a lămurit. 

Salietti a luat harmașamentul calului său şi i l-a pus lui Astro. 

— Şi ce-i cu novicele cavaler ori ce-o mai fi şi el? l-a întrebat, nerăbdător 
să afle ce voia Grimpow să zică. 

— Ei bine, Pobe era la mănăstire când a sosit inchizitorul Bulvar de 
Goztell, urmărindu-l pe cavalerul care a răposat în munţi şi l-a asasinat pe 
stareţul de Brinkdum, i-a dezvăluit în şoaptă. Văzându-l aici, în fortăreață, 
Pobe de Lanforg s-a prezentat în faţa lui, şi, câtă vreme au stat de vorbă, 
călugărul dominican i-a pus fără răgaz tot soiul de întrebări despre monahi, 
mai ales despre fratele Rinaldo; la acest ceas, e cu putinţă să-i fi istorisit 
deja inchizitorului că eu am fost cu el la mănăstire şi am studiat cu bătrânul 
monah bibliotecar. 

— De ce te gândeşti acum la aşa ceva? l-a descusut Salietti, fără să dea 
vreo însemnătate temerilor lui Grimpow. 

— Pentru că tocmai l-am văzut pe Pobe de Lanforg stând de vorbă cu 
inchizitorul de Lyon în tribuna, şi amândoi priveau la noi ca râşii la pradă. 

— Acum nu putem face nimic, a recunoscut Salietti, fără să-şi arate vreo 
temere. 

Apoi, cavalerul a chibzuit că, dacă fratele dominican se putea îndoi de ei, 
trebuia să găsească nu doar o cale de scăpare a lui Weienell din ghearele 
baronului Figiieltach de Vokko, ci şi una a amândurora de fierul roşu al 
inchizitorului Bulvar de Goztell. Dar, oricât îşi frământa mintea, n-a aflat 
cum să ducă la bun sfârşit asemenea ispravă. 

— Vreau să câştigi turnirul, orice s-ar întâmpla după aceea, a recunoscut 
Grimpow emoţionat. 

— Am să mă străduiesc cât pot, prietene. Am s-o fac pentru tine şi pentru 
Weienell, chiar dacă va fi ultimul lucru pe care am să-l duc la bun sfârşit pe 
această lume. Acum ajută-mă să-l încalec pe Astro şi împlineşte-ţi 
îndatoririle de scutier, i-a poruncit, ciufulindu-i părul cu mâna lui de oţel. 


Un herald al baronului i-a chemat pe ultimii adversari din turnir, 
pronunţându-le numele şi titlurile de nobleţe cu mare pompă, iar cei doi 
cavaleri au intrat triumfal în arenă, în sunet de trompete şi răpăit de tobe. 
Gloata zbiera încinsă, întovărăşind cu aplauze pasul molcom al cailor, pe 
când cei doi cavaleri făceau turul de onoare al arenei, pentru a-i aduce 
baronului Figiieltach de Vokko omagiul lăncilor lor. Domnița Weienell şi-a 
stăpânit cu mare greutate lacrimile, când l-a văzut oprit în faţa tribunei pe 
cavalerul care îi făgăduise s-o scape din captivitate, căci simţea în adâncul 
sufletului ei că o lega ceva de el încă din copilărie, deşi memoria ei nu 
izbutea să-şi aducă aminte ce. 

Când cavalerii s-au aşezat faţă în faţă, zgomotul s-a stins şi s-a lăsat o 
tăcere atât de adâncă, de se puteau auzi răsuflarea înfrigurată a cailor şi 
sunetul metalic al armurilor. Caii fornăiau şi se agitau neliniştiţi, înfigându- 
şi picioarele în țărână printre norişorii de praf, aşteptând imboldul dat de 
pintenii călăreţului ca să se arunce în galop întins împotriva adversarului. 

Cavalerul Salietti de Estaglia a tras de dârlogii calului, l-a făcut să se 
ridice pe labele de dinapoi şi, după ce Astro a nechezat îndelung, l-a 
îmboldit din răsputeri cu pintenii, obligându-l să se năpustească dezlănţuit 
asupra rivalului său care, de pe poziţia lui, i-a ieşit şi el furios în 
întâmpinare. Toţi erau cu ochii pe mijlocul arenei, aşteptând ca lăncile să se 
ciocnească brutal de scuturile cavalerilor. Valdigor de Rostvol ţintea cu 
lancea drept în faţă, şi, când a lovit scutul lui Salietti, ea i s-a rupt în două 
cu zgomotul copacului doborât de fulger. Grimpow, Weienell şi Guishval au 
închis ochii fiecare unde era, temându-se ca nu cumva Salietti să fi fost 
doborât de pe cal. Dar el n-a părut afectat de lovitură. Stătea tot drept pe 
cal, cu lancea întreagă şi amenințătoare. 

Cei doi cai au gonit în grabă mare către capătul arenei, apoi au făcut pe 
loc cale întoarsă. Scutierul lui Valdigor de Rostvol i-a dat cavalerului o 
lance nouă, iar el a luat-o sub braţ pentru atac, îmboldindu-şi furios calul. 
Cavalerii s-au înfruntat iar cu brutalitate, dar de astă dată Salietti a lovit cu 
precizie şi a izbutit să-l dea pur şi simplu jos de pe cal pe Valdigor de 
Rostvol, a cărui cădere a răsunat zgomotos, de parcă s-ar fi spart o sută de 
oale. 

A urmat o clipă de larmă nebună în rândul prostimii şi chiar Grimpow 
zbiera şi sărea în sus de fericire, dar, văzând cu toţii că Valdigor de Rostvol, 
lovit şi ciobit, s-a ridicat şi a scos cu furie spada din teacă, au fost atât de 
curioşi, că toţi cei care zbierau au închis gura şi s-au cufundat iar într-o 


adâncă tăcere. Salietti a descălecat, a ridicat spada în văzduh şi l-a atacat pe 
Valdigor de Rostvol cu puternice lovituri date cu braţul, cărora acesta le-a 
răspuns cu furia unui animal rănit. Lupta în arenă a fost lungă şi îndârjită şi 
nu s-a dat nicio atenţie leşinurilor ori odihnei, în ciuda faptului că amândoi 
cavalerii păreau sfârşiţi şi aveau numeroase tăieturi de spadă pe trup. 
Fiecare se străduia să-i dea celuilalt lovitura hotărâtoare, deşi nu mortală, şi 
fiecare răspundea cu neaşteptată vigoare la lovitura celuilalt. Până când 
Salietti şi-a răsucit spada Atena în aer şi l-a lovit pe Valdigor de Rostvol cu 
atâta putere, că spada cavalerului s-a rupt în două, iar trupul i s-a dus de-a 
rostogolul în ţărână, ca al unei marionete căreia i se taie firele nevăzute care 
o ţin. 

Nobilii şi norodul, care umpleau până la refuz câmpul de luptă, au fost 
întristaţi de înfrângerea eroului lor. Nimeni nu se încumeta să spună nimic 
şi doar Grimpow sălta ca pe arcuri şi zbiera de fericire. A sărit peste ulucile 
din lemn care înconjurau arena şi a fugit la calul sau, Astro, care mirosea 
tihnit pământul. L-a mângâiat şi i-a zis în şoaptă ceva ce nimeni n-a putut 
auzi. Apoi i-a dat dârlogii lui Salietti şi a zărit sângele care-i şiroia pe 
mâini. 

— Eşti rănit?! s-a mirat, amintindu-şi că era scutier. 

— N-am nimic, băiete, n-am nimic, l-a liniştit Salietti, dar era sfârşit. 
Apoi a băgat spada în teacă şi s-a apropiat de tribuna prezidată de baronul 
Figiieltach de Vokko şi de inchizitorul şi legatul papei, Bulvar de Goztell. 

Tăcerea şi curiozitatea au pus iar stăpânire pe câmpul de luptă, căci toţi 
aşteptau să fie aleasă regina turnirurilor de primăvara ale castelelor din 
Alsacia. În fiecare an, regina turnirurilor era copleşită cu atenţii ca o 
adevărată zeiţă, vreme de mai multe zile, cât durau serbările, iar alegerea ei 
era aşteptată cu tot atâta nerăbdare ca recolta de grâu la vreme de foamete. 

— În calitate de câștigător al turnirului, Domniei Tale, cavalere Salietti 
de Estaglia, îţi revine onoarea de a o alege pe cea care va să fie regina 
serbărilor pe care le-am organizat în cinstea primăverii! a proclamat solemn 
baronul. 'Trompetele au sunat, gloata a urlat ceva vreme de bucurie, dar, 
după ce au răpăit tobele, s-a lăsat iar o profundă tăcere. Poţi Domnia Ta să 
ne spui numele doamnei pe care ai ales-o şi s-o aduci în tribună pentru a-i 
pune coroana de regină! a strigat baronul, ţinând în mâini o coroană din aur 
bătută în pietre scumpe. 

— Seniore, doamna pe care am ales-o nu poate fi decât cea a cărei 
frumuseţe a uimit pe toţi cavalerii care au luat parte la turniruri şi chiar şi pe 


Domnia Ta. Făcând aceasta alegere, cred că mă fac ecoul simţămintelor 
tuturor celor de față şi trag nădejde să-ţi dau şi Domniei Tale un temei de 
mândrie la auzul plăcutului ei nume, care nu-i altul decât Weienell! a rostit 
cu voce puternică Salietti, privind mulţimea care îl înconjura şi care, auzind 
numele alesei, a început să-l scandeze fără oprire şi din toate puterile. 

Grimpow a surâs în sinea lui, văzând talentul de a îmbăta cu apă rece de 
care dădea dovadă Salietti, care părea un fazan ce-şi arăta orgolios penele 
cele mai frumos colorate. Atât de pline de bun-simţ fuseseră vorbele 
prietenului său, că însuşi Figiieltach de Vokko s-a simţit măgulit de alegere, 
căci socotea că ghicitorul şi cavalerul italian o numise pe fata iubită de el 
regina serbărilor primăverii ca s-o încurajeze să rămână în fortăreață. lar 
Weienell părea pe cât de năucită, pe atât de emoţionată. 

— Urcă atunci în tribuna noastră şi pune-i cu mâna Domniei Tale această 
coroana regală! a poruncit încântat baronul. 

Salietti şi-a scos coiful, i-a dat lui Grimpow frâiele lui Astro şi s-a 
îndreptat către tribună, în aclamaţiile mulţimii. Dar, chiar când să-i dea 
baronul coroana, inchizitorul Bulvar de Goztell a strigat: 

— Oare poate cavalerul Salietti de Estaglia să ne lămurească de unde şi-a 
luat calul? 

Întreaga arenă a amuţit iar şi toţi s-au uitat la calul spre care călugărul 
dominican arăta cu mâna întinsă. Grimpow s-a apropiat de Astro şi l-a 
mângâiat, ca să-l liniştească, ca şi cum calul ar fi putut recunoaşte vocea de 
temut a inchizitorului. 

— Ce vrei să spui? a întrebat baronul, care nu pricepea unde bătea 
călugărul dominican cu insinuările. 

— Ai să afli şi singur, dacă un ostaş de-al Domniei Tale va da deoparte 
harnașamentele elegante ale calului, a făcut cunoscut Bulvar de Goztell cu 
aroganță. 

Salietti a încercat să-i liniştească pe Grimpow şi pe Weienell din priviri, 
în vreme ce un războinic se apropia de Astro şi, în ciuda protestelor lui 
Grimpow, îi dădea la o parte pulpanele de şa cu blazoane, care-i acopereau 
trupul. 

Gloata începuse să-şi piardă răbdarea, fiindcă nu pricepea nimic din cele 
ce se petreceau, când inchizitorul Bulvar de Goztell s-a uitat la urmele 
lăsate de fierul roşu pe trupul calului şi a glăsuit iar. 

— Aici aveţi dovada! Salietti de Estaglia e... 


Dar înainte ca inchizitorul să-şi isprăvească fraza, şuierul unei săgeți 
trimise dintr-un loc neştiut a fulgerat nevăzut văzduhul şi s-a înfipt în 
pieptul baronului Figiieltach de Vokko. 

Gloata a rămas înmărmurită, de parcă săgeata, pe care nimeni n-o văzuse 
plecând şi care îl rănise de moarte pe baron, ar fi adormit-o şi pe ea ori ar fi 
intimidat-o într-atât, încât se temea ca o nouă săgeata i s-ar fi putut înfige 
oricui în piept ori în ochi, dacă se mişca. Fiecare cavaler a dus mâna la 
spadă, dar niciunul nu s-a încumetat să o şi scoată din teacă, de teamă să nu 
devină ţinta arcaşilor pitiţi în cine ştie ce cotlon din turnuri ori de pe 
zidurile fortăreței. 

Salietti nu ştia de unde răsărise săgeata care îl rănise de moarte pe 
Figiieltach de Vokko, dar s-a folosit de împrejurarea nelămurită ca să scoată 
jungherul pe care îl ţinea ascuns sub armură şi, cu o mişcare iute a mâinii, i- 
a pus legatului papei tăişul ascuţit la gât. Şi-a chemat calul cu un fluierat şi 
a poruncit unui ostaş să aducă lângă tribună calul baronului. 

— Ştii să călăreşti? a întrebând-o pe Weienell. 

În loc de orice răspuns, domniţa şi-a sumecat veşmântul şi a sărit din 
tribună drept pe cal. 

Grimpow a priceput greu ce se petrecea, dar, văzând-o pe Weienell 
călărind calul baronului, a făcut şi el un salt acrobatic şi a nimerit drept pe 
Astro, gata s-o ia la goană de cum i-ar fi poruncit Salietti. 

Cu timpul inchizitorului Bulvar de Goztell drept scut, Salietti a coborât 
din tribună şi i-a pomenit băiatului să se pregătească de fugă. Apoi a 
prevenit cavalerii şi prostimea că oricine se mişca putea deveni ţinta 
săgeţilor şi numaidecât a sărit şi el pe crupa calului, a luat frâiele în mâini 
şi, ţinându-l pe legatul papei în faţa lui, a strigat: 

— Dacă vine cineva în urma noastră, am să-i spintec gâtul acestui porc! 


În sfârşit, adevărul 


\i 


Au fugit de pe câmpul turnirurilor, galopând întins, întrebându-se tăcuţi a 
cui fusese săgeata care îl rănise de moarte pe baron. Pe când treceau peste 
un fluviu cu ape adânci, din apropierea fortăreței, Salietti şi-a oprit calul şi 
s-a apropiat cu el de balustrada podului din piatra. Lângă el, Grimpow şi 
Weienell încercau să ghicească ce avea de gând prietenul lor. 

— Ce vrei să faci? a bâiguit speriat inchizitorul Bulvar de Goztell, cu 
chipul schimonosit de spaimă. 

— Sper că ştii să înoţi, a răspuns Salietti şi pe nepusă masă l-a aruncat pe 
călugărul dominican în apă, ca pe un sac cu zgură. 

— Să mergem, înainte să se apropie soldaţii baronului, a spus Grimpow, 
în timp ce inchizitorul se zbătea în apă, agitând mâinile disperat, de teama 
să nu fie luat de curent. 

S-au pregătit să facă pe loc cale întoarsă, au dat pinteni cailor şi au călărit 
în grabă mare pe malul fluviului, ca să nu rămână nicio urmă a fugii lor. 

Când cei trei călăreţi au ajuns în împrejurimile cetăţii Strasbourgului, 
începuse deja să se întunece. Un amurg cu cerul purpuriu incendia zarea şi o 
ceaţă cenuşie plutea peste Rin, precum aburii unei supe dese. La un cot al 
fluviului, s-au oprit şi au descălecat. Weienell s-a aşezat pe iarba reavănă de 
pe mal, fără să scoată o vorbă, şi şi-a acoperit chipul cu mâinile, plângând 
deznădăjduită moartea părintelui ei. 

Salietti s-a apropiat de ea, i-a luat mâna, ajutând-o să se ridice, şi a 
îmbrăţişat-o drăgăstos. 

— Părintele tău a fost un prieten apropiat al părintelui meu şi amândoi şi- 
au pierdut viaţa căutând înţelepciunea, i-a şoptit la ureche. Când tu erai abia 
o copilă, eu am locuit vreo câţiva ani în casa părinţilor tăi din Paris şi 


obişnuiam să-ţi suport resemnat năzbâtiile, pe când învăţam în podul casei, 
îmi mai amintesc încă de casa voastră doldora de cărţi vechi şi de nopţile pe 
care eu şi tatăl tău le petreceam privind cerul plin de stele, în mahalaua 
copiştilor din Paris. Tu erai prea mică şi nu-ţi poţi aminti, dar părintele tău 
obişnuia să-mi spună pe atunci că există o magie a stelelor şi un farmec al 
nopţilor cu lună plină şi adăuga: „Privește-le, şi-acolo visurile-ţi vei găsi“. 

Weienell şi-a dus mâneca rochiei la ochi şi l-a privit pe Salietti. 

— Şi mie obişnuia să-mi spună aceste vorbe, la culcare, a mărturisit, şi 
un zâmbet uşor i-a luminat chipul. De aceea, găsind răvașul în bărdacă, am 
ştiut că un apropiat de-al lui voia să mă ajute. Am bănuit chiar că răvaşul îl 
scrisese el însuşi şi că mai era încă viu. Dar niciodată nu mi-aş fi putut 
închipui că tocmai tu, tânărul care se juca cu mine în copilărie, şi al cărui 
nume îl uitasem cu totul, aveai să mă scapi şi de baron, şi de inchizitorul 
ucigaş, a bâiguit fata printre sughiţuri, îmbrăţișându-l iar pe Salietti. 

Grimpow a simţit câteva lacrimi lunecându-i pe obraz. 

— Cineva trebuie, în cele din urmă, să-mi lămurească toată încurcătura, 
s-a rugat şi a lăsat să-i scape un oftat. 

— Grimpow, te-am prevenit că istoria-i lungă şi complicată, i-a amintit 
Salietti. Dar să stăm aici, pe bolovani, îmi închipui că tu şi Weienell sunteţi 
nerăbdători s-o aflaţi, şi-ar fi mai bine să v-o povestesc neîntârziat, înainte 
de căderea serii. 

S-au aşezat pe malul fluviului, sub nişte ulmi foarte înalţi şi pe nişte 
bolovani încărcaţi de muşchi, aşteptând să-i învăluie noaptea neagră, înainte 
de a intra în cetatea Strasbourgului. 

— Tatăl meu se numea la fel ca bunicul, Jacopo de Estaglia, a început să 
istorisească Salietti, sub privirile curioase ale lui Weienell şi ale lui 
Grimpow. Bunicul dorise întotdeauna ca el să devină un cavaler cutezător, 
demn să moştenească ducatul lui mânat din Piemont şi să-i redea 
splendoarea pe care în alte vremuri i-o conferise familia Estaglia. Cu toate 
acestea, părintele meu încerca încă de copil o mare atracţie pentru studiu şi 
curând a început să strălucească prin cunoştinţe din toate ramurile 
învăţăturii, de la aritmetica la filosofie, fizică sau astronomie. Când a 
împlinit cincisprezece ani, a plecat la Paris, în pofida protestelor bunicului, 
ca să studieze la universitatea de curând fondată acolo şi care, departe de 
influenţa papei, se bucura de o mare libertate academică. Acolo a cunoscut 
un monah, şi el născut în Piemont, pe care îl chema Uberto, despre a cărui 
prietenie cu tatăl meu ţi-am mai vorbit la cârciuma din cetatea Ulipensului, 


a grăit, uitându-se la Grimpow. A ajuns discipolul monahului învăţat şi 
amândoi au călătorit neobosiţi, până când părintele meu s-a instalat la Paris 
şi a cunoscut-o pe cea care mai apoi avea să-mi fie mamă. Nu după multă 
vreme m-am născut eu, mi-au pus numele de Salietti şi ne-am mutat la 
Lyon, în a cărui universitate tatăl meu preda filosofia; însoţit de mine, îl 
vizita adeseori pe monahul Uberto din Alessandria, la mănăstirea din 
Brinkdum, unde acesta se refugiase, ca să scape de urmărirea Inchiziției. 

Grimpow şi-a amintit că despre toate acestea Salietti îi istorisise câte 
ceva, când stătuseră la taifas despre bănuielile lui Grimpow că piatra îi 
aparținuse, printre alţii, şi monahului centenar lipsit de lumina ochilor. 

— Părintele meu a vrut să facă din mine un tânăr înţelept şi, peste ceva 
vreme, când am împlinit şaisprezece ani, m-a trimis iar la Paris, ca discipol 
al unui învăţat pe numele lui Gurielf Labox, la care m-a lăsat în gazdă, a 
grăit Salietti, privind-o surâzător pe Weienell. Dar, înțelegând că prin venele 
mele curgea sângele adevăraţilor Estaglia, de cum am împlinit optsprezece 
ani, tata a hotărât să mă trimită să stau cu bunicul, pentru ca el să se poată 
ocupa de instruirea mea de cavaler pasionat de arme, în vreme ce-mi 
continuam studiile în oraşul din apropiere, Padova. Aici mi-am dus traiul, 
până când, după moartea bunicului, i-am moştenit ducatul, la care părintele 
meu renunţase în favoarea mea. Ajuns aici, Salietti s-a oprit şi a lămurit: V- 
am povestit toate acestea, fiindcă doar aşa veţi putea înţelege ceea ce mă 
pregătesc să vă istorisesc de-acum înainte, adică lucrurile într-adevăr 
însemnate. La sfârşitul iernii trecute, a continuat Salietti, mă aflam în micul 
meu palat din ducatul Estaglia, din Piemontul italian, când am primit o 
misivă ciudată, care nu fusese închisă cu nicio marcă ori sigiliu de ceară. 
Am deschis-o cu mare curiozitate şi am văzut cu stupoare că era de la 
fratele bibliotecar al mănăstirii din Brinkdum, al cărui nume e Rinaldo din 
Metz, care spunea că-mi scria din însărcinarea fratelui Uberto din 
Alessandria, care n-o putea face cu mâna lui, pentru că era lipsit de lumina 
ochilor şi imobilizat la pat de peste douăzeci de ani, după cum ştiam şi eu. 
În misiva lui, fratele Rinaldo din Metz îmi anunţa moartea părintelui meu în 
munţii din apropierea mănăstirii... 

— Tatăl tău era cavalerul pe care l-am găsit mort în munţi? a întrebat 
Grimpow uimit. 

— Aşa-i, Grimpow, a recunoscut Salietti cu tristeţe, îmi pare nespus de 
rău că nu ţi-am limpezit faptele mai înainte, dar acum vei înţelege pentru ce 
m-am văzut obligat să te mint. 


— Atunci piatra era a părintelui tău! a exclamat Grimpow, gata să se 
piardă cu firea. 

La auzul vorbei „piatră”, pe chipul lui Weienell s-a citit că nu înţelegea 
despre ce vorbeau, cu toate că pricepuse tot ce le istorisise Salietti până 
atunci. 

— Despre ce piatră vorbiţi? Ce-are de-a face piatra asta cu tatăl tău şi cu 
părintele meu? a întrebat, dornică să afle ceva despre care tatăl ei nu-i 
vorbise. 

— Ai să înţelegi numaidecât, dacă mă laşi să continui, a pretins Salietti, 
încercând să ordoneze haosul pe care îl stârniseră vorbele sale. 

— Fireşte, continuă-ți povestea, a acceptat Grimpow, scoțând piatra din 
punguta de in care-i atârna la gât şi întinzându-i-o lui Weienell, care a luat-o 
în mână cu delicateţea celui care primeşte în grijă un giuvaier scump şi 
fragil. 

— Aşa cum vă spuneam, în misiva lui, fratele Rinaldo din Metz îmi 
comunica moartea părintelui meu şi mă grăbea să mă duc neîntârziat la 
mănăstirea din Brinkdum, profitând de dezgheţul din munţi, ca să mă ocup 
de ceva deosebit de însemnat. Eu ştiam că primăvara aveau loc în fortăreaţa 
baronului Figiieltach de Vokko turnirurile castelelor din Alsacia, aşa că, 
deoarece mă îndreptam către miazănoapte, mi-am urcat armura în cârca 
unei catârce, vrând să profit de voiaj, ca să-mi caut faima şi norocul în 
aceste ţinuturi, mi-am înşeuat calul şi am luat-o în graba mare pe drumul 
care duce la mănăstire. După ce am traversat vreme de vreo săptămână 
ascuţitele creste ale Alpilor, am ajuns la Brinkdum, iar pe drumul spre 
mănăstire te-am întâlnit pe tine, domic să devii scutierul unui cavaler 
rătăcitor... 

Grimpovw l-a întrerupt iar. 

— Da, cu toate că, sosind la Brinkdum, nu ştiai ce misiune te aştepta, m- 
ai învestit scutier, i-a amintit. 

— Ţi-am citit în ochi atâta dor de aventură, că mi s-a părut plăcut să intru 
în jocul tău, s-a justificat Salietti, râzând. 

— Ai petrecut pe socoteala mea? 

— Doar la început. Când am ajuns la mănăstire, m-ai dus la fratele 
bibliotecar, iar Rinaldo din Metz la fratele Uberto din Alessandria, care era 
imobilizat tot în patul din bolniță unde îl văzusem în tinereţe. Fratele 
Rinaldo m-a lăsat între patru ochi cu fratele Uberto, iar, când m-a simţit 
lângă el, monahul lipsit de lumina ochilor s-a emoţionat într-atât, că ochii i 


s-au umezit, în pofida orbirii. Mi-a dezvăluit că resimţise moartea părintelui 
meu ca pe a unui fiu sânge din sângele lui şi că trebuia să-mi vorbească de o 
taină pe care o cunoştea nespus de puţina lume. Atunci mi-a lămurit că 
părintele meu avea o piatră fermecată, pe care legendele o numeau piatra 
filosofală, lapis philosophorum, dar care era, în realitate, mult mai mult 
decât atât. Mi-a mărturisit că piatra fusese şi la el, căci o primise de la 
maestrul lui, şi că el însuşi i-o dăduse tatei, pe când îi era discipol la 
Padova. Piatra, m-a lămurit monahul, îţi îngăduia să atingi înţelepciunea şi 
chiar nemurirea, dar nimeni nu trebuia s-o ţină multă vreme, ca şi alţii să se 
poată bucura de minunăţiile ei şi astfel să se poată cunoaşte, puţin câte 
puţin, misterele naturii şi ale cosmosului. A mai adăugat că aceia care 
avuseseră piatra şi alţi învăţaţi apropiaţi lor alcătuiseră o societate secretă 
numită Ouroboros, care acum era pe primejdioasa cale a dispariţiei, căci 
piatra căzuse în mâinile unui băiat pe care îl chema Grimpow, care îşi ducea 
traiul în mănăstire. 

Grimpow s-a simţit îndemnat să-l întrerupă iar pe Salietti, dar istorisirea 
prietenului său i se părea atât de pasionantă, ca a aşteptat, să audă ce mai 
avea cavalerul de istorisit. 

— Mi-a lămurit atunci că tu găsiseşi leşul părintelui meu pe zăpadă şi că 
un lotru neînsemnat cu care îţi duceai traiul într-o cabană din munţi îţi 
dăduse ţie piatra, crezând că era un talisman. Apoi mi-a zis că leşul tatei se 
risipise pe zăpadă, fiindcă toţi cei care au avut piatra ori mor cu ea în mână 
se duc de pe astă lume, să trăiască veşnic într-un castel ale cărui ziduri 
celeste se înalţă printre stele, unde, în sfârşit, se bucură de veşnicul har al 
nemuririi. 

— E chiar castelul dintre stele despre care vorbeşte Aidor Bilbicum în 
manuscris! a exclamat Grimpow, năucind-o iar pe Weienell, care urmărea 
foarte atentă povestirea lui Salietti. 

— Fratele Uberto mi-a zis că există un obiect şi mai miraculos decât 
piatra, pe care unii învăţaţi din societatea Ouroboros îl găsiseră în Templul 
lui Solomon din Ierusalim şi pe care, din însărcinarea lui, nişte cavaleri 
templieri îl aduseseră până în Franţa, unde, în cele din urmă, învățații îl 
ascunseseră, pentru ca niciun străin de societatea Ouroboros să nu poată da 
vreodată de el. În decursul ultimelor trei veacuri, toţi învățații din societatea 
Ouroboros au ştiut de existenţa tainei, pe care primii lor maeştri o 
ascunseseră din pricina miraculoasei sale puteri, deşi lăsaseră unele piste 
scrise cu cheie, care să îngăduie găsirea ei într-o zi, spre binele omenirii. 


Fratele Uberto mi-a dat de înţeles atunci că acel moment sosise, deoarece 
neştiinţa şi superstiţiile puseseră stăpânire pe lume şi trebuia să se afle taina, 
pentru ca înţelepciunea să pună capăt întunericului religios şi fanatic al 
Bisericii, care nu numai ca persecuta înţelepţii şi poruncea să fie arşi pe rug, 
ci avea de gând să pună mâna pe piatră şi pe miraculosul obiect de care îmi 
vorbea el. Din această pricină, îl luaseră prizonier şi-l torturaseră pe un 
învăţat care, sub teribile torturi, mărturisise că părintele meu era ultima 
persoană la care ajunsese piatra şi că el conducea societatea Ouroboros. Mi- 
a mai zis că papa îl însărcinase să afle taina învăţaţilor pe inchizitorul de 
Lyon, Bulvar de Goztell, un templier trădător, care îl convinsese pe regele 
Franţei că templierii ţineau ascunsă taina în castelele din Cerc. Tata a putut 
fugi la vreme din Lyon şi a încercat să găsească adăpost în mănăstirea din 
Brinkdum, dar s-a pierdut în ceaţă şi s-a rătăcit în munţi, apoi a murit de 
frig. Mi-a mai zis, în sfârşit, că eu trebuia să duc la bun sfârşit misiunea 
părintelui meu şi să găsesc piatra, deoarece fără ea era cu neputinţă să aflu 
taina. 

Lui Grimpow începeau să i se adeverească bănuielile că Salietti îl trăda. 

— Aveai de gând să-mi iei piatra? Asta era misiunea pe care o aveai de 
împlinit? l-a iscodit supărat şi ofensat pe Salietti. 

Acesta şi-a plecat capul umilit, iar Grimpow a luat piatra din mâna lui 
Weienell şi a trântit-o în a lui Salietti. 

— N-ai decât s-o iei, n-ai decât să rămâi pe veci cu piatra asta 
blestemată! a zbierat băiatul printre sughiţuri şi a început să plângă 
deznădăjduit. 

Nu era întâia oară că Grimpow se simţea trădat. Din această pricină, nici 
n-a putut să-şi stăpânească lacrimile, la auzul adevăratelor țeluri ale lui 
Salietti şi al chipului în care prietenul lui îl înşelase, pretinzând, în cârciuma 
din Ulipens, că ei doi trebuiau să stea de vorbă cu sinceritate, ca de la 
prieten la prieten, căci n-avea să mai existe niciun secret între ei. Şi Durlib 
îi fusese prieten şi-l părăsise la mănăstirea din Brinkdum, ca şi cum 
simţămintele lui ar fi fost lipsite de orice însemnătate ori ca şi cum el ar fi 
fost un băietan nesimţitor la suferinţă. Lui Grimpow nu-i păsa nici cât de-o 
ceapă degerată de misterioasa piatră pe care tocmai i-o dăduse lui Salietti. I- 
ar fi dat-o de bunăvoie, dacă i-ar fi cerut-o, şi şi-ar fi dat şi viaţa, dacă ar fi 
trebuit. Ar fi dat totul pentru un prieten, dar acum vedea iar că aceia pe care 
îi crezuse prieteni nu era dispuşi să facă la fel pentru el şi se simţea făptura 
cea mai nefericită de pe Pământ. 


— M-ai înşelat! a strigat Grimpow, copleşit de furie. 

— Am fost nevoit s-o fac! a recunoscut Salietti, cu uşurinţă. 

— Şi acum, că piatra e în puterea ta, ce-ai de gând să faci? Ai să mă 
omori cum l-au omorât pe stareţul de Brinkdum ori pe Gurielf Labox? Ai să 
mă dai pe mâna inchizitorului Bulvar de Goztell, ca să mă tortureze şi să mă 
ardă de viu pe rug? Asta aveai de gând să faci cu mine, după ce-mi luai 
piatra învăţaţilor? Şi eu care credeam că-mi erai prieten! a strigat Grimpow 
continuând să plângă cu sughiţuri. 

Weienell a citit în ochii lui Salietti cât de mult îl aprecia pe băiat şi a 
hotărât să nu se bage în cearta lor. Salietti s-a apropiat de Grimpow ca să-l 
mângâie, dar băiatul s-a tras mai încolo. 

— O, haide, Grimpow, îmi pare rău, îmi pare rău de-adevăratelea, iartă- 
mă! Nu te-am înşelat decât pentru propria-i tihnă. Cum să am de gând să-ţi 
fac vreun rău?! s-a mirat Salietti necăjit. La început, aveam într-adevăr 
misiunea de a pune mâna pe piatră şi de a scăpa de tine, dar, când te-am 
cunoscut şi am văzut cât de multe ştiai despre marile taine ale vieţii, mi-am 
dat seama că piatra era parte din sufletul tău şi mi-am schimbat părerea. N- 
am habar de ce, dar am ştiut că, fără tine, misiunea pe care mi-o 
încredinţase fratele Uberto din Alessandria, de a afla taina învăţaţilor, avea 
să fie cu neputinţă de dus la bun sfârşit. Chiar eu am recunoscut asta, îţi 
aminteşti? În cripta bisericii din cătunul Cornill ţi-am zis că piatra te alesese 
pe tine şi de aceea mi-am pus în minte să-ţi port de grijă şi să te ajut să 
găsești taina, pentru ca tocmai tu, şi nu eu, să continui misiunea pe care tata, 
la care era piatra, nu izbutise s-o ducă la bun sfârşit. Fratele Uberto mi-a 
istorisit că-i trimisese răvaş şi unui învăţat, al cărui nume nu mi l-a 
destăinuit, ca să-l apere astfel, învăţat cu care eu trebuia să mă întâlnesc în 
biserica din cătunul Comill unde acesta avea să mă aştepte. El trebuia să-mi 
dea o mână de ajutor, ca să dezleg taina învăţaţilor, iar primele piste de care 
prinseseră ei de veste, prin mijlocirea unor vechi manuscrise, arătau că din 
acea biserică trebuia să înceapă căutarea tainei. Eu nici măcar nu ştiam ce 
trebuia să caut acolo, când am ajuns şi am văzut casele arzând. Atunci m- 
am temut să nu se fi petrecut ceva de nereparat, şi, când fierarul ne-a dat în 
vileag numele bătrânului pe care ostaşii baronului îl luaseră prizonier 
împreună cu fiica lui, n-am mai avut nicio îndoială că era vorba de vechiul 
prieten al părintelui meu, în casa căruia eu însumi locuisem la Paris. 

Chipul lui Salietti părea să fi îmbătrânit brusc, în vreme ce le făcea 
cunoscută întreaga istorie, în timp ce Grimpow se simţea ceva mai întărit. 


— Acum ştiţi totul, a recunoscut Salietti, ostenit ca la sfârşitul ultimului 
turnir. 

Weienell s-a apropiat de Grimpow şi l-a prins de mâna. 

— Tata nu mi-a vorbit nicicând de piatră, nici de societatea secretă 
numită Ouroboros, nici de taina învăţaţilor. El a fost foarte secretos cu 
cercetările şi descoperirile lui. Dar e adevărat că, în decursul câtorva 
călătorii, l-am auzit spunându-i mamei că obişnuia să se întrunească într-o 
vreme cu alţi bărbaţi înţelepţi în castelele Cercului, despre care aţi pomenit. 

— Ştii, cumva, dacă părintele tău a găsit ceva în biserica din cătunul 
Cornill? a descusut-o Grimpow cu inima încă strânsă, ştergându-şi lacrimile 
din ochi cu mâneca pieptarului. 

— Nu ştiu, a recunoscut Weienell. Tata n-a vrut ca eu să-l însoțesc în 
voiajul de la Paris, dar era nespus de bolnav, iar eu m-am încăpățânat să 
merg cu el, ca să-l îngrijesc. Mama s-a stins de câţiva ani şi, de când a 
rămas văduv, inima i-a slăbit mult şi abia de mai ieşea din casă. La primirea 
răvaşului despre care vorbeai, a povestit fata, adresându-i-se lui Salietti, a 
părut să întinerească dintr-odată, şi nu-mi aduc aminte decât că mi-a zis: 
„Foarte curând, flacăra cunoaşterii va lumina iar universul oamenilor”. 

— El ştia că în biserica de la Cornill era ascuns manuscrisul lui Aidor 
Bilbicum, de care am dat noi în criptă, de aceea mi-a lăsat un mesaj în 
arhiva parohiei, asta-i neîndoios, a întărit Salietti. 

— Dar fără piatra nu era cu putinţă să se deschidă sarcofagul, iar tatăl lui 
Weienell n-ar fi putut găsi nimic până nu soseai în cătun, ca să i-o dai, a 
dedus Grimpow. 

— Asta înseamnă că acea parte din manuscrisul lui Aidor Bilbicum care 
lipseşte trebuie să fie pe undeva. Să mergem la Strasbourg, poate că acolo, 
în cetate, se află ceea ce căutăm, a dedus Salietti, ridicându-se hotărât în 
picioare. 

— Cine-i Aidor Bilbicum? a întrebat Weienell, temându-se că îi mai 
rămâneau încă multe amănunte de aflat din întreaga istorie. 

— Încalecă şi-ţi vom lămuri totul pe drum, a făgăduit Salietti, când valul 
nopţii se lăsase de-acum asupra lor. 


Hanul lui Junn cel Şchiop 


Junn cel Şchiop dormea de mult, când a auzit că bătea cineva din 
răsputeri în poarta mare a hanului său. S-a ridicat pe pipăite, a aprins o 
lumânare, şi-a pus pantofii care îi făceau picioarele la fel de lungi, apoi s-a 
dus să vadă cine-i întrerupea odihna la asemenea ceas de noapte. A deschis 
o fereastră de pe faţada principală a casei, lângă care atârna o foaie de 
alamă pe care era pictat cu verde un cap de dragon, şi s-a uitat la nou-veniţi 
cu ochi mijiţi şi neîncrezători. În uliţă totul era negru şi n-a zărit decât cele 
trei chipuri şterse ale unor călăreţi care stăteau drepţi pe cai, nemişcaţi în 
faţa lui, privindu-l la rândul lor. 

Grimpow a dat să-i spună că veneau din partea fratelui Uberto din 
Alessandria, dar Salietti a luat-o înaintea vorbelor lui. 

— Nu mai eşti în stare să-ţi recunoşti prietenii?! dragă Junn, l-a întrebat, 
văzând cum îşi sumeţea hangiul capul minuscul prin fereastra deschisă. 

— Tu eşti, Salietti? a cârâit Junn de sus, fără să-şi ascundă bucuria. 

Grimpow s-a mirat iar, văzând că Salietti îl cunoştea şi pe Junn cel 

Şchiop, dar de astă dată nu s-a mai îndoit de intenţiile prietenului său. 

— Cine te-ar putea supăra la asemenea ceas, dacă nu un cavaler rătăcitor, 
care umblă noaptea pe coclauri şi n-are unde pune capul jos, nici bani de 
plată pentru un han onorabil? a declamat Salietti, de parcă recita un rol 
dintr-o comedie. 

— Stai o clipă, prietene, îţi deschid numaidecât uşa cramei, ca să duceţi 
caii înăuntru. 

Junn a închis fereastra şi a fugit cât îi îngăduia piciorul şchiop pe 
coridoarele şi scările casei, până a ajuns în ograda cramei, unde stăteau 
claie peste grămadă o ciurdă de butoaie din stejar, în care era vin cât să 


ajungă pentru mai mulţi ani fără recoltă. A deschis larg uşile porţii mari de 
la ogradă şi a zis: 

— Haideţi, intraţi iute înăuntru, înainte să se deştepte toţi vecinii şi să ne 
spioneze de prin case, întrebându-se care-i pricina vacarmului pe care-l 
facem. 

Salietti a tras de dârlogii calului şi, de cum a intrat în ogradă, a dat fuga 
să-l ajute pe Junn să închidă poarta mare a cramei. Apoi cei doi prieteni s- 
au îmbrăţişat, iar Salietti a zis: 

— Vino, înainte de orice vreau să ţi-i prezint pe prietenii mei. 

— Am văzut eu că nu eşti singur, a consimţit Junn, ţinând din greu pasul 
cu grăbitul Salietti. 

Grimpow şi Weienell au descălecat şi au venit lângă Salietti, aşteptând să 
fie prezentaţi, iar Junn s-a arătat vesel şi încântat de vizita pe care noii 
oaspeţi i-o făceau pe nepusă masă. I-a salutat cordial şi a propus: 

— Să intrăm în cârciumă şi să bem o bărdacă de vin; estimp îmi povestiţi 
cărei pricini îi datorez plăcuta voastră surpriză. O să pregătesc şi ceva de- 
ale gurii, ca v-o fi foame şi nu-i frumos să puneţi capul jos câtă vreme 
pântecele nemulţumit protestează. 

În cârciumă era beznă şi domnea un iz dulce-acrişor, amestec de orz şi 
must. Junn a pus lumânarea pe o masă acoperită cu un strat gros de slin şi 
şi-a poftit însoțitorii să se aşeze în jurul ei. Apoi a luat de pe tejghea nişte 
bărdace, le-a umplut cu vin şi i le-a dat lui Salietti să le împartă. Junn s-a 
dus la cuhnie şi numaidecât a venit înapoi cu o tavă pe care erau felurite 
bucăţi de brânză şi coltuce mari din pâine de secară. 

— Şi acum, povesteşte, Salietti, cu ce vă pot fi eu de folos?! 

Salietti a luat un colţ de brânză şi un coltuc de pâine, apoi a început să-l 
lămurească. 

— Înainte de orice, vreau să-ţi transmit salutări de la o persoană pe care 
şi tu o cunoşti, fratele Uberto din Alessandria, a spus. 

— El ne-a sfătuit să venim să te vedem, l-a lămurit Grimpow, dornic să 
afle cât mai iute ce-l lega pe Salietti de hangiu. 

Junn a făcut o strâmbătură de satisfacţie, amintindu-şi chipuri din alte 
vremuri. 

— Mai trăieşte încă moş Uberto! Nu l-am mai văzut de peste douăzeci de 
ani! Şi unde-i acum? 

— În mănăstirea din Brinkdum, l-a lămurit Salietti fără să-i mai spună şi 
că era imobilizat la pat şi-şi pierduse lumina ochilor. 


— Şi tatăl tău, ce face neobositul Jacopo de Estaglia? a vrut sâ afle Junn. 

— Şi-a dat obştescul sfârşit iarna trecută, a lămurit Salietti. Dar, dacă nu 
ţi-e cu supărare, de asta îţi voi vorbi altă dată. 

— Îmi pare rău, îmi pare într-adevăr rău şi socotesc că vei fi având 
temeiuri îndreptăţite ca să nu-mi vorbeşti acum despre el, a recunoscut 
Junn, întristat. Încă îmi mai amintesc de ziua când mi-a dăruit nişte ghete ca 
astea, a adăugat, arătându-și pe sub masă piciorul mai scurt, cu un toc din 
lemn, ca să-mi uşureze șchiopătatul. N-am cunoscut pe nimeni cu capul mai 
doldora de idei ca părintele tău. Dar spune-mi, ce treburi vă aduc în cetatea 
Strasbourgului? 

— Avem trebuinţă sâ ne oferi găzduire în han la tine şi să ne dai o mânâ 
de ajutor ca să dibuim unde stă un bărbat pe numele lui Aidor Bilbicum, a 
spus Salietti. 

— Aidor Bilbicum? l-a îngânat gânditor hangiul. Nu-mi amintesc sâ fi 
auzit vreodată asemenea nume. 

— Suntem încredinţaţi că făcea parte dintr-o societate secretă a 
învăţaţilor, numită Ouroboros, a limpezit Grimpow. 

— Aşa va fi şi mai greu, a şopocăit Junn, scărpinându-se în cap. În 
Strasbourg sunt multe bresle de meşteşugari şi prăvăliaşi, care se strâng în 
loji secrete, ca sâ vorbească de-ale lor, mai ales de când a început ridicarea 
noii catedrale. Mai sunt şi giuvaiergiii, fierarii, alchimiştii, magii şi 
necromanţii şi, de vreo câţiva ani, şi templierii. Niciuna dintre bresle nu 
vrea sâ se afle numele celor care fac parte din societăţile ermetice. Mulţi 
dintre ei îşi petrec întreaga viaţă acolo şi se folosesc de nume închipuite, ca 
să-şi facă ştiute întrunirile şi misterele. 

— Avem ştiinţă că nu va fi uşor de găsit, dar mai e ceva ce trebuie să ştii. 
Aidor Bilbicum şi-a dat sufletul, a răposat cam în urmă cu două veacuri, 
după cum a mers vestea până la noi, a admis Salietti. 

— Atunci nu puteţi da de el decât la ţintirim! a exclamat Junn, râzând 
singur de propriile spuse, care au adus un surâs politicos şi pe buzele lui 
Weienell. 

— Am chibzuit că, dacă întrebam de el, cineva ar putea dori sâ afle cine 
îl caută şi de ce, a subliniat Grimpow. 

— Trebuie să te previn şi că ne urmăresc soldaţii baronului Figiieltach de 
Vokko, a mai zis Salietti. E cu putinţă ca prezenţa noastră în han să-ţi aducă 
unele complicaţii. 


Junn s-a foit pe scaun şi a holbat ochii micuţi, atras de povestea spusă de 
Salietti. 

— Ştii câ aş face orice pentru părintele tău şi pentru tine, a recunoscut, 
turnându-şi neîntârziat altă bărdacă cu vin. 

— Ştiu, Junn, ştiu. Oricum, cel mai probabil e că la acest ceas urmăritorii 
noştri cred de-acum că am cerut adăpost în castelele din Cerc, chibzuind câ 
eu sunt cavaler templier. 

— Tu, cavaler templier!? a râs hangiul, nevenindu-i să creadă. 

— Cel puţin aşa-i încredinţat inchizitorul Bulvar de Goztell, pe care l-am 
întâlnit în fortăreaţa lui Figiieltach de Vokko, la vremea turnirurilor de 
primăvara ale castelelor din Alsacia, a lămurit Grimpow. 

Salietti i-a povestit lui Junn peripeţiile călătoriei lor, de când ajunseseră 
la fortăreaţa baronului Figiieltach de Vokko, şi încercarea lor de a o elibera 
pe Weienell din captivitate. 

— Cei care l-au rănit de moarte pe baron nu pot fi decât templierii, ca să 
se răzbune pe el, din pricină că vrea să ia cu asalt castelele din Cerc, 
împreună cu oastea regelui Franţei, a dat în vileag Junn, la auzul spuselor 
lui Salietti. 

— N-am nicio îndoială de aşa ceva, căci penele săgeţilor erau albe şi 
negre, precum culorile proscrisului Ordin al Templierilor, a dedus Salietti. 

— Foarte bine, a zis Junn. Să lăsăm asemenea afaceri pe mâine, înainte 
să ne sară somnul din pricina lor. Călătoria v-a ostenit şi, în plus, e târziu. 
Urmaţi-mă, am să vă conduc în odăile voastre. 

Junn a pus mâna pe lumânarea care încă mai ardea pe masă şi i-a purtat 
printr-un coridor nu prea lung, până la scara întunecata care urca la odăile 
hanului. Cu lumânarea din mână, Junn a aprins apoi câteva mici opaițe, care 
atârnau din tavan, iar bezna care îi învăluise a devenit un coridor larg, 
înţesat cu uşi pe amândouă laturile. 

— Îţi dau aceeaşi odaie unde-l găzduiam pe părintele tău, când sosea la 
Strasbourg. Poate că ţi-o aminteşti, cu toate că erai prea agitat ca să dai 
atenţia unor asemenea lucruri. Lui îi plăcea, fiindcă de la fereastra se zăresc 
fluviul şi cele trei turnuri ale podului, iar când răsare soarele, razele îi ajung 
chiar până în pat, a lămurit. 

Junn şi-a instalat rând pe rând oaspeţii în odăi, le-a dat câte o lumânare 
aprinsă şi şi-a luat rămas-bun de la ei, dorindu-le odihnă plăcută la el în 
casă. Apoi s-a întors în camera lui de dormit, s-a băgat în pat şi nu peste 
multă vreme a adormit buştean. 


Dar noii chiriaşi ai hanului Ochiul Dragonului Verde n-au adormit la fel 
de repede. Grimpow a stins lumânarea dintr-o suflare şi a rămas cu ochii 
deschişi în beznă, de parcă ar fi putut vedea lumea întreagă fără să aibă 
trebuință de lumină. Acum era la Strasbourg şi un timp nou începea să 
curgă prin molcomul ceasornic al vieţii lui. Nu mai avea nicio însemnătate 
ce lăsase în urmă: cabana din munţi, prietenia cu Durlib, mănăstirea din 
Brinkdum, monahii, lungile ceasuri de studiu din bibliotecă, nopţile în care 
privise cerul alături de fratele Rinaldo, bucatele binevoitorului frate 
Brasgdo, încercările alchimice ale fratelui Assben şi misterioasele vorbe ale 
monahului centenar, lipsit de lumina ochilor, Uberto din Alessandria. Pentru 
o clipă, şi-a închipuit ce-ar fi fost de viaţa lui dacă ar fi rămas pe drumuri, 
să hoinărească împreună cu Durlib, ori dacă ar fi hotărât să rămână în 
mănăstirea din Brinkdum, ca novice, ca să facă voturile religioase ale 
ordinului. În doar câteva luni, învățase că viaţa, ca şi ciclurile naturii, 
abundă în contraste care alternează, se schimba şi se repetă, până alcătuiesc 
un cerc magic greu de explicat. Era încredinţat că, înainte de a afla şi 
dezlega taina învăţaţilor, îi mai rămâneau încă multe lucruri de învăţat şi 
multe enigme de dezlegat. Aşa îi arătase piatra lui fermecată, încă din prima 
clipă când o ţinuse în mână, iar acum se simţea atât de legat de ea, că piatra 
părea să facă parte din mintea şi trupul lui. 

Şi Salietti părea să doarmă în odaia lui primitoare din hanul lui Junn cel 
Şchiop, dar închipuirea lui hoinărea prin neospitaliere câmpuri de luptă, 
printre spaimele bărbaţilor şi iubirile din apropiere. Se temea de viitorul 
tragic care îi aştepta în castelele din Cercul de Piatră, dar simţea totodată 
prezenţa lui Weienell la câţiva paşi de el şi credea că-i putea auzi răsuflarea 
întretăiată, în aşteptarea unei întâlniri făgăduite şi dorite. La rândul ei, 
Weienell, întinsă în alcov cu ochii închişi şi mintea încă trează, îşi aducea 
aminte de trecutul apropiat, de icoana tatălui ei, de suferinţele captivităţii şi 
de tristeţea morţii lui. Cu toate acestea, mai avea în piept un licăr de 
nădejde, din pricina libertăţii recâştigate şi a întâlnirii cu Salietti, a cărui 
iubire era încredinţată că era veşnică. Când a auzit că se i deschidea uşa 
odăii şi că Salietti îi spunea pe nume, ca să nu se sperie, a ştiut că în acea 
noapte fără luna trupurile lor dezgolite aveau să se contopească în pat, 
printre neobosite mângâieri şi nesfârşite sărutări. 

A doua zi, dis-de-dimineaţă, Junn cel Şchiop le-a adus veşti la fel de 
proaspete ca păstrăvul şi pâinea abia scoasă din cuptor, pe care le-a servit la 
micul dejun. Stăteau în cârciumă, încă năpădiţi de somn, când hangiul a zis: 


— Veştile aleargă ca vântul de miazănoapte prin cetatea Strasbourgului. 

— Ce noutăţi aduci? a întrebat Salietti. 

— În toată cetatea nu se vorbeşte decât de săgeata care l-a rănit pe baron. 

— Încă mai e în viaţă? a întrebat Weienell, nădăjduind că baronul 
Figiieltach de Vokko să nu fi dat ortul popii, căci, în pofida faptului că o 
ţinuse captivă în fortăreaţa lui, el îl făcuse pe inchizitorul Bulvar de Goztell 
să n-o dea pe mâinile călăilor lui. 

— Spre norocul lui, săgeata i s-a înfipt în umărul stâng, foarte aproape de 
inimă, dar nu i-a făcut vreun rău. E doar grav rănit şi foarte furios pe 
cavalerul italian care a câştigat turnirul şi care, în plus, i-a furat doamna 
visurilor. Se spune că unii trubaduri pregătesc de-acuma balade despre toată 
pătărania, ca să le recite prin sate şi pieţe, căci vor fi unele dintre cele mai 
frumoase care se ştiu. 

Grimpow şi Weienell s-au uitat la Salietti, căci nu-l vedeau în chip de 
erou al unei drame amoroase cântate de trubaduri. 

— S-a aflat cine a tras cu săgeata, rănindu-l pe baron? l-a iscodit 
Grimpow, căruia întrebarea îi roia necontenit în minte, bâzâind zgomotos ca 
un bărzăun supărător. 

— Nu, dar nimeni nu se îndoieşte că a fost un cavaler templier travestit în 
sătean, care dădea târcoale unuia dintre turnurile castelului. Se pare că l-a 
atacat pe unul dintre arcaşii baronului, i-a îmbrăcat uniforma de ostaş şi s-a 
postat în minaretul turnului din faţa tribunei. 

— Au izbutit să-l prindă? a insistat Grimpow. 

Junn a strâmbat din buze. 

— Încă nu, şi probabil că nici nu vor izbuti înainte ca oştile baronului şi 
ale regelui Franţei să şteargă de pe faţa pământului castelele din Cerc, unde 
se presupune că ar fi fugit. 

— Eu ştiu cine a tras săgeata care l-a rănit pe baronul Figiieltach de 
Vokko, a pretins Salietti, făcându-i pe toţi să-şi întoarcă privirile către el. 

— Ai zărit pe cineva trăgând cu arcul? a întrebat Junn. 

— Nu, dar i-am vorbit, când eram lângă fortăreaţa baronului, şi am luat-o 
înaintea alaiurilor unor nobili care avea acelaşi drum cu noi. 

— Te gândeşti la cavalerul Rhadoguil de Cumilldonn? a întrebat 
Grimpow. 

— Da, cel care mi-a pomenit de moartea prin otrăvire a Papei Clement al 
V-lea şi de teama regelui Franţei să nu-i ajungă din urmă blestemul pe care 
Marele Maestru al templierilor l-a proferat pe rug cu câteva clipe înainte de 


a-şi da sufletul printre vâlvătăi, dându-i neîntârziat pe amândoi pe mâna 
tribunalului lui Dumnezeu. Rhadoguil de Cumilldonn mi-a istorisit că se 
îndrepta către fortăreaţa baronului, pentru că avea o misiune de dus la bun 
sfârşit. În mod sigur că nu din întâmplare ducea scutierul lui în cârcă un arc 
mare, iar de şa îi atârna o tolbă cu săgeți, împodobite cu pene albe şi negre. 
Poate că se gândiseră să-l ucidă pe regele Filip al IV-lea în cursul 
turnirurilor şi, cum acesta s-a întors la Paris, se hotărâseră să termine cu 
aliatul lui, Figiieltach de Vokko, ca să nu fi făcut voiajul degeaba, a lămurit 
Salietti. 

— Zvonurile despre blestem şi ştirile despre moartea papei au ajuns chiar 
şi la Strasbourg. Nu m-ar surprinde ca, foarte curând, şi unele, şi altele să 
ajungă o nouă, tragică şi misterioasă legendă, a întărit Junn. 

— În plus, cavalerul ţi-a mărturisit că blazonul de pe scutul tău îi era 
cunoscut, îţi aminteşti? a adăugat Grimpow. 

— Da, aşa-i, a adeverit Salietti. 

Junn şi-a scărpinat bărbia. 

— 'Templierii au fost întotdeauna mari cunoscători ai alchimiei şi ai 
alchimiştilor. lar cavalerul de care vorbiţi era templier, ştia că soarele de pe 
blazonul tău simbolizează aurul, iar luna, argintul. E chiar cu putinţă să-l fi 
cunoscut pe părintele ori pe bunicul tău, ducele de Estaglia, căci defunctul 
Ordin al Templierilor avea contacte şi aliaţi în toate colţurile lumii. De 
aceea va şi fi greu să termine cu ei pe vecie. 

— Şi ce se spune în cetate despre începutul războiului? l-a întrebat 
Weienell. 

— Neputând să ia chiar el parte la război, din pricina rânii, baronul 
Figiieltach de Vokko i-a poruncit ieri lui Valdigor de Rostvol să se pună în 
fruntea războinicilor şi cavalerilor şi să plece dis-de-dimineaţă către 
fruntariile dinspre miazănoapte, unde îi aşteaptă numeroasa oaste a regelui 
Franţei. Are de gând să înceapă chiar astă-seară asedierea castelelor din 
Cerc. 

— Mai bine de cinci mii de călăreţi înarmaţi şi sute de cavaleri ard de 
nerăbdare să radă de pe faţa pământului castelele din Cerc, ca să pună mâna 
pe comorile şi pe tainele lor, aşa cum a şi făcut regele Franţei cu fortăreaţa 
templierilor din Paris, a întărit Salietti. 

— Dacă doresc să intre în fortăreaţa ducelui Gulf de Ostemberg, 
Figiieltach de Vokko şi regele Franţei trebuie să termine mai întâi cu 
credincioşii cavaleri din castelele Cercului, iar aşa ceva nu-i cu putinţă. 


Au rămas cu toţii tăcuţi, de parcă o umbră de nelinişte s-ar fi rotit pe sub 
tavanul afumat al cârciumii. 

— Deci războiul a şi început, a observat Grimpow, cu ochii plecaţi în 
pământ. 

— Mă tem că da, băiete, şi nu putem face mai nimic ca să-l ocolim, a 
recunoscut Junn. 

Salietti s-a ridicat în picioare. 

— Să ne ocupăm acum de ce-am venit să căutăm, fiindcă ne mai rămâne 
să dăm de cine nu-i şi să auzim glasul umbrelor, a atras atenţia, folosind 
aceleaşi vorbe pe care Gurielf Labox, tatăl lui Weienell, le scrisese în 
catastiful bisericii din Cornill. 

— Văd că foloseşti chiar limbajul misterios al răposatului ei părinte, a 
spus Junn râzând. 

Au chibzuit că era primejdios să călătorească împreună prin tumultul 
uliţelor din Strasbourg, deoarece, după cum le vestise Junn, în oraş ştiau cu 
toţii că trei călăreţi, o domniţă frumoasă coz, un cavaler italian şi tânărul lui 
scutier, fugiseră din fortăreaţa baronului, după ce templierii încercaseră să-l 
ucidă. Aşa că au hotărât să se împartă în două grupuri, iar cetatea în două 
sectoare, ca să nu-şi repete cercetările în aceleaşi locuri. Salietti şi Weienell 
aveau să meargă în mahalaua meşteşugarilor şi a neguţătorilor, iar Grimpow 
şi Junn aveau să străbată pieţele şi construcţiile noii catedrale, ca să stea de 
vorbă cu meşterii zidari şi pietrari şi să viziteze câţiva alchimişti din zona 
canalelor, pe care Junn îi cunoştea. 


Vocea umbrelor 


Cetatea Strasbourgului mai păstra câte ceva din măreţia şi splendoarea 
obârşiilor ei, în ciuda jafurilor şi a focurilor care o pustiiseră în vremuri de 
demult, ca urmare a feluritelor conflicte de succesiune şi de frontiera. Părea 
ieşită din ceața groasă care, la vreme de iarnă, acoperea fluviul care o 
străbătea, pe ale cărui maluri se înălţau numeroase case mari, cu structuri 
din lemn şi acoperişuri din ardezie, care se întindeau hăt departe, chiar până 
la zidurile cetăţii, străjuite de trei turnuri colosale ridicate deasupra deltei 
Rinului, ca şi cum i-ar fi fost păzitori. Multe poduri uneau cele două maluri 
ale canalelor de apă, iar pe ele treceau cai şi catâri, ca şi căruțele care zi de 
zi se îndreptau spre cetate, venind din satele cele mai îndepărtate, ca să-şi 
vândă produsele în târguri şi pieţe. 

Două zile la rând, Salietti şi Weienell au străbătut fără răgaz cetatea de la 
miazănoapte la miazăzi şi de la răsărit la apus, până în mahalalele 
tăbăcarilor, aurarilor, copiştilor, fierarilor, ţesătorilor, dulgherilor, cizmarilor 
ori bijutierilor. Pe toţi oamenii cu care li se încrucişau drumurile îi întrebau 
dacă-l cunoşteau pe Aidor Bilbicum, dar nu primeau drept răspuns decât 
priviri severe şi neîncrezătoare şi câte un nu categoric, în răstimpuri 
dispreţuitor şi grosolan. Părea că toţi se speriau la auzul acelui nume ori se 
temeau să nu-şi pună vieţile în primejdie, dacă vorbeau cu străinii. 

Nici Junn şi nici Grimpow n-au izbutit să dea de vreo urmă a bărbatului 
pe care îl căutau. 

— Ei bine, dacă, aşa cum spuneţi tu şi Salietti, Aidor Bilbicum nu există, 
nu înţeleg cum speraţi să daţi de el. Şi dacă nu-l cunoaşte nimeni? Şi dacă 
n-a auzit nimeni de el? i-a zis Junn lui Grimpow, suflând din greu de 
osteneala, după ce vorbise cu un spiţer, a cărui casă se afla într-un colţ din 


piaţa catedralei şi a cărui drogherie, aflată la parter, duhnea a sulf şi a 
cositor ars, a ierburi de leac, a mirodenii, a alifii şi a siropuri, la fel ca 
laboratorul unde fratele Assben îşi făcea încercările alchimice, la 
mănăstirea din Brinkdum. Grimpow n-a avut nicio îndoială că spiţerul era şi 
alchimist şi s-a gândit că, poate, el le-ar fi putut spune despre Aidor 
Bilbicum ceva care să le îngăduie, în cele din urmă, să audă vocea umbrelor 
despre care pomenea nota pe care Gurielf Labox i-o lăsase lui Salietti în 
biserica din Cornill. Dar nu numai că numele nu i-a amintit spiţerului de 
nimic, dar el a fost chiar gata-gata să creadă că Junn era un spion de-al 
Inchiziției, cu toate că se cunoşteau de mulţi ani, şi s-a arătat tare zgârcit la 
vorbă. 

— Dacă nimeni nu ştie nimic despre el, nu vom putea niciodată să găsim 
ce căutăm, a observat Grimpow. 

— Şi ce căutaţi, în afară de învățatul care nu-i nicăieri? a întrebat Junn 
încruntându-se. 

— Înţelepciunea, Junn, înţelepciunea, a răspuns Grimpow, privind 
înmărmurit măreaţa catedrală a Strasbourgului, la poalele căreia roboteau 
sute de ucenici, calfe şi meşteri zidari, încercând să termine marea rozetă de 
pe faţadă. Grimpow ştia că, pentru ridicarea acelei biserici colosale, de o 
frumuseţe fără pereche, erau necesare complicate cunoştinţe de fizică şi 
uimitoare calcule matematice, pe care lojile de constructori le păstrau în cel 
mai strict secret, cunoscându-le doar anume învăţaţi, pe care cu toţii îi 
numeau arhitecţi. Privind înaltele sculpturi care împodobeau porticul 
central, a avut presimţirea că, poate, în bezna zidurilor ei superbe, avea să 
izbutească să audă vocea umbrelor. 

în piaţa catedralei au stat de vorbă cu nişte pietrari, care sculptau mari 
blocuri din piatră, lângă nişte schele nespus de înalte, de care atârnau o 
grămadă de scripeţi, pulii şi frânghii, cu care le urcau până la al doilea etaj, 
deasupra bolților. Niciunul dintre ei n-auzise nicicând de numele lui Aidor 
Bilbicum, dar Grimpow şi-a dat seama că fiecare pietrar cioplea pe 
blocurile din piatră nişte semne diferite de-ale celorlalţi, ca un soi de marcă 
personală, care le permiteau să-şi deosebească lucrările. Nu numai că 
semnele i-au amintit de cele din răvaşul aflat la tatăl lui Salietti, când 
răposase în munţi, dar era încredinţat că limbajul hieroglific folosit de 
învățații din societatea Ouroboros fusese alcătuit transformând alfabetul în 
felurite simboluri copiate de la pietrari, unul pentru fiecare litera. Asta 


însemna că învățații din societatea Ouroboros aveau strânse legături cu 
zidarii catedralelor, a chibzuit Grimpow. 

Au vizitat şi mahalaua canalelor, unde multe mori de apă îşi roteau palele 
în văzduh, de parcă ar fi fost braţele unor giganţi, dar nici acolo n-au izbutit 
să afle nimic. Aidor Bilbicum era cu neputinţă de găsit, asemenea 
fantomelor. 

Noaptea s-a pogorât peste ei, chiar când se întorceau la han, ca să se 
reîntâlnească cu Weienell şi Salietti. Lângă un canal de apă lat, drumul li s-a 
încrucişat cu o procesiune funebră luminată cu torţe. Pe o hărăbaie de 
catafalc din lemn, o ceată de bărbaţi mascaţi duceau un schelet ascuns sub 
văluri din mătase neagră, de sub care se sumeţea o hârcă oribilă. Un zgomot 
asurzitor de tobe mari şi mici însoțea alaiul, urmat de gloata altor mascaţi, 
care săltau şi zbierau, agitându-şi torţele în văzduh. 

— Sărbătoresc Noaptea Vrăjilor şi îngroapă scheletul iernii la o lună 
după echinox, aducând astfel un omagiu primăverii depline, a lămurit Junn, 
oprindu-se să privească acel du-te-vino, cu vacarmul lui de torţe şi măşti, 
care dansau şi săreau în sus în jurul lor. Tot privind înveselit la saltimbancii 
care dansau, aruncând în aer mingi de foc atârnate de nişte lanţuri lungi, ca 
nişte sori mici în neoprită mişcare, Grimpow nici măcar nu şi-a dat seama 
că s-a pierdut de Junn. Dar, când a vrut să-l caute, ridicându-se în vârful 
picioarelor, ca să privească pe deasupra capetelor din mulţime, nu l-a mai 
zărit. 

Atunci şi-a dat seama băiatul că o femeie tânără, cu capul ascuns sub 
gluga unei pelerine, se apropia de el. Avea ochi tulburători şi negri ca 
noaptea, iar cerceii mari i se bălăbăneau de-o parte şi de alta a lor. 

— Apropie-te, băiete, şi lasă-mă să-ţi citesc viitorul în palmă, fiindcă 
numai eu ştiu să văd în ea soarta care te aşteaptă, l-a poftit tânăra, 
îndulcindu-şi vocea şi izbutind să-l subjuge cu privirea. 

Grimpow s-a apropiat mai mult de ea şi i-a întins o mână. N-a ştiut de ce, 
dar în acea clipă s-a simţit atras de vocea ei, de parcă i-ar fi vorbit fratele 
Rinaldo din Metz, la mănăstirea din Brinkdum. Şi-a mai adus aminte şi de 
Salietti şi de cum râsese tânărul cavaler, când îi descrisese ce față de prost 
avea baronului Figiieltach de Vokko, în vreme ce el îi vorbea de viitor cu 
ajutorul ciudatului său joc de cărți. Dar, de astă dată el era cel care se lăsă 
sedus de o bazaconie ca aceea de a cunoaşte ce-ţi e scris, dar nu poate fi 
văzut în palmă. A încercat deci să se opună şi s-o ia la goană din locul 
fermecat, dar, când a simţit atingerea delicată a degetelor fetei în palmă, un 


tremur puternic i-a zguduit trupul, trezind în el necunoscute visuri şi 
dorinţe. 

— Ai mâini de prinţ, a susurat femeia, dar nu văd în ele obârşia nobleţei. 

— Fac parte dintr-o caravană de păstori transhumanţi, a minţit Grimpow, 
sedus de ochii smoliţi, care îl priveau fără să clipească. 

— Vii de foarte departe şi în tine se amesteca miresmele ierburilor şi ale 
florilor cu duhoarea fumului şi a rugurilor, a povestit tânăra, trăgând aer în 
piept, ca şi cum ar fi putut ghici din văzduh de unde era Grimpow. 

Băiatul a tăcut, cufundat în admirarea fetei, care părea să vadă în liniile 
mâinii lui neştiutele brazde ale trecutului său. 

— Şi mai sunt înăuntrul tău vechi tristeţi, necazuri duse de-acum şi 
amare plânsete uitate. 

Fata îşi petrecea arătătorul peste palma lui Grimpow, uşor, ca o 
mângâiere, producându-i dulci furnicături, iar băiatul s-a întrebat dacă tot 
aşa de dulci vor fi fiind şi mângâierile iubirii, de care îi vorbise atâta 
novicele Pobe de Lanforg şi pe care el dorea atât de mult să le cunoască. 

— Mama şi-a dat sufletul de multă vreme, a minţit iar Grimpow, simțind 
cum i se făcea pielea de găină. 

— Dar nu eşti singur. Cei care sunt acum cu tine te apără şi lunecă prin 
viaţa ta ca un nod glisant, care vine şi pleacă, pe şina unei vieţi norocoase. 

— Nu te înţeleg, a ripostat Grimpow. 

— Sunt mulţi cei care veghează asupra ta, deşi nu-s mereu lângă tine, ca 
să te ajute, i-a lămurit femeia. Apoi a tăcut îndelung, a închis ochii, de parcă 
voia să vadă dincolo de realitatea lor, iar în cele din urmă a spus: în mintea 
ta se grămădesc întrebări fără răspuns, iar tu aştepţi să le afli în 
contemplarea universului. 

Pe măsură ce vorbea, trăsăturile fetei erau tot mai grave şi mai profunde. 

— Cine eşti? Ce vrei de la mine? a bâiguit Grimpow năucit. 

Cu tot ropotul tobelor, băiatul a crezut că întreaga cetate amuţise şi că nu 
putea auzi decât vocea tinerei necunoscute. Chiar vacarmul nebunesc al 
mascaţilor cu torţe i s-a năzărit c-ar fi tihnit şi mut, ca un miraj. Le vedea 
purtările nemăsurate, fugile precipitate şi gesturile ample, pe care le făceau 
cu mâinile, la lumina torţelor; dar nu auzea nimic altceva decât vorbele 
şoptite şi îmbătătoare ale necunoscutei. 

— Du-te la catedrală şi bate de trei ori în porticul drept, unde sunt 
sculptate trei fecioare înțelepte, a spus fata, fără să-i dea drumul mâinii. 
Bărbatul pe care îl cauţi vrea să-ţi vorbească. Dar du-te singur, dacă te 


însoţeşte ori te urmăreşte cineva, n-ai să-l mai întâlneşti. Şi, spunând 
acestea, a lăsat mâna să-i lunece pe a lui Grimpow, de parcă ar fi vrut să-i 
ofere o ultimă mângâiere, şi s-a pierdut în mulţimea înnebunită, care dansa 
jur-împrejurul lor. 


De pe canal, Grimpow putea întrezări silueta catedralei din Strasbourg, 
slab luminata de lună. A încercat să dea de Junn, dar gloata care îl înconjura 
era de nestrăbătut, un amestec de trupuri fără chip, care păreau să fi 
înnebunit în toiul unui rit demoniac, încuviinţat de episcop ca o eliberare a 
sufletelor păcătoase. 

S-a depărtat de prostime, dând din coate, şi a luat-o pe nişte ulicioare 
singuratice şi întunecoase, gândindu-se dacă nu cumva îi fusese întinsă o 
capcană, ca să i se ia piatra. Să întrebe de Aidor Bilbicum în toate cetatea li 
se păruse singura cale de a găsi pe cine nu-i, dar nu era mai puţin adevărat 
că astfel dădeau de veste în gura mare ca piatra era la ei şi că ei căutau taina 
învăţaţilor. Şi, dacă aşa cum le dăduse Junn de înţeles, în Strasbourg erau 
mai multe societăţi secrete decât şi-ar fi putut ei închipui, oricine ar fi putut 
să-şi dea seama de vicleşugul lor şi să încerce să pună mâna pe piatră, cu un 
tertip aidoma celui folosit de ei. Lumea gemea peste tot de coţcari şi de pui 
de lele; era suficient ca aceştia să-şi arate dorinţa de a vorbi cu el despre 
Aidor Bilbicum, ca să-l prindă în capcană şi să-i smulgă tot ce ştia despre 
piatră şi taina învăţaţilor. 

În vreme ce în minte îi roiau tot soiul de asemenea bănuieli, Grimpow a 
ajuns în faţa porticului catedralei, luminat doar de câteva torţe, care ardeau 
într-un colţ al pieţei. A privit spre dreapta şi a zărit contururile cioplite ale 
unor femei, care stăteau toate trei în picioare lângă un bărbat şi erau, 
probabil, fecioarele înțelepte de care îi vorbise femeia necunoscută. S-a 
apropiat de portic şi a lovit în el cu putere de trei ori la rând, în ritmul 
intenselor bătăi ale inimii sale. Nu ştia ce-l aştepta în catedrală, dar acum nu 
mai putea da înapoi. Dacă pleca, era posibil să nu mai aibă niciun alt prilej 
de a auzi vocea umbrelor, iar căutarea tainei învăţaţilor se putea opri pe 
vecie. 

Poarta s-a deschis cu un scârţâit ruginit, fără să-i iasă cineva în cale. 
Grimpow s-a oprit o clipă, şi-a plecat capul ca să privească în bezna care se 
ghicea în dosul porţii, dar nu i s-a părut că l-ar fi aşteptat cineva. Atunci a 
văzut că o luminiţă începuse să pâlpâie în interiorul catedralei şi a intrat 
hotărât, cu toate că-i tremurau picioarele. „Irebuia să-l fi anunţat pe 


Salietti“, şi-a zis în sinea lui, deşi femeia îl prevenise foarte limpede: dacă îl 
întovărăşea cineva ori îl urmărea, n-avea să fie nicio întâlnire. 

Flăcăruia slabă a unei luminări aprinse lumina bezna din mijlocul 
naosului. Grimpow s-a apropiat de lumina şi a zărit un chip sub bolta înaltă 
a catedralei. Atunci a auzit vocea care ieşea din umbră. 

— Pe cine cauţi? a bubuit în tăcerea din jur glasul unui bărbat. 

Liniştit şi mulţumit să audă vocea din umbră, Grimpow a privit jur- 
împrejur, încercând în zadar să afle de unde venea. 

— ÎI caut pe Aidor Bilbicum, a dezvăluit simplu. 

Glasul s-a auzit din nou, iar ecoul a părut să-i lungească vorbele. 

— Aidor Bilbicum nu mai e, a răposat de câteva veacuri. 

— Ştiu, a acceptat Grimpow. 

— Credeam că avea să vină Jacopo de Estaglia. 

— Jacopo de Estaglia şi-a dat sufletul iama trecută, în munţii de lângă 
mănăstirea din Brinkdum, a lămurit Grimpow molcom. lar, după o clipă de 
tăcere, băiatul a profitat să pună o întrebare: Cine era femeia care mi-a zis 
să vin? 

— O tânără îmbrăcată ca vrăjitoarele, ca să treacă neobservată în 
Noaptea Vrăjilor, a răspuns vocea din umbră şi numaidecât s-a interesat: De 
ce voiai să-l vezi pe Aidor Bilbicum? 

— Am un mesaj pentru el. 

— Mi-l poţi spune mie, a zis vocea, iar lui Grimpow i s-a părut că era a 
unui bătrân venerabil. 

— „Pe cer stau bezna şi lumina.” 

— Ai plimbat hicea? 

— Da, în cripta bisericii din Cornill. 

— Cum ai izbutit? 

— Am trecut cheia misterelor pe deasupra inscripţiei şi a semnului. 

— Şi ce s-a întâmplat? 

— S-a deschis cripta fără leş, unde doarme istoria. 

Grimpow ştia că îi vorbea vocea unei făpturi omeneşti care nu voia să se 
arate şi nu a unei fantome, dar ceva îl îndemna să iasă cât mai repede din 
catedrala goală. 

— Ai piatra la tine? a întrebat vocea. 

— Da, a răspuns Grimpow, fără nicio codeală. O vrei Domnia Ta? a 
adăugat. 

— Nu, piatra te-a ales pe tine, a răspuns vocea. 


— Şi ce trebuie să fac? 

— Să lămureşti semnele tainei, aşa cum ai făcut şi până acum. În spatele 
acestei luminări ai să găseşti întreaga scriitura de pe pagina care lipsea din 
manuscrisul lui Aidor Bilbicum. 

— Unde era ascunsa? 

— Am dat de ea în atelierul unui copist din cetate, acum multă vreme. 

— Şi Gurielf Labox a răposat, a limpezit Grimpow. 

— Atunci numai doi mai suntem în viaţă, a zis vocea umbrelor. De aceea 
tu trebuie să afli taina învăţaţilor şi s-o aduci la cunoştinţă şi altora, pentru 
ca omenirea să primească lumină de la flacăra înţelepciunii şi să nu stea în 
bezna superstiţiilor şi a ne ştiinţei. 

Grimpow s-a apropiat de sfeşnicul în care stătea lumânarea şi, în spatele 
lui, pe duşumeaua din piatră a catedralei, a găsit o foaie de pergament. A 
apropiat-o de flacără şi a citit întreaga scriitură: 


Plimbă hicea 

şi caută odaia pecetluită, 

unde timpul e viaţă şi moarte. 

Dar numai dacă atingi nemurirea, 

vei izbuti să vezi Drumul Nevăzut. 

El te va duce până în insula lui Ipsar, 
locuită de făpturi fantastice şi de monştri; 
înfruntă diavolul, şi la picioarele lui vei găsi ultimele cuvinte. 
Apoi mergi dincolo de coloanele de trecere 
şi intră în labirint. 

Acolo seamănă sămânța 

şi vei vedea floarea crescând. 


— Ei bine, asta-i o nouă criptogramă! a exclamat băiatul, dar vocea 
umbrelor nu i-a mai răspuns. 


Toţi în butoaie 


Grimpow s-a întors la hanul lui Junn, urmând îngustele şi întunecatele 
ulicioare din jurul catedralei din Strasbourg, şi s-a întâlnit cu ostaşi, care 
păreau să sărbătorească şi ei Noaptea Vrăjilor. Unul dintre ei fredona o 
melodie pe care Grimpow o auzise cântată odată de prietenul sau Durlib în 
cabana din codrii ținutului Ulipens, iar ceilalţi mergeau, clătinându-şi 
trupurile, cu scuturile puse pe cap, şi târâind prin tină spadele care le 
atârnau la cingătoare. A trecut pe lângă ei, fără să-i privească, temându-se 
ca nu cumva vreunul să-l recunoască, dar ostaşii erau atât de beţi, că nu 
vedeau decât cum se mişcau casele de sus în jos, de parcă ar fi navigat pe o 
mare agitată şi cu valuri mari. 

În cârciuma de la parterul hanului, câteva cete de ţărani, meşteşugari şi 
pietrari beau vin din uriaşe bărdace, pe care le duceau cu gesturi hotărâte la 
buze, până când vinul o luă razna, curgându-le prin colţurile buzelor. 

Grimpow a intrat în tăcere, a coborât scările care despărţeau cârciuma de 
strada şi l-a zărit în spatele tejghelei pe Junn, stând la taclale cu un bărbat 
grosolan şi zdrenţuit. Văzându-l intrând, Junn l-a lăsat o clipă pe bărbat şi s- 
a apropiat de Grimpow. 

— Începuse să-mi fie teamă c-ai păţit ceva, i-a şoptit, ştergându-şi 
mâinile cu o cârpă groasă, care-i atârna pe şold. 

— L-am găsit pe cine nu-i! a dat în vileag Grimpow, dornic să 
povestească cuiva tot ce i se întâmplase. 

— Pe Aidor Bilbicum? Tu singur? l-a întrebat Junn, neîncrezător. 

Grimpow a răspuns cu altă întrebare. 

— Unde sunt Weienell şi Salietti? Trebuie să-i văd cât mai iute, a rostit 
grăbit. 


— Când m-am întors la cârciumă şi le-am zis că te pierduseşi în 
mulţimea care sărbătorea Noaptea Vrăjilor prin mahalaua canalelor, au 
plecat să te caute, dar se întorc numaidecât. Ar fi mai bine să urci în han şi 
să-i aştepţi în odaia ta. Lângă scară, ai să găseşti o lumânare, l-a sfătuit Junn 
şi s-a întors lângă bărbatul cu care tăifăsuia. 

Grimpow a deschis o hărăbaie de uşă lângă tejghea, a mers orbeşte printr- 
un coridor îngust şi a pipăit într-o gaură din perete, până a dat de-un sfeşnic. 
A aprins mucul de lumânare şi, suflând uşor, a stins chibritul. În jurul 
luminării a apărut o aureolă, care i-a luminat chipul în întuneric şi, 
întovărăşit de propriile umbre proiectate pe pereţi, a urcat în odaia lui. A 
deschis uşa, a intrat fără zgomot şi a închis-o la loc, cu zăvorul. 

Cu lumânarea care ardea a aprins alta, pusă jos, pe podea, lângă pat. Apoi 
s-a aşezat pe pervazul ferestrei şi a scos de sub pieptar foaia pe care vocea 
umbrelor i-o lăsase în catedrală. Tocmai se pregătea să citească iar 
enigmaticul mesaj, când în uşă au răsunat două lovituri uşoare. A simţit că-i 
sare inima din piept şi, când a deschis, a văzut în faţa lui chipurile 
descompuse ale lui Weienell şi Salietti. 

— Se poate şti unde te-ai băgat? Ne-ai speriat de moarte, i-a reproşat 
Salietti, foarte supărat. 

Grimpow n-a dat atenţie protestelor prietenului său. 

— Am găsit pe cine nu-i şi am auzit vocea umbrelor! a dat dintr-odată în 
vileag totul, cu un zâmbet de mulţumire pe chip. 

— Cum? l-a întrebat Weienell. 

— Vă povestesc imediat ce s-a întâmplat, dar mai înainte uitaţi-vă aici, 
le-a cerut Grimpow încântat, întinzându-le pagina lipsă din manuscrisul lui 
Aidor Bilbicum. 

Salietti şi-a uitat de supărare, a luat pergamentul şi l-a apropiat de flacăra 
luminării, în vreme ce Weienell privea curioasă peste umărul lui. 

— Şi ce înseamnă cele scrise aici? Totul pare să fie scris cu cheie, a şoptit 
Salietti, fără să priceapă nimic din ce citea. 

— Dar la ce te aşteptai? Aidor Bilbicum ne-a prevenit din manuscris. Îţi 
aminteşti? „Cel care caută taina învăţaţilor trebuie să vadă în bezna care 
domină haosul enigmelor ce nu se pot dezlega”, a recitat Grimpow pe de 
rost. 

— Grimpow are dreptate, a adeverit Weienell. Acum cel puţin ştiţi ce 
enigme va trebui să înfruntaţi, ca să găsiţi ce căutaţi. 

Salietti a privit în ochii lui Weienell. 


— Vrei să spui ce căutăm. Şi tu eşti parte din toate acestea, datorită 
părintelui tău şi tatălui meu, a replicat. 

— Atunci lasă-mă să citesc pe îndelete scrierea misterioasă, a spus 
Weienell, acceptând sfidarea lui Salietti, mulţumită să se simtă tovarăşa lor. 
După ce a citit criptograma, a adăugat: Cred că scrierea marchează trei 
etape, fiecare cu enigma ei. Prima e aceasta: 


Urmează drumul semnului 

şi caută odaia pecetluită, 

unde timpul e viaţă şi moarte. 
Dar numai dacă atingi nemurirea, 
Vei izbuti să vezi Drumul Nevăzut. 


A doua etapă, a continuat, sunt aceste rânduri: 


El te va duce până în insula lui Ipsar, 
locuită de făpturi fantastice şi de monştri; 
înfruntă diavolul, 

şi la picioarele lui 

vei găsi ultimele cuvinte. 


lar a treia şi ultima, a lămurit şi mai sigură pe ea, e aceasta: 


Apoi mergi dincolo de coloanele de trecere 
şi intră în labirint. 

Acolo seamănă sămânța 

şi vei vedea floarea crescând. 


Salietti n-a mai putut ascunde că era îndrăgostit de Weienell, iar vorbele 
i-au fost dulci ca mierea: 

— De acord, avem în faţa noastră toate enigmele pe care trebuie să le 
rezolvăm, ca să găsim taina învăţaţilor, dar cum le interpretam acum? 

— Vom începe cu începutul, i-a limpezit Weienell. Părintele meu spunea 
neobosit că acesta e cel mai bun chip de a înfrunta misterul. 

— Atunci, mai întâi trebuie să aflăm unde-i odaia pecetluită, unde timpul 
e viaţă şi moarte, a insistat Salietti. 

— De aceea trebuie să urmăm drumul semnului, a adăugat Weienell, pe 
care începea s-o pasioneze scriitura încărcată de enigme, pentru care, 


neîndoios, există o rezolvare logică. 

— Eu cred ca ştiu unde-i odaia pecetluită, în care timpu-i viaţă şi moarte, 
a pretins Grimpow. M-am gândit pe drum. Semnul nu poate fi altul decât 
Ouroboros, şarpele care îşi muşcă vârful cozii, şi, dacă urmăm drumul lui, 
obţinem... 

S-a întrerupt, aşteptând ca Weienell şi Salietti să-i termine ideea. 

Amândoi au rămas gânditori, dar Weienell a ghicit răspunsul. 

— ... Un cerc! Semnul Ouroboros trasează un cerc în drumul lui de la 
cap la coada al cărei vârf şi-l muşcă şarpele! a exclamat încântată. 

Salietti s-a simţit mândru de Weienell. 

— Odaia pecetluită e în castelele din Cerc! a dedus Grimpow, şi toţi s-au 
felicitat pentru corecta interpretare, deşi o umbră de nelinişte s-a zărit pe 
chipul lui Salietti. 


Grimpow s-a trezit speriat. Era ud de sudoare şi în minte încă îi mai roiau 
imaginile inconsistente ale unui vis ciudat şi neterminat. Avusese un teribil 
coşmar, în decursul căruia văzuse cu mare claritate trupul însângerat al lui 
Salietti, întins printre sute de leşuri. Grimpow stătea în picioare, alături de 
el, privind cum inchizitorul Bulvar de Goztell se apropia şi-i smulgea piatra 
din mână, iar el nu-l împiedica deloc. Călugărul dominican râdea în hohote 
şi le poruncea soldaţilor să-l ducă pe băiat în faţa călăilor. Atunci s-a văzut 
legat de calul de tortură şi propriul urlet de oroare l-a smuls din somn, 
asudând şi gâfâind de parcă era pe moarte. 

Tocul de lemn care îl ajuta să aibă picioare egale pe Junn ciocănea 
cadenţat în duşumeaua coridorului, iar zgomotul lui ajungea la urechile 
tuturor celor care mai dormeau încă în han. Grimpow s-a dat jos din pat 
dintr-un salt, a tras zăvorul uşii şi l-a văzut pe Salietti, care privea pe 
coridor din patul lui Weienell. 

— S-a întâmplat ceva, Junn? l-a întrebat Salietti pe hangiu, care era 
vizibil agitat şi înspăimântat. 

— Trebuie să plecaţi neîntârziat din Strasbourg! Inchizitorul ăla, de-i zice 
Bulvar de Goztell, a sosit în cetate însoţit de zbirii baronului şi vă caută. 
Chiar au încarcerat câţiva meşteri zidari de la catedrală şi câţiva magi şi 
alchimişti, ca să-i interogheze, socotind că poate v-au dat adăpost în casele 
lor. 

— Trebuia să-l fi omorât eu pe călugărul ăla dominican când era în 
mâinile mele, a bâiguit Salietti printre dinţi. 


— Am să cobor în ograda de la cramă, să pregătesc caii, a vorbit 
Grimpow, îmbrăcându-se în mare grabă, chiar în uşa odăii. 

— Nu veţi putea ieşi din cetate călare. Războinicii îi controlează pe toţi 
cei care intră şi ies pe podurile întărite. Am pus caii voştri la căruţa mea şi 
am să vă ascund în nişte butoaie goale, pe care le am în cramă. 

— Dacă izbuteşti să ne scoţi din cetate, o să ne putem vedea singuri de 
drum, către castelele din Cerc, de cum ne depărtam de porţi, a plănuit 
Salietti. 

— Castelele din Cerc? Ai de gând să fugi de rug chiar în iad? Asaltul 
castelelor a început de-acum şi am auzit spunându-se că, deşi rănit, baronul 
Figiieltach de Vokko s-a pus în fruntea oastei lui, alături de Valdigor de 
Rostvol. Au izbutit să cucerească deja trei castele de la apus, iar cavalerii 
credincioşi ducelui Gulf, care le apărau, s-au retras în fortăreaţa acestuia. 

— O să încercăm să ajungem acolo prin trecătoarea de la răsărit. Dacă 
plecăm chiar acum, ajungem înainte de căderea serii, a insistat Salietti. 

înainte de prânz, Junn înhămase deja trei cai ai oaspeţilor şi unul de-ai 
lui, punându-i doi în faţă şi doi în spate, şi încărcase falsul transport de 
vinuri în coşul chervanului. Era o partidă de şase butoaie, trei normale şi 
trei cărora le pregătise un fund dublu, suficient de mari ca să poată sta 
cineva acolo pe vine. Apoi Grimpow, Weienell şi Salietti s-au băgat pe rând 
în butoaie, cu inima strânsă, căci se simțeau ca îngropaţi de vii în acele 
sarcofage burduhănoase. Junn a pus capacele la butoaie şi le-a pecetluit cu 
untură, ca să aibă aerul că erau ermetic închise. Apoi s-a urcat pe capră, a 
dat bice cailor şi a ieşit din ograda cârciumii. 

Chervanul a străbătut degrabă mahalaua meşteşugarilor şi uliţa pustie a 
copiştilor şi a librarilor, altădată faimoasă şi plină de larmă, părăsită acum, 
de când cu persecuțiile Inchiziției. Numaidecât a trecut pe lângă cimitirul 
Strasbourgului, lăsând la dreapta un şir de chiparoşi lungi şi subţiri, precum 
acele ceasurilor din turnurile care se întrezăreau printre coroanele lor. 

Mai încolo, au trecut podul fortificat cu trei arcuri în ogivă şi trei turnuri 
crenelate, care se înălţau deasupra deltei Rinului, şi s-au pregătit să iasă din 
cetate pe poarta dinspre nord-est, sub paza unei patrule de ostaşi înarmaţi cu 
lănci şi spade. Junn a oprit chervanul în spatele unor căruţe atent controlate 
de santinelele turnurilor, s-a dat cu greu jos de pe capră, din pricina 
piciorului şchiop, şi s-a prefăcut că verifica starea butoaielor. S-a uitat într-o 
parte şi într-alta şi, cum soldaţii continuau să controleze veseli carele din 


faţa lui, doldora de grâu, fân, zarzavaturi, păsări şi porci, s-a făcut că trăgea 
de frânghiile cu care erau legate mărfurile cărora le vorbea pe şoptite. 

— "Ţineţi-vă gura şi suflarea pe cât vă e cu putinţă, suntem la ieşirea din 
Strasbourg, iar ostaşii vor controla chervanul, a zis Junn. 

Nici n-a vorbit bine, că l-a şi văzut pe sergentul de gardă, un bărbat 
corpolent, cu chipul îmbujorat şi oțărât, apropiindu-se de chervan, însoţit de 
doi dintre războinicii lui. Junn s-a îndreptat spre ei, aşa ca să se vadă bine că 
era şchiop. 

— Dar ăsta-i schilodul de Junn cel Şchiop! Te-o fi chemat baronul, ca să- 
i stingi cu vinurile tale îndoite cu apă setea ostaşilor?! a vorbit sarcastic 
sergentul, recunoscându-l pe nou-venit, şi numaidecât şi-a scos coiful şi şi-a 
trecut braţul peste frunte, ca să-şi şteargă sudoarea. 

În butoaiele pecetluite, Grimpow, Weienell şi Salietti şi-au ţinut 
răsuflarea, la auzul vocii răguşite a sergentului, şi au închis ochii sub 
imperiul spaimei pe care o simțeau în bezna groasă a vizuinilor de lemn. 

— În vremurile de-acum, baronul Figiieltach de Vokko are de dus la bun 
sfârşit treburi mai însemnate decât să-ţi sature ţie setea cu vinul meu, 
şnapan bătrân! a exclamat Junn, încântat de steaua lui cea bună, căci 
sergentul de gardă cu care vorbea era un obişnuit al cârciumii lui. 

— Haide, arată-mi ce-ai acolo şi spune-mi unde duci încărcătura asta 
prețioasă, a poruncit sergentul, care se şi postase în spatele chervanului. 

— Duc o partidă de şase butoaie cu cel mai bun vin pe care îl am unui 
prăvăliaş de stofe din oraşul vecin, Isbroden, dar, dacă dai cep la butoaie, 
am să pierd marfa pe drum. Toate sunt pecetluite, ca nu cumva să se scurgă 
lichidul divin, a lămurit Junn, făcându-se că râde. Cu toate acestea, dacă 
vrei să afli calitatea vinului din ele, îţi pot lăsa unul dintre burdufurile pe 
care le duc de mostra, cu care la întoarcere sper să sărbătoresc afacerea, 
bucurându-mi şi propriul gâtlej, a mai adăugat, în vreme ce desfăcea prelata 
chervanului şi lasă la vedere şase butoaie şi două burdufuri cu vin. 

Sergentul s-a scărpinat în cap, de parcă s-ar fi gândit, ori cel puţin aşa i s- 
a părut lui Junn. 

— Ia să vedem, hai să verificam ce spune şchiopul şi vicleanul păcălici al 
beţivilor, a poruncit sergentul, în cele din urmă, şi i-a făcut semn unuia 
dintre ostaşii lui să ia burduful cu vin. 

Un soldat a dat lancea lui altuia, a luat burduful, l-a desfăcut şi a tras o 
dușcă zdravănă. 

— E bun, a adeverit simplu, întinzându-i burduful din piele sergentului. 


Acesta l-a imitat, a săltat burduful ca pe-o piele umflată de miel şi a 
savurat altă dușcă zdravănă. Apoi şi-a trecut mâna peste colţurile gurii, ca 
să nu piardă nici măcar o picătură care s-ar fi scurs pe acolo, şi a zis: 

— ÎL primim în dar, şi acum urcă-n chervan şi cară-te de-aici, înainte de a 
mă hotărî să opresc şi două butoaie. 

Cei care se ascundeau în butoaie auziseră totul, aşa că au răsuflat uşuraţi. 
Junn s-a urcat pe capră şi a început să îmboldească neîntârziat caii, dar nu 
înainte de a-l trage de limbă pe sergent: 

— Ce mai e nou prin Strasbourg, de ce-i atâta zarva pe străzi? 

— Sunt căutaţi trei nelegiuiţi, care au fugit din fortăreaţa lui Figiieltach 
de Vokko, după ce un arcaş neştiut l-a rănit de moarte pe baron. Se zice că 
unul dintre ei e cavalerul care a câştigat turnirurile de primăvară ale 
castelelor din Alsacia şi că domniţa care îl însoţeşte e o vrăjitoare frumoasa 
coz. 

— Şi tu crezi o astfel de legendă? l-a iscodit Junn. 

— Eu nu cred decât ce văd cu ochii, iar când sunt beat, nici măcar atât, a 
limpezit sergentul, cu un hohot care, în butoaie, a sunat ca mugetul furtunii. 

Junn a dat bice cailor şi numaidecât a trecut pe sub ultimul turn al 
podului întărit, lăsând în urmă cetatea Strasbourgului şi temerile de a fi 
descoperiţi. 

S-au îndreptat către oraşul vecin, Isbroden, pe drumul care ducea către 
miazănoapte, şi, când s-au depărtat îndeajuns de podul întărit, Junn a oprit 
chervanul lângă un ogor înţelenit, înconjurat de buruieni înalte. S-a dat jos 
de pe capră şi s-a grăbit să dea la o parte prelatele care acopereau butoaiele. 
Apoi a urcat în coşul chervanului şi a scos capacul fals al primului butoi, cu 
ajutorul braţelor care îl împingeau dinăuntru. Weienell, ameţită de sâcâielile 
călătoriei, a scos capul la lumina zilei şi, sub strălucirea soarelui, s-a ridicat 
în picioare şi a sărit din butoi, ajutată de Junn. 

— Am crezut că n-am să mai ies niciodată din acest puț negru! a 
exclamat, după ce a tras aer proaspăt în piept, de parcă respira pentru întâia 
oară. 

— Haide, ajută-mă să destup şi celelalte butoaie, i-a cerut Junn. 

Salietti şi Grimpow au sărit din ascunzători, bucurându-se ca puii de 
vulpe când dau de ieşirea vizuinii. Şi-au luat caii de la chervan, unde l-au 
lăsat doar pe acela al lui Junn, şi i-au mulţumit pentru toate câte le făcuse 
pentru ei. Dar, înainte de plecare, Salietti a scos punga de piele şi i-a dat un 
pumn de pepite din aur lui Junn. 


— Poate că va trebui să stai o vreme departe de Strasbourg. Cu astea vei 
putea trăi fără griji, până la întoarcere, fără ca inchizitorul Bulvar de Goztell 
să te pună de viu la frigare ca pe miei, l-a lămurit. 

— Ştii că nu trebuie să-mi plăteşti pentru ajutor. Tu şi tatăl tău aţi fi făcut 
la fel pentru mine. Dar nici nu dispreţuiesc aurul pe care mi-l dăruieşti, ca 
să scap de o moarte atât de lentă şi de oribilă cum mi-ar rezerva călugărul 
ăla dominican. Mă duc către miazăzi, la Mulhouse, să-mi vizitez fratele, pe 
care nu l-am văzut de ani de zile. Trag nădejde că-i în viaţă, iar, de nu, tot 
am să rămân acolo o vreme, să-i ajut familia. Avea unsprezece copii şi era 
un simplu porcar. 

Toţi l-au îmbrăţişat, iar Junn le-a urat noroc în căutarea înţelepciunii, 
chiar dacă el nu izbutea să priceapă cum puteau ei să afle o comoară atât de 
inefabilă. 


Camera pecetluită 


\i 


De la ieşirea din defileu, se putea zări fumul gros care ieşea din cele trei 
castele din Cerc, situate spre apus. Mii de călăreți, mici ca furnicile, 
înaintau prin vale, spre fortăreața ducelui Gulf de Östemberg, fără să le iasă 
cineva în cale pentru a le opri înaintarea. 

— Oastea baronului Figiieltach de Vokko a ras de pe faţa pământului 
primele castele din Cerc şi a deschis o breșă mare, prin care se pregăteşte să 
asedieze fortăreaţa ducelui. Dacă nu ne grăbim, ei vor ajunge înainte ca noi 
să intrăm pe poartă, i-a prevenit Salietti, stând drept pe cal, în vreme ce 
Weienell şi Grimpow admirau frumoasa privelişte a văii de sub ochii lor. 

La marginea păşunii mari şi întinse, acoperite cu iarbă şi traversate de la 
răsărit la apus de apele limpezi ale unui râu bogat, se înălţau opt munţi 
uriaşi, pe ale căror culmi fuseseră ridicate castelele Cercului. În centru, pe 
un podiş înalt, înconjurat de pereţi netezi de stâncă, se ivea marea fortăreață 
a ducelui Gulf de Ostemberg, împletind într-o complicata cetate turnuri şi 
ziduri groase. 

Au dat pinteni cailor şi au coborât în goană mare la vale, înainte ca o 
ceată de cavaleri ai baronului, care-i văzuseră de departe galopând, să se ia 
după ei. 

Intrarea pe podişul stâncos, unde se înălţau fortificațiile ducelui Gulf de 
Ostemberg, era cu putinţă doar dinspre răsărit, unde povârnișul cobora 
vertiginos şi se topea în vale. Un şanţ lat şi adânc apăra zidurile din acea 
parte, dominate de un micuţ castel, care creştea în faţa ochilor înaintea 
podului mobil. În spatele lui, se ridicau două turnuri, enorme şi 
burduhănoase, despărțite de o arcadă amplă, deschisă în zid, unde erau 
instalate grilajul cu ţepi din fier şi cele două porţi mari de intrare în mica 


fortăreață de la poalele stâncii. Pe boltă şi pe zidurile tunelului care unea 
prima cu a doua poartă, un sistem de trape şi ingenioase maşini de apărare 
era gata să oprească orice duşman care ar fi izbutit să ajungă viu până acolo, 
trecând de primele obstacole ale intrării: lanţuri încrucişate, care să 
împiedice trecerea cailor şi a catârilor, ambrazuri pentru arcaşi şi găuri în 
boltă, pentru bombardarea asediatorilor cu untdelemn încins şi pietre grele 
şi rotunde. Odată depăşită prima linie de apărare, un drum costiş ducea la 
intrarea în adevărata fortăreață, ale cărei turnuri şi ziduri vegheau deasupra 
prăpăstiilor de pe muntele uriaş. O fortăreață deasupra altei fortărețe. 

Cu toate acestea, nou-veniţilor care ajunseseră pe creasta dealului, 
urmând drumul care şerpuia dinspre vale, nu le-a fost greu să intre în 
castelul ducelui Gulf de Ostemberg. De cum au văzut că erau un cavaler şi 
doi tineri care fugeau de războinicii unui avanpost al baronului Figiieltach 
de Vokko, santinelele din turnurile care flancau intrarea au sunat din 
trompete şi întreaga garda a început să deschidă feluritele porţi ale micului 
castel şi să coboare podul mobil. 

De cum au ajuns în mica fortăreață inferioară, Salietti s-a prezentat 
căpitanului gărzii şi a cerut ca ducele să-l primească numaidecât. Încă îi mai 
lămurea căpitanului temeiurile vizitei lor, când s-a apropiat de ei un cavaler 
pe care Salietti şi Grimpow îl cunoşteau deja. 

— După fuga voastră precipitată din arena de turniruri a baronului 
Figiieltach de Vokko, nu nădăjduiam să vă revăd, şi cu atât mai puţin aici, în 
adăpostul templierilor, care fierbe acum în dârdora războiului, a glăsuit din 
spate o voce gravă. 

Nou-veniţii au întors capetele şi l-au văzut în spatele lor pe enigmaticul 
cavaler Rhadoguil de Cumilldonn, cu care Salietti călătorise o parte din 
drum, în împrejurimile fortăreței baronului Figiieltach de Vokko. Cavalerul 
îi istorisise că papa Clement al V-lea murise otrăvit şi că el însuşi avea de 
dus la bun sfârşit o misiune în fortăreaţa baronului, alta decât să ia parte la 
turniruri. De aceea, Salietti a bănuit că numai el ori scutierul lui ar fi putut 
trage săgeata cu culorile templierilor, care îl rănise pe Figiieltach de Vokko 
şi-i ajutase pe ei să fugă din fortăreaţa baronului, luându-l ostatic pe 
inchizitorul Bulvar de Goztell. 

Cavalerul Rhadoguil de Cumilldonn avea cămaşa din zale acoperită cu o 
cămaşă albă şi lungă, încinsă în talie cu cureaua spadei. Pe piept avea 
brodată marea cruce a Ordinului 'Templierilor, iar de pe umeri îi cădea o 
pelerină lungă, cu aceeaşi cruce brodată în stânga. Grimpow l-a privit pe 


îndelete şi şi-a amintit că găsise nişte veşminte asemănătoare în grota de 
sub mănăstirea din Brinkdum, când slujitorul Kense îi arătase spada de 
templier pe care o folosise fratele Rinaldo din Metz în cruciade. 

— Ce vă aduce pe-aici? a întrebat cavalerul templier, după ce a întins 
braţul ca să-l salute pe Salietti şi i-a făcut căpitanului un semn cu mâna, ca 
să-i lase să stea de vorbă între patru ochi. 

— A trebuit să fugim din Strasbourg, ca să nu pună mâna pe noi 
inchizitorul Bulvar de Goztell, a lămurit Salietti, revenindu-şi din surpriză. 

— Dacă Domnia Ta nu te-ai fi pus în faţa țintei mele, eu însumi aş fi 
terminat cu fratele dominican, ţintuindu-l cu o săgeată între ochi. Ce-ai 
făcut cu el, după ce l-ai luat ostatic în arena turnirurilor? 

— L-am aruncat în apele Rinului, încredinţat că avea să-l înghită 
curentul, a dezvăluit Salietti, regretând că nu terminase o dată pentru 
totdeauna cu blestematul de inchizitor. 

— Mai bine îi înfigeai Domnia Ta un pumnal în inimă, a zis templierul, 
hohotind de râs şi punându-şi braţul greu pe umărul lui Salietti. 

Weienell şi Grimpow rămăseseră lângă cai, încântați că sosiseră la 
fortăreață, înainte să-i fi ajuns din urmă călăreţii baronului Figiieltach de 
Vokko. Amândoi erau nerăbdători să înceapă căutarea odăii pecetluite în 
fortăreaţa din Cerc, unde timpul era viaţă şi moarte, aşa cum spunea în 
manuscrisul său Aidor Bilbicum, şi nu ştiau dacă aveau să dea de ea înainte 
ca oştile baronului şi ale regelui Franţei să ia cu asalt fortăreaţa, tocmai ca 
să afle acolo taina învăţaţilor, pe care doreau să pună mâna la fel de amarnic 
ca ei. Pe drumul către castelele din Cerc, Grimpow îi povestise lui Weienell 
legenda celor nouă cavaleri templieri şi a obiectului magic pe care ei îl 
mutaseră în urmă cu două veacuri de la Templul lui Solomon din Ierusalim 
în Franţa, iar acum îi explica zvonurile care dădeau drept neîndoielnic 
faptul că taina învăţaţilor stătea ascunsă în fortăreaţa ducelui. Cu toate 
acestea, ei ştiau că, orice-ar fi stat ascuns între zidurile ei, nu era taina 
învăţaţilor, fiindcă, în conformitate cu manuscrisul lui Aidor Bilbicum, încă 
nu ajunseseră la insula lui Ipsar, locuită de făpturi fantastice şi de monştri, 
ca să se înfrunte cu diavolul şi să găsească la picioarele lui ultimele cuvinte, 
aşa cum ştiau şi ca erau nevoiţi să meargă dincolo de coloanele de trecere, 
ca să intre în labirint şi să semene acolo sămânţa care avea să le îngăduie să 
vadă floarea crescând. Grimpow se gândise neîncetat la înţelesul 
complicatei criptograme, deşi bănuia că, de-aveau să ajungă nemuritori în 
odaia pecetluită pe care o căutau, aveau să poată vedea, în sfârşit, şi Drumul 


Nevăzut, care avea să-i ducă la taina învăţaţilor. Cel mai mult îl neliniştea, 
cu toate acestea, coşmarul din care se trezise cutremurat cu o noapte mai 
înainte, la hanul lui Junn, şi în care i se arătase trupul lui Salietti, însângerat 
printre sute de leşuri. Ceva ce nu-şi putea lămuri îl făcea să se teamă în 
sinea lui de faptul că acel coşmar putea fi mai mult decât un vis urât. 

— Am văzut că primele castele din Cerc au fost de-acum rase de pe faţa 
pământului de oştile baronului şi ale regelui Franţei, a spus Salietti. 

— Chiar aşa, spre nefericirea noastră şi în pofida rezistenţei opuse de 
cavalerii şi războinicii ducelui Gulf. Dar o mie de bărbaţi nu pot să facă 
prea mult în faţa a peste şase mii de călăreţi înarmaţi şi a unor uriaşe maşini 
de război. Din fericire, toţi locuitorii castelelor sunt acum în afara oricărei 
primejdii, în fortăreaţa noastră de neînfrânt, a povestit Rhadoguil de 
Cumilldonn, fără prea mare entuziasm. lar acum, veniţi cu mine, am să vă 
duc în faţa ducelui Gulf de Ostemberg, care e peste poate de nerăbdător să 
vă cunoască. E în turnul de onoare al fortăreței, urmărind în tovărăşia 
cavalerilor lui înaintarea trupelor baronului prin vale şi pregătind punctele 
de apărare, în vederea lungului asediu care ne aşteaptă. 

— Ducele Gulf de Ostemberg ştie ceva despre mine? l-a întrebat Salietti, 
privindu-l iar stupefiat pe cavalerul templier. 

— Fireşte şi, după cum mi-a zis, el însuşi l-a cunoscut pe părintele 
Domniei Tale, Jacopo de Estaglia, care era un prieten apropiat al tatălui său, 
a amintit cavalerul templier, făcând ca pe Salietti să-l treacă iar fiori de 
gheaţă. Când am sosit în fortăreață, după încercarea de a pune capăt vieţii 
baronului Figiieltach de Vokko, căci îmi era cu neputinţă să-l ucid pe regele 
Franţei, i-am istorisit cum fusesem de faţă la fuga Domniei Tale din arena 
turnirurilor, şi la salvarea frumoasei tinere care te întovărăşeşte. Când te-am 
zărit acum câteva clipe din mm, dând pinteni calului, de parcă te fugărea 
diavolul în persoana, am coborât numaidecât, ca să vi se deschidă 
neîntârziat porţile. Domnia Ta mă poţi crede când îţi spun că ducele Gulf e 
nespus de încântat să-ţi poată da găzduire în castelul său, chiar dacă în clipe 
atât de tragice cum sunt cele de faţă. 

Salietti ştia, fireşte, că tatăl lui călătorise des la Strasbourg, fiindcă el 
însuşi îl însoţise în unele călătorii, pe când era tânăr student. Dar nu-şi 
închipuise niciodată că părintele lui şi ducele Gulf se cunoşteau. De era aşa, 
şi-a zis, probabil că avusese dreptate Weienell, când le istorisise lui 
Grimpow şi lui că părintele ei obişnuia să se întâlnească în castelele din 
Cercul de Piatră cu alţi înţelepţi. 


Au urcat în fortăreaţa de sus pe un drum atât de îngust, că abia de putea 
trece o pereche de cai. Au străbătut tunelul de la intrare, după ce garda a 
ridicat grilajul cu ţepi, şi au intrat într-o mare curte de arme. O mulţime de 
ostaşi şi de cavaleri urcau şi coborau de pe ziduri, ocupând poziţii la 
posturile de apărare, în faţa iminentei sosiri a oştilor baronului şi ai regelui 
Franţei, la poalele muntelui uriaş. Au lăsat caii în curte, şi-au luat desagii şi 
au urcat în turn. 

De pe înaltele creneluri ale turnului de onoare, ducele Gulf de Ostemberg 
privea amărât şi neliniştit înaintarea de neoprit a duşmanilor. Cele trei 
castele din Cercul de Piatră, aşezate către apus, fuseseră cucerite la iuţeală 
de cavalerii baronului Figiieltach de Vokko, iar acum ardeau sub ochii lui, 
ca nişte torţe mari, în zare. Cavalerii şi vasalii lui îşi căutaseră adăpost în 
fortăreață şi se pripăşiseră prin toate cotloanele, pregătind săgeți, ascuţind 
spade şi umplând butoaie cu apă, pentru stingerea focurilor. 

Baronul Gulf de Ostemberg să tot fi avut câţiva ani mai mult ca Salietti, 
dar ochii lui albaştri şi barba căruntă şi tunsă îi dădeau un aer de tihnă 
maiestuoasă şi înţeleaptă. 

— Sosiţi aici în clipe tragice, care vor mânji cu un sânge de neşters 
barbaria neştiinţei, a recunoscut ducele Gulf, văzându-i sosind, în urma lui 
Rhadoguil de Cumilldonn, pe Salietti şi pe cei doi tineri care îl însoțeau. 

— Dacă fortăreaţa trebuie apărată de bestiile care o ameninţă, mă bucur 
că am sosit la vreme, ca să pot lupta cu spada alături de Domnia Ta şi de 
cavalerii care te-au urmat, a răspuns Salietti, înclinându-se într-o uşoară 
reverență. 

Weienell şi Grimpow au rămas ceva mai în urmă, aşteptând să fie 
prezentaţi de Salietti. 

— Fii, atunci, binevenit la castelele din Cercul de Piatră, aşa cum 
întotdeauna a fost şi părintele Domniei Tale, Jacopo de Estaglia, deşi el n-a 
ridicat nicio altă spadă în afară de cea a ascuţitei lui înţelepciuni. 

— Nu ştiam că tatăl meu a vizitat vreodată fortăreaţa Domniei Tale, a 
recunoscut Salietti. 

— Părintele Domniei Tale a fost un prieten apropiat al tatălui meu şi al 
altor învăţaţi, care se întruneau într-o sală din acest castel de câteva ori pe 
an, chiar dacă e multă vreme de atunci, a lămurit ducele, cu nostalgia 
vremurilor fericite de demult. 

Auzind de o sală unde se întruneau învățații, Salietti, Grimpow şi 
Weienell au simţit că-i treceau fiorii. Deşi credeau că vor fi nevoiţi să facă 


mari strădanii pentru a afla odaia pecetluită, se părea că ea era la îndemâna 
lor, şi nu mai era cazul s-o caute. 

— Cavalerul Rhadoguil de Cumilldonn mi-a povestit deja că Domnia Ta 
l-ai cunoscut pe părintele meu, a continuat Salietti să-l iscodească. 

— Eram doar un băietan când tatăl Domniei Tale mi-a dăruit un cristal 
ciudat, care mărea lucrurile mici şi care, pus perpendicular pe razele de 
soare, făcea să ardă orice obiect spre care îndreptai minunata-i lumină 
albăstruie, a mărturisit ducele, zâmbind. 

— Atunci trebuie să-l fi cunoscut şi pe învățatul Gurielf Labox, a insistat 
Salietti, sub privirea plină de speranţă a lui Weienell. 

— Aşa-i, el era unul dintre învățații cu care se întâlnea părintele meu în 
sala despre care vă vorbesc, a adeverit ducele. 

Salietti le-a făcut semn lui Weienell şi lui Grimpow să se apropie şi i-a 
prezentat ducelui. Apoi i-a vorbit de moartea tatălui său, în codrii înzăpeziţi 
din Ulipens, şi de moartea părintelui lui Weienell, în mâinile inchizitorului 
Bulvar de Goztell. Prezentându-le amândurora condoleanţele sale, ducele a 
adăugat: 

— Sunt încredinţat că întâlnirea noastră, în clipe atât de dramatice pentru 
castelele din Cerc, nu-i deloc întâmplătoare şi cel puţin va aduce un omagiu 
amintirii părinţilor noştri. Veniţi cu mine, vreau să vă arăt sala unde se 
întruneau acei bărbaţi înţelepţi şi să vă istorisesc ceva de care n-am vorbit 
niciodată nimănui. 

Ducele Gulf l-a lăsat pe cavalerul Rhadoguil de Cumilldonn să-i 
urmărească oastea şi a plecat din turn, însoţit de nou-veniţi. Au coborât 
tăcuţi în curtea armelor, unde ostaşii urmăreau, într-un neîntrerupt şi 
zgomotos du-te-vino pe ambrazurile turnurilor, lentelor mişcări ale miilor 
de călăreţi care se apropiau de fortăreață prin zona de apus a văii. Gulf de 
Ostemberg ştia că, în calitate de senior al castelului care avea să fie curând 
asediat de o oaste neîndurătoare, nu trebuia să lase postul din mm, dar 
credea ca sosise momentul să împlinească un vechi jurământ, iar un 
simțământ de prietenie puternică şi adâncă, a cărui obârşie nesigura nu şi-o 
putea lamuri, îl împingea să coboare în sala unde pe vremuri se întâlneau 
învățații şi unde nu mai intrase de când îi murise părintele. Weienell şi 
Salietti socoteau şi ei că-i unea cu ducele Gulf de Ostemberg ceva la fel de 
puţin material ca istoria comuna a părinţilor lor şi ca nerăbdarea de a afla 
taina învăţaţilor. Fi au înţeles numaidecât că pe toţi îi unea, în realitate, 
uitata legendă a aceleiaşi taine. 


În fundul curţii de arme, ducele Gulf a deszăvorât o poartă din fier, zidită 
într-o mică arcada, a luat o torţă care atârna într-un belciug prins în zid, a 
aprins-o şi au coborât cu toţii nişte scări în spirală, care duceau într-o săliță 
în formă de cerc. Perfect goală, aceasta avea drept tavan o boltă în formă de 
emisferă, care, pe timpuri, trebuie să fi simulat bolta cerească. Dar era acolo 
ceva care, de cum au intrat, le-a atras neîntârziat atenţia lui Grimpow, lui 
Weienell şi lui Salietti. În faţa arcadei de la intrare, ieşeau în relief, chiar în 
mijlocul zidului circular, nişte litere mari latineşti, cioplite în stâncă: 


TEMPUS ET VITA 
TEMPUS ET MORIIS 


„Timp şi viaţă, timp şi moarte“, au gândit în sinea lor cei trei însoțitori ai 
ducelui, fără să aibă nici cea mai mică îndoială că foarte aproape de ei 
trebuia să se afle şi odaia pecetluită unde timpul era viaţă şi moarte, după 
cum pomenea foaia din manuscrisul lui Aidor Bilbicum. 

Ducele Gulf şi-a dat seama numaidecât că literele cioplite în stâncă le 
atrăseseră profund atenţia celor trei însoțitori ai lui, mai ales băietanului 
numit Grimpow, care se uita la literele latineşti de parcă ar fi putut vedea 
dincolo de înţelesul lor aparent. 

— "Tocmai despre această misterioasă inscripţie voiam să vă vorbesc, 
înainte de a fi prea târziu, a glăsuit solemn. Un îndepărtat moş de-al meu, 
Atberol de Ostemberg, a fost în tinereţe discipolul unui învăţat care se 
numea Aidor Bilbicum; se pare că, mânat de pasiunea pentru astronomie, 
acela călătorise în urmă cu veacuri în Orient, unde un învăţat misterios îi 
dăruise o piatră miraculoasă, numită de legende lapis philosophorum, şi-i 
dezvăluise totodată în ce loc al Templului lui Solomon din Ierusalim era 
ascuns un obiect fermecat, cu o putere atât de uimitoare, încât putea ajunge 
să fie râvnit de toţi regii şi împărații de pe Pământ, dacă ar fi ajuns să afle 
de existenţa lui. Atberol de Ostemberg l-a întovărăşit pe Aidor Bilbicum pe 
acele pământuri îndepărtate, înainte de începerea cruciadelor din Ţara 
Sfântă, şi, împreună cu alţi învăţaţi dintr-o societate secretă numită 
Ouroboros, au angajat nouă cavaleri, care se numeau unii pe alţii templieri, 
pentru că îşi găsiseră adăpost în grajdurile Templului lui Solomon, să apere 
de atacurile musulmanilor şi ale tâlharilor chervanul care ducea obiectul 
fermecat în Franţa, plătindu-le pentru aceasta cu nenumărate lingouri din 
aur curat. De cum a ajuns obiectul fermecat în Franţa, societatea secretă a 


învăţaţilor, Ouroboros, l-a ascuns într-un loc neştiut, iar cei nouă cavaleri au 
fondat puternicul Ordin al Templierilor, în onoarea Templului lui Solomon 
din Ierusalim, unde trăiseră an la rând ca monahi războinici, însărcinaţi cu 
apărarea pelerinilor. 

— Tot ce ne-ai istorisit până acum, cu excepţia faptului că moşul 
Domniei Tale, Atberol de Ostemberg, a fost unul dintre fondatorii societăţii 
secrete a învăţaţilor, numită Ouroboros, ne e cunoscut, căci aşa povesteşte 
însuşi Aidor Bilbicum într-un manuscris intitulat Esenţa cosmică a pietrei, 
l-a întrerupt Salietti. Dar continuă, căci socot că Domnia Ta cunoşti verigile 
care ne lipsesc din lanţul fantasticei legende. 

— Într-adevăr, istoria a ajuns legendă abia când cavalerii din Ordinul 
Templierilor au adunat atâta putere şi bogăţie, că au trezit invidia papilor, a 
regilor şi a împăraţilor. Toţi au ajuns să creadă că, într-adevăr, cei nouă 
cavaleri ai Templului lui Solomon din Ierusalim găsiseră un tezaur de o 
valoare nepreţuită. Dar, înainte de orice, vreau să vă spun că, fiind cel mai 
iubit discipol al lui Aidor Bilbicum, la moartea lui, moşul meu, Atberol de 
Ostemberg, a fost însărcinat să se ocupe de îngropăciunea lui într-o criptă 
neştiută... 

Salietti l-a întrerupt iar şi s-a arătat ştiutor. 

— ... Care se află în biserica din Cornill, la miazănoapte de cetatea 
Ulipensului. 

— Văd că, într-adevăr, n-am greşit chibzuind că piatra era la voi, aşa că, 
mai mult ca sigur, vă va interesa ce-mi rămâne să vă mai spun. Moşul meu, 
Atberol de Ostemberg, a primit şi piatra lui Aidor Bilbicum, iar, după ce a 
îngropat creştineşte rămăşiţele pământeşti ale maestrului, alături de 
manuscrisul cunoscut vouă, a ascuns într-un loc secret din castel cheile care 
duc la taina învăţaţilor. Atberol de Ostemberg n-a dezvăluit nimănui unde 
le-a ascuns, dar, de cum i-au ajuns fiii la vârsta când puteau discerne ce 
auzeau, i-a pus să făgăduiască, sub jurământ, că n-aveau să spună istoria 
nimănui, cu excepţia uni bărbat înţelept, care avea să ajungă în fortăreață 
fără niciun temei aparent. Atunci trebuiau să-l ducă aici în sală şi să-l lase 
câtă vreme avea el trebuinţă, fără să înmărmurească dacă nu-l mai vedeau 
venind înapoi. 

Vorbele lui l-au înspăimântat pe Grimpow, căci nu izbutea să priceapă 
precis ce voia să zică ducele când spunea că n-aveau să-l mai vadă venind 
înapoi pe cel care rămânea singur în sală, şi chiar şi-a închipuit că putea 


dispărea şi el pe nepusă masă, aşa cum îi dispăruse de sub priviri părintele 
lui Salietti, când îl găsise mort în munţi. 

— Dar, a continuat ducele, Atberol de Ostemberg şi-a pus fiii să jure că 
aveau şi ei să le istorisească spusele acestea fiilor lor, sub acelaşi jurământ, 
ca să existe întotdeauna un duce de Ostemberg care să cunoască povestea şi 
să-i ajute pe viitorii posesori ai pietrei să dea de taina învăţaţilor la vremea 
potrivită. Ştiu că părintele meu, la fel cu ai voştri, a fost unul dintre acei 
învăţaţi şi ca societatea secretă Ouroboros îşi ţinea întrunirile în această 
sală. Eu i-am jurat tatei, la fel cum le-a cerut Atberol de Ostemberg fiilor 
lui, şi acum mi-am ţinut jurământul, a încheiat ducele Gulf. 

— Te temi că baronul Figiieltach de Vokko ar putea să ia fortăreaţa cu 
asalt şi să găsească cheile privitoare la taina învăţaţilor, ascunsă de moşul 
Domniei Tale? l-a descusut Salietti. 

— Minaţi de ambițiile şi de temerile lor de moarte, baronul Figiieltach de 
Vokko şi regele Franţei nu urmăresc decât o himeră. Ei cred că aici e ascuns 
tezaurul din legenda templierilor, şi asta şi caută. Sunt încredinţat că un 
templier înţelept le-a vorbit de această sală, speriat de groaznicele chinuri la 
care îl puteau supune călăii papei şi ai regelui Franţei. Vă mărturisesc că, 
ispitit de legendă, şi eu am căutat tezaurul prin toate cotloanele castelului, şi 
n-am dat de nimic, în afară de enigmatica scriitură în latină, care vorbeşte 
despre timp, viaţă şi moarte. Între aceste ziduri pustii n-a existat decât 
înţelepciune, şi vouă, ca posesori ai pietrei, vă revine acum misiunea să 
aflaţi ce-a mai rămas din taina ei. Acum îmi cer iertare. Oastea în fruntea 
căreia se află baronul Figiieltach de Vokko a ajuns la porţile fortăreței şi 
trebuie să-i răsplătim îndrăzneala cum se cuvine. Sunt încredinţat că ne vom 
revedea curând, a încheiat ducele, pregătindu-se să se întoarcă în turnul de 
onoare. 

— Aşteaptă Domnia Ta, a spus Salietti. Vin şi eu. Aşa cum ţi-am 
mărturisit mai înainte, am să-mi alătur spada de a Domniei Tale, ca să 
apărăm castelele din Cerc de aceste bestii. Eu nu-s un învăţat, n-am fost 
nicicând şi nici nu cred că am s-ajung să fiu vreodată. Ca un cavaler ce sunt, 
locul meu e în bătălie, şi acesta a fost dintotdeauna singurul meu vis. 

Weienell şi Grimpow au rămas nelămuriţi şi trişti. Dacă Salietti nu-i 
întovărăşea, iar ei izbuteau să intre în odaia pecetluită, era cu putinţă să nu 
ajungă să-l mai vadă vreodată. 


Timp şi viaţă, timp. 


şi moarte 


\i 


Când au rămas singuri în sala care pe vremuri fusese locul de întrunire al 
învăţaţilor din societatea secretă Ouroboros, Grimpow a luat torța şi a 
cercetat pereţii bucată cu bucată, căutând o fisură. Dar pereţii din stâncă ai 
sălii erau atât de netezi şi de şlefuiţi, că păreau făcuţi dintr-o singură bucată. 
Weienell mergea pe urmele lui, deşi era cu gândul la multele prilejuri în 
care părintele ei ocupase, probabil, un loc în sala misterioasă, schimbând 
cunoştinţe şi împărtăşind găselniţe astronomice cu alţi învăţaţi, precum 
părinţii lui Salietti şi ai ducelui Gulf de Ostemberg. Se întreba, de 
asemenea, dacă nu cumva tatăl ei şi alţi învăţaţi nu ajunseseră vreodată să 
ştie că se întruneau alături de odaia pecetluită, de care pomenea manuscrisul 
lui Aidor Bilbicum. 

— Odaia pecetluită, unde timpu-i viaţă şi moarte, trebuie să fie aici, sunt 
încredinţat. Ăsta e înţelesul celor cioplite în piatră chiar în latină. Dar habar 
n-am cum are să se deschidă odaia, a mărturisit Grimpow, apropiind lumina 
torţei de inscripţie şi citind-o iar cu voce tare. 

— „Timp şi viaţă, timp şi moarte”, a repetat Weienell, la fel de uimita ca 
Grimpow că nu dădea de adevăratul înţeles al tainicelor vorbe. 


TEMPUS ET VITA 
TEMPUS ET MORIIS 


Grimpow i-a dat lui Weienell să ţină torţa, a scos piatra din punguţa de in 
care îi atârna de gât şi a trecut pe deasupra literelor „cheia misterelor”, aşa 
cum făcuse şi cu inscripţia cioplită din cripta bisericii din Cornill. Credea că 
sistemul de deschidere al odăii pecetluite era aidoma celui de la sarcofagul 
pe care el şi Salietti îl găsiseră în criptă, dar şi-a dat curând seama că nu 


cheia misterelor putea deschide zidurile din piatră care se înălţau jur- 
împrejurul lui, ca un cerc de nepătruns. 

— Neîndoios că Atberol de Ostemberg, moşul ducelui Gulf, era la fel de 
viclean şi de ingenios ca maestrul lui şi că a întocmit un sistem de apărare a 
tainei lui încă şi mai complicat şi mai sofisticat decât criptograma pe care 
eu şi Salietti am dezlegat-o în întunecoasa criptă a bisericii din Cornill, a 
dedus Grimpow, vorbind ca pentru sine. Dar am impresia că vorbele 
TEMPUS ET VITA, TEMPUS ET MORTIS nu înseamnă altceva decât 
spun. 

— Nici eu nu cred că scriitura conţine anagrame şi că, schimbând ordinea 
literelor, am obţine una diferită. Rezolvarea enigmei pare să fie propriu-i 
înţeles. 

Atunci şi-a dat seama că în interiorul lui O din cuvântul MORTIS era un 
mic semn, un Ouroboros. 

— Uită-te aici! Semnul lui Ouroboros! a exclamat Weienell, apropiind şi 
mai abitir torţa, astfel ca umbrele reliefurilor fiecărei litere să nu-i 
împiedice să întrezărească amănuntele. 

Grimpow s-a ridicat în vârful picioarelor ca să vadă mai bine semnul lui 
Ouroboros şi şi-a dat seama că relieful era negativul şarpelui care îşi mușcă 
vârful cozii, la fel cu cel gravat pe pecetea răvaşului purtat de cavalerul 
mort în munţi. Atunci în minte i-a sclipit o idee, îngăduindu-i iar să vadă 
lumina în toiul beznei. 

— Sigiliul! Cheia de care avem trebuinţă ca să deschidem odaia e sigiliul 
din aur! De aceea vorbeşte manuscrisul lui Aidor Bilbicum de odaia 
pecetluită! a exclamat entuziasmat. 

— Dar despre ce sigiliu vorbeşti? a întrebat Weienell, care nu izbutea să 
priceapă despre ce vorbea Grimpow. 

— Despre sigiliul pe care îl avea în desagă părintele lui Salietti, când l- 
am găsit mort în munţii din Ulipens, foarte aproape de mănăstirea din 
Brinkdum, i-a explicat, în vreme ce deschidea desaga care îi atârna pe umăr 
şi scotea din ea sigiliul din aur cu semnul lui Ouroboros. Odaia a fost 
pecetluită chiar cu acest sigiliu şi numai el o poate face să se deschidă iar. 

De aceea tatăl lui Salietti, Jacopo de Estaglia, avea la el piatra, răvaşul şi 
sigiliul din aur. Dacă nu are cele trei obiecte, nimeni nu poate găsi vreodată 
taina învăţaţilor. Piatra, cheia misterelor, îţi îngăduie să deschizi cripta unde 
doarme istoria societăţii secrete Ouroboros, a lămurit, răvașul cifrat conţine 
cheia căutării celui care nu-i şi a auzirii vocii umbrelor, iar acest sigiliu e 


singurul care poate deschide odaia pecetluită, unde timpu-i viaţă şi moarte. 
Acum ai priceput? a întrebat-o. 

Weienell a încuviinţat nu prea convinsă. 

Dar înainte de-a putea fata să spună ceva, Grimpow a apropiat sigiliul din 
aur de micul semn Ouroboros gravat în stâncă şi un zumzet surd a făcut să 
se cutremure duşumeaua sălii, în timp ce blocul de piatră în care era cioplita 
inscripţia 


TEMPUS ET VITA, 
TEMPUS ET MORIIS 


se rotea în faţa lor şi le deschidea uşa odăii pecetluite. 

Weienell, care purta torţa, a intrat prima şi a rămas fermecata în faţa 
frumuseţii misterioasei odăi, a cărei uşă s-a închis brusc la loc, de cum i-a 
trecut Grimpow pragul. Era o sală mare, octogonală, întru totul acoperită, 
pe cele opt laturi, de tot atâtea picturi felurite. În vârfurile fiecărei laturi a 
octogonului erau opt opaițe pe care Weienell le-a aprins cu ajutorul torței, 
privind uimită tavanul. Sala era acoperită cu reprezentarea unei bolți cereşti 
înţesate cu stele şi părea să fie la fel de limpede ca nesfârşitul cer al nopţii. 

Dar, înainte ca ei să apuce să se bucure de frumuseţea odăii, un oblon de 
ușă s-a deschis pe o latură şi un torent de nisip foarte fin a început să se 
reverse şi să se aştearnă pe duşumea, ca o apă de aur. 

— E o capcană! Odaia pecetluită e o capcană! a urlat Grimpow, 
înspăimântat, dându-şi seama că nisipul fluid şi auriu avea să-i îngroape de 
vii, dacă nu-i dezlegau numaidecât enigma. 

Weienell a privit la gaura deschisă în zid şi a încercat să-l liniştească pe 
băiat, deşi era şi ea foarte speriata. 

— Acum pricep inscripţia latinească de la intrare şi vorbele lui Aidor 
Bilbicum, care spunea în manuscris că în odaia pecetluită timpul e viaţă şi 
moarte, s-a destăinuit Weienell. Odaia e ca un ceas cu nisip, care ne 
măsoară timpul destinat rezolvării enigmei. Dacă izbutim s-o facem înainte 
să ne treacă timpul, ne salvăm vieţile, dar, dacă nu izbutim, trecerea 
timpului va însemna moartea noastră. „Tempus et vita, tempus et mortis.“ 
De aceea a povestit ducele Gulf că moşul lui i-a prevenit că nu trebuiau să 
se mire dacă nu-l mai vedeau ieşind pe cel care avea să rămână singur în 
sala unde se întruneau înţelepţii, a adăugat, cu o expresie tragică pe chip. 


Grimpow a priceput şi el înţelesul pe care Weienell îl aflase inscripţiei 
latineşti de la intrare şi s-a uitat cât nisip intrase în cameră. A socotit că mai 
aveau cel puţin două ceasuri, înainte ca nisipul să le ajungă la cingători. Dar 
şi-a amintit şi blestemul proferat de schivnicul pe care el şi Salietti îl 
întâlniseră în micuța capela de la răscrucea de drumuri aflată la ieşirea din 
cetatea Ulipensului: „Blestemaţi fie cei care se vor încumeta să-i pătrundă 
miezul, căci porţile pe care vor izbuti să le întredeschidă se vor închide pe 
veci în urma lor!“ Şi s-a temut că blestemul lui, la fel ca acela pe care 
Marele Maestru al templierilor îl aruncase de pe rug asupra papei şi asupra 
regelui Franţei, începea să se împlinească. 

În mijlocul odăii era o masă mare, şi ea octogonală, pe a cărei tăblie era 
pictată roza-vânturilor. În faţa fiecăreia dintre cele opt laturi ale mesei stătea 
câte o statuie din piatră, aşezată pe un scaun cu spătar înalt, şi el tot din 
piatră. Erau statuile cioplite în mărime naturală ale celor opt învăţaţi 
înveşmântaţi cu togi largi, având mâinile pe masă şi ţinând fiecare câte o 
literă mare, din bronz. Weienell s-a uitat la sculpturi, de parcă erau făpturi 
din carne şi oase, care nu aveau trebuinţă decât de suflul vieţii ca să înceapă 
să se mişte, şi chiar a căutat printre ele chipul tatălui ei. Dar statuile cu ochi 
adânciţi în găvane şi cu bărbi lungi nu i-au amintit de nimeni cunoscut. Nici 
Grimpow n-a izbutit să recunoască vreun învăţat, cu toate că a căutat 
amintirea de neşters a chipului îngheţat al cavalerului mort, pe care îl găsise 
pe zăpadă şi care se dovedise a fi părintele lui Salietti. Cu toate acestea, 
printre cele opt statui era una ale cărei trăsături semănau mult cu ale ducelui 
Gulf, deşi erau ale unui bărbat în etate. 

— Socot că aceste statui din piatră îi reprezintă pe cei opt fondatori ai 
societăţii secrete Ouroboros, care au găsit şi au ascuns taina învăţaţilor, a 
dedus Grimpow mai liniştit, încercând să găsească un sens logic scenei care 
părea să fi oprit timpul. 

Un timp înmărmurit în chipuri de piatră, care continua să curgă pentru ele 
în neobişnuitul ceas de nisip care devenise odaia pecetluită, unde ei îşi 
puteau găsi ori viaţa, ori moartea. Dar ştiau cel puţin că totul depindea de 
chipul în care izbuteau sau nu să rezolve la timp complicata enigmă pe care 
o alcătuia tot ce cuprindea odaia misterioasă. 

— Dacă vrem să ieşim vii de aici, trebuie să cercetăm fiecare segment al 
enigmei în parte, ca să dam de-o metodă cu ajutorul căreia să dezlegăm 
toată enigma, a propus Grimpow. 


— Atunci să începem cu începutul, aşa cum m-a sfătuit părintele meu 
întotdeauna. E limpede că în mijlocul odăii pecetluite avem masa 
octogonală, cu câte o statuie de învăţat aşezată pe fiecare latura. Şi tot 
limpede e că fiecare dintre ele ţine câte o literă în mâini. 

— Aşa-i, a adeverit Grimpow, dându-şi seama că Weienell era mai 
înţeleaptă decât bănuia el. Mă gândisem că, poate, literele erau inițialele 
numelor lor, dar n-am văzut printre ele niciun A de la Aidor Bilbicum, ori 
de la Atberol de Ostemberg, singurele nume pe care le cunoaştem dintre 
cele ale primilor membri ai societăţii Ouroboros. Am să desenez masa şi 
literele pe care le ţin învățații, poate că asta ne va ajuta să limpezim 
tenebrele enigmei, a propus Grimpow, scoțând un crâmpei de pergament şi 
un cărbune micuţ din desagă şi începând să facă schiţa mesei. 


— Pe masă e pictată roza-vânturilor, care indică cele patru puncte 
cardinale, a recapitulat Weienell, iar, dacă priveşti atent, ai să vezi că 
învățatul care stă la nord ţine litera N, învățatul care stă la sud ţine litera S, 
cel care stă la est ţine litera E, iar cel care stă la vest ţine în mâini litera O: 
nord, sud, est... dar O? Trebuie să fie în limba spaniolă, în care vest se 
spune oeste, deci... O. 

— E fantastic, Weienell, noroc cu tine, că eu nici nu m-aş fi gândit. Cu 
toate că astfel au ascuns enigma o dată în plus, e limpede că învățații vor să 
ne dea o mână de ajutor în căutarea noastră. 

— Apoi mai sunt şi picturile care împodobesc fiecare perete ce formează 
câte o latură a octogonului, a amintit Weienell, în vreme ce Grimpow 
continua să deseneze. Şi, dacă începem cu aceea care corespunde nordului 
arătat de roza-vânturilor, acolo unde se află Steaua Polară, care le serveşte 


de busolă năierilor, şi o luăm de la stânga la dreapta, adică în sensul în care 
se roteşte Pământul în jurul axei lui, putem observa că prima pictură e o 
masă informă şi neagră, care pare să plutească în mijlocul neantului; într-a 
doua, un grup de planete se rotesc într-un univers imaginar; într-a treia, nu-s 
decât stele; într-a patra, o minge de foc pare să reprezinte Soarele; într-a 
cincea scenă, apare o grădină minunată, care musteşte de viaţă; într-a şasea, 
e desenată o roză splendidă; într-a şaptea, un bărbat pe jumătate dezbrăcat şi 
cu un chip primitiv stă pe jos şi priveşte o creanga dintr-un copac rupt, care 
arde; iar într-a opta, apare un şarpe care îşi muşcă vârful cozii, a încheiat 
Weienell. 

Grimpow, care memorase fiecare dintre cele opt scene pe care Weienell 
le descrisese atât de precis, a început să întrezărească soluţia imensei şi 
nelămuritei enigme. 

— Şi deasupra noastră e bolta cerească, a amintit, continuând să deseneze 
masa la care stăteau aşezaţi învățații. 

Apoi Grimpow s-a apropiat de Weienell şi i-a arătat iar rezultatul 
desenului său. 

Ochii amândurora au hoinărit prin desenul prea puţin precis, dar pe care 
îl puteau totuşi cerceta pe îndelete, cu toate că ştiau că torentul nestăvilit de 
nisip începea să inunde odaia pecetluită şi le acoperea călcâiele. O bună 
bucată de vreme au stat tăcuţi, privind şi gândindu-se la toate segmentele 
enigmei, care îi învăluia într-o ceaţă nicicând atinsă de lumina. Dar 
Grimpow a avut o idee, şi i-a propus lui Weienell să-l ajute să-i prindă 
înţelesul. 

— Mă gândesc că, poate, cheia sunt literele pe care învățații le ţin în 
mâini, a admis şi s-a apropiat de învățatul care ţinea litera O, cea care marca 
vestul rozei-vânturilor. A luat-o şi a văzut că stătea libera în mâinile reci ale 
statuii din piatră. 

Weienell i-a admirat perspicacitatea. 

— Şi ce crezi că poate să însemne? l-a întrebat. 


— Ca literele trebuie luate din mâinile învăţaţilor într-o ordine logică, a 
dedus Grimpow, sperând că judecata lui era corectă. 

— E cu putinţă ca fiecare litera să aibă o legătură cu pictura din spatele 
ei, de pe fiecare latură a zidului octogonal care formează odaia pecetluită. 

— Arată-mi cum, i-a cerut Weienell, cam nelămurită. 

— Uită-te la desenul terminat al mesei, a îndemnat-o Grimpow, punând 
iar crâmpeiul de pergament în faţa ochilor fetei. 


— Roza-vânturilor arată nordul, a continuat, iar înțeleptul aşezat pe 
această latură a mesei octogonale ţine litera N, aşa cum ai observat. Să 
căutăm în pictura din spatele ei un cuvânt care să aibă inițiala N. E doar un 
gând, dar poate că dăm de ceva. Repetă-mi descrierea primei scene. 

Weienell a ridicat privirea din desen şi s-a uitat iar la pictura dinspre 
nord, din spatele învățatului care ţinea litera N. 

— E o masă informa şi neagră, care pare să plutească în mijlocul 
neantului, a observat gânditoare. 


— După gândul meu, ai pronunţat două cuvinte care încep cu N: 
„neagră“ şi „neant“, a observat Grimpow, scriind amândouă vorbele pe o 
bucăţică de pergament. 

— Acum să mergem la următoarea scenă pictată, urmând, de la stingă la 
dreapta, sensul în care se roteşte Pământul în jurul axei lui. Cum ai descrie 
scena? 

— Un grup de planete pare să se topească într-un univers imaginar. 

— Ei bine, cred că metoda poate funcţiona. Ai pronunţat „planete“ şi 
„univers”, dar, dacă privim desenul, vedem că niciun învăţat nu are litera P, 
deşi unul dintre ei are, într-adevăr, în mâini litera U, şi Grimpow a notat 
„univers” tot în limba spaniola, adică universo. 

— Asta-i! a exclamat Weienell, simțind că sângele îi curgea iar prin 
obrajii îngheţaţi. 

Nisipul începea să le acopere genunchii. 

— Acum descrie următoarea scenă. 

— În a treia pictură nu-s decât stele, a observat fata repede, ştiind că 
timpul continua să alerge în neîndurătorul ceas de nisip în care erau încuiaţi. 

— Atunci e uşor, căci nu-i decât litera E, pe care o are unul dintre 
înţelepţi, chiar cel situat, după cum arată roza-vânturilor de pe masa 
ortogonală, la est, a observat Grimpow, încredinţat că nu greşea în 
rezolvarea complicatei enigme, deşi încă nu ştia unde avea să ajungă. Aşa 
ca am să scriu în notele mele... 

— ... Estrellas, adică „stele“, tot în limba spaniolă. Într-a patra, o minge 
de foc pare să reprezinte Soarele, a observat Weienell, care se entuziasmase 
de interpretările picturilor care împodobeau odaia pecetluită. 

— Ai spus: „minge”, „foc” şi „soare”, dar pentru aceste cuvinte doar S de 
la „soare” e una dintre literele pe care le ţin învățații, în acest caz, cel situat 
în sudul rozei-vânturilor. Şi cuvântul „soare” a rămas în notele lui 
Grimpow. 

— A cincea scenă reprezintă o grădină splendidă, care musteşte de viaţă. 

— Nici G de la „grădină" nu se află în mâinile învăţaţilor. Dar există V 
de la „viaţă“! a exclamat Grimpow, notând cuvântul „viaţă“, şi a dedus că 
metoda lui de descifrare a enigmei era, în mod sigur, cea bună. 

— A şasea pictură reprezintă o roză frumoasă. 

Şi Grimpow a scris la iuţeala „roză“, dornic să ajungă la sfârşit, căci 
nisipul continua să se verse în odaia pecetluită şi să se apropie primejdios 
de tăblia mesei octogonale. Dacă nisipul începea să acopere literele pe care 


învățații le ţineau în mâini, toate strădaniile lor aveau să fie zadarnice şi nu 
le rămânea decât să aştepte ca el să-i îngroape de vii. 

— A şaptea e un bărbat pe jumătate dezbrăcat şi cu un chip primitiv, care 
sta pe jos şi priveşte o creangă dintr-un copac rupt, care arde, a lămurit 
Weienell, alarmată de cât de greu părea de descifrat desenul. 

Grimpow a tresărit. 

— Ai pronunţat „bărbat”, „chip”, „primitiv”, „creangă” şi „copac”, dar 
niciuna dintre inițialele acestor cuvinte nu se află printre literele din mâinile 
învăţaţilor. Trebuie să căutăm o interpretare în spiritul metodei noastre, a 
dat ideea băiatul, neliniştit la gândul că tot ce obţinuseră până atunci putea 
să nu servească la nimic. 

Weienell a închis ochii, ca să se concentreze. Dar nu izbutea să găsească 
nicio vorbă care să înceapă cu I şi să aibă şi un înţeles. 

— Nu ne rămân decât un I şi un O, şi e clar că ultima pictura, cea cu 
şarpele care îşi muşcă vârful cozii, e semnul lui Ouroboros, al cărui O îl ţine 
învățatul în dreptul punctului cardinal vest al rozei-vânturilor, adică, în 
spaniolă oeste. Aşa că nu ne rămâne pentru această pictură decât litera I, a 
repetat nervos. 

Weienell s-a uitat din nou la a şaptea scenă, repetând iar şi iar în minte 
litera I. Şi deodată a exclamat: 

— „Inteligenţă”! Omul primitiv pictat se uită la creanga din copacul rupt 
care arde şi descoperă focul, pentru că e o făptură inteligentă! a încheiat 
strigând. 

— Da, da! Ne-am prins, ne-am prins, a triumfat Grimpow şi i-a arătat lui 
Weienell lista de cuvinte adunate din interpretarea dată picturilor simbolice 
care împodobeau odaia pecetluită, unde timpul era viață şi moarte. 

— E chiar istoria înţelepciunii omeneşti, a pietrei, lapis philosophorum, a 
cheii misterelor şi a societăţii secrete a înţelepţilor care au păstrat-o şi au 


ascuns-o! a ţipat Grimpow emoţionat. Aceste vorbe rezumă milioane de ani 
de mistere: din Neant a răsărit Universul, care s-a populat cu Stele, iar 
printre ele se află Soarele, care a dat naştere Vieţii, al cărui simbol e Roza, 
căci e cea mai frumoasă floare care a fost vreodată şi a cărei frumuseţe 
omul o poate simţi datorită Inteligenţei, pe care au cultivat-o tocmai 
învățații din societatea secretă Ouroboros. lar dacă unim inițialele acestor 
vorbe rezultă: 


NUESVRIO 


Spunând aceasta, Grimpow a luat una după alta literele din bronz pe care 
învățații le ţineau în mâini şi le-a pus în faţa lor pe podeaua doldora de 
nisip, care aproape îngropase masa octogonală a rozei-vânturilor. Dar nu s-a 
întâmplat nimic, decât că nisipul a început să iasă şi mai mult, şi mai iute. 
Weienell i-a cerut lui Grimpow să pună neîntârziat literele la locul lor şi, de 
cum a pus fiecare literă în mâinile înţeleptului ei, curgerea nisipului s-a 
încetinit, respectând ritmul unui ceas mortal. 

Amândoi se gândeau înspăimântați că acele clipe erau ultimele care le 
mai rămăseseră de trăit, până când Weienell s-a apropiat de învățatul care 
ţinea litera U şi a început să compună cuvântul magic, tot în limba spaniolă, 
care avea să-i ajute să iasă din odaia pecetluită, unde timpul era viaţă şi 
moarte: 

Grimpow a îmbrăţişat-o pe Weienell şi amândoi au ridicat privirile către 
cupola înstelată de deasupra lor, minunându-se de frumuseţea fără sfârşit a 
boitei cereşti pictate pe tavan, în vreme ce mijlocul mesei octogonale se 
deschidea, iar din străfundurile ei apărea un cufăraş aurit, în care au găsit 
harta cea mai fantastică pe care Grimpow şi Weienell şi-o închipuiseră 
vreodată. 

Uşa odăii pecetluite s-a deschis din nou, iar Grimpow şi-a amintit 
scriitura de pe foaia care lipsea din manuscrisul lui Aidor Bilbicum, pe care 
i-o dăruise în catedrala din Strasbourg vocea umbrelor: 


Urmează drumul semnului 
şi caută încăperea pecetluită, 
unde timpul e viaţă şi moarte. 


Dar numai dacă atingi nemurirea, 
Vei izbuti să vezi Drumul Nevăzut. 


Iar acum, Drumul Nevăzut era în faţa ochilor lor plini de lacrimi. 


Asaltul fortareţei 


\i 


Oastea baronului Figiieltach de Vokko şi a regelui Franţei îşi ocupa 
poziţiile în jurul podişului stâncos, în vederea asedierii fortăreței castelelor 
din Cerc, astfel încât nimeni să nu intre ori să iasă din ea. Au blocat şi 
accesul la fluviul care traversa valea, postând o ceată de cavaleri pe un pod 
din piatra. 

La picioarele stâncii imense, ostaşii instalau corturile şi maşinile de 
război, în timp ce începuseră deja primele încăierări între cei de pe zidurile 
castelului şi un avanpost de căţărători, care încercau să ajungă la câteva 
ieşituri în afară ale peretelui muntos, mai apropiate de intrarea de jos a 
fortăreței. Arcaşii ducelui Gulf de Ostemberg au tras cu arcurile şi cu 
arbaletele de pe creneluri, obligându-i pe primii atacanţi să se retragă. Unii 
au murit în acea încercare, mulţi au fost răniţi, chiar înainte de a se ascunde 
printre stânci. 

Salietti îi întovărăşea pe ducele Gulf şi pe cavalerii lui pe crenelurile 
turnului de onoare. Toţi urmăreau atent mişcările trupelor baronului 
Figiieltach de Vokko, care începeau să urce prin nord-estul muntelui, unde 
ostaşii nu puteau fi ajunşi de săgețile trase din fortăreață cu arcuri şi 
arbalete, cu toate că, din când în când, la poruncile lui Rhadoguil de 
Cumilldonn, sute de săgeți îşi luau zborul de pe ziduri, urcau în văzduh şi 
cădeau, trasând o parabolă, ca o ploaie de ghimpi otrăviţi. 

— Aţi izbutit să vedeţi Drumul Nevăzut? i-a descusut Salietti pe 
Grimpow şi pe Weienell, de cum au ajuns lângă el, zâmbind ca doi copii 
fericiţi. 

— Nu ştiu dacă am obţinut nemurirea, dar cel puţin am izbutit să scăpăm 
cu viaţă din capcana ascunsă în odaia pecetluită, a spus Weienell. 


S-au depărtat, retrăgându-se într-un cotlon al turnului. Weienell i-a 
povestit lui Salietti ce surpriză au avut ea şi Grimpow când, în sfârşit, 
izbutiseră să intre în odaia pecetluită, unde timpul era viaţă şi moarte, şi i-a 
istorisit cum dezlegaseră enigma care le îngăduise să iasă din mortalul ceas 
de nisip şi să vadă Drumul Nevăzut. 

— E aici! a exclamat Grimpow încântat, arătându-i lui Salietti 
neobişnuita hartă pe care o păstra în cufăraşul care ieşise din masa 
octogonală din încăpere, după ce Weienell compusese cuvântul Universo, 
adică „univers”, cu literele din mâinile învăţaţilor. 

— Dar aici nu-i nicio cărare pe care s-o urmaţi, ca să găsiți Drumul 
Nevăzut! a exclamat Salietti. 

Weienell s-a încruntat, uitând de Drumul Nevăzut. 

— Ce vrei să spui? De ce spui „să găsiţi” în loc de „să găsim”? Oare tu 
nu eşti unul de-ai noştri? l-a întrebat, supărată dinainte din pricina 
răspunsului pe care îl ghicea. 

— Am luat hotărârea să rămân aici, alături de ducele Gulf şi de cavalerii 
lui, până la sfârşitul războiului, a dezvăluit Salietti, şi o sclipire de tristeţe i- 
a umbrit ochii. 

— Dar ăsta nu-i războiul tău! Nu ne poţi părăsi acum! Am venit până aici 
ca să dăm de odaia pecetluită, a protestat Grimpow, căruia i se părea cu 
neputinţă să accepte despărţirea de prietenul lui. 

Salietti s-a apropiat de Grimpow şi i-a pus o mână pe umăr. 

— Ai fost cel mai bun scutier pe care orice cavaler şi l-ar dori, Grimpow, 
iar Wienell e pentru mine cel mai frumos vis cu care m-aş putea întâlni, 
admirând stelele ori nopţile cu lună plină. Dar acest război e, în egală 
măsură, şi al meu, şi al ducelui Gulf de Ostemberg. Şi tatăl lui, şi tatăl meu 
au fost mari învăţaţi, iar acesta-i războiul neştiinţei şi al superstiţiilor cu 
înţelepciunea şi cunoaşterea. Oştile baronului Figiieltach de Vokko şi ale 
regelui Franţei care asediază fortăreaţa nu vor decât să pună mâna pe taina 
pe care părinţii noştri, al meu, al ducelui Gulf şi al tău, Weienell, au păstrat- 
o şi au apărat-o, pentru ca, într-o zi, omenirea să atingă măreţia. Ei o caută 
doar ca să-şi satisfacă lăcomia şi dorinţa de putere. Dacă aş pleca de aici 
fără să fi luptat pentru acelaşi ideal în numele căruia au murit tatăl meu, al 
tău şi atâţia alţii, m-aş simţi cel mai josnic bărbat din lumea asta. 

În clipa aceea, s-a apropiat de ei ducele Gulf, cu aerul grav al celui care 
simte tragicul destin care îl pândeşte pe un cavaler. 


— Mă bucură să aflu că, orice-aţi fi găsit în sala învăţaţilor, nu v-a 
împiedicat să veniţi să mă vedeţi din nou, a observat. 

— Grimpow s-a apropiat şi mai mult de duce, apoi i-a oferit harta 
Drumului Nevăzut, pe care el şi Weienell o găsiseră în odaia pecetluită din 
fortăreaţa lui. 

— Harta asta îţi aparţine. A ascuns-o strămoşul Domniei Tale Atberol de 
Ostemberg, şi Domnia Ta eşti singurul ei stăpân. Asta caută baronul 
Figiieltach de Vokko şi regele Franţei şi asta aşteaptă să găsească după 
asaltul asupra castelelor din Cercul de Piatră. Poate că, dacă Domnia Ta le-o 
oferi, ai putea evita războiul, a propus. 

Ducele Gulf a luat harta, a privit-o curios câteva clipe şi a surâs, 
impresionat de cuvintele pe care i le spunea băiatul. 

— Dragul meu Grimpow, cine-ar putea ajunge să convingă o hoardă de 
fanatici doritori de moarte că gândesc greşit? Dacă le-aş oferi această hartă 
baronului Figiieltach de Vokko şi regelui Franţei, încredinţându-i că pe 
acest pergament e trasat drumul care duce la tezaurul pe care ei îl caută, ar 
putea să râdă de mine şi nu m-ar crede, oricât de mult adevăr ar fi în spusele 
mele. Harta aceasta a fost concepută şi ascunsă de nişte înţelepţi cărora nu 
le-a păsat nicicând de bogății, fiindcă pentru ei nu există bogăţie mai mare 
decât înţelepciunea. În pofida vârstei voastre, tu şi Weienell aţi arătat că 
sunteţi singurii care meritaţi să aveţi harta, ca să găsiţi taina înţelepţilor şi să 
salvaţi omenirea de neştiinţa care o înăbuşă în noroiul falselor credinţe. De 
când eram mic copil, părintele meu mi-a lămurit că Pământul se roteşte în 
jurai Soarelui şi că această idee revoluţionara putea fi lămurită, în ciuda 
faptului că Biserica se îndărătnicea s-o tăgăduiască şi să ardă pe rug pe cine 
s-ar fi încumetat să profereze asemenea erezie. Căutaţi lumina, Grimpow, 
căutaţi lumina în bezna nopţii, tu şi Weienell puteţi s-o găsiţi, i-a sfătuit, şi 
chiar atonei o ploaie neîndurătoare de săgeți s-a năpustit asupra turnului. 


În zori, scrâşnetul teribil al stâncilor şi al focului i-a trezit pe locuitorii 
fortăreței. Oastea baronului izbutise să escaladeze în timpul nopţii vârful 
apusean al muntelui şi instalase gigantice catapulte sub ziduri. Înaintea 
amiezii, uriaşele maşini de război au început să arunce o avalanşă de 
bolovani şi mingi de foc asupra castelului ducelui Gulf de Ostemberg, 
făcându-i să tremure turnurile şi zidurile solide, de parcă le-ar fi zguduit un 
cataclism. 


Profitând de întuneric, căţărătorii au izbutit şi ei să cucerească consolele 
de pe pereţii podişului şi sute de războinici şi cavaleri urcau din vale pe 
lungile scări de frânghie. Săgeţile aprinse străbătea cerul ca nişte iuți scântei 
ucigaşe, iar umbrele morţii se roteau deasupra fortăreței, dornice să-şi lase 
peste ea sinistrul lor val tragic. Asaltul castelelor din Cercul de Piatră 
începuse. 

Salietti i-a căutat pe Grimpow şi pe Weienell în sala unde se adăpostiseră 
soţia şi fiicele mai mici ale ducelui Gulf, care, însoţite de doamnele şi pe 
domnişoarele de onoare, ca şi de tinerii de la curte, îşi treceau lungile 
ceasuri de nelinişte stând la taifas, în vreme ce ţeseau ori brodau delicate 
tapiserii, de parcă nu se întâmpla nimic. Cu toate acestea, grăbita intrare a 
lui Salietti în salonul fortăreței le-a făcut pe toate doamnele să tresară, 
rămânând înmărmurite o clipă, fără să-şi poată ascunde temerile. Toate ştiau 
ce li se putea întâmpla dacă ostaşii baronului Figiieltach de Vokko şi ai 
regelui Franţei izbuteau să ia cu asalt fortăreaţa. Ştiau că pentru ele n-avea 
să existe îndurare şi preferau de o mie de ori să moară decât să cadă în 
mâinile bestiilor ucigaşe. Niciuna dintre ele nu era dispusă să fugă prin 
trecerile secrete ale castelului, care duceau la mai multe leghe spre apus, pe 
drumul către Metz. Traiul li se scursese între zidurile castelelor din Cercul 
de Piatră şi acolo era tot ce dădea sens vieților lor. Dacă aceia care erau 
cavalerii lor erau dispuşi să moară apărând fortăreaţa, ele aveau să accepte 
acelaşi destin cu ei, oricât de dramatic ar fi fost. Nu aşteptau decât ca Gulf 
să le îngăduie să bea o poţiune care să le adoarmă pe veci şi, când l-au văzut 
intrând pe Salietti, s-au temut că sosise clipa despărțirii de lume şi de 
bucuriile ei. 

Înspăimântată, Weienell s-a aruncat în braţele lui Salietti, al cărui chip 
crispat exprima neliniştea. 

— Unde-i Grimpow? a întrebat-o. 

— Aici, în sala vecină, distrându-i pe cei mai mici cu poveşti despre 
dragoni şi alte făpturi fantastice. S-a încăpățânat să lupte cu arcul alături de 
tine, dar până la urmă am izbutit să-l conving că încă n-are vârsta de război, 
a răspuns Weienell. 

Salietti a dus-o pe fată într-un colţ al uriaşei încăperi şi i-a vorbit în 
şoaptă. 

— Trebuie să fugiţi neîntârziat de aici. Oastea baronului e aproape de 
ziduri şi foarte curând va rade fortăreaţa de pe faţa pământului, până când 
nu va mai rămâne pe stâncile din vale nici urmă din ea, a prevenit-o. 


— Credeam ca e un castel de necucerit, a bâiguit Weienell neliniştita. 

— Aşa şi era. Dar nu pentru nişte maşini de război atât de puternice cum 
sunt cele ale baronului Figiieltach de Vokko şi ale regelui Franţei. 

— Şi tu ce vei face? l-a întrebat Weienell, fără să vrea să-i audă 
răspunsul. 

— Locul meu este alături de ducele Gulf, la fel cum părintele tău şi al 
meu au stat alături de al lui la întrunirile secrete din sala învăţaţilor. 

— Dar ai să mori, au să moară toţi! s-a speriat Weienell printre sughiţuri. 

Mâna lui Salietti a mângâiat obrajii iubitei. 

— Tocmai de aceea nu puteţi rămâne în fortăreaţa. Dacă eu mor în acest 
război fără sens, moartea mea va fi cel puţin un omagiu adus morţii 
părinţilor noştri, iar duşmanii nu vor fi obţinut decât succesul unui nou 
măcel. Însă moartea ta şi a lui Grimpow nu vor fi doar lipsite de orice folos, 
dar vor împiedica totodată aflarea tainei învăţaţilor şi astfel începutul unei 
noi ere, în care înțelepciunea să renască din propria cenuşă şi să ducă 
omenirea spre un viitor acum de neînchipuit. Tatăl meu şi al tău ştiau acest 
lucru şi de aceea credeau că sosise clipa găsirii tainei învăţaţilor, pe care o 
ascunsese vechea societate Ouroboros, şi a ieşirii, pe această cale, o dată 
pentru totdeauna, din neştiinţa care domnea pe lume. Ei şi-au plătit ştiinţa 
cu propriile vieţi, şi numai tu şi Grimpow puteţi desăvârși ceea ce ei n-au 
izbutit să ducă la bun sfârşit, în pofida dorinţei lor. Acum aveţi harta 
Drumului Nevăzut, ea vă va îndruma, aşa cum a făcut-o până acum 
manuscrisul lui Aidor Bilbicum. 

— Şi unde ne putem duce eu şi Grimpow? încă n-am putut descifra harta 
Drumului Nevăzut şi nu ştim încotro ne va duce, a spus Weienell, care se 
resemnase să se despartă de Salietti, deşi i se rupea inima. 

— În beciurile fortăreței sunt treceri de taină, prin care comunică între ele 
toate castelele din Cercul de Piatră şi care traversează valea în toate 
direcţiile. Mergeţi pe cea care duce spre apus şi, când ieşiţi din nou afară, 
mergeţi în aceeaşi direcţie, până daţi de drumul care duce în cetatea Metz. 
Dacă plecaţi acum, ajungeţi la porţile ei înainte de căderea serii. Odată 
ajunşi, căutaţi tumul octogonal al unei capele părăsite a persecutatului 
Ordin al Templierilor. Prefaceţi-vă că îi e rău lui Grimpow şi întrebaţi prin 
împrejurimi de un medic numit Humius Nazs. Este un foarte bun prieten al 
ducelui Gulf, nu trebuie decât să-i spuneţi că el v-a trimis, ca să vă dea 
adăpost la el acasă. Puteţi avea deplină încredere în el. 


— Şi când te vom vedea din nou? a vrut să ştie Weienell, care nu-şi putea 
ascunde tristeţea. 

— Rămâneţi acolo vreme de două zile şi, dacă în zorii celei de-a treia n- 
am sosit, nu mă mai aşteptaţi şi duceţi-vă acolo unde vă îndrumă harta 
Drumului Nevăzut. Luaţi punga asta de aur cu voi, eu n-am trebuinţă de ea 
aici, iar pe voi vă poate scoate din orice încurcătură. Acum cheamă-l pe 
Grimpow şi coborâţi iute în curtea de arme, unde vă aşteaptă deja caii. Eu 
am să vă duc până la treceri, iar apoi mă întorc în luptă, a lămurit Salietti. 

Grimpow n-a putut pricepe de ce hotărâse Salietti să rămână în fortăreaţa 
castelelor din Cercul de Piatră, în faţa iminentului asalt al oştilor lui 
Figiieltach de Vokko şi ale regelui Franţei asupra zidurilor. Coşmarul pe 
care îl avusese la hanul lui Junn cel Şchiop încă îi mai revenea în minte şi 
se temea să nu fie vreo prevestire a morţii prietenului său. Imaginile din 
visul lui erau limpezi ca apa de izvor, iar în ele vedea cu perfectă claritate 
trupul însângerat al lui Salietti, înconjurat de sute de cadavre. Dacă 
prietenul său rămânea în fortăreață alături de ducele Gulf şi de cavalerii 
acestuia, cel mai probabil era că avea să moară alături de ei în bătălie. Dar, 
oricât de mult l-a rugat să plece cu el şi cu Weienell, ca să continue 
împreună căutarea tainei înţelepţilor, Grimpow n-a izbutit să-l facă pe 
Salietti să-şi schimbe hotărârea de a apăra castelul în care învățații din 
societatea Ouroboros se întruniseră mai bine de două veacuri. 

În curtea de arme, Salietti ţinea caii de dârlogi, deşi abia de-i putea 
stăpâni în zgomotul şi limbile de foc care îi înconjurau. Prin galeriile 
zidurilor alergau arcaşi, care-şi goleau într-o clipă tolba cu săgeți, şi de 
peste tot o mulţime de soldaţi aruncau găleți de apă peste șurele şi galeriile 
în flăcări. Cavalerii ducelui Gulf întăreau zidurile şi turnurile de la apus şi 
duceau primele lupte cu spada împotriva duşmanilor care izbutiseră să se 
caţere până pe metereze cu cârlige şi scări. Un vuiet surd şi tenebros, ca 
mugetul unui monstru neîndurător, se rotea din când în când pe deasupra 
castelului şi numaidecât o grămadă de bolovani învăluiţi în foc se izbeau de 
ziduri ori de acoperişuri, făcându-le bucățele. 

Au coborât în beciuri printr-un tunel lung şi adânc, luminat cu torţe mari, 
şi au ajuns la un drum lung şi circular, cu tavane foarte înalte, din care 
atârnau numeroase stalactite, care străluceau ca stelele deasupra capetelor 
lor. Pe podeaua grotei era o roza-vânturilor compusă din aşchii de piatră de 
felurite culori, asemănătoare celei pe care o găsiseră în odaia pecetluită, 
care indica cele opt direcţii în care mergeau trecerile secrete ale fortăreței. 


Fiecare dintre ele ducea într-unul dintre cele opt castele din Cerc, care 
înconjurau fortăreaţa ducelui Gulf de Ostemberg, şi continua şi după aceea, 
ieşind în vale. Grimpow s-a întrebat cine putuse săpa sub pământ acele 
drumuri lungi, asemenea întunecatelor galerii ale unei gigantice vizuini. 

— De ce nu fuge toată lumea prin aceste găuri şi nu părăseşte lupta 
înainte ca toţi cavalerii baronului şi ai regelui Franţei să poată lua fortăreaţa 
cu asalt? a întrebat Grimpow, într-o ultimă încercare de a-l convinge pe 
Salietti să fugă împreună cu ei. 

— Draga prietene, un cavaler nu-şi poate alege întotdeauna soarta, a 
amintit Salietti, apropiindu-se de Grimpow şi îmbrăţişându-l din toată 
inima. 

Apoi s-a apropiat de Weienell şi a sărutat-o pe buze, lăsând să li se 
amestece răsuflările într-atât încât părea că vor să-şi soarbă unul altuia 
sufletul. Salietti presimţea că acel sărut putea fi ultima amintire de la iubita 
lui. 

— Trebuie să plecaţi de-acum, i-a prevenit întristat, desprinzându-se din 
braţele lui Weienell. Duceţi-vă către cetatea Metz, mergând numai spre 
apus. Şi nu uitaţi, dacă în dimineaţa celei de-a treia zile n-am ajuns la casa 
lui Humius, plecaţi fără întârziere pe Drumul Nevăzut. 

Şi, spunând acestea, a dat câte o palmă peste crupele cailor, ca nici 
Grimpow, nici Weienell să nu-i vadă lacrimile care îi alunecau pe obraz. 


Ducele Gulf şi cavalerii lui încă mai luptau pe zidurile de apus, când 
Rhadoguil de Cumilldonn a ajuns la ei cu strigăte de alarmă. Un grup 
numeros de mercenari, în frunte cu Valdigor de Rostvol, cavalerul pe care 
Salietti îl înfrânsese în ultima luptă a turnirurilor castelelor din Alsacia, 
izbutise să ocupe ambrazurile fortăreței de jos şi se pregătea să cucerească 
micul castel care apăra porţile, pentru a deschide drumul către fortăreaţa de 
sus miilor de războinici care aşteptau în faţa şanţului, înarmaţi cu uriaşi 
berbeci şi cu foarte înalte tunuri de asalt. 

Salietti i-a găsit în marea curte de arme şi s-a alăturat sutelor de cavaleri, 
mulţi dintre ei templieri, care se îndreptau împreună cu ducele Gulf spre 
fortăreaţa de jos, ca să recucerească ambrazurile şi micul castel care apărau 
porţile. Dacă mercenarii lui Valdigor de Rostvol izbuteau să coboare podul 
mobil, aveau să piardă fortăreaţa de jos pentru totdeauna. 

Arcaşii se repliaseră către linia a doua a zidurilor, dar încă mai opreau cu 
săgețile înaintarea asediatorilor, care urcau cu zecile pe scări şi ajungeau pe 


metereze, deşi mulţi dintre ei erau aruncaţi în prăpastie în urlete de groază, 
cu o săgeată înfiptă în piept, în gât ori în ochi. 

Ducele Gulf a poruncit să fie deschisă poarta şi câteva sute dintre 
cavalerii sâi s-au aruncat furioşi asupra atacatorilor, ridicând în văzduh 
spadele şi strângând cu putere la piept scuturile. Salietti n-a întârziat să-i 
atace pe primii mercenari care i-au tăiat calea spre poartă şi, cu o singură 
lovitura a spadei Atena, le-a despicat coifurile şi le-a spart capetele, 
acoperindu-le chipurile cu şuvoaie de sânge. Alături de el, mulţi cavaleri ai 
ducelui cădeau loviți de săgețile şi de spadele asediatorilor, ale căror urlete 
furioase răsunau între ziduri. Ducele Gulf de Ostemberg îşi vântura şi 
răsucea spada în văzduh, tăind dintr-o lovitură gâturile duşmanilor, iar 
cavalerul templier Rhadoguil de Cumilldonn se bătea neobosit alături de el. 
Dar când a recunoscut turnul tăiat de aripa unui corb, din blazonul scutului 
lui Valdigor de Rostvol, căruia baronul Figiieltach de Vokko şi regele 
Franţei îi făgăduiseră fortăreaţa castelelor din Cercul de Piatră, dacă 
izbuteau s-o cucerească, ducele Gulf şi-a deschis drum cu lovituri de spadă 
prin mulţimea înfierbântată din jurul lui şi l-a înfruntat atât de impetuos, că 
Valdigor de Eostvol s-a clătinat şi a căzut în tină. Spada ducelui s-a ridicat 
în văzduh şi a lovit în scutul cavalerului, ca un fulger pornit din cerul 
înnorat. Încă la pământ, Valdigor de Rostvol a profitat de lovitura parată de 
scutul lui, ca să lovească cu spada în cingătoare desfăcută a celui care îl 
ataca, înfigând-o în stomacul ducelui cu atâta furie, încât aceasta a pătruns 
printre plăcile armurii până la mâner. Salietti a zărit ochii ieşiţi din orbite ai 
ducelui Gulf şi ultimul fir de viaţă care se ducea odată cu sângele care-i 
şiroia pe gura, chiar când cădea mort în faţa porţilor fortăreței. 

Atunci a scos un strigăt de durere şi s-a cutremurat de parcă el ar fi simţit 
intrându-i în stomac oţelul de gheaţă al spadei lui Valdigor de Rostvol. 
Înnebunit de ură, s-a desprins, rând pe rând, de atacanţii care se interpuneau 
între el şi cavalerul Valdigor de Rostvol şi i-a ieşit în întâmpinare. 

— Ai să plăteşti moartea ducelui de Ostemberg cu viaţa! a strigat Salietti 
când au ajuns faţă în faţă sub poarta castelului. 

Valdigor de Rostvol a recunoscut neîntârziat soarele şi luna din blazonul 
de pe scutul cavalerului care îl sfida. 

— Tu eşti, Salietti de Estaglia! a bâiguit printre dinţi căpitanul 
asediatorilor. 

— Ultima oară când te-am avut la cheremul spadei mele ţi-am dăruit 
viaţa. Dar acum consideră-te mort, a ameninţat Salietti. 


— Eşti la fel de fanfaron ca un simplu scutier! a exclamat Valdigor de 
Rostvol, hohotind. Atunci m-ai umilit, e adevărat, dar a sosit clipa să răzbun 
afrontul tău cu spada mea. 

Şi, spunând acestea, a lovit cu toată puterea braţului său în coiful lui 
Salietti, dar acesta l-a blocat calm cu spada. Loviturile s-au succedat rapid, 
dar furia nemăsurată a lui Salietti l-a făcut pe adversarul său să dea înapoi, 
până a ajuns cu spatele în zid. Valdigor de Rostvol izbutea să se ferească de 
loviturile pe care Salietti i le dădea fără răgaz peste scutul stricat, dar 
picături de sudoare au început să i se ivească pe frunte, de parcă vedea în 
faţa chipul morţii. 

— Tot mai crezi că te vei putea bucura de victorie şi că vei pune mâna pe 
aceasta fortăreață după ce l-ai ucis cu mâinile tale pe seniorul castelelor din 
Cercul de Piatră? l-a întrebat Salietti chiar când îl dezarma pe cavalerul 
Valdigor de Rostvol răsucindu-și rapid spada. 

Înspăimântat, Valdigor de Rostvol a dat să spună ceva, dar, într-o 
molcomă succesiune de imagini, care i s-a părut interminabilă, a văzut cum 
Salietti lua spada cu ambele mâini, o ridica la înălţimea umerilor şi se 
răsucea din talie, ca să înceapă o rotaţie a trupului, care avea să culmineze 
cu tăierea capului său dintr-o singură lovitură. Atunci a simţit cum tăişul 
ascuţit al acesteia îi reteza dintr-o mişcare gâtul, fără ca el să simtă vreo 
durere, şi că de pe umeri capul îi cădea pe pământ odată cu coiful, pe care l- 
a văzut în spatele unui şuvoi gros de sânge, ce i-a stins lumina ochilor. 


Partea a III-a 
Drumul nevăzut 


Beznă şi lumină 


\i 


Grimpow şi Weienell au călătorit mai mult pe tăcute din zori până-n 
seară, mergând către miazănoapte fără popas nici pentru mâncat, nici pentru 
odihnă. Erau necăjiţi şi îngrijoraţi de soarta lui Salietti în luptele pentru 
apărarea castelelor din Cercul de Piatră şi se temeau că n-aveau să-l mai 
vadă vreodată. Nici măcar faptul că scăpaseră cu viaţă din odaia pecetluită 
şi găsiseră fantastica hartă a Drumului Nevăzut nu-i mai însufleţea să-şi 
împărtăşească gândurile. Nu se gândeau decât că Salietti nu mai era cu ei. 
Se îndreptau spre casa medicului Humius din cetatea Metz, unde urmau să 
îndure două zile şi două nopţi lungi de aşteptare şi de nesiguranța, de temeri 
şi de nădejdi, până să vadă dacă Salietti ajungea ori nu teafăr şi nevătămat 
înainte de-a răsări soarele celei de-a treia zile. 

După ce şi-au luat rămas-bun de la Salietti în adâncurile fortăreței lui 
Gulf de Ostemberg, au mers pe sub pământ printr-un lung şi întunecos 
coridor, luminat de torţe. Tunelul era boltit şi, pe pereţii din stâncă, cu pete 
mari de apă, ecoul copitelor cailor răsuna ca şi cum ar fi fost singurul sunet 
din bezna subterană, care părea nesfârşita. Înaintând, auzeau, doar din 
vreme în vreme, fâlfâitul liliecilor ce-şi părăseau grăbiţi vizuinile, 
înspăimântați când vedeau fulgerând văpăile faclelor aprinse. Grimpow a 
chibzuit că la fel de negru şi de sinistru trebuia să fi fost şi regatul lui 
Hades, zeul grec despre care citise în biblioteca mănăstirii din Brinkdum că 
era frate cu Zeus şi cu Poseidon. După ce i-au înfrânt pe titani, cei trei zei 
şi-au împărţit între ei lumea: Zeus a luat cerul, Poseidon — marea, iar Hades 
a luat imperiul lumii de sub pământ, infernul. S-a socotit că tocmai asta 
aveau, poate, de gând regele Franţei şi baronul Figiieltach de Vokko 
asediind titanicele castele din Cercul de Piatră. Probabil că regele Franţei 


voia să pună mâna pe obiectul fermecat despre care legendele spuneau că te 
făcea nemuritor, iar baronul Figiieltach de Vokko se mulțumea să anexeze la 
domeniile lui frumoasa vale a castelelor din Cercul de Piatră, a căror 
fortăreață o făgăduise deja aliatului său, cavalerul Valdigor de Rostvol, care 
devenea astfel seniorul lumii din adâncuri, pe unde călăreau ei. Ceea e nu 
putea el şti era că pe cavalerul Valdigor de Rostvol îl decapitase spada lui 
Salietti şi sufletul lui ardea de-acum în focul gheenei. 


Lumina palidă a apusului de soare i-a orbit la ieşirea din trecere, ascunsă 
printre buruieni înalte şi dese, la poalele unui munte stâncos, acoperit cu 
stejari uriaşi. În depărtare se vedeau apele bogate ale unui râu, strălucitoare 
ca o oglindă din argint, alături de care, la răsărit, se desenau în zare 
acoperişurile unei mici cetăţi înconjurate de ziduri. 

Au intrat în Metz prin poarta de apus, păzită de două turnuri rotunde, care 
se înăltau pe podul care traversa râul. Câţiva ţărani se întorceau de la 
muncile câmpului, mergând în fruntea catârilor care cărau snopi de grâu. 
Au intrat pe porţile cetăţii şi numaidecât au zărit, dincolo de acoperişurile 
caselor, turnurile catedralei şi ale câtorva biserici, pe ale căror clopotniţe îşi 
făcuseră cuiburi berzele. Într-o piaţă înconjurată de reşedinţe elegante, cu 
arcade, s-au încrucişat cu un grup de doamne, care se îndreptau şuşotind 
către catedrală, ca să asiste la vecernie. Gătite cu rochii elegante, în culori 
delicate, acestea s-au uitat curioase la tinerii străini, continuând să 
şuşotească între ele. Weienell s-a apropiat de micul lor alai şi le-a întrebat 
de casa medicului Humius Nazs, lămurind că trebuia să-l consulte pe fratele 
ei, care avea amețeli şi vărsături, în vreme ce Grimpow se prefăcea că ar 
avea simptomele molipsiţii de ciumă neagră. Doamnele s-au speriat ca nu 
cumva să se molipsească de vreo boală fără leac, dar una dintre ele, 
eleganta, cu ochii albaştri şi părul negru, i-a sfătuit să iasă din piaţă pe 
ulicioara de lângă catedrală, apoi s-o ia la dreapta, până aveau să ajungă la 
capela templierilor. De acolo trebuiau să meargă mai departe pe o uliţă 
îngustă din faţa turnului şi să bată la uşa celei de-a patra case din stânga. 

Amintirea monahului bibliotecar de la mănăstirea din Brinkdum fusese 
toată vremea prezentă printre gândurile lui Grimpow, încă de când trecuseră 
podul de peste râu şi intraseră în cetate. Dar chipul lui de bătrân erudit, cu 
ochii fără gene, a fost şi mai viu în mintea lui Grimpow, de cum au ajuns în 
faţa capelei închise a proscrisului Ordin al Templierilor. Zidurile micului 
lăcaş de rugăciune erau neatinse, iar în turn se puteau zări câteva clopote 


care de ani buni nu se mai clătinau în văzduh, chemându-i pe cavalerii 
templieri din Metz la slujbele divine. Grimpow a atins cu mâna pietrele 
capelei, închipuindu-şi-l înlăuntrul ei pe bătrânul monah Rinaldo din Metz, 
când abia de era un băietan ca el, devenit tânărul templier care, într-o bună 
zi plecase în Orient, ca să apere locurile sfinte din Ierusalim de 
necredincioşi. Atunci s-a gândit că în viaţa lui se închidea alt cerc, acela 
care începuse chiar cu monahul bibliotecar, maestrul său la mănăstirea din 
Brinkdum, cu al cărui trecut se reîntâlnea în cetatea unde fratele Rinaldo din 
Metz se născuse, în urmă cu mai bine de optzeci de ani. 

Casa lui Humius se ridica foarte aproape de capela templierilor, aşa cum 
îi prevenise Salietti. Fațada ei se reducea la două ferestre aşezate deasupra 
porţii, dar dependinţele o înnobilau şi o lărgeau, căci dădeau într-o mare 
curte interioara, plină cu iasomii şi plante căţărătoare. Weienell a bătut cu 
pumnul în poartă, pe când Grimpow ţinea caii de dârlogi. 

Le-a deschis un moşneag cu plete albe şi barbă lungă, care nu s-a putut 
împiedica să-şi arate uimirea la vederea celor doi tineri plantați în faţa casei 
sale. Medicului Humius i s-a părut că unul dintre ei era o codană frumoasă 
coz, dar, judecând după pălăria sub care îşi ascundea părul, nu şi-a dat 
seama dacă era bărbat sau femeie, până nu i-a auzit vocea. 

— Ducele Gulf de Ostemberg te roagă să ne dai câteva zile adăpost în 
casa Domniei Tale, i-a lămurit Weienell, trăgând în piept aroma florilor şi a 
alifiilor de leac, care venea din curtea interioară. 

— Dacă vă trimite ducele Gulf de Ostemberg, luaţi casa aceasta drept a 
voastră, a glăsuit moşneagul, fără să mai stea pe gânduri ori să mai pună 
vreo altă întrebare. 

Humius i-a invitat cu caii în ogradă şi i-a dus apoi până la uşa unui mic 
grajd. I-a ajutat să ia şeile de pe cai, cărora le-a dat fân şi apă. 

— Cu astea caii vor avea destule paie şi apă pentru la noapte. Şi acum, 
veniţi cu mine în cuhnie, fiindcă şi voi păreţi osteniţi şi flămânzi. Am să-i 
anunţ soţiei mele sosirea voastră, ca să vă pregătească de dormit şi să mai 
pună farfurii pe masă. O cheamă Mahusle şi sunt încredinţat că se va bucura 
de vizita voastră. 

Lui Grimpow chipul şi vocea acelui moşneag primitor nu i s-au părut 
necunoscute. Poate că datorită amintirii fratelui Rinaldo din Metz, care îi 
dădea târcoale în minte, ori datorită faptului că adevăratul chip al 
monahului bibliotecar i se ştersese din memorie şi nu şi-l mai amintea bine, 


însă Grimpow ar fi jurat ca ei doi semănau ca două picături de apă, dacă 
bună parte din faţa lui Humius n-ar fi fost ascunsă sub barba deasă. 

O bună bucată de vreme, Grimpow l-a tot cercetat pe medic, în vreme ce 
stăteau la taifas, de parcă expresia ochilor lui cenuşii şi melancolici i-ar fi 
putut lămuri îndoielile. 

— În mănăstirea din Brinkdum am cunoscut un monah născut în această 
cetate acum mai bine de optzeci de ani, s-a încumetat apoi să spună, în cele 
din urmă, când s-au întors în curtea interioară. 

Medicul s-a încruntat. 

— Cetatea noastră a dat lumii monahi, predicatori, stareţi, episcopi, 
nobili, cavaleri, tâlhari şi câte un profet care hălăduieşte pe drumuri ca 
bezmeticul, a lămurit Humius zâmbind. 

— ÎI cheamă Rinaldo, Rinaldo din Metz, a adăugat Grimpow. 

Bătrânul s-a mişcat neliniştit şi şi-a scărpinat nasul. 

— Şi pe fratele meu mai mare îl cheamă Rinaldo, dar e mult de când nu 
mai am ştire de el. 

— Monahul de care îţi vorbesc Domniei Tale a intrat în Ordinul 
Cavalerilor Templului lui Solomon, când încă mai era un băietan ceva mai 
mare decât mine, la sfatul unui unchi de-al lui, care era comandorul unei 
filiale a Templului din acest oraş, şi a plecat în Orient înainte de a fi învestit 
cavaler, a mai povestit Grimpow, ştiind ca de asta dată chipul medicului va 
deveni altul. 

— Cum de ştii atâtea amănunte? l-a întrebat Humius uimit. 

— Chiar el mi-a vorbit de toate la mănăstirea din Brinkdum. E 
bibliotecar acolo şi, vreme de câteva luni, mi-a fost maestru. Crede-mă că îi 
port multă afecţiune, a lămurit Grimpow. 

De parcă, la auzul veştii, trupul i s-ar fi simţit slăbit şi-ar fi avut trebuinţă 
de odihnă, înainte de a o accepta, Humius s-a aşezat pe o bancheta din 
mijlocul odăii. Weienell rămăsese tăcută, cu gândul la capricioasele legături 
pe care le face întâmplarea, unind vieţi şi sorţi care par fără nicio legătură 
între ele, aşa cum i se întâmplase şi ei cu Salietti. 

— Întotdeauna am crezut că Rinaldo murise în ultima cruciada. Aşa cel 
puţin ne-au zis câţiva cavaleri templieri care s-au întors la Metz după 
pierderea Țării Sfinte. Îmi vine greu să cred că mai e în viaţă, căci niciodată 
n-am mai avut veşti de la el, a mărturisit emoţionat. 

— E viu şi foarte sănătos, în pofida vârstei, ţi-o pot spune sus şi tare. 
Fratele Domniei Tale, Rinaldo, mi-a povestit la mănăstire că a locuit în Ţara 


Sfântă de când a împlinit şaisprezece ani, apărând fortărețele templiere din 
Safed, 'Tripoli, Damasc, Gaza, Galileea, Damieta şi Akkra, şi că luase parte 
la două cruciade: a şaptea şi a opta, alături de regele Franţei, Ludovic al IX- 
lea, care a stat în fruntea oştilor creştine şi a murit de ciumă neagră la 
porţile cetăţii Tunisului, în anul 1270, împreună cu alţi membri ai familiei 
regale. Mi-a mai zis că, la întoarcerea în Europa, i s-a făcut greaţa de atâta 
sânge vărsat în numele Domnului şi a hotărât să se retragă în mănăstire din 
Brinkdum, la răsăritul Alpilor, consacrându-şi viaţa rugăciunii şi studiului. 

— Când te-am văzut în faţa uşii casei mele, nu mi-aş fi închipuit că aduci 
veşti atât de bune, a mărturisit Humius mulțumit. 

— Şi pentru mine a fost o surpriză să descopăr că eşti leit-poleit fratele 
Rinaldo. De aceea ţi-am vorbit de el. 


Mahusle, soţia lui Humius, era o bătrânică mică de stat, cu trăsături 
delicate, în ciuda zbârciturilor care îi brăzdau obrajii. Avea ochii negri, ca 
două prăpăstii adânci şi misterioase, care lui Grimpow i-au amintit de ochii 
mamei lui. 

— Veniţi în cuhnie, camerele voastre de dormit sunt gata şi am pregătit 
pentru cină o ciulama de pui delicioasă, care va readuce bucuria în privirile 
voastre triste, i-a ademenit. 

În timpul mesei, Weienell le-a lămurit lui Humius şi lui Mahusle situaţia 
castelelor din Cercul de Piatră şi le-a istorisit despre cum începuseră oştile 
regelui Franţei şi ale baronului Figiieltach de Vokko asedierea fortăreței 
ducelui Gulf de Ostemberg. Le-a mai istorisit şi despre moartea tatălui ei, 
Gurielf Labox, despre persecuțiile inchizitorului Bulvar de Goztell, despre 
fuga lor din cetatea Strasbourgului, despre Salietti de Estaglia şi despre 
hotărârea lui de a se alătura credincioşilor cavaleri ai ducelui Gulf, în 
apărarea fortăreței lui. De aceea hotărâseră să-l aştepte în cetatea Metz şi 
numai dacă, până în zorii celei de-a treia zile, Salietti nu venea, ea şi 
Grimpow aveau să-şi continue singuri drumul. 

— Căutaţi taina învăţaţilor, nu-i aşa? i-a descusut Humius, şi de astă dată 
tinerii au rămas uimiţi. 

— Cum ai putut ghici Domnia Ta? l-a întrebat Grimpow. 

— N-am ghicit, pur şi simplu am ştiut. Jacopo de Estaglia şi Gurielf 
Labox au fost buni prieteni de-ai mei. Făceam cu toţii parte din societatea 
secretă Ouroboros şi obişnuiam să ne întâlnim cu tatăl ducelui Gulf şi cu 
alţi învăţaţi în castelele din Cercul de Piatră, ca să ne împărtăşim 


cunoştinţele şi găselniţele referitoare la misterele naturii şi ale cosmosului, 
până când, în urmă cu câţiva ani, au început persecuțiile şi crimele. Noi 
visam la o lume paşnică, guvernată de regi şi de prinți înţelepţi, dar puterii 
i-a plăcut întotdeauna mai mult neştiinţa decât înţelepciunea, a mărturisit 
Humius. Şi tare mă tem că, dacă regele Franţei şi baronul Figiieltach de 
Vokko izbutesc să ia cu asalt castelele din Cercul de Piatră, toate idealurile 
şi nădejdile noastre se vor duce de ripă, tot aşa cum scânteile se răspândesc 
deasupra focului barbariei. 

Au mai stat îndelung la taclale despre istoria esenței magice a pietrei, pe 
care o pomenea Aidor Bilbicum în manuscrisul său, şi despre enigmele care 
apărau taina învăţaţilor, pe care Grimpow şi Weienell începuseră să le 
descifreze după ce intraseră în odaia pecetluită. Enigmele alcătuite de 
învăţaţi, le-a lămurit Humius, puteau fi dezlegate doar de cei care sufereau 
de neliniştea înţelepciunii şi a cunoaştem. 


Deşi se temeau de ce se putea întâmpla cu Salietti, Grimpow şi Weienell 
au încercat în zilele care au urmat să descifreze harta Drumului Nevăzut, pe 
care o găsiseră în odaia pecetluită, unde timpul era viaţă şi moarte, dar 
numaidecât şi-au dat seama că noua sfidare le solicita toată inteligenţa şi 
fantezia, dacă voiau să răzbească şi să găsească taina învăţaţilor. 

Humius plecase să îngrijească un bolnav de febră tifoidă în vecinătatea 
cetăţii Metz, iar Mahusle, soţia lui, plecase de puţin timp la piaţă, să 
târguiască ceva verdeţuri şi carne pentru masă. Grimpow şi Weienell erau 
singuri în casă, aşezaţi la o masă din cuhnie. 

Grimpow a scos din desaga lui harta Drumului Nevăzut şi a întins-o pe 
masă. Neobişnuitul pergament pictat în culori splendide li s-a părut 
amândurora cea mai misterioasă hartă pe care şi-ar fi putut-o închipui şi n- 
au mai avut nicio îndoială că taina înţelepţilor era bine apărată, printr-un 
lung lanţ de enigme legate între ele, de orice persoană îndrăzneață sau 
curioasa, care ar fi putut dori s-o afle. De aceea, au chibzuit să înfrunte noua 
provocare folosindu-se de o metoda care să-i ajute să pună ordine în ideile 
care le roiau prin minte. 

— Am să fac o schiţă a hărţii, şi după aceea o vom desface treptat în 
felurite părţi, a plănuit Grimpow, apucând micuțul cărbune şi foaia de 
pergament pe care luase şi mai înainte notițe. 

Când a terminat, băiatul a scris deasupra cele câteva vorbe care dădeau 
înconjur boitei cereşti şi amândoi au privit-o o bună bucată de vreme în 


tăcere. 

După ce s-a gândit profund la feluritele părţi ale schiţei de pe pergament, 
Grimpow şi-a făcut primul un plan. Îi atrăsese în chip deosebit atenţia 
planisfera doldora de stele pictată pe harta şi era convins că printre acestea 
se ascundea cheia şirului de enigme. Şi-a adus aminte de vorbele bătrânului 
monah lipsit de lumina ochilor, Uberto din Alessandria, când i-a zis, în 
bolniţa mănăstirii din Brinkdum, că răspunsurile la întrebările despre taina 
învăţaţilor erau dincolo de stele. Nu încăpea nicio îndoială că fraza care 
înconjura sfera cerească era identica aceleia din răvașul pecetluit al 
cavalerului mort în munţi şi că înţelesul ei nu era altul decât că lumina care 
avea să le lumineze Drumul Nevăzut era în cer, învăluită în bezna propriului 
mister. În sfârşit, s-a mai gândit că sfera cerească era aidoma hărților cereşti 
pe care le desena fratele Rinaldo din Metz în nopţile senine de la mănăstirea 
din Brinkdum, cu gândul să-şi încheie opera magna despre univers, pe care 
o intitulase 'Theorica Planetarum. 


Pe cer stau bezna şi lumina 


— Poate că ai dreptate, dar ai început analiza hărţii de sus, iar mie mi se 
pare că ar trebui să începem de jos, şi-a dat cu părerea Weienell, ai cărei 
ochi frumoşi luceau ca stelele ori de câte ori se uita la pergament. 

— Şi ce-ţi spune ţie partea de jos a hărţii? a descusut-o Grimpow, 
îndoindu-şi desenul şi lăsându-l astfel. 


— Mi se pare limpede că în partea de jos a hărţii sunt reprezentate cele 
trei etape de parcurs pentru a ajunge la taina învăţaţilor. Prima, odaia 
pecetluită, cu masa octogonală şi roza-vânturilor, unde timpul era viaţă şi 
moarte, am depăşit-o de-acum cu bine. Am văzut Drumul Nevăzut, care-i în 
faţa noastră, şi el trebuie să ne ducă la insula lui Ipsar, locuita de făpturi 
fantastice şi monstruoase, ca să-l înfruntăm pe diavol şi să găsim la 
picioarele lui ultimele cuvinte, aşa cum spune manuscrisul lui Aidor 
Bilbicum. Şi, dacă te uiţi cu atenţie la hartă, vezi că insula lui Ipsar se află 
la apusul odăii pecetluite, aşa cum ne arată roza-vânturilor, adică la apus de 
castelele din Cercul de Piatră, deci în aceeaşi direcţie pe care am urmat-o şi 
noi de când am plecat din fortăreaţa ducelui Gulf de Ostemberg. Aşadar, 
prima concluzie pe care o putem trage e ca insula lui Ispar se află la apus, şi 
aceasta trebuie să fie în continuare direcţia Drumului nostru Nevăzut. 

— De acord, a acceptat Grimpow. Judecata ta mi se pare destul de 
corectă, dar, atunci, ce înțeles are vorba ARTE din mijlocul hărţii? s-a 
întrebat, lăsându-i iniţiativa lui Weienell, care îşi arătase neasemuita putere 
de deducție. 

— E cu putinţă ca taina învăţaţilor ori locul unde stă ascunsă să aibă 
mare legătură cu artele. 

— Artele nu pot fi găsite decât în biserici şi catedrale! a exclamat 
Grimpow, uimit şi el de raţionamentul său. 

— Da, şi eu m-am socotit la fel, a dezvăluit Weienell entuziasmată, 
observând că, aproape fără să-şi fi dat seama, începeau să afle lumina în 
mijlocul beznei de pe Drumul Nevăzut. 

— Deci a doua noastră concluzie ar putea fi că trebuie să căutăm o 
biserică ori o catedrală, situată undeva la apus. 


— Fără îndoială, a adeverit Weienell, dar Franţa e doldora de biserici şi 
de catedrale. Să tot fie cu sutele. În toate satele şi cătunele sunt schituri şi 
biserici, şi sunt rare cetăţile, oricât ar fi ele de mici, care nu au o catedrală. 
Chiar în piaţa acestei cetăţi e una, şi ieri am trecut prin faţa ei. 

— Asta ne îngăduie să credem că următoarea cheie trebuie să se afle în 
partea de sus a hărţii, printre stelele de pe sfera cerească, a dedus Grimpow. 

Băiatul şi-a înfipt privirea pe reprezentarea cerului pe care o făcuse în 
desen şi a stat tăcut pe gânduri o altă bucată de vreme, aducându-şi aminte 
de nopţile pe care le petrecuse în tovărăşia fratelui bibliotecar Rinaldo din 
Metz pe dealul mănăstirii din Brinkdum, privind bolta cerească, în vreme ce 
bătrânul monah îşi schiţa hărţile şi tabelele stelare. Şi-a mai adus aminte şi 
de prima hartă pe care i-o arătase — când îi lămurise că în desenul lui era 
reprezentat cerul nopţii — pe care o avea sub ochi. 


Pe cer stau bezna şi lumina 


— Sunt constelații adevărate! Pe bolta cerească din hartă sunt desenate 
unele constelații şi de aceea este nevăzut drumul care duce la taina 
învăţaţilor! a exclamat Grimpow, începând să privească iar desenul. 


Atunci a pus mâna pe micul cărbune şi a început să unească punctele 
stelelor cu linii drepte şi fine, până când hăţişul încâlcit din faţa ochilor lui a 
fost grupat în perfecte şi limpezi constelații. 

— E minunat, Grimpow! E adevărat că pe cer stăteau bezna şi lumina, 
dar tu ai izbutit să dai de lumina stelelor, făcând să se vadă Drumul 
Nevăzut, a recunoscut Weienell uimită, în vreme ce Grimpow desena 
constelaţiile de pe harta stelară, scriind sub fiecare numele său. 

— Acum chiar că avem de-a face cu o hieroglifă complicată! N-am habar 
cum am putea ieşi din încurcătură, nici care dintre aceste drumuri ne va 
duce până la taina învăţaţilor! a exclamat Grimpow, când a terminat de 
desenat constelaţiile şi de pus numele fiecăreia sub ea. 

— Trebuie să admit că nici eu n-am habar cum am putea interpreta 
această nouă enigmă, dar nu-s dispusă să mă recunosc înfrântă, a declarat 
Weienell. 


In seara celei de-a doua zile, au hotărât să-i ceară părerea lui Humius, 
căci nu se simțeau în stare să dezlege noua enigmă ascunsă printre stele. 


"a ma da, CA S 


Casiopeea Perseu Coasa Vizitiul Lira Dragonul 
Ursa Mică Gemenii Hercule Vacarul Ursa Mare 
Scorpionul Balanța Fecioara Leul Racul 
: aJa 
Centaurul Hidra 


Pierduseră ceasuri interminabile, făcând combinaţii cu initialele fiecărei 
constelații, căutând anagrame şi sensuri duble ale vorbelor, dar nu dăduseră 
de nimic care să le atragă luarea-aminte ori să le trezească interesul. 

Grimpow i-a lămurit lui Humius toate cheile pe care le folosiseră de când 
Salietti şi el plimbaseră „hicea“ şi deschiseseră cripta bisericii din Cormill, 
unde dormea istoria tainei învăţaţilor, scrisă de Aidor Bilbicum. I-a povestit 
că făcuseră o călătorie în cetatea răvaşului şi că în catedrala din Strasbourg 
el auzise vocea umbrelor, că urmaseră drumul semnului şi dăduseră de 
odaia pecetluită, unde timpul e viaţă şi moarte, că apoi, supraviețuind 
mortalei capcane, devenită ceas cu nisip, izbutiseră să vadă Drumul 
Nevăzut pictat chiar pe harta din faţa lor şi pe care acum i-o arătau şi lui. 

Apoi Weienell i-a povestit, la rândul ei, lui Humius cum înaintează în 
dezlegarea enigmei Drumului Nevăzut, istorisindu-i că au aflat şi că insula 
lui Ipsar, locuita de făpturi fantastice şi monstruoase, unde trebuiau să 
ajungă ca să înfrunte diavolul şi să găsească la picioarele lui ultimele 
cuvinte, se afla la apus de castelele din Cercul de Piatră, iar taina învăţaţilor 


avea multe legături cu arta bisericilor şi a catedralelor. I-a mai povestit şi că 
Grimpow aflase lumina în bezna cerului şi făcuse să se vadă Drumul 
Nevăzut, grupând stelele hărţii în constelaţiile care apăreau pe desenul lui, 
dar că, oricât de mult meditaseră, nu izbutiseră să afle care dintre toate 
drumurile trasate de constelații trebuia să-i ajute să dezlege taina învăţaţilor. 

— Vă mărturisesc ca eu sunt medic şi am cunoştinţe limitate de 
astronomie. Dar părintele tău n-ar fi întâmpinat nicio greutate în dezlegarea 
unei enigme cu stele şi constelații. El a fost un mare astronom, a întărit, 
uitându-se la Weienell. Îmi amintesc, cu toate acestea, că l-am auzit vorbind 
cândva de o teorie pe care o elabora la Universitatea din Paris, conform 
căreia unele dintre cele mai importante catedrale din Franţa formau pe 
Pământ un drum aidoma celui urmat de stelele din constelația Fecioarei pe 
cer. 

— Constelaţia Fecioarei? l-a întrebat Weienell, în vreme ce Grimpow o 
desena pe pergamentul lui cu notițe. 

— Chiar aşa. După câte ştiu, Fecioara a fost întotdeauna reprezentată 
printre semnele Zodiacului ca o tânără frumoasă coz, care ţine în mâini un 
snop de grâu. 

— Tocmai de aceea steaua cea mai luminoasă a acestei constelații se 
numeşte Spicul! Fratele Rinaldo din Metz mi-a vorbit despre această stea 
când priveam cerul în nopţile fără lună de la mânăstirea din Brinkdum, a 
lămurit Grimpow. 

— Primii învăţaţi din societatea Ouroboros au fost foarte legaţi de 
construirea catedralelor. Numai ei aveau cunoştinţele care erau de trebuinţă 
pentru crearea unor asemenea minunaţii, a continuat Humius. 

— Poate că taina învăţaţilor e ascunsă în vreuna dintre ele, şi-a dat cu 
părerea Grimpow. 

— Vechii învăţaţi spuneau că nimic nu-i ceea ce pare, iar catedralele sunt 
prin ele însele un uriaş mister, a continuat medicul. Măreţia lor, navele, 
boitele înalte, turnurile, porticurile, marile rozete şi vitraliile lor sunt 
doldora de picturi şi de sculpturi, cu simboluri şi alegorii, care nu vor putea 
fi descifrate nici peste veacuri. Catedralele din Reims, Paris, Chartres şi 
Amiens sunt cele mai măreţe din Franţa şi toate sunt la apus de noi. Cred că 
deducţiile voastre nu sunt greşite, a încheiat Humius. 

Apoi s-a ridicat de la masa din cuhnie şi s-a dus în cabinetul său. S-a 
întors numaidecât cu o hartă a Franţei, pe care apăreau cele patru oraşe 
despre care tocmai le vorbise. A desfăcut-o pe masă, a apucat micul 


cărbune şi pergamentul pe care Grimpow lua notițe şi a început să traseze 
constelația Fecioarei. 


Zeta Virginis 


Zavijaba 


Spicul 


Weienell şi Grimpow îl priveau curioşi, încercând să ghicească ce voia să 
facă Humius cu stelele unite prin linii închipuite. După ce a verificat câte 
ceva pe harta Franţei, Humius a trasat un nou desen, care i-a lăsat cu gura 


căscată pe tinerii care îl priveau. 


Amiens 
Circul de Piatra 


Reims 


Chartres 


— Drumul Nevăzut! a exclamat Grimpow după ce a auzit vorbele 
bătrânului şi a văzut cele două desene pe care acesta le făcuse. 

— E de necrezut! a întărit Weienell, nevenindu-i să creadă că, în chip 
magic, Drumul Nevăzut se vedea întru totul chiar în faţa lor. 

— Acum ştiţi unde trebuie să va continuaţi drumul mâine, în căutarea 
tainei învăţaţilor, a recunoscut Humius modest. 

— Paris! a exclamat Weienell. 

— Fireşte! a întărit Grimpow, înțelegând numaidecât de ce ajunsese 


Weienell la o asemenea concluzie. 


Din nou împreună 


Salietti a ajuns în cetatea Metz rănit grav şi cu numeroase arsuri pe faţa şi 
pe braţe. În ciuda stării sale, a stat lângă cal până la căderea nopţii şi abia 
apoi a intrat în hăţişul ulicioarelor care duceau la casa medicului Humius. 
Încă îi mai răsuna în urechi vuietul bolovanilor uriaşi care se prăvăleau 
peste zidurile şi turnurile fortăreței, amestecat cu urletele morţilor în agonie. 
Avea frisoane din pricina febrei şi în delirul sau a ajuns să creadă că tot ce 
trăise fusese doar un coşmar, un vis urât din care n-avea să se mai trezească 
niciodată. Nici măcar nu ştia dacă mai scăpase cineva viu din masacru. 
Totul fusese nespus de iute şi de neaşteptat. Tot gândindu-se la asta, a 
adormit sfârşit. Luna părea să lunece grăbită în spatele unei pături de nori 
subţiratici şi deşiraţi şi câteva cucuvele cântau printre copacii sub care 
Salietti s-a făcut covrig la căderea nopţii, ascunzându-se ca un condamnat 
fugit de eşafod. 

Când s-a deşteptat, după câteva ceasuri pline de spaime şi de coşmaruri, 
stelele sclipeau timid în bezna nopţii. În depărtare se auzea un câine care 
latră, iar vântul legăna crengile copacului pe care Salietti îl avea în faţa 
ochilor. S-a ridicat, a încălecat greoi şi a apucat-o pe cărarea care ducea în 
cetatea Metz. A trecut podul şi a călărit molcom printr-o încâlceală de 
ulicioare înguste şi pietruite, fără altă tovărăşie decât cea a umbrelor nopţii 
şi a sunetului sec pe care îl scoteau copitele calului. 

— l-au omorât pe toţi! a izbutit să pronunţe, când Humius i-a deschis uşa 
casei lui. 

— Cine eşti Domnia Ta? Şi ce-ai păţit? l-a întrebat nelămurit medicul. 

— Anunţă-i Domnia Ta pe Weienell şi pe Grimpow, a bâiguit Salietti şi a 
căzut grămadă în tină, leşinat sub ochii calului său. 


Weienell şi Grimpow au sosit numaidecât. Loviturile din uşa casei îi 
treziseră şi aşteptau nerăbdători în faţa odăilor veştile lui Humius despre 
pricinile alarmei. Crezuseră că în uşă băteau soldaţii regelui şi s-au temut 
pentru o clipă că Bulvar de Goztell le găsise noua ascunzătoare şi venise să 
pună mâna pe ei. Dar lui Weienell i s-a părut că aude vocea lui Salietti şi a 
fugit împreună cu Grimpow pe scări în jos, să vadă ce se petrecea. 

— Cineva întreabă de voi şi pare grav rănit. Trebuie să fie Salietti, a ţipat 
Humius agitat. 

— Da, e Salietti, e Salietti! a strigat Grimpow, vizându-și prietenul căzut 
lângă ușă. 

Weienell s-a apropiat de trupul lipsit de vlaga al lui Salietti şi l-a sărutat 
pe frunte, suspinând şi mângâindu-i pletele. 

— Să-l ducem iute înăuntru, a poruncit medicul. 

Weienell şi Humius au ridicat cu mari strădanii trupul greu al lui Salietti 
şi l-au băgat în casă. 

— Ar fi mai bine să-i duci calul în grajd, i-a zis Humius lui Grimpow, 
care încerca să ajute, ţinând capul prietenului său. 

L-au dus pe rănit într-o odaie de lângă curtea interioară, chiar la intrare, 
şi l-au pus pe o masă lungă. În jur, pe câteva rafturi se vedeau groase tratate 
de medicină, iar lângă o ocniţă erau multe instrumente chirurgicale, care au 
început să scânteieze după ce Humius a aprins câteva opaițe cu untdelemn. 

I-au scos rănitului armura, şi medicul a luat un scalpel ascuţit şi a tăiat 
pieptarul lui Salietti. Avea veşmintele îmbibate cu sânge uscat şi negru. 
Humius le-a luat cu grijă de pe pielea rănitului şi a scos la vedere o tăietură 
de spadă, adâncă, ce începea la baza gâtului şi se întindea până pe umăr. 

— Am să profit că-i fără cunoştinţă, ca să-i cos rana, înainte să se 
deştepte, a plănuit Humius, luând dintr-un dulap înzidit uneltele de care 
avea trebuinţă, ca să coasă rana deschisă a lui Salietti. 

— Am să te ajut eu, i-a răspuns Weienell, suflecându-şi mânecile bluzei 
şi spălându-se pe mâini într-un mic lavoar de sub fereastră. 

Soţia lui Humius a intrat în încăpere şi a privit cu mare milă umărul 
bărbatului care zăcea pe masă. 

— Am să pregătesc apă caldă şi comprese curate, a zis şi a ieşit iar din 
odaie, la fel de tăcută cum intrase. 

Weienell s-a şters pe mâini cu o cârpă atârnată lângă lavoar şi a întrebat 
neliniştită: 

— Ce crezi Domnia Ta, rana-i gravă? 


— Cred că nu, deşi a pierdut mult sânge şi e foarte slăbit de călătoria pe 
care a trebuit s-o facă până aici într-o stare atât de gravă. În plus, pare să 
aibă temperatura destul de ridicată, a spus, după ce a pus mâna pe fruntea 
lui Salietti. 

Chipul lui Grimpow, care tocmai intrase în încăpere, s-a întunecat de 
parcă lumina opaiţelor cu untdelemn s-ar fi făcut cenușie din pricina unor 
umbre sinistre şi fantasmagorice. I se împliniseră cele mai rele presimţiri 
avute la plecarea din cetatea Strasbourgului, iar asaltul cetăților din Cerc se 
încheiase cu un masacru neîndurător. Şi totuşi s-a simţit norocos ştiind că 
Salietti era în viaţă. 

— Dacă i-am fi dat piatra şi harta Drumului Nevăzut inchizitorului 
Bulvar de Goztell, poate că nimic din toate acestea nu s-ar fi întâmplat, a 
regretat Grimpow, cu ochii aţintiţi asupra rănii deschise, pe care medicul se 
pregătea s-o coasă. 

După ce Weienell a spălat rănile, Humius a înfipt cu precizie vârful unui 
ac în formă de cârlig în pielea lui Salietti, l-a împins până în interiorul rănii 
şi a tras de el ca şi cum cârpea o bucată groasă de piele. Apoi a lămurit: 

— l-ar fi dat morţii pe toţi, chiar dacă le-ai fi mărturisit taina învăţaţilor. 
Aşa a fost şi aşa va fi mereu. Ucigaşilor de teapa călugărilor dominicani 
nici că le pasă în virtutea cărui temei omoară, dar tu nu trebuie să iei asupra 
ta o asemenea vinovăţie. 

— Îmi pare rău când mă gândesc că ducele Gulf şi cavalerii lui au murit 
ca să ne apere de superstiții şi de neştiinţă. 

— Cauza noastră e aceea a întregii omeniri, Grimpow, să nu uiţi. N-am 
făcut nicicând rău nimănui şi toate strădaniile noastre au ca ţel o lume mai 
înţeleaptă şi mai dreaptă, guvernata de înţelepciune şi nu de ambiţii. Nu-ţi 
poţi reproşa faptul că alţii nu vor decât să-şi satisfacă lăcomia şi 
perversitatea, fără să le pese că fac rău ca să şi le împlinească. Dacă regele 
Franţei şi baronul Figiieltach de Vokko, aţâţaţi de blestematul acela de 
inchizitor, au poruncit să fie omorâţi toţi cei care trăiau în castelele din 
Cerc, nu tu trebuie să-ţi asumi aceste crime, ci ei. Nouă ne-ajunge că trebuie 
să ne ascundem. 

— Tare mă tem că va trebui să mai moară încă multă lume până la 
terminarea acestei orori, a regretat Weienell mohorâtă, spălând sângele care 
încă mai curgea din rana lui Salietti. 

— Da, din nefericire aşa va fi, a confirmat medicul. 


Uşa s-a deschis şi soţia medicului a intrat din nou în odaie. S-a apropiat 
de Weienell şi i-a dat comprese şi bandaje care răspândeau miresme de 
ierburi fierte. 

— Acum am să aduc o supă care fierbe pe foc; îl va ajuta pe rânit să-şi 
revină, iar pe voi să adormiţi, a lămurit Mahusle şi a ieşit tăcută din 
încăpere. 

Soţia lui Humius era tare puţin vorbăreaţă şi, cu toate că obişnuia să-şi 
ajute soţul când se ocupa de pacienţii lui, arareori se amesteca în treburile 
acestuia, limitându-se la a propune vreo alifie ori un sirop care ar fi putut 
uşura suferinţele bolnavului. Humius fusese în tinereţe un mare iubitor de 
călătorii şi studiase medicina cu învăţaţi din locuri foarte depărtate. Multă 
vreme fusese medicul personal al ducelui Gulf, până când vârsta lui 
înaintată îl sfătuise să-şi ducă iar traiul în tihnita cetate a Metzului, unde se 
născuse, ca să-şi aştepte aici sfârşitul zilelor. După ce a închis rana, bătrânul 
medic a uns arsurile de pe chipul şi trupul doldora de vânătăi al lui Salietti 
cu nişte pomezi. Apoi l-a învelit în compresele aromate cu ierburi, pregătite 
de Mahusle, iar Weienell şi Grimpow l-au ajutat să ducă bolnavul într-o 
odaie vecină, unde se afla un pat mare şi confortabil. 

— Eu am să-i veghez somnul cât mai ţine noaptea, s-a oferit Weienell, 
luând mâna lui Salietti în ale ei. 

Apoi, în vreme ce Humius şi Grimpow se întorceau în odăile lor, 
Weienell s-a gândit cât de contradictorii sunt dorinţele bărbaţilor, căci, pe 
când mulţi învăţaţi ca Humius se străduiau să salveze vieţile semenilor lor, 
alţii se străduiau să-i omoare. 


Ziua a început ploioasă şi cam friguroasă, deşi primăvara îşi intrase de 
multişor în drepturi. În jurul fântânii din patio câteva vrăbii se fuduleau şi-şi 
scuturau penele de picăturile de apă care le udaseră. Mahusle trebăluia în 
cuhnie, lângă câteva oale care clocoteau pe flăcările vetrei aprinse, în vreme 
ce Humius, Weienell şi Grimpow luau micul dejun, mâncând câteva coltuce 
de pâine cu peşte sărat şi bând lapte din nişte stacane. 'Trecuseră două zile 
de la sosirea lui Salietti şi toţi aşteptau să-şi iasă din somnul letargic şi să le 
istorisească amănunţit ce se petrecuse în fortăreaţa ducelui Gulf. Se temeau 
şi ca nu cumva războinicii inchizitorului Bulvar de Goztell să-l fi urmărit 
până la ei şi să-i ia prizonieri pe toţi. De aceea stăteau tăcuţi şi cu capetele 
plecate, fiecare cu gândurile lui. 


Grimpow se gândea la oraşul Paris şi la ce-i putea aştepta acolo. Îi era 
limpede că el şi Weienell nu greşiseră crezând că acolo era insula lui Ipsar, 
locuită de făpturi fantastice şi de monştri, unde trebuia să-l înfrunte pe 
diavol, ca să găsească la picioarele lui ultimele cuvinte, după cum suna 
manuscrisul lui Aidor Bilbicum. Harta Drumului Nevăzut pe care le-o 
desenase Humius urmând linia de jos a stelelor din constelația Fecioarei 
coincidea întru totul cu linia care unea castelele din Cercul de Piatră cu 
cetăţile Metz, Reims, Paris, Chartre şi Amiens. Dacă nu greşea, tot ce era în 
harta Drumului Nevăzut dădea de înţeles că într-o catedrală ori într-o 
biserică oarecare din acest patru cetăţi trebuia să se afle taina învăţaţilor. Iar 
pentru a da de ea trebuiau să ajungă în insula lui Ipsar. Când Humius le 
lămurise că Parisul era una dintre cetăţile Drumului Nevăzut, îi fusese de 
ajuns să schimbe în minte ordinea literelor din cuvântul „Ipsar“ ca să-şi dea 
seama că putea forma imediat cuvântul „Paris“. Şi, deşi Grimpow nu ştia că 
la Paris există vreo insulă, Weienell i-a lămurit că în mijlocul fluviului 
Sena, care traversa oraşul, era un ostrov mare, pe care era construită 
catedrala Notre-Dame. Dar Grimpow se tot întreba ce făpturi fantastice şi 
monştri puteau locui în acea insula şi cum puteau ei să ajungă să-l înfrunte 
pe diavol, ca să găsească la picioarele lui ultimele cuvinte. 

Şi Weienell se gândea la Paris. Era oraşul ei, unde se născuse şi unde tatăl 
ei predase întreaga viaţă astronomia, la universitate. O mulţime de amintiri 
i-au invadat mintea, împletindu-se cu şuvoiul emoţiilor şi al simțămintelor 
care o copleşeau. De când îşi lăsase casa din Paris ca să-şi întovărăşească 
tatăl bolnav până în cătunul Cornill, viaţa i se transformase precum plumbul 
alchimiştilor, trecând de la cea mai neagră amărăciune la auriile simţăminte 
pentru Salietti. lar acum îl avea iar alături. 

— Bănuiesc că vă mai rămâne ceva peşte, ca să potoliţi foamea unui biet 
muribund, a cerut Salietti, intrând pe neaşteptate în cuhnie, ca un înviat din 
morţi. 

Văzându-l, Weienell a zâmbit şi s-a ridicat de la masă, ca să-l 
îmbrăţişeze. 

— Ar mai trebui să te odihneşti vreo două zile, l-a sfătuit Humius. 

— Dacă mai stau întins în pat, n-am să izbutesc decât să-mi apropii ziua 
morţii, şi eu încă mai trag nădejde să scap din ghearele ei ascuţite o vreme, 
a replicat Salietti, încântat că era viu şi că se întâlnea iar cu Grimpow, care 
şi el l-a îmbrăţişat cu grijă, ca să nu-i atingă rănile. 


— Salietti, ţi-l prezint pe medicul Humius, care a fost şi el prieten cu 
părinţii noştri, ţi-a îngrijit rănile şi ne-a găzduit în casa lui. Ea e soţia lui, 
Mahusle, ale cărei alifii şi supe au harul de a reda sănătatea tuturor celor 
care şi-au pierdut-o, aşa cum singur ai putut vedea, a adăugat, arătând-o pe 
bătrâna care zâmbea lângă el. 

— Le sunt îndatorat amândurora pentru generoasa lor ospitalitate, a 
mulţumit Salietti, exprimându-şi gratitudinea cu o privire respectuoasă. 

Humius şi soţia lui, Mahusle, au înclinat capetele în semn de politeţe. 

— Humius e un mare învăţat şi ne-a ajutat să dezlegăm enigma Drumului 
Nevăzut. Acum ştim că trebuie să mergem la Paris, a povestit Grimpow 
grăbit, dornic să-şi informeze prietenul despre progresele pe care le făcuseră 
în căutarea comorii învăţaţilor. 

— Ai să-i spui mai încolo, Grimpow, acum lasă-l pe Salietti să stea cu 
noi şi să ne istorisească tragicul sfârşit al castelelor din Cercul de Piatră, a 
cerut Humius. 

Salietti avea braţul stâng în bandulieră, susţinut de un bandaj care îi 
înconjura pieptul şi umerii, şi s-a aşezat la masă cu mişcări încete. Ar fi 
preferat să vorbească despre orice altceva, ca să nu fie nevoit să-şi aducă 
aminte de ororile pe care le trăise în fortăreaţa ducelui Gulf de Ostemberg, 
după ce oştile regelui Franţei şi ale baronului Figiieltach de Vokko 
izbutiseră să ia cu asalt turnurile şi zidurile fortăreței, dar ştia că Humius 
fusese bun prieten cu ducele Gulf şi voia, desigur, să ştie ce se petrecuse. 

— De cum aţi plecat din fortăreață, a început să povestească Salietti, m- 
am alăturat ducelui Gulf şi cavalerului templier Rhadoguil de Cumilldonn, 
care, împreună cu alţi viteji şi credincioşi cavaleri, se îndreptau spre 
crenelurile cetăţii de jos, ca să respingă atacul unei cete de mercenari în 
fruntea cărora era Valdigor de Rostvol. Arcaşii noştri se repliaseră în faţa 
înaintării asediatorilor, dar încă mai izbuteau să-i ţină în faţa porţilor, 
provocându-le multe pierderi mercenarilor, care încercau să ia cu sutele 
micuțul castel de la intrare, cu scări, frânghii şi cârlige. Ducele Gulf a 
poruncit să fie deschise porţile, şi cu toţii ne-am aruncat cu furie asupra 
asediatorilor, ridicând spadele în văzduh. Numaidecât, eu i-am atacat pe 
primii mercenari de care am dat trecând prin faţa porţilor şi am deschis râuri 
de sânge pe feţele lor. Alături de mine, mulţi cavaleri ai ducelui cădeau 
loviți de săgețile şi spadele asediatorilor, ale căror urlete înspăimântătoare 
răsunau între ziduri. Ducele Gulf de Osremberg îşi flutura spada tăind dintr- 
o singură lovitură gâturile duşmanilor, în vreme de Rhadoguil de 


Cumilldonn se bătea fără oprire alături de el. Dar, când a recunoscut turnul 
acoperit cu aripa de vultur din blazonul de pe scutul lui Valdigor de 
Rostvol, ducele Gulf şi-a deschis drum cu lovituri de spadă prin gloata care 
îl înconjura şi l-a înfruntat atât de impetuos, că Valdigor de Rostvol s-a 
împiedicat şi a căzut în tinâ. Spada ducelui s-a înălţat în văzduh şi s-a lovit 
de scutul cavalerului ca un fulger aruncat din cerul înnorat. Valdigor de 
Rostvol, care încă mai era la pământ, a profitat de lovitura dată în scutul 
său, ca să lovească cu spada cingătoarea desfăcută a ducelui şi i-a înfipt-o în 
stomac cu atârna furie, că i-a băgat-o până la mâner printre plăcile armurii. 
De unde eram, am văzut ochii ieşiţi din orbite ai ducelui şi ultima suflare pe 
care şi-a dat-o odată cu sângele care-i şiroia din gură, chiar în clipa în care a 
căzut mort în faţa porţilor fortăreței sale. Am urlat de durere, a continuat 
Salietti, de parcă aş fi simţit intrându-mi mie în stomac oţelul rece al spadei 
lui Valdigor de Rostvol, şi, înnebunit de ură, i-am omorât unul după altul pe 
toţi mercenarii care se interpuneau între Valdigor de Rostvol şi mine. Când 
am ajuns în faţa lui, ne-am lansat într-o luptă fără răgaz, până am izbutit să-l 
dezarmez. Atunci, orbit de ură, i-am tăiat capul şi l-am trimis în iad. 

Weienell şi Grimpow au fost îngroziţi la auzul istorisirii lui Salietti, 
căruia îi sticleau ochii, de parcă retrăia tragedia, în vreme ce Humius şi 
Mahusle nici măcar nu clipeau. 

— Ne-am repliat din nou, cum am putut, în spatele porţilor, înconjurați 
de mercenarii care izbutiseră să treacă dincolo de linia zidurilor micului 
castel, şi ne-am întors în fortăreaţa de sus, ca să ne reorganizam apărarea. 
Cavalerul templier Rhadoguil de Cumilldonn şi-a asumat conducerea 
monahilor soldaţi din proscrisul Ordin al Templierilor, refugiaţi în castelele 
din Cerc, şi a cavalerilor credincioşi ducelui Gulf de Ostemberg, hotărâți să 
moară decât să îngăduie să fie luată fortăreaţa al cărui curajos senior fusese 
ducele până în urmă cu o clipă. În acea noapte am avut un mic răgaz, de 
care ne-am folosit ca să ne odihnim puţin şi să pregătim uriaşe căţui cu 
untdelemn încins pe fiecare meterez al zidului de apus şi al turnurilor 
castelului. Întreaga fortăreață părea că arde ca un rug uriaş şi înşişi 
asediatorii au crezut că am preferat să murim pe rugul ereziilor noastre 
decât să le predăm comorile pe care le căutau. În zorii zilei care a urmat, 
soarele ardea la răsărit, luminând tabăra asediatorilor, care numaidecât au 
început să scoată strigăte de luptă şi să se agite prin vale ca un furnicar 
dispus să devoreze fortăreaţa castelelor din Cercul de Piatră, până atunci de 
necucerit. Un vuiet asurzitor de trompete, urlete şi tobe s-a ridicat până la 


turnuri şi a tot crescut, astfel încât spaima şi oroarea au apărut pe chipurile 
noastre, ale celor care urmăream înmărmuriţi mişcările asediatorilor, care se 
apropiau cu miile de pereţii din stâncă dinspre răsărit, cățărându-se cu 
ajutorul a sute de scări şi frânghii pe netezii pereţi ai muntelui, în vreme ce 
zeci de mingi de foc şi pietre erau aruncate peste capetele noastre de 
catapultele instalate sub ziduri. Arcaşii noştri izbuteau să oprească 
înaintarea sutelor de ostaşi, care cădeau morţi sau răniţi în prăpastie, ca şi 
cum se duceau în iad, dar erau atât de mulţi şi atât de bine echipați, că 
foarte curând au început să escaladeze zidurile şi turnurile şi nici uleiul 
încins nu-i mai putea opri. Monstruoasele catapulte ale asediatorilor au 
izbutit să facă multe găuri în ziduri şi, în mai puţin timp decât îmi ia ca să 
vă povestesc, ne-am văzut înconjurați de sute de războinici şi cavaleri din 
oştile baronului şi ale regelui Franţei, care izbutiseră să intre în fortăreață, 
dărâmând porţile dinspre răsărit. Am luptat pe rupte vreme de multe 
ceasuri, cu topoarele, spadele, săgețile şi lăncile, până când cavalerii 
credincioşi ducelui şi templierii au căzut unul câte unul şi am rămas mai 
puţini de o sută, încercând să apărăm curtea turnului de onoare, unde se 
refugiaseră femeile şi copiii. 

Ajuns aici, Salietti şi-a întrerupt istorisirea şi a lăsat să-i scape un oftat, 
ca şi cum nu mai avea puteri să se ţină pe picioare. 

— Dacă nu te simţi bine, nu-i cu trebuinţă să continui să vorbeşti, i-a 
spus Humius, putem să ne închipuim ce s-a petrecut după aceea. 

Dar Salietti şi-a revenit şi a continuat: 

— Nu, nu vă puteţi închipui oroarea aceea, nici dacă eu v-o povestesc. O 
mulţime de hoituri acopereau pământul din fortăreață, iar cei care încă mai 
luptam, ştiind că moartea era singura noastră opţiune cu putinţă, le călcam 
în picioare trupurile, care pluteau în bălți de sânge. Ultimele lucruri pe care 
mi le amintesc sunt o durere adâncă la gât, o lovitură puternică pe care am 
primit-o în coif şi chipul unui cavaler de-al baronului Figiieltach de Vokko, 
aflat în spatele meu, râzând cu hohote văzându-mă cum cădeam mort la 
picioarele lui. „Omorâţi-i pe toţi!” a fost ultimul strigăt pe care i l-am auzit 
în vacarmul înfrângerii noastre. Când m-am trezit, se lăsase noaptea şi 
trupul meu însângerat era înconjurat de sute de hoituri. Mă simţeam atât de 
năucit, încât mi s-a părut că mă trezeam dintr-un coşmar teribil, în toiul 
Apocalipsei, şi atunci mi-am dat seama că eram foarte aproape de uşa care 
ducea la trecerile secrete pe unde aţi fugit voi şi la intrarea cărora îmi 
lăsasem calul. Am profitat de zăpăceala şi de nebunia asediatorilor care 


veneau grămadă către turnul de onoare ca să-şi sature poftele de jaf şi am 
coborât scările până am ajuns la dala din piatră închisă, pe unde puteam să 
ies în viaţă din sinistrul masacru. 


Barcazul trubadurului 


Au călătorit fără surprize până la Paris. Au pornit la drum înainte de 
ivirea zorilor, într-o zi înnorata, care ameninţa cu ploi, vânt şi furtună, dar 
care s-a arătat, în cele din urmă, binevoitoare şi senină, fiindcă vântul şi-a 
schimbat direcţia, începând să bată spre răsărit, iar norii au fugit de pe cer 
de parcă se duceau hăt departe, în cine ştie ce loc necunoscut. 

înainte de plecare, pe când Weienell şi Salietti îşi strângeau puţinele 
lucruri în desagii din piele, Grimpow a luat de pe masa din cuhnie un cuţit 
lung şi ascuţit. 

— La ce-ţi trebuie cuţit? l-a întrebat Humius. 

— Dacă ne întâlnim iar cu soldaţii inchizitorului Bulvar de Goztell, vreau 
să-mi vând scump pielea, înainte să-mi spintece ei gâtul ca unui miel lipsit 
de apărare, a şuguit Grimpow. 

Salietti şi-a ridicat capul dintre uneltele pe care le îngrămădea în desagă 
şi s-a uitat înveselit la Grimpow. 

— Dacă trebuie să ne încredinţăm vieţile îndemânării cu care mânuieşti 
tu cuțitul, ne putem crede morţi de-acum. Ar fi bine să nu-ţi uiţi arcul şi 
tolba cu săgeți, i-a adus aminte, râzând. 

— Încerc să iau cu mine în bezna mormântului măcar una dintre bestiile 
inchizitorului, făcând-o să mă însoţească în ultima călătorie, a replicat 


Grimpow. 
Au izbucnit în râs cu toţii, tocmai când Mahusle, soţia lui Humius, intra 
în patio. 


— Chiar atât de mult vă desfată primejdiile pe care încă le mai aveţi de 
înfruntat în căutarea tainei învăţaţilor, căreia aţi hotărât să-i consacraţi 
viaţa?! a reproşat, enervată de purtarea copilărească a soţului ei. 


— Draga mea Mahusle, e de preferat să râdem de o mie de ori de viaţă, 
înainte să se hotărască să râdă ea de noi, pictându-ne pe buze recele surâs al 
morţii, a răspuns medicul, apropiindu-se de ea şi sărutând-o uşor pe frunte. 

— N-ai nevoie de cuţit, l-a prevenit Salietti, aruncându-i lui Grimpow 
jungherul pe care banditul Drusklo cel Sângeros i-l luase în codrul 
Oppemai. 

— Ai luat înapoi jungherul! a exclamat Grimpow uimit. 

— Nu-mi puteam îngădui ca jungherul care a aparţinut părintelui meu să 
rămână în mâinile unui ucigaş. 

— Vrei să zici că şi Drusklo a luat parte la luptă? 

— Da, a fost unul dintre mercenarii care au luat cu asalt barbacana. L-am 
zărit după ce-am terminat cu Valdigor de Rostvol şi, în vreme ce mă luptam 
cu el, l-am rugat să-mi dea înapoi jungherul, aşa cum îmi făgăduise că va 
face dacă duceam mesajul lui baronului Figiieltach de Vokko, dar mi-a 
răspuns că nu eram de aceeaşi parte şi că, de-l mai voiam, trebuia să-l omor. 
Aşa am şi făcut. 

Când şi-au terminat de strâns puţinele obiecte, au înşeuat caii în micul 
grajd al casei medicului, au pus desagii şi câteva pături făcute sul pe crupele 
lor, şi-au luat rămas-bun de la Humius şi de la Mahusle, care i-au sfătuit să 
se păzească de duşmanii înţelepciunii şi le-au urat tot norocul pe care cerul 
şi stelele l-ar fi putut aduce, pe drumul pe care se aflaseră şi pe care porneau 
acum, ca să găsească, în sfârşit, taina înţelepţilor. 

S-au depărtat de cetate, îndreptându-se către sud-vest, şi curând au lăsat 
în urma lor poarta de miazăzi a cetăţii Metz. În jurul lor se întindeau verzi şi 
nesfârşite câmpii împestriţate cu roşul macilor, care se continuau în 
depărtare cu un lanţ muntos dinţat. 

Cu toate că Salietti încă nu avea rănile închise, mergeau întins la trap, şi 
din această pricină i se părea că zeci de ace i se înfigeau în pielea gâtului. 
Dar Salietti nu voia să mai amâne sosirea la Paris, care era prima lor 
destinaţie de pe harta Drumului Nevăzut. Războiul împotriva castelelor din 
Cerc luase sfârşit şi oştile regelui Franţei aveau să revină curând în oraşul 
monarhului, ca să-i dea onorai şi să-şi sărbătorească victoria cu defilări de 
strada, zarvă şi petreceri. Cu toate acestea, Salietti bănuia că regele Filip al 
IV-lea n-avea să poată sărbători decât un nou şi brutal masacra, căci dulăul 
lui de vânătoare, inchizitorul Bulvar de Goztell, avea să se întoarcă din 
război fără comori şi fără obiectul miraculos în stare să-i aducă regelui 
nemurirea atât de mult râvnită şi pe care călugărul dominican i-l făgăduise 


tocmai pentru a conjura blestemul pe care îl aruncase asupra lui Marele 
Maestru al Ordinului Templierilor, când fusese ars pe rug. „Un război de 
prisos cu un ţel netrebuincios“, s-a gândit Salietti pe când treceau, în jurul 
orei prânzului, pe lângă târgul Verdun. 

Luaseră hotărârea să călărească departe de sate, cătune şi cetăţi, precum 
şi de potecile şi drumurile străbătute de bogasierii, călugării, pelerinii, 
cerşetorii şi tâlharii care veneau din nordul Alsaciei la Paris, profitând astfel 
de vremea bună de primăvară, căci nu doreau să înfrunte nimic din ceea ce 
le-ar fi pus în primejdie vieţile şi tainica misiune. 


În amurgul celei de-a doua zile de călătorie, au distins în zare micul şi 
tihnitul târg Chalons, de unde un drum pornea către miazănoapte, până la 
Reims, iar al lor continua spre apus, până la Paris. Chalons era aşezat pe 
malurile Marnei, un râu cu ape bogate, țărmurit de nesfârşite smârcuri cu 
păsări care, la căderea serii, ciripeau şi se zburătăceau prin ochiurile de apă 
în stoluri mari şi zgomotoase. 'Turlele unei biserici şi ale catedralei ieşeau în 
evidenţă dintre acoperişurile caselor strecurate printre ele, dându-i târgului 
aerul nobil de cetate îmbelşugată şi elegantă. 

— Socot că sunteţi încredinţaţi că Parisul, potrivit hârţii, nu cetatea 
Reimsului, este prima noastră destinaţie. Şi la Reims e o catedrală uriaşă şi 
magnifică, unde au fost încoronați ultimii regi ai Franţei, cu toată pompa şi 
evlavia Curţii. N-ar fi un loc nepotrivit pentru ascunderea unei comori 
preţioase, şi-a dat cu părerea Salietti, după ce Weienell şi Grimpow i-au 
lămurit cum izbutiseră să dezlege, cu ajutorul lui Humius, enigma 
planisferei şi a constelaţiilor din Drumul Nevăzut. 

— Manuscrisul lui Aidor Bilbicum, cu tot ermetismul şi aparenta lui 
confuzie, e foarte limpede în acest sens şi situează a treia etapă a căutării 
tainei învăţaţilor în insula lui Ipsar, nume ale cărui litere pot forma cuvântul 
„Paris“. Dacă îţi aminteşti, scrierea lui Aidor arată că Drumul Nevăzut are 
să ne ducă la insula lui Ipsar, locuită de făpturi fantastice şi monstruoase... 

Salietti l-a întrerupt. 

— Dar în insula Parisului nu există făpturi fabuloase cum sunt cele 
despre care vorbeşte manuscrisul lui Aidor Bilbicum! a exclamat. 

— Poate că vom rămâne cu gura căscată văzându-le, şi-a dat cu părerea 
Weienell, urmându-şi firul gândurilor. 

— Mă întreb unde o să-l întâlnim pe diavol şi cum ne vom înfrunta cu el, 
ca să găsim la picioarele lui ultimele cuvinte, a gândit Grimpow cu voce 


tare. 

— Până acum am izbutit să dezlegăm cu succes toate enigmele, şi nici 
înainte de a ne apuca de ele nu ştiam ce ne aştepta. Sigur ne vom da seama 
la momentul potrivit, a admis Weienell. 

— Da, dar fiecare nouă enigmă e mult mai complicată decât cea 
dinaintea ei, şi acum nu-l mai avem pe Humius, ca să ne dea o mâna de 
ajutor la dezlegarea lor. Fără el habar n-am cum am fi izbutit să aflăm că 
Drumul Nevăzut era ascuns printre stelele din constelația Fecioarei şi că 
linia de jos a acesteia e aidoma aşezării castelelor din Cerc şi a cetăților 
Metz, Reims, Paris, Chartres şi Amiens, aşa cum apar ele pe harta Franţei, a 
zis Grimpow, care simţea un mare respect pentru deducţiile şi judecăţile cu 
care Weienell înfrunta criptogramele înlănţuite din manuscrisul lui Aidor 
Bilbicum. 

— Dacă teoria părintelui meu, despre care ne-a pomenit Humius, e 
adevărată, taina învăţaţilor trebuie să stea ascunsă într-una dintre catedralele 
din aceste cetăţi, iar în manuscrisul lui Aidor Bilbicum se află cheile de care 
avem trebuinţă pentru a o afla. Nu trebuie decât să le lămurim cum se 
cuvine. 

— Nădăjduiesc doar să nu mai fie vorba de vreo altă capcană ca aceea 
care ne-a luat pe nepusă masă în odaia pecetluită, a mărturisit Grimpow. 

— Cel puţin acum mă aveţi pe mine, ca să vă apăr de orice primejdie, 
căci încă mai pot pune mâna pe spadă. Dar tare mă tem că nu vă puteţi baza 
prea mult pe imaginaţia mea în dezlegarea enigmelor cu care învățații şi-au 
învăluit taina, s-a băgat în vorbă şi Salietti. 

— Nu-ţi face griji de asta de pe-acum. Suntem foarte încântați că eşti iar 
cu noi, cu toate stângăciile tale, a recunoscut Grimpow râzând. 

— Da, e adevărat, a adăugat Weienell, întinzându-i mâna lui Salietti, cu 
un zâmbet care numaidecât a devenit neliniştit, la vederea, nu departe de ei, 
a unui grup de persoane care purtau glugi. 

Salietti le-a făcut semn cu mâna să vorbească mai încet. 

— Cred că-s monahi cerşetori, şi-a spus părerea Grimpow, care a mijit 
ochii să-i vadă mai bine în lumina amurgului. 

— Am să mă apropii să aflu cine sunt, a plănuit Salietti, îmboldindu-şi 
calul şi luând-o înainte, ca să-i ajungă din urmă, pe când Weienell şi 
Grimpow se ghemuiau lângă buruienile din jur. 

Era o ceată mică de leproşi care hoinăreau la voia întâmplării, după ce 
episcopul îi aruncase afară din adăpostul pe care îl găsiseră în nişte peşteri 


din apropierea cetăţii Reims. La un semn al lui Salietti, Weienell şi 
Grimpow au ieşit din ascunzătoare şi au înaintat încet. Leproşii au ridicat 
privirile la vederea celor doi tineri călăreţi care îl însoțeau pe cavalerul ce 
tocmai le dăduse bineţe, fără să-şi arate chipurile schimonosite ascunse sub 
mizerabilele lor pelerine cu glugă. 

— Şi de ce v-a alungat episcopul din vizuina voastră? a întrebat Salietti 
cu glas tare. 

Cum toţi bărbaţii tăceau, o femeie robustă, de sub gluga căreia se zărea 
doar o pereche de ochi trişti, a glăsuit: 

— Episcopul de Reims spune sus şi tare că boala noastră e pedeapsa pe 
care ne-a trimis-o Cel de Sus pentru păcatele noastre şi ne-a acuzat că 
facem vrăjitorii ca să molipsim de boala noastră nevindecabilă pe toţi cei 
care vin cu frica lui Dumnezeu la catedrală în faţa uşilor căreia cerem de 
pomană. Au ars tot ce aveam în peşteri şi ne-au ameninţat că au să ne ucidă, 
dacă venim înapoi. 

— Blestemaţi să fie aceşti fii ai iadului! a exclamat Salietti, înfuriat. 

— Aţi văzut războinici de-ai regelui la apus? a întrebat Weienell. 

— Nu, n-au ajuns încă până acolo, dar am auzit într-o biserică din 
Chalons că parte din oastea regelui se întoarce de-acum la Paris, după ce a 
cucerit castelele din Cercul de Piatră, iar ostaşii rămași rad de pe faţa 
pământului toate satele şi cătunele care le ies în cale, ca să poată folosi 
grâul şi vitele ţăranilor, a povestit bărbatul care părea să fie şeful cetei. 

— Dacă mercenarii regelui, care se întorc la Paris, vă ajung din urmă, vă 
vor ucide şi vă vor lua caii, ca să-i mănânce, i-a prevenit alt bărbat, mai 
încrezător, căci nu avea nicio îndoială că necunoscutii care stăteau de vorbă 
cu ei fugeau de cineva ori de ceva. 

— Care-i cel mai sigur drum către Paris? i-a descusut Salietti. 

— Dacă vă temeţi de vreo primejdie, drumul cel mai iute şi mai sigur e 
pe râu. La cheiul din Chalons veţi putea găsi un barcaz care să vă ducă până 
unde Mama se varsă în Sena. În fiecare noapte pleacă de acolo câteva 
asemenea barcazuri, doldora de neguţători şi pelerini, şi vă vor lăsa chiar la 
porţile cetăţii. 

Salietti a dat să-şi ia rămas-bun şi să le ureze noroc leproşilor, când 
bărbatul a adăugat: 

— Întrebaţi la chei de Askle Trubadurul, e cam repezit din fire şi cântă 
mai prost decât o broască surdă, dar nimeni nu cunoaşte râul ca el. Spuneţi-i 


că veniţi din partea mea şi, fără să vă pună nicio întrebare, vă va da orice 
ajutor de care veţi avea trebuinţă. 

Grimpow şi Weienell şi-au zâmbit de pe cai, mirându-se amândoi de 
politeţea leprosului necunoscut, care îi ajuta. 

— Şi cine eşti Domnia Ta? l-a întrebat Salietti. 

— Va fi de ajuns să-i spui că eşti prietenul lui Prestdal. 

— Dar voi încotro vă îndreptaţi? a vrut să afle Weienell. 

— Mergem spre sud-est. Nişte monahi franciscani înalţă lângă cetatea 
Toul o leprozerie, unde tragem nădejde să aflăm găzduirea pe care ne-o 
refuza cei din Reims. 

Salietti a scos din pungă un pumn de pepite din aur şi i le-a întins 
bărbatului fără chip din faţa lui. 

— Astea îi vor ajuta pe monahii franciscani din Toul să vă deschidă fără 
întârziere porţile bolniţei. 

Leproşii s-au uitat la mâna întinsă a lui Salietti, fascinaţi de strălucirea 
aurului. 

— O, seniore, cum v-am putea arăta recunoştinţa pentru o pomană atât de 
generoasă! a şoptit leprosul, întinzând mâna descărnată, cu râni deschise. 

— Aţi şi făcut-o. Dumnezeu să vă aibă în paza lui! 

Înainte de a ajunge la chei, râul Marna curgea molcom sub luna plină 
care se oglindea în apele sale. Mai multe cete de bărbaţi, femei şi copii, 
care, judecând după pălăriile şi toiegele cu măciulie pe care le purta fiecare, 
trebuiau să fie pelerini care se îndreptau spre Compostela pentru a 
îngenunchea în faţa moaştelor apostolului Iacob, adăstau în faţa danelor de 
pe chei, gata să urce pe barcazurile care aveau să-i ducă la Paris, urmând ca, 
de acolo, să facă alături de alte caravane un drum la fel de greu şi de 
chinuitor, la fel de plin de ameninţări şi de primejdii fără şir ca drumul pe 
care cei trei tineri îl urmau în căutarea tainei învăţaţilor. Văzându-i, 
Grimpow şi-a adus aminte de novicele Pobe de Lanforg, care visase atât de 
înflăcărat să împlinească neuitate fapte de vitejie pe îndepărtatele meleaguri 
ale Spaniei, şi s-a întrebat dacă nu cumva murise şi el în războiul dus 
împotriva castelelor din Cerc, iar sufletul îi hălăduia pierdut prin codrii, ca 
prin purgatoriul de care atâta se temea fratele Brasgdo, călugărul bucătar de 
la mănăstirea din Brinkdum. 

Au descălecat, iar Salietti s-a apropiat de un docher care suia câteva 
coşuri doldora de blide din lut, învelite în paie, pe un barcaz burduhănos, 
care avea două vele uriaşe şi slinoase. 


— Îmi poţi spune Domnia Ta care-i barcazul lui Askle Trubadurul? 

Bărbatul s-a uitat la el şi şi-a văzut de treaba. 

— Cine-l caută? l-a întrebat prost dispus, dar Salietti a chibzuit că dăduse 
chiar de el. 

— Un prieten de-al lui Prestdal. 

— Şi ce-ai Domnia Ta cu el? l-a iscodit docherul. 

— Asta am să i-o zic chiar lui. 

— E chiar în faţa Domniei Tale. 

— Îmi e de trebuinţă să ne duci, pe mine şi familia mea, până la Paris; 
uite, ai aici banii de drum în avans, l-a lămurit Salietti, apucând mâna aspră 
a lui Askle 'Trubadurul şi punându-i în palmă trei pepite din aur. Una de 
fiecare călător, a adăugat. 

— Pregătesc numaidecât rampa, ca să urcați caii în cală. Domnia Ta şi 
familia puteţi sta pe punte, a răspuns simplu morocănosul Askle. 

Au plecat de la chei, iar înaltele turle ale catedralei din Chalons, pe care 
luna le lumina ca pe două săgeți azvârlite hat în zare, au rămas în urma 
brazdei strălucitoare trase de barcaz. Salietti şi Weienell s-au culcat, cu 
capetele pe desagi şi apărându-se sub o pătură de umezeala rece de pe 
covertă, dar Grimpow a rămas în picioare lângă balustradă, privind cum 
chila barcazului tăia apa sub privirile lui şi cum bezna îi înghiţea. 

De cum au ridicat ancora, Askle Trubadurul a început să cânte balade, 
însufleţind cu glasu-i răguşit corul zălud al broaştelor. 


Ultimele cuvinte 


Călătoria pe apă a durat toată noaptea şi o parte din dimineaţă, dar au 
debarcat la Paris pe la prânz. Soarele strălucea generos, iar azurul cerului 
trimitea cu fermecată vioiciune magice sclipiri în apele tulburi ale Senei. 
Portul se afla lângă cele două insule ale Parisului, acolo unde cele două 
braţe ale fluviului formau un opt dezlânat. Grimpow n-a mai avut nicio 
îndoială că unul dintre cele două ostroave era cel numit în manuscrisul lui 
Aidor Bilbicum insula lui Ipsar şi a socotit că era vorba de cel mai mare, pe 
care se înălța catedrala Notre-Dame, care se vedea dinspre Sena aidoma 
unui uriaş crustaceu, cu două turle, ca două capete imense, cu nesfârşite 
arcuri batante, ca nişte labe lipite de naosurile laterale, şi cu o carapace 
plină cu solzi ascuţiţi, care închideau cupolele. 

În portul fluvial al Parisului, zeci de corăbii de felurite soiuri şi mărimi se 
aliniau una lângă alta, pe când docherii îşi continuau frenetica roboteală, 
înghesuind mărfurile în cale, iar năierii îşi pregăteau uneltele şi velele, într- 
un neobosit du-te-vino pe punți. 

Mulţi dintre ei au întors capetele după cei trei călăreţi care au trecut şi au 
coborât apoi pe pasarela burduhănosului barcaz al lui Askle Trubadurul şi s- 
au simţit, fireşte, tulburaţi la vederea frumoasei domniţe care trăgea de 
frâiele calului cu atâta farmec. Căci, deşi îşi acoperise pletele cu o pălărie 
fără bor, în încercarea de a trece neobservată, Weienell era atât de frumoasă, 
încât era cu neputinţă să rezişti ispitei de a-i privi ochii mari şi verzi, care 
străluceau precum soarele în apele mării. 

După ce s-au îndepărtat de cheiul Senei, Weienell le-a dat ideea să 
meargă până la casa ei, care era închisă de când plecase împreună cu 
părintele ei spre cătunul Cornill, să-şi lase caii acolo, să facă o baie bună cu 


apă fierbinte şi să se primenească. Dar lui Salietti nu i s-a părut prudent ca 
Weienell să intre în casa ei la lumina zilei, însoţită de doi străini şi nu de 
părintele său. 

— Nu m-ar mira dacă inchizitorul Bulvar de Goztell ar avea un spion 
printre vecinii tăi, care să le dea alarma soldaţilor regelui, de cum te-ar 
vedea sosind acasă. Dacă blestematul de călugăr dominican ardea de 
nerăbdare să te dea pe mâna călăilor din fortăreaţa baronului Figiieltach de 
Vokko, sunt încredinţat că şi-ar vinde sufletul diavolului, dacă ar şti că 
astfel ar putea da de noi, acum că i s-au risipit nădejdile de-a afla tezaurul 
templierilor ori taina învăţaţilor. 

— Şi ce putem face atunci? a întrebat Grimpow, dornic să continue 
aventura. 

— Vă propun să căutăm hanul unde m-a sfătuit Askle Trubadurul să 
tragem şi să ne lăsăm caii acolo. O să fim mai greu de observat fără ei. 
Apoi, după ce are să se lase seara, vom merge nevăzuţi la Weienell acasă, 
deşi a petrece acolo o noapte e ca şi cum am întră singuri într-o capcană la 
fel de nesigură şi de nevăzută ca drumul desenat pe harta noastră. Dacă 
ostaşii regelui ne caută acolo, nu mai izbutim să scăpăm. 

— Poate că temerile tale sunt întemeiate. Dar odată şi-odată tot trebuie să 
mă întorc acasă, unde se află tot avutul meu şi al părintelui meu, a observat 
Weienell, gânditoare şi melancolică, din pricina aducerilor aminte care-i 
năpădiseră sufletul. 

— Cu toate că-i greu de acceptat, nu trebuie să uiţi că acum nu eşti decât 
o fugară certată cu legea şi că s-a pus un preţ pe capul tău. Trebuie să 
procedăm cu mare grijă în această cetate fără sfârşit, unde orice umbră 
poate trezi bănuieli, iar în spatele fiecărui chip se poate ascunde un duşman, 
a prevenit-o Salietti, încercând să nu rănească şi mai abitir sentimentele 
celei pe care o iubea. 

— Vom părăsi Parisul, de cum îl vom înfrunta pe diavol în insula lui 
Ipsar şi vom găsi la picioarele lui ultimele cuvinte. Trebuie să continuăm 
totuşi căutarea tainei învăţaţilor. N-avem vreme de văicăreli, a zis Grimpow, 
încercând s-o îmbărbăteze pe Weienell. 

— Ai dreptate, Grimpow. Vom face cum ne-a cerut Salietti. 

Uliţele Parisului erau un furnicar de lume, fapt care lui Salietti i-a trezit 
aduceri aminte din tinereţe, iar lui Grimpow i-a readus în memorie Babelul 
biblic, de care-i pomenise cândva fratele Brasgdo. Călugărul bucătar de la 
mănăstirea din Brinkdum îi istorisise că Dumnezeu pedepsise trufia cu care 


oamenii îşi puseseră în minte să înalte un turn care să atingă cerul, 
încurcându-le limbile, ca să nu se mai poată înţelege între ei şi astfel să-i 
împiedice să ajungă până sus, la divinitate. Întrezărind de departe turlele 
bisericilor şi ale catedralei Notre-Dame, care, aidoma miticului turn al lui 
Babei, se înălţau sfidătoare spre cer, Grimpow s-a întrebat dacă nu cumva 
Atotputernicul îi condamnase din nou pe oameni la haosul şi larma care îl 
învăluia şi pe el acum, în mahalaua boltaşilor, foarte aproape de malurile 
Senei. Grimpow nu mai văzuse nicicând ceva asemănător acelui armonios 
amestec de case uriaşe şi pipernicite şi se îndoia că avea să mai vadă 
vreodată aşa ceva, după plecarea din acel oraş minunat. Sute de persoane 
umblau de ici-colo, prin zarva şi hărmălaia ţăranilor care, în pieţele de pe 
străzi, îşi strigau în gura mare deliciile fructelor şi ale zarzavaturilor, a 
pescarilor care preamăreau prospeţimea de argint a solzilor cu care erau 
împodobiţi peştii pe care îi vindeau, a măcelarilor care se făleau cu trofeele 
trupurilor jupuite şi sângerânde ale celor mai buni miei, a spiţerilor de la 
care se târguiau mirodenii, care se grozăveau în gura mare cu harurile 
miraculoase ale ierburilor de leac, ale poţiunilor şi elixirelor, umplând 
văzduhul cu mii de miresme care mai de care mai îmbătătoare. 

De cum au lăsat caii în grajdurile hanului unde Askle Trubadurul îl 
sfătuise pe Salietti să tragă, foarte aproape de Rue des Innocents, au rătăcit 
printr-un încurcat labirint de ulicioare, pe care Weienell părea să le ştie ca-n 
palma. Au trecut pe lângă un mic ţintirim, unde din spatele unui zid scund 
se zăreau morminte şi chiparoşi, au lăsat în urmă străzile giuvaiergiilor şi 
ţesătorilor şi au ajuns iar pe malul drept al Senei. Lui Grimpow îi atârna pe 
piept desaga în care ţinea harta Drumului Nevăzut şi manuscrisul lui Aidor 
Bilbicum, notițele şi micul lui cărbune, iar Salietti îşi strecurase printre 
veşminte punga cu pepite şi sigiliul din aur al societăţii secrete Ouroboros. 

Weienell le arăta drumul fără şovăială şi foarte curând au traversat podul 
care ducea pe insula lui Ipsar. La dreapta, se sumeţeau turnurile unui 
sinistru edificiu fortificat, în ale cărei temnițe erau torturați de mulţi ani 
ereticii pe care Inchiziția îi lua prizonieri. Dar la stânga se înălţau 
maiestuoase turlele pătrate ale catedralei Notre-Dame, de parcă în insula ar 
fi fost rezervate locuri separate pentru iad şi pentru rai. 

Înmărmurit de splendoarea artistică a principalei faţade a catedralei, 
Grimpow a avut presimţirea că minunea ei ascundea printre pietre chiar mai 
multe taine decât căutau ei şi şi-a adus aminte de vorbele schivnicului, care 
îi sfătuise să deprindă limbajul pietrelor, de voiau să dea de taina învăţaţilor. 


Nu i s-a părut o lucrare cu neputinţă de dus la bun sfârşit, dar s-a temut că 
n-avea să le vină uşor să descifreze ultimele enigme înlănţuite din 
manuscrisul lui Aidor Bilbicum. Izbutiseră să vadă Drumul Nevăzut, iar 
harta îi purtase până în insula lui Ipsar, dar Grimpow nu ajunsese încă să 
găsească făpturile fantastice şi monstruoase care locuiau în ea. 

Ca şi cum îi citea gândurile, Weienell i-a spus, arătând cu mâna spre cele 
mai înalte cornişe ale catedralei: 

— Priveşte, Grimpow, făpturile monstruoase de care pomeneşte 
manuscrisul. 

De cum a privit spre locul pe care i-l arăta Weienell, Grimpow le-a şi 
zărit sus, prinse de cornişe, asemenea unor fiinţe fabuloase care contemplau 
de la înălţime mizeria oamenilor. Erau acolo înspăimântători dragoni, 
păsări, diavoli şi bestii cu gurile larg deschise, care păreau să fi devenit 
dintr-o dată pietre, de parcă erau păzitorii acelor înălţimi de neatins ori 
fuseseră goniţi dintr-o împărăție care nu le aparţinea şi unde nu voiau să se 
întoarcă. 

— Acum înţeleg. Făpturile fantastice şi monstruoase care, după spusele 
manuscrisului lui Aidor Bilbicum, îşi au sălaşul în insula lui Ipsar sunt 
gargui, simple figuri cioplite în piatră, care întruchipează răul, şi din această 
pricină au fost lăsate în afara catedralei, a dedus Salietti. 

— Atunci ce mai aşteptăm? Să căutăm şi diavolul care s-a strecurat 
înăuntru, să vedem de ce dăm la picioarele lui. Nădăjduiesc că demonul va 
fi la fel de puţin primejdios ca monștrii care ne privesc din înălţimi, a 
cuvântat Grimpow, încântat că mai făcuse un pas înainte în căutarea tainei 
învăţaţilor. 

În faţa porţilor catedralei se grămădea o ciurdă de orbi, ologi şi schilozi 
care cereau de pomană celor care soseau, iar sub porticurile laterale câţiva 
saltimbanci jonglau cu mingi de foc. Grimpow i-a privit, şi-a amintit de 
vremurile de demult şi i s-a făcut milă de ei. 

În catedrală, tihna era la fel de groasă ca lumina filtrată prin vitralii. 
Poarta principală era orientată către apus, iar, la acele ceasuri ale după- 
amiezii, astrul de foc începea să lumineze marea rozetă de pe faţadă, care 
arăta ca un creuzet de foc. Nu încăpea nicio îndoială că vitraliile spuneau o 
mulţime de istorii, al cărui adevărat înţeles nu-l ştiau decât cei care le 
pictaseră, şi că interiorul catedralei putea ascunde nesfârşite mistere, care 
nicicând n-aveau să ajungă să fie dezlegate. Vitraliile colorate erau precum 
o mare carte deschisă pe care o puteai înțelege fără să ştii să citeşti, dar ele 


ascundeau totodată o mulţime de mesaje cifrate, pe care le puteau descifra 
doar cei care aveau cheile lor. 

Cu toate acestea, Grimpow era încredinţat că putea dezlega la iuţeală 
enigma care îi chemase acolo şi a început să privească în dreapta şi-n 
stânga, uluit de neţărmurita frumuseţe care îl înconjura. Îi era limpede că în 
fiecare sculptură şi pictură din jurul lui palpita frumuseţea numită ARTE, 
drept cea mai limpede expresie a forţei creatoare a făpturilor omeneşti, aşa 
cum atrăgea luarea-aminte şi criptograma Drumului Nevăzut, care conţinea 
acest cuvânt magic chiar în mijlocul hărţii, sub planisferă, dar el admira 
acum altceva, ARTELE nevăzute ale geometriilor şi matematicilor, pe care 
deprinsese să le înţeleagă şi să le descifreze împreună cu monahul 
bibliotecar Rinaldo din Metz, în mănăstirea din Brinkdum, şi care sărea în 
ochi ca o sclipire de geniu şi înţelepciune pe fiecare zid lateral deschis 
luminii vitraliilor, pe fiecare coloană gigantică şi pe imensele bolți ogivale, 
care pluteau în înaltul catedralei, de parcă n-ar fi avut nicio greutate. 

Lângă o capelă unde ardeau zeci de luminări mari şi mici, Weienell i-a 
atins uşor braţul lui Grimpow, ca să-l trezească din profunda visare în care 
se cufundase. Alături de ei, Salietti privea neostoit chipurile celor care se 
rugau în marele naos central ori în nenumăratele capele laterale, fie ei 
nobili, oameni de rând, prăvăliaşi, burghezi, pelerini, monahi ori preoţi, 
prevăzător faţă de orice gest sau mişcare care i-ar fi trezit bănuieli. 

— Veniţi, cred că ştiu unde poate fi diavolul pe care îl căutăm. Când 
eram copilă, veneam la catedrală împreună cu mama, treceam înspăimântată 
pe lângă el, de parcă m-aş fi temut să nu-mi fure sufletul, dacă-l priveam în 
ochi. Aproape nimeni nu se încumetă s-o facă. Poate de aceea manuscrisul 
lui Aidor Bilbicum îţi cere să-ţi înfrângi teama şi să-l înfrunţi, ca să găseşti 
la picioarele lui ultimele cuvinte. 

Au trecut pe lângă cor şi altar, apoi, sub statuia unui bărbat cu chip 
nevinovat, care ţinea o carte în mâini, Salietti a citit trei vorbe care i-au 
atras atenţia, din pricina chipului în care erau scrise, unul sub celălalt, fără 
vreo legătura aparenta între ele. I-a făcut semn lui Grimpow să se apropie 
discret, iar băiatul a copiat inscripţia pe acelaşi crâmpei de pergament. 


SOARE 

— Îţi spun ceva aceste vorbe? a întrebat Salietti. 

Grimpow s-a gândit o clipă, încercând în zadar să găsească o legătură 
între vorbele disparate. 

— Nu, nu văd ce legătură poate fi între ele, nici ce-ar putea însemna. 
Sunt încredinţat că în catedrala se păstrează chiar mai multe mistere decât 
căutăm noi. 

— Nici eu nu izbutesc să-mi dau seama ce pot însemna acele vorbe, le-a 
spus Weienell. 

— Şi dacă ar fi vorba de ultimele vorbe din manuscrisul lui Aidor 
Bilbicum? a sugerat Salietti. 

Weienell a tăgăduit, dând din cap. 

— Manuscrisul spune că trebuie să înfruntăm diavolul, ca să găsim la 
picioarele lui ultimele cuvinte. Personajul sculpturii de-aici nu-i un diavol. 

— Biserica ne arată că diavolul se poate înfăţişa sub mii de chipuri, ca 
să-i ispitească pe cei nepregătiţi. Poate că nu trebuie să interpretam 
manuscrisul lui Aidor Bilbicum literă cu literă, aşa cum am făcut până 
acum, şi-a susţinut Salietti teoria. 

— Până acum interpretările noastre n-au fost greşite, dar Salietti poate că 
are dreptate. Aminteşte-ţi de odaia pecetluită şi de fraza: Tempus et vita, 
tempus et mortis, care a fost până la urma o capcană de moarte, şi-a dat 
Grimpow cu părerea, adăugind după o scurtă tăcere: Fireşte că-i cu putinţă 
şi ca vorbele să fie o legendă scrisă de autorul sculpturii, o simpla butadă, 
cu care vrea să ameţească curiozitatea celor care o privesc. În catedrala din 
Strasbourg, am văzut cum pietrarii îşi ciopleau propriile semne în piatră ori 
îşi sculptau numele sau câteva vorbe care aveau pentru ei un înţeles special, 
pe care nimeni nu l-ar mai putea înţelege, şi-a încheiat Grimpow lămuririle. 

— Să mergem, atunci, să vedem diavolul despre care v-am vorbit şi, dacă 
nici acolo nu dăm de ceva interesant, vom mai face şi alte încercări, pentru 
a dezlega acest mister neaşteptat, a plănuit Weienell cu obişnuita ei logică. 

Weienell i-a dus în tăcere până într-un cotlon aflat departe de toate 
privirile, unde, pe o piatră, stătea un mic diavol cu ochii holbaţi, nasul turtit 
şi gura grotesc de mare. Chipul ar fi putut părea comic, dar ceva din el te 
înspăimânta, când îl priveai drept în ochi. 

— Aici e. Poate că-i chiar diavolul pe care trebuie să-l înfruntăm, şi-a dat 
Weienell cu părerea, simțind că o treceau fiorii. 

— Şi ce facem acum? Diavolul nostru nici nu se clinteşte, oare cum să-l 
înfruntam? a spus Salietti pe jumătate în şagă, strângând în pumn mânerul 


spadei. 

— Poate că înţelesul înfruntării e mai mult simbolic decât real, a lămurit 
Weienell. 

— Aşa chibzuiam şi eu, a subliniat Grimpow. 

— Ar fi mai bine să verificaţi singuri, eu rămân pe lângă voi, nu cumva 
să se apropie cineva, i-a sfătuit Salietti, dându-se câţiva paşi mai încolo. 

— E numai un gând, dar a-l înfrunta pe diavolul cred că vrea să însemne 
că trebuie să-l înfrângem şi să izbutim să-l clintim din loc, a dedus 
Grimpow. 

— Nu-i greşită presupunerea ta, a acceptat Weienell. Acum rămâne doar 
să vedem care dintre noi doi îl va înfrunta pe diavolul. 

— Lasă-mă pe mine, a rugat-o Grimpow. Cred că, dacă izbutesc să-l 
înfrâng, am să pun capăt multor spaime absurde, care nu au încetat să mă 
chinuie de când eu şi Durlib am găsit piatra în mâna părintelui lui Salietti, 
care a murit în codrii din Ulipens. 

Weienell a făcut semn că-i de acord, iar Grimpow s-a apropiat încetişor 
de chipul cioplit în piatră, de parcă diavolul urma să prindă viaţă pe nepusă 
masă. A întins mâna şi i-a pipăit chipul rece, ca să se convingă că înfrunta 
doar gândul spaimei, la fel de ireal ca himerele. Apoi s-a apropiat şi mai 
mult, a înconjurat diavolul cu braţele, de parcă se pregătea să-l înfrunte într- 
o luptă greco-romană. A strâns din răsputeri şi i-a scuturat trupul într-o 
parte şi într-alta, vrând parcă să dezarticuleze membrele figurii din piatră, 
până când, deodată, s-a auzit un clinchet. Grimpow a dat drumul sculpturii, 
iar statuia diavolului s-a rotit în jurul axei sale şi i-a întors spatele. Atunci, 
acolo unde mai înainte fuseseră picioarele diavolului, a apărut un pătrat 
perfect cioplit în piatră, doldora de litere scrise alandala. 

— Ultimele cuvinte sunt o nouă enigmă! a exclamat Weienell 
entuziasmată. 


Ze [re es Ex | pă pu 
ALE [R|A|R[c[uțLioţi[ş) 
emi [re [o [E [nțuu | 
s|E [ee ţoți țațmțun[E) 
ju LE |z [E |nm[u[oin[ ia] 


M[R [o [E |s[N|AȚR|T|A|Y| 
Es [A|e|s[aţE[N[E|M[o] 
AR [ur e [A[E[i sa] ş] 
Ar [olr|cţi [e[s |n|ulE| 
c|a|e [E /sfult[a[s|E|»! 
e Joe n]ujmjujeja] şa! 


— Dar le vom descifra neîntârziat! a exclamat Grimpow, însufleţit iar, 
scoțând din desagă crâmpeiul de pergament şi micul cărbune şi copiind 
alături de notițele lui şi ultimele cuvinte, aşa cum apăreau scrise la 
picioarele diavolului. 

Lui Salietti nu-i venea să-şi creadă ochilor că la picioarele diavolului 
dăduseră într-adevăr de ultimele cuvinte, aşa cum pomenea manuscrisul lui 
Aidor Bilbicum, deşi nu putea ascunde că se simţea contrariat în faţa noii 
enigme, pe care mai întâi trebuiau s-o dezlege, pentru a putea apoi să 
meargă dincolo de coloanele de trecere, să intre în labirint şi să semene 
acolo sămânţa, ca să vadă crescând floarea, în ultima etapă a căutării. 
Grimpow şi Weienell nici măcar nu bănuiau unde aveau să-i ducă ultimele 
cuvinte, despre care îşi închipuiau că menţionau în chip cifrat locul adevărat 
unde stătea ascunsă taina învăţaţilor. Aşa că n-au plecat din catedrală şi s-au 
aşezat pe o bancheta în faţa capelei unei fecioare negre, concentrându-se 
amândoi întru totul asupra dezlegării pătratului cu litere perfect şi misterios; 
estimp, Salietti stătea de pază, ca nu cumva să se apropie cineva. 

Ţintuind cu privirea harababura literelor, care nu avea în aparenţă niciun 
înţeles, Grimpow a dat primul de un cuvânt cu entitate proprie în pătrat. 
Stătea în colţul din stânga sus şi fusese scris de la dreapta la stânga. 

— Aici scrie „Univers“! a exclamat băiatul, iluzionat de începutul 
sfârşitului, care se anunţa deja în criptogramă, şi imediat şi-a notat: 


UNIVERS 


— Acesta a fost cuvântul cheie, care ne-a ajutat să ieşim cu viaţă din 
odaia pecetluită, a subliniat Weienell, al cărui entuziasm nu mai contenea, 


observând noi coincidente, care îi apăreau cu adevărat magice. 

— Ei bine, aici pare să se repete, şi mă întreb din ce pricină, a observat 
Grimpow. 

— Uite şi cuvântul „timp“, scris de la dreapta la stânga, ca şi cel 
dinainte! a observat Weienell, pe care găselniţele din pătratul cu litere 
misterioase nu încetau s-o uimească, căci îi apăreau sub ochi şi le vedea la 
fel ca harta Drumului Nevăzut. 

— Cuvântul „timp“ era cheia intrării în odaia pecetluită, i-a amintit 
Grimpow şi l-a notat pe pergament. 


TIMP 


— Iar aici apare cuvântul „Dumnezeu“, a continuat Weienell, în vreme ce 
Grimpow nota şi acel cuvânt. 


DUMNEZEU 


Dar imediat a exclamat: 
— Uite şi cuvintele „făptură omenească”. Se pare că suntem pe drumul 
cel bun, a spus şi a notat cuvintele, fără altă zăbavă. 


FĂPTURĂ OMENEASCĂ 


Au rămas o clipă tăcuţi, de parcă toate şansele oferite de harababura din 
pătrat s-ar fi terminat, dar Weienell a mai descoperit neîntârziat un nou 
cuvânt. 

— Grâu, am găsit cuvântul „grâu“! 

Şi Grimpow l-a pus pe listă. 


GRÂU 


— E extraordinar! Şi mai e şi cuvântul „spic“, numele stelei celei mai 
strălucitoare din constelația Fecioarei, unde era ascuns Drumul Nevăzut, 
care-i aidoma rutei de la castelele din Cerc la cetatea Amiens! a exclamat 
Grimpow, nevenindu-i să creadă în lista sa de cuvinte, pe care a completat-o 
scriind „spic“ pe pergamentul cu notițe. 


SPIC 


Salietti s-a apropiat de ei, vrând să afle ce făcuseră şi să le atragă atenţia 
să nu mai ridice glasurile, căci vorbeau cam prea tare şi cineva ar fi putut 
să-i audă. 

— Am găsit o listă de cuvinte, i-a arătat Weienell, uimindu-l şi de data 
aceasta pe Salietti, care n-a mai avut nicio îndoială că prietenii lui erau mari 
învăţaţi şi s-a întors la postul de pază de lângă un amvon, ca să nu-i 
deranjeze. 

— Oare ce înţeles au ultimele cuvinte? s-a întrebat Grimpow cu voce 
tare, subliniind în pătratul cu litere fiecare dintre cuvintele pe care le 
găsiseră. 

Minţile lui Weienell şi Grimpow se străduiau să găsească cât mai repede 
un înţeles logic cuvintelor ascunse în pătratul cu litere, dar totul era atât de 
neclar, că-şi pierdeau ideile într-o încâlceală de posibilităţi, pentru care ar fi 
avut trebuinţă de ore, dacă nu de zile, ca să le poată cumpăni pe fiecare în 
parte. 

— Cred că trebuie să ne întrebăm mai precis ce căutăm noi, a propus 
Weienell, străduindu-se să aplice o metoda potrivită deducţiilor pe care le 
făcea. 

— Noi căutăm taina învăţaţilor, a răspuns Grimpow fără să se codească. 

Weienell a zâmbit în faţa evidenţei unui asemenea răspuns. 

— Nu despre aşa ceva vorbeam. Vreau să zic că trebuie să începem prin a 
căuta ceva mai concret. Pe noi ne interesează acum mai mult ca orice unde- 
s coloanele de trecere, ca să putem intra în labirint şi să semănăm acolo 
sămânţa, pentru ca astfel să vedem floarea crescând. 


— Te gândeşti la un loc anume? 

— Exact. Locul trebuie să fie printre cuvintele noastre misterioase, şi 
trebuie să aflăm un nume precis, a lămurit Weienell. 

— Urmând Drumul Nevăzut, locul trebuie să fie în Paris, la Chartres, 
Amiens, ori Reims, dar de Reims am trecut deja... 

— ... lar la Paris suntem, aşa ca trebuie să căutăm la Amiens ori 
Chartres, a observat Weienell, dar, înainte de a mai putea spune ceva, 
Grimpow i-a arătat iar cele şapte cuvinte. 

— Luând litere izolate din fiecare dintre ele, putem alcătui cuvântul 
Amiens! a exclamat Grimpow. 

Weienell s-a uitat o clipă la cuvinte şi numaidecât a ripostat: 

— E adevărat, Grimpow, dar mă tem că, luând litere aşa, la întâmplare, 
cum propui tu, putem alcătui şi cuvintele Paris, Reims şi Char... O clipă, s- 
a întrerupt Weienell, de parcă ceva ar fi luat-o prin surprindere, apoi a 
continuat: însă cuvântul Chartres nu-l putem alcătui, dacă luăm litere izolate 
din cele şapte cuvinte găsite din pătrat, ca în cazul cuvintelor Paris, Reims 
şi Amiens. În niciunul dintre cele şapte cuvinte nu apare litera H. 

Lui Grimpow i-a venit un gând, pe care l-a şi dat în vileag, de parcă i-ar 
fi fulgerat prin minte. 

— Aşa ceva poate însemna că oraşul în care stă ascunsă taina învăţaţilor 
e cel al cărui nume nu poate fi alcătuit din literele luate din cele şapte 
cuvinte din pătrat, iar acest oraş e tocmai Chartres; dacă-ţi aminteşti, pe 
harta Drumului Nevăzut, a observat, căutându-și nota la desenul făcut de 
Humius, poziţia oraşului Chartres pe pământ corespundea poziţiei stelei 
celei mai luminoase din constelația Fecioarei, care-i Spicul, cuvânt care 
apare şi în pătratul cu litere, a mai lămurit băiatul, arătându-i lui Weienell 
desenul făcut de medicul Humius. 

Zavijaba 


Spicul 


Amiens 
Circul de Piatră 


— E cu putinţă, dar poate însemna şi că locul în care nu-i ascunsă taina 
învăţaţilor e tocmai în oraşul care lipseşte, adică Chartres, şi că încă mai 
trebuie să căutăm în celelalte trei. Deci, dacă luăm în consideraţi că suntem 
la Paris, taina mai poate fi aici, la Reims, ori la Amiens, care e ultimul oraş 
din Drumul Nevăzut. 

Ultimele vorbe ale lui Weienell l-au năucit pe Grimpow, la fel ca ultimele 
vorbe din manuscrisul lui Aidor Bilbicum, şi pentru o clipă a simţit că 
ajunseseră într-un punct mort şi nu puteau decât să se învârtă într-un cerc 
vicios, în jurul pătratului cu litere. Gândindu-se la aşa ceva, şi-a adus 
aminte că şi bătrânul monah Rinaldo din Metz îi făcuse un desen în 
biblioteca mănăstirii din Brinkdum, cu cercul care reprezenta Cerul, având 
în interior pătratul care reprezenta Pământul, iar într-un anume fel, a 
chibzuit Grimpow, cele şapte enigmatice cuvinte păreau să ducă cu gândul 
la dubla despărţire dintre cerc şi pătrat, dintre celest şi pământesc, căci 
Universul, Timpul şi Dumnezeu aparţineau nebuloaselor spaţiului ceresc, în 
vreme ce Grâul, Spicul şi Făptura Omenească făceau parte dintre 
certitudinile vieţii pământești. 

Aşa că s-a hotărât să-i vorbească despre câte toate lui Weienell, cu gândul 
Că, poate, asemenea gânduri aveau să-i ajute să se orienteze în bezna care 
iar îi învăluia. 

Pe când asculta cu luare-aminte spusele înțeleptului ei prieten, Weienell 
trăgea cu ochiul la pătratul cu litere, pe care Grimpow îl învăluise într-un 
cerc, pentru a-şi ilustra explicaţiile. 


efo IȚele[ele[>[-] 


— Fratele Rinaldo din Metz mi-a lămurit că cvadratura cercului nu-i cu 
putinţă, pentru că presupune tocmai să uneşti Cerul cu Pământul şi pe 
Dumnezeu cu făptura omenească, a lămurit Grimpow, descurajat de drumul 
fără ieşire pe care apucaseră. 

Dar, după ce l-a ascultat pe Grimpow, ochii lui Weienell au scânteiat de 
parcă cerul reprezentat de cerc s-ar fi unit cu Pământul, şi ea a exclamat: 

— Chiar aşa şi e înţelesul misteriosului nostru pătrat de litere! Cuvintele 
lui nu-s doar vorbe izolate, „Univers”, „timp“, „Dumnezeu”, „făptură 
omenească”, „spic” şi „grâu”. 

Grimpow a privit-o uimit. 

— Ce vrei să zici? a întrebat-o, căci nu putea pricepe ideea pe care 
Weienell încerca să i-o transmită. 

— Că ultimele cuvinte, despre care vorbeşte Aidor Bilbicum în 
manuscrisul lui, sunt o scriere completă. Am început să bănuiesc aşa ceva 
când am observat că aceste şapte cuvinte pe care le-am marcat în pătratul cu 
litere sunt scrise toate de la dreapta la stânga şi gândul mi s-a confirmat 
când am auzit tot că monahul bibliotecar ţi-a explicat că nu-i cu putinţă 
cvadratura cercului. 

Luând din mâinile lui Grimpow crâmpeiul de pergament şi micul 
cărbune, Weienell a început să scrie ultimele cuvinte ale învăţaţilor din 
societatea Ouroboros, în timp ce-i lămurea că textul din pătratul cu litere era 
scris de la dreapta la stânga, începând din colţul din dreapta jos, şi spunea 
următoarele: 


AŞA CUM UN BOB DE GRÂU SE FACE SPIC, TOT AŞA ŞI 
FĂPTURĂ OMENEASCĂ SE VA TRANSFORMA ÎN DUMNEZEU. E 


NUMAI O CHESTIUNE DE TIMP ŞI O LUCRARE A UNIVERSULUI. 


— Ultimele cuvinte lămuresc deci că va veni clipa când, într-adevăr, 
cvadratura cercului va fi cu putință, chiar în momentul în care făptura 
omenească va atinge divinitatea, devenind Dumnezeu. Dacă te gândeşti pe 
îndelete, făptura omenească l-a închipuit pe Dumnezeu ca să se lămurească 
pe sine, ca să-şi lămurească lumea şi cosmosul şi, când va atinge totala 
înţelepciune, făptura omenească şi Dumnezeu se vor contopi într-un singur 
tot, iar cercul va rămâne definitiv închis, unit pe veci cu pătratul. Părintele 
meu mi-a vorbit odată de toate acestea, şi-a amintit Weienell. 

— Şi când se va întâmpla aşa ceva? a întrebat-o Grimpow înmărmurit. 

— Abia când trecerea Timpului şi lucrarea Universului o vor îngădui, 
poate peste veacuri, peste mii şi milioane de ani, dar procesul transformării 
a început deja, iar nouă ne revine misiunea de a-l face să nu se oprească, din 
pricina neştiinţei. 

Grimpow a rămas mut de uimire, nemaiputând să zică nimic, căci abia 
acum înţelegea de ce semnul societăţii secrete Ouroboros era un şarpe care 
îşi muşca vârful cozii, reprezentând, prin mijlocirea singurului animal în 
stare să se facă un inel, începutul şi sfârşitul înţelepciunii. 

S-au depărtat la câţiva paşi de capela şi au evitat să stea aproape de 
credincioşii şi pelerinii care se rugau în genunchi în naosul central. 

Lui Salietti îi era cu neputinţă să înţeleagă cum de izbutiseră Weienell şi 
Grimpow să dezlege misterul ultimelor cuvinte, oricât se străduiau prietenii 
lui să-l facă să priceapă. 

— Dar atunci unde-s coloanele de trecere? a întrebat, nerăbdător să iasă 
din catedrală şi să plece din Paris cât mai iute. Cu fiecare ceas care se 
scurgea era şi mai probabil ca primii războinici din oastea regelui să 
sosească în cetate şi n-ar fi fost surprins dacă inchizitorul Bulvar de Goztell 
s-ar fi întors cu ei în oraş, ca să-l informeze personal pe rege de eşecul pe 
care îl suferise în găsirea tainei învăţaţilor, care l-ar fi putut face nemuritor. 

— Încă n-am aflat dacă-s chiar aici, la Paris, ori la Reims, la Chartres ori 
la Amiens, le-a adus aminte Weienell. Dar pare neîndoielnic că taina 
învăţaţilor trebuie să stea ascunsă într-una dintre catedralele acestor oraşe. 

— Şi cum veţi putea afla? a vrut să ştie Salietti, neîncetând să tragă cu 
ochiul la un grup de pelerini, care tocmai intraseră în catedrală printr-o uşă 
laterală din faţa lor, intonând în cor unele cântări de laudă. 


— Dacă cheia nu-i în ultimele cuvinte pe care le-am găsit la picioarele 
diavolului, e cu putinţă să se afle printre semnele ce înconjoară cele patru 
colţuri ale planisferei Drumului Nevăzut. Încă nu le-am cercetat, i-a 
prevenit Grimpow, arătându-le iar notițele lui. 


Apoi a desenat, rând pe rând, cele patru simboluri, separându-le de 
planisferă şi grupându-le la voia întâmplării. 


ua 


— Trebuie să căutăm prin toate cotloanele catedralei semnele, singure 
sau împreună, şi în orice ordine am da de ele. Cheia locului unde-i ascunsă 
taina învăţaţilor trebuie să fie printre ele şi-i ultima verigă care ne lipseşte, 
ca să mergem dincolo de coloanele de trecere, să intrăm în labirint şi să 
semănăm sămânţa, ca să vedem floarea crescând. Ele sunt ultima etapă din 
manuscrisul lui Aidor Bilbicum şi trebuie neapărat să se afle undeva. Ne 
vom desparti, şi fiecare dintre noi va străbate câte o navă a catedralei, până 
când ne vom întâlni iar aici, a poruncit, hotărât. 

— Nu cred că ar trebui să ne despărţim, şi-a dat cu părerea Weienell, 
căreia îi era teamă să rămână singură printre Hristoşi, fecioare şi sfinţi, care 
păreau să se uite la ei, din ocniţele lor de piatră, ca la fiinţe venite de pe altă 
lume, în pofida aerului lor pământean. 

— Singuri vom fi observați mai greu şi ne cresc de trei ori şansele de a 
găsi semnele în imensitatea catedralei. E doar o chestiune de matematică, 


iar, la mănăstirea din Brinkdum, fratele Rinaldo din Metz m-a învăţat că 
numerele te ajută să găseşti dezlegarea tuturor misterelor din cosmos, a 
încercat s-o convingă Grimpow. 

Weienell şi Salietti nu s-au împotrivit în niciun chip lui Grimpow, care 
părea să-şi fi luat răspunderea căutării tainei învăţaţilor, la fel cum sergentul 
de arcaşi hotărăşte strategia atacului. La urma urmelor, piatra era acum la el 
şi tot el o găsise în codrii din ţinutul Ulipens, când încă mai era copil. Era 
ceva vreme de atunci, iar prin lucrarea universului ajunsese pe nesimţite un 
tânăr viteaz şi înţelept. 

Au cercetat toate capelele din catedrală, corul, altarul principal, fiecare 
coloană, sculptură, pictură şi vitraliu, privind atent la mulţimea poveştilor 
biblice pe care le reprezentau. Dar, lângă unul dintre amvoanele care 
flancau prezbiteriul, lui Grimpow i s-a părut că vede o umbră care se 
ascundea, după ce-l privise îndelung, fără ca el să-i fi observat prezenţa. Şi- 
a luat inima în dinţi şi s-a uitat în amvon, urcând o scăriță, dar n-a aflat pe 
nimeni. S-a gândit că era o vedenie, o închipuire de-a lui, de teamă să nu-l 
prindă zbirii lui Bulvar de Goztell, şi a plecat de acolo spre Weienell şi 
Salietti, fără să afle nimic în plus faţă de cele ştiute. 

S-au întâlnit iar în faţa porţii principale a naosului central, descurajaţi de 
neizbânda cercetărilor făcute. Catedrala era încărcată de semne şi simboluri, 
dar niciunul nu semăna cu ce căutau. Şi, dacă nu izbuteau să afle cât mai 
iute în care dintre cele patru oraşe se aflau coloanele de trecere, dulăii de 
vânătoare ai inchizitorului Bulvar de Goztell puteau să le ia urma şi aveau 
să-şi petreacă jumătate din viaţă călătorind de la Paris la Reims, ori de la 
Paris la Amiens, ori Chartres, fără ca, până la urmă, să poată ieşi din cercul 
nesfârşit şi primejdios. 

— Să mergem la Amiens, are o catedrală impresionantă şi, în plus, e 
ultima cetate marcată pe harta Drumului Nevăzut. Dacă nu ne rămâne decât 
o etapă de parcurs, ca să intrăm în labirint, e clar că astfel de coloane de 
trecere trebuie să se afle în acel oraş, a afirmat Salietti. 

— Şi dacă nu-s acolo coloanele de trecere? Dacă ele sunt chiar aici, la 
Paris, în catedrală, în apropierea noastră, iar noi nu ne-am dat seama că-s 
atât de aproape? a ripostat Grimpow, a cărui minte căuta neîncetat ultimul 
răspuns la propria întrebare. 

Văzând îndoielile lui Grimpow şi ale lui Salietti, Weienell a hotărât să 
intervină. 


— Dacă ţinem seama de harta Drumului Nevăzut, cred că vom putea 
ajunge la o primă idee: coloanele de trecere sunt la apus de insula lui Ipsar 
şi nu pe ea. Aşa că nu cred că taina învăţaţilor stă ascunsă în catedrală. Nu 
cred să fie nici la Reims, căci cetatea aceea se află la răsărit de Paris, aşa că 
nu ne rămân decât Amiens şi Chartres, prima la nord-est de Paris, a doua la 
sud-est. Ca atare, dacă luăm în consideraţie buna teorie a lui Salietti, 
Amiens e ultima cetate de pe harta Drumului Nevăzut, iar taina învăţaţilor 
poate fi în acea cetate, dar, dacă ne luăm după părerea lui Grimpow, 
Chartres corespunde pe Drumul Nevăzut stelei Spicul din constelația 
Fecioarei şi, în plus, „Spic“ apare printre ultimele cuvinte din pătratul cu 
litere, pe care tocmai l-am descifrat. Totul e să ştim fără urmă de îndoială 
către care din cele două cetăţi ar trebui să ne îndreptăm, ca să putem merge 
dincolo de coloanele de trecere şi să intrăm în labirint. 

Chiar atunci, razele soarelui, care apunea, s-au filtrat prin vitraliile marii 
rozete de pe faţada catedralei, iluminând-o la fel cum cuptorul alchimistului 
luminează alambicul. 

— Cheia e aici, şi noi n-am văzut-o mai înainte! a exclamat Grimpow, 
privind minunatul spectacol de lumină şi culoare dat de soare pe rozetă. 

Weienell şi Salietti au privit vitraliul luminat, de parcă până atunci nu-şi 
dăduseră seama de magica lor prezenţă, dar n-au priceput care dintre 
nenumăratele imagini puteau ascunde ultima cheie a enigmei pe care se 
străduiau s-o dezlege. 

— Vorbeşti de vitraliile rozetei? l-a întrebat Weienell, dornică să dezlege 
misterul. 

— Nu, i-a adus aminte Grimpow, luându-şi crâmpeiul de pergament pe 
care lua notițe şi micul cărbune. De harta Drumului Nevăzut. 

— Ar fi mai bine să ne lămureşti, a cerut nerăbdător Salietti. 

Iar Grimpow le-a limpezit despre ce era vorba, desenând iar semnele care 
înconjurau planisfera hărţii. 


APA 


ARTE 


— Ştiam că taina învăţaţilor avea mare legătură cu cuvântul ARTE, care 
apare în mijlocul hărţii Drumului Nevăzut, sub planisferă. Şi ajunsesem la 


concluzia că sunt multe ARTE reprezentate în catedrale... 
— Şi unde are să ne ducă aceasta judecată? l-a întrerupt Salietti. 
— La faptul că multe ARTE sunt reprezentate în catedrala din... 


4 HaRrTRES 


O floare în labirint 


Au ieşit din catedrala Notre-Dame prin porticul central, s-au întors la han 
şi şi-au luat caii. Apoi au făcut cale întoarsă şi, trecând peste un podeţ 
îngust, au ajuns pe malul stâng al fluviului, de unde s-au îndreptat spre 
cartierul universităţii Sorbona, în apropierea pieţei cu acelaşi nume, unde se 
înălța casa lui Weienell şi a părintelui ei. 

La acel ceas al serii, străzile pe unde treceau erau pline de tineri studenţi, 
care intrau şi ieşeau din taverne, în zarva hohotelor de râs, stăteau de vorbă 
în grupuri mici pe la colţuri ori făceau curte fetelor pe sub ferestrele caselor. 
Cei mai mulţi vorbeau latineşte, fapt pentru care cartierul în care locuiau era 
cunoscut în tot Parisul drept Cartierul Latin. 

Noaptea s-a lăsat peste ei, când încă mai călăreau la pas prin piaţa 
Sorbonei, slab luminată de torţele aprinse pe fațadele modestului edificiu 
care adăpostea universitatea în care învățatul Gurielf Labox îşi ţinuse mulţi 
ani la rând magistralele lecţii de geometrie, aritmetică şi astronomie. Salietti 
şi-a adus aminte de cei doi ani pe care îi petrecuse în aulele universităţii, iar 
Weienell s-a cutremurat, trecând iar prin locurile pe care ea şi tatăl ei le 
străbăteau de când se ştia. Dar de astă dată Weienell era înspăimântată şi se 
temea la fiecare pas ca ar putea-o recunoaşte cineva, care ar dori să afle de 
ce ea şi părintele ei dispăruseră într-o bună zi de acasă, fără să dea nimănui 
de veste că plecau şi fără să se mai ştie nimic de ei. 

Pe ulicioarele pe unde au apucat-o, abia de ardea câte un opaiţ ori o torţă, 
aşa că oricui i-ar fi venit greu s-o recunoască în bezna groasă pe tânăra şi 
frumoasa Weienell Labox. Au trecut pe lângă ei care trase de vite de 
povară, tropăind zgomotos pe pavele şi obligându-i să se lipească de pereţii 
caselor, să-şi ţină caii în loc ca să nu dea peste ei catârcele ori roţile 


butucănoase din lemn, pe care le păştea primejdia de a se prăbuşi sub 
greutatea poverilor din căruţe. 

Înainte de a ajunge acasă, Weienell le-a arătat la capătul uliţei o poartă 
flancată de două coloane, pe care se sprijinea un buiandrug din piatră. 

— Nu-mi închipuiam că locuieşti într-o casă atât de impunătoare, a 
recunoscut Grimpow, privind faţada. 

— Bunicul meu a fost un notar foarte apreciat la curtea regelui şi a ajuns 
atât de înstărit, încât părintele meu, singurul lui fiu, să poată studia şi avea o 
locuinţă onorabila. 

— În podul acestei case eu mi-am petrecut doi dintre cei mai frumoşi ani 
ai vieţii, şi-a amintit Salietti melancolic. 

— Unde ţii cheia? a întrebat-o Grimpow pe Weienell, închipuindu-şi că 
le mai rămânea de dezlegat şi acest nebănuit mister. 

— Cea pe care am luat-o cu noi, când am plecat spre cătunul Cornill, a 
rămas la han împreună cu bagajul nostru, când ne-au ridicat soldaţii 
baronului Figiieltach de Vokko, dar tata a lăsat o cheie într-o gaură de taina 
din spatele însemnelor breslei notarilor, cioplita pe cormişa din piatră de 
deasupra porţii. 

— Rămâneţi aici şi fiţi atenţi, poate că va fi de trebuinţă să plecăm în 
galop. Eu am să mă apropii cu calul şi am să iau cheia. Nu mişcaţi, până nu 
vă deschid poarta şi verific dacă nu ne paşte vreo primejdie, da? a poruncit 
Salietti în şoaptă. 

Weienell şi Grimpow au încuviinţat, dar, chiar când să se îndrepte Salietti 
către casă, o lumină s-a aprins brusc în spatele uneia dintre ferestre şi l-a 
făcut să stea locului, ca şi cum flăcăruia i-ar fi împietrit calul. 

— E cineva în casă! a exclamat. 

— S-a aprins lumina în odaia de lucru a tatălui meu! a observat Weienell 
alarmată. 

— Mai avea cineva cheia de la poartă? a întrebat-o Grimpow, la fel de 
nelămurit ca prietenii lui. 

Weienell a făcut semn cu capul că nu, căci nici nu putea să vorbească, iar 
chiar atunci lui Grimpow i-a dat prin minte să le pomenească de senzaţia pe 
care o avusese în catedrala Notre-Dame, că o umbră îl privea din amvon; 
dar băiatul s-a căit pe loc de gândul lui şi şi-a zis că senzaţia nu fusese decât 
rodul imaginaţiei şi că, dacă le vorbea despre ea, nu izbutea decât să-i facă 
şi mai multe griji lui Weienell. 

Salietti şi-a tras calul lângă Weienell şi i-a întins mâna. 


— Te-am prevenit că-i foarte primejdios să vii aici, i-a adus aminte. 
Cineva ţi-a ocupat casa, încredinţat că nici părintele tău, nici tu n-aveţi să vă 
mai întoarceţi nicicând, a adăugat, cuprins de furie. 

— Şi cine-ar fi putut şti aşa ceva? a întrebat Weienell, când şi-a mai 
revenit din zăpăceala. 

— Călugărul dominican Bulvar de Goztell şi un spion ori slujitor de-al 
lui. Dacă vrei, pot să bat la poartă, ca să aflu, dar ar fi ca şi cum aş striga în 
gura mare că tu, ori cineva foarte apropiat părintelui tău şi învăţaţilor din 
societatea secretă Ouroboros, daţi iar târcoale prin Paris, a prevenit-o 
Salietti. 

— Nu, cred că-i o mare greşeală să-i punem chiar noi pe urmele noastre 
pe zbirii inchizitorului ucigaş, a recunoscut Weienell, hotărâtă să nu ajungă 
să-şi plângă singura de milă. 

— Atunci să plecăm o dată pentru totdeauna din Paris. Nimic nu ne mai 
reţine aici, i-a poftit Grimpow. 

— Şi unde-o să ne ducem, după ce ne terminăm căutările la Chartres? Nu 
ne putem petrece restul vieţii ca nişte certati cu legea, fugind dintr-un loc 
într-altul şi temându-ne să nu fim prinşi în orice clipă, i-a lămurit Weienell. 

— Ne vom duce în Italia. Am să vând micul palat al bunicului Jacopo de 
Estaglia din Piemont şi vom cumpăra o casă la Florenţa, care-i o republică 
liberă şi prosperă, departe de înrâuririle papilor şi ale împăraţilor, unde vom 
putea începe o viaţă nouă, fără teamă de teroarea inchizitorilor şi de lăcomia 
puternicului rege al Franţei. Acum suntem o familie, iar Grimpow are 
trebuinţă de un cămin unde să trăiască şi de o universitate modernă unde să 
studieze şi să înceapă alcătuirea unei noi societăţi secrete de învăţaţi, care 
va continua să poarte numele de Ouroboros. 


Poarta de miazăzi din zidurile cetăţii Parisului era năpădită de căruţe, 
care cu boi, cai şi călători. Când au plecat din cetate şi îi puteau încă zări, 
profilate pe negrul cer al nopţii, crenelurile şi tumurile, Grimpow nici 
măcar n-a privit în urmă, căci se uita cu nesaţ la nenumăratele caravane de 
pelerini, care îşi începeau aici drumul spre Compostela, profitând de 
apropierea verii. Zefirul era cald, cu toate că sufla dinspre miazănoapte, iar 
bolta neagră a cerului era senină, încărcată de stele, pe care Grimpow le-a 
unit în închipuire, până a desenat drumuri nesfârşite, la fel ca atunci când 
schiţase constelații pe planisfera hărţii Drumului Nevăzut. Pe când, 
profitând de dulcea tihnă a nopţii, se îndreptau călare spre cetatea Chartres, 


Grimpow a văzut strălucind deasupra capetelor lor constelaţiile Casiopeea 
şi Ursa Mică la miazănoapte şi sub ele coada lungă a Dragonului şi Ursa 
Mare, iar la miazăzi Fecioara cu steaua Spicul, care marca pe hartă locul 
cetăţii Chartres pe Pământ, sub ea, constelația Balanţei, a Scorpionului şi a 
Centaurului, iar la răsărit, Gemenii, Racul şi Hidra. 

Au cinat şi s-au odihnit câteva ceasuri la un han pentru pelerini, aflat la 
câteva leghe de Paris, şi, de cum s-a crăpat de ziuă, au pornit iar la drum. 
Cetatea Chartres era la o zi de mers călare şi voiau să ajungă la catedrală 
înainte de căderea serii şi închiderea porţilor. Cei trei călăreţi ştiau că 
voiajul lor în căutarea tainei învăţaţilor se apropia de sfârşit şi că apoi aveau 
să înceapă o viaţă nouă foarte departe de Franţa, în cetatea Florenței, unde 
nimeni n-avea să-i cunoască şi nici să bănuiască măcar vreodată că ei erau 
singurii posesori ai pietrei filosofale, lapis philosophorum, a magicei chei a 
tuturor misterelor. Dar nici Grimpow, nici Weienell, nici Salietti nu ştiau de 
ce-aveau să dea în cetatea Chartres, dacă, într-adevăr, era neîndoios că 
tocmai în catedrala ei stătea ascunsă taina învăţaţilor. Le era greu să-şi 
închipuie un obiect, un mecanism ori o maşinărie ingenioasă şi fermecata, 
aşa cum pomenea manuscrisul lui Aidor Bilbicum. Erau însă toţii trei 
încredinţaţi că nu era vorba despre Sfântul Graal din legende, nici de Arca 
Alianţei, nici de vreun pergament care vorbea de zeii din Antichitate ori de 
religiile lor. Dar atunci ce putea fi, despre ce putea fi vorba? Ce 
transportaseră în urmă cu două veacuri, de la Ierusalim în Franţa, cei nouă 
cavaleri ai Templului lui Solomon, din însărcinarea societăţii secrete a 
învăţaţilor numite Ouroboros, care să fi fost atât de râvnit de papa Clement 
al V-lea şi de regele Franţei, încât amândoi să fie gata să împlinească, 
pentru obţinerea sa, măceluri atât de crunte precum cel al cavalerilor 
Ordinului 'Templierilor şi cel din castelele Cercului de Piatră? Putea cu 
adevărat taina învăţaţilor să-l facă nemuritor pe cel care o afla? Să fi fost 
vorba de un uriaş tezaur alcătuit din aur, pietre scumpe şi giuvaiere din 
exoticele ţinuturi ale Orientului, care ar face din cei ajunşi să le stăpânească 
cei mai avuţi oameni de pe Pământ? Sau să fie, oare, vorba de un soi de 
armă de neînchipuit, în stare să distrugă orice duşman, oricât de puternic şi 
de temut ar fi fost, aşa cum spuneau multe legende? 

Acestea şi câte alte înlănţuiri de întrebări roiau în mintea lui Grimpow, a 
lui Weienell şi a lui Salietti, deşi niciunul dintre ei nu le spunea cu glas tare. 
Se întrebau chiar ce-avea să se întâmple odată aflată taina învăţaţilor şi cum 
aveau s-o ducă ei la Florenţa, ca s-o ascundă iar. Dar, oricare ar fi fost taina, 


Grimpow ştia că toate întrebările lor aveau să-şi găsească răspunsuri odată 
cu dezlegarea ultimei enigme, cea aflată în catedrala din Chartres, deoarece, 
aşa cum putuse observa în lunga-i călătorie, presărată cu o mulţime de 
enigme complicate şi înlănţuite, totul se poate lămuri şi pricepe, când dispui 
de cheile potrivite. Dar Grimpow îşi spunea în sinea lui şi că, după clipele 
ba de tragedie, ba de fericire, pe care le trăise din îndepărtata zi când găsise 
piatra în mâna unui cavaler mort în zăpada care acoperea munţii din ţinutul 
Ulipens, era totuşi cu putinţă să nu poată merge dincolo de coloanele de 
trecere, nici intra în labirint, şi totul să rămână o simplă himeră, care să-i fie 
de folos doar ca să înceapă să trăiască neliniştile uceniciei şi ale cunoaşterii, 
ca şi cum căutarea tainei învăţaţilor n-ar fi fost, la urma urmelor, decât o 
căutare de sine, a propriei identități omeneşti în nelămuritul labirint al vieţii, 
în interiorul căruia avea să crească, la fel ca din sămânţa fertilă, floarea 
înţelepciunii. 

O altă observaţie pe care n-a uitat Grimpow s-o facă în sinea lui era că 
din momentul când Aidor Bilbicum şi primii învăţaţi din societatea 
Ouroboros îşi ascunseseră taina trecuseră două veacuri de-acum, în decursul 
cărora putuseră avea loc multe şi nebănuite întâmplări, de care ei n-aveau 
habar. Secolele schimbă cursul istoriei cu aceeaşi uşurinţă cu care furtuna 
devastatoare poate schimba făgaşul unui râu şi era chiar cu putinţă ca înşişi 
învățații din societatea Ouroboros, care o ascunseseră, să-i fi schimbat locul 
ori s-o fi distras, ori întreaga taină a învăţaţilor putea să nu fie decât o nouă 
legendă printre nenumăratele legende pe care bătrânii le istoriseau tinerilor 
la gura sobei, în friguroasele nopţi de iarnă, ori despre care vorbeau 
trubadurii în cântece şi balade. 


Turlele zvelte şi ascuţite ale bisericilor şi ale catedralei din Chartres se 
înălţau spre cerul portocaliu al zării, care ardea în vâlvătăile înserării, 
pictând în auriu holdele de grâu care se întindeau jur-împrejurul cetăţii. 

În ciuda climei din acel anotimp al anului şi a numeroşilor pelerini care 
soseau la catedrala din Chartres, cetatea răspândea în amurg o tihnă puţin 
obişnuită, favorabilă împlinirii ţelurilor cu care cei trei tineri călăreau pe 
drumul pietruit, mărginit de copaci, de pe care se puteau zări răstoacele 
râului, numeroasele mori care-şi roteau aripile peste maluri, tăbăcăriile 
pentru blănuri şi piei, podurile din lemn, spălătoarele răspândite, ca nişte 
mici bordeie, pe sub ulmi, casele, bisericile şi chiar catedrala, care se 
sumeţea înaltă deasupra oraşului, ca un uriaş din piatră. 


Au intrat în piaţa catedralei, după ce au dat o raită printr-o mică mahala 
cu case pitoreşti din şarpantă, şi au găsit uşor un grajd unde caii să li se 
poată hrăni şi odihni după drumul lung şi obositor. Grăjdarul a îngrijit caii 
pe tăcute, căci era surd din naştere şi se înţelegea cu ei făcând felurite 
gesturi cu mâinile, scoțând un gângurit de neînțeles, urmat de un zâmbet 
fără sfârşit, care s-a făcut tot mai larg când a văzut în mâna pe care i-o 
întindea cavalerul o pepită din aur. 

În faţa porticului central al catedralei, au rămas numaidecât surprinşi că 
porţile de pe faţada dinspre apus nu erau închise. Au privit jur-împrejur, 
căutând pe cineva care să le lămurească pe ce se întemeia acel fapt atât de 
neobişnuit în toiul primăverii, şi s-au apropiat de un moş cu barba deasă 
care le ieşise în cale. Salietti s-a interesat de pricina pentru care porţile 
catedralei rămăseseră deschise. Moşul le-a istorisit că la Chartres era zi de 
sărbătoare şi toţi orăşenii, nobili sau prostime, luau parte la o drăgaică 
câmpenească, o serbare care dura până în zori, sub zidurile cetăţii, în 
streaşina copacilor de peste râu, cu focuri de tabără, cu de-ale gurii, băutură, 
muzică, dansuri şi multă zarvă. Le-a spus şi că vor găsi deschisă şi intrarea 
dinspre miazănoapte a catedralei, numită Porticul Iniţiaţilor. 

Vorbele lui au deşteptat curiozitatea lui Grimpow, care n-a mai stat pe 
gânduri şi l-a descusut pe moş, prefăcându-se că nu ştia cine erau Iniţiaţii. 

— Şi de ce are un nume atât de ciudat? 

— Ei bine, pe acolo intrau întotdeauna în catedrală membrii breslelor 
constructorilor, ale zidarilor, ale pietrarilor — ucenici, calfe şi meşteri şi ea 
nu poate fi niciodată închisă, nici măcar atunci când catedrala e goală, l-a 
lămurit moşul, făcând o reverență în semn de rămas-bun şi continuându-și 
drumul spre râu. 

Grimpow a simţit ceva ciudat, care îl făcea să se mişte fără urmă de 
sfioşenie în uimitoarea incintă de piatră, de parcă n-ar fi stat pentru întâia 
oară în faţa catedralei ori ar fi privit-o multe nopţi la rând în somn, iar toate 
simbolurile şi tainele ascunse în ea i-ar fi fost cunoscute, deşi imaginile pe 
care izbutea să le zărească acum i se prefirau în minte ca un hăţiş de vise 
neterminate. 

Pe când Weienell şi Salietti discutau între ei despre ce le rezerva viitorul 
în îmbelşugata republica italiana a Florenței, Grimpow s-a apropiat de 
porticul catedralei, ca să admire sculpturile aşezate de-o parte şi de alta a 
robustelor porţi de intrare, orientate spre apus, şi a văzut că în stânga lui se 
aflau trei figuri, doi bărbaţi şi o femeie. Toţi trei ţineau în mâini o carte 


groasă, iar unul dintre ei avea un sul din pergament. Văzându-i, Grimpow 
n-a mai avut nicio îndoială că ei erau reprezentările limpezi ale învăţaţilor 
din societatea secretă Ouroboros, care păzeau cu cărţile, singurele arme ale 
înţelepciunii, intrarea în lăcașul sfânt, unde stătea ascunsă taina învăţaţilor. 

— Să dăm o raită în jurul catedralei şi să căutăm porticul dinspre 
miazănoapte. Trebuie să aflăm pe undeva coloanele de trecere, dincolo de 
care trebuie să mergem, ca să intrăm în labirint, a propus Salietti, hotărât să 
dea cât mai iute de taina învăţaţilor ori ce-o li fost ascuns acolo şi dorind să 
profite de calmul şi singurătatea de care se bucurau în acele clipe. 

Au dat ocol catedralei, îndreptându-se spre porticul de miazăzi, luând 
aminte pe îndelete la măreţia frumoasei construcţii, care părea, într-adevăr, 
o lucrare a zeilor, căci piatra avea limbajul ei, aşa cum le atrăsese atenţia 
schivnicul pe care îl întâlniseră lângă schitul din împrejurimile Ulipensului. 
Un limbaj scris cu semnele artei şi ale fanteziei omeneşti, în stare să creeze 
cea mai sublimă frumuseţe nepieritoare. 

Nici nu şi-au început bine ocolul, că în colţul format de pridvorul cu 
trepte al porticului cu faţada au dat de o scăriţă pe jumătate ascunsă în 
podea, care cobora până la o poartă mare din fier. 

— Aici trebuie să fie cripta, le-a spus Salietti, apropiindu-se şi încercând 
să deschidă fără succes poarta, în vreme ce Grimpow îşi aducea aminte de 
lugubra şi misterioasa criptă a bisericii din cătunul Cormnill, unde izbutiseră 
să plimbe hicea, şi să deschidă sarcofagul în care dormea manuscrisul lui 
Aidor Bilbicum, care istorisea povestea pietrei. 

Grimpow şi-a dorit din tot sufletul ca acele coloane de trecere pe care 
trebuiau să le străbată pentru a intra în labirint să nu fie tocmai acolo, în 
lumea de sub pământ a morţilor, unde totul era la fel de sinistră şi de negru 
ca în Hadesul mitologiei greceşti. 

Au mers spre faţada de răsărit, atenţi la orice semn sau indiciu care i-ar fi 
putut ajuta în căutare, şi au continuat să cerceteze cu luare-aminte fiecare 
cotlon, fiecare coloană şi capitel, fiecare basorelief cioplit în timpane şi 
fiecare dintre sculpturile fără număr, care împodobeau catedrala ca nişte 
făpturi împietrite pe veci. 

Ajungând la intrarea de miazănoapte, chiar cea pe care moşul o numise 
Porticul Iniţiaţilor, au găsit-o deschisă şi au putut pătrunde în catedrală. 

— Pe această poartă putem intra, a spus Salietti. 

Chiar atunci, Weienell a observat că lângă portic erau două coloane cu 
ceva cioplit în relief înlăuntrul unor ocniţe, care se sprijineau pe capiteluri, 


iar sub ele era o inscripţie ciudată în limba latina. 

— Ia priviţi! a exclamat, încredinţată că găsise ceea ce căutau. 

Grimpow şi Salietti şi-au îndreptat pe loc privirile spre capitelurile celor 
două coloane subţiri şi s-au uitat la cele două scene cioplite în piatră, care 
începeau să le grăiască fără vorbe într-un limbaj ermetic. 

— În prima scenă a basoreliefului se vede limpede o arcă dusă într-un car 
cu boi, iar în a doua un bărbat o acoperă cu un văl, în mijlocul unui câmp 
care geme de leşuri, a descris Weienell ceea ce vedea. 

— Unul din leşuri pare să fie al unui cavaler care are cămaşă din zale, a 
adăugat Salietti. 

— E chiar istoria celor nouă cavaleri care, ascunzând taina învăţaţilor 
într-o căruţă, au transportat-o din cetatea Ierusalimului la Paris; tocmai din 
această pricină bărbatul din imagine pune peste arcă un văl, iar legendele 
dau ca neîndoielnic faptul ca aceea era comoara templierilor. Aşa povesteşte 
şi Aidor Bilbicum în manuscrisul despre istoria pietrei, a adăugat Grimpow. 

— Sub scenele cu căruţa şi arca e o inscripţie scrisă în limba latină, a 
atras luarea-aminte Salietti. 

— Oare ce-o fi însemnând? s-a mirat Weienell. 

— Nu izbutesc să pricep prea bine, a răspuns Salietti. 

Grimpow şi-a luat pergamentul cu notițe şi micul cărbune şi a copiat 
inscripţia. 


HIC AMITITUR ARCHA CEDERIS 


— Scrise aşa, vorbele n-au un înţeles limpede în latineşte. HIC înseamnă 
„aici“, „în acest loc“; AMITITUR pare să fie o vorbă capricioasă, care nu 
există în limba latină, cu toată sonoritatea ei, deşi ar putea deriva din amitto, 
al cărui adevărat înţeles este „a trimite departe”, şi s-ar putea tâlmaci şi cu 
„a părăsi” ori „a ascunde”; ţinând seama de imaginea în relief, pare limpede 
că ARCHA e „arcă”; dar cuvântul CEDERIS e mai neclar şi nici nu-i aflu 
un înţeles mai limpede, dacă nu cumva CEDRIS e o forma de a face referire 
la cedo, care înseamnă „a ceda”, ori e vorba de fiederi. Caz în care 
tălmăcirea corectă ar fi „alianţă”, a subliniat Salietti, care îşi cunoştea foarte 
bine limba maternă. 

— Atunci, după teoria ta, inscripţia pare să fie scrisă într-o latină puţin 
obişnuită şi ar putea însemna că aici a fost trimisă de departe lada cedată, 
ori Arca Alianţei, a rezumat Weienell. 


Salietti a căzut pe gânduri, încercând să-i afle un înţeles mai potrivit 
inscripţiei atât de neclare, iar după o vreme a zis: 

— E posibil ca interpretarea să nu fie foarte precisă. 

— Dacă luăm în consideraţie că, precum ne-a învăţat medicul Humius, în 
casa lui din Metz, în limbajul vechilor învăţaţi nimic nu-i ceea ce pare, nu 
m-ar mira ca inscripţia să fie doar o pastişă a latinei, asemenea ei, având 
țelul de a-i îndemna s-o interpreteze pe cei care trebuie să-i afle adevăratul 
înţeles. După spusele tale, cu care-s de acord, inscripţia ar putea spune, fără 
s-o facă însă cu precizie, că în acest loc stă ascunsă taina învăţaţilor, care a 
fost trimisă de foarte departe, a perorat Grimpow. 

— Şi eu sunt de acord cu deducţiile voastre. Reliefurile cioplite pe 
capitelurile coloanelor reproduc, fără nicio urmă de îndoială, dramaticul 
voiaj al celor nouă cavaleri templieri, care au dus taina învăţaţilor de la 
Ierusalim în Franţa. Şi tocmai asta-i trecerea pe care o simbolizează 
coloanele care apar sub acest nume atât pe harta Drumului Nevăzut, cât şi 
în manuscrisul lui Aidor Bilbicum. Aşa că să mergem dincolo de coloanele 
de trecere şi să intrăm în labirint, ca să semănăm sămânţa şi să vedem 
crescând floarea. 


Când au intrat prin Porticul Iniţiaţilor, lumina slaba a amurgului încă mai 
pătrundea prin nesfârşitele vitralii care înconjurau înaltele naosuri ale 
catedralei din Chartres, formând un covor diafan, în delicate nuanţe de roşu, 
galben, negru, albastru şi verde, pe care apăreau reprezentate scene fără şir 
din Biblie şi din viaţa de zi cu zi. În faţa nemărginitei înşiruiri de lumini şi 
imagini nepereche, Grimpow a înţeles de ce vorba ARTE de pe harta 
Drumului Nevăzut forma parte din cuvântul CHARTRES şi a simţit 
înmărmurit că piatra pe care o purta atârnată la gât începea să prindă 
culoarea roşie a jăraticului, aşa cum i se întâmplase şi la mănăstirea din 
Brinkdum, în noaptea de după ce-l găsiseră pe cavaler mort în munţi. 

— Labirintul despre care vorbeşte manuscrisul lui Aidor Bilbicum poate 
fi cel al imaginilor reprezentate în aceste vitralii fermecate. Cred că trebuie 
să ne grăbim, înainte ca soarele să apună de tot, dacă vrem să aflăm unde 
trebuie să semănăm sămânţa şi să vedem floarea crescând, i-a sfătuit 
Weienell, hotărâtă să cerceteze până la ultima scenele biblice reprezentate 
pe vitralii. 

Au început cu rozeta mare de pe porticul de miazănoapte, care reprezenta 
o Fecioară înconjurată de regi şi profeţi, şi au continuat cu naosul lateral de 


la răsărit, cercetând vitraliile bucată cu bucată şi de jos în sus, ca şi cum 
imaginile ar fi urcat de la pământ la cer şi de la dreapta la stânga, aşa cum 
era scris şi textul ultimelor cuvinte, aflat la picioarele diavolului sculptat în 
catedrala din Paris. Pe fiecare vitraliu apăreau numeroase figuri omeneşti şi 
divine, motive abstracte şi ornamente vegetale, încadrate în nenumărate 
cercuri, pătrate, triunghiuri şi octogoane, aliniate într-o exuberantă 
succesiune de lumini celeste şi o nemărginire de culori. 

Grimpow ţinea piatra în mână şi-i simţea lumina roşiatică şi căldura, ca 
pe un semn neîndoielnic că taina învăţaţilor era foarte aproape de el, 
ascunsă într-una dintre acele coloane colosale ori sub vreo dală din piatră, 
dintre cele care acopereau podeaua catedralei. 

Sub arcurile ogivale ale bolților de înţelepciune şi mister, Weienell şi 
Salietti simțeau şi ei apropiata prezenţa a ceva magic şi fermecat, a ceva 
uimitor şi de neînchipuit, în stare să lumineze pe veci întunecatul univers al 
vremii şi al viitorului lor. La urma urmelor, cuvintele Univers şi Timp nu 
apăruseră doar aşa, la întâmplare, în enigmele pe care le rezolvaseră până să 
ajungă la Chartres. 

Weienell a văzut prima strălucirile luminii de aur pe dalele din naosul de 
miazăzi al catedralei şi a descoperit că nici constelația Fecioarei nu apăruse 
printr-un capriciu pe harta Drumului Nevăzut, fiindcă steaua ei, care 
strălucea cel mai tare pe cer, Spicul, corespundea poziţiei cetăţii Chartres pe 
Pământ. Întâmplătoare nu fusese nici apariţia cuvântului „Spic“ printre 
cuvintele din pătratul cu litere, pe care îl aflaseră la picioarele diavolului 
cioplit în catedrala din Paris, căci aveau acum în faţa lor o dală albă, diferită 
de toate celelalte care alcătuiau podeaua din piatră a catedralei, pe care era 
încrustat un spic din metal aurit, asemenea aurului alchimiştilor. 

Văzând-o, Weienell s-a cutremurat de emotie. 

— Spicul, al cărui nume îl poartă steaua cea mai strălucitoare din 
constelația Fecioarei şi care apărea în pătratul cu litere şi printre ultimele 
cuvinte, e şi în catedrala din Chartres! a exclamat. 

— Atunci poate că el dă semnul hotărâtor că taina învăţaţilor stă ascunsă 
sub dala din piatră. Poate că tocmai spicul arată locul precis unde trebuie 
semănată sămânţa, ca să vedem floarea crescând, a spus Salietti, la fel de 
uimit ca Weienell. 

Grimpow n-a zis nimic, s-a ghemuit pe vine şi a apropiat piatra pe care o 
ţinea în mână de spicul auriu, care îi strălucea sub priviri în ultimele raze de 
soare ale zilei, ce dădeau înapoi în faţa negurilor nopţii. 


Toţi trei au aşteptat plini de nădejdi să aibă loc minunea şi în dala albă să 
se deschidă sub picioarele lor o trecere secretă care să-i ducă, în sfârşit, la 
taina învăţaţilor, aşa cum li se întâmplase în cripta bisericii din Cornill ori în 
odaia pecetluită din fortăreaţa castelelor din Cerc. Dar spicul şi dala au 
rămas neclintite la locul lor, iar pe chipul lui Salietti s-a putut citi o mare 
dezamăgire. 

— Poate că nu-i chiar aşa simplu cum am crezut, a recunoscut Grimpow, 
fără să se simtă descurajat. 

— Mă duc să aprind nişte luminări, înainte ca bezna să pună stăpânire pe 
întreaga catedrală şi să nu ne mai vedem nici măcar umbrele, a glăsuit 
Salietti, îndreptându-se numaidecât către prezbiteriu, unde câteva luminări 
ardeau în faţa altarului. 

Dar, înaintând în naosul central, tânărul cavaler a zărit ceva care i-a atras 
atenţia. Sub picioarele lui, podeaua din piatră devenea treptat o întindere de 
cercuri concentrice, alcătuite unul după altul din dale de culoare brună, 
diferite de celelalte. 

Impresionat de descoperire, a dat fuga la altar, de unde a luat câteva 
luminări, le-a aprins de la flacăra celor care ardeau şi s-a întors în locul 
unde-l aşteptau Weienell şi Grimpow. 

— Am găsit labirintul! a exclamat, fără să-şi mai poată stăpâni 
entuziasmul. Veniţi, e aici, alături, în naosul central, foarte aproape de 
intrarea principală, a adăugat, luând-o pe Weienell de mâna şi trăgând-o de 
parcă voia s-o răpească. 

Grimpow i-a urmat, iar gândurile i-au zburat sus, ca vulturii maiestuoşi, 
încercând să-și închipuie ce avea să fie în labirint. În biblioteca mănăstirii 
din Brinkdum, băiatul studiase cu fratele Rinaldo din Metz înțelesurile 
simbolurilor nespus de vechi, cu antecedente istorice care veneau din 
hăurile timpului, precum şi labirinturile din insula Lemnos, de la Clusium 
ori din Creta. Un labirint era un loc al confuziei, o capcană unde puteai 
intra, dar din care nu mai puteai ieşi decât dacă dispuneai de firul Ariadnei 
din mitologia greacă. Inima îi bătea mai tare în răstimpuri, iar lumina dată 
de piatra pe care o avea în mână, piatra filosofală, ori lapis philosophorum, 
lumina dată de cheia tuturor misterelor era pe cale să atingă tăria magică. 

Şi-au oprit paşii în faţa primei linii în forma de cerc din labirint, pe 
marginea căreia stăteau deschise nenumărate semicercuri, care îi dădeau un 
aspect dinţat. 


— Da, asta-i, fără nicio urmă de îndoială, un labirint, deşi nu chiar cel pe 
care mi-l închipuiam. Eu aşteptam o înşiruire complicata de treceri pe sub 
pământ, cu neputinţă de deosebit, a admis Weienell, urmărind cu privirea 
întreaga podea a catedralei. 

— Şi eu aşteptam un labirint mai complicat, trebuie să mărturisesc. 
Credeam că aveam să dăm de intrarea cine ştie cărei treceri pe sub pământ, 
dar acesta-i pe faţa podelei şi nu văd să aibă nici ziduri, nici treceri, a 
observat Grimpow. 

— Mi se pare că-i un singur culoar deschis, care, urmând conturul 
cercurilor concentrice şi al numeroaselor circumvoluţiuni, duce direct în 
mijlocul labirintului, a subliniat Salietti. 

— Floarea! a strigat Grimpow, nemaiputând de bucurie. Floarea e în 
mijlocul labirintului, a tipat înmărmurit şi numaidecât şi-a luat pergamentul 
şi a desenat ruta pe care o urmase cu privirea, apoi toţi trei au admirat uluiţi 
petalele florii, care strălucea în mijlocul drumului neobişnuit şi complicat, 
închis într-un cerc. 


— Să căutăm acum intrarea în labirint, a propus Weienell şi a început să 
parcurgă cu privirea marginea dinţata a cercului, până a ajuns într-un punct, 
unde se afla o deschidere prin care se putea pătrunde pe drumul care fusese 
pictat pe podeaua catedralei. 

Pe toţi trei i-a încercat o profundă emoție, la gândul că erau în apropierea 
tainei învăţaţilor, de parcă i-ar fi adulmecat cu toate simţurile prezenţa 
magică, cu toate că era atât de bine ascunsă. Drumul către floarea despre 
care pomenea manuscrisul lui Aidor Bilbicum se afla, în sfârşit, în faţa lor, 
şi acum nu mai trebuiau decât să-l străbată, ca să semene sămânţa, care nu 
putea fi alta decât piatra pe care Grimpow o ţinea în mână, căci ea avea 


forma unei seminţe exotice. Dar unde trebuiau, oare, s-o semene şi ce avea 
să se întâmple apoi? se întrebau cu toţii, aţâţaţi de mister. 

— Să intrăm şi să mergem prin labirint, până ajungem în centru, şi abia 
când vom ajunge acolo ne vom gândi cum să semănăm sămânţa, ca să 
vedem floarea crescând, le-a dat Grimpow ideea. 

Weienell şi Salietti l-au privit, şi în ochi li s-a citit toată dragostea şi 
respectul care îl încercau pentru el. Niciunul din ei nu-şi închipuise că ar fi 
putut cunoaşte vreodată un băiat atât de deştept şi de înţelept ca Grimpow şi 
amândoi erau mândri că era cel mai bun prieten al lor. 

— Grimpow, trebuie să intri singur în labirint, a proclamat Weienell, 
luându-l de mână cu căldură. Liniile labirintului desenat pe podea sunt atât 
de înguste, tocmai ca să arate că drumul spre miezul florii se poate străbate 
doar de unul singur, ca şi cum pelerinul care intră acolo ar face un lung 
drum lăuntric şi ar ajunge să descopere fiinţa genială ascunsă în sinea lui, 
cu care nu poate fi egală nicio altă minune a lumii. 

— Weienell are dreptate. Tu ai găsit piatra învăţaţilor, şi ea te-a ales pe 
tine, îţi aduci aminte? Tu eşti singurul care-i poate afla taina. 

— Dar aici am ajuns împreună! Piatra misterioasă e şi a voastră, şi a mea, 
în egală măsură, a protestat Grimpow, nesimţindu-se în stare să-şi asume de 
unul singur răspunderea intrării în labirint şi dezlegarea tainei învăţaţilor. 

— Noi te-am însoţit doar, ca să poţi duce la bun sfârşit misiunea a cărei 
împlinire au început-o părinţii noştri. Datoram acest lucru lor şi visurilor 
lor. Dar nici Salietti, nici eu nu putem simţi înrâurirea pietrei la fel de viu ca 
tine. În mâinile noastre, ea nu-i decât o biată piatră, un simplu mineral cu 
aer ciudat. Numai în mâinile tale piatra simplă devine ceva la fel de 
minunat ca lumina roşie care vine din interiorul ei. 

— Hai, Grimpow, intra în labirint, te aşteptăm aici şi n-avem de gând să 
te pierdem din ochi nicio clipă, a poruncit Salietti, ca să-l liniştească. 

Grimpovw a tras adânc aer în piept şi s-a îndreptat spre intrarea în labirint. 
S-a codit o clipă, apoi a început să păşească încet printre liniile care marcau 
drumul. După câţiva paşi, drumul desenat pe podeaua catedralei cotea la 
stânga şi ducea în cealaltă parte a labirintului. Apoi Grimpow s-a liniştit 
puţin câte puţin şi a început să-l încerce ciudata simţire că lumina pietrei pe 
care o ţinea în mână era tot mai vie şi părea să-i lumineze mintea şi sufletul 
într-un fel cu totul nou. Pe măsură ce înainta prin labirintul desenat pe 
podea, dând roată ba într-o parte, ba într-alta, ba de la răsărit la apus, ba 
spre miazăzi ori spre miazănoapte, îşi aducea aminte de cele scrise în nota 


pe care Gurielf Labox i-o lăsase lui Salietti în biserica din Cornill şi în 
manuscrisul lui Aidor Bilbicum pe care îl găsiseră acolo, când plecaseră în 
căutarea tainei învăţaţilor, şi le spunea pe de rost în sinea lui, ca pe frumosul 
poem scris de un trubadur. 


Dacă plimbi hicea, 

se va deschide cripta fără leş, 

unde doarme istoria. 

Călătoreşte în cetatea răvaşului 

şi acolo întreabă de cine nu-i, 

atunci ai să auzi vocea umbrelor. 

Urmează drumul semnului şi caută odaia pecetluită, 
unde timpul e viaţă şi moarte. 

Dar numai dacă atingi nemurirea, 

vei izbuti să vezi Drumul Nevăzut. 

El te va duce până în insula lui Ipsar, 
locuită de făpturi fantastice şi de monştri; 
înfruntă diavolul, 

şi la picioarele lui vei găsi ultimele cuvinte. 
Apoi mergi dincolo de coloanele de trecere 
şi intră în labirint. 

Acolo seamănă sămânța 

şi vei vedea floarea crescând. 


Atunci, într-o rapidă succesiune de imagini, şi-a revăzut viaţa încă de pe 
când, fiind doar un băietan, plecase din cătunul unde se născuse, şi-a amintit 
de chipul dulce al mamei, când îşi luase rămas-bun de la el, de prietenul 
său, Durlib, de cavalerul mort în munţii din ţinutul Ulipens, de monahii de 
la mănăstirea din Brinkdum şi de câte învățase de la ei. Şi s-a simţit norocos 
că-l cunoscuse pe Salietti şi plecase în tovărăşia lui să caute taina 
învăţaţilor. Plimbaseră hicea împreună şi găsiseră în cripta bisericii din 
cătunul Cornill manuscrisul în care Aidor Bilbicum spunea povestea pietrei. 
Şi tot împreună o salvaseră pe Weienell din ghearele baronului Figiieltach 
de Vokko şi trăseseră împreună cu ea la hanul lui Junn cel Şchiop din 
cetatea Strasbourgului, unde, cu ajutorul hangiului, găsiseră pe cine nu era 
şi auziseră vocea umbrelor, ascunzându-se apoi de inchizitorul Bulvar de 
Goztell în castelele Cercului de Piatră. Şi el, şi Weienell deveniseră 


nemuritori, izbutind să scape cu viaţă din primejdioasa capcană aflată în 
odaia pecetluită, unde timpul era viață şi moarte, la fel cum Salietti izbutise 
şi el să scape cu viață din masacrul căruia îi căzuseră victime ducele Gulf şi 
credincioşii lui cavaleri, înfrânți de oştile neştiinţei. Cu toate acestea, ei trei 
au continuat să meargă pe Drumul Nevăzut, care i-a purtat până în insula lui 
Ipsar, din cetatea Parisului, locuită de fiinţe fantastice şi de monştri, iar la 
picioarele diavolului au aflat ultimele cuvinte ale învăţaţilor, care vorbeau 
de cvadratura cercului şi de contopirea făpturii omeneşti cu Dumnezeu. lar 
acum, merseseră dincolo de coloanele de trecere, iar el intrase în labirint. 
Nu-i mai rămânea decât să semene sămânţa şi să vadă floarea crescând. 


Ajuns în mijlocul labirintului, Grimpow a admirat petalele florii din faţa 
lui. Lumina pietrei era atât de vie, că părea din foc adevărat, deşi la pipăit 
căldura ei era dulce ca mângâierea. 

Grimpow nu ştia unde trebuia să semene sămânţa magică pe care o ţinea 
în mână, dar, înainte de a se gândi, s-a uitat spre locul de unde îl priveau 
Weienell şi Salietti. Erau foarte aproape de el, dar el îi vedea, cu toate 
acestea, de parcă i-ar fi despărţit o prăpastie, ori realitatea din labirint ar fi 
fost întru totul diferită de tot ce era dincolo de el. Apoi şi-a luat crâmpeiul 
de pergament cu notițe şi pe el a desenat floarea. 


Când a terminat desenul, şi-a dat seama că în miezul florii era un orificiu 
nu mai mare decât piatra lui, deschis între dalele din catedrală. S-a ghemuit 
încetişor şi a pus piatra acolo, fără să ezite. Atunci s-a produs miracolul, iar 
lumina roşiatică s-a făcut albăstruie şi atât de vie, că aproape l-a orbit. 
Precum o scânteie purpurie, care aleargă la fel de iute cum brăzdează cerul 
steaua căzătoare, lumina cea vie s-a întins numaidecât pe tot conturul florii, 
apoi şi-a continuat drumul, luminând fiecare linie desenată pe podea, făcând 
câte un zigzag la fiece cot, până când labirintul a părut să ardă tot în 
mijlocul unui ciudat foc albăstrui. Atunci s-au luminat toate vitraliile de pe 


zidurile din jurul labirintului, ca şi cum în mijlocul nopţii ar fi ieşit soarele, 
iar cupola neagră a catedralei s-a umplut de minuscule stele şi mici planete 
în mişcare, de parcă întregul univers ar fi fost creat chiar atunci. lar 
Grimpow a văzut cu uimire că deasupra florii din labirint plutea o splendida 
sferă cerească, învăluită în ceţuri subţiri ca valurile, iar în ea se perindau 
nesfârşite numere şi formule matematice, imagini din timpuri trecute şi 
viitoare, semne şi simboluri de neînchipuit şi de neînțeles. Era de ajuns să 
se întrebe ceva în gând, ca să afle pe loc răspunsul în sfera cerească, chiar 
dacă nu era în stare să-l priceapă. Dar a înţeles numaidecât că în sferă erau 
toate enigmele naturii şi ale cosmosului, acolo, în faţa ochilor lui, şi că 
puteai pricepe şi lămuri totul, dacă deţineai cheile cu care să le dezlegi 
esenţa misterioasă. Aceea era tocmai esenţa cosmică a pietrei lui, piatra 
filosofală, lapis philosophorum, esenţa cheii tuturor misterelor, care avea să 
ajute omenirea să ajungă la înţelepciunea atotcuprinzătoare, închisă de mii 
şi milioane de ani, din vremurile când nu exista decât neantul, în sfera 
fermecată şi în negrul şi neţărmuritul firmament pe care ea dădea roată. 

S-a aşezat pe podeaua rece a catedralei şi a rămas ceasuri la rând pe 
gânduri, privind armonia micului univers care se ivise în chip magic din 
lumina pietrei lui, la contactul ei cu floarea din labirint, şi a zărit iar, cu 
limpezime, aceleaşi imagini pe care la mănăstirea din Brinkdum crezuse că 
le întrezărea printre neclarele-i visări. A văzut explozii celeste care au mărit 
numărul stelelor de pe firmament de milioane de ori, cataclisme planetare 
care au făcut din continente şi oceane frumoase privelişti fără timp, gheţuri 
veşnice care au acoperit lumea sub ceruri înnegrite de cenuşi de nepătruns, 
epidemii care au pustiit Pământul, maşini monstruoase şi neîndurătoare care 
aruncau limbi de foc printre explozii oribile, războaie care au secerat vieţile 
a milioane de bărbaţi, femei şi copii. Dar în interiorul fascinantei sfere 
cereşti, Grimpow a întrezărit şi opere de artă cu forme nepereche, obiecte 
minunate şi maşinării de mare folos, cetăţi fantastice, cu palate din cristal, 
doldora de lumini care pâlpâiau în bezna nopţii şi atingeau cerul, oameni 
frumoşi, care purtau veşminte ciudate şi îndrăzneţe şi care hoinăreau printre 
mii de iuți şi strălucitoare carete din metal în continuă mişcare, gigantice 
maşinării zburătoare, precum exotice păsări uriaşe din argint, şi enorme 
săgeți de foc, care străbăteau firmamentul şi ajungeau în galaxii îndepărtate, 
pierdute în hăţişul nesfârşit al universului. 

Grimpow a ştiut că a aflat taina învăţaţilor chiar în acel fermecat univers 
de lumină, care, în contact cu piatra, îţi îngăduia să atingi toată 


înţelepciunea şi, poate, nemurirea. Dar a ştiut şi că taina învăţaţilor era o 
veşnică şi minunată enigmă, căruia nu-i fuseseră dezlegate decât 
începuturile, şi că aveau să treacă alte mii de ani până când omenirea avea 
să descifreze în întregime acea enigmă fără de sfârşit. Deşi n-a ajuns să afle 
ce maşinărie magică era în stare să creeze minunile pe care le avea în faţa 
ochilor, nici că i-a păsat. Probabil că învățații din societatea Ouroboros nu 
ştiuseră nici ei niciodată, fiindcă, aşa cum îl asigurase centenarul monah 
lipsit de lumina ochilor, Uberto de Alessandria, răspunsul la acea întrebare 
era dincolo de stele, iar acela era alt Drum Nevăzut, pe care niciun om nu-l 
putea străbate vreodată singur. Aşa cum spuneau ultimele cuvinte ale 
învăţaţilor, pe care el şi Weienell le găsiseră la picioarele diavolului, era o 
chestiune de timp şi o lucrare a Universului, în care avea să se implice 
cândva întreaga omenire. Dar harta noului Drum Nevăzut era aici, şi era în 
piatra lui. Ei aveau să înceapă să-l înţeleagă, şi de acum înainte aveau să 
caute în natură şi în cosmos esenţa magică a pietrei şi a sufletului omenesc, 
care într-o zi avea să se contopească întru totul cu Dumnezeu. 

I-au trezit câteva raze de soare care au pătruns în zori prin vitraliile marii 
rozete de deasupra porţii de răsărit a catedralei din Chartres. Grimpow era 
întins pe dalele din labirint, în miezul florii, cu piatra învăţaţilor în mână, 
luminată de un albastru viu, ca un giuvaier scump. Weienell l-a mângâiat pe 
frunte şi l-a ajutat să se ridice. 

— Totul a dispărut iar, a observat Grimpow obosit, privind spre cupola 
catedralei, unde abia în urma cu o clipă văzuse fermecata sferă cerească 
care plutea pe nesfârşitul firmament al stelelor. 

— Acum, universul înţelepciunii e în mâinile tale, i-a adus aminte 
Salietti. 

— Şi vor începe vremuri noi, care vor lumina pe veci universul 
oamenilor. Acesta a fost dintotdeauna visul părinţilor noştri şi al tuturor 
învăţaţilor din societatea secretă Ouroboros, iar tu eşti acum singurul lor 
urmaş, a glăsuit cu gingășie Weienell. 

Salietti a vrut să spună că trebuiau să plece cât mai repede spre Florenţa, 
dar vuietul cântecelor şi al oamenilor care se apropiau i-a alarmat. 
Locuitorii din Chartres încheiaseră procesiunea nocturnă şi veneau cu toţii 
la catedrală să asiste la utrenie. 

Marele portic principal al catedralei din Chartres s-a deschis larg în faţa 
unei noi zile, şi vesela procesiune sărbătorească a pătruns în naosul central, 
în vreme ce Grimpow, Weienell şi Salietti plecau tăcuţi, chiar prin Porticul 


Iniţiaţilor, pe unde intraseră. Nici nu trecuseră bine pe lângă faţada de apus, 
cu gând să meargă la grajdul unde îşi lăsaseră caii, când vocea unui bătrân, 
care tipa în mijlocul gloatei, le-a atras atenţia. I-au ascultat spusele, iar 
Grimpow s-a gândit că glasul nu-i era necunoscut. 


Ascultaţi-mi vorbele, 

Necredincioşi 

care-ați umplut Pământul, 

oameni care vă îndoiţi de orice minune, 
necredincioşi şi bănuitori, 

pe care magia 

nu vă tulbură, nici nu vă nelinişteşte. 
Daţi-mi ascultare şi credeţi-mă, 

căci istoria ce-o spun azi 

e lucru adevărat. 

Ciuliţi urechile, 

deschideţi-le în fața măreției, 

şi lăsaţi-vă purtaţi de fantezie, 

fără înşelăciuni şi mişelii, 

până la castelul dintre stele... 

